
PADĖKOS ŽODIS 


Rašydamas šią knygą kaip visuomet turėjau pasikliauti savo drau- 
gų žiniomis, todėl už dalijimąsi patirtimi ir mažiau suprantamų vie- 
tų taisymą norėčiau padėkoti Styvui Holandui, Džinei Makdeid, 
Markui Li, Basteriui Heilui bei R. Vorenui Moukui. Ir šįkart ran- 
kraštį skaitė Vilis Dentonas, rūpindamasis, kad pasakojimas būtų 
kuo tikslesnis juridiniu atžvilgiu. 

Brazilijoje man padėjo leidėjas ir mano draugas Paulas Rokas. 
Drauge su žaviąja žmona Andžela man jis parodė gražiausią pa- 
saulio miestą — savo mylimąjį Rio de Žaneirą. 

Ko nors paklausęs, iš šių savo draugų visuomet išgirsdavau tie- 
są. Visos klaidos, kaip paprastai, yra mano. 


Jį surado Ponta Poroje — mažame jaukiame Brazilijos mies- 

telyje Paragvajaus pasienyje. 

Jis gyveno pavėsingame plytų name prie Rua Tiraden- 
tės — link miestelio centro vedančios plačios, medžiais apaugu- 
sios gatvės, kurios šaligatviuose basakojai vaikigaliai gainiojo fut- 
bolo kamuolius. 

Aštuonias dienas slapta jį stebėję išsiaiškino, jog, išskyrus kas- 
dien įvairiu laiku ateinančią tarnaitę, namuose būdavo vienas. 

Jis gyveno patogiai, bet ne prabangiai. Namelis kuklus. Toks 
galėjo priklausyti vietiniam prekeiviui. Automobilis — 1983 metais 
su milijonais kitų pagamintas „Folksvagenas vabalas“. Raudonas, 
švarutėlis, nublizgintas iki švytėjimo. Pirmojoje nuotraukoje jis 
kaip tik ir nufotografuotas blizginantis savo automobilį trumpame 
įvažiavime už vartų. 

Dabar jis buvo kur kas lieknesnis, svėrė gerokai mažiau nei 
šimtą penkis kilogramus, kaip tuomet, kai jį matė paskutinį sykį. 
Plaukai ir oda tamsesnė, smakras kampuotas, paploninta nosis, ap- 
skritai veido bruožai šiek tiek pakitę: Rio de Žaneire teko gero- 
kai „patepti“ prieš pustrečių metų jo veidą pakeitusį chirurgą. 

Jį surado po ketverių metų varginančio, atkaklaus ieškojimo. 
Ketverius metus jo ieškojo ir vis pakliūdavo į aklavietę arba pa- 
mesdavo pėdsaką. Geri pinigai vaikantis, kaip iš pažiūros galėtų 
atrodyti, blogųjų, ketverius metus byrėjo kaip į kiaurą maišą. 

Vis dėlto jie jį surado. Ir laukė. Jiems magėjo čiupti jį nedel- 
siant ir apsvaiginus nugabenti į saugią vietelę Paragvajuje, Kol jis 
jų nepastebėjo ir kol kaimynai dar nepradėjo jų įtarinėti. Džiūga- 
vimas jį suradus skatino veikti greitai, tačiau po dviejų dienų at- 
slūgo. Jie laukė. Persirengę vietiniais slampinėjo Rua Tiradentės 
gatve, pavėsyje gurkšnodami arbatą slapstėsi nuo saulės, skanavo 
ledų, kalbino gatvės vaikus ir stebėjo. Sekė, kai jis važiavo į mies- 
telio centrą apsipirkti ir iš kitos pusės gatvės nufotografavo išei- 
nantį iš vaistinės. Vaisių turguje jie buvo taip arti, jog girdėjo jį 
kalbantis su pardavėja. Puikia, gerai išmokta portugalų kalba su 
vos pastebimu amerikietišku arba vokišku akcentu. Jis aplėkė par- 


9 


duotuves, nusipirko, ko jam reikėjo, ir grįžęs namo užsirakino var- 
tus. Iš to trumpo pasivažinėjimo jie laimėjo tuziną kuo puikiausių 
nuotraukų. 

Bėgiodavo jis ir anksčiau, tačiau keletą mėnesių prieš dingi- 
mą jo bėgimo takelis vis trumpėjo, o svoris augo. Dabar atrodė 
labai sublogęs, taigi jie nenustebo, kad jis vėl bėgioja. Išėjęs iš 
namo užrakino vartus ir neskubėdamas nurisnojo šaligatviu išil- 
gai Rua Tiradentės. Devynios minutės — pirmoji mylia gatvės tie- 
sumu, namai ėmė retėti. Miestelio pakraštyje grindinį pakeitė žvyr- 
kelis. Įpusėjęs antrąją mylią ėmė bėgti greičiau: aštuonios minu- 
tės — mylia. Danilą išmušė prakaitas. Buvo spalio vidurdienis, oro 
temperatūra siekė beveik dvidešimt penkis laipsnius, jis skubėjo 
greičiau išbėgti iš miestelio. Už nugaros liko nedidukė jaunų ma- 
myčių prisigrūdusi poliklinika, baptistų statyta bažnytėlė. Dulkė- 
tu keliu užmiesčio link jis dar paspartino greitį —- mylia per sep- 
tynias minutes. 

Bėgiojimas — rimtas dalykas. Jie džiūgavo. Danilas bėgo tie- 
siai į jų rankas. 


Kitą dieną po to, kai jis buvo pastebėtas, brazilas, vardu Os- 
maras, Ponta Poros pakraštyje išsinuomojo apskretusį kotedžą, į 
kurį netrukus sugarmėjo visas seklių būrys. Amerikiečių ir bra- 
zilų buvo po lygiai, Osmaras įsakinėjo portugališkai, o Gajus šū- 
kavo angliškai. Osmaras kalbėjo abiem kalbomis, todėl buvo bū- 
rio vertėjas. | 

Pasamdytas surasti Denį, kaip jie jį praminė, buvęs vyriausy- 
bės apsaugos darbuotojas Gajus atvyko iš Vašingtono. Jį laikė ne- 
paprastai talentingu, kai kuriuose dalykuose — net genijumi, kurio 
praeitį it juodąją skylę gaubė paslaptis. Seniai stengėsi susidoroti 
su penktąja savo užduotimi — sučiupti Denį. Už aukos galvą lau- 
kė graži sumelė. Niekaip jo nerasdamas, kad ir kaip mėgino slėp- 
ti, Gajus buvo bepradedąs nervintis. 

Ketveri metai, iššvaistyta pusketvirto milijono dolerių, o paro- 
dyti nėra ką. 

Bet jie jį surado. | 

Nei Osmarui, nei jo gaujai apie Denio nuodėmes niekas nė ne- 
užsiminė, tačiau net ir kvailys suprastų, jog vaikinas dingo pasig- 
lemžęs krūvą pinigų. Kad ir kaip smalsavo, Osmaras netrukus su- 
prato, jog apie Denį geriau neklausinėti. Nei Gajus, nei kiti ame- 
rikiečiai apie jį nieko nepasakojo. 

Padidintomis Denio nuotraukomis buvo nusagstyta visa apskre- 
tusio mažyčio kotedžo virtuvės siena, kur, kraipydami galvas ir be 
perstojo rūkydami stiprias cigaretes, skvarbiais Žžvilgsniais jas varstė 
nuožmūs žaliūkai. Šnabždėdamiesi tarpusavyje lygino naująsias su 
ankstesnėmis, darytomis anuomet. Dabar jis buvo smulkesnis, ki- 
toks jo smakras, nosis nebe tokia kaip buvo. Plaukai trumpesni, 
tamsesnė oda. Ar tai tikrai jis? 

Taip buvo ir prieš pusantrų metų Recife, šiaurės rytų pakran- 
tėje, kur ilgai tyrus ant nuomojamo buto sienų iškabinėtas nuo- 
traukas buvo nuspręsta sugavus amerikietį patikrinti jo pirštų at- 
spaudus. Suklydo. Ne tas amerikietis. Suleidę jam daugiau narko- 
tikų paliko gulėti griovyje. 

Jie vengė pernelyg knaisiotis po dabartinį Danilo Silvos gyve- 
nimą. Jeigu jis iš tikrųjų tas, kurio ieško, tai turi kalną pinigų, o 
bendraujant su vietos valdžia pinigai daro stebuklus. Ilgus dešimt- 
mečius jie garantavo saugumą pasprukusiems į Ponta Porą naciams 
ir kitiems vokiečiams. 

Osmaras norėjo jį čiupti iš karto. Gajus liepė laukti. Ketvirtą- 
ją dieną aukai staiga pradingus, pusantros paros kotedže siautė 
chaosas. | 

Jie matė, kaip raudonuoju „Vabalu“ jis išvažiavo iš namų. Pa- 
sak pranešimo, skubiai. Pašėlusiu greičiu pralėkė per miestą ir, oro 
uoste paskutinę akimirką šokęs į vietinį lėktuvėlį, pradingo. Au- 
tomobilį paliko aikštelėje, taigi jie stebėjo jį nenuleisdami akių. 
Lėktuvas skrido į San Paulą, bet pakeliui keturis kartus tūpė. 

Iš pradžių ketinta įsilaužti į namą ir viską apžiūrėti. Juk ten turi 
būti kokių nors dokumentų. Pinigais privalu rūpintis. Gajus sva- 
jojo rasti tvarkingai susegtų banko pranešimų, perlaidų, ataskaitų, 
kitokių dokumentų aplanką, kuris nuvestų jį tiesiai prie pinigų. 

Apsigalvojo. Jeigu Denis pabėgo nuo jų, tai tikrai nepaliko jo- 
kių pėdsakų. Be to, jeigu jis tikrai yra tas, kurio ieško, tai namuose 
bus įrengęs gerą signalizaciją. Kad ir kur būtų, vos pravėrus du- 
ris arba langą, Denis sužinos tą pat akimirką. | 

Jie laukė. Nuo laukimo dar labiau įsitempę keikėsi ir ginči- 
josi. Kaip ir kasdien, Gajus paskambino į Vašingtoną, tik šįkart 
pokalbis buvo bjaurus. Jie stebėjo raudonąjį „Vabalą“. Vos nusi- 
leidus kokiam lėktuvui, visų rankose tuoj atsirasdavo Žiūronai ir 
mobilieji telefonai. Pirmąją dieną — šeši reisai. Antrąją — penki. 
Kotedže darėsi karšta, todėl visi įsitaisė lauke: amerikiečiai snū- 
duriavo medžių pavėsyje kiemelyje už namo, o brazilai kortavo 
patvory priešais namą. 

Sukorę tokį kelią Gajus su Osmaru prisiekė čiupti jį vos parsk- 
ridus. Osmaras neabejojo, jog jis sugrįš. Galbūt išvyko iš miesto 
verslo reikalais. Sučiupę nustatys jo tapatybę, o jeigu bus apsiri- 
kę, įmes į griovį ir pabėgs. Juk ne pirmą kartą. 

Penktąją dieną jis grįžo. Sekdami jį Rua Tiradente netvėrė 
džiaugsmu. | 


Aštuntąją dieną purvinasis kotedžas ištuštėjo. Brazilai ir ame- 
rikiečiai užėmė savo pozicijas. 

Bėgimo trasa — šešios mylios. Jeigu niekur neišvažiuodavo, tiek 
Jis nubėgdavo kasdien, visuomet beveik tuo pat laiku, visuomet vi|- 
kėdavo tuos pačius mėlynus su oranžinėmis juostelėmis šortus, ge- 
rokai numintus „Naikus“, trumpas kojines, be marškinėlių. 

Ideali vieta buvo žvyrkelis už kalvelės dvi su puse mylios nuo 
nainų, netoli taško, kuriame jis sukdavo atgal. Kalvelės viršuje Da- 
nilas pasirodė po dvidešimties minučių, kelias sekundes anksčiau 
nei tikėtasi. Nežinia kodėl šįkart jis bėgo greičiau. Tikriausiai to- 
dėl, kad kaupėsi lietaus debesys. 

Automobilis su sprogusia padanga, atlapomis galinėmis duri- 
mis ir pakeltu paskuigaliu stovėjo užtvėręs kelią tuoj už kalvelės. 
Jos viršuje staiga išvydęs liesą suprakaitavusį, sunkiai šnopuojan- 
tį bėgiką, vairuotojas — stambus žaliūkas — apsimestinai krūptelė- 

jo. Danilas šiek tiek sulėtino žingsnį. Suktelėjo į dešinę, kur bu- 
vo daugiau vietos. 

— Bom dia, — pasisveikino žaliūkas žengdamas link Danilo. 

— Bom dia, — artėdamas prie automobilio atsakė Danilas. 

Staiga vairuotojas griebė iš furgono žvilgantį pistoletą ir atsta- 
tė jį Danilui į veidą. Šis sustingo nenuleisdamas akių nuo ginklo, 
tr vis dar prasižiojęs sunkiai šnopavo. Vairuotojo rankos buvo sto- 
ros, ilgos ir tvirtos. Griebęs Danilą už kaklo šiurkščiai trūktelėjo 
automobilio link ir parklupdė prie buferio. Pistoletą įbrukęs kiše- 
nėn, abiem rankom įgrūdo Denį į furgoną. Danilas mėgino išsiva- 
duoti, spardėsi, tačiau jėgos buvo nelygios. 

Užtrenkęs duris vairuotojas nuleido automobilį, švystelėjo dom- 
kratą griovin ir nudūmė. Už mylios pasuko į siaurą dulkėtą keliu- 
ką, kur nekantraudami laukė sėbrai. 

Denio riešus suveržė nailonine virve, akis užrišo juoda skepe- 
ta ir įstūmė jį į furgoną. Dešinėje atsisėdo Osmaras, kairėje — ki- 
tas brazilas. Iš prisegamo „Velcro“ juosmens kapšelio kažkas iš- 
traukė raktus. Danilas vis dar tylėjo. Visas išpiltas prakaito sun- 
kiai šnopavo. | 

Furgonui sustojus lauko pakrašty, Danilas portugališkai jų pa- 
klausė: 

— Ko jums reikia? 

— Tylėk, - angliškai atrėžė Osmaras. Danilui iš kairės sėdėjęs 
brazilas iš mažos metalinės dėžutės išėmė švirkštą ir į jį mikliai 
pritraukė kažkokio stipriai veikiančio skysčio. Osmaras tvirtai su- 
ėmė Danilą už riešų ir patraukė savęs link, o antrasis brazilas įbedė 
jam adatą aukščiau alkūnės. Danilas įsitempė, mėšlungiškai trūk- 
telėjo, paskui suvokė, jog priešintis beviltiška. Netrukus vaistai ėmė 
veikti ir jis aprimo. Kvėpavimas sulėtėjo, nulinko galva. Kai smak- 
ras atsirėmė į krūtinę, kilstelėjęs dešinės rankos smiliumi jo šortų 
kraštelį Osmaras pamatė tai, ko ir tikėjosi: ten oda buvo balta. 

Bėgiodamas jis ne tik suliesėjo, bet ir įdegė. 

Žmonių grobimas — pasienyje įprastas dalykas. Lengviausias 
grobis — amerikiečiai. Bet kodėl grobia jį? Šis klausimas sukosi 

svaigstančioje Danilo galvoje, kol užsimerkė akys. Jis nėrė į erd- 
vę ir plačiai šypsodamasis nuskriejo per galaktikas, stengdamasis 
išsisukti kometų, meteorų, taikydamasis įsikibti į kurį nors pro jį 
lekiančių planetų palydovą. 


Jie jį pakišo po kartoninėmis dėžėmis su moliūgais ir uogomis. 
Pasieniečiai tik linktelėjo nesistodami nuo kėdžių, ir Denis atsi- 
dūrė Paragvajuje, tik dabar jam tai buvo nė motais. Suprastėjus į 
viršų kylančiam keliui, jis laimingas kratėsi ant furgono grindų. 
Osmaras be perstojo rūkė ir nurodinėjo, kur važiuoti. Po valan- 
dos, kai jį sučiupo, paskutinį kartą įsuko į kažkokį keliuką. Siau- 
rame tarpeklyje tarp dviejų stačių šlaitų vos pastebima nuo siauro 
dulkėto keliuko glaudėsi nedidelė trobelė. Išvilkę iš furgono jį it 
maišą nubloškė valgomajame ant stalo, ir Gajus su pirštų atspau- 
dų specialistu tuoj pat ėmėsi darbo. 

Imant visų dešimties jo pirštų atspaudus Denis garsiai knarkė. 
desį. Dėžėje prie durų laukė neatidarytas viskio butelis: dėl visa 
ko, jeigu paaiškės, jog čia tikrai Denis. 

Baigęs darbą vyras išskubėjo į kitą kambarį, užsirakino ir iš- 
dėliojo prieš save ką tik paimtus atspaudus. Pareguliavęs apšvie- 
timą palyginimui išsidėliojo kitą komplektą — atspaudus, kuriuos 
anuomet, kai buvo gerokai jaunesnis ir vardu Patrikas, Denis da- 
vė laisva valia, siekdamas tapti Luizianos valstijos teisininku. Keis- 
tas dalykas, bet ir teisininkams reikia duoti savo pirštų atspaudus. 

Abeji atspaudai visiškai sutapo. Tas buvo matyti iškart, tačiau jis 
vis tiek kruopščiai patikrino visus dešimt. Nėra ko skubėti. Palauks. 
Jis mėgavosi šia akimirka. Galiausiai pravėręs duris susiraukęs ap- 
žvelgė tuziną į jį įsistebeilijusių veidų. Tuomet išsišiepė: 

— Tai jis, — tarė angliškai, ir visi ėmė ploti. 

Gajus leido išgerti viskio, bet su saiku. Reikės dirbti. Vis dar 
leisgyvį Denį pavaišino dar viena injekcija ir nunešė į ankštą be- 
langę patalpą, kurios durys atsirakina tik iš išorės. Čia jis bus ka- 
mantinėjamas ir, jeigu reikės, kankinamas. 

Basakojai vaikigaliai gatvėje buvo pernelyg įsitraukę į futbolą, 
kad ką nors pastebėtų. Denio kapšelyje.buvo tik keturi ant žiedelio 
sunerti raktai, taigi nepažįstamasis ilgai netrukęs atsirakino vartus ir 
paliko juos pravirus. Nuomotu automobiliu atvažiavęs bendrininkas 
sustojo už keturių namų po plačiašakiu medžiu. Antrasis jau laukė 
kitame gatvės gale, krapštinėdamasis prie motociklo stabdžių. 

Jeigu atidarius duris įsijungtų signalizacija, įsiveržėlis pabėgtų 
niekieno nepastebėtas. Jei viskas bus ramu, tai užsirakinęs susi- 
rinks viską, ko ieško. 

Durys atsidarė be menkiausio garso. Pultas ant sienos prie du- 
rų rodė, jog signalizacija išjungta. Lengviau atsikvėpęs nekrutė- 
damas luktelėjo ir ėmėsi darbo. Iš Denio kompiuterio išėmė kie- 
tąjį diską, susirinko visus diskelius. Išnaršė ant darbo stalo sukrau- 
tus segtuvus, bet nieko įdomaus nerado, tik paprastų apmokėtų ir 
dar neapmokėtų sąskaitų. Fakso aparatas pigus ir neišvaizdus, be 
to, sugedęs. Nufotografavo drabužius, virtuvę, baldus, knygų len- 
tynas, laikraščius. 

Po penkių minučių, kai atsidarė durys, Danilo namo pastogėje 
įsijungė begarsis signalas, o už vienuolikos kvartalų Ponta Poros 
centre įsikūrusioje privačioje apsaugos firmoje sučirškė telefonas. 
Į tą skambutį niekas neatsiliepė, nes budintis apsaugos darbuoto- 
jas ramiai sūpavosi ant lauke ištempto hamako. Pakėlęs telefono 
ragelį būtų išgirdęs magnetofono įrašą, pranešantį, jog Danilo na- 
muose įsilaužėlis. Žmogaus ausis šis pranešimas pasiekė tik po 
penkiolikos minučių. Atskubėjęs prie Danilo namų apsaugos dar- 
buotojas įsibrovėlio nebeaptiko. Tikriausiai tai būta pono Silvos. 
Viskas buvo savo vietose, po stogine ramiai stovėjo folksvagenas 
„Vabalas“. Vartai užrakinti. 

Tokiam atvejui buvo duoti ypatingi nurodymai: įsijungus signa- 
lui į policiją neskambinti, o nedelsiant ieškoti pono Silvos. Jeigu jo 
rasti nepavyktų, — skambinti į Rio de Žaneirą Evai Mirandai. 


Netverdamas savam kaily Gajus paskambino į Vašingtoną. Iš 
džiaugsmo užsimerkęs visa oktava aukštesniu balsu cyptelėjo: 

— Tai jis. 

Ragelyje — pauzė. Tuomet: 

— Įsitikinęs? 

— Taip. Pirštų atspaudai visiškai atitinka. 

Vėl pauzė. Susitelkti Stefanui pakako akimirkos: 

— O pinigai? 

— Dar nepradėjom. Jis apsvaigęs. 

— Kada? 

— Šįvakar. 

— Laukiu prie telefono. | 

Stefanas padėjo ragelį, nors būtų galėjęs kalbėti valandų va- 
landas. 

Gajus sėdėjo ant kelmo už trobelės. Ją supo tanki augmenija, 
oras buvo lengvas ir vėsus. Iš trobelės aidėjo džiugūs balsai. Sun- 
kiausias darbas galų gale įveiktas. 

Ką tik jis uždirbo penkiasdešimt tūkstančių dolerių. Kai ras pi- 
nigus, gaus dar daugiau, o kad juos suras, nė kiek neabejojo. 


Rio centras. Mažame, tvarkingame kabinete dešimtajame 

vieno daugiaaukščio pastato aukšte spausdama rankose te- 

lefono ragelį Eva lėtai kartojo ką tik išgirstus žodžius. 
Slaptasis pavojaus signalas budinčiajam sukėlė įtarimą. Pono Sil- 
vos nėra namie, automobilis stovi įvažiavime, tačiau namas už- 
rakintas. 

Įsibrovėlio neabejotinai būta, nes įsijungė signalas, ir, kai at- 
važiavo apsaugos darbuotojas, jis vis dar veikė. 

Danilas dingo. 

Gal jis bėgioja nesilaikydamas grafiko. Pasak budinčiojo, slap- 
tasis pavojaus signalas įsijungė prieš valandą ir dešimt minučių. 
Tačiau paprastai Danilas bėgioja trumpiau nei valandą — nubėg- 
damas mylią per septynias ar aštuonias minutes, šešioms mylioms 
sugaišta ne daugiau penkiasdešimties. Niekuomet neužtrunka il- 
giau. Ji visuomet žinodavo, ką ir kur jis veikia. 

Paskambino jam į namus Rua Tiradentėje, bet niekas neatsi- 
liepė. Paskambino į mobilųjį telefoną, kurį jis kartais pasiimdavo 
su savimi, bet ir vėl niekas neatsiliepė. 

Kartą prieš tris mėnesius jis pats netyčia įjungė signalą ir 
smarkiai visus išgąsdino. Tačiau kai ji jam paskambino, viskas iš- 
aiškėjo. 

Su signalizacija jis elgdavosi itin atidžiai, tad negalėjo staiga tapti 
toks neapdairus. Vaidinasi, kažkas jam nutiko. 

Ji vėl paskambino, bet ir vėl niekas neatsiliepė. Aišku, tarė ji sau. 

Surinko buto Kuritiboje — pusantro milijono gyventojų turin- 
čioje Paranjos valstijos sostinėje —- numerį. Apie šį butą, kiek jiems 
buvo žinoma, niekas nė neįtarė. Išsinuomojo jį svetima pavarde, 
čia laikė svarbius dokumentus ir retkarčiais susitikdavo. Pasima- 
tydavo savaitgaliais, tačiau Evai atrodė, jog pernelyg retai. 

Ji nesitikėjo, kad kas nors atsilieps, niekas ir neatsiliepė. Jai 
nepranešęs Danilas ten nevažiuotų. 

Paskambinusi visais įmanomais numeriais ji užsirakino kabinete 
ir atsišliejusi į duris užsimerkė. Koridoriuje girdėjosi bendradar- 
bių ir sekretorių balsai. Firmoje, kuri Rio de Žaneire tuo metu buvo 
viena iš didžiausių ir turėjo padalinius San Paule bei Niujorke, dir- 
bo trisdešimt trys advokatai. Telefonų skambučiai, fakso ir kopi- 
javimo aparatų ūžimas susiliejo į tolimą gaudėesį. 

Trisdešimt vienerių ji jau buvo užsigrūdinusi, penkerius metus 
firmoje dirbanti advokatė; užsigrūdinusi ta prasme, kad darbą baig- 
davo vėlai ir dirbdavo net sekmadieniais. Firmai vadovavo ketu- 
riolika partnerių, iš jų tik dvi moterys. Ji ketino šį santykį pakeis- 
ti. Dešimt iš devyniolikos firmos darbuotojų buvo moterys, o tai 
rodė, jog Brazilijoje, kaip ir Amerikoje, į šią profesiją jų skver- 
biasi vis daugiau. Ji studijavo teisę Rio de Žaneiro katalikų uni- 
versitete — vienoje geriausių, jos manymu, aukštųjų mokyklų. Tė- 
vas jame vis dar dėstė filosofiją. 

Jis paskatino ją tęsti studijas Džordžtaune, savajame a/ma ma- 
ter. Tėvo įtaka, įspūdingas curriculum vitae, stulbinanti išvaizda ir 
sklandi anglų kalba jai atvėrė geriausios didmiesčio firmos daris. 

Stabtelėjusi prie lango stengėsi nurimti. Dabar viską lemia lai- 
kas. Reikės veikti ramiai. Paskui ji turės pradingti. Po pusvalan- 
džio laukia susitikimas, bet jį teks atidėti. 

Aplankas buvo užrakintas siaurame vandeniui nepralaidžiame 
stalčiuje. Jį išsiėmusi dar kartą perskaitė nurodymus, kuriuos dau- 
gelį sykių su Danilu kalė atmintinai. 

Jis žinojo, jog jį suras. 

Eva stengėsi apie tai negalvoti. 

Ją užplūdo nerimas. Suskambo telefonas, ji krūptelėjo. Ne, ne 
Danilas. Sekretorė pranešė, jog, laukia klientas. Jis atėjo per anks- 
ti. Atsiprašyk kliento, paliepė ji, ir mandagiai atidėk susitikimą ki- 
tam kartui. Šiandien manęs nebetrukdyk. 

Kol kas pinigai buvo paskirstyti dviejuose bankuose: Panamo- 
je ir ofšoriniame holdingo treste Bermuduose. Pirmuoju faksu ji 
įgaliojo skubiai pervesti pinigus iš Panamos į banką Antigvoje. 
Antruoju faksu juos išsklaidė Didžiojo Kaimano bankuose. Tre- 
čiasis faksas ištraukė pinigus iš Bermudų ir nusodino Bahamose. 

Rio laiku beveik dvi valandos. Europos bankai dar nedirba, to- 
dėl keletą valandų, kol kitame pusrutulyje bankai atsidarys, pini- 
gus teks palikti Karibuose. 

Danilo nurodymai buvo aiškūs, tačiau bendro pobūdžio. Smul- 
kmenas jis paliko jos nuožiūrai. Kur pinigus pervesti pirmiausia, 
kiek ir kuriam bankui — visa tai Eva turėjo nuspręsti pati. Kiek- 
vienos sumos pervedimui ji buvo sugalvojusi vis kitokią pavardę, 
bet Danilas to žinoti neturėjo. Jiedu daugelį kartų repetavo, kaip 
skirstyti pinigus, tačiau į smulkmenas nesigilindavo. 

Danilas neturėjo Žinoti, kur bus pervedami pinigai. Tik Eva. To- 
kiomis ypatingomis aplinkybėmis kaip šios, ji turėjo neribotą laisvę 
elgtis su pinigais taip kaip išmanys. Jos sritis buvo prekybos tei- 
sė. Dažniausiai konsultuodavo brazilus verslininkus, norinčius plė- 
toti verslą Jungtinėse Valstijose arba Kanadoje. Ji gerai išmanė už- 
sienio rinką, valiutas ir bankininkystę, o Danilas išmokė ją, kaip 
išslapstyti pinigus pasaulio bankuose. 

Ji dar kartą žvilgtelėjo į laikrodį. Nuo skambučio iš Ponta Po- 
ros praėjo daugiau kaip valanda. 

Siunčiant dar vieną faksą vėl sučirškė telefonas. Žinoma, tai 
Danilas — galų gale, tuoj papasakos kokią nors neįtikimą istoriją 
ir šitiek darbo bus padaryta veltui. Gal tai buvo tik repeticija, gal 
jis tik norėjo ją išbandyti ypatingomis aplinkybėmis. Tačiau šitaip 
jis niekad nežaisdavo. 

Skambino partneris, gerokai sunerimęs, jog ji vėluojanti jau į 
antrą susitikimą. Ji paskubomis atsiprašė ir grįžo prie fakso. 

Įtampa kas minutę augo. Iš Danilo — nė žodžio. Į skambučius 
neatsiliepia. Jeigu iš tikrųjų jie jį surado, tuomet ilgai nelaukę ban- 
dys prakalbinti. 

To ji bijojo labiausiai. Todėl taip skubėjo. 

Pusantros valandos. Tikrovė visu svoriu užgulė jos pečius. Da- 
nilas tikrai pakliuvo į jų nagus, nes iš anksto jai nepranešęs nie- 
kuomet šitaip nepražūdavo. Itin kruopščiai planuodavo išvykas, vi- 
są laiką baiminosi net menkiausio šešėlio. Baisiausias jųdviejų įsi- 
vaizduotas košmaras akimirksniu tapo tikrove. 

Iš mokamo telefono aparato vestibiulyje Eva paskambino buto 
šeimininkui, norėdama pasitikrinti, ar niekas nebuvo užėjęs į jos 
butą Leblono gatvėje, gražiųjų ir turtingųjų gyvenamoje pietinėje 
Rio de Žaneiro dalyje. Jis atsakė nieko nematęs ir pažadėjo ste- 
bėti. Paskui paskambino į Biloksio FTB Misisipės valstijoje. Tvar- 
dydamasi kiek įstengė ramesniu balsu ir kuo sklandesne amerikie- 
tiška tartimi paaiškino, jog tai skubu. Laukė žinodama, kad nuo 
šios akimirkos kelio atgal nebėra. 

Danilas pagrobtas. Galų gale praeitis jį prisivijo. 

— Alio, — balsas ragelyje pasigirdo taip aiškiai, lyg iš gretimo 
kvartalo. 

— Agentas Džošua Kateris? 

— Taip. 

Akimirką patylėjusi paklausė: 

— Ar jūs atsakingas už Patriko Lanigano paiešką? 

Puikiai žinojo, kad jis. 

Kitame gale pauzė: 

— Taip. O kas skambina? 


Per tris minutes jie gali susekti, jog skambina iš Rio, bet jos 
tikrai nerastų — paskęstų dešimt milijonų gyventojų turinčio mies- 
to skambučių jūroje. Tačiau ji vis tiek nervinosi. 

— Skambinu iš Brazilijos, — atsakė, kaip buvo sutarta. — Patri- 
ką pagrobė. 

— Kas? — paklausė Kateris. 

— Galiu pasakyti pavardę. 

— Tai sakykit, — staiga sudirgusiu balsu nukirto Kateris. 

— Džekas Stefanas. Pažįstat jį? | 

Pauzė, Kateris stengiasi prisiminti: 

— Ne. Kas jis? 

— Privatus seklys iš Vašingtono. Jis jau ketverius metus ieško 
Patriko. 

— Tai sakot, pagrobė? 

— Taip. Jo samdiniai. 

— Kur? 

— Čia. Brazilijoje. 

— Kada? 

— Šiandien. Jį gali nužudyti. 

Akimirką pagalvojęs Kateris paklausė: 

— Ką dar galėtumėt pasakyti? 

Ji padiktavo Stefano telefono numerį Vašingtone ir padėjusi ra- 
gelį išėjo į gatvę. 


Atidžiai pervertęs iš Denio namų atgabentus popierius Gajus 
nustebo tarp jų neradęs „nė menkiausio pinigų pėdsako. Mėnesi- 
niame banko pranešime atsispindėjo tik trijų tūkstančių dolerių 
likutis. Ne tokios sumos jie ieškojo. Vienintelis indėlis — tūks- 
tančio aštuonių šimtų dolerių suma, o išleista mažiau kaip tūks- 
tantis. Denis taupus. Mokesčiai už elektrą ir telefoną nesumo- 
kėti, tačiau terminas dar nepraėjęs. Kitos smulkesnės sąskaitos 
sumokėtos. 

Vienas Gajaus vyrukų sąskaitoje patikrino telefonų numerius, 
kuriais Denis skambino, tačiau nieko įdomaus nepastebėjo. Kitas 

išnaršė kietąjį kompiuterio diską, bet netruko išsiaiškinti, jog De- 
nis nėra kompiuterių aistruolis. Jame buvo tik ilgas kelionių po 
tolimus Brazilijos kraštus aprašymas. Paskutinis įrašas padarytas 
maždaug prieš metus. 

Tai, kad jo namuose rado tiek mažai dokumentų, jiems atrodė 
įtartina. Tik vienas banko pranešimas? Argi dar yra žemėje žmo- 
nių, kurių namuose tebūtų vieno mėnesio banko ataskaita? O kur 
kitos? Denis tikrai kur nors turi slėptuvę, žinoma, ne namuose. Tas, 
kuris slapstosi, kaip tik šitaip ir padarytų. 

Sutemus Denį išrengė, paliko tik su aptemptomis medvilninė- 
mis glaudėmis. Nutraukė purvinus sportbačius ir prakaito prisigė- 
rusias kojines, po kuriomis baltos pėdos tamsoje švytėte švytėjo — 
aišku, gymio tamsumas netikras. Paguldė šalia lovos ant poros cen- 
timetrų storio fanerinės plokštės su išgręžtomis skylėmis perverti 
nailoninei virvei, kuria prie plokštės jį tvirtai pririšo ties pėdoms, 
keliais, liemeniu, krūtine, priveržė riešus. Ant kaktos pritvirtino 
juodą plastikinį diržą. Tiesiai virš jo veido pakibo intraveninės la- 
šelinės maišelis. Vamzdeliu jis buvo prijungtas prie kairiojo riešo 
venos. 

Kad pabustų, į kairę ranką jam vėl suleido vaistų. Ėmęs tan- 
kiau kvėpuoti atsimerkė ir paraudusiomis, degančiomis akimis kurį 
laiką žvelgė į lašelinės maišelį. Šalia išdygo gydytojas brazilas ir, 
netaręs nė žodžio, į kairiąją Denio ranką įbedė adatą. Jam suleido 
natrio tiopentalio — bjauraus preparato, kuris kartais vartojamas 
žmogui prakalbinti. Jeigu belaisvis turi ką pasakyti, „tiesos seru- 
mas“ veikia gerai. Tačiau tobulai veikiančių „„prakalbinamųjų“ dar 
niekas neišrado. 

Praėjo penkios minutės. Jis pamėgino pasukti galvą, bet ne- 
įstengė. Žvilgsniu tegalėjo aprėpti vos po porą žingsnių į abi pu- 
ses. Kambaryje buvo tamsu, tik kažkur už jo kampe degė maža 
švieselė. 

Kažkas pravėrė ir vėl uždarė duris. Gajus įėjo vienas. Žengė 
tiesiai prie Denio, atsirėmė pirštais į faneros plokštę ir tarė: 

— Sveikas, Patrikai. 

Patrikas užsimerkė. Danilas Silva pasitraukė visiems laikams. 
Staiga jis pasijuto tarsi netekęs seno ištikimo draugo. Su Danilu 
dingo ir kuklus gyvenimas Rua Tiradentės gatvėje; maloniai ištarti 
žodžiai „Sveikas, Patrikai“ nuplėšė taip ilgai puoselėtą jį slėpusią 
uždangą. 

Ketverius metus jis vaizdavosi, kaip jausis sugautas. Ar jam pa- 
lengvės? Jausis teisingai nubaustas? Baiminsis gresiančios bausmės? 

Nieko panašaus nenutiko. Dabar jis gulėjo sukaustytas siaubo. 
Beveik visiškai nuogas, pririštas it gyvulys jis suprato, jog prieš 
akis — kelios nepakeliamų kankinimų valandos. 

— Ar girdi, Patrikai? — paklausė Gajus, įdėmiai žvelgdamas iš 
viršaus. : 

Patrikas šyptelėjo. Nejautė noro šypsotis, bet vis tiek nevalin- 
gai šypsojosi. Jam tai atrodė keista. 

Gajus pastebėjo, jog vaistai ima veikti. Natrio tiopentalis — grei- 
tai veikiantis barbitūratas, reikalaujantis ypatingo tikslumo. Labai 
sudėtinga suleisti jo kaip tik tiek, kiek reikia, kad tardomo žmo- 
gaus sąmonė priblėstų ir jį būtų galima nesunkiai palaužti. Perne- 
lyg mažai — nieko neišpeši, per daug — tardomasis „išsijungs“. 

Vėl prasivėrė ir užsidarė durys. Į kambarį įėjo dar vienas ame- 
rikietis, tačiau Patrikas negalėjo jo matyti. 

— Miegi jau trys dienos, Patrikai, — tarė Gajus. Tiesą sakant, 
tik penkias valandas, bet iš kur Patrikui tą žinoti. — Gal išalkai, 
nori gerti? 

— Gerti, — ištarė Patrikas. 

Atsukęs nedidelį buteliuką, šlakeliu mineralinio vandens Ga- 
jus suvilgė jo lūpas. 

— Ačiū, — padėkojo Patrikas ir vėl nusišypsojo. 

— Nori valgyt? — paklausė Gajus. 

— Ne. Ko jums iš manęs reikia? 

Gajus lėtai pastatė buteliuką ant stalo ir pasilenkė virš Patriko 
veido: 

— Pirmiausia, Patrikai, kai ką išsiaiškinkim. Kol miegojai, pa- 
tikrinom tavo pirštų atspaudus. Mes žinom, kas tu, todėl.apsiekim 
be išsisukinėjimų. 

— Ir kas gi aš? — vėl šyptelėdamas paklausė Patrikas. 

— Patrikas Laniganas. 

— Iš kur aš? 

— Iš Biloksio, Misisipės valstijos. Gimęs Naujajame Orleane. 
Baigei teisę Tulane. Turi žmoną, šešerių metukų dukrytę. Jau ket- 
veri metai, kai dingęs be Žinios. 

— Pataikei. Aš. 

— Sakyk, Patrikai, ar matei, kaip tave laidojo? 

— Ar tai nusikaltimas? 

— Ne. Tik žmonės kalba. 

— Taip, mačiau. Net susijaudinau. Nežinojau, kad turiu tiek 
draugų. 

— Štai kaip. O kur slapsteisi po savo laidotuvių? 

— Tai vienur, tai kitur. 

Kairėje išniro šešėlis ir kažkieno ranka pataisė vožtuvėlį laše- 
linės maišelio apačioje. 

— Kas tai? — paklausė Patrikas. 

— Kokteilis, — atsakė Gajus galvos mostu parodydamas anam 
sėdėti kampe. 

— Patrikai, kur padėjai pinigus? — šypsodamasis paklausė Gajus. 

 — Kokius pinigus? 

— Tuos, kuriuos paėmei. 

— A, tuos, — atsiduso Patrikas. Užsimerkė, kūnas suglebo. Po 
kelių sekundžių krūtinė ėmė kilnotis lėčiau. 

— Patrikai, - pajudino jį už rankos Gajus. Nereaguoja. Užmigo. 

Jie tuoj sumažino dozę ir laukė. 


Susipažinti su Džeko Stefano asmens byla FTB neužėmė daug 
laiko: buvęs Čikagos detektyvas, du kriminologijos mokslo laips- 
niai, anksčiau gainiojęsis stambių premijų profesionalus snaiperis, 
savamokslis paieškų ir špionažo magistras, šiuo metu vadovauja 
miglotos reputacijos firmai Vašingtone, kuri, matyt, už milžiniš- 
kus atlygiųs imasi dingusiųjų paieškos ir siūlo brangiai apmoka- 
mas šnipinėjimo paslaugas. 

FTB duomenų apie Patriką Laniganą buvo aštuonios sunkios 
dėžės. Viena byla nuosekliai plaukė iš kitos. Žmonių, norinčių Pa- 
triką surasti ir pargabenti namo, netrūko. Kaip tik tam Stefanas ir 
buvo pasamdytas. 

Jo firma „Edmundas ir partneriai“ buvo įsikūrusi K gatvėje už 
šešių kvartalų nuo Baltųjų rūmų, viršutiniame niekuo neišsiskirian- 
čio pastato aukšte. Du agentai liko laukti vestibiulyje prie lifto, 
kiti du įėjo į Stefano priimamąjį. Vos prasibrovė pro apkūnią sek- 
retorę, kuri primygtinai aiškino, esą Stefanas šiuo metu labai už- 
siėmęs. Už stalo jis sėdėjo vienas ir telefonu linksmai sų kažkuo 
šnekučiavosi. Įsiveržę į kabinetą kyštelėjo jam savo pažymėjimus. 
Šypsena veide bemat išblėso. 

— Kas čia, po velnių, dedasi? — riktelėjo Stefanas. 

Ant sienos už jo darbo stalo puikavosi smulkus pasaulio Že- 
mėlapis su žalių žemynų fone raudonai žybsinčiais taškeliais. Ku- 
ris iš jų Patrikas? 

— Kas jus pasamdė ieškoti Patriko Lanigano? —- paklausė Agen- 
tas Numeris Vienas. 

— Tai konfidencialu, — burbtelėjo Stefanas. Seno policininko ne- 
įbauginsi. 

— Šiandien popiet mums skambino iš Brazilijos, — tarė Agen- 
tas Numeris Du. 

Ir man, pagalvojo suglumęs Stefanas, žūtbūt stengdamasis at- 
rodyti ramus. Tačiau žioptelėjo, pečiai nusviro, o galvoje pašėlu- 
siu greičiu sukosi įvairiausios spėlionės, ko šiedviem akiplėšoms 
čia reikia. Apie užsakymą niekam, išskyrus Gajų, jis neminėjęs. 
Gajumi galima visiškai pasikliauti — tikrai su niekuo kitu nesikal- 
bėtų, ypač su FTB. Ne, tikrai ne jis. 

Gajus jam skambindavo mobiliuoju telefonu iš kalnų Rytų Pa- 
ragvajuje. Jo skambučių perimti neįmanoma. 

— Girdit? — griežtai paklausė Numeris Du. 

— Taip, — atsakė jis, bet jautėsi lyg apkurtęs. 

— Kur Patrikas? — paklausė Numeris Vienas. 

— Tikriausiai Brazilijoj. 

— Kur Brazilijoj? 

Stefanas teįstengė gūžtelėti pečiais: 

— Nežinau. Šalis didelė. 

— Turim orderį jį suimti, — tarė Numeris Vienas, — jis mūsų. 

Stefanas dar kartą gūžtelėjo pečiais, tik šįkart atsainiai, tarsi no- 
rėtų pasakyti: „„Na ir kas?“ 

— Atiduokit jį mums, — pareikalavo Numeris Du, — ir tuoj pat. 

— Niekuo negaliu padėti. 

— Meluojat, — šiurkščiai atrėžė Numeris Vienas. 

Sustoję priešais jiedu iš viršaus nuvėrė Stefaną nuožmiais 
žvilgsniais. Toliau kalbėjo Agentas Numeris Du: 

— Vestibiulyje, gatvėje, už kiekvieno kampo, prie namų Fols- 
čerče, — visur mūsų Žmonės. Seksim kiekvieną jūsų žingsnį, kol 
negausim Lanigano. 

— Gerai. O dabar išeikit. 

— Ir neskriauskit jo, supratot? Jeigu jam kas nors atsitiks, jus 
griebsim iš karto. 

Jiems išėjus Stefanas uždarė kabineto duris. Langų jame nebu- 
vo. Atsistojo priešais žemėlapį. Brazilijoje žybčiojančios trys raudo- 
nos švieselės staiga tapo bevertės. Jis liūdnai palingavo galvą. 

Sugaišta tiek laiko, tiek pinigų paklota, kol jį susekė. 

Tam tikruose sluoksniuose jo firma garsėjo dar ir sugebėjimu 
gerai paslėpti pinigus. Kol kas niekas jo nepričiupo. Stefano ke- 
liai niekam nebuvo žinomi. 


Dar viena injekcija — kad atsigautų. Po to kita — kad ner- 

vai būtų jautresni. 

Staiga durys su trenksmu atsidarė, kambarys nušvito ir pri- 
sipildė žmonių balsų. Visi atrodė užsiėmę, visi turėjo kažkokį tikslą 
tr kiekvienas savaip čia buvo svarbus. Gajus įsakinėjo, kažkas vog- 
ravo portugališkai. | 

Patrikas atsimerkė, užsimerkė. Paskui dar kartą atsimerkė, nes 
ėmė veikti vaistai. Aplink sukiojosi vyrai, visi kažką dirbo. Vie- 

nas be didelių skrupulų nuplėšė jo glaudes, ir Patrikas visų aki- 
vaizdoje liko gulėti nuogas. Sudūzgė elektrinis skustuvas ir ėmė 
skausmingai slankioti per krūtinės, kirkšnių, šlaunų ir blauzdų odą. 
Patrikas prikando lūpą, susiraukė. Pašėlusiai dunksėjo širdis, ta- 
čiau tai tebuvo niekai palyginti su tuo, kas jo laukė. 

Gajus kol kas jam nieko nedarė, tačiau akimis sekė kiekvieną 
judesį. 

Patrikas tylėjo, bet viršum jo veido sušmėžavo kažkieno ran- 
kos ir užklijavo burną plačia izoliacine sidabro spalvos juosta — 
šiaip, dėl visa pikta. Nuskustų vietų odą sugnybo šaltais elektro- 
dais, jis nugirdo, kaip kažkas ištarė žodį „srovė“. Paskui elektro- 
dus prie odos pritvirtino lipnia juosta. Jį varstė aštrus skausmas, 
kaip jam atrodė, aštuoniose ar devyniose kūno vietose. Siaubin- 
gai išsigando. Tamsoje virš savęs juto judančias rankas. Lipni juos- 
ta smarkiai tempė odą. 

Kampe du ar trys vyrai derino kažkokį įrenginį, kurio Patrikas 
nematė, o-paskui jo kūną it Kalėdų eglutę apraizgė laidais. 

Jie manęs nežudys, vis kartojo mintyse, tačiau pagalvojus apie 
tai, kas artimiausiu metu jo laukia, mirtis atrodė kaip išsigelbėji- 
mas. Pastaruosius ketverius metus šis košmaras vaizduotėje jį per- 
sekiojo tūkstančius kartų. Meldėsi, kad taip nenutiktų, tačiau visą 
laiką žinojo, jog to neišvengs. Visą laiką jautė juos netoliese, tū- 
nančius kažkur šešėlyje, sekančius jo pėdomis, papirkinėjančius, 
ieškančius jo po kiekvienu akmeniu. 

Patrikas visąlaik tą žinojo. Eva buvo pernelyg naivi. 

Jis užsimerkė ir, kol jie ruošė savo prietaisus darbui, mėgino 
nusiraminti, stengdamasis suvaldyti savo mintis. Nuo vaistų smar- 
kiai padažnėjo pulsas, perštėjo odą. 

Nežinau, kur pinigai. Nežinau, kur pinigai, vos nešaukė jis bal- 
su. Ačiū Dievui, burna užklijuota. Nežinau, kur pinigai. 

Evai jis skambindavo kasdien tarp ketvirtos ir šeštos vakaro. 
Kasdien. Kiekvieną savaitės dieną. Be jokios išimties, jeigu jo pla- 
nai nesikeisdavo. Tvaksinčia širdimi jautė, jog dabar Eva bus jau 
pervedusi pinigus kitur, jog jie saugiai išslapstyti įvairiuose pasau- 
lio bankuose. Jis tikrai nežino, kur pinigai. 

Bet ar jie patikės? 

Durys vėl atsidarė ir du ar trys vyrai išėjo. Šurmulys aplink fa- 
nerinį jo lopšį aprimo. Netrukus įsivyravo tyla. Atsimerkęs pama- 
tė, jog nebėra lašelinės. 

"Iš viršau į jį žvelgė Gajus. Timptelėjęs už kampučio nuplėšė 
nuo burnos izoliacinę juostą — kad Patrikas galėtų kalbėti, jei kar- 
tais užsimanytų. 

— Ačiū, — padėkojo Patrikas. 

Kairėje vėl išdygo gydytojas brazilas ir įbedė adatą į kairę Pa- 
triko ranką. Skystis ilgame švirkšte tebuvo paspalvintas vanduo, 
bet iš kur Patrikui tą Žinoti? 

— Kur pinigai, Patrikai? — paklausė Gajus. 

— Neturiu jokių pinigų, — atsakė Patrikas. Skaudėjo prispaustą 
prie plokštės galvą. Kaktą smarkiai veržianti plastikinė juosta bu- 
vo įkaitusi. Jis jau seniai gulėjo nejudėdamas. 

— Tu man pasakysi, Patrikai. Būtinai pasakysi. Dabar arba leis- 
gyvis papasakosi po dešimties valandų. Neapsunkink sau gyvenimo. 

— Aš nenoriu mirti, — ištarė Patrikas Žvelgdamas baimės kupi- 
nomis akimis. Jie manęs nenužudys, kartojo mintyse. 

Iš už Patriko galvos paėmęs kažkokį nesudėtingą, bjaurų daik- 
čiuką Gajus pakėlė jam prie akių. Tai buvo chromuota svirtelė su 
juodu guminiu antgaliu, pritvirtinta prie kvadratinės kaladėlės su 
dviem iš jos išeinančiais laidais. 

— Žiūrėk, — tarė Gajus, tarsi Patrikas galėtų jo nematyti. — Kai 
svirtelė pakelta, srovės nėra, — nykščiu ir smiliumi lengvai nuė- 
męs guminį antgalį ėmė lėtai leisti svirtelę žemyn. — Bet kai ji pri- 
siliečia štai čia, prie šios plokštelės, grandinė užsidaro ir srovė lai- 
dais patenka į elektrodus, prikabintus prie tavo kūno. - Jis sustabdė 
svirtelę per kelis centimetrus nuo plokštelės. Patrikui užgniaužė 
kvapą. Kambaryje buvo tylu. 

— Ar nori sužinoti, kaip būna, kai gauni šoką? — paklausė Gajus. 

— Ne. 

— Tuomet kur pinigai? 

— Nežinau. Prisiekiu. 

Iškėlęs daikčiuką per trisdešimt centimetrų nuo Patriko nosies 
Gajus nuleido svirtelę prie kontakto. Šokas buvo staigus ir siaubin- 
gas. Visą kūną nutvilkė karštis. Patrikas trūktelėjo, nailoninės virvės 
įsitempė. Stipriai užsimerkęs, sukandęs dantis stengėsi nerėkti, bet 
neatlaikė, ir iš gerklės išsiveržęs šaižus riksmas perskrodė trobelę. 

Atleidęs svirtelę Gajus luktelėjo keletą sekundžių, kol Patrikas 
atgaus kvapą ir atsimerks, tuomet tarė: 

— Tai silpniausia srovė, pirmas lygis. O jų yra penki. Jei rei- 
kės, panaudosiu visus. Aštuonios penkto lygio sekundės, ir tau ga- 
las, tik nenorėčiau to griebtis. Girdi, Patrikai? 

Kūną nuo krūtinės iki kulkšnių vis dar degino skausmas. Šir- 
dis plakė kaip pašėlusi, jis greitosiomis iškvėpė. 

— Ar girdi? — pakartojo Gajus. 

— Taip. 

— Juk taip nesunku. Pasakyk, kur pinigai, ir išeisi iš čia gyvas. 
Nuvešim tave į Ponta Porą ir gyvenk kaip išmanai. FTB tavęs tik- 
rai neįduosim. 

Žaisdamas svirtele Gajus patylėjo, kad būtų įspūdingiau, ir tęsė: 

— Bet jeigu tylėsi, tai gyvas iš čia neištrūksi. Supranti, Patrikai? 

— Taip. 

— Gerai. Kur pinigai? 

— Prisiekiu, tikrai nežinau. Pasakyčiau, jeigu žinočiau. 

Netaręs nė žodžio Gajus vėl nuleido svirtelę ir srovė nutvilkė 
kūną it verdanti rūgštis. 

— Nežinau! — išgąstingai suriko Patrikas, — Prisiekiu, nežinau. 

Gajus atleido svirtelę ir luktelėjęs, kol Patrikas atsigaus, ramiai 
paklausė: 

— Kur pinigai? 

— Prisiekiu, tikrai nežinau. 

Trobelę perskrodė dar vienas riksmas. Išsprūdęs pro atvirus lan- 
gus nuaidėjo tarpekliu ir užgeso džiunglėse. 


Butas Kuritiboje buvo netoli oro uosto. Eva paprašė taksi vai- 
ruotojo palaukti gatvėje. Nedidelį kelioninį krepšį palikusi baga- 


žinėje, pasiėmė tik storą portfelį. 

Liftu pakilo į devintą aukštą. Koridoriuje buvo tamsu Ir tyš- 
čia. Beveik vienuolikta vakaro. Ji ėjo lėtai, dairydamasi į šalis. Ąt- 
sirakinusi buto duris, kitu raktu greitai išjungė signalizaciją. 

Bute Danilo nebuvo. Ji ir nesitikėjo jį čia rasti, tačiau VIS tiek 
nusiminė. Telefono atsakiklyje — jokios žinutės. Jokio ženklo, kad 
čia apskritai jo būta. Ją apėmė siaubas. 

Laiko nebuvo, nes tie, kurie sučiupo Danilą, galėjo čia atsirasti 
bet kurią akimirką. Kad ir tiksliai žinojo, ką daryti, dirbo pama- 
žu, tarsi prisiversdama. Bute buvo tik trys kambariai, todėl viską 
susirado greitai. 

Jai reikalingi dokumentai gulėjo užrakinti valgomojo spintelė- 
je. Ištraukusi tris sunkius stalčius išėmė dokumentus ir tvarkingai 
sukrovė juos į dailų odinį lagaminą, kuris buvo spintelėje šalimais. 
Dauguma dokumentų buvo finansinės ataskaitos. Tvarkant tokį di- 
delį turtą jų turėtų būti kur kas daugiau, tačiau jiedu stengėsi pa- 
likti kuo mažiau pėdsakų. Kas mėnesį jis čia atveždavo banko ata- 
skaitas ir sunaikindavo senąsias. 

Nuo šiol Danilas nebežinos, kur jo dokumentai. 

Vėl įjungusi signalizaciją paskubomis išėjo niekieno nepaste- 
bėta. Apsistojo nedideliame viešbutyje miesto centre netoli Šiuo- 
laikinio meno muziejaus. Azijos bankai dar dirba, o Ciūriche jau 
keturios. Išėmusi nedidelį fakso aparatą prijungė prie kambario te- 
lefono. Visa nedidelė lova netrukus buvo nuklota popieriais — pa- 
vedimais ir pinigų pervedimo įgaliojimais. 

Jautėsi pavargusi, tačiau dabar apie miegą negalėjo būti nė min- 
ties. Danilas sakė, jog tikriausiai jie jos ieškos. Į namus važiuoti 
negalima. Nuo pinigų dabar ji mintimis peršoko prie jo. Ar gy- 
vas? Jei gyvas, tai ar smarkiai jį kankina? Ką spėjo jiems pasaky- 
ti, kokia kaina? 

= Nubraukusi ašaras vėl ėmėsi dokumentų. Ne laikas ašaroti. 


Geriausių rezultatų kankinant pasiekiama po trijų dienų. Pama- 
žu galima palaužti net ir tvirčiausią valią. Skausmas nepasimiršta, 
o kol auka laukia kito smūgio, tik stiprėja. Trys dienos — ir dau- 
guma tardomųjų visiškai palūžta. 

Gajus tiek laiko neturėjo. Jo kalinys buvo ne karo belaisvis, o 
FTB ieškomas JAV pilietis. 

Apie vidurnaktį jie trumpam paliko Patriką vieną pasikankinti ir 
pamąstyti apie antrąjį raundą. Jis buvo smarkiai suprakaitavęs, oda 
raudona nuo srovės ir karščio. Prie krūtinės per smarkiai pritvirtin- 
tas elektrodas išdegino žaizdą, iš po jį prilaikančios lipnios juostos 
sunkėsi kraujas. Šnopuodamas jis laižė sukepusias, suskeldėjusias 
lūpas. Nailoninė virvė iki kraujo nutrynė riešų ir čiurnos odą. 

Grįžęs vienas Gajus atsisėdo ant šalia pastatytos kėdės. Kurį 
laiką buvo tylu, girdėjosi tik Patriko šnopavimas. Jis gulėjo kietai 
užsimerkęs. 

— Tu labai užsispyręs, — pagaliau prašneko Gajus. 

Tyla. 

Per pirmąsias dvi valandas nieko iš jo neišgavo. Kad ir kaip 
kamantinėjo, šis vis kartojo nežinąs, kur pinigai. Ar apskritai jie 
yra? Yra, kartojo jis. Kur jie? Nežino. 

Patirties kankinimų srityje Gajui trūko. To jį išmokė vienas Spe- 
cialistas — tikras išsigimėlis, kuris, matyt, jausdavo malonumą kan- 
kindamas. Dar buvo skaitęs kažkokį apgraibomis parašytą vado- 
vėlį, tačiau pasipraktikuoti nespėjo. 

Dabar, kai Patrikas žinojo, koks siaubas jo laukia, būtinai rei- 
kėjo jį prakalbinti. 

— Kur buvai per savo laidotuves? — paklausė Gajus. 

Patriko raumenys kiek atsileido. Galų gale jo nebeklausinėja 
apie pinigus. Dvejodamas susimąstė. Kas gi čia blogo? Jį sučiu- 
po. Galima ir papasakoti. Jeigu apie save viską išklos, gal jie su- 
silpnins srovę. 

— Biloksyje. 

— Slapsteisi? 

— Žinoma. 

— Ir žiūrėjai, kaip tave laidoja? 

— Taip. 

— Iš kur? 

— Iš medžio, pro žiūronus, — kalbėjo neatsimerkdamas, su- 
gniaužtais kumščiais. 

— O kur slapsteisi po to? 

— Mobilyje. 

— Vienoje iš savo slėptuvių? 

— Taip, turėjau keletą. 

— Kiek laiko ten slapsteisi? 

— Apie porą mėnesių. 

— Ilgokai, a? Kur apsistodavai? 

— Pigiuose moteliuose. Ilgai neužsibūdavau. Plaukiojau po Mek- 
sikos įlanką. Gyvenau Destine. Panama Siti Byče. Paskui grįžau į 
Mobilį. 

— Pakeitei išvaizdą. | 

— Aha. Nusiskutau, nusidažiau plaukus, numečiau dvidešimt ki- 
logramų. 

— Mokeisi kalbų? 

— Portugalų. | 

— Vadinasi, ketinai apsigyventi čia? 

— Kur čia? 

— Tarkim, Brazilijoje. 

— Aišku. Maniau, kad čia įmanoma pasislėpti. 

— Kur gyvenai išvažiavęs iš Mobilio? 

— Toronte. 

— Kodėl ten? 

— Reikėjo juk kažkur gyventi. Ten gerai. 

— Naujus dokumentus gavai Toronte? 

— Aha. 

— Ir Danilu Silva tapai Toronte? 

— Aha. 

— Toliau mokeisi kalbos. 

— Aha. 

— Dar labiau sublogai? 

— Aha. Numečiau dar penkiolika, — atsakinėjo užsimerkęs, 
stengdamasis pamiršti skausmą arba nors akimirką su juo susigy- 
venti. Elektrodas ant krūtinės smilko, žaizda gilėjo. 

— Kiek laiko ten gyvenai? 

— Tris mėnesius. 

— Vadinasi, iš ten išvažiavai devyniasdešimt antrųjų liepą? 

— Panašiai. 

— Kur? 

— Į Portugaliją. 

— Kodėl? 

- Reikėjo kur nors važiuoti. Ten gražu. Nematytas kraštas. 

— Kiek laiko ten gyvenai? 

— Porą mėnesių. 

— O paskui? 

— San Paule. 

— Kodėl? 

— Dvidešimt milijonų gyventojų. Lengva pasislėpti. 

— Kiek laiko ten gyvenai? 

— Metus. 

— Papasakok, ką veikei? 

Pajudinęs pėdas Patrikas giliai įkvėpė ir susiraukė iš skausmo. 
Vėl nurimo. 

— Slapsčiausi. Pasisamdžiau kalbos mokytoją. Netekau dar ke- 
lių kilogramų. Apsistodavau tai vienur, tai kitur. 

— Kur padėjai tuos pinigus? 

Pauzė. Raumenys virptelėjo. Kur toji nelaiminga chromuota 
svirtelė? Ar negalėtų jis dar nors valandėlę pamiršti tuos pinigus? 

— Kokius pinigus? — paklausė jis, vis dar vildamasis stebuklo. 

— Baik, Patrikai. Devyniasdešimt milijonų dolerių, kuriuos pa- 
vogei iš savo firmos kliento. 

— Juk sakiau. Apsirikot. 

Gajus kažką šūktelėjo durų pusėn, jos atsilapojo ir vidun su- 
garmėjo visi amerikiečiai. Į Patriko veną suleidęs dar porą švirkštų 
gydytojas brazilas išėjo. Du puolė prie kampe stovinčio aparato. 
Įjungė magnetofoną. Susierzinęs, įsiutęs Gajus palinko virš Pa- 
triko, chromuotą svirtelę laikydamas vertikalioje padėtyje ir tvir- 
tai apsisprendęs jį nužudyti, jeigu tylės. 

— Pinigai buvo pervesti į firmos sąskaitą užsienio banke Na- 
sau. Lygiai dešimtą penkiolika Rytų laiku. Tūkstantis devyni šimtai 
devyniasdešimt antrųjų metų kovo dvidešimt šeštąją, keturiasde- 
šimt penkios dienos po tavo žūties. Ten buvai tu, Patrikai, spor- 
tiškas, įdegęs, apsimetęs kitu žmogumi. Turime nuotraukas, pa- 
darytas iš to, ką nufilmavo banko apsaugos kamera. Pakišai to- 
bulai suklastotus dokumentus. Vos. gauti pinigai iš sąskaitos tuoj 
pat dingo. Juos pervedei į Maltą. Tu juos pavogei, Patrikai. Kur 
jie? Pasakyk, ir liksi gyvas. 

Patrikas paskutinįsyk žvilgtelėjo į Gajų, į svirtelę, tuomet stip- 
riai užsimerkė, sukaupė jėgas ir tarė: 

— Prisiekiu, nežinau, apie ką kalbat. 

— Patrikai, Patrikai... 

— Ne, nereikia! — maldavo jis. — Ne! 

— Patrikai, čia tik trečias lygis. Pusiaukelė į anapus, —- nuspau- 
dęs svirtelę Gajus žvelgė į konvulsijų tampomą kūną. 

Patrikas nebegalėjo užgniaužti riksmo, kuris nuaidėjo taip šai- 
žiai ir siaubingai, jog verandoje sėdėjęs Osmaras su brazilais su- 
stingo. Jų pokalbis tamsoje nutrūko. Kažkuris tyliai meldėsi. 

Už šimto metrų prie kelio budėjęs brazilas stebėjo, ar kas ne- 
atvažiuoja. Svečių niekas čia nelaukė. Daugelį mylių aplinkui ne- 
buvo jokios gyvenvietės. Pasikartojus riksmui jis taip pat sukal- 
bėjo trumpą maldelę. 


Ketvirtas ar penktas kaimynų skambutis išvedė ponią Ste- 
fano iš pusiausvyros ir privertė Džeką pasakyti Žmonai tie- 
są. Trys gatvėje prie automobilio stoviniuojantys vyrai 
tamsiais kostiumais buvo FTB agentai. Jam teko paaiškinti žmo- 
nai, kodėl jie slankioja aplink jų namus. Pažeisdamas profesinę eti- 
ką, apie Patriką papasakojo beveik viską. Paprastai ponia Stefano 
jo neklausinėdavo. Ji nesidomėjo, ką vyras veikia darbe, tačiau ką 
apie juos pagalvos kaimynai, jai buvo ne vis vien. Juk tai Fols- 
čerčas, netruks pasklisti kalbos. 


Ji atsigulė vidurnaktį. Džekas snūduriavo ant sofos valgoma- 
jame, kas pusvalandį pašokdamas žvilgtelėti pro užuolaidų tarpą, 
ką jie ten, gatvėje, veikia. Kai trečią nakties pasigirdo durų skam- 
butis, jis, kaip tyčia, miegojo. 

Duris atidarė apsivilkęs treningais. Ten stovėjo keturiese. Vie- 
ną iš jų atpažino iš karto: Hamiltonas Džeinsas, FTB direktoriaus 
pavaduotojas. Antrasis gyveno už keturių kvartalų ir buvo to pa- 
ties golfo klubo narys, tačiau kiti du buvo nepažįstami. 

Pakvietė juos į erdvų valgomąjį, šie prisistatė. Kai ponia Ste- 
fano vienmarškinė nulipo žemyn, visi sėdėjo. Pamačiusi, kad kam- 
barys pilnas vyrų tamsiais kostiumais, nuskubėjo atgal. 

FTB vardu kalbėjo Džeinsas: 

— Mes seniai ieškom Lanigano. Žvalgyba pranešė, kad jį turit. 
Taip ar ne? 

— Ne, — lediniu balsu atsakė Stefanas. 

— Turiu orderį tave suimti. 

Ledas ėmė tirpti. Stefanas žvilgtelėjo į kitą agentą akmeniniu 
veidu. 

— Kokiu pagrindu? 

— Federalinio pabėgėlio slėpimas. Trukdymas tyrimui. Pats su- 
galvok, o mes įrašysim. Jokio skirtumo. Apsieisiu ir be teismo 
sprendimo. Pirmiausia į kalėjimą įgrūsiu tavo subinę, o paskui iš- 
gaudysiu ir visą firmą kartu su klientais. Pakaks paros visiems su- 
semti. Kaltinimus sugalvosim vėliau, priklausys nuo to, gausim La- 
niganą ar ne. Ar aiškiai kalbu? 

— Tikriausiai. 

— Kur Laniganas? 

— Brazilijoje. 

— Man jo reikia. Tuoj pat. 

Porąkart mirktelėjęs Stefanas apsisprendė. Tokiomis aplinkybė- 
mis Laniganą geriau atiduoti. Federalai turės priemonių jį prakal- 
binti. Gresiant kalėjimui iki gyvos galvos, pinigai tikriausiai atsi- 
ras akimirksniu. Patrikas bus taip spaudžiamas iš visų pusių, jog 
privalės juos grąžinti. 

Apie tai, kas ir kaip galėjo sužinoti, jog Laniganą sučiupo, Ste- 
fanas pagalvos vėliau. 

— Gerai, susitarkim, — tarė Stefanas. — Per keturiasdešimt aš- 
tuonias valandas atiduodu jums Laniganą, o jūs sudeginat orderį 
ir paliekat mane ramybėje. 

— Sutarta. 

Akimirką, kol abi pusės džiaugėsi pergale, buvo tylu. Džein- 
sas paklausė: | 

— Kur jį atsiimti? 

— Siųskit lėktuvą į Asunsjoną. 

— Į Paragvajų? Sakei, kad jis Brazilijoj. 

— Ten jis turi draugų. 

— Tiek to. 

Džeinsas kažką pakuždėjo bendradarbiui į ausį, ir šis išėjo. 

— Ar jis sveikas? — paklausė jis Stefano. 

— Aha. 

— Tegu tik bus sužalotas. Rasiu nors vieną mėlynę ant kūno, 
iš po žemių tave iškasiu. 

— Man reikia paskambinti. 

Džeinsas pašaipiai šyptelėjo. Apžvelgęs sienas tarė: 

— Juk čia tavo namai. 

— Ar mano pokalbių klausomasi? 

— Ne. 

— Tikrai? 

— Juk sakau, kad ne. 

— Atsiprašau, — tarė Stefanas ir nuėjo į virtuvę. Ten susirado san- 
dėliuke paslėptą mobilųjį telefoną ir, išėjęs pro galines duris, stovė- 
damas ant šlapios žolės dujinės lempos šviesoje paskambino Gajui. 


Kai riksmas liovėsi, furgoną saugojęs brazilas išgirdo telefono 
skambutį. Telefonas buvo uždėtas ant priekinėje furgono sėdynė- 
je įtaisyto maitinimo šaltinio, kurio antena styrojo puspenkto met- 
ro virš stogo. Atsiliepė angliškai ir tuoj pat bėgte šoko kviesti ame- 
rikiečio. 

Iš trobelės iššokęs Gajus stvėrė ragelį. 

— Ar jis kalba? — paklausė Stefanas. 

— Šiek tiek. Prakalbo maždaug prieš valandą. 

— Ką sužinojai? 

— Pinigai yra. Jis tik nežino, kur. Juos kontroliuoja teisininkė 
iš Rio. 

— Žinai pavardę? 

— Taip. Jau ieškom. Osmaras turi savo žmonių Rio. 

— Gali dar ką nors iš jo išpešti? 

— Nemanau. Jis leisgyvis, Džekai. 

— Palik jį ramybėj. Ar ten yra gydytojas? 

— Žinoma. 

— Tegu jį išgydo ir sutvarko. Ir kuo greičiau gabenk į Asunsjoną. 

— Bet kodėl... 

— Neklausinėk. Nėra laiko. Federalai pričiupo. Daryk, ką sa- 
kau, ir žiūrėk, kad nebūtų sužeistas. 

— Sužeistas? Per penkias valandas kone pribaigiau jį. 

— Daryk, kaip sakau. Sulipdyk. Apsvaigink. Vežk į Asunsjo- 
ną. Skambink man kas valandą. 

— Kaip liepsi. 

— Surask tą moterį. 

Atsargiai pakėlę Patriko galvą, lūpas suvilgė šaltu vandeniu. 
Nuo riešų ir čiurnų nupjovė virves, atsargiai nuėmė lipnia juosta 
pritvirtintus laidus ir elektrodus. Jis trūkčiojo, raitėsi, dejuodamas 
kažką vapėjo, tik niekas nesuprato ką. Į gerokai subadytas venas 
jam suleido morfijaus, paskui silpnų migdomųjų, ir Patrikas vėl 
neteko sąmonės. 

Auštant Osmaras Ponta Poros oro uoste jau laukė lėktuvo, ku- 
riuo vakare turėjo pasiekti Rio. Jis susisiekė su tenykščiais savo 
žmonėmis. Pažadėjęs riebų kąsnį, ištraukė juos iš patalų. Dabar 
tikriausiai visi jau šniukštinėja gatves. 


Pirmiausia ji paskambino tėvui — vos patekėjus saulei, tuo pa- 
ros metu, kuriuo jis mėgaudavosi terasoje skaitydamas laikraštį ir 

gerdamas kavą. Jos tėvas gyveno Ipanemoje, nedideliame bute už 
trijų kvartalų nuo pakrantės, netoli savo mielosios Evos. Prieš tris- 
dešimt metų statytas namas, kuriame jis gyveno, buvo seniausias 
tame prašmatniame Rio de Žaneiro rajone. Tėvas gyveno vienas. 

Iš dukters balso suprato, jog jai kažkas atsitiko. Ji patikino, jog 
viskas gerai, jai nieko nenutikę ir nenutiks, bet vienas klientas stai- 
ga iškvietęs ją dviem savaitėms į Europą. Ji skambinsianti tėvui 
kasdien. Paaiškino, jog tas klientas keistokas ir gana įtarus, todėl 
tikriausiai atsiųs agentų pasidomėti jos praeitimi. Prašė neišsigąs- 
ti, sakė, jog tarptautinėje prekyboje taip pasitaiko. 

Jis norėjo dar kai ko paklausti, tačiau suprato, jog atsakymų 
nesulauks. 

Kur kas sunkiau buvo pasiaiškinti viršininkui. Išmoktas pasi- 
teisinimas skambėjo įtikinamai, tačiau jame buvo nemažai spragų. 
Vėlai vakare jai paskambinęs naujas klientas, kurį jai perdavęs 
amerikietis teisininkas, jos bendramokslis, todėl ji turinti nedelsiant 
vykti į Hamburgą. Išskrisianti rytoj pirmuoju reisu. Tas klientas už- 
siima telekomunikacijomis ir ketina plėtoti verslą Brazilijoje. 

Viršininką ji prikėlė iš miegų, todėl šis paprašė paskambinti vė- 
liau ir viską smulkiai paaiškinti. 

Tą pačią istoriją išdėstė sekretorei, visus susitikimus paprašiu- 
si atidėti, kol sugrįš. 

Iš Kuritibos išskrido į San Paulą, ten sėdo į tiesioginį Argen- 
tinos oro linijų lėktuvą, skrendantį į Buenos Aires. Pirmą kartą pa- 
sinaudojo naujuoju pasu, kurį prieš metus jai padėjo gauti Dani- 
las. Pasą ji buvo paslėpusi bute kartu su kredito kortelėmis ir aš- 
tuoniais tūkstančiais JAV dolerių. 

Dabar ji buvo Li Pires, gimusi tais pat metais, tik kitą dieną. 
To Danilas nežinojo — neturėjo Žinoti. 

Iš gimtosios šalies ji išvyko svetima pavarde. 

Galėjo būti visaip. Jį galėjo nušauti užmiestyje nuolatos plėši- 
kaujantys banditai. Pasienyje taip nutikdavo. Galėjo pagrobti še- 
šėliai iš praeities ir nukankinę palikti džiunglėse. O gal jis prasi- 
tarė apie ją? Tuomet ji turės slapstytis visą likusį gyvenimą. Ge- 

rai nors, kad jis ją buvo įspėjęs. O gal jis nieko jiems nepasakė, 
ir ji galės likti Eva? | 

Tikriausiai Danilas vis dar gyvas. Jis sakė, kad jo nenužudys. 
Galbūt kankins taip, kad jis šauksis mirties, bet nužudyti jį per 
brangiai kainuotų. Jeigu jį sučiuptų Amerikos pareigūnai, iškiltų 
ekstradicijos klausimas. Lotynų Ameriką jis pasirinko kaip tik to- 
dėl, kad nuo senų laikų šių kraštų vyriausybės labai nenoriai iš- 
duoda nusikaltėlius. 

Jeigu jį surado tie šešėliai, tai kankins tol, kol sužinos, kur pi- 
nigai. Smurto jis labiausiai bijojo. 

Buenos Airių oro uoste ji nusnūdo, tačiau miegoti buvo neįma- 
noma. Ji vėl paskambino į Ponta Porą, paskui į Kuritibą. 

Iš Buenos Airių nuskrido į Niujorką, o po trijų valandų — 
„Swiss Air“ lėktuvu į Ciūrichą. 


Jį paguldė ant užpakalinės „Folksvageno“ furgono sėdynės ir 
ties liemeniu prisegė diržu, kad vežant mažiau kratytų. Keliai, ku- 
riais teks važiuoti, labai gruoblėti. Jam užmovė tik sportinius šor- 
tus. Gydytojas patikrino tvarsčius: jų buvo aštuoni. Vaistais pate- 
pė žaizdas, suleido antibiotikų. Juodąjį savo krepšelį įsispraudęs 
tarp pėdų, gydytojas atsisėdo priešais pacientą. Patrikas pakanka- 
mai prisikentėjo. Metas juo pasirūpinti. 

Dienelė kita poilsio, šiek tiek vaistų nuo skausmo — ir Patri- 
kas atsigaus. Liks neryškūs nudegimų randeliai, bet ir tie laikui 
bėgant tikriausiai išnyks. 

Atsigręžęs gydytojas patapšnojo jam per petį: gerai dar, kad liko 
gyvas. | 

— Baigta, — tarė priekyje sėdinčiam Gajui. Vairuotojas brazilas 
užvedė furgoną ir jie nurūko tolyn nuo trobelės. 

Kas valandą — lygiai kas šešiasdešimt minučių — stabtelėdavo 
iškelti anteną, kad per kalnus Gajus galėtų prisiskambinti Stefa- 
nui, kuris savo kabinete Vašingtone sėdėjo kartu su Hamiltonu 
Džeinsu ir aukštu Valstybės departamento pareigūnu. Buvo taria- 
masi su Pentagonu. 

Kas, po velnių, čia vyksta, knietėjo paklausti Gajui. Iš kur tie 
federalai? | 

Per pirmąsias šešias valandas jie tenusikapstė apie pusantro šim- 
to kilometrų. Tarpais keliai buvo beveik nepravažiuojami. Kol pri- 
siskambindavo į Vašingtoną, tekdavo gerokai pasikamuoti. Antrą 
popiet išvažiavus iš kalnų kelias pagerėjo. 

Ekstradicijos klausimas keblus, todėl veltis į visa tai Hamilto- 
nas Džeinsas nenorėjo. Buvo pasinaudota diplomatiniais svertais. 
FTB direktorius paskambino Prezidentūros personalo tarnybos vir- 
šininkui. Neapsieita ir be Amerikos ambasadoriaus Paragvajuje. 
Kai kas pažadėta, kai kam pagrasyta. 

Pinigingo, apsisprendusio pasilikti šalyje įtariamojo Paragvajus 
neišduotų daugelį metų, o gal ir apskritai neišduotų. Šis įtariama- 
sis pinigų neturi, neaišku net, kurioje šalyje jis slapstėsi. 

Nors nenoriai, bet paragvajiečiai vis dėlto sutiko ekstradicijos 
nepaisyti. 

Ketvirtą Stefanas liepė Gajui susirasti oro uostą Konsepsjone — 
nedideliame miestelyje trys valandos kelio nuo Asunsjono. Išgirdęs, 
kad reikės apsisukti ir važiuoti į šiaurę, vairuotojas brazilas portu- 
gališkai nusikeikė. 


Konsepsjoną jie pasiekė temstant, o kol surado oro uostą — ne- 
didelį plytų pastatą prie siauro asfaltuoto įsibėgėjimo tako — ir visai 
sutemo. Gajus paskambino Stefanui, šis liepė palikti Patriką furgo- 
ne ir, neištraukus raktelių, pasišalinti. Gajus, gydytojas, vairuotojas 
ir amerikiečiai, vis gręžiodamiesi į paliktą furgoną, neskubėdami nu- 
ėjo šalin. Už šimto metrų jie susirado vietą, iš kurios niekieno ne- 
pastebėti galės matyti, kas vyksta. Praslinko valanda. 

Galų gale nusileido „King Air“ su Amerikos registracijos nu- 
meriu ir nuriedėjo link mažučio terminalo. Iš lėktuvo išlipę du pi- 
lotai įėjo vidun ir netrukus prisiartino prie furgono. Atidarę dure- 
les įsėdo ir nuvažiavo prie lėktuvo. 

Atsargiai iškėlę iš furgono Patriką pernešė į turbosraigtinį Iėk- 
tuvėlį. Čia jį tuojau pat perėmė Karinių oro pajėgų gydytojas. 

Pilotai sugrąžino furgoną ten, kur jis stovėjo, ir po kelių minučių 
lėktuvas pakilo. 

Asunsjone reikėjo pasipildyti degalų. Kol lėktuvas stovėjo, Pa- 
trikas atsipeikėjo, tačiau buvo pernelyg silpnas, kad atsisėstų. Jam 
labai skaudėjo. Gydytojas pasiūlė šalto vandens ir traškučių. 

Limoje, La Pase jie vėl tūpė pasipildyti degalų. Bogotoje Pa- 
triką perkėlė į nediduką „Lear“. Šis pasipildė degalų Aruboje ne- 
toli Venesuelos pakrantės ir niekur nebenusileisdamas nuskraidi- 
no jį į JAV Karinio jūrų laivyno bazę Puerto Rike netoli San Chu- 
ano. Greitoji pagalba nuvežė jį į bazės ligoninę. 

Beveik po ketverių su puse metų Patrikas vėl buvo JAV teri- 
torijoje. 


Juridinė firma, kurioje kadaise dirbo Patrikas, praėjus me- 
tams po laidotuvių pasiskelbė bankrutavusi. Po mirties jis 
buvo pagerbtas firmos blanke: Patrikas S. Laniganas, 
1954—1992. Jo pavardė išspausdinta dešiniajame lapo kampe, virš 
asistentų pavardžių. Tuomet ėmė sklisti gandai. Netrukus kilo įta- 
rimų, jog pinigus pasiglemžė jis. Po trijų mėnesių niekas nebeti- 
kėjo, jog Patrikas žuvo. Kai firmą ėmė spausti skolininkai, jo pa- 
vardė nuo firmos blanko išnyko. 

Supančioti bankroto, likusieji keturi partneriai noromis neno- 
romis turėjo laikytis drauge. Tuomet, kai gerovė atrodė ranka pa- 
siekiama, jie pasirašinėjo ipotekų ir bankų dokumentus, taigi vi- 
siems keturiems teko stoti atsakovais prieš teismą keliose bevil- 
tiškose bylose. Todėl ir pasiskelbė bankrutavę. Dingus Patrikui 
partneriai mėgino išsiskirti visais įmanomais būdais, tačiau niekas 
negelbėjo. Du iš jų tapo nepataisomais alkoholikais, gerdavo kiek- 
vienas atskirai, užsirakinę savo kabinetuose. Kiti du, mažiau pra- 
sigėrę, gydėsi. 

Jis juos apiplėšė. Pavogė jų milijonus. Pinigus, kuriuos jie 
švaistė, dar negavę. Šitaip gali elgtis tik teisininkai. Prašmatniai 
atnaujino firmos pastatą Biloksio centre, pirkosi naujus namus, 

jachtas, butus Karibų jūros salose. Pinigai jau plaukė į rankas, vis- 
kas buvo patvirtinta, dokumentai pasirašyti, išsiųsti mokėjimo rei- 
kalavimai; matė pinigus, užuodė jų kvapą, jautė šlamančius tarp 
pirštų, tačiau paskutinę akimirką viską nušvilpė žuvęs partneris. 

Jis juk buvo negyvas. Palaidojo jį tūkstantis devyni šimtai de- 
vyniasdešimt antrųjų vasario vienuoliktą. Guodė našlę, šlykščia jo 
pavarde suteršė dailųjį savo firmos blanką, o po pusantro mėne- 
sio jis juos apvogė. 

Kilo ginčai, kas dėl to kaltas. Pervesti pinigus į naują sąskaitą 
užsienio banke reikalavo Čarlzas Boganas, vyresnysis firmos part- 
neris ir geležinė jos ranka. Kiek pasitarę nusprendė, jog sumany- 
ta protingai. Devyniasdešimties milijonų, kurių trečdalis priklausė 
firmai, nepaslėpsi penkiasdešimt tūkstančių gyventojų teturinčia- 
me Biloksyje. Kuriam nors banko darbuotojui išsprūs žodelis ir ne- 
trukus jau žinos visas miestas. Visi keturi susitarė saugoti paslap- 
tį, tačiau jų užmojai buvo tokie, kad Žmonės aiškiai matė juos 
smarkiai praturtėjus. Firma ketino įsigyti net šešiavietį lėktuvą. 

Taigi dalis kaltės teko Boganui. Keturiasdešimt devynerių jis 
buvo vyriausias iš ketverto ir kol kas laikėsi santūriausiai. Kaip 
tik jis prieš devynerius metus priėmė Patriką dirbti, taigi dabar tu- 
rėjo atkentėti ir už tai. 

Lemtingą sprendimą rekomenduoti Patriką penktuoju partneriu 
priėmė Dougas Vitranas. Kiti trys jam pritarė, ir įtrauktas į firmos pa- 
vadinimą Laniganas įgijo teisę naudotis visais dokumentais. „Boga- 
no, Replio, Vitrano, Havarako ir Lanigano juridinė konsultacija“. Di- 
delė reklama geltonųjų puslapių skyriuje „Žala užsienyje, ekspertai“. 
Ekspertai ar ne, bet, kaip ir dauguma firmų, už gerą atlyginimą im- 
davosi visko. Daugybė sekretorių ir asistentų. Visoje pakrantėje Ži- 
nomiausia ir patikimiausių politinių ryšių turinti firma. 

Visi buvo įpusėję arba bebaigią ketvirtąją dešimtį. Havarakas 
užaugo tėvo žvejybiniame kateryje. Dabar jis troško Patriką pa- 
smaugti savo sudiržusiomis rankomis. Replį kamavo sunki depre- 
sija, todėl iš namų jis išeidavo retai; lindėdamas tamsiame savo 
kabinete namo palėpėje rašydavo bylų santraukas. 

Boganas ir Vitranas sėdėjo prie savo darbo stalų, kai kelios 
minutės po devynių į pastatą Biloksio senamiestyje Vje Maršė gat- 
vėje įžengė agentas Kateris. Nusišypsojęs priimamojo sekretorei 
paklausė, ar yra kuris nors iš teisininkų. Klausimas buvo visiškai 
pagrįstas: žmonės kalbėjo, jog tuos girtuoklius retai kada rasi dar- 
bo vietoje. 

Sekretorė palydėjo jį į nedidelį pasitarimų kambarį ir pasiūlė 
kavos. Pirmasis įžengė Vitranas. Atrodė nuostabiai tvarkingas ir 
blaivus. Netrukus įėjo ir Boganas. Maišydami cukrų ėmė šneku- 
čiuotis apie orą. 

Po to, kai su pinigais dingo Patrikas, Kateriui tokie apsilanky- 
mai tapo įpročiu. Jis papasakodavo partneriams bylos naujienas ir 
netrukus tapo geru jų pažįstamu, tik gerų Žinių iš jo vis nesulauk- 
davo. Slinko mėnesiai, metai. Kateris užsukdavo vis rečiau, bet at- 
sisveikindamas vis kartodavo: Patriko — nė kvapo. Paskutinį kartą 
Kateris lankėsi firmoje beveik prieš metus. 

Taigi jie pamanė, jog ir šįkart tai tik mandagumo vizitas: ma- 
tyt, mieste turėjo kokių nors reikalų, užsimanė kavos, tai ir užsu- 
ko pas juos trumpam paplepėti. 

— Patrikas atsirado, — tarė Kateris. 

Čarlis Boganas užsimerkė ir plačiai išsižiojo, parodydamas vi- 
sus kiek turi dantis. 

— O Dieve! — sušuko jis, rankomis užsidengdamas veidą. — O 
Dieve. 

Vitranas taip pat žioptelėjo ir atsilošė. Niekaip negalėdamas pa- 
tikėti tuo, ką išgirdęs, įsmeigė žvilgsnį į lubas. 

— Kur? — išstenėjo. 

— Karo bazėje Puerto Rike. Pagautas Brazilijoje. 

Boganas pašoko ir, nulindęs prie knygų lentynų į kampą, nu- 
sigręžė stengdamasis sulaikyti ašaras. 

— O Dieve, — vis kartojo jis. 

— Tai tikrai jis? — vis dar netikėjo Vitranas. 

— Tikrai. 

— Pasakokit, — paprašė Vitranas. 

— Ką pasakot? 

— Kaip suradot? Kur? Ką jis veikia? Kaip atrodo? 

— Ne mes jį suradom. Jį mums atidavė. 

Nosį prisidengęs nosine Boganas sugrįžo prie stalo. 

— Atsiprašau, — tarė susidrovėjęs. 

— Ar pažįstat Džeką Stefaną? — paklausė Kateris. 

Abu nenoriai linktelėjo. 

— Ar turit su juo ką nors bendro? 

Abu papurtė galvas. 

— Jūsų laimė. Jį surado Stefanas, kankino, vos ne mirtinai, o 
paskui atidavė mums. 

— Kaip jį kankino? — susidomėjo Vitranas. — Papasakokit. 

— Nežinau. Vakar vakare perėmėm Paragvajuje ir nuskraidinom 
į Puerto Riką. Ten jį paguldė į ligoninę. Po kelių dienų parsiga- 
bensim. 

— O pinigai? — prikimusiu balsu paklausė Boganas. 

— Jokių pėdsakų. Tačiau dar nežinom, ką žino Stefanas. 

Vitranas įrėmė neramų žvilgsnį į stalą. Patrikas pavogė devy- 
niasdešimt milijonų dolerių. Per ketverius metus tiek neišleisi. Net 
jeigu būtų prisipirkęs namų, sraigtasparnių, daugybę moterų, vis 
tiek turėtų būti likęs ne vienas milijonas. Pinigai tikrai atsiras. Fir- 
mai priklauso trečdalis. 

Galbūt, galbūt. 

Tramdydamas vėl plūstančias ašaras Boganas prisiminė, kokia 
meili buvo žmona ir kokia tapo atšiauri, kai viskas apvirto aukš- 
tyn kojom. Po bankroto pasijuto pažeminta ir, pasiėmusi sūnų, iš- 
skrido į Pensakolą, o paskui, šlykščiai apkaltinusi vyrą, pareikala- 
vo skyrybų. Boganas gėrė, svaiginosi kokainu. Tuo ji ir pasinau- 
dojo. Jis neturėjo kaip išsiginti. Vėliau išsigydė, tačiau teisės ma- 
tytis su vaiku vis tiek negavo. 

Keista, bet buvusią savo žmoną jis vis dar mylėjo, vis dar sva- 
jojo ją susigrąžinti. Galbūt prisiviliotų ją pinigais? Galbūt vilties 
dar yra? Pinigai tikrai atsiras. 

Tylą nutraukė Kateris: 

— Stefanas prisidirbo kaip reikiant. Patriko kūne išdegintos 
žaizdos. 

— Labai gerai, — šyptelėdamas tarė Vitranas. 

— Manot, imsim dabar jo gailėtis? — pritarė jam Boganas. 

— Vis dėlto Stefanas gali mums padėti. Mes jį stebėsim: gal nu- 
ves prie pinigų. 

— Lengvai susidorosit, — tarė Vitranas. — Juk ten buvo rasti ne- 
atpažinto asmens palaikai. Patrikas kažką nužudė. Byla akivaizdi, 
už tai jam neabejotinai gresia mirties bausmė. Žmogžudystė dėl 
pinigų. Jei gerai paspausit, Patrikas viską pasakys. 

— Verčiau atiduotumėt jį mums, — rūsčiai tarė Boganas. — Per 
dešimt minučių viską išpeštume. 

Kateris žvilgtelėjo į laikrodį. 

— Man laikas eiti. Dar reikia nuvažiuoti į Point Klerą pranešti 
naujieną Trudei. 

Boganas su Vitranas sutartinai nusikvatojo. 

— Tai ji dar nežino? — paklausė Boganas. 

— Dar ne. | 

— Įrašykit į vaizdajuostę, — tebesijuokdamas ištarė Vitranas, — 
norėčiau pamatyti jos veidą. 

— Nekantrauju jį pamatyti ir aš, — atsakė Kateris. 

— Kalė, — keiktelėjo Boganas. 

Kateris atsistojo atsisveikinti: 

— Partneriams galit papasakoti, bet iki pietų daugiau niekam nė 
žodžio. Popiet surengsim spaudos konferenciją. Aš jums paskam- 
binsiu. 

Jam išėjus jiedu dar ilgai tylėjo. Mintyse sukosi šimtai klausi- 
mų, norėjosi tiek daug pasakyti, kad net galva svaigo. 


Dailioji Patriko žmona Trudė 1992 metų vasario 11 dieną jį pa- 
lydėjo amžinojo poilsio kaip užmiesčio kelyje be liudininkų įvy- 
kusios avarijos auką. Apsivilkusi juodą Armanio kostiumėlį per lai- 
dotuves našlė atrodė stulbinamai, o ant karsto byrant žemėms min- 
tyse ji jau leido pinigus. 

Jis jai paliko viską. Testamentas buvo paprastas, neseniai at- 
naujintas. Dar prieš gedulingas mišias kartu su Dougu Vitranu at- 
rakinusi seifą Patriko kabinete Trudė patikrino jo turinį. Ten bu- 
vo testamentas, dviejų lengvųjų automobilių nuosavybės teisės, 
Laniganų namo pirkimo dokumentai, gyvybės draudimo polisas 
pusės milijono dolerių sumai, apie kurį Trudė žinojo, ir dar vie- 
nas — dviem milijonams, apie kurį ji nebuvo net girdėjusi. 

Greitosiomis permetęs žvilgsniu polisą Vitranas pastebėjo, jog 
Patrikas apsidraudė prieš aštuonis mėnesius. Vienintelė paveldė- 
toja — Trudė. Abu polisus išdavė ta pati didelė ir turtinga draudi- 
mo kompanija. 

Ji dievagojosi nieko apie juos nežinojusi. Šypsena jos veide Vit- 
raną įtikino, jog neapsimetinėja. Nežinia, ar Trudė labai krimtosi 
netekusi vyro, tačiau turtai ją tikrai sujaudino. Pastebimai atlėgus 
skausmui ji šiaip taip atlaikė laidojimo apeigas nepalūždama. 

Gyvybės draudimo kompanija, kaip visuomet, iš pradžių spy- 
riojosi, tačiau Vitrano prigrasyta pinigus išmokėjo. Palaidojusi Pa- 
triką, po mėnesio Trudė gavo du su puse milijono dolerių. 

Kitą savaitę po Biloksį ji jau važinėjosi raudonu „Rolsroisu“, 
tuo piktindama žmonės. Paskui lyg į vandenį pradingo devynias- 
dešimt milijonų. Pasklido gandai. 

Gal ji visai ne našlė? 

Pagrindinis ir vienintelis įtarimas krito ant Patriko. Kalbos da- 
rėsi vis piktesnės, tad, įsisodinusi savo mažąją dukrelę ir viduri- 
nės mokyklos laikų draugužį Lencą į raudonąjį „Rolsroisą“, išdū- 
mė į Mobilį, esantį už valandos kelio nuo Biloksio. Čia susirado 
gerą advokatą, kuris ją pamokė, kaip išsaugoti pinigus: Lenco pa- 
varde ji nusipirko puikų senovišką namą Point Klere su vaizdu į 
Mobilio įlanką. 

Lencas buvo stiprus, dailus nevykėlis, su kuriuo būdama ketu- 
riolikos ji pirmą kartą permiegojo. Devyniolikos jis buvo nuteis- 
tas už narkotikų kontrabandą ir trejus metus sėdėjo už grotų, o ji 
tuo metu džiaugėsi gyvenimu koledže, buvo sirgalių šokėja, visų 
vakarėlių pažiba, žavėjo futbolo komandos vaikinus, tačiau kaž- 

kaip sugebėjo baigti koledžą su pagyrimu. Ištekėjo už turtingo stu- 
dentų draugijos nario, bet po dvejų metų išsiskyrė. Paskui kele- 
rius metus mėgavosi laisve, kol susipažino su Patriku — kylančiu, 
neseniai prie įlankos apsigyvenusiu teisininku — ir netrukus už jo 
ištekėjo. Aistringai puolę vienas kitam į glėbį. apie nieką daugiau 
negalvojo. 

Visus tuos koledžo, abiejų santuokų, trumpalaikės profesinės 
karjeros metus Trudė laikė Lencą šalia savęs. Šis augalotas, stip- 
rus vaikinas jai buvo tarsi narkotikai, kurių jai vis būdavo nega- 
na. Dar keturiolikmetė ji suprato, jog be Lenco gyventi neįstengs. 


Duris atidarė Lencas: iki pusės nuogas, kietai į uodegą suriš- 
tais juodais plaukais, į kairę ausį įsivėręs didelį auskarą su dei- 
mantais. Netardamas nė žodžio, pašaipiai, kaip jis apskritai į vis- 
ką žiūrėdavo, žvilgtelėjo į Katerį. 

— Ar Trudė namuose? — paklausė Kateris. 

— Gal. 

Prieš akis švystelėjo pažymėjimas, ir pašaipa išnyko. 

— Agentas Kateris, FTB. Ji mane turėtų prisiminti. 

Iš Meksikos Lencas gabendavo marihuaną dideliu, greitaeigiu 
motorlaiviu, kurį jam nupirko Trudė. Narkotikus parduodavo vie- 
nai iš Mobilio gaujų. Verslas nesisekė, nes ėmė šniukštinėti DEA. 

— Ji sportuoja, — Lencas mostelėjo galva Kateriui kažkur už nu- 
garos. — Ko iš jos reikia? 

Nebekreipdamas į jį dėmesio, Kateris nuėjo link sporto sale pa- 
versto garažo, iš kurio griaudėjo muzika. Lencas nusekė jam iš 
paskos. 

Trudę rado pačiame sudėtingų aerobikos pratimų įkarštyje prie- 
šais didžiulį televizoriaus ekraną, iš kurio jai vadovavo kažkokia 
gražuolė. Šokčiodama, sukiodamasi ir balsu pritardama dainos žo- 
džiams atrodė pašėlusiai patraukli. Aptemptas geltonas triko. Kie- 
tai pakaušyje surišti gelsvi plaukai. Nė gramo riebalų. Kateris žvel- 
gė į ją it pakerėtas. Atrodė graži net suprakaitavusi. 

Šitaip ji sportuodavo dvi valandas kasdien. Sulaukusi trisdešimt 
penkerių Trudė vis dar atrodė kaip mokinukė. 


46 


Lencas spustelėjo mygtuką, ir vaizdas ekrane išnyko. Staiga at- 
sigręžusi pamatė Katerį ir pažvelgė į jį taip, kad šis vos neištirpo. 

— Kas atsitiko? — atžariai paklausė Lenco. Buvo akivaizdu, jog 
tokiu metu ji nemėgsta būti trukdoma. 

— Ypatingasis FTB agentas Kateris, — tarė prieidamas ir ties- 
damas pažymėjimą. — Mes pažįstami. Matėmės prieš kelerius 
metus. 

Nusišluostė veidą geltonu, prie kostiumo derančiu rankšluosčiu. 
Jai užėmė kvapą, tačiau lyg niekur nieko tvykstelėjo tobulais dan- 
timis ir susitvardžiusi paklausė: 

— Kuo galėčiau būti naudinga? 

Lencas atsistojo greta jos. Abu vienodai sušukuotais plaukais. 

— Turiu jums gerą naujieną, — plačiai nusišypsojo Kateris. 

— Taip? 

— Jūsų vyras, ponia Lanigan, atsirado. Jis gyvas. 

Ji apstulbo, pagaliau ištarė: 

— Patriką? 

— Taip. 

— Meluojat, — pašaipiai burbtelėjo Lencas. 

— Tai tiesa. Dabar jis saugomas Puerto Rike. Po savaitėlės bus 
čia. Pamaniau, kad norėtumėt tą sužinoti anksčiau, negu parašys 
laikraščiai. 

Apstulbusi ji nusvirduliavo prie suolo šalia svarstyklių ir atsi- 
sėdo. Jos įdegusi skaisti oda pablyško, lankstus kūnas sugniužo. 
Lencas nuskubėjo jai į pagalbą. 

— O Dieve, - vis kartojo ji. 

Kateris kyštelėjo kortelę: 

— Paskambinkit, jei reikės mano pagalbos. 

Jam išeinant abu tylėjo. 

Buvo akivaizdu, jog už inscenizuotą mirtį ji ant vyro nepyks- 
ta. Tačiau ir džiaugsmo jam sugrįžus nematyti nė lašo. Nė men- 
kiausio palengvėjimo, kad viskas baigėsi. 

Tik baimė, siaubinga baimė netekti pinigų: gyvybės draudimo 
kompanija nieko nelaukdama iškels bylą. 


47 


Tuo metu, kai Kateris buvo Mobilyje, kitas agentas iš Bilok- 
sio nuvyko į Naująjį Orleaną perduoti žinią Patriko motinai. La- 
bai susijaudinusi ponia Lanigan pakvietė agentą užeiti ir apibėrė 
klausimais. Jis svečiavosi visą valandą, tik nedaug ką galėjo jai 
papasakoti. Ji verkė iš džiaugsmo, o paskui visą dieną skambino 
draugams pasidžiaugti, jog vienintelis jos sūnus gyvas. 


Džeką Stefaną FTB agentai suėmė darbo kabinete. Pus- 

valandį palaikę kalėjime skubiai pristatė į Federalinį teis- 

mą, kur nedidelėje teismo salėje šis stojo prieš JAV ma- 
gistratą uždaram bylos svarstymui. Čia jį informavo, jog, prisipa- 
žinęs bus nedelsiant paleistas, kad jam draudžiama kur nors išvykti 
ir kad FTB agentai jį stebės kiaurą parą. Kol jis buvo teisme, ne- 
didelis agentų būrys surinko visas jo bylas, o darbuotojams liepė 
eiti namo. 

Po magistrato posėdžio Stefaną nuvežė į rūmus Pensilvanijos 
prospekte, kur jo laukė Hamiltonas Džeinsas. Kai jiedu kabine- 
te liko dviese, direktoriaus pavaduotojas šaltokai atsiprašė už su- 
ėmimą. Nebuvę iš ko rinktis. Po velnių, juk negalima grobti fe- 
deralinių nusikaltėlių, vos ne mirtinai jų nukankinti ir likti nenu- 
baustam. 

Pagrindinis klausimas — pinigai. Areštas tėra svertas. Stefanas 
dievagojosi, jog Patrikas jiems nieko nepasakęs. 

Kol jiedu kalbėjosi, FTB agentai užplombavo Stefano firmos 
duris, langus aplipdė grėsmingais lapeliais, o kol ponia Stefano klu- 
be žaidė bridžą, namų telefono aparatuose įtaisė „blakes“. 

Po trumpo bevaisio pokalbio su Džeinsu netoli Aukščiausiojo 
teismo Stefanas buvo paleistas. Eiti į savo firmą jam buvo uždraus- 
ta, taigi susistabdęs taksi liepė vairuotojui važiuoti prie „Hay 
Adams“ viešbučio H ir Šešioliktosios gatvės kampe. Sėdėdamas 
ant galinės sėdynės jis ramiai skaitė laikraštį, retkarčiais čiupinė- 
damas sekimo įtaisą, kurį jam kalėjime įsiuvo į švarką. Tas ma- 
žas, bet galingas siųstuvėlis, padedantis sekti žmonių, krovinių ir 

automobilių judėjimo kryptį, vadinamas „kankorėžiu“. Jį užčiuo- 
pė dar Džeinso kabinete. Jau ten jam knietėjo išplėšus mesti jį 
Džeinsui ant stalo. 

Sekimo dalykus jis išmanė gerai. Nusivilkęs švarką paliko taksi 
po sėdyne ir skersai Lafajeto parko nuskubėjo į „Hay Adams“ vieš- 
butį. Paprašė pakviesti viešbučio direktorių, kuris kadaise buvo jo 
klientas, ir šis po kelių minučių palydėjo Stefaną į kambarį ket- 
virtame aukšte su puikiu vaizdu į Baltuosius rūmus. Čia jis nusi- 
rengė, nusimovė kojines, net trumpikes, ir, visus drabužius išdė- 
liojęs ant lovos, kruopščiai iščiupinėjo kiekvieną colį. Paskui už- 
sisakė pusryčius. Paskambino Žmonai, bet ji neatsiliepė. 

Tuomet paskambino savo klientui Beniui Aricijai. Tie devynias- 
dešimt milijonų, kurie dingo vos pakliuvę į sąskaitą Nasau, buvo 
jo. Aricijai priklausė šešiasdešimt milijonų, o trisdešimt jis turėjo 
sumokėti advokatams — Boganui, Vitranui ir kitiems sukčiams iš 
Biloksio. Tačiau Benis pinigų negavo. Jie pradingo. 

Jis taip pat buvo apsistojęs netoli Baltųjų rūmų. Laukdamas ži- 
nių iš Stefano, slapstėsi „Vilardo“ viešbutyje. 

Po valandos jiedu susitiko Džordžtaune, „Four Seasons“ vieš- 
bučio kambaryje, kurį savaitei išsinuomojo Aricija. 

Benis buvo beveik šešiasdešimties, tačiau atrodė dešimčia me- 
tų jaunesnis — lieknas, įdegęs, turtingas, kasdien žaidžiantis golfą 
pensininkas iš Pietų Floridos. Prašmatniame daugiabučiame prie 
Kanalo jis turėjo butą, kuriame gyveno su jauna švede, tinkančia 
jam į dukteris. 

Firma buvo apdraudusi pinigus nuo partnerių ar kitų bendra- 
darbių vagystės. Juridinėse firmose tai įprasta. „Monarch Sjera“ 
kompanija pagal draudimo polisą firmai turėjo išmokėti keturis mi- 
lijonus dolerių. Aricija padavė firmą į teismą, reikalaudamas visų 
jam priklausančių šešiasdešimties milijonų. 

Kadangi firma tiek pinigų neturėjo ir rengėsi paskelbti bankrotą, 
tai Benis sutiko, kad „Monarch Sjera“ jam išmokėtų keturis milijo- 
nus. Pusę sumos išleido Patriko paieškai. Prašmatnus butas Bokoje 
kainavo pusę milijono. Išleidus dar šiam bei tam, teliko milijonas. 

Stovėdamas prie lango ir gurkšnodamas kavą be kofeino pa- 
klausė: 

— Ar mane areštuos? 

— Tikriausiai ne. Bet būtų geriau, kad sėdėtum tyliai. 

Pasidėjęs kavos puodelį ant stalo, Benis atsisėdo priešais 
Stefaną. . 

— Skambinai draudimo kompanijoms? — paklausė. 

— Dar ne. Paskambinsiu vėliau. Nesinervink. 

Pusę milijono paieškai slapta skyrė „Šiaurės draudimo“ kom- 
panija, iš kurios praturtėjo Trudė. „Monarch Sjera“ surinko dar mi- 
lijoną. Ši nedidelė Stefano suburta šutvė Patriko medžioklei išlei- 
do daugiau kaip tris milijonus dolerių. 

— Tą panelę sučiupot? 

— Dar ne. Jos ieško mūsų žmonės Rio. Rado tėvą, bet jis tyli. 
Taip pat ir jos firma. Sako, kad išvyko į komandiruotę. 

Sunėręs rankas Aricija ramiai paklausė: 

— Tai ką gi jis jums papasakojo? 

— Dar negirdėjau įrašo. Šiandien popiet jį turėjo man pristaty- 
ti, bet dabar viskas komplikuojasi. Be to, jį siunčia iš Paragvajaus 
džiunglių. 

— Žinau. 

— Gajus sakė, kad po penkių valandų jis prakalbo. Prasitarė, 
jog pinigai visi, išslapstyti įvairiuose bankuose, bet jis nežino, ku- 
riuose. Gajus vos jo nepribaigė, bet nieko daugiau neišpešė. Spė- 
ja, kad pinigus tvarko kažkas kitas. Dar porąkart krestelėjęs, iš- 
gavo mergiotės vardą. Gajaus vyrai tuoj pat paskambino į Rio ir 
įsitikino, jog tokia tikrai yra. Bet ji pradingo. 

„— Man reikia to įrašo. 

— Ten baisu. Svyla oda, jis siaubingi rėkia. 

Benis nejučia išsišiepė: 

— Žinau. Noriu pats išgirsti. 


Patriką paguldė palatoje vieno iš ligoninės fligelių gale. Tai bu- 
vo vienintelė iš išorės rakinama patalpa su nevarstomais, žaliuzė- 

mis užtemdytais langais. Koridoriuje dėl visa pikta duris saugojo 
du kareiviai. 

Patrikas vis tiek nebūtų galėjęs pabėgti. Elektros srovė smar- 
kiai sužalojo kojų ir krūtinės raumenis. Skaudėjo visus sąnarius, 
net kaulus. Keturiose vietose žiojėjo išdegintos žaizdos: dvi — krū- 
tinėje, viena — ant šlaunies, dar viena — ant blauzdos. Kitos ketu- 
rios žaizdos buvo pripažintos antrojo laipsnio nudegimais. 

Jam labai skaudėjo, todėl gydytojai nusprendė kurį laiką jam 
leisti vaistus nuo skausmo. Nėra ko skubėti. Dar negreit išaiškės, 
kas jį kankino. | 

Palatoje buvo tamsu, tyliai grojo muzika, iš lašelinės sunkėsi 
malonūs raminamieji, taigi vargšas Patrikas knarkė valandų valan- 
das, nė nesapnuodamas, kokia audra tvenkiasi virš jo galvos. 


Tūkstantis devyni šimtai devyniasdešimt antrųjų rugpjūtį, po 
penkių mėnesių nuo to laiko, kai dingo pinigai, didžioji federali- 
nė Biloksio žiuri Patrikui iškėlė kaltinimą dėl vagystės. Įrodymų, 
kad pinigus pavogė jis, buvo į valias. Nė menkiausios užuomi- 
nos, kad būtų galima įtarti ką nors kitą. Kadangi nusikaltimas bu- 
vo padarytas svetur, nuspręsta, jog byla priklausanti federalinei ju- 
risdikcijai. | 

Žmogžudystės bylos tyrimo ėmėsi Harisono apygardos šerifo 
departamentas ir apygardos prokuroras, bet per tą laiką juos pri- 
spaudė svarbesni reikalai. Dabar viską reikėjo pradėti iš naujo. 

Valdžios atstovai posėdžiavo Katerio kabinete, todėl spaudos 
konferencija vėlavo. Posėdyje tvyrojo įtampa, nes kirtosi susirin- 
kusiųjų interesai. Vienoje stalo pusėje sėdėjo Kateris ir FTB at- 
stovai, kuriems vadovavo iš Džeksono atvykęs JAV atornėjus Va- 
karų Misisipės apygardai Morisas Mastas. Kitoje — Harisono apy- 
gardos šerifas Reimondas Svynis ir dešinioji jo ranka Grimšou. 
Abu nekentė FTB. Jiems atstovavo Harisono apygardos prokuro- 
ras T. L. Perišas. 

Čia kryžiavosi federacijos ir valstijos, didelio ir menko biudžeto 
interesai: šiame spektaklyje abi pusės siekė pagrindinio vaidmens. 

— Viską lemia mirties bausmė, — tarė apygardos prokuroras 
Perišas. 

— Galima skirti federalinę mirties bausmę, — kiek nedrąsiai, jei 
būtų galima taip pasakyti, paprieštaravo JAV atornėjus Mastas. 

Šyptelėjęs Perišas nuleido akis. Federalinis mirties bausmės įsta- 
tymas Kongreso priimtas neseniai, dar net nenumatyta, kaip jį tai- 
kyti. Su Prezidento parašu jis, žinoma, atrodo svarus, tačiau turi 
be galo daug trūkumų. 

Kita vertus, valstija turi puikią, laiko išmėgintą teisiškai vyk- 
domų bausmių patirtį. 

— Mūsiškis įstatymas geresnis, — užginčijo Perišas, — visi tą Ži- 
nome. | 
Perišas į mirtininkų kamerą išsiuntė aštuonis, o Mastas — nė 
vieno. | 

— Be to, iškyla įkalinimo vietos klausimas, — tęsė Perišas. — Mes 
Jį laikytume Parčmane, kur, dukart per dieną maitinamas prastu 
maistu, dukart per savaitę gaudamas išsimaudyti po dušu, sėdėtų 
tvankioje kameroje kartu su tarakonais ir prievartautojais dvide- 
šimt tris valandas per parą. O pas jus, popinamas federalinių teis- 
mų, kol šie ieškos būdų, kaip palikti jį gyvą, visą likusį gyvenimą 
Jis gyventų kaip sanatorijoj. 

— Tikrai ne kaip sanatorijoj, — vos tvardydamasis atrėmė 
Mastas. 

— Na, gal kaip kurorte. Liaukitės, Morisai. Reikia jį paveikti. 
Turime du neišaiškintus klausimus, į kuriuos Laniganas privalės 
atsakyti prieš iškeliaudamas amžino poilsio. Pirma, kur pinigai. Ką 
jis su jais padarė? Ar įmanoma juos sugrąžinti teisėtiems savinin- 
kams? Antra, kas vietoj jo palaidotas? Nujaučiu, kad tą žino tik 
Laniganas, bet kol nepriversime, nepasakys. Jį reikia įbauginti, Mo- 
risai. O Parčmane baisu. Neabejoju, kad jis mieliau pasirinktų fe- 
deralinę bausmę. 

Mastas tą suprantąs, tačiau nusileisti negali. Byla pernelyg iš- 
garsėjusi, Kad ją nagrinėtų valstija. Reporteriai su filmavimo ka- 
meromis tikriausiai jau laukia. 

— Juk žinote, kad jam iškelta ir kitų kaltinimų, — tarė jis. — Va- 
gystė įvykdyta užsienyje, toli nuo valstijos. 

— Taip, bet nukentėjusieji yra valstijos piliečiai, - atkirto Perišas. 

— Tai nėra paprasta byla. | 

— Tai ką jūs siūlote? 

— Galbūt galėtume ją nagrinėti kartu, — atsakė Mastas ir ledai 
ėmė tirpti. Bet kurią akimirką FTB galėjo užbėgti jiems už akių, 
todėl JAV atornėjaus pasiūlymas bendradarbiauti buvo daugiausia, 
ko Perišas galėjo tikėtis. 

Visi susirinkusieji žinojo, ką reiškia Parčmanas. Būdamas ad- 
vokatas Laniganas taip pat turėtų žinoti, kas jo ten laukia, taigi 
dešimt metų prieš mirtį tame pragare tikriausiai atrištų jo liežuvį. 

Perišas ir Mastas susitarė pyragą pasidalyti tarpusavyje, puse 
lūpų pažadėję vienas kitą informuoti apie įvykių eigą. FTB tęs pi- 
nigų paiešką. Vietos valdžia daugiau dėmesio skirs Žmogžudystei. 
Perišas skubiai sušauks didžiąją žiuri. Apie jungtines pajėgas bus 
paskelbta visuomenei. Tokie keblūs klausimai kaip teismo proce- 
sas ir paskesni apeliaciniai skundai buvo užglaistyti, paskubom pa- 
žadėjus aptarti juos vėliau. Dabar svarbiausia sudaryti paliaubas, 
kad abi šalys nusiramintų. 

Kadangi Federalinio teismo rūmuose vyko teismas, spaudos at- 
stovai buvo paprašyti pereiti į Biloksio teismo rūmus kitoje gat- 
vės pusėje. Antrame aukšte pagrindinė salė buvo laisva. Susirin- 
ko daug reporterių, dauguma jų — vietiniai išverstakiai, tačiau bu- 
vo ir iš Džeksono, Naujojo Orleano, Mobilio. Visi spraudėsi į prie- 
kį ir stumdėsi tarsi vaikai parade. 

Mastas su Perišu rūsčiais veidais užlipo ant mikrofonų laidais 
apraizgytos pakylos. Kateris su policininkais atitvėrė juos gyva sie- 
na. Užsidegė šviesos, sudūzgė kameros. 

Atsikosėjęs Mastas prabilo: 

— Su džiaugsmu pranešame, jog buvęs Biloksio gyventojas po- 
nas Patrikas S. Laniganas sulaikytas. Jis gyvas ir sveikas, dabar 
yra mūsų saugomas. 

Mėgaudamasis momento didingumu ir klausydamasis įsiaudri- 
nusių maitvanagių minios šurmulio akimirką patylėjo, kad būtų 
įspūdingiau, paskui trumpai išdėstė, jog Laniganas suimtas prieš 
dvi dienas Brazilijoje, tik nė žodžiu neužsiminė, kad nei jis, nei 
FTB prie Patriko suradimo niekuo neprisidėjo. Pranešė, kada ka- 
linys bus pargabentas, apie jam iškeltus kaltinimus, pažėrė keletą 
beprasmiškų frazių apie tvirtą federalinio teisingumo ranką. 

Perišas kalbėjo paprasčiau. Jis pažadėjo netrukus iškelti kalti- 
nimą dėl tyčinės žmogžudystės ir daugelio kitų nusikaltimų, ku- 
riuos tik įstengė prisiminti. 

Pasipylė klausimai. Mastas ir Perišas beveik į visus atsakė ne- 
komentuosią ir šitaip laikėsi pusantros valandos. 


Ji pareikalavo, kad pokalbyje dalyvautų ir Lencas. Taip reikia, 
paaiškino. Įsispraudęs į ankštus džinsinius šortus, kurie nė kiek ne- 
slėpė įdegusių raumeningų, apžėlusių jo kojų, jis atrodė Žžavingai. 
Advokatas perliejo jį pašaipiu žvilgsniu, tačiau jis juk tiek visko 
matęs. 

Trudė vilkėjo siaurą trumpą sijonėlį, prie jo derančią raudoną 
palaidinukę, buvo skoningai pasidažiusi ir pasipuošusi. Stengda- 
masi patraukti advokato dėmesį, sėdėjo priešais jį sukryžiavusi dai- 
lias kojas ir tapšnojo jos kelį glostinėjančią Lenco ranką. 

Advokatas nekreipė dėmesio nei į jos kojas, nei į jųdviejų 
glamones. 

Ji pakartojo tai, ką sakė telefonu: reikalaujanti skyrybų. Kal- 
bėjo piktai, šiurkščiai. Kaip jis galėjęs taip su ja pasielgti? Ir su 
brangiąja savo dukrele Ešli Nikole? Ji taip jį mylėjusi. Taip gra- 
žiai jiedu gyvenę, ir štai. 

— Dėl to neiškils jokių sunkumų, - kartojo skyrybų bylose di- 
delę patirtį turintis advokatas J. Miurėjus Ridltonas. - Byla nesu- 
dėtinga, nes jis jus paliko. Pagal Alabamos įstatymus išsiskyrusi 
turit teisę gauti visą išlaikymą, jo turtą, viską. 

— Noriu išsiskirti kiek įmanoma greičiau, - atsakė žvelgdama 
į pasižymėjimo ženklais nukabinėtą sieną už advokato nugaros. 

— Ieškinį įteiksiu ryt rytą. 

— Kiek visa tai užtruks? 

— Trys mėnesiai, ir viskas jūsų. 

Tai nė kiek jos nenuramino: 

— Tiesiog neįsivaizduoju, kaip galima su mylimu žmogumi ši- 
taip elgtis. Jaučiuosi visiška kvailė. 

Lenco ranka pasislinko kiek aukštėliau. 

Skyrybos jiems rūpėjo mažiausiai. Advokatas tą matė. Ji bergž- 
džiai stengėsi atrodyti sugniuždyta. | 

— Kiek gavote iš gyvybės draudimo? — paklausė jis vartyda- 
mas bylą. 

Paminėjus gyvybės draudimą ji apstulbo: 

— Argi tai svarbu? — atkirto piktai. 

— Taip, nes jums bus iškeltas ieškinys grąžinti draudimo pini- 
gus. Jūsų vyras juk nemirė, Trude. O jeigu taip, tai ir jo gyvybės 
draudimas jums nepriklauso. 

— Turbūt juokaujat. 

— Visai ne. | 

— Jie negali taip pasielgti, ar ne? Tikrai taip nepadarys. 

— Nė kiek tuo neabejokite. Faktiškai jie tą padarys artimiausiu 
metu. 

Atitraukęs ranką nuo Trudės kojos Lencas susmuko kėdėje. 
Trudė žioptelėjo, jos akys pritvinko ašarų. 

— Juk tai neįmanoma. 

Paėmęs naują bloknotą advokatas numovė parkerio dangtelį. 

— Suskaičiuokim, — pasiūlė jis. 

Šimtą trisdešimt tūkstančių ji sumokėjusi už „Rolsroisą“. Au- 
tomobilis vis dar priklauso jai. Lencas važinėja „Poršė“, už kurį 
ji sumokėjusi aštuoniasdešimt penkis tūkstančius. Namas kainavo 
devynis šimtus tūkstančių grynais, neužstatytas, pirktas Lenco var- 
du. Šešiasdešimt tūkstančių — už motorlaivį. Šimtas tūkstančių — 
brangūs papuošalai. Jie vis skaičiavo, svarstė, pešė sumas iš lubų, 
kol vargais negalais sukrapštė pusantro milijono. Advokatas neiš- 
drįso jiems pasakyti, jog viso šio turto jie neteks pirmiausia. 

Jis privertė Trudę suskaičiuoti vieno mėnesio išlaidas. Tai jai 
buvo nelyginant danties traukimas be novokaino. Ji mananti, jog 
susidarytų apie dešimt tūkstančių. Jiedu mėgo prašmatniai pake- 
liauti, švaistė pinigus taip, kad jokia gyvybės draudimo kompani- 
ja niekuomet neįstengtų jų atgauti. 

Ji niekur nedirbo. Savo verslo Lencas nė nemanė minėti. Apie 
tris šimtus tūkstančių, paslėptų viename iš Floridos bankų, jiedu 
nedrįso prasitarti net savo advokatui. - 

— Kaip manot, kada iškels ieškinį? — paklausė ji. 

— Nepraėjus nė savaitei, — atsakė advokatas. 


Iš tikrųjų ieškinys buvo iškeltas kur kas anksčiau. Išgirdę apie 
Patriko „prisikėlimą“, „Šiaurės draudimo“ kompanijos advokatai 
pačiame spaudos konferencijos įkarštyje nusileido į raštinę užre- 
gistruoti Trudei Lanigan iškelto ieškinio dėl visos dviejų su pu- 
se milijono dolerių sumos su palūkanomis ir teismo išlaidomis. 
Jie reikalavo laikinai areštuoti Trudės, dabar jau nebe našlės, 
turtą. 

Paskui advokatai ieškinį nunešė sukalbamam teisėjui, su ku- 
riuo buvo susitarta iš anksto, ir uždarame, visus reikalavimus ati- 
tinkančiame bylos klausyme teisėjas skubos tvarka skyrė areštą 
visam Trudės turtui. Teisėjas — pripažintas teisininkų bendruome- 
nės narys — puikiai žinojo legendą apie Patriką Laniganą, o Tru- 
dei ėmus važinėtis raudonuoju „Rolsroisu“ jo Žmona pasijuto 
paniekinta. 

Tuo metu, kai Trudė su Lencu pas advokatą kūrė planus, į Mo- 
bilį buvo pristatytas ir apygardos raštinėje užregistruotas jų turto 
arešto orderis. Po poros valandų, kai verandoje gurkšnodami po 
pirmąjį kokteilį jiedu liūdnai žvelgė į Mobilio įlankos tolius, teis- 
mo antstolis atnešė „Šiaurės tarpusavio pagalbos“ draudimo kom- 
panijos Trudei iškelto ieškinio, turto arešto kopijas ir šaukimą į 
Biloksio teismą. Be kitų draudimų, čia buvo ir teisėjo įsakymas 
be jo žinios neišrašyti nė vieno čekio. 

Advokatas Etanas Replis išėjo iš tamsios savo palėpės, nu- 

siprausė, nusiskuto, įsilašino vaistų į paraudusias akis ir, 

atsigėręs stiprios juodos kavos, sėdo į apyšvarį tamsiai mė- 
lyną „Bleizerį“, kurį prisimindavo tik tuomet, kai reikėdavo va- 
žiuoti į miestą. Firmoje jis nebuvo jau šešiolika dienų. Niekas jo 
ten ir nelaukė, o jis bendradarbių taip pat nepasiilgdavo. Iškilus 
reikalui susirašinėdavo faksu. Rengdavo bylų santraukas, atminti- 
nes ir prašymus žmonėms, kurių nekentė. Retkarčiais būdavo pri- 
verstas rištis kaklaraištį, nes reikėdavo susitikti su klientu arba kar- 
tu su kolegomis dalyvauti kokiame nors varginančiame posėdyje. 
Jis nekentė firmos, žmonių, net tų, kurių beveik nepažinojo; ne- 
kentė tų lentynose išrikiuotų knygų, bylomis apgriozdintų stalų, fo- 
tografijomis nukabinėtų kabineto sienų, koridoriuose tvyrančio iš- 
sivadėjusios kavos, kopijavimo aparatų, sekretorių kvepalų tvaiko. 
Nekentė visko. 

Tačiau vėlyvą popietę važiuodamas pakrante automobilių kam- 
šatyje vos tramdė šypseną. Sparčiai žingsniuodamas Vje Maršė gat- 
ve sutiko seną pažįstamą ir jam linktelėjo. Keliais žodžiais persi- 
metė su priimamojo sekretore, kurios nė pavardės neprisiminė, nors 
mokėjo jai atlyginimą. 

Posėdžių salėje knibždėte knibždėjo Žmonių: dauguma — ad- 
vokatai iš kaimyninių firmų, vienas kitas teisėjas, keletas tipų iš 
teismo rūmų. Buvo jau po penkių, bet visi atrodė pakiliai nusitei- 
kę. Ore plaikstėsi cigarų dūmų kamuoliai. 

Salės gale Replis susirado stalelį su stipriaisiais gėrimais, įsi- 
pylė viskio ir kuo maloniausiai užkalbino Vitraną. Kitame gale pa- 

— Šitaip visą popietę, — džiūgavo Vitranas, apžvelgdamas būrį 
žmonių ir klausydamasis linksmo klegesio. — Vos tik išgirdo, tuoj 
visi sulėkė. 

Žinia apie Patriko atsiradimą pasklido žaibiškai. Teisininkai die- 
vina paskalas, jas visaip pagražina ir stulbinamu greičiu perduoda ki- 
tiems. Gandų klausomasi, jie renkami, kuriami: dabar jis tesveria vos 
šešiasdešimt kilogramų, moka penkias užsienio kalbas; atsirado ir pi- 

nigai; ne, jie pražuvo amžiams; gyvena kaip paskutinis skurdžius; 
negali būti, juk pirko didžiulį namą; vienišas; ne, antrąkart vedė ir 
turi tris vaikus; pinigus rado; ne, niekas nežino, kur jie. 

Vos persimetus keliais žodžiais, visos kalbos netrukus nukryp- 
davo prie pinigų. Tai, kad firma prarado trisdešimt milijonų dole- 
rių, žinojo visi. Draugai ir šiaip smalsuoliai šiandien čia rinkosi 
išlenkti vieną kitą taurelę — gal nugirs dar kokių įdomių smulkme- 
nų — tačiau visi pokalbiai baigdavosi neišvengiamu: „Po velnių, 
tikiuosi, kad pinigai atsiras.“ 

Įsipylęs dar viskio, Replis įsimaišė į svečių būrį. Šnekučiuo- 
damasis su teisėju Boganas maukė gazuotą vandenį. Vitranas at- 
sakinėjo į klausimus, o Havarakas kampe kažką aptarinėjo su se- 
nyva teismo sekretore, kuri staiga tapo jam neabejinga. 

Gėrimai liete liejosi, temo. Visi stengėsi neprarasti vilties, ratu 
sukosi įvairiausios paskalos. 


Pagrindinė vakaro žinių naujiena buvo Patriko atsiradimas. Ro- 
dė Mastą ir Perišą, kurie rūsčiais veidais it nuplakti stovėjo už dau- 
gybės mikrofonų, tarytum juos čia kas būtų atitempęs jėga. Be ko- 
mentarų stambiu planu buvo parodytas firmos pastato fasadas, keli 
archyviniai laidotuvių kadrai, palydėti graudulingų spėlionių, kie- 
no gi pelenai buvo palaidoti. Keli trumpi prieš ketverius metus įvy- 
kusios baisios avarijos vaizdai su apdegusiais ponui Patrikui La- 
niganui priklausiusio tamsiai mėlyno „Čevi Bleizerio“ griaučiais. 
Nei žmonos, nei FTB, nei šerifo komentarų, vien beprotiškos re- 
porterių spėlionės. 

Žinias matė Naujasis Orleanas, Mobilis, Džeksonas ir net Mem- 
fis. Vėlai vakare jas pasigavo CNN ir prieš transliuodama užsie- 
niui, perdavė visoms Valstijoms. Argi atsispirsi tokiai istorijai? 

Kai viešbučio kambaryje Eva išgirdo naujienas, Šveicarijoje bu- 
vo septynios ryto. Ji užmigo apie vidurnaktį neišjungusi televizo- 
riaus, vis pabusdavo bijodama pramiegoti, jeigu praneštų ką nors 
apie Patriką. Jautėsi pavargusi ir išsigandusi. Troško skristi namo, 
bet suprato, kad tai neįmanoma. 

Patrikas gyvas. Šimtus kartų jis jai kartojo: jeigu kada nors jį 
suras, tai tikrai nenužudys. Pagaliau ji juo patikėjo. 

Dabar buvo svarbiausia, ką jis jiems pasakė. 

Ar smarkiai sužalojo? Ką jie iš jo išpešė? 

Dėkodama Dievui, kad Patrikas gyvas, Eva sukalbėjo maldelę. 

Paskui ėmėsi darbo. 


Stebimas abejingo dviejų uniformuotų sargybinių žvilgsnio, 
truputį prilaikomas Puerto Rike jį prižiūrėjusio sanitaro Luiso, vie- 
nomis apsmukusiomis kareiviškomis trumpikėmis Patrikas basas 
šlubčiojo koridoriumi. Reikėjo, kad žaizdos vėdintųsi, taigi kol 
kas — jokių drabužių, jokių tvarsčių, vien gydomieji tepalai ir 
oras. Blauzdas ir šlaunis varstė skausmas, sulig kiekvienu žings- 
niu maudė kelius ir čiurnas. 

Po velnių, kada gi praskaidrės galva? Tegu skauda, nes skausmas 
skatino blaiviau mąstyti. Vienas Dievas težino, kokios bjaurasties per 
pastarąsias tris dienas privaryta jam į kraują. 

Kankinimus gaubė tirštas, siaubą keliantis rūkas, bet pamažu jis 
ėmė sklaidytis. Silpnėjant vaistų veikimui ir valantis organizmui Pa- 
trikas pradėjo prisiminti, jog kankinamas rėkė. Ką jis jiems pasakė? 

Atsirėmęs į palangę tuščioje užkandinėje palaukė, kol sanita- 
ras atneš atsigerti. Tolumoje, už kareivinių buvo matyti vandeny- 
nas. Vadinasi, jis kažkokioje karo bazėje. 

Taip, jis jiems pasakė, jog pinigai yra, tą dar prisimena, nes 
tuo metu šokas buvo trumpam praėjęs. Paskui, atrodo, jis neteko 
sąmonės. Praėjo daug laiko, kol pajuto šalto vandens pliūpsnį ant 
veido. Prisimena, kaip buvo gera justi vandenį, tačiau gerti jam 
nedavė. Vis badė adatomis. 

Taip, bankai. Vos neprarado gyvybės dėl kelių nelemtų bankų 
pavadinimų. Deginamas srovės prasitarė, jog iš Velso jungtinio 
banko Bahamose pavogti pinigai buvo pervesti į Maltą, paskui — 
į Panamą, 0 iš ten — nežinia kur. 

Jis to nežino, nes buvo pagrobtas. Suma visa, su palūkanomis, 
tikriausiai jis jiems pasakė ir tai. Tikrai pasakė, nes pamena, kaip 

svarstė: po velnių, jie žino, kad pavogiau, žino, kad turiu, kad per 
ketverius metus neįmanoma iššvaistyti devyniasdešimties milijonų. 
Tačiau jis tikrai nežinojo, kur jie. 

Sanitaras padavė mineralinio vandens ir tarė: 

— Obrigado. 

— Ačiū, — atsakė portugališkai. Kodėl jis kalba portugališkai? 

Kai pinigų pėdsakas nutrūko, jis neteko sąmonės. 

— Stop! — kažkas suriko iš kampo, bet jis nematė, kas. Jie pa- 
manė, kad jis mirė. 

Nenutuokė, kiek laiko buvo be sąmonės. Kažkuriuo momentu 
atsipeikėjęs suvokė, jog nuo prakaito, narkotikų ir siaubingo rėki- 
mo nieko nebemato. Gal jam užrišo akis? Jis prisimena tuomet pa- 
manęs: užrištos akys, tikriausiai kankins dar baisiau. Gal pjaus- 
tys. O jis prieš juos guli nuogas. 

Dar viena injekcija. Širdis ėmė daužytis, pašiurpo oda. Vėl iš- 
vydo savo „bičiulį“ su tuo žaisliuku rankoje. Vadinasi, neapako. 
Taigi pas ką pinigai? — išgirdo klausimą. 

Patrikas gurkštelėjo mineralinio vandens. Greta mindžikavo sa- 
nitaras ir maloniai šypsojosi. Nors Patrikas buvo beveik nieko ne- 
valgęs, jam staiga pasidarė bloga. Apsvaigo galva, tačiau jis iš visų 
jėgų stengėsi išsilaikyti ant kojų, kad nesutriktų kraujotaka ir kad 
jis galėtų mąstyti. Sutelkęs visą dėmesį žvelgė į toli horizonte plū- 
duriuojantį Žvejų laivelį. 

Norėdami išgauti bankų pavadinimus, jie dar keletą kartų nu- 
krėtė jį elektros srove. Rėkė nieko nežinąs. Kai -prikabino elek- 
trodą prie sėklidžių, manė, kad nebeatlaikys. Kaskart vis netekda- 
vo sąmonės. 

Kas buvo toliau, Patrikas nebeprisiminė. Nebeįstengė prisiminti 
paskutinių kankinimų. Kūnas degė. Atrodė, tuoj mirs. Šaukė ją var- 
du, bet gal tik mintyse? Kur ji dabar? 

Stiklinė su mineraliniu vandeniu išsprūdo iš rankų, Patrikas 
siektelėjo sanitaro peties. 


Sulaukęs nakties, pirmą valandą Stefanas išėjo iš namų ir sė- 
do į žmonos automobilį. Sankryžoje mostelėjo ranka dviem fur- 

gone pasislėpusiems agentams. Tyčia važiavo lėtai, kad jiems pa- 
kaktų laiko apsisukti ir sekti jam įkandin. Važiuojant Arlingtono 
memorialo tiltu jį sekė jau du automobiliai. 

Jų lydimas tuščiomis gatvėmis Stefanas nuvažiavo iki Džor- 
džtauno. Jis turėjo vieną pranašumą prieš savo persekiotojus — ži- 
nojo, kur važiuoja. Pasukęs į dešinę nuo K gatvės Viskonsino link, 
staiga vėl apsigrįžo M kryptimi ir palikęs automobilį draudžiamo- 
je stovėti zonoje, tekinas leidosi pusę kvartalo iki „Holiday Inn“ 
viešbučio. 

Liftu pakilo į trečią aukštą, kur viename iš kambarių jau laukė 
Gajus. Pirmą kartą po daugelio mėnesių šis vėl atsidūrė Jungtinė- 
se Valstijose tris paras beveik nemiegojęs, tačiau Stefanui tai ne- 
rūpėjo. 

Ant stalo greta nešiojamo magnetofono buvo tvarkingai išdė- 
liotos šešios kasetės su etiketėmis. 

— Gretimi kambariai tušti, — tarė Gajus ranka mostelėdamas į 
abi puses. — Gali klausytis visu garsu. | 

— Tikriausiai siaubinga, — atsakė Stefanas, spoksodamas į 
kasetes. | 

— Ganėtinai. Nebenoriu su tuo terliotis. 

— Gali sau eiti. 

— Gerai. Būsiu koridoriuj, jeigu ko reikės. 

Gajus išėjo iš kambario. Stefanas kažkam paskambino, ir ne- 
trukus į duris pasibeldė Benis Aricija. Jiedu užsisakė juodos ka- 
vos ir visą naktį klausėsi Patriko riksmų Paragvajaus džiunglėse. 

Išmušė džiaugsmingoji Benio valanda. 


Sakyti, kad tos dienos laikraščiai rašė apie Patriką, būtų 
pernelyg kuklu. Pakrantės dienraščių pirmuosiuose pusla- 
| piuose tik apie Patriką ir buvo rašoma. 

LANIGANAS PRISIKĖLĖ IŠ MIRUSIŲJŲ - šaukte šaukė ant- 
raštės didelėmis juodomis raidėmis. Keturi straipsniai ir ne mažiau 
kaip šešios nuotraukos užėmė visą pirmąjį ir tęsėsi kituose pusla- 
piuose. Jis puikavosi ir pirmuosiuose savo gimtojo Naujojo Orlea- 

no, taip pat Džeksono ir Mobilio laikraščių puslapiuose. Memfio, 
Birmingemo, Baton Ružo bei Atlantos laikraščiai greta trumpų ži- 
nučių pirmuosiuose puslapiuose išspausdino ir ankstesniąsias Pa- 
triko nuotraukas. 

Naujojo Orleano priemiestyje Gretnoje prie jo motinos namų 
visą rytą budėjo televizijos furgonai. Ji nenorėjo kalbėtis su repor- 
teriais, todėl dvi energingos kaimynės pakaitomis vis Žvilgčiojo pro 
duris, gindamos ją nuo tykančių maitvanagių. 

Spaudos atstovai būriavosi ir priešais Trudės namą Point Kle- 
re, tačiau po ūksmingu medžiu su šautuvu sėdintis Lencas vertė 
juos laikytis atokiau. Ankštais juodais marškinėliais, juodomis kel- 
nėmis ir batais jis atrodė tarsi samdomas asmens sargybinis. Re- 
porteriai laidė jam visokias banalias replikas, tačiau jis be Žodžių 
tik piktai vėrė juos žvilgsniu. Ešli Nikolės Trudė į mokyklą nelei- 
do, slėpėsi su ja viduje. 

Miesto centre ant šaligatvio priešais firmą taip pat lūkuriavo 
būrys reporterių. Įėjimą saugojo skubiai iškviesti du augaloti sar- 
gybiniai. 

Reporteriai šurmuliavo ir prie šerifo, ir Katerio biurų — visur, 
kur tik tikėjosi ką nors suuosti. Kažkam paleidus gandą, reporte- 
riai plūstelėjo prie apygardos teismo raštinės, ir kaip tik laiku — 
dar spėjo pamatyti, kaip dailiu pilku kostiumu pasidabinęs Vitra- 
nas įteikia dokumentą, kuris, kaip pats paaiškino, yra Patrikui S. 
Laniganui iškeltas ieškinys. Firma norinti susigrąžinti pinigus, — 
noriai atsakinėjo į spaudos klausimus Vitranas tol, kol auditorija 
buvo linkusi jo klausytis. 

Tą rytą dėmesio netrūko ir kitiems teisininkams. Iš Trudės advo- 
kato lūpų išsprūdo stulbinanti žinia, jog dešimtą valandą Mobilio 
teismo raštinėje jis įteiks skyrybų prašymą. Šią užduotį įvykdė pa- 
sigėrėtinai. Jis buvo kėlęs daugybę tokių ieškinių, tačiau pirmą kartą 
tą darė prieš televizijos kameras. Kad ir nenoriai, bet vis dėlto suti- 
ko duoti gana išsamų interviu. Skyrybų pagrindas - palikta žmona, 
jis kaltinamas dar ir kitomis baisiomis nuodėmėmis. Vestibiulyje prie 
raštinės advokatas leidosi keletą kartų nufotografuojamas. 

Žinia apie vakarykštį ieškinį, kurį, reikalaudama sugrąžinti pus- 
trečio milijono dolerių, „Šiaurės draudimo“ kompanija iškėlė Tru- 
dei Lanigan, pasklido žaibiškai. Teisme atsidūrusi byla buvo nar- 
pliojama iki smulkmenų. Reporteriai skambino su ja susijusiems 
advokatams. Žodelis šen, žodelis ten, ir netrukus visas tuzinas re- 
porterių jau žinojo, jog Trudė be teismo leidimo negali išrašyti net 
čekio už maisto produktus. 

„Monarch Sjera“ draudimo kompanija reikalavo sugrąžinti iš- 
mokėtus keturis milijonus dolerių su palūkanomis ir, žinoma, ad- 
vokatų honorarais. Biloksyje pasamdyti advokatai paskubomis iš- 
kėlė firmai ieškinį dėl išmokėto draudimo, o Patrikui — dėl apga- 
vystės. Kaip paprastai, šis tas nutekėjo spaudai, ir į jos nagus tie 
dokumentai pateko netrukus po to, kai buvo įteikti. 

Nenuostabu, kad Benis Aricija taip pat siekė atgauti savuosius 
devyniasdešimt milijonų. Naujasis jo advokatas, ekstravagantiškas 
plepys, gerbė žiniasklaidą. Dešimtą valandą erdvioje pasitarimų sa- 
lėje sušaukęs spaudos konferenciją, iki menkiausių smulkmenų iš- 
narstė savo kliento ieškinį, jo nė neįteikęs. Paskui pakvietė nau- 
juosius bičiulius iš spaudos korpuso eiti kartu su juo ir stebėti, kaip 

Pagavus Patriką Laniganą, pakrantės teisininkams atsirado tiek 
darbo, kiek jie dar niekad nebuvo turėję. 


Tuo metu, kai Harisono apygardos teismo rūmuose vyko visas 
šis šurmulys, septyniolika didžiosios žiuri narių tyliai suėjo į kuk- 
lų kabinetą antrame aukšte. Išvakarėse jiems telefonu skambinęs 
pats apygardos prokuroras T. L. Perišas, taigi susirinkimo tikslą 
jie žinojo. Visi susėdo aplink ilgą stalą kiekvienam skirtoje vieto- 
je, buvo pasiūlyta kavos. Atsidūrę įvykių sūkuryje prisiekusieji pa- 
stebimai jaudinosi. 

Pasisveikinęs Perišas atsiprašė už tai, kad posėdį teko sušauk- 
ti taip skubiai, po to pasisveikino su šerifu Svyniu, vyriausiuoju 
tardytoju Tedu Grimšou ir ypatinguoju agentu Džošua Kateriu. 

— Atrodo, kad mums teks nagrinėti žmogžudystės bylą, — tarė 
jis išskleisdamas rytinį laikraštį. — Neabejoju, jog dauguma jūsų 
apie tai jau skaitėt, — visi linktelėjo. 

Lėtai žingsniuodamas išilgai sienos su bloknotu rankoje, Peri- 
šas vardijo pagrindinius faktus apie Patriką, buvusių jo partnerių 
atstovaujamą Benį Ariciją ir, žinoma, apie apsimestinę Patriko mirtį 
bei laidotuves — daugiausia tai, ką visi buvo skaitę rytiniame laik- 
raštyje, kuris dabar gulėjo išskleistas ant stalo. 

Jis pasiuntė per rankas avarijos metu sudegusio Patriko „Blei- 
zerio“ nuotraukas, paskui tas, kurios buvo padarytos kitą rytą po 
avarijos jau be „Bleizerio“, nufotografuotus apanglėjusius staga- 
rus, išdegintą žemę, žolę, pajuodusį medžio kamieną. Dramatiš- 
kai lyg įspėjimą Perišas perdavė dar vieną spalvotą nuotrauką, ku- 
rioje buvo matyti vienintelio „Bleizeryje“ rasto kūno palaikai. 

— Žinoma, mes manėm, jog tai Patrikas Laniganas, — šyptelė- 
jęs tarė jis. — Dabar žinom, kad klydom. 

Tame suanglėjusiame daikte nebuvo nieko, kas primintų žmo- 
gaus palaikus, jokios išlikusios kūno dalies, išskyrus styrantį švie- 
sų kaulą, kuris, kaip niūriu tonu paaiškino Perišas, yra dubens kau- 
lo dalis. 

— Žmogaus dubens kaulo, — pridūrė dėl visa pikta, kad prisie- 
kusiesiems būtų aiškiau ir kad jie nepamanytų, jog, Patrikas nudo- 
bė šerną ar kokį kitą žvėrį. 

Nuotraukas prisiekusieji apžiūrinėjo ramiai, tikriausiai todėl, 
kad jose nebuvo nieko ypatingo: nei kraujo, nei sudarkyto kūno, 
nei krešulių — nieko, nuo ko galėtų supykinti. Tas, kuris ant prie- 
kinės „Bleizerio“ sėdynės iškeliavo anapus, visiškai sudegė, kaip 
ir visa kita. 

— Gaisras įsiplieskė nuo degalų, - toliau aiškino Perišas. — Ži- 
nome, jog Patrikas jų prisipylė degalinėje dvylika kilometrų iki 
avarijos vietos. Vadinasi, galėjo sprogti apie devyniasdešimt litrų. 
Tačiau įvykio vietą ištyręs mūsų darbuotojas teigia, jog gaisro būta 
neįprastai stipraus. 

— Ar automobilyje rasta kokios nors taros liekanų? — paklausė 
vienas iš prisiekusiųjų. 

— Ne. Padegėjai paprastai naudoja plastikinę tarą. Labiausiai 
tam tinka indai nuo pieno arba antifrizo. Jie sudega be pėdsakų. 
Su tuo susiduriame nuolat, tačiau kad šitaip sudegtų automobilis, 
pasitaiko retai. 

— Ar visuomet kūnai sudega taip smarkiai? — paklausė kitas. 

Perišas atsakė iškart: 

— Ne, tiesą sakant, niekuomet. Niekad nemačiau taip smarkiai 
sudegusio kūno. Mėginsime jį ekshumuoti, tačiau, kaip jums tik- 
riausiai žinoma, kūnas buvo kremuotas. 

— Ar numanote, kieno jis galėtų būti? — paklausė doko darbi- 
ninkas Ronis Burkas. 

—. Turim prielaidų, bet tai tik spėlionės. 

Prisiekusieji uždavė dar keletą nereikšmingų klausimų, vien tik 
vildamiesi išgirsti smulkmenų, apie kurias neparašė laikraščiai. Bu- 
vo vienbalsiai nutarta iškelti Patrikui kaltinimą dėl tyčinės žmog- 
žudystės ketinant įvykdyti kitą nusikaltimą, tai yra pasisavinti stam- 
bų turtą. Siūloma bausmė — mirtino preparato injekcija valstijos 
griežto režimo kalėjime Parčmane. 

Per mažiau kaip dvidešimt keturias valandas Patrikas buvo ap- 
kaltintas tyčine žmogžudyste, jam iškelta skyrybų byla, Aricijos ieš- 
kinys dėl devyniasdešimties milijonų dolerių vagystės priskaičiuo- 
jant atlyginimą už padarytą žalą, buvusių jo firmos bičiulių ieški- 
nys dėl trisdešimties milijonų dolerių vagystės, žinoma, priskaičiuo- 
jant atlyginimą už padarytą žalą, ir „Monarch Sjera“ draudimo 
kompanijos ieškinys, reikalaujantis dar dešimties milijonų dolerių 
už padarytą žalą. 

Visa tai jis sužinojo per CNN. 


Prokurorai T. L. Perišas ir Morisas Mastas dar kartą rūsčiais 
veidais stoję prieš kameras visų vardu (nors federalai prie šių kal- 
tinimų neprisidėjo) pranešė, jog dorieji Harisono apygardos žmo- 
nės per didžiosios žiuri malonę iškėlė Patrikui Laniganui kaltini- 
mą žmogžudyste. Atrėmę klausimus, į kuriuos galėjo atsakyti, ir 
išsisukę nuo tų, į kuriuos atsakyti negalėjo, leido visiems aiškiai 
suprasti, jog Patrikui bus iškelta ir kitų bylų. 

Kai reporteriai su kameromis išėjo, abu prokurorai liko ramiai 
pasikalbėti su gerbiamuoju Karlu Haskėjumi, vienu iš Harisono 
apygardos teisėjų, kuris kadaise buvo artimas Patriko draugas. By- 
las teisėjams teismo valdininkas skirstydavo atsitiktinai, tačiau Has- 
kėjus, kaip ir kiti teisėjai, mokėjo su juo susitarti, kad gautų vie- 
ną ar kitą pageidaujamą bylą. Dabar Haskėjus pageidavo Patriko 
bylos. 


Valgydamas sumuštinį su pomidoru Lencas pastebėjo, kaip kie- 
me prie baseino kažkas sujudėjo. Čiupęs šautuvą šoko pro duris į 
verandą ir pamatė už krūmų prie persirengimo kabinos tupintį ap- 
kūnų fotografą su trimis dideliais fotoaparatais ant kaklo. Pirštų 
galais Lencas apėjo aplink persirengimo kabiną ir, pasirengęs šauti, 
prisėlino prie jo iš už nugaros. Palinkęs į priekį prikišo ginklą 
vamzdžiu į viršų vyrukui prie galvos ir spustelėjo gaiduką. 

Fotografas pasviro į priekį ir, surikęs iš siaubo, griuvo ant sa- 
vo aparatų veidu žemyn. Lencas spyrė jam į tarpukojį, paskui, kai 
šis atvirto aukštielninkas ir pamatė užpuoliką, — dar kartą. 

Stvėręs fotoaparatus Lencas šveitė į baseiną. Trudė stovėjo ve- 
randoje sustingusi iš siaubo. Lencas šūktelėjo jai, kad iškviestų 


policiją. 


— Reikia nugramdyti negyvą odą, — tarė gydytojas, aštriu 
instrumentu atsargiai liesdamas krūtinės žaizdą. — Pagal- 
vokit, ar tikrai nenorit, kad suleisčiau vaistų nuo skausmo? 

— Ne, ačiū, — atsakė Patrikas, nuogas sėdėdamas ant lovos. Juo 
rūpinosi gydytojas, aplinkui sukiojosi dvi slaugės ir Luisas, sani- 
taras iš Puerto Riko. | 

— Skaudės, Patrikai, — tarė gydytojas. 

— Buvo ir baisiau. Be to, nebėra kur badyti, — pakėlęs ranką 
parodė, kur per kankinimus jį buvo subadęs brazilas. Visas kūnas 
it vaivorykštė mirgėjo nuo mėlynių ir randų. - Nebereikia daugiau 
jokių vaistų. 

— Gerai. Kaip norit. 

Patrikas atsigulė ir įsitvėrė lovos turėklų. Slaugės ir Luisas laikė 
jį už kojų, o gydytojas chirurginiu skalpeliu krapštė ir pjaustė nuo 
žaizdos negyvą odą. 

Iš skausmo Patrikas krūpčiojo ir vartė akis. 

— Tikrai nereikia vaistų, Patrikai? — vėl paklausė gydytojas. 

— Ne, — iškošė pro dantis. 

Gydytojas toliau pjaustė negyvą odą. 

— Žaizdos gyja gražiai. Manau, kad odos persodinti nereikės. 

— Gerai, — atsakė jis ir vėl krūptelėjo. 

Keturi nudegimai iš devynių buvo gilūs: du — krūtinėje, vie- 
nas — kairėje šlaunyje, o kitas — dešinėje. Smarkiai virvės nude- 
gintai riešų, alkūnių ir čiurnų odai pakako vien gydomųjų tepalų. 

Po pusvalandžio gydytojas savo darbą baigė ir patarė kuo ma- 
žiau judėti, gulėti lovoje neužsiklojus ir be tvarsčių. Žaizdas pate- 
pė vėsinamuoju dezinfekciniu tepalu ir dar kartą pasiūlė suleisti 
vaistų nuo skausmo. Patrikas atsisakė. 

Gydytojas su slaugėmis išėjo, Luisas liko. Uždaręs duris nu- 
leido žaliuzes ir iš drabužių, ant kurių vilkėjo baltą sanitaro cha- 
latą, kišenės išsitraukė vienkartinį „Kodako“ fotoaparatą su blykste. 

— Pradėk nuo čia, - tarė Patrikas, rodydamas į lovos kojūgalį. — 
Nufotografuok visą kūną, kad į kadrą pakliūtų veidas. 

Prisidėjęs fotoaparatą prie akies Luisas nusitaikė, žingtelėjo link 
sienos ir spustelėjo mygtuką. Yra. 

— Dabar iš čia, — nurodinėjo Patrikas. 

Luisas darė kaip liepiamas. Iš pradžių jis nenorėjo imtis tokios 
rizikingos užduoties, išsisukinėjo, sakė privaląs atsiklausti vyres- 
nybės. Gyvendamas Paragvajaus pasienyje Patrikas kalbėjo ne tik 
sklandžia portugalų kalba, bet pramoko ir ispaniškai. Jis suprato 
beveik viską, ką sakė Luisas. Šiam suprasti Patriką buvo sunkiau. 

Tačiau pinigų kalbą supranta kiekvienas, taigi kai už fotografa- 
vimą Patrikas jam pasiūlė penkis šimtus JAV dolerių, Luisas galiau- 
siai sutiko. Nupirkęs tris vienkartinius fotoaparatus, nufotografavo 
beveik šimtą nuotraukų, nunešė išryškinti, o kitą rytą jos jau buvo 
padarytos ir iki tolesnių nurodymų paslėptos toli nuo ligoninės. 

Penkių šimtų dolerių Patrikas su savimi neturėjo, tačiau įtiki- 
no Luisą, jog nepaisant to, ką šis apie jį buvo girdėjęs, yra sąži- 
ningas žmogus ir pinigus jam išsiųs, kai tik sugrįš namo. 

Luisas nebuvo geras fotografas, vargu ar apskritai fotoaparatą 
kada nors buvo laikęs rankose, todėl Patrikas nurodinėjo, ką ir kaip 
daryti. Iš arti buvo nufotografuoti gilūs krūtinės ir šlaunų nudegi- 
mai, didelėmis mėlynėmis išmargintos galūnės ir visas kūnas įvai- 
riais rakursais. Reikėjo skubėti, kad niekas nepastebėtų. Šnekios 
slaugės netrukus turėjo atnešti pietus. 

Per pietų pertrauką fotojuostas Luisas nuvežė į fotoateljė. 


Rio de Žaneire Osmaras įkalbėjo už menką atlyginimą dirban- 
čią Evos sekretorę priimti tūkstantį dolerių kaip atlygį už tai, kad 
ši jam papasakotų, kokie gandai pastaruoju metu sklando firmoje. 
Darbuotojai kalbėjo mažai. Nieko neaptarinėjo ir partneriai, tačiau 
paaiškėjo, jog į firmą du kartus skambinta iš Ciūricho. Vašingto- 
ne Gajus išsiaiškino, jog skambinta iš viešbučio, bet nieko dau- 
giau sužinoti jam nepavyko. Šveicarai labai diskretiški. 

Partneriai dėl jos išvykimo ilgai galvos nesuko. Kiek pasitarę 
ėmėsi taisyti padėtį. Ji paskambino pirmąją dieną, paskui — antrą- 
ją ir nutilo. Patikrinti, su kokiu paslaptingu klientu susitikti išskri- 
do, jie negalėjo, o čia jos klientai ėmė triukšmauti: ji jų nepriiman- 
ti, neatvykstanti į susitikimus, praėję visi terminai. 

Galiausiai partneriai nusprendė ją laikinai pašalinti iš firmos ir 
pasikalbėti vėliau, kai sugrįš. 

Osmaras su vyrais sekė Evos tėvą. Vargšas žmogelis dėl to nebe- 
galėdavo užmigti. Sekliai trynėsi vestibiulyje, sekiojo iš paskos jud- 
riomis Ipanemos gatvėmis. Ketino sučiupę jį paspirginti ir prakalbin- 
ti, tačiau apdairus senukas visą laiką stengdavosi būti tarp žmonių. 


Trečią kartą pamėginęs patekti į Trudės miegamąjį, Lencas ga- 
liausiai rado duris neužrakintas. Tylėdamas atsisėdo ant lovos kraš- 
to, padavė jos mėgstamo putojančio airiško vandens po keturis do- 
lerius už butelį ir dar vieną valiumo tabletę. Ji nurijo, gurkštelėjo 
vandens. 

Policijos mašina fotoreporterį išvežė prieš valandą. Policinin- 
kai Lenco nesuėmė, nes jis gynė privačias valdas. Dvidešimt mi- 
nučių paklausinėję, spaudai liepė į jas nebesibrauti; šiaip ar taip, 
tai tik kažkokio pigaus laikraštpalaiko reporteris iš Šiaurės. Poli- 
cininkams Lenco elgesys tokioje situacijoje neatrodė smerktinas, 
priešingai, netgi gerbtinas. Jie užsirašė Trudės advokato telefono 
numerį — dėl visa pikta, jeigu reporteris sumanytų iškelti Lencui 
bylą. Lencas pagrasino tuomet pats paduoti įsibrovėlį į teismą. 

Policininkams išvažiavus, Trudės nervai nebeatlaikė. Pagauta 
įsiūčio puolė svaidyti į židinį pagalvėles nuo sofos. Auklė su vai- 
ku išbėgo iš kambario. Trudė keikė Lencą tik todėl, kad nieko ki- 
to šalia nebuvo. Ji daugiau nebeištvers: žinia apie Patriką, draudi- 
mo kompanijos iškelta byla, turto areštas, maitvanagių pulkai prie 
namo, o čia dar tas fotografas prie baseino — jai jau gana. 

Po kiek laiko nurimo. Lencas taip pat išgėrė valiumo, dabar 
su palengvėjimu matė, jog, ji rimsta. Troško ją paguosti, paglosty- 
ti kelį, pasakyti ką nors malonaus, bet žinojo, jog panašiomis ap- 
linkybėmis tokiais dalykais jos nepaveiks. Menkiausia klaida — ir 
ji vėl pratrūks. Trudė atvės, tačiau be jo pagalbos. | 

Vėl atsigulusi Trudė užsimerkė, ant kaktos delnu į viršų už- 
mesdama riešą. Kambaryje, kaip ir visame name, buvo tamsu, nak- 
tinės užuolaidos užtrauktos, žaliuzės nuleistos, šviesos išjungtos 
arba pritemdytos. Apie namus slankiojo koks šimtas reporterių, 
fotografavo, filmavo, kad paskui turėtų kuo iliustruoti nelemtus 
savo straipsnius apie Patriką. Savo namą ji matė popiečio žinių 
laidoje. Priešais jį kažkokia didžiadantė kvailė oranžiniu veidu 
pliurpė visokias nesąmones apie Patriką ir apie tai, kad žmona pa- 
reikalavusi skyrybų. 

Patriko žmona! Ji net nutirpo, tą prisiminusi. Beveik puspenk- 
tų metų nebesijautė esanti Patriko žmona. Deramai palaidojusi, 
laukdama draudimo pinigų stengėsi jį pamiršti. Kai juos gavo, pri- 
siminimai apie Patriką jau buvo beveik išblėsę. 

Tik vieną kartą jai sugėlė širdį, kai reikėjo vos dvejų metukų 
sulaukusiai Ešli Nikolei paaiškinti, jog tėvelio nebėra, nes jis nu- 

keliavo dangun ir ten tikrai jaučiasi laimingas. Mergytė kiek su- 
triko, tačiau į žinią sureagavo paprastai, kaip sugeba tik maži vai- 
kai. Minėti Patriko vardą jai girdint buvo uždrausta — taip geriau 
vaikui, paaiškino Trudė. Tėvelio ji neprisimenanti, tai ir nereikia 
jos versti. 

Išskyrus šį nedidelį epizodą, našlės dalią ji pakėlė nepaprastai 
lengvai. Važiuodavo į Naująjį Orleaną pirkinių, iš Kalifornijos už- 
sisakydavo sveikų maisto produktų, apsitempusi modeliniu triko kas- 
dien po dvi valandas prakaituodavo savo sporto salėje, lepinosi bran- 
giomis veido ir kūno odos priežiūros priemonėmis. Kad jiedu su 
Lencu galėtų keliauti, mergaitę prižiūrėdavo auklė. Jiems labai pa- 
tiko Karibų salos, ypač Šv. Bartas: ten buvo nudistų paplūdimių, ku- 
riuose išsirengę kartu su prancūzais degindavosi ir jiedu. 

Per Kalėdas linksmindavosi „„Plazos“ viešbutyje Niujorke, sausį 
ilsėdavosi Veile tarp puikiųjų ir turtingųjų, gegužę — Paryžiuje ar- 
ba Vienoje. Jiedu svajojo apie nuosavą lėktuvėlį, kokį turėjo tie 
nuostabūs Žmonės, su kuriais susipažino vieno kruizo metu. Ma- 
žą panaudotą „Lear“ buvo galima įsigyti už keturis milijonus do- 
lerių, tačiau dabar apie tai negalėjo būti nė kalbos. 

Lencas sakė apie tai pagalvosiąs, bet kaskart, kai jis pradėda- 
vo rimtai kalbėti apie savo verslą, Trudė sunerimdavo. Ji žinojo, 
jog Lencas užsiima narkotikų kontrabanda, tačiau jis plukdydavo 
tik marihuaną ir hašišą, taigi rizika buvo maža. Pinigų jiems 
reikėjo, be to, jai buvo paranku, kad Lenco retkarčiais nebūna 
namie. | 

Ji nejautė Patrikui neapykantos, juo labiau žuvusiam. Trudė ne- 
kentė tik paties fakto, jog Patrikas gyvas, kad prisikėlęs grįžo ir 
viską sujaukė. Jiedu susipažino per vieną vakarėlį Naujajame Or- 
leane. Tuo metu ji kaip tik ėmė bodėtis Lencu ir ieškojo kito, tur- 
tingo ir perspektyvaus partnerio. Tada Trudei buvo dvidešimt sep- 
tyneri, nuo nenusisekusios santuokos buvo praėję ketveri metai, ir 
ji vėl troško pastovumo. Patrikas buvo trisdešimt trejų, vis dar ne- 
vedęs, bet pasirengęs sukurti šeimą. Jis ką tik buvo gavęs darbą 
geroje firmoje Biloksyje, kur tuomet gyveno. Po keturių nepasoti- 

namos aistros mėnesių Jamaikoje jiedu susituokė. Po medaus mė- 
nesio praėjus trims savaitėms, kol Patrikas buvo kažkur išvykęs, 
Lencas patyliukais užėjo į jų butą ir pasiliko nakčiai. 

Pinigų ji nieku gyvu neatiduos. Advokatas tikrai ką nors su- 
galvos, ras kokią spragą, kad pinigai liktų jai. UŽ tą jam ir moka- 
ma. Draudimo kompanija tikrai negaus nei namo, nei baldų, nei 
automobilių, nei drabužių, nei sąskaitų banke, nei motorlaivio — 
nieko iš prabangių jos daiktų, kuriuos pirko už draudimo pinigus. 
Juk taip neteisinga. Patrikas mirė. Ji jį palaidojo. Daugiau kaip ket- 
veri metai ji našlė. Nejaugi visa tai nesvarbu? 

Vyras gyvas, bet kuo ji čia dėta? 

— Žinai, — prietemoje tarė Lencas, — jį reikia nužudyti. 

Dabar jis sėdėjo minkštasuolyje tarp lovos ir lango, basas ko- 
jas užkėlęs ant plačios sofos. 

Ji nė nekrustelėjo, nevirptelėjo nė vienas veido raumuo. Kiek 
pagalvojusi nelabai tvirtai tarė: 

— Nekvailiok. 

— Juk žinai, kad kitos išeities neturim. 

— Bėdų ir taip pakanka. 

Tebelaikydama riešą ant kaktos, ji užsimerkusi alsavo visai nu- 
siraminusi, bet širdyje džiaugėsi, kad Lencas apie tai prakalbo. Ži- 
noma, ir ji apie tai pagalvojusi, kai išgirdo, jog Patrikas atsirado. 
Visaip svarstė, ką daryti, kad išsaugotų pinigus, tačiau išvada bu- 
vo viena: Patrikas turi mirti. Juk apdrausta jo gyvybė. 

Nužudyti ji negali, tai būtų absurdiška. Tačiau kita vertus, Len- 
cas turi pilnas pakampes įtartinų draugų. 

— Tai tau reikia tų pinigų ar ne? — paklausė. 

— Lencai, dabar negaliu apie tai galvoti. Vėliau. 

Ir tikriausiai netrukus. Tačiau parodyti, jog nekantrauja, ji ne- 
galėjo: Lencas tos minties kaipmat įsikabintų. Ji, kaip visuomet, 
mokės jį įpainioti į šėtoniškus savo kėslus ir manipuliuos juo tol, 
kol trauktis bus per vėlu. 

— Brangioji, laukti negalim. Mus, po velnių, jau smaugia drau- 
dimas. 

— Lencai, liaukis. 

— Kito kelio nėra. Jeigu nori turėti namą, pinigus ir visa kita, 
tai jis turi mirti. 

Trudė ilgai tylėjo nejudėdama, bet jo žodžiai glostė jai širdį. 
Nepaisant riboto proto ir daugelio kitų trūkumų, Lencas buvo vie- 
nintelis vyras, kurį kada nors mylėjo. Žiaurumo susidoroti su Pa- 
triku jam pakaks, tačiau ar sugebės išsisukti nesučiuptas? 


Pasikalbėti su Katerio laimikiu buvo pavesta Biloksio biuro 
agentui Brentui Majersui. Įėjęs jis prisistatė, parodė pažymėjimą, 
bet Patrikas tik atsainiai linktelėjo ir ranka siektelėjo nuotolinio 
valdymo pulto. 

— Malonu, - tarstelėjo tempdamas ant savęs apklotą. 

— Aš iš Biloksio biuro, — tarė Majersas, nuoširdžiai stengda- 
masis kalbėti maloniai. 

— Nežinau tokio, — abejingai atsakė Patrikas. 

— Pamaniau, kad mums derėtų susipažinti. Teks bendrauti ke- 
letą mėnesių. 

— Abejoju. 

— Turit advokatą? 

— Dar ne. 

— Ieškosit? 

— Tai visiškai ne jūsų reikalas. 

Majersas tikrai neprilygo tokiam prityrusiam teisininkui, koks 
buvo Laniganas. Rankomis atsirėmęs į turėklą lovos kojūgalyje 
kiek įstengdamas rūsčiau pažvelgė į Patriką ir tarė: 

— Gydytojas sakė, kad po poros dienų galėsim keliauti. 

— Štai kaip? Aš pasirengęs. 

— Biloksyje laukia tikros iškilmės. 

— Mačiau, — atsakė Patrikas, linktelėdamas galvą į televizorių. 

— Matau, kad nesinori atsakinėti į klausimus. 

Patrikas tik niekinamai prunkštelėjo. 

— Taip ir maniau. — Majersas žengė prie durų. 

— Beje, keliausim drauge, — pridūrė ir mestelėjo ant apkloto kor- 
telę. — Čia viešbučio telefono numeris, jei kartais kiltų noras pa- 
bendrauti. 

— Prie telefono nelaukit. 


Sendis Makdermotas labai susidomėjęs sekė ži- 

nias apie senąjį studijų laikų draugą. Jiedu su Pa- 

triku mokėsi Tulane ir kartu pramogaudavo. Išlai- 
kę advokatūros egzaminą, abu dirbo to paties teisėjo klerkais, o 
sėdėdami pamėgtame bare Šv. Čarlzo gatvėje rengėsi kartu štur- 
muoti teisininkų pasaulio viršūnes. Svajojo tapę brangiais neprie- 
kaištingos reputacijos advokatais įkurti nedidelę, tačiau galingą fir- 
mą. Praturtėję ketino po dešimt valandų per mėnesį ginti skurdžiau 
gyvenančius klientus. Viskas buvo suplanuota. 

"Tačiau gyvenimas jų planus suardė. Dėl gero atlyginimo, nes 
buvo ką tik vedęs, Sendis įsidarbino federalinio prokuroro asis- 
tentu. Patrikas ištirpo Naujajame Orleane tarp dviejų šimtų firmos 
advokatų. Nevedė, nes dirbdavo po aštuoniasdešimt valandų per 
savaitę. 

Iki nesukako trisdešimt, jiedu dar puoselėjo svajonę sukurti ne- 
didelę tobulą juridinių paslaugų firmą. Ištaikę laisvesnę valandėlę jie 
vis dar susieidavo papietauti ar išlenkti taurelės, tačiau metams bė- 
gant jų susitikimai vis retėjo. Paskui Patrikas pasirinko ramesnį gy- 
venimą Biloksyje ir geriausiu atveju jie susitikdavo kartą per metus. 

Didysis lūžis Sendžio gyvenime įvyko po to, kai Persijos įlan- 
koje prie naftos gręžinio susižalojo jo pusseserės draugas. Pasi- 
skolinęs dešimt tūkstančių Sendis atidarė nuosavą firmą, iškėlė 
„Exon“ naftos kompanijai bylą ir laimėjo tris milijonus dolerių, 
iš kurių trečdalis liko jam. Šitaip jis pradėjo savo verslą. Dailią 
nedidukę trijų teisininkų firmą, kurios darbo sritis buvo nelaimin- 
gi atsitikimai ir mirties atvejai užsienyje, jis įkūrė be Patriko. 

Žuvus Patrikui, Sendis kalendoriuje suskaičiavo, jog su bičiu- 
liu nesimatė devynis mėnesius. Dėl to, žinoma, jautėsi bjauriai, ta- 


73 


čiau stengėsi mąstyti blaiviai: jų, kaip ir daugumos bendramoks- 
lių, keliai paprasčiausiai išsiskyrė. 

Jis guodė našle likusią Trudę, padėjo nešti karstą iki kapo 
duobės. 

Kai po pusės metų pradingo pinigai ir ėmė sklisti įvairios kalbos, 
Sendis juokėsi ir linkėjo bičiuliui sėkmės. Bėk, Patrikai, bėk, - pas- 
taruosius ketverius metus šypsodamasis mintyse kartodavo Sendis. 

Sendžio firma buvo netoli Poidraso gatvės, devyni kvartalai nuo 
Superdomo ir Megezin sankryžos. Už laimėtus iš užsienio naftos 
kompanijos pinigus nusipirko gražų devynioliktojo amžiaus pastatą. 
Antrąjį ir trečiąjį aukštus išnuomojo, o pats su dviem partneriais, 
trimis asistentais ir pustuziniu sekretorių įsikūrė apačioje. 


Sendis susikaupęs dirbo, kai įėjusi į kabinetą sekretorė pranešė: 

— Su jumis nori pasikalbėti viena ponia. 

— Ar ji susitarusi? — paklausė jis, žvilgtelėdamas į stalo kampe 
gulintį darbo kalendorių. | 

— Ne, bet sako, jog reikalas skubus. Sakė, niekur neis, kol jū- 
sų nepamatys. Atėjo dėl Patriko Lanigano. 

Susidomėjęs pažvelgė į sekretorę. Ji tęsė: 

— Sako esanti teisininkė. 

— Iš kur? 

— Iš Brazilijos. 

— Iš Brazilijos? 

— Taip. 

— Ar panaši į brazilę? 

— Panaši. 

— Tegu užeina. 

Pasitikdamas ją prie durų Sendis maloniai pasisveikino. Eva pri- 
sistatė Li vardu, pavardės nepasakė. 

— Nenugirdau jūsų pavardės, — plačiai šypsodamasis tarė Sendis. 

— Aš ja ir neprisistatau, — atsakė ji, — bent jau kol kas. 

Matyt, Brazilijoje taip įprasta, pagalvojo Sendis. Pavyzdžiui, 
futbolininkas Pelė. Tik vardas, be pavardės. | 

Sekretorę paprašė atnešti kavos, o jai pasiūlė sėstis prie neaukš- 
to staliuko kabineto kampe. Žvilgtelėjo į jos kojas. Eva buvo ap- 
sivilkusi kasdieniškai, kukliai. Atsisėdęs prieš ją, atkreipė dėmesį 
į jos akis — labai gražios, rusvos, tik atrodo pavargusios, ilgi, ant 
pečių krintantys tamsūs plaukai. 

Patrikas visuomet turėjo gerą skonį. Trudė jam netiko, tačiau 
ir ji-tikra gražuolė. 

— Atėjau dėl Patriko, — tarė užsikirsdama. 

— Ar jis pats jus atsiuntė? — paklausė Sendis. 

— Taip. 

Ji kalbėjo lėtai, žodžiai liejosi švelniai ir tyliai. Buvo justi leng- 
vas akcentas. 

— Studijavot Valstijose? — paklausė jis. 

— Taip. Teisininkės laipsnį gavau Džordžtaune. 

Dabar aišku, kodėl jos tokia puiki tartis. 

" — O kur dirbate? 

— Rio de Žaneire. Tai ptautinės prekybos srityje. 

Ji dar nė karto nešyptelėjo, ir Sendis dėl to sunerimo. Viešnia 
atvyko iš toli. Graži, ne tik su dailiomis kojomis, bet ir protinga. 
Jam norėjosi, kad jaukiame jo kabinete ji jaustųsi laisviau. Juk čia 
Naujasis Orleanas. 

— Ten ir susipažinote su Patriku? — paklausė jis. 

— Taip, Rio. 

— Ar kalbėjotės su juo no to laiko, kai... 

— Ne. Po to, kai jį pagrobė, ne. — Ji vos neprasitarė, jog nepa- 
prastai dėl jo nerimaujanti, tačiau tai būtų neprofesionalu. Apie sa- 
vo santykius su Patriku kol kas nepasakos. Sendžiu Makdermotu 
galima pasitikėti, tačiau nereikia pasakoti visko iš karto. 

Nežiūrėdami vienas į kitą abu kurį laiką tylėjo. Sendis nujau- 
tė, jog daugelis šios istorijos epizodų jam visuomet liks paslapti- 
mi. A, tiesa! Kaipgi jis tuos pinigus pasiėmė? Kaip nusigavo į Bra- 
ziliją? Kaip jiedu susipažino? O svarbiausia — kur pinigai? 

— Taigi kuo galėčiau jums padėti? — paklausė jis. 

— Norėčiau pasamdyti jus ginti Patriką. 

— Aš pasirengęs. 

— Svarbiausia, kad viskas būtų konfidencialu. 

— Kaip visuomet. 

— Šįkart truputį kitaip. 

Teisingai. Juk kalbama apie devyniasdešimt milijonų. 

— Užtikrinu jus, jog viskas, ką jūs arba Patrikas papasakosit, 
liks griežčiausioje paslaptyje, — šypsodamasis atsakė Sendis. 

Galų gale ir ji vos pastebimai šyptelėjo. 

— Galimas dalykas, kad jūs būsit verčiamas kliento paslaptį iš- 
duoti, — tarė ji. 

— Nesvarbu. Sugebėsiu apsiginti. 

— Jums gali grasinti. 

— Ne pirmas kartas. 

— Jus galbūt persekios. 

— Kas? 

— Labai pikti žmonės. 

— Kas jie? 

— Tie, kurie persekioja Patriką. 

— Atrodo, jį jau sučiupo. 

— Taip, bet ne pinigus. 

— Štai kaip. 

Vadinasi, pinigai vis dar kažkur paslėpti. Nieko nuostabaus. 
Kaip ir kiekvienas kitas, Sendis suprato, jog tokių turtų per ket- 
verius metus Patrikas tikrai neiššvaistytų. Tačiau kiek jų liko? 

— Kur tie pinigai? — paklausė jis šiek tiek nedrąsiai, nė aki- 
mirkos nesitikėdamas atsakymo. 

— Manęs neklauskit. 

— Bet aš jau paklausiau. 

Li nusišypsojo ir staiga pakeitė temą: 

— Mums reikia kai ką aptarti. Kiek norėtumėt gauti avanso? 

— Už ką? 

— Kad gintumėt Patriką. | 

— Dėl kurių jo nuodėmių? Pasak laikraščių, jam reikės visos 
advokatų armijos. 

— Šimto tūkstančių dolerių pakaks? 

— Pradžiai pakaks. Ar tik civilinė pusė, ar ir kriminalinė? 

— Viskas. 

— Man vienam? 

— Taip. Kitų advokatų jis nenori. 

— Sujaudintas, — atsakė Sendis. Jis taip ir jautėsi. Juk Patrikas 
galėjo kreiptis į bet kurį iš daugelio turtingesnių, baudžiamojoje 
teisėje labiau prityrusių ir plačių ryšių turinčių advokatų, tarp ku- 
rių per pastaruosius aštuonerius metus jis neabejotinai įsigijo kur 
kas artimesnių negu Sendis draugų. 

— Sutinku, — tarė jis. — Juk žinot, kad Patrikas yra senas mano 
draugas. 

— Žinau. 

Ką ji dar žino? Ar ji jam daugiau negu advokatė? 

— Norėčiau pinigus jums pervesti šiandien, — tarė ji. - Man rei- 
kia jūsų nurodymų pervedimui. 

— Žinoma. Tuoj paruošiu juridinių paslaugų sutartį. 

— Yra dar ir kitų klausimų. kurie Patrikui labai svarbūs. Pir- 
miausia viešumas. Jis nori, kad su Žiniasklaida nebendrautumėt. 
Nieku gyvu. Nė vieno žodžio. Be jo sutikimo — jokių spaudos kon- 
terencijų, jokio „be komentarų“. 

— Gerai. 

— Kai viskas baigsis, galėsit parašyti knygą. 

Sendis nusijuokė, bet jai tas neatrodė juokinga. 

— Nesirengiu nieko rašyti, — atsakė jis. 

— Jis nori, kad tai būtų įrašyta į sutartį. 

Liovęsis juoktis pradėjo užsirašinėti pastabas. 

— Kas dar? 

— Dar galite tikėtis, jog darbe ir namuose rasit klausymosi įran- 
gą. Reikės pasamdyti sekimo ekspertą, kad patikrintų. Už tai su- 
mokės Patrikas. 

— Gerai. 

— Be to, būtų geriau, jeigu čia nebesusitikinėtume. Manęs ieško, 
nes per mane tikisi surasti pinigus. Mums reikės susitikinėti kitur. 

Sendis nežinojo, ką atsakyti. Troško padėti, apginti ją, paklausti, 
kur apsistos, ar įstengs slapstytis, tačiau Li atrodė viską puikiai ap- 
galvojusi. | 

Žvilgtelėjusi į laikrodį tarė: 

— Po trijų valandų reisas į Majamį. Turiu du bilietus pirma kla- 
se. Pasikalbėsim lėktuve. 

— E-e, o kur aš skrisiu? 

— Į San Chuaną susitikti su Patriku. Viską jau parengiau. 

— O jūs? 

— Aš skrisiu kitur. 


Laukdamas, kol bus parengta juridinių paslaugų sutartis, Sen- 
dis užsakė dar kavos ir pyragaičių. Sekretorė trims dienoms atšaukė 
visus susitikimus ir jo dalyvavimą teismo posėdžiuose. Žmona į 
darbą atvežė kelioninį krepšį. 

Asistentas juos nuvežė į oro uostą. Pakeliui Sendis pastebėjo, 
jog Li neturi jokio bagažo, išskyrus gerokai apsitrynusią, tačiau 
dailią rudos odos kuprinėlę. 

— Kur apsistojate? — paklausė jis, kai jiedu gurkšnojo kokako- 
lą oro uosto kavinėje. 

— Tai vienur, tai kitur, —- atsakė žvelgdama pro langą. 

— Kaip galėčiau jus rasti? — vėl paklausė jis. 

— Susitarsime vėliau. 

Jiedu sėdėjo šalimais trečioje pirmosios klasės eilėje. Nuo lėk- 
tuvo pakilimo praėjo dvidešimt minučių, tačiau ji vis vartė kaž- 
kokį madų žurnalą ir tylėjo. Sendis mėgino skaityti storą raštiškų 
liudijimų bylą. Skaitė nenoromis, byla nebuvo skubi. Jis troško pa- 
sikalbėti, iškamantinėti Li apie tai, kas jam rūpėjo taip pat, kaip 
ir kiekvienam. , 

Ji sėdėjo tarsi atsitvėrusi nuo jo neįveikiama siena. Ji žinojo 
viską, tačiau nepermaldaujamai tylėjo. Sendis privalėjo tvardytis, 
kad per daug nesmalsautų. 

Atnešė sūdytų riešutų ir riestainiukų. Šampano jiedu atsisakė. 
Paprašė vandens. 

— Ar seniai pažįstat Patriką? — atsargiai paklausė jis. 

— Kodėl klausiat? 

— Atleiskit. Man tik įdomu, kaip Patrikas tuos ketverius metus 
gyveno. Juk aš senas jo draugas, o dabar dar ir advokatas. Atsi- 
prašau už savo smalsumą. 

— Galėsit paklausti jį patį, — atsakė ji gana maloniai ir vėl įni- 
ko į žurnalą. Jis kramsnojo riešutus. 

Ji tylėjo tol, kol lėktuvas pradėjo leistis Majamyje. Tuomet berte 
pabėrė tarsi atmintinai išmoktus žodžius: 

— Keletą dienų nesimatysim. Negaliu ilgai užtrukti vienoje vie- 
toje, manęs ieško. Patrikas jums pasakys, ką daryti. Kol kas su juo 
bendrausiu per jus. Atkreipkit dėmesį, jei kas nors paskambintų 
apsirikęs, sektų automobiliu, jeigu pastebėtumėt prie firmos ką nors 
stoviniuojant. Kai paaiškės, jog esat jo advokatas, jus ims perse- 
kioti aršūs nepažįstami tipai. 

— Kas jie? 

— Viską paaiškins Patrikas. 

— Jūs žinot, kur pinigai, ar ne? 

— Negaliu to sakyti. 

Jis žvelgė, kaip prie lėktuvo sparno artinasi debesys. Žinoma, 
dabar pinigų tikriausiai kur kas daugiau. Patrikas — ne kvailys. Pa- 
slėpė juos kuriame nors iš užsienio bankų, o jie ten žino, ką da- 
ryti su pinigais. Tikriausiai per metus gaudavo dvylika procentų 
palūkanų. 

Kol lėktuvas nusileido, jiedu nebesikalbėjo. Reikėjo skubėti, 
kad Sendis suspėtų į San Chuano reisą. Tvirtai spausdama ranką 
ji tarė: 

— Perduokit Patrikui, kad aš sveika ir gyva. 

— O jei klaus, kur jūs. 

— Europoje. 

Žvelgdamas, kaip ji įsilieja į skubančių keleivių minią, jis pa- 
juto, kad senam savo draugui pavydi. Štai kur pinigų galia. Stul- 
binančio grožio, aukštos klasės egzotiška moteris. 

Iš minčių jį pažadino kvietimas registruotis į reisą. Net nusi- 
purtė prisiminęs, jog ką tik pavydėjo žmogui, kuriam gresia de- 
šimt metų mirtininkų kameroje laukti bausmės ir kurio tyko šim- 
tai nekantraujančių nudirti odą advokatų, kad tik surastų pavog- 
tus pinigus. 

Tikrai yra ko pavydėti! Susirado savo vietą. Vėl pirma klasė. 
Staiga pajuto, kaip malonu atstovauti Patrikui. 


Sėdusi į taksi Eva sugrįžo į modernų viešbutį pietiniame pa- 
plūdimyje. Priklausomai nuo įvykių Biloksyje, ji čia praleis kele- 
tą dienų. Patrikas liepė ilgiau kaip keturias dienas toje pačioje vie- 
toje neužsibūti. Ji užsiregistravo Li Pires pavarde, ta pavarde tu- 
rėjo ir auksinę kredito kortelę. Gyvenamoji vieta — San Paulas. 

Paskubom persivilkusi patraukė į paplūdimį. Įpusėjus popietei 
čia buvo pilna žmonių, o to jai ir reikėjo. Rio paplūdimiuose taip 
pat daug žmonių, tačiau ir pažįstamų ten netrūksta. Čia ji buvo 
atvykėlė, dar viena saulėje besideginanti bevardė gražuolė. Ją ne- 
paprastai traukė namo. 


Praėjo valanda, kol Sendis prasibrovė pro Jūrų ka- 
11 ro laivyno bazės užkardas. Buvo nelengva. Čia nie- 

kas nežinojo, kad jo klientas laukia advokato. Sendis 
turėjo pasikliauti įprastinėmis advokatų gudrybėmis — grasinimais 
nedelsiant iškelti bylą, paskambinti senatoriams ar kitiems aukštiems 
pareigūnams ir apkaltinti žmogaus teisių pažeidimu. Į ligoninės pri- 
imamąjį jis pakliuvo tik sutemus, vėl pasirengęs kautis, tačiau šįkart 
to neprireikė. Slaugė tuoj pat paskambino Patrikui. 

Palatoje buvo tamsu, melsvai švietė tik aukštai kampe įtaisyto 
televizoriaus ekranas. Iš Brazilijos transliavo futbolo rungtynes. Se- 
nieji bičiuliai spustelėjo vienas kitam ranką. Jie nesimatė šešerius 
metus. Patrikas gulėjo užsiklojęs iki pat smakro, kad nesimatytų 
žaizdų. Atrodė, jog futbolo rungtynės jam svarbiau už rimtą 
pokalbį. 

Po tiek metų Sendis tikėjosi audringo susitikimo, tačiau buvo 
gerai ir toks. Stengdamasis nespoksoti tyrinėjo Patriko veidą: lie- 
sas, suvargęs, smakras kiek kampuotesnis, nosis paploninta. Ne- 
atpažintų, jeigu ne akys. Ir balsas neleistų apsirikti. 

— Ačiū, kad atėjai, — tarė Patrikas. 

Žodžiai nuskambėjo tyliai, tarsi kalbėtų sukaupęs paskutines jė- 
gas ir mintis. 

— Nėra už ką. Pasirinkimo nebuvo. Tavo draugė moka įtikinti. 

Patrikas užsimerkė ir mintyse padėkojo Dievui. Ji paspruko, 
sveika ir gyva. 

— Kiek ji tau sumokėjo? — paklausė jis. 

— Šimtą tūkstančių. 

— Gerai, — tarė Patrikas ir ilgam nutilo. Sendis pamanė, jog to- 
kių ilgų tylos pertraukų jų pokalbiuose bus daug. 

— Jai viskas gerai, — nutraukė tylą jis. — Labai graži moteris. Ir 
pasiutiškai protinga, puikiai tvarkosi su viskuo, kas jai pavesta, jei- 
gu tave tai domina. 

— Džiaugiuosi. 

— Kada paskutinį kartą ją matei? 

— Gal prieš porą savaičių. Praradau laiko nuovoką. 

— Ji tau žmona, draugė, meilužė, prostitutė... 

— Advokatė. 

— Advokatė? 

— Taip, advokatė. 

Sendis nustebo. Patrikas vėl nutilo ir gulėjo nė nekrustelėdamas. 
Laikas ėjo. Atsisėdęs ant vienintelės kėdės Sendis laukė, kol drau- 
gas vėl prabils. Patrikas žengė į pasaulį, kuriame jo visur tykojo vil- 
kai. Nieko, tegu ramiai paguli spoksodamas į lubas, Sendis palauks. 
Pokalbiams laiko pakaks. Tikrai bus apie ką pasišnekučiuoti. 

Svarbiausia, kad jis gyvas. Sendis prisiminė šaltą apniukusią 
laidotuvių dieną, į duobę leidžiamą karstą, paskutiniuosius kuni- 
go žodžius ir tramdomą Trudės raudą. Dabar ima juokas pagalvo- 
jus, jog tuo metu senis Patrikas iš medžio žiūrėjo, kaip jie jo ge- 
di. Apie tai jau tris dienas rašė laikraščiai. 

Paskui kažkur pasislėpė, o vėliau susišlavė pinigus. Būna, kad 
sulaukęs keturiasdešimties Žmogus pašėlsta: susiranda kitą žmoną 
arba imasi ko nors mokytis. Patrikas — ne. Amžiaus vidurio kri- 
zės nerimo genamas sumanė numirti, o paskui pabėgti nušvilpus 
devyniasdešimt milijonų. 

Prisiminus automobilyje rastus palaikus, juokai išlakstė. Sen- 
džiui parūpo viską išsiaiškinti. 

— Namuose tavęs laukia sutiktuvės, — tarė jis. 

— Kas pirmininkauja? 

— Sunku pasakyti. Trudė prieš dvi dienas pareikalavo skyrybų, 
bet tai menkiausia bėda iš visų. 

— Čia tu teisus. Spėju, kad ji nori pusės mano turto. 

— Ji daug ko nori. Didžioji žiuri tave apkaltino tyčine žmog- 
žudyste. Valstijos, ne federalinė. 

— Mačiau per televiziją. 

— Gerai. Vadinasi, apie bylas Žinai. 

— Taip. CNN nesnaudžia. 

— Nieko nuostabaus. Tavo istorija tikrai nepakartojama. 

— Ačiū. 

— Kada man papasakosi? 

Apsivertęs ant šono Patrikas pažvelgė kažkur už Sendžio. 
Išskyrus baltą lygią sieną, ten nebuvo į ką žiūrėti, bet jis žvelgė 
ne į ją. 

— Mane kankino, Sendi, — ištarė dar tylesniu, trūkčiojančiu 
balsu. 

— Kas? 

— Prikabino laidus ir leido srovę, kol pasakiau. 

Sendis atsistojo ir priėjęs prie lovos palietė Patriko petį: 

— Ką jiems pasakei? 

— Nežinau. Nieko neprisimenu. Jie man leido narkotikus. Štai, 
žiūrėk, — pakėlė kairę ranką, kad Sendis pamatytų mėlynes. 

Kad geriau matytų, susiradęs jungiklį Sendis uždegė stalinę 
lempą. 

— O Viešpatie, — ištarė jis. 

— Vis klausinėjo, kur pinigai, — toliau pasakojo Patrikas. — Ne- 
tekau sąmonės, o kai atsigavau, vėl paleido srovę. Tikriausiai pa- 
sakiau jiems apie ją, Sendi. 

— Apie advokatę? 

— Taip, apie advokatę. Kokiu vardu ji tau prisistatė? 

— Li. 

— Gerai. Tuomet ji vardu Li. Tikriausiai pasakiau jiems apie 
Li. Beveik tuo neabejoju. 

— Kas tie jie, Patrikai? 

Vėl pajutęs kojose skausmą jis susiraukė ir užsimerkė. Nude- 
gimai dar negijo, prasidėjo spazmai. Nusiklojęs iki juosmens pa- 
rodė dvi baisias žaizdas: 

— Žiūrėk, Sendi. Štai įrodymas. 

Pasilenkęs Sendis apžiūrėjo raudonas žaizdas ir aplink jas nu- 
skustą odą. 

— Kas taip padarė? — vėl paklausė jis. 

— Nežinau. Žmonės. Jų buvo pilnas kambarys. 

— Kur? 

Patrikui draugo pagailo. Šis, kaip ir visi, labai troško sužinoti 
viską, kas jam nutiko, ne tik apie kankinimus. Patriko istorija bu- 
vo tikrai įdomi, tačiau jis abejojo, ar viską galima pasakoti. Ava- 
rijos, kurioje sudegė žmogus, smulkmenų nežino niekas, tačiau pa- 
pasakoti apie tai, kaip jį sugavo ir kankino, Patrikas gali. Jis vėl 
užsiklojo krūtinę. Jau dvi dienas jo organizmas valėsi nuo narko- 
tikų; Patrikas kentė skausmą ir visaip vengė naujų injekcijų. 

— Sėskis, Sendi. Prisitrauk arčiau kėdę. Ir išjunk šviesą. Ji ma- 
ne vargina. 

Sendis tuojau pat padarė, ko prašomas. Atsisėdo kiek įmano- 
ma arčiau lovos. 

— Štai kaip viskas įvyko, — tamsoje pradėjo Patrikas ir papasa- 
kojo, kaip Ponta Poroje bėgdamas pastebėjo automobilį nuleista 
padanga ir kaip buvo pagrobtas. 


Kai tėtis žuvo, Ešli Nikolei buvo tik truputį daugiau kaip dve- 
ji metukai, taigi Patriko ji neprisiminė. Greta mamos ji visą tą laiką 

matydavo Lencą. Retkarčiais jis nuveždavo ją į mokyklą, kartais 
visi trys vakarieniaudavo. 

Po laidotuvių Trudė paslėpė visas Patriko nuotraukas ir jų ben- 
dro gyvenimo įrodymus. Ešli Nikolė nebuvo girdėjusi net Patriko 
vardo. 

Matydama tris dienas jų gatvėje besibūriuojančius reporterius, 
ji ėmė klausinėti. Mama elgėsi keistai. Namuose tvyrojo įtampa, 
net šešerių metų vaikas tą jautė. Palaukusi, kol Lencas išeis pas 
advokatą, Trudė pasisodino dukrytę ant lovos pasikalbėti. 

Pradėjo nuo to, jog anksčiau ji turėjusi vyrą. Iš tikrųjų turėjo 
du, bet manė, jog apie pirmąją santuoką Ešli Nikolei pasakoti dar 
ankstoka. Kol kas pakaks antrosios. 

— Mes su Patriku gyvenom susituokę ketverius metus, bet pas- 
kui jis labai blogai pasielgė. 

— O kaip? — paklausė Ešli Nikolė išplėtusi akutes ir susidomė- 
jusi labiau, negu būtų norėjusi Trudė. 

— Nužudė žmogų, bet padarė taip, kad visi manytų, jog jis Žu- 
vo per automobilio katastrofą, supranti? Kilo didelis gaisras, degė 
Patriko automobilis, o kai gaisrininkai ugnį užgesino, policininkai 
viduje rado palaikus ir pamanė, jog jie Patriko. Visi taip manė, 
kad Patrikas žuvo, sudegė automobilyje. Aš labai liūdėjau. Jis buvo 
mano vyras. Labai jį mylėjau, bet jis žuvo. Palaidojom jį. Bet po 
ketverių metų žmonės Patriką surado kitame pasaulio krašte. Pa- 
aiškėjo, kad jis pabėgo ir slapstėsi. 

— Kodėl? 

— Nes iš savo draugų pavogė daug pinigų, o kadangi jis labai 
blogas, tai visus pinigus norėjo pasilikti sau. 

— Jis nužudė Žmogų ir pavogė pinigus. 

— Teisingai, brangute. Patrikas negeras. 

— Gaila, kad buvai už jo ištekėjusi, mamyte. 

— Taip. Bet Žinai, širdele, yra vienas dalykas, kurį pasistenk su- 
prasti. Tu gimei, kai mudu su Patriku buvom susituokę. 

Stebėdama mergaitės akutes palaukė, kol žodžiai pasieks jos 
sąmonę ir ji supras, ką tai reiškia. Matyt, nesuprato. Suspaudusi 
Ešli Nikolės rankytę paaiškino: 

— Patrikas yra tavo tėtis. 

Vis dar nesuprasdama mergaitė tuščiu žvilgsniu pasižiūrėjo į 
mamą. 

— Bet aš nenoriu, kad jis... 

— Man labai gaila, brangute, kad taip išėjo. Ketinau tau tą pa- 
sakyti, kai užaugsi, bet privalai viską Žinoti, nes greit sugrįš Pa- 
trikas. 

— Tai Lencas ne mano tėtis? 

— Ne. Jis tik drauge su mumis gyvena. 

Trudė niekuomet neleido jai Lenco vadinti tėčiu. Lencas savo 
ruožtu niekuomet ir nerodė noro susipančioti tėvystės saitais. Tru- 
dė — vieniša motina. Ešli Nikolė tėčio neturi. Tai įprasta ir visiš- 
kai priimtina. 

— Mudu su Lencu esam draugai, — paaiškino Trudė, kad mer- 
gaitė daugiau nebeklausinėtų. — Labai artimi draugai. Jis tave la- 
bai myli, bet nėra tavo tėtis. Gaila, bet tikrasis tavo tėtis yra Pa- 
trikas, tik tu dėl to nesikrimsk. 

— Ar jis mane aplankys? 

— Nežinau, bet nenoriu, kad jis prie tavęs prisiartintų. Jis 1a- 
bai blogas, brangute. Paliko tave, kai buvai dvejų metukų. Pali- 
ko ir mane. Pavogė pinigus ir pradingo. Tuomet mes jam nerū- 
pėjom, nerūpime jam ir dabar. Jis negrįžtų pas mus, jei jo nebūtų 
sugavę. Niekuomet nebūtume jo matę. Nebijok, jis mums nieko 
nepadarys. 

Per lovą priropojusi prie mamos Ešli Nikolė susigūžė jai ant 
kelių. Trudė apkabinusi ją glostė. 

— Viskas bus gerai, brangute. Tikrai. Nenorėjau tau nieko sa- 
kyti, bet kai mus apipuolė tie reporteriai ir televizija, na, pama- 
niau, bus geriau, jeigu tu viską Žinosi. 

— O kodėl tie žmonės ten susirinko? — paklausė mergaitė, spaus- 
dama mamos ranką. 

— Nežinau. Būtų geriau, jeigu jie nueitų. 

— Ko jiems reikia? 

— Nufotografuoti tave. Ir mane. O kai parašys apie blogus Pa- 
triko darbus, mūsų nuotraukas išspausdins laikraščiuose. 

— Tai jie ten dėl Patriko? 

— Taip, brangute. 

Atsigręžusi mergaitė pažvelgė mamai tiesiai į akis ir tarė: 

— Nekenčiu Patriko. 

Trudė palingavo galvą tarsi norėtų išdykėlę sudrausminti, bet 
paskui tvirtai apkabino ir nusišypsojo. 


Lenco vaikystė prabėgo senoje žvejų bendruomenėje prie Bi- 
loksio įlankos, nedideliame Point Kadeto kyšulyje. Čia gyveno 
imigrantai darbininkai ir krevečių Žvejai. Jis užaugo Point Kadeto 
gatvėse, ten tebeturėjo daug draugų. Vienas iš jų — Kepas. Tąkart, 
kai juos sulaikė, šis vairavo furgoną su narkotikais. Lencas mie- 
gojo. Pažadintas stvėrėsi ginklo, bet nerado: jis buvo nuslydęs tarp 
storų kanapių ryšulių. Kepą ir Lencą byloje gynė tas pats advoka- 
tas, o paskui abu devyniolikmečiai kartu sėdo už grotų. 

Kepas turėjo barą, kuriame Ilupo pinigus iš konservų fabriko 
darbininkų. Kartą per mėnesį Lencas užsukdavo pas jį išgerti, ta- 
čiau kai Trudė praturtėjo ir Lencas persikėlė į Mobilį gyventi pas 
ją, bičiuliai matydavosi vis rečiau. Kepas bijojo. Jis skaitė laik- 
raščius, taigi Lenco apsilankymo jau laukė. | 

Gurkšnodami alų jiedu aptarė naujienas — kas kiek išlošė ka- 
zino, kas pradėjo prekiauti kreku, ką dar iššniukštinėjo DEA - tušti 
dviejų apie turtus svajojančių pakrantės sukčių tauškalai. 

Kepas nekentė Trudės ir šaipydavosi iš Lenco, kad šis sekioja 
ją It šuniukas. 

— Tai kaip ta kekšė? — paklausė jis. 

— Normaliai. Tik nervinasi nuo to laiko, kai jį pagavo. 

— Yra dėl ko. Kiek ji susišlavė iš draudimo? 

— Porą milijonų. 

— Laikraščiai rašo, kad pustrečio. Sprendžiant iš to, kaip ta kalė 
švaistosi, turbūt mažai liko. 

— Neatims. 

— Papūsk man. Laikraščiai rašo, kad kompanija ją jau prikirpo. 

— Turim advokatų. 

— Aha, bet tu čia, Lencai, nes advokatai tau nepadės, ar ne? 
Tu čia, nes reikia pagalbos. Advokatai nepadarys to, ko ji nori. 

Šyptelėjęs Lencas gurkštelėjo alaus. Užsirūkė cigaretę, nors prie 
Trudės niekuomet nerūkydavo. 

— Kur Zekis? 

— Taip ir maniau, — piktai atšovė Kepas. — Ji bijo, kad draudi- 
mas atims pinigus, tai siunčia tave surasti Zekį ar kitą pusgalvį, 
kad už riebų kąsnį priverstum jį iškrėsti kvailystę. Jį pagauna. Pas- 
kui — tave. Tu įkliūvi, o ji pamiršta net tavo vardą. Kvailys tu, 
Lencai, ir tą puikiai Žinai. 

— Žinau. Tai kur Zekis? 

— Už grotų. 

— Kur? 

— Teksase. Federalai sučiupo su ginklais. Žinai, tu tikrai kvai- 
lys. Nedaryk to. Kai tą mulkį parveš, visur aplink šmirinės farai. 
Jį įkiš taip, kad nė motina negaus pasikalbėti. Ant kortos, Lencai, 
dideli pinigai. Saugos bičą, kol tas nepraskys ir neparodys, kur juos 
užkasė. Kad prie jo prisikastum, reikės nugalabyti pustuzinį farų. 
Dar gali ir pats kojas patiesti. 

— Nepatiesiu, jeigu viską darysiu gerai. 

— Tikriausiai žinai, kaip. Gal todėl, kad niekad neteko. Nuo ka- 
da tu toks kietas? 

— Rasiu, kas apsiims. 

— Kiek? 

— Kiek paprašys. 

— Penkiasdešimt gabalų bus? 

— Bus. 

Atsidusęs Kepas apžvelgė barą ir užgulęs alkūnėmis stalą dėb- 
telėjo į draugą: 

— Nori, pasakysiu, kodėl tu kvailys? Proto, Lencai, niekad ne- 
turėjai per daug. Gražus, bobos limpa kaip musės, bet mąstyt ne- 
sugebi. 

— Ačiū. | 

— To bičo visiems reikia gyvo. Pagalvok. Visiems. Federalams. 
Advokatams. Farams. Išskyrus, žinoma, tą nususėlę, kuri tave lai- 


87 


ko savo namuose. Tik jai vienai reikia, kad jo nebūtų. Tu viską 
sutvarkai, šiaip taip jį nugalabiji, tada farai — iškart pas ją. Žino- 
ma, ji viską suverčia tau, o pati lieka švari. Tam jai ir reikia tokio 
kvailo šuniuko kaip tu. Vyrelio nebėr. Ji susišluoja pinigus, nes 
jai —- abu tą žinom — tik jų ir tereikia, o tu keliauji į Parčmaną, 
nes esi teistas, jei dar nepamiršai. Ji tau net laiško neparašys. 

— Tai tariamės už penkiasdešimt? 

— Mes? 

— Aha. Aš ir tu. 

— Pasakau tau vardą, viskas. Aš į tą reikalą nelįsiu. Nieko ne- 
išdegs, vis tiek nieko iš to negaučiau. 

— Kas jis? 

— Bičas iš Naujojo Orleano. Kartais čia valkiojasi. 

— Gali jam paskambint? 

— Aha, bet daugiau nieko. Ir nepamiršk: aš tave perspėjau, kad 
į tą reikalą nesipainiotum. 


Iš Majamio Eva išskrido į Niujorką, o iš ten — 

„Konkordu“ į Paryžių. Kelionė „Konkordu“ - tik- 

ra prabanga, tačiau Eva juk turtinga. Iš Paryžiaus 
ji nuskrido į Nicą, o iš ten automobiliu iškeliavo į Ez an Provan- 
są, kur ji beveik prieš metus buvo su Patriku. Tai buvo vienintelė 
jo kelionė nuo tada, kai apsigyveno Brazilijoje. Nepaisant neprie- 
kaištingai suklastoto paso, tuomet jis siaubingai bijojo, kad pasie- 
nyje jo nesulaikytų. 

Brazilai mėgsta visa, kas prancūziška. Visi išsilavinę brazilai 
moka prancūzų kalbą, pažįsta šalies kultūrą. Tuomet jiedu buvo 
apsistoję dailiame „Villa Gallici“ viešbutyje miestelio pakraštyje. 
Visą savaitę klaidžiojo gatvelėmis, užsukdami tai į parduotuvę, tai 
į restoranėlį, nuklysdavo net į kaimelius tarp Ezo ir Avinjono. Tar- 
si jaunavedžiai jiedu ilgam užsidarydavo viešbučio kambaryje. 
Kartą, padauginęs vyno, Patrikas jų kelionę pavadino medaus mė- 
nesiu. 

*** 

Ji apsistojo tame pačiame viešbutėlyje, tik paprašė mažesnio 
kambario. Nusnūdusi išsimaudė ir, apsisiautusi chalatu, verandoje 
išgėrė arbatos. Paskui užsitempė džinsus ir išėjo pasivaikščioti po 
Kūr Mirabo — pagrindinę Ezo gatvę. Prie sausakimšos kavinukės 
stalelio lauke gurkšnodama raudonąjį vyną, liūdnomis akimis nu- 
lydėjo mokinukų būrį, žvelgė į susikibusias rankomis be jokio tiks- 
lo vaikštinėjančias įsimylėjėlių poreles ir šiek tiek pavydėjo, kad 
gali jaustis tokie nerūpestingi. Kadaise jiedu su Patriku taip pat 
čia vaikščiojo susikibę rankomis, kuždėjosi ir juokėsi, tarsi visi tie 
šešėliai staiga būtų kažkur pranykę. 

Kaip tik čia, Eze, tą vienintelę drauge praleistą savaitę ji paste- 
bėjo, kaip mažai jis miega. Kad ir kada ji pabustų, jis nemiegodavo. 
Tyliai gulėdavo šalia ir išgąstingai žvelgdavo į ją. Kambaryje būdavo 
šviesu. Prieš užmiegant naktinę lempą visuomet išjungdavo, bet nak- 
tį pabudusi rasdavo ją įjungtą. Užgesinęs šviesą jis švelniai glosty- 
davo Evą tol, kol ji vėl užmigdavo, o po pusvalandžio vėl įjungda- 
vo šviesą. Keldavosi gerokai prieš auštant. Kai ji nubudusi rytą ati- 
tipendavo į verandą, jis jau būdavo perskaitęs laikraščius. 

— Ne daugiau kaip dvi valandas, — tuomet atsakė jis, kai ji pa- 
klausė, kiek laiko miega. Dieną beveik niekuomet nenusnūsdavo, 
o guldavosi vėlai. 

Ginklo nesinešiojo, nesidairydavo per petį, ar kas jo neseka, 
pašaliečių pernelyg nesibaimino, tačiau apie savo gyvenimą beveik 
nepasakodavo. Išskyrus nemigą, atrodė visai normalus. Kartais ji 
net pamiršdavo, jog jis — ieškomiausias pasaulyje žmogus. 

Jis nebuvo linkęs minėti savo praeities, tačiau jųdviejų pokal- 
biuose vis tiek kas nors neišvengiamai prasprūsdavo. Juk jeigu jis 
nebūtų pabėgęs ir tapęs kitu žmogumi, jiedu nebūtų ir susipažinę. 
Dažniausiai pasakodavo apie Naujajame Orleane prabėgusią savo 
vaikystę, o apie tą gyvenimo tarpsnį, nuo kurio bėgo, beveik ne- 
kalbėdavo. Žmonos taip pat beveik neprisimindavo, tačiau Eva nu- 
jautė, kad jis jos nekenčia. Santuoka buvo nevykusi, o kai visai 
iširo, Patrikas apsisprendė išsivaduoti. 


89 


Prisiminęs Ešli Nikolę jis susigraudindavo ir atsiprašęs nutil- 
davo. Prisiminimai apie dukrelę jam buvo pernelyg skausmingi. 

Nesusitaikęs su praeitimi negalėjo planuoti ir savo ateities. Var- 
gu ar įmanoma apie ką nors svajoti, kai persekioja praeities šešė- 
liai. Jų neatsikratęs stengėsi negalvoti apie ateitį. 

Ji suprato, kad užmigti jam neleidžia šešėliai. Nematomi, bet 
nuolatos visur juntami. 


Jiedu susipažino prieš porą metų Rio de Žaneire. Įėjęs į kabi- 
netą jis prisistatė esąs verslininkas iš Kanados, persikėlęs gyventi 
į Braziliją. Paaiškino ieškąs gero teisininko, kuris galėtų jį kon- 
sultuoti dėl importo mokesčių. Tuomet vilkėjo dailią drobinę ei- 
lutę ir baltus marškinius. Buvo lieknas, įdegęs ir labai mandagus. 
Kalbėjo sklandžia portugalų kalba, bet prasčiau nei ji angliškai. 
Jis primygtinai kalbėjo jos gimtąja kalba, o ji - jo. Dalykiniai pie- 
tūs užtruko tris valandas. Šnekučiuodamiesi tai viena, tai kita kal- 
ba abu juto, jog susitinka ne paskutinį kartą. Paskui jiedu vaka- 
rieniavo iki vėlumos ir ilgai basi vaikštinėjo Ipanemos paplūdimiu. 

Jos vyras buvo gerokai už ją vyresnis. Jis žuvo Čilėje per lėk- 
tuvo katastrofą. Vaikų ji neturėjo. Patrikas, arba Danilas, kaip jai 
iš pradžių prisistatė, pasisakė su pirmąja žmona laimingai išsisky- 
ręs, palikęs jai namą Toronte. 

Įsiliepsnojus jausmams pirmuosius du mėnesius Eva su Dani- 
lu susitikdavo kelis kartus per savaitę. Galiausiai paaiškėjo tiesa. 
Jis jai viską papasakojo. 

Po vakarienės ir butelio gero prancūziško vyno jos bute Danilas 
galų gale išdrįso apnuoginti savo sielą. Iki pat paryčių jis be perstojo 
kalbėjo. Savimi pasitikintis verslininkas jos akyse virto išsigandusiu 
bėgliu — įsibaiminusiu, nervingu, tačiau nepaprastai turtingu. 

Tuomet jam taip palengvėjo, kad vos neapsiverkė, bet susitvar- 
dė. Juk gyvena Brazilijoje, o čia vyrai neverkia. Ypač gražių mo- 
terų akivaizdoje. 

Už tai ji dar labiau jį pamilo. Apkabinusi bučiavo ir verkė, 
nes jam verkti nederėjo. Pasiryžo padaryti viską, ką galės, kad 

padėtų jam pasislėpti. Jai patikėtą paslaptį Eva pažadėjo saugoti 
kuo griežčiausiai. 

Netrukus jis papasakojo apie pinigus, išmokė greitai paskirs- 
tyti juos pasaulio bankuose. Jiedu išsiaiškino, kur mažiausi mo- 
kesčiai, ir pinigus saugiai investavo. 

Iki jųdviejų pažinties Brazilijoje jis gyveno dvejus metus. Bu- 
vo apsistojęs San Paule, paskui Recife, Minas Gerese ir dar pus- 
tuzinyje kitų vietų. Du mėnesius dirbo Amazonės džiunglėse, mie- 
godavo baržoje po tankiu tinklu nuo moskitų, kurių buvo tiek, 
kad užtemdydavo mėnulį. Darinėjo laukinius žvėris, kuriuos Pan- 
tanale — didžiuliame sulig Britanija rezervate, plytinčiame Mato 
Groso ir Mato Groso do Sul valstijose, - sumedžiodavo turtingi 
argentiniečiai. Šalį jis pažinojo geriau negu ji, matė tokių jos 
kampelių, apie kuriuos ji net nebuvo girdėjusi. Iš visų Brazilijos 
vietų, kuriose kuo puikiausiai galėtų pasislėpti, Danilas galiausiai 
išsirinko mažą, nuošalų Ponta Poros miestelį. Čia jam atrodė sau- 
giausia. Be to, miestelis turėjo didelį privalumą: jis buvo Para- 
gvajaus pasienyje, taigi iškilus grėsmei, būtų galima greitai iš čia 
pasprukti. | 

Dėl to ji nesiginčijo. Žinoma, troško, kad jis gyventų Rio de 
Žaneire, arčiau jos, tačiau, neišmanydama bėglio gyvenimo, tokiam 
jo apsisprendimui, kad ir nenoromis, bet nusileido. Jis guosdavo 
ją, jog kada nors jiedu tikrai gyvens drauge. Retkarčiais jiedu ma- 
tydavosi Kuritiboje. Šie trumpi medaus mėnesiai niekuomet neuž- 
trukdavo ilgiau kaip porą dienų. Jai trūko jo artumo, tačiau jis ne- 
norėjo nieko planuoti. 

Bėgant laikui Danilas (ji niekuomet nevadindavo jo Patriku) vis 
labiau jautė, kad jį suras. Ji nenorėjo tuo tikėti: juk jis taip suma- 
niai slapstosi. Jis vis labiau nerimavo, vis mažiau miegodavo, nuo- 
lat primindavo, ką ir kaip reikės daryti, kai jį sugaus. Apie pini- 
gus nebekalbėdavo. Jį persekiojo nuojauta. 


Sekdama naujienas per CNN ir skaitydama Amerikos laikraš- 
čius, Eze ji ketino praleisti keletą dienų. Netrukus Patriką sugrą- 

žins, uždarys į kalėjimą ir iškels jam sunkius kaltinimus. Jis žino- 
jo, kad jį uždarys, tačiau guodė ją, jog viskas bus gerai. Jis iš- 
tversiąs, įveiksiąs bet ką, jeigu tik ji jo lauksianti. 

Ji galbūt grįš į Ciūrichą tvarkyti reikalų. O paskui — nežinia. 
Apie grįžimą namo negali būti nė kalbos. Jautėsi prislėgta. Iš įvai- 
rių oro uostų tris kartus skambino tėvui, guodė, jog viskas gerai. 
Paaiškino, kad kol kas ji tiesiog negalinti grįžti, ir tiek. 

Su Patriku ji kol kas nesimatys, bendraus per Sendį. 


Antrą valandą nakties Patrikas pabudo nuo smarkaus skausmo 
ir pirmąkart paprašė vaistų. Atrodė, jog kojas vėl degina elektros 
srovė. Jam vaidenosi žvėriški pagrobėjų balsai, ausyse skambėjo 
šėtoniškas jų choras: „„Kur pinigai, Patrikai? Kur pinigai?“ 

Užsimiegojusi naktinė slaugė atnešė tabletę, bet vandenį pamir- 
šo. Paprašęs, kad atneštų vandens, vaistus Patrikas užsigėrė drung: 
no mineralinio vandens likučiu iš skardinės. 

Praėjo dešimt minučių, tačiau jam nepalengvėjo. Jis smarkiai 
prakaitavo. Permirko paklodės. Nuo sūraus prakaito perštėjo Žaiz- 
dos. Praėjo dar dešimt minučių. Jis įjungė televizorių. 

Jo kankintojai pinigų tebeieško. Jie tikrai žino, kur jis dabar. 
Dienos šviesoje jausdavosi saugesnis. Tamsoje ir sapnuose sugrįž- 
davo praeitis. Praėjo dar pusvalandis. Patrikas paskambino budin- 
čiajai slaugei, bet niekas neatsiliepė. 

Paskui užmigo. 

Pabudo šeštą, atėjus gydytojui. Šis nebesišypsojo. Susikaupęs 
sutvarkė žaizdas ir tarė: 

— Gali keliauti. Ten yra gerų gydytojų. 

Tylomis kažką užsirašęs išėjo. 

Po pusvalandžio su nieko gera nežadančia šypsena veide į kam- 
barį įslinko agentas Brentas Majersas. Tarsi praktikuodamasis vėl 
atkišo pažymėjimą ir pasisveikino: 

— Labas rytas. 

— Galėtum ir pasibelsti, — nė nežvilgtelėjęs į tą pusę burbtelė- 
jo Patrikas. 

— Žinoma. Atsiprašau. Žinai, Patrikai, ką tik kalbėjausi su gy- 
dytoju. Geros naujienos, žmogau. Važiuoji namo. Rytoj išrašo. Man 
įsakyta tave parlydėti. Išskrendam iš pat ryto. Į Biloksį vyriausy- 
bė tave parskraidins kariniu lėktuvu. Smagu, ar ne? Ir aš su tavi- 
mi paskraidysiu. 

-— O dabar gal išeitum? 

— Gerai. Susitiksim ryt rytą. 

— Eik lauk. 

Nėręs iš kambario Majersas uždarė duris. Netrukus tyliai įėjo 
Luisas, ant padėklo atnešė kavos, sulčių ir mango griežinėlių. Po 
Patriko čiužiniu kyštelėjęs nedidelį paketėlį paklausė, ar daugiau 
nieko nereikia. 

— Ne, — atsakė Patrikas ir maloniai padėkojo. 

Po valandos įėjo Sendis, nusiteikęs ilgam ir rimtam darbui. Jis 
tikėjosi šiandien išnarpliosiąs ketverių metų įvykius ir išsiaiškin- 
siąs daugybę įdomių dalykų. Televizorius buvo išjungtas, žaliuzės 
pakeltos, palatoje buvo šviesu. 

— Tuojau pat grįžk į Ameriką, — tarė Patrikas. — Ir paimk ši- 
tą, — padavė paketėlį. Atsisėdęs ant vienintelės kambaryje kėdės 
Sendis neskubėdamas peržiūrėjo nuotraukas. 

— Kada fotografuota? — paklausė jis. 

— Vakar. 

Sendis bloknote kažką pasižymėjo. 

— Kas fotografavo? 

— Luisas, sanitaras. 

— Kieno tai darbas? 

— O kas mane čia laiko, Sendi? 

— FTB. 

— Vadinasi, tai ir bus FTB darbas. Mane susekė, pagrobė, 
kankino ir ketina parsigabenti atgal gimtosios šalies pareigūnai. 
Vyriausybė, Sendi. FTB, Teisingumo departamentas ir vietos val- 
džia — apygardos prokuroras ir kiti sutiktuvių dalyviai. Tik pasi- 
žiūrėk, ką jie man padarė. 

— Galim jiems už tai iškelti ieškinį, — tarė Sendis. 

— Milijoninį. Ir nedelsiant. Mano planas toks: rytoj iš ryto ka- 
riniu lėktuvu mane išskraidina į Biloksį. Įsivaizduoju, kas ten ma- 
nęs laukia. Tuo ir pasinaudosim. 

— Pasinaudosim? 

— Žinoma. Ieškinį iškelk šiandien popiet, kad rytoj apie jį pa- 
skelbtų laikraščiai. Šnipštelk spaudai. Parodyk tas dvi nuotraukas. 
Kitoje pusėje jas pažymėjau. 

Pasklaidęs nuotraukas Sendis rado dvi pažymėtas. Vienoje —- Pa- 
trikas iki juosmens, kad iš arti matytųsi žaizda krūtinėje. Kitoje 
matyti trečiojo laipsnio kairės šlaunies nudegimas. 

— Nori, kad šitas parodyčiau spaudai? 

— Tik pakrantės. Svarbiausia, kad jos būtų išspausdintos jame. 
Šitą laikraštį skaito aštuoniasdešimt procentų Harisono apygardos 
gyventojų. Neabejoju, jog prisiekusieji bus renkami iš jų. 

Sendis šyptelėjo, paskui nusijuokė. 

— Tu- turbūt visą naktį nemiegojai. 

— Jau ketveri metai nemiegu. 

— Puikus ėjimas. 

— Ne, tik taktinis manevras. Juo nubaidysim tas ratais aplink 
mane sukančias hienas. Sukelsim šiek tiek užuojautos. Pagalvok, 
Sendi. FTB agentai kankino Amerikos pilietį. 

— Puikus, nuostabus ėjimas. Apkaltinsime tik FTB? 

— Taip. Viskas paprasta: aš prieš FTB, kaltinu vyriausybę už 
man padarytą fizinę ir moralinę žalą žvėriškai kankinant per tar- 
dymą Brazilijos džiunglėse. 

— Skamba gerai. 

— Spaudoje nuskambės dar geriau. 

— Kiek? | | 

— Nesvarbu. Dešimt milijonų, šimtas milijonų baudos už fakti- 
nę žalą. 

Viską pasižymėjęs bloknote Sendis pervertė puslapį. Kiek pa- 
tylėjęs pažvelgė Patrikui į akis: 

— Juk tai ne FTB darbas, ar ne? 

— Ne, — atsakė Patrikas, — ne FTB. Jiems mane perdavė kaž- 
kokie beveidžiai banditai. Matyt, jie seniai mane persekiojo ir vis 
dar kažkur tyko. 

— Ar FTB apie juos žino? 

— Taip. 

Palatoje įsivyravo tyla. Sendis laukė, kad Patrikas ką nors pa- 
aiškintų, bet šis tylėjo. Koridoriuje aidėjo slaugių čiauškėjimas. 

Patrikas pasivertė ant šono. Tris dienas išgulėjus ant nugaros 
jam norėjosi pajudėti. 

— Paskubėk, Sendi. Pasikalbėti galėsim vėliau. Žinau, nori, kad 
viską tau papasakočiau, bet duok man dar truputį laiko. 

— Gerai, drauguži. 

— Su tuo ieškiniu sukelk kuo daugiau triukšmo. Kai atsiras tik- 
rieji nusikaltėliai, galėsim viską užglaistyti. 

— Nieko baisaus. Ne pirmas kartas. 

— Tokia strategija. Truputis užuojautos nepakenks. 

Sendis įsimetė bloknotą ir nuotraukas į portfelį. 

— Būk atsargus, — patarė Patrikas. — Kai tik paaiškės, kad esi 
mano advokatas, tave ims persekioti aršūs nepažįstami tipai. 

— Reporteriai? 

— Taip, bet ne tik jie. Pinigai pas mane, Sendi. Kai kas pada- 
rytų bet ką, kad tik juos gautų. 

— Kiek jų liko? 

— Visi. Ir dar šiek tiek. 

— Jų gali prireikti, kad išsisuktum, drauguži. 

— Išsisuksiu. 

— Neabejoju. Susitiksim Biloksyje. 


Mieste pasklido gandas, jog prieš užsidarant teis- 
1 5 mo raštinei bus iškeltas dar vienas ieškinys. Atmo- 

sferą jau ir.taip kaitino Žinia, jog, rytoj po pietų 
atveža Patriką. 


Sendis paprašė, kad kol jis įteiks ieškinį, reporteriai palauktų 
vestibiulyje, paskui tiems prie durų besibraunantiems kraugeriams 

išdalijo apie tuziną jo kopijų. Dauguma buvo laikraščių reporte- 
riai, du — su filmavimo kameromis, vienas — iš radijo stoties. 

Iš pradžių visi manė, jog tai tik dar vienas per spaudą užsima- 
nęs išgarsėti advokatas, tačiau kai Sendis pareiškę atstovaująs Pa- 
trikui, kilo didžiulis šurmulys. Būrys padidėjo, prisirinko smalsau- 
jančių klerkų, teisėjų, net durininkas stabtelėjo pasiklausyti. Vi- 
siems girdint Sendis ramiu balsu pareiškė: jo klientas kaltina FTB 
dėl prieš jį pavartotos fizinės prievartos ir kankinimų. 

 Sendis kalbėjo neskubėdamas, apgalvotai, išsamiai, žvelgdamas 
tiesiai į objektyvus atsakinėjo į daugybę klausimų, įdomiausią pa- 
likdamas pabaigai. Paskui ištraukė iš portfelio dvi dideles spalvo- 
tas nuotraukas ir pritvirtinęs prie lentos išraiškingai paskelbė: 

— Štai ką jie padarė Patrikui. 

Norėdami kiek įmanoma priartinti vaizdą, reporteriai su kame- 
romis šoko artyn. Kilo sumaištis. 

— Apsvaiginę narkotikais jam prie kūno pritvirtino laidus. Kan- 
kino, kol ėmė svilti oda, nes jis nenorėjo ir negalėjo pasakyti to, 
kas juos domina. Ponios ir ponai, jūsų vyriausybė kankino Ame- 
rikos pilietį. Tų banditų iš vyriausybės vardas - FTB. 

Tai pribloškė net visko mačiusius reporterius. Spektaklis pavyko. 

Į Biloksio eterį reportažas išėjo šeštą, iškart po sensaciją paža- 
dėjusio pranešimo. Sendį su tomis nuotraukomis rodė beveik pu- 
sę laidos. Likusį laiką komentavo Patriko sugrįžimą. 

Vakarop reportažą kas pusvalandį jau transliavo CNN. Sendis 
išgarsėjo. Kaltinimai buvo pernelyg svarūs, kad būtų galima jų ne- 
paisyti. 


Tą televizijos žinių laidą Hamiltonas Džeinsas pamatė ištaigingo 
Aleksandrijos golfo klubo poilsio kambaryje, kur drauge su kitais 
klubo nariais ramiai mėgavosi laisvalaikiu. Tądien jis džiūgavo įmu- 
šęs net aštuoniolika kamuoliukų ir stengėsi apie darbą negalvoti. 

Jį užgriuvo dar vienas rūpestis. Patrikas Laniganas apkaltino 
FTB. Atsiprašęs nuėjo į ištuštėjusį barą ir mobiliuoju telefonu kaž- 
kam paskambino. 

Pensilvanijos prospekte, Huverio rūmų gilumoje yra koridorius, 
iš kurio galima patekti į keletą belangių patalpų: vienose techniniai 
darbuotojai seka iš viso pasaulio perduodamas naujienas per televi- 
ziją, kitose klausosi radijo bangomis transliuojamų žinių, o dar ki- 
tose seka visą spaudą. Tai — FTB Informacijos kaupimo skyrius. 

Džeinsas paskambino skyriaus viršininkui, ir tuoj pat viskas iš- 
aiškėjo. Iš klubo jis nuskubėjo į biurą ir, pakilęs į trečiąjį Huve- 
rio rūmų aukštą, paskambino generaliniam prokurorui. Šis, žino- 
ma, mėginęs jam prisiskambinti visą vakarą, taigi dabar davė tiek 
pylos, jog Džeinsas neįstengė įterpti nė žodžio. Vis dėlto jam pa- 
vyko įtikinti generalinį prokurorą, jog su tariamais Patriko Lani- 
gano kankinimais FTB neturi nieko bendro. 

— Tariamais? — piktinosi generalinis prokuroras. — Juk ką tik 
mačiau tas žaizdas! Jas matė, po galais, visas pasaulis. 

— Mes nekalti, pone, — ramiai aiškinosi Džeinsas tvirtu balsu, 
nes šįkart tikrai sakė tiesą. 

— Tai kas tuomet kaltas? — nukirto generalinis prokuroras. —- Ar 
žinot, kas tai padarė? 

— Taip, pone. 

— Gerai. Kad rytoj lygiai devintą ant mano stalo būtų trijų pus- 
lapių raportas. 

— Bus. 

Prokuroras trenkė ragelį, Džeinsas nusikeikęs — kumščiu per 
stalą, paskui kažkam paskambino, ir prie ponų Stefanų namo du- 
rų iš tamsos išniro du agentai. 

Visą naktį Džekas sekė žinias, todėl federalų vizitas jo nenu- 
stebino. Kai jie pasibeldė, Džekas sėdėjo verandoje ir telefonu kal- 
bėjosi su savo advokatu. Juokinga, — pamanė jis, — dirbo jo žmo- 
nės, o kaltina FTB. Tikrai puikus Patriko Lanigano ir jo advokato 
ėjimas. 

— Labas vakaras, - mandagiai pasisveikino atidaręs duris. — Tik- 
riausiai prekiaujat spurgomis? 

— FTB, pone, - tarė vienas apgraibomis ieškodamas kišenės. 

— Pažįstu, nesivarginkit. Mačiau jus automobilyje už kampo, 
slėpėtės už kažkokio bulvarinio laikraštpalaikio. Studijuodami tik- 
riausiai nesitikėjot, kad teks dirbti tokį „malonų“ darbą? 

— Jus kviečia ponas Džeinsas, — atsakė antrasis. 

— Kodėl? 

— Nežinau. Liepė jus pristatyti. Prašom važiuoti su mumis. 

— Tai Hamiltonas dirba ir naktį? 

— Taip, pone. Prašom eiti kartu su mumis. 

— Vėl suimat? 

— Na, ne... 

— Ką tuomet visa tai reiškia? Pažįstu daug gerų advokatų, už 
neteisėtą suėmimą galit pakliūti į teismą. 

Agentai neramiai susižvalgė. 

Stefanas nebijojo nieko, net Džeinso. Šis jo tikrai neprikirps. 

Tačiau jis nepamiršo virš savo galvos pakibusių kriminalinių 
kaltinimų, todėl pernelyg nesipriešino. 

. — Luktelėkit, — tarė jis ir uždarė duris. 


Džeinsas stovėjo už savo darbo stalo ir vartė ilgo raporto lapus. 

— Prašau sėstis, — mostelėjo ranka į kėdę kitapus stalo. Buvo 
beveik vidurnaktis. 

— Gerą vakarą, Hamiltonai, — išsišiepė Stefanas. 

Džeinsas numetė raportą ant stalo. 

— Ką, po perkūnais, jam padarėt? 

— Nežinau. Tikriausiai kuris nors iš brazilų buvo kiek šiurkš- 
tokas. Nieko, išgyvens. 

— Kas kankino? 

— Ar man jau kviestis advokatą, Hamiltonai? Tai tardymas? 

— Pats nežinau, kas tai, aišku? Direktorius namuose telefonu 
tariasi su generaliniu prokuroru, kuriam visa tai, beje, labai nepa- 
tinka. Abu skambina kas dvidešimt minučių ir po gabaliuką diria 
man odą. Reikalas rimtas, Džekai. Kaltinimai absurdiški, bet da- 
bar visi žiūri į tas prakeiktas nuotraukas ir mano, kad Amerikos 
pilietį kankinome mes. 

— Apgailestauju. 

— Kurgi ne. Taigi kas kankino? 

— Vietiniai. Brazilų gauja, kurią pasamdėm sužinoję, kur jis 
slapstosi. Net jų vardų nežinau. 

— Kas tave informavo? 

— Norėtum žinoti, ar ne? 

— Norėčiau. 

Džeinsas atsilaisvino kaklaraiščio mazgą ir, atsisėdęs ant stalo 
krašto, iš viršaus nužvelgė Stefaną, kuris ramiai žiūrėjo į jį iš apa- 
čios. Šitas sugebės išsisukti, kad ir kokias pinkles FTB jam pa- 
spęstų. Pažįsta daug gerų advokatų. 

— Galim derėtis, — tarė Džeinsas. - Štai ką tau siūlo direktorius. 

— Nekantraudamas laukiu. 

— Rytoj suimam Benį Ariciją. Per spaudą sukeliam skandalą, 
papasakojam, jog jis jus pasamdė surasti Patriką Laniganą, kad su- 
sigrąžintų savo devyniasdešimt milijonų. Pagavę jį sudarkėt, bet 
pinigų neradot. 

Stefanas įdėmiai klausėsi, bet stengėsi neišsiduoti. 

— Paskui suimam tuodu — Atersoną iš „Monarch Sjera draudi- 
mo“ ir Džilą iš „Šiaurės draudimo“. Atrodo, tai kiti du šutvės na- 
riai. Šturmuojam prašmatnius jų kabinetus ir surakinę antrankiais 
įgrūdam į juodus furgonus. Prieš televizijos kameras. Žiniasklai- 
dai peno — iki soties. Supranti? O mes jau pasirūpinsim, kad iš- 
kiltų aikštėn, kas padėjo Aricijai finansuoti tą reikaliuką Brazili- 
joje. Pamąstyk apie tai, Stefanai. Tavo klientai bus suimti ir sės 
už grotų. 

Stefanas norėjo paklausti, kaip FTB, po galais, išsiaiškino, kas 
ieško Patriko, bet tuoj suprato, kaip tai paprasta: tie, kas labiau- 
siai nuo jo nukentėjo. 

— Galas tavo verslui, — su apsimestine užuojauta užbaigė 
Džeinsas. | 

— Tai ką siūlot? 

— Susitarti. Labai paprastai. Viską mums papasakoji, kaip jį su- 
radot, ką sužinojot, ir taip toliau, viską, mus domina viskas, o mes 
tavęs neapkaltinam ir kurį laiką paliekam ramybėj tavo klientus. 

— Bet juk tai šantažas. 

— Teisingai. Tą knygą parašėme mes. Matai, mums niekų dar- 
bas sukompromituoti tavo klientus ir sužlugdyti tavo verslą. 

— Ir viskas? 

— Ne. Jeigu mums pasiseks, sėsi už grotų ir tu. 

Pasinaudoti tokiu pasiūlymu buvo verta vien jau todėl, kad nu- 
rimtų ponia Stefano. Pasklidus gandams, kad jų namą kiaurą parą 
stebi FTB agentai, ji jautėsi pažeminta, be to, įtarė, jog telefonuose 
įtaisytos „blakės“, nes vyras iš namų skambindavo išėjęs į rožyną 
kieme už namo. Ji labai nerimavo, vis kartojo: „„Mes juk tokie ger- 
biami Žmonės“. 

Leisdamas suprasti, jog žino daugiau nei iš tikrųjų, Stefanas nu- 
ves FTB ten, kur jam reikės. Jis padarys taip, kad kaltinimai jam 
būtų atmesti, apgins savo klientus, o svarbiausia — kad surastų pi- 
nigus, pasinaudos federalais. 

— Man reikia pasitarti su savo advokatu. 

„— Duodu laiko iki rytdienos septynioliktos valandos. 


CNN vakaro žinių laidoje šiurpias savo žaizdas išvydo ir Pa- 
trikas. Sendis tarsi diržą laimėjęs boksininkas mojavo ryškiomis 
spalvotomis nuotraukomis į kairę ir į dešinę. Reportažą parodė įpu- 
sėjus valandos žinių suvestinei. Pasak kantriai prie Huverio rūmų 
stypsojusio Vašingtono korespondento, oficialaus FTB atsakymo 
dar negauta. 

Tuo metu palatoje buvo ir Luisas. Pamatęs nuotraukas net su- 
stingo iš nuostabos. Žvilgčiojo tai į ekraną, tai į lovoje sėdintį ir 
džiūgaujantį Patriką. Netrukus susivokė. 

— Mano nuotraukos? — darkyta anglų kalba paklausė. 

— Taip, — atsakė Patrikas vos tvardydamas juoką. 

— Mano nuotraukos, — išdidžiai pakartojo Luisas. 


Pasakojimas apie amerikietį advokatą, kuris suklastojo savo 
mirtį, paskui žiūrėjo, kaip jį laidoja, pavogė iš firmos devyniasde- 


šimt milijonų, o po ketverių ramaus gyvenimo Brazilijoje metų bu- 

vo sugautas, daugumai Vakarų pasaulio Žmonių virto laisvalaikio 
pasiskaitymu. Eva jį perskaitė viename Amerikos laikraštyje, gurkš- 
nodama kavą pamėgtoje „Dviejų garsonų“ lauko kavinėje. Tądien 
lijo, lauko staliukai ir kėdės buvo šlapi. 

Straipsnis buvo išspausdintas pirmojoje laikraščio skiltyje. Ja- 
me buvo pasakojama apie trečio laipsnio nudegimus, tačiau nuo- 
traukų nebuvo. Jos širdį užliejo gailestis. Akis užsidengė tamsiais 
akiniais, kad paslėptų ištryškusias ašaras. 

Patrikas grįžta. Sužalotas, it žvėris sukaustytas grandinėmis. Jis 
visą laiką žinojo, kad taip bus. Ji išvažiuos. Slapstysis, elgsis taip, 
kaip jis liepė, ir už abu melsis. Kaip ir Patrikas, blaškysis nakti- 
mis nežinodama, kas jos laukia. 


Kad nesuerzintų žaizdų, kelionei Patrikas pasirin- 
ko laisvus operacinės drabužius: melsvas kelnes ir 
palaidinę. Kelias ilgas, užtruks daugiau kaip dvi 
valandas, todėl drabužiai turėjo būti kuo patogesni. Kartu su li- 
gos istorija gydytojas dėl visa pikta jam įdavė buteliuką vaistų nuo 
skausmo. Patrikas padėkojo. Paspaudė ranką Luisui, atsisveikino 
su slauge. 
Agentas Majersas drauge su keturiais aukštaūgiais uniformuo- 
tais karo policininkais laukė už durų. 
— Susitarkim, Patrikai, — tarė jis. — Jeigu gerai elgsies, kol kas 
nei rankų, nei kojų nesurakinsiu, bet kai atskrisim į vietą, reikės. 
— Ačiū, — padėkojo Patrikas ir nedrąsiai žengė koridoriumi. Ko- 
jas nuo pirštų iki juosmens vėrė skausmas, linko keliai. Ėjo aukš- 
tai iškėlęs galvą, tiesus ir mandagiai linkčiojo slaugėms. Liftu vi- 
si nusileido į apatinį aukštą, kur stovėjo mėlynas furgonas ir rūs- 
čiai žvalgydamiesi į greta stovinčius tuščius automobilius laukė dar 
du ginkluoti karo policininkai. Kažkurio tvirta ranka jam padėjo 
įlipti į furgoną ir pasodino ant vidurinės sėdynės. Policininkas pa- 
davė pigius aviacinius saulės akinius. 
— Tau jų reikės, — tarė, — ten šviesu kaip pragare. 

Atrodė, jog, furgonas iš bazės neišvažiuos niekad. Ne daugiau 
kaip trisdešimties mylių per valandą greičiu žvilgančiu asfaltu jis 
slinko pro sargybinių postus. Sėdintieji viduje nesikalbėjo. Pro už- 
tamsintus langus Patrikas žvelgė į kareivinių eiles, administraci- 
jos pastatus, paskui pamatė angarą. Bazėje jis išbuvo keturias, ne, 
tris dienas. Tiksliai nežinojo, nes jį čia atvežė apsvaigintą narko- 
tikais. Nuo staigaus trūktelėjimo suūžė oro kondicionierius, tapo 
vėsiau. Patrikas įsitvėrė ligos istorijos — vienintelio šiuo metu nuo- 
savo daikto. | 

Galvojo apie savo namus Ponta Poroje. Įdomu, ar ten jo kas 
nors pasigedo? Kaip jo namai? Ar tarnaitė juos dar tvarko? Tik- 
riausiai ne. O mielasis raudonasis „Vabalas“? Miestelyje jį paži- 
nojo tik saujelė žmonių. Ar jie dėl jo nerimauja? Tikriausiai ne. 

Galų gale dabar visa tai nebeturi prasmės. Nebesvarbu, kas de- 
dasi Ponta Poroje, o Biloksyje jo tikrai laukia. Grįžta sūnus pa- 
laidūnas, garsiausias pasaulyje biloksietis. Kaip jį pasveikins? 
Grandinėmis ir šaukimu į teismą. Juos išgarsinusiam miestelėnui 
derėtų surengti paradą 90-uoju greitkeliu išilgai pakrantės. Tik per 
jį Biloksis atsirado žemėlapyje, jis išgarsino savo gimtąjį miestą. 
Vargu ar atsiras kitas toks apsukruolis, kuris sugebėtų persirašyti 
į savo sąskaitą devyniasdešimt milijonų. 

Apie tai pagalvojęs jis vos nenusikvatojo balsu. 

Įdomu, kur jį uždarys. Dirbdamas advokatu aplankė visus vie- 
tos kalėjimus — Biloksio miesto, Harisono apygardos ir net fede- 
ralinių sulaikytųjų kamerą Kislerio oro pajėgų bazėje. Būtų gerai, 
jeigu uždarytų į kurį nors iš jų. 

Sėdės vienutėje ar kartu su vagišiais ir galvažudžiais? Staiga 
jam šovė į galvą mintis. Atsivertęs ligos istoriją permetė akimis 
gydytojo nurodymus. Štai. Didžiosiomis raidėmis parašyta: 
PACIENTAS TURI BŪTI HOSPITALIZUOTAS MAŽIAUSIAI 
DAR VIENĄ SAVAITĘ. Telaimina jį Dievas! Kaip jis anksčiau 
apie tai nepagalvojo? Narkotikai. Per pastarąją savaitę jis gavo jų 
tiek, kad pakaktų visam gyvenimui: sutriko atmintis, jis net nebe- 
sugeba blaiviai mąstyti. 

Šitai būtinai reikia kaip nors perduoti Sendžiui, kad grįžus jau 
lauktų paklota lovelė — pageidautina, vienutėje — ir rūpestingos 
slaugės. Jis galvojo apie karcerį. Tegu duris saugos policininkai, 
nesvarbu, kad tik jis gautų patogią lovą, nuotolinio valdymo pultą 
ir, žinoma, kad nereikėtų sėdėti su paprastais nusikaltėliais. 

— Man reikia paskambinti, — tarė jis pro policininkus vairuoto- 
jo pusėn. Niekas neatsakė. 

Furgonas sustojo prie didelio angaro, priešais kurį stovėjo kro- 
vininis lėktuvas. Kol nedideliame kabinete Patrikas su agentu Ma- 
jersu ginčijosi, ar kaltinamasis turi konstitucinę teisę ne tik paskam- 
binti savo advokatui, bet ir faksu išsiųsti jam dokumentą, polici- 
ninkai laukė už durų. 

Pagrasinęs Brentui teismu laimėjo Patrikas, ir gydytojo išvada 
faksu pateko tiesiai į Sendžio Makdermoto kabinetą Naujajame 
Orleane. | 

Galų gale susitvarkęs vyrų tualete Patrikas su visa palyda pa- 
mažu ėmė lipti oro pajėgų krovininio lėktuvo trapu. 


Vidurdienį, be dvidešimties minučių dvyliktą, lėktuvas nusilei- 
do Kislerio oro pajėgų bazėje. Patrikas labai nustebo ir truputį nu- 
sivylė, kad nematyti jokių iškilmių. Nei televizijos kamerų, nei re- 
porterių, nei draugų, kurie sunkią valandą jį palaikytų. 

Aukštesnių pareigūnų buvo įsakyta nusileidus lėktuvui nieko 
artyn neprileisti. Išimtis padaryta tik žurnalistams. Didelis jų bū- 
rys spietėsi už pusantros mylios prie išėjimo. Jie taip pat atrodė 
nusivylę. 

Atvirai kalbant, Patrikas norėjo, kad žurnalistai matytų, kaip jis 
apsivilkęs operacinės drabužiais, sukaustytas grandinėmis lyg ap- 
šlubęs šuo vos velka kojas lėktuvo trapu žemyn. Toks pirmasis 
įspūdis stipriai paveiktų galimus prisiekusiuosius. 

Kaip ir tikėjosi, rytinio pakrantės laikraščio vedamajame buvo 
rašoma apie tai, kad jis apkaltino FTB, o greta išspausdintos di- 
delės spalvotos nuotraukos. Nepajusti Patrikui užuojautos, bent jau 
kol kas, galėtų tik visiškas kietaširdis. Kitą pusę — vyriausybę, pro- 

kurorus ir tardytojus — šis smūgis šiek tiek suminkštino. Jo sugrįŽ- 
tuvės turėjo tapti teisingumo pergalės švente: juk suimtas baisus 
nusikaltėlis, be to dar — teisininkas! Užuot triumfavę vietos fede- 
ralai sėdėjo išjungę telefonus, užsirakinę nuo reporterių. Slapčia 
išsmukti išdrįso tik Kateris. Jis privalėjo pasitikti Patriką, vos tik 
šis palies kojomis žemę. 

Be Katerio prie trapo laukė šerifas Svynis, du oro pajėgų ba- 
zės karininkai ir Sendis. 

— Labas, Patrikai. Sveikas sugrįžęs, — pasveikino jį šerifas. 

Patrikas ištiesė antrankiais surakintas rankas ir šyptelėjęs 
atsakė: 

— Sveikas, Reimondai. 

Vietos advokatai su apygardos policininkais paprastai bičiuliau- 
jasi, taigi jiedu buvo geri pažįstami. Kai Patrikas atvyko į Bilok- 
sį, Reimondas Svynis jau devynerius metus dirbo Harisono apy- 
gardos valdytojo pavaduotoju. 

Norėdamas prisistatyti Kateris žengė prie Patriko, tačiau šis, vos 
išgirdęs „FTB“, nusigręžė ir linktelėjo Sendžiui. Greta stovėjo mė- 
lynas furgonas, labai panašus į tą, kuriuo Patriką vežė į Puerto Ri- 
ką. Visi sulipo vidun, Patrikas atsisėdo greta savo advokato. 

— Kur važiuojam? — šnipštelėjo Patrikas. 

— Į bazės ligoninę, — taip pat pašnibždomis atsakė Sendis, — 
dėl sveikatos būklės. 

— Gerai padirbėjai. 

Furgonas it sraigė prariedėjo pro postą, kur sargybinis vos aki- 
mirkai pakėlė akis nuo sporto puslapio, ir pamažu nuvažiavo tuš- 
čiu keliu, abipus kurio išsirikiavę stovėjo karininkų gyvenamieji 
namai. 

Bėglio gyvenimas kupinas sapnų ir svajonių. Dažniausiai Pa- 
triką kamuodavo siaubingi košmarai, kuomet priartėję šešėliai at- 
rodydavo nuožmesni. Svajodavo ir apie šviesų gyvenimą, kai pra- 
eitis liausis jį kamavusi, bet taip būdavo retai. Patrikas žinojo, jog 
slapstydamasis niekuomet neišsivaduos, visą laiką turės gyventi 
praeitimi. Tam niekad nebus galo. 

Kartais pagalvodavo apie grįžimą į tėvynę. Kas jį pasitiks? Ar 
oras prie įlankos kvepia vis dar taip pat? Koks tuomet bus metų 
laikas? Kurie sutiks kaip draugą, o kurie jo šalinsis? Buvo sauje- 
lė žmonių, kurių Patrikas ilgėjosi, bet ar jie taip pat jo ilgisi? Tik- 
riausiai visi jo šalinsis tarsi raupsuotojo. O gal pasitiks kaip gar- 
senybę? Tikriausiai nei taip, nei kitaip. 

Buvo aišku tik viena: medžioklė baigėsi, galima lengviau atsi- 
kvėpti. Laukia siaubingi sunkumai, tačiau praeitis Patrikui nebe- 
grūmoja. Tiesą sakant, ramiai pasimėgauti naujuoju gyvenimu jam 
taip ir nepavyko. Turtai baimės neatsvėrė. Tokia kaip ši diena ne- 
išvengiamai artėjo, tą jis žinojo visą laiką. Pernelyg didelė suma. 
Dėl mažesnės galbūt jo nebūtų taip įnirtingai persekioję. 

Žvilgsnį traukė kiekviena smulkmena. Visos gatvelės prie na- 
mų asfaltuotos. Brazilijoje, bent jau Ponta Poroje, tą pamatysi re- 
tai. Vaikai apsiavę sportbačiais. Brazilijoje visi vaikai basi, pėdos 
įdiržusios it guma. Staiga skausmingai pajuto, kaip jam trūksta Rua 
Tiradentės ramumos ir tų basakojų vaikiūkščių. 

— Viskas gerai? — paklausė Sendis. 

Vis dar nenusiėmęs aviacinių saulės akinių Patrikas linktelėjo. 

Sendis pasilenkė prie portfelio ir ištraukė pakrantės laikraštį. 
Žvilgsnį traukte traukė antraštė: DĖL KANKINIMŲ IR PRIE- 
VARTOS LANIGANAS KALTINA FTB. Kitą pusę pirmojo pus- 
lapio užėmė nuotraukos. 

Žvilgtelėjęs Patrikas tarė: 

— Perskaitysiu vėliau. 

"Tiesiai priešais Patriką sėdėjo Kateris ir, žinoma, klausėsi kiek- 
vieno jų kvėptelėjimo. Be to, Patrikui visai nesinorėjo dabar kal- 
bėtis. Pagaliau furgonas sustojo automobilių aikštelėje prie bazės 
ligoninės. Pro tarnybinį įėjimą Patriką nuvedė į priimamąjį, kur 
slaugės atliko pirminę naujojo paciento apžiūrą. Priešais stabtelė- 
jo pora laborantų, vienas jų šūktelėjo: 

— Sveikas sugrįžęs, Patrikai. 

Šmaikštuolis. | 

Jokios raudonos juostelės. Jokių išankstinių formų. Jokių klau- 
simų dėl draudimo, kas už ką mokės. Užkėlę liftu į trečią aukštą 
tuoj pat paguldė į palatą koridoriaus gale. Kateris su šerifu davė 
keletą įprastinių nurodymų: apriboti pokalbius telefonu, prie du- 
rų — sargyba, valgį nešti į palatą. Žinoma, juk jis — kalinys. Vi- 
siems išėjus liko tik Sendis. 

Patrikas nuleido kojas nuo lovos ir tarė: 

— Norėčiau pasimatyti su mama. 

— Ji jau važiuoja. Pirmą valandą bus čia. 

— Ačiū. 

— O su žmona, su dukrele? 

— Norėčiau pasikalbėti su Ešli Nikole, bet ne dabar. Tikriau- 
siai ji manęs nebeprisimena, mano, jog aš pabaisa. Trudės, Žžino- 
ma, nenoriu nė matyti. 

Kažkas garsiai pasibeldė. Grįžo šerifas Svynis su pluoštu do- 
kumentų. 

— Atsiprašau, kad trukdau. Aš su reikalu. Būtų geriau viską su- 
tvarkyti iš karto. 

— Žinoma, šerife, — atsakė Patrikas pasirengęs atlaikyti puolimą. 

— Privalau visa tai tau įteikti. Štai čia Harisono apygardos di- 
džiosios žiuri kaltinimas tyčine žmogžudyste. 

Patrikas paėmė ir nežiūrėdamas perdavė Sendžiui. 

— Čia šaukimas į teismą ir skyrybų ieškinys, kurį iškėlė Mobi- 
lyje gyvenanti Trudė Lanigan. 

— Tai bent staigmena, — imdamas dokumentą šyptelėjo Patri- 
kas. — Kokie motyvai? | 

— Neskaičiau. Čia šaukimas į teismą ir pono Bendžamino Ari- 
cijos skundas. 

— Kieno? — juokaujamai paklausė Patrikas. 

Šerifas net nešyptelėjo. 

— Šaukimas į teismą ir buvusių bendradarbių skundas. 

— Kiek jie reikalauja? — imdamas popierius paklausė Patrikas. 

— Neskaičiau. Šaukimas į teismą ir „Monarch Sjera“ draudimo 
kompanijos skundas. 

— O taip, prisimenu tuos vaikinus, — perdavė paskutinį dokumentą 
Sendžiui, kurio rankos dabar buvo užimtos, o šerifo — laisvos. 

— Apgailestauju, Patrikai, — tarė Svynis. 

— Ir viskas? 

— Kol kas tiek. Užsuksiu į teismo raštinę pažiūrėti, ar nėra 
daugiau. 

— Viską siųsk čia. Sendis dirba greitai. 

Šįkart netrukdomi antrankių paspaudė vienas kitam ranką ir še- 
rifas išėjo. 

— Reimondas man visuomet patiko, — tarė Patrikas ir susiėmė 
už šonų. Linko keliai. Sustojęs pusiaukelėje iki lovos tarė: 

— Man per toli. Skauda iki pat kaulų smegenų. 

— Puiku. Bylai tai pravers, - vartydamas dokumentus pastebė- 
jo Sendis. - Trudė, atrodo, labai ant tavęs pyksta. Ji nori, kad ding- 
tum iš jos gyvenimo. 

— Juk aš stengiausi. Kokie jos motyvai? 

— Apleidai ją, palikai. Dvasinis žiaurumas. 

— Vargšelė. 

— Ginčysi? 

— Nelygu ko ji reikalaus. 

Sendis pervertė puslapį. 

— Na, atrodo, ji reikalauja skyrybų, visiškos teisės globoti vai- 
ką, atimti tau tėvystės teises, įskaitant vaiko lankymą, teisės į dalį 
nekilnojamojo, bendrai užgyvento ir iki tavo dingimo — čia taip ir 
parašyta: „iki jo dingimo“ — buvusio bendro turto ir dar — a, štai 
jis — dalies teisėtai jai priklausančio turto, kurį įsigijo tau dingus. 

— Čia tai bent. 

— Daugiau jai nieko nereikia, bent jau kol kas. 

— Mielai su ja išsiskirsiu, Sendi. Tačiau tai nebus taip papras- 
ta, kaip jai atrodo. 

— Apie ką tu? 

— Pasikalbėsim vėliau. Aš pavargau. 

— Patrikai, vis tiek kada nors turėsim pasikalbėti. Nori ar ne- 
nori, bet reikia daug ką išsiaiškinti. 

— Vėliau. Noriu pailsėti. Tuoj ateis mama. 

— Gerai. Nuo Naujojo Orleano iki čia viso labo pora valandų 
kelio. Gal pasakytum tiksliai, kada galėsi skirti man laiko? 

— Atleisk, Sendi. Aš tikrai pavargau. Atvažiuok ryt iš ryto. Bū- 
siu pailsėjęs, galėsim dirbti kad ir visą dieną. 

Sendis nurimo ir susimetęs dokumentus į portfelį tarė: 

— Žinoma, drauguži. Dešimtą būsiu čia. 

— Ačiū, Sendi. 

Jam išėjus apie aštuonias minutes Patrikas ilsėjosi ramiai, bet 
į palatą staiga sugužėjo slaugių būrys. 

— Labas, aš Roza, pagrindinė jūsų slaugė. Reikia jus apžiūrėti. 
Galima: palaidinę? 

Tai buvo ne prašymas: Roza jau tempė nuo jo palaidinę. Iš 
abiejų pusių atsiradusios dar dvi apkūnios slaugės padėjo Patriką 
nurengti. Matyt, joms tai patiko. Viena slaugė laikė termometrą ir 
dėžutę su kažkokiais šiurpiais instrumentais. Kojūgalyje išdygo 
asistentė. Sanitarė oranžine palaidine stoviniavo prie durų. 

Apie penkiolika minučių jos visaip tyrė ir apžiūrinėjo Patriko 
kūną. Užsimerkęs jis su viskuo susitaikė. Būrys išgarmėjo lygiai 
taip pat staiga, kaip ir atsirado. 


Patriko susitikimas su motina buvo graudingas. Jis jos už vis- 
ką atsiprašė. Su meile, kaip gali tik motinos, ji viską jam atleido. 
Džiaugsmas vėl jį išvydus ištirpdė visą piktumą ir nuoskaudas, ku- 
rias ji išgyveno per pastarąsias keturias dienas. 

Džoisė Lanigan buvo šešiasdešimt ketverių. Išskyrus aukštą krau- 
jospūdį, sveikata nesiskundė. Vyras — Patriko tėvas — nuo širdies 
priepuolio mirė Teksase prieš dvidešimt metų palikęs šeimą dėl jau- 
nesnės moters. Nei ji, nei Patrikas jo laidotuvėse nedalyvavo. Ant- 
roji jo žmona tuomet laukėsi. Būdamas septyniolikos Patriko brolis 
nušovė du narkotikų prekeiviais apsimetusius pareigūnus ir šiuo me- 
tu Teksase, Hantsvilyje laukė mirties bausmės. Nei Naujajame Or- 
leane, nei Biloksyje apie šią giminės gėdą niekas nežinojo. Patrikas 
to nepasakojo nei Trudei, nei Evai. Kam apie tai kalbėti? 

Tai bent žiauri likimo išdaiga. Abu Patriko tėvo sūnūs kaltina- 
mi tyčine žmogžudyste. Vienas — nuteistas, o netrukus teis ir kitą. 

Kai tėvas paliko šeimą ir netrukus mirė, Patrikas mokėsi kole- 
dže. Neturėdama profesijos, niekuomet nedirbusi motina sunkiai 
pakėlė išsiskyrusios pusamžės moters dalią. Pagal skyrybų susita- 
rimą jai liko namas ir šioks toks išlaikymas, kurio vos užteko, kad 
nereikėtų ieškotis darbo. Vietos pradinėje mokykloje ji retkarčiais 
pavaduodavo mokytojus, tačiau labiau mėgo kapstytis sode, na- 
muose žiūrėti muilo operas ir su kaimynėmis gurkšnoti arbatą. 

Motiną Patrikas matydavo visuomet nuliūdusią, ypač po to, kai 
tėvas juos paliko. Dėl jo Patrikas pernelyg nesikrimto: šiaip ar taip, 
nebuvo nei geras tėvas, nei vyras. Patrikas įkalbinėjo motiną susirasti 
darbą ir kaip nors kabintis į gyvenimą. Ji juk įstengtų atsitiesti. 

Deja, jai labiau patiko kentėti. Bėgant metams Patriką vis la- 
biau spaudė darbai, todėl motinai skirdavo vis mažiau dėmesio. 
Paskui persikėlė į Biloksį, vedė moterį, kurios mama negalėjo pa- 
kęsti, taip jiedu vienas nuo kito ir atitolo. 


"Jis klausinėjo apie tetas ir dėdes, pusbrolius ir pusseseres, su 
kuriais iki savo mirties nebendravo, o per tuos ketverius metus nė 
neprisimindavo. Domėjosi tik iš mandagumo. Daugumai jų viskas 
sekasi gerai. 

Ne, pasimatyti su jais jis nenorįs. 

Jie labai norėtų jį aplankyti. 

Keista. Anksčiau tokio jų noro nepastebėdavęs. 

Jie labai dėl jo nerimaują. 

Tikrai keista. 

Jiedu meiliai šnekučiavosi apie porą valandų, tarsi tų ketverių 
metų nė būti nebuvo. Mama priekaištavo, kam taip sulysęs, anot 
jos, „ligūstai“. Klausinėjo, kam pakeitė smakro ir nosies formą, 
kam nusidažė plaukus. Prikalbėjusi visokiausių motiniškų švelny- 
bių išvažiavo į Naująjį Orleaną. Jis prižadėjo jai paskambinti. 

Visuomet žada, nuvažiuodama pagalvojo ji, bet niekuomet ne- 
paskambina. 

Iš „Hay Adams“ viešbučio Stefanas visą rytą 
1 skambinėjo savo užsakovams. Jis lengvai įtikino 

Benį Ariciją, jog šiam gresia areštas, kad jo nuo- 
traukos ir straipsniai apie jį pasirodys spaudoje ir kad FTB ne- 
duos jam ramybės. Visai kitaip buvo su Polu Atersonu iš „„Mo- 
narch Sjera draudimo“ ir Frenku Džilu iš „Šiaurės draudimo“. Abu 
tipiški kompanijų vadovai, solidūs baltieji, gaunantys milžiniškas 
pajamas ir turintys pakankamai darbuotojų, kad išvengtų bet ko- 
kių nemalonumų. Areštai ir kaltinimai skirti žemesniems visuo- 
menės sluoksniams. | 

Čia labai pravertė FTB pagalba. Prie abiejų kompanijų — „Mo- 
narch Sjeros“ Palo Alte ir „Šiaurės draudimo“ Šv. Paule - Hamil- 
tonas Džeinsas nusiuntė agentus, liepęs jiems abu bosus kaip rei- 
kiant iškamantinėti. 

Iki pietų pasidavė abu. Sutramdyk savo šunis, liepė Stefanui. Pa- 
ieška baigta. Bendradarbiausim su FTB, tik, dėl Dievo meilės, te- 
gu tie agentai čia nebeslankioja ir nebegadina kompanijos įvaizdžio. 

Taigi šutvė iširo. Per ketverius metus Stefanas iš jos išsunkė 
beveik milijoną dolerių. Du su puse milijono paieškai išleido klien- 
tai, taigi Stefanas galėjo džiaugtis sėkme. Laniganą surado. De- 
vyniasdešimties milijonų — ne, tačiau jie yra. Neiššvaistyti. Juos 
įmanoma susigrąžinti. 


Tą rytą viešbučio kambaryje su Stefanu buvo ir Benis Aricija. 
Kažkam skambinėjo, vartydamas laikraščius klausėsi, ką Stefanas 
kalba telefonu. Pirmą valandą paskambinęs savo advokatui į Bi- 
loksį sužinojo, jog Patrikas pargabentas. Patylomis, be fanfarų. Po- 
piet apie tai pranešė vietos televizija, teparodydama Kislerio oro 
uoste besileidžiantį karinių oro pajėgų lėktuvą. Reporterių prie jo 
neprileido. Kad Patrikas grįžo, patvirtino ir šerifas. 

Kankinimų įrašą Aricija perklausė tris kartus. Kai kurių jam pa- 
tikusių vietų klausėsi net po dukart. Prieš porą dienų pirmąja kla- 
se jis skrido į Floridą ir, mėgaudamasis konjako taure, su šypsena 
veide per ausines klausėsi kraują stingdančių Patriko riksmų. Ta- 


110 


čiau pastarosiomis dienomis toji šypsena Benio veide ėmė blėsti. 
Jis neabejojo, jog Patrikas pasakė viską, ką Žino, tačiau to per ma- 
ža. Patrikas žinojo, jog jį pagaus, todėl tai panelei ir pavedė tvar- 
kyti pinigus, o ji pasislėpė taip, kad nė Patrikas nežino, kur ją rasti. 
Nuostabu. Viskas puikiai suplanuota. 

— Ko reikia, kad ją surastum? — jau kelintą kartą klausė jis Ste- 
fano, kai jiedu pietavo viešbučio kambaryje. 

— „Ko“ ar „kiek“? 

— Matyt, „kiek“? 

— Nežinau. Neįsivaizduoju, kur ji galėtų būti, tačiau žinom, iš 
kur ji. Be to, kai jos balandėlis čia, ji tikriausiai irgi išplauks į 
paviršių kur nors Biloksyje. Visko gali būti. 

— Kiek? | 

— Apytikriai, sakyčiau, šimtas tūkstančių, be garantijos. Duodi 
pinigus, o kai jų nebeliks, atsisveikinam. 

— Ar federalai gali kaip nors suuosti, kad ieškom? 

— Ne. 

Maišydamas pomidorų sriubą su makaronais Benis mąstė. Su- 
kišus milijoną devynis šimtus tūkstančių, būtų kvaila atsisakyti pas- 
kutinio šūvio. Šansai menki, bet pabandyti verta. Šiaip ar taip, jau 
ketverius metus jis rizikuoja. 

— O jei surasit? — paklausė. | 

— Priversim kalbėti, — atsakė Stefanas ir abu išsiviepė pagal- 
voję, jog su moterimi teks pasielgti taip, kaip jie elgėsi su 
Patriku. 

— O advokatas? — pagaliau paklausė Aricija. - Ar negalima pri- 
kaišioti pas jį „blakių“, prijungti telefonų? Pasiklausytume, apie 
ką kalbasi. Tikriausiai prasitars ir apie pinigus. 

— Viskas įmanoma. Kalbi rimtai? 

— Rimtai? Džekai, ten mano devyniasdešimt milijonų. Iš jų tris- 
dešimt — tų kraugerių advokatų. Žinoma, kad kalbu rimtai. 

— Bus sudėtinga. Advokatas juk ne žioplys. Ir jo klientas labai 
atsargus. 

— Baik, Džekai. Tu juk geriausias. Žinoma, ir brangiausias. 

— Pamėginsim. Porą dienų jį paseksim, pasižiūrėsim išklotinę. 
Nėra ko skubėti. Jo klientas dabar niekur nedings. Tik man rūpi, 
kad atsikabintų tie federalai, ir dar kai kas. Reikia vėl atidaryti fir- 
mą, iš telefonų iškrapštyti „blakes“. 

— Kiek kainuos? — nutraukė Aricija. 

— Nežinau. Vėliau pasikalbėsim. Baik sriubą. Man reikia pas 
advokatą. 

Stefanas iš kambario išėjo pirmas, draugiškai pamojo dviem 
agentams automobilyje, kuris stovėjo draudžiamoje I gatvės zonoje, 
ir pėsčias nuskubėjo pas savo advokatą, kurio firma buvo už sep- 
tynių kvartalų. Palaukęs dešimt minučių Benis išvažiavo taksi. 

Popietė praėjo advokatų ir asistentų pilnoje pasitarimų salėje. 
Stefano ir FTB advokatai vieni kitiems siuntinėjo sutartis tol, kol 
abi pusės liko patenkintos. FTB atmetė Stefanui iškeltus krimina- 
linius kaltinimus ir pažadėjo jo klientų nebeliesti. Stefanas raštu 
pasižadėjo FTB papasakoti, ką Žino apie Patriko Lanigano paieš- 
ką ir pagrobimą. 

Stefanas tikrai ketino papasakoti beveik viską, kas jam buvo 
žinoma. Paieška baigta, todėl nebėra ko slėpti. Tardydami Patriką 
Jie beveik nieko neišpešė, išskyrus brazilės, pas kurią dabar pini- 
gai, pavardę. Ji pradingo, taigi Stefanas abejojo, ar FTB turės lai- 
ko ir noro ją vaikytis. Ir kam gi? Juk pinigai ne jų. 

Stefanas labai stengėsi neišsiduoti, bet nekantrai laukė, kad FTB 
kuo greičiau paliktų jį ramybėje. Tokia padėtis labai slėgė ponią 
Stefano, namuose tvyrojo įtampa. Jeigu artimiausiu metu Stefanas 
savo firmos neatidarys, tai liks be darbo. 

Taigi jis ketino papasakoti viską, ko FTB iš jo reikalavo. Na, 
beveik viską. Paskui, gavęs iš Benio likusius pinigus, pamėgins 
surasti merginą. Kas žino, gal jam ir pasiseks. Į Naująjį Orleaną 
nusiųs savo Žmonių, kad stebėtų Lanigano advokatą. Juk visų 
smulkmenų FTB žinoti nebūtina. 


Biloksio federaliniame kalėjime laisvų kamerų nebuvo, todėl 
Kateris paprašė paruošti vietą apygardos nuovadoje. Kad ir kaip 

Svynis nenorėjo, kad FTB agentai šmirinėtų po jo valdas, bet pa- 
talpą davė. Sutvarkęs įkalčių saugyklą pastatė stalą, keletą kėdžių 
ir pakrikštijo ją „Lanigano kamera“. 

Įkalčių beveik nebuvo. Žuvus Patrikui, žmogžudyste niekas jo 
dar neįtarė, taigi ir įkalčių neieškojo, bent jau iš pradžių. Įtarimų 
kilo, kai dingo pinigai, tačiau visi pėdsakai seniai buvo ataušę. 

Kateris su vyriausiuoju Harisono apygardos tardytoju Tedu 
Grimšou atidžiai ištyrė ir aprašė tai, kas liko. Radę prismeigė prie 
sienos dvi dideles spalvotas sudegusio „Čevi Bleizerio“ nuotrau- 
kas, kurias anuomet padarė Grimšou. 

Liepsna buvo nepaprastai karšta. Dabar jie žinojo, kodėl: au- 
tomobilio salone Patrikas prikrovė plastikinių indų su benzinu, to- 
dėl išsilydė net aliumininiai sėdynių rėmai, išdužo langai, visiškai 
sudegė prietaisų skydas ir aukos kūnas. Auka, arba tai, kas iš jos 
buvo likę — anglių krūvelė ir styrantis dubens kaulas, - buvo už- 
fiksuota šešiose nuotraukose. Palaikai buvo rasti ant grindų, ke- 
leivio pusėje: matyt, nušokęs nuo greitkelio „„Bleizeris“ keletą kartų 
apsivertė ir trenkėsi į griovį. Degė apvirtęs ant dešinio sparno. 

Mėnesį pasaugojęs automobilio liekanas šerifas Svynis kartu su 
kitom trimis lūženomis pardavė kaip metalo laužą. Dėl to vėliau 
jam teko gailėtis. 

Buvo dar pustuzinis nuotraukų, kuriose matėsi avarijos vietoje 
apanglėję medžiai ir krūmai. Savanoriai su ugnimi galynėjosi apie 
valandą, kol užgesino gaisrą. 

Kaip patogu: Patrikas pageidavo, kad po mirties jį kremuotų. 
Pasak Trudės (prie įkalčių buvo ir spausdinti jos parodymai, duo- 
ti po laidotuvių praėjus mėnesiui), staiga Patrikas užsimanė, kad 
po mirties jį kremuotų, o pelenus palaidotų gražiausiose apygar- 
dos kapinėse Loukast Grouve. Iki jo žūties tuomet buvo likę be- 
veik vienuolika mėnesių. Paskui jis pakeitė testamentą, nurodyda- 
mas, jog kremavimu turinti pasirūpinti testamento vykdytoja Tru- 
dė, o jos mirties atveju — Karlas Haskėjus; nurodė, kaip ir kur no- 
rėtų būti palaidotas. 

Aiškinosi, jog pakeisti testamentą sumanęs po to, kai staiga mi- 
rė vienas jo klientas, nespėjęs palikti nurodymų dėl savo laidotu- 
vių. Giminaičiai smarkiai susiginčijo. Į savo bjaurias peštynes įtrau- 
kė ir Patriką. Jis įkalbėjo ir Trudę išsirinkti laidojimo vietą. Ji pa- 
reiškė norinti būti palaidota greta vyro, tačiau abu žinojo, jog jam 
mirus savo sprendimą ji būtinai pakeis. 

Vėliau kremuotojas patvirtino, jog kūnas „Bleizeryje“ buvo be- 
veik visiškai sudegęs. Po valandos spirginimo iki tūkstančio laips- 
nių įkaitintoje krosnyje iš jo liko vos šimtas dvidešimt gramų pe- 
lenų. Tiek mažai jam dar netekę matyti. Visai neaišku, kieno jie 
buvę — vyro ar moteris, juodaodžio ar baltojo, jauno ar seno, žmo- 
gus sudegė gyvas ar buvo miręs anksčiau. Neliko nieko, kas pa- 
dėtų tą išsiaiškinti. Atvirai kalbant, Grimšou pernelyg ir nesisten- 
gė ką nors aiškintis. 

Nebuvo nei kūno, nei skrodimo išvadų, nė menkiausios užuo- 
minos apie automobilyje sudegusį žmogų. Ugnyje žūsta visi įkal- 
čiai. Patrikas sunaikino visus nusikaltimo pėdsakus. 


Savaitgalius jis praleisdavo De Soto nacionalinio draustinio pa- 
kraštyje, kur turėjo medžioklės trobelę netoli Lyfo miestelio Gry- 
no apygardoje. Kartu su bendramoksliu iš Džeksono ją buvo nu- 
sipirkęs prieš porą metų. Tai buvo jauki kaimiška trobelė, reikėjo 
tik truputį paremontuoti. Rudenį ir žiemą jiedu atvažiuodavo me- 
džioti elnių, o pavasarį — tetervinų. Pašlijus santuokai vis daugiau 
savaitgalių Patrikas praleisdavo trobelėje. Iki jos buvo tik pusant- 
ros valandos kelio. Ten jis galėdavo ramiai dirbti. Nuošali vieta, 
aplink tylu, ramu. Jo bičiulis čia beveik nebesilankydavo. 

Trudė apsimesdavo nepatenkinta, jog savaitgaliais jo nebūna na- 
mie, tačiau netoliese visuomet šlaistydavosi Lencas, tik ir laukda- 
mas, kad Patrikas išvažiuotų. 

Sekmadienį vakare, 1992-ųjų vasario devintąją, Patrikas pa- 
skambino žmonai, kad važiuoja namo. Baigęs rašyti sudėtingos by- 
los santrauką, jaučiasi labai pavargęs. Po valandžiukės Lencas nėrė 
į tamsą. 

Patrikas stabtelėjo penkioliktame greitkelyje prie ponios Ver- 
hol parduotuvės ties Stouno ir Harisono apygardų riba. Čia nusi- 
pirko dvylika puspenkto litro talpos indų benzino, sumokėjo ke- 
turiolika dolerių ir dvidešimt vieną centą. Atsiskaitė kredito kor- 
tele. Trumpai pašnekino ponią Verhol. Ši pagyvenusi moteriškė jį 
pažinojo kaip ir kitus retkarčiais čia užsukančius medžiotojus, ypač 
tuos, kurie, kaip Patrikas, mėgdavo pasigirti medžioklės laimikiu. 
Vėliau ji pasakojo, jog Patrikas tuomet buvęs pakilios nuotaikos, 
bet atrodė pavargęs, sakė savaitgalį daug dirbęs. Prisimena, jog tai 
jai tuomet kritę į akis. Po valandos išgirdo pro šalį pralekiančias 
policijos ir gaisrinės mašinas. 

Už trylikos kilometrų giliame griovyje, maždaug septyniasde- 
šimt metrų nuo kelio, liepsnos rijo Patriko „Bleizerį“. Ugnį pa- 
stebėjo sunkvežimio vairuotojas, bet arčiau kaip per penkiolika 
metrų prisiartinti negalėjo — nusvilo antakius. Per raciją iškvietęs 
pagalbą atsisėdo ant rąsto ir bejėgiškai žvelgė į siautėjančias lieps- 
nas. „Bleizeris“ gulėjo ant dešinio sparno, dugnu į kelią, todėl ne- 
simatė, kas jo viduje. Net ir matydamas nebūtų galėjęs išgelbėti. 
Tai buvo neįmanoma. 

Kol atvyko apygardos pareigūnai, ugnis taip įsisiautėjo, kad ne- 
simatė net „Bleizerio“. Užsidegė žolė ir krūmai. Atvyko savano- 
rių gaisrininkų mašina, bet pritrūko vandens. Sustojo dar keletas 
automobilių, netrukus atsirado daugiau smalsuolių. Visi stovėjo ne- 
bylūs, žvelgdami į liepsnas ir klausydamiesi jų gaudesio. Kadangi 
„Bleizerio“ vairuotojo niekur nesimatė, tai visi manė, jog jis dega 
ten, apačioje, kartu su "viskuo. 

Ugnį galiausiai užgesino atvažiavusios dvi didelės gaisrininkų 
mašinos. Šerifas Svynis ilgai laukė, kol viskas atauš ir įvykio vietą 
bus įmanoma apžiūrėti. Apie vidurnaktį tarp degėsių jis pastebėjo 
kažką panašaus į žmogaus palaikus. Koroneris buvo netoliese. Ap- 
žiūrėjęs pasakė, jog tai dubens kaulas. Grimšou nufotografavo. Pa- 
laukę, kol palaikai dar labiau atvės, sužėrė juos į kartoninę dėžę. 

Prožektorių šviesa iš tamsos išplėšė automobilio registracijos 
numerį, ir po telefono skambučio pusę ketvirtos naktį Trudė tapo 
našle. Ketveriems metams ir pusmečiui. 

Šerifas liepė iki ryto nieko nejudinti. Auštant grįžo su penkiais 
padėjėjais ir kruopščiai viską apžiūrėjo. Ant asfalto radę beveik 
trisdešimties metrų ilgio šliūžę pamanė, jog į kelią staiga iššokus 
elniui, Patrikas neįstengė suvaldyti automobilio. Plykstelėjusios į 
visas puses liepsnos sunaikino visus pėdsakus. Vienintelis keis- 
tas radinys — batas, aptiktas už keturiasdešimt šešių metrų nuo 
„Bleizerio“. Beveik naujas „Nike Air Max“ dešimto dydžio sport- 
batis. Trudė iš karto jį atpažino: Patriko. Vos jį išvydusi graudžiai 
apsiverkė. 

Šerifas spėliojo, jog sportbatis galėjo iškristi verčiantis automo- 
biliui. Tai atrodė tiek pat įtikima, kiek ir visa kita. 

Pakrovę į vilkiką „Bleizerį“ išvežė. Po pietų kremavo tai, kas 
dar buvo likę iš Patriko. Kitą dieną įvyko trumpa laidotuvių cere- 
monija, kurią Patrikas stebėjo pro žiūronus. 


Kateris ir Grimšou žvelgė į vienišą sportbatį stalo viduryje. Ša- 
lia gulėjo visai nenaudingi liudytojų — Trudės, ponios Verhol, ko- 
ronerio, kremuotojo ir net paties Grimšou bei šerifo — raštiški pa- 
rodymai. Vienintelis įdomesnis liudininkas atsirado tik po to, kai 
dingo pinigai. Netoli nuo ponios Verhol parduotuvės gyvenanti mo- 
teris prisiekė mačiusi prie kelio stovintį 1991 metų laidos raudo- 
ną „Čevi Bleizerį“ kaip tik ties ta vieta, kur įvyko avarija. Mačiu- 
si jį du kartus: šeštadienio vakare, o kitąkart — po paros, truputį 
prieš gaisrą. 

Grimšou ją apklausė namuose, viename Harisono apygardos 
kaimelyje, praėjus septynioms savaitėms po Patriko laidotuvių. 
Dingus pinigams, kilo įtarimų dėl tos avarijos. 


Gydytojas Hajanis buvo iš prigimties rūpestingas 

ir jautrus jaunas pakistanietis. Angliškai jis kal- 

bėjo su ryškiu akcentu ir tikriausiai todėl noriai 

klausėsi Patriko kalbų tol, kol šis pavargdavo. Žaizdos gijo gerai. 
Jo pacientas jaudinosi. Jiedu šnekučiavosi jau pusvalandį. 

— Sunku ir apsakyti, kaip baisiai mane kankino, — kalbėjo Pa- 
trikas. Hajanis pats paprašė jį apie tai papasakoti. Po to, kai Pa- 
trikas apkaltino FTB, apie kankinimus daug rašė laikraščiai. Me- 
dicininiu požiūriu Hajaniui pasitaikė reta proga gydyti šitaip su- 
žalotą pacientą. Atsidurti pačiame tokių įvykių centre norėtų ne 
vienas jaunas gydytojas. 

Hajanis liūdnai linkčiojo galvą, akimis maldaute maldaudamas 
pasakoti toliau. 

Šiandien Patrikas buvo šnekus. 

— Negaliu miegoti, — guodėsi jis. — Vos užsimerkiu, pasigirsta 
balsai, pajuntu svylančios odos kvapą ir pabundu visas išpiltas pra- 
kaito. Ir šitaip kaskart. Dabar aš čia, tikriausiai man niekas nebe- 
gresia, bet ir jie čia, vis dar mane persekioja. Negaliu, nenoriu už- 
migti, daktare. 

— Duosiu vaistų. 

— Ne. Kol kas nereikia. Jau ir taip per daug chemijos. 

— Kraujas geras. Pėdsakų yra, bet mažai. 

— Nenoriu jokių vaistų, daktare. Bent kol kas. 

— Reikia pamiegoti, Patrikai. 

— Žinau, bet negaliu užmigti. Nenoriu, kad vėl kankintų. 

Hajanis lentelėje kažką pasižymėjo. Stojo tyla, kiekvienas pa- 
skendęs savo mintyse galvojo, ką pasakyti. Hajanis nemanė, kad 
šis žmogus galėtų ką nors nužudyti, o dar taip baisiai. 

Kambarį apšvietė tik siauras, pro langinių plyšį įspindęs švie- 
sos pluoštelis. 

— Daktare, ar galim pasikalbėti atvirai? — tyliai paklausė Patrikas. 

— Žinoma. 

— Man reikia čia pabūti kiek įmanoma ilgiau. Čia, šioje pala- 
toje. Po kelių dienų pareikalaus perkelti mane į Harisono apygar- 
dos kalėjimą. Ten gausiu gultą ankštoje kameroje su gatvės ban- 
ditais. Tikrai neišgyvensiu. 

— O kodėl jus turėtų perkelti? 

— Kad prispaustų, daktare. Mane spaus tol, kol pasakysiu, ko 
jiems reikia. Įkiš į kamerą kartu su prievartautojais ir narkotikų 

prekeiviais, kad parodytų, kas manęs laukia, jeigu tylėsiu. Parč- 
mano kalėjimas — baisiausia vieta pasaulyje. Buvot ten kada nors? 

— Ne. 

— Aš buvau. Pas vieną savo klientą. Tikras pragaras. Apygar- 
dos kalėjime geriau, bet galėtumėt mane palikti ir čia, daktare. Te- 
reikia įtikinti teisėją, kad man reikia nuolatinės medikų priežiū- 
ros. Labai prašau, daktare. 

— Žinoma, Patrikai, — atsakė jis. Šįkart lentelėje nieko neužsi- 
rašė. Vėl stojo tyla, Patrikas užsimerkė, ėmė tankiau kvėpuoti. Apie 
kalėjimo kamerą buvo baisu net pagalvoti. 

— Siūlyčiau, kad jus apžiūrėtų psichiatras, — pagaliau tarė Ha- 
janis. Patrikas prikando lūpą, stengdamasis užgniaužti šypseną. 

— O kam? —- apsimestinai sunerimęs paklausė. 

— Nes manau, kad reikia. Neprieštaraujat? 

— Tikriausiai ne. Kada? 

— Gal už poros dienų. 

— Nežinau, ar taip greit atsikelsiu iš lovos. 

— Nėra ko skubėti. 

— Teisingai, daktare. Nereikia skubėti. 

— Suprantu. Žinoma. Gal kitą savaitę. 

— Gal. Arba dar po savaitės. 


Berniuko mama buvo vardu Neldina Krauč. Ji gyveno vagonė- 
lių stovykloje už Hatiesburgo, bet tuomet, kai dingo sūnus, jiedu gy- 
veno kitoje vagonėlių stovykloje už Lusdeilo, trisdešimt mylių nuo 
Lyfo. Pasak jos, sūnus dingo 1992-ųjų vasario devintąją, kaip tik tą 
dieną, kai penkioliktame greitkelyje žuvo Patrikas Laniganas. 

Tačiau, kaip užfiksuota šerifo Svynio raporte, apie sūnaus din- 
gimą Neldina Previt (tokia buvo jos tuometinio vyro pavardė) pra- 
nešė 1992 metų vasario tryliktąją. Ji skambino abiejų apygardų 
šerifams, FTB ir CŽV. Buvo labai sutrikusi, lyg, ištikta isterijos 
priepuolio. 

Sūnus, vardu Peperis, turėjo jos pirmojo vyro ir, kaip spėjama, 
savo tėvo pavardę — Skarboras. Iš tikrųjų ji nė pati nežinojo, kas 

jo tėvas. Nežinia kodėl jį visi vadino Peperiu. Motina pavadino jį 
Lavelu, bet šio vardo berniukas nekentė. Dar vaikystėje pasivadi- 
no Peperiu, taip ir liko. Kas tik nori, tik ne Lavelas. 

Peperiui Skarborui tuomet buvo septyniolika. Gerai baigęs 
penktą klasę, triskart pamėginęs mokytis toliau, metė mokslus ir 
pradėjo dirbti Lusdeilo degalinėje. Tai buvo keistokas, smarkiai 
mikčiojantis vaikas. Sulaukęs paauglystės pamėgo vienas klaidžioti 
po girias, per dienų dienas medžiodavo, o naktį likdavo miegoti 
miške prie laužo. 

Peperis draugų neturėjo. Motina jį nuolatos uidavo, kam toks 
nevykėlis. Ji turėjo dar du už Peperį jaunesnius vaikus, be to, pri- 
šnerkštame tvankiame vagonėlyje su jais nuolatos gyvendavo ku- 
ris nors iš mamos draugų. Peperis verčiau būtų nakvojęs šuns bū- 
doje, kad tik nereikėtų grįžti į namus. Susitaupęs pinigų nusipir- 
ko medžioklinį šautuvą ir palapinę. Beveik visą laiką Peperis gy- 
veno De Soto nacionaliniame draustinyje — tik dvidešimt minučių 
kelio nuo motinos, bet atrodė, kad juodu skiria tūkstančiai mylių. 

Akivaizdžių įrodymų, jog Patrikas pažinojo Peperį, nebuvo. Pa- 
triko trobelė stovėjo netoli Peperio pamėgtų medžioklės vietų. Jie- 
du buvo maždaug tokio pat ūgio, tik Patrikas daug stambesnis. [do- 
mu tai, kad 1992-ųjų vasario pabaigoje Patriko trobelėje rastas Pe- 
perio medžioklinis šautuvas, palapinė ir miegmaišis. 

Abu pradingo maždaug tuo pat metu ir toje pat vietovėje. Po 
kiek laiko Svynis su Kateriu išsiaiškino, jog Misisipės valstijoje 
kitų žmonių, dingusių apie vasario devintąją ir daugiau kaip porą 
mėnesių po to, nebuvo. Tų metų vasarį buvo dingę dar keletas ne- 
klaužadų paauglių, tačiau iki pavasario visi atsirado. Kovo mėne- 
sį Korinte pasigesta vienos moters, tačiau ji tikriausiai pabėgo nuo 
žiauraus vyro ir kur nors slapstosi. 

Per FTB kompiuterius Vašingtone Kateris išsiaiškino, jog apie 
tą laiką dingo be porininko dirbęs sunkvežimio vairuotojas iš Do- 
tano, esančio Alabamos valstijoje septynios valandos kelio nuo įvy- 
kio vietos. Šeštadienį, vasario aštuntąją, jis išvažiavo ir nebegrį- 
žo, palikdamas nenusisekusią santuoką ir daugybę skolų. Šią bylą 

Kateris tyrė tris mėnesius, bet galiausiai įsitikino, jog tarp Patriko 
ir vairuotojo nėra jokio ryšio. 

Remiantis statistika buvo galima tvirtinti, jog Peperio ir Patri- 
ko dingimas tarpusavyje susiję. Jeigu paaiškėtų, jog „Bleizeryje“ 
sudegė ne Patrikas, tai Kateris ir Svynis beveik neabejojo, jog ten 
žuvo Peperis. Žinoma, teismui tokie spėliojimai — ne įrodymas. Pa- 
triko auka galėjo tapti koks nors turistas iš Australijos, niekieno 
nepažįstamas sezoninis darbininkas ar šiaip valkata. 

Jie turėjo dar aštuonias dingusiųjų pavardes nuo pagyvenusio 
pono, kurį paskutinį kartą žmonės matė išvažiuojantį iš miesto kaž- 
kur link Misisipės, iki jaunos prostitutės iš Hiūstono, kuri drau- 
gėms sakė išvažiuojanti į Atlantą pradėti naujo gyvenimo. Visi aš- 
tuoni dingusiais buvo paskelbti keletas mėnesių ir net metų iki 
1992-ųjų vasario. Kateris ir šerifas seniai į šį sąrašą nebekreipė 
dėmesio. 

Didžiausia jų viltis buvo Peperis; trūko tik įrodymų. 

Vis dėlto Neldina sumanė savo nuomonę išsakyti viešai. Pra- 
ėjus dviem dienoms nuo Patriko sulaikymo susirado vietinį advo- 
katą, kuris už tris šimtus dolerių ją išskyrė su paskutiniuoju vyru, 
ir paprašė padėti prasibrauti į žiniasklaidos labirintą. Jis noriai su- 
tiko, net pažadėjo pagelbėti už dyką ir pasielgė taip kaip daugu- 
ma prastų advokatų, kai į jų rankas pakliūva turintis ką papasa- 
koti klientas: pakvietė žurnalistus į savo kabinetą Hatiesburge, de- 
vyniasdešimt mylių į šiaurę nuo Biloksio. 

Pastatęs spaudos atstovų apžiūrai savo apsiašarojusią klientę, 
apie Biloksio šerifą, FTB ir jų bergždžias pastangas surasti Pepe- 
rį jis prikalbėjo įvairiausių nesąmonių. Kaip jiems ne gėda? Dau- 
giau kaip ketverius metus vilkina paieškas, o vargšė moteris visą 
tą laiką gyvena skausme ir nežinomybėje. Šitaip ir panašiai jis bur- 
nojo penkiolika savo šlovės minučių, leisdamas suprasti, jog prieš 
Patriką Laniganą, kuris tikriausiai ir nužudė Peperį, o kūną panau- 
dojo, kad sumėtytų pėdas ir pasiglemžtų devyniasdešimt milijonų, 
imsis teisinių priemonių, tačiau ko nors konkretaus nepasakė. 

Nepaisydama įspėjimų (jeigu jų apskritai būta) žmonių kalbas 
vertinti kuo atsargiau, spauda šios istorijos nusigriebė kartu su nuo- 
trauka, iš kurios žvelgė paprastas susivėlęs vaikinukas gelsvais še- 
riais apžėlusia pasmakre. Šitaip bevardė auka įgijo veidą ir tapo 
žmogumi. Štai šis berniukas tapo Patriko auka. 


Peperis išpopuliarėjo. Žiniasklaida jį vadino „tariama auka“, ne- 
pabrėždama pirmojo žodžio. Šią naujieną Patrikas išgirdo tamsio- 
je palatoje būdamas vienas. 

Gandus, jog per gaisrą mašinoje tikriausiai sudegė Peperis Skar- 
boras, Patrikas buvo girdėjęs ir anksčiau. 1992-ųjų vasarį jiedu su 
Peperiu medžiojo elnius, vėlyvą popietę miške prie laužo šildėsi 
karštu jautienos sultiniu. Sužinojęs, jog berniukas beveik visą lai- 
ką gyvena miške, jis labai nustebo. Peperis nenorėjo kalbėti apie 
savo namus, bet buvo puikiai prisitaikęs gyventi gamtoje. Nuo lie- 
taus ir darganos Patrikas jam leido glaustis trobelės verandoje, ta- 
čiau vaikinas, atrodo, jo pasiūlymu nesinaudojo. 

Keletą kartų jiedu buvo susitikę miške. Stovėdamas ant miš- 
kingos kalvos Peperis iš už mylios pamatydavo, jog Patrikas at- 
važiavęs, ir paslapčia prisėlindavo prie trobelės, o kai Patrikas iš- 
eidavo į mišką pasivaikščioti arba pamedžioti, sekdavo jo pėdo- 
mis ir mėtydavosi akmenukais arba kankorėžiais tol, kol pritrūkęs 
kantrybės Patrikas jį subardavo. Tuomet jiedu susėsdavo pasišne- 
kučiuoti. Peperis nebuvo šnekus, tačiau retkarčiais mėgo pajvai- 
rinti savo vienatvę. Patrikas jam atveždavo skanėstų. 

Nei tuomet, nei dabar spėlionės apie berniuko nužudymą Pa- 
triko nenustebino. 


Daktaras Hajanis labai susidomėjęs klausėsi vakaro žinių. Apie 
naująjį pacientą jis daug skaitė spaudoje ir smulkiai viską perpa- 
sakodavo savo jaunai žmonai. Dabar jiedu sėdėdami lovoje vėl ma- 
tė jį vakaro žinių laidoje. 

Kai išjungę šviesą jie jau rengėsi miegoti, sučirškė telefonas. 
Skambino Patrikas: labai atsiprašo, tačiau jį kamuoją baisūs skaus- 

mai ir baimė; jam būtinai reikia su kuo nors pasikalbėti. Jis kali- 
nys, todėl gali skambinti tik savo advokatui ir gydytojui ir tik du- 
kart per dieną. Ar daktaras galėtų skirti jam minutėlę? 

Žinoma. 

Dar kartą atsiprašo, kad skambina taip vėlai, bet jis niekaip ne- 
gali užmigti: labai nuliūdinusios paskutinės naujienos, ypač tai, kad 
jis kaltinamas to berniuko nužudymu. Ar daktaras matęs žinias? 

Taip, žinoma. Palatoje tamsu, Patrikas gulįs susigūžęs iš bai- 
mės. Ačiū Dievui, duris saugo sargybiniai, bet jam vis tiek baisu. 
Trikdo keisti garsai ir triukšmas. Ne, ne koridoriuje. Čia pat, pa- 
latoje. Gal tai dėl narkotikų? 

Dėl daugelio priežasčių, Patrikai. Vaistai, nuovargis, patirta dva- 
sinė trauma, fizinis ir psichologinis šokas. | 

Jiedu kalbėjosi dar apie valandą. 


Jau tris dienas jis netrinko galvos. Norėjo atro- 

dyti kuo prasčiau. Nesiskuto. Lengvus šviesius |i- 

goninės naktinius pakeitė anais smarkiai susiglam- 
žiusiais melsvais operacinės drabužiais. Hajanis žadėjo atnešti nau- 
jus, tačiau nespėjo. Ant dešinės kojos apsimovė baltą kojinę, o 
kairę basnirčią įsispyrė į guminį sandalą, kad virš čiurnos maty- 
tųsi gili virvės nutrinta žaizda. 

Šiandien jis stos prieš žmones. Pasaulis laukia jo pasirodymo. 

Dešimtą atvažiavo Sendis. Kliento prašymu atvežė pigius aki- 
nius nuo saulės ir juodą kepuraitę su snapeliu. - 

— Ačiū, — padėkojo Patrikas, matuodamasis juos vonioje prieš 
veidrodį. 

Netrukus atėjo daktaras Hajanis. Patrikas juodu supažindino. 
Staiga jį apėmė baimė, apsvaigo galva. Atsisėdęs ant lovos krašto 
pirštais perbraukė plaukus, stengdamasis giliau kvėpuoti. 

— Niekad nemaniau, kad ši diena ateis, - sumurmėjo į grindis, — 
niekad. 

Neturėdami ką jam atsakyti, gydytojas ir advokatas susižvalgė. 

Hajanis liepė atnešti stiprių raminamųjų. Patrikas nurijo dvi tab- 
letes ir tarė: 

— Gal miegosiu, kol viskas baigsis. 

— Kalbėsiu aš, — guodė jį Sendis, — tu tik nesijaudink. 

— Tuoj nurims, — tarė Hajanis. 

Kažkas pasibeldė ir į palatą įėjo šerifas Svynis su palyda, ku- 
rios būtų pakakę numalšinti maištui. Visi apsikeitė formaliais pa- 
sisveikinimais. Patrikas užsimaukšlino kepuraitę, užsidėjo naujuo- 
sius akinius dideliais tamsiais stiklais ir ištiesė rankas, kad uždėtų 
antrankius. 

— Kas tai, — paklausė Sendis, rodydamas į kažkokius gelžga- 
lius vieno iš padėjėjų rankose. 

— Kojų apkaustai, — paaiškino Svynis. 

— Manau, kad jų nereikės, — griežtai tarė Sendis, — kojos 
žaizdotos. 

— Iš tikrųjų, — drąsiai patvirtino pasirengęs ginčytis Hajanis. — 
Matot? — parodė kairę Patriko čiurną. 

Svynis akimirką svarstė ir netrukus už tai gavo sumokėti. Sen- 
dis perėjo į puolimą: | 

— Na ką jūs, šerife. Argi jis ištrūks? Sužeistas, su antrankiais, 
apsuptas tiekos žmonių. Jis juk nieko nepadarys. Pabėgs? Juk jūs 
už jį greitesni, ar ne? 

— Jeigu reikia, paskambinsiu teisėjui, — piktai tarė daktaras 
Hajanis. 

— Na, jį čia atvežė su kojų apkaustais, — atsakė šerifas. 

— FTB, Reimondai, — įsiterpė Patrikas. — Be to, ne su apkaus- 
tais, o su grandinėmis. Bet ir nuo jų nežmoniškai skaudėjo. 

Kojų pančių buvo atsisakyta ir Patriką išvedė į koridorių. Jį pa- 
matę vyrai rudomis uniformomis nutilo. Visas būrys lėtai pajudė- 
jo prie lifto. Patrikui iš kairės, švelniai prilaikydamas už alkūnės, 
ėjo Sendis. 

Visi į liftą netilpo. Likę už durų gavo bėgti laiptais žemyn, kad 
spėtų jį pasitikti vestibiulyje ir pro stiklines priimamojo duris išly- 
dėtų į šiltą rudens orą. Ten laukė visas žvilgančių automobilių es- 


123 


kortas. Patriką įsodino į juodą naujutėlaitį „Suburbaną“ su Hariso- 
no apygardos skiriamaisiais ženklais išilgai abiejų sparnų ir išve- 
žė. Baltu „Suburbanu“ iš paskos važiavo ginkluota apsauga, o už 
jos — trys švariai nuplautos patrulių mašinos. Kitos dvi, iš visų nau- 
jausios, pro karinius postus skynė kelią į civilių Žmonių pasaulį. 

Pro tamsius akinius Patrikas godžiai stebėjo pro šalį lekiančius 
miesto vaizdus. Jis daugelį kartų buvo važiavęs šiomis gatvėmis. 
Palei jas stovėjo pažįstami pastatai. Įsukus į 90-ąjį greitkelį išvy- 
do įlanką. Rusvi jos vandenys ramiai tyvuliavo kaip ir tuomet, kai 
jis pabėgo. Greitkelį nuo vandens skyrė siauras smėlio paplūdimys, 
o viešbučiai ir gyvenamieji daugiabučiai namai rikiavosi kitoje ke- 
lio pusėje. 

Per tą laiką į pakrantę ėmus skverbtis azartiniams lošimams 
ir kazino, miestas nepaprastai suklestėjo. Prieš išvykdamas jis gir- 
dėjo gandus apie lošimų verslo plėtimąsi, o dabar pro šalį skrie- 
jo didžiuliai, stiklu ir neonu tvieskiantys Las Vegaso stiliaus ka- 
zino. Pusę dešimtos ryto automobilių stovėjimo aikštelės jau bu- 
vo pilnos. 

— Kiek mieste kazino? — paklausė jis dešinėje sėdintį šerifą. 

— Naujausiais duomenimis, trylika. Statomi dar keli. 

— Neįtikėtina. 

Ėmė veikti raminamieji. Kvėpuoti darėsi sunkiau, kūnas sugle- 
bo. Patrikas buvo beužmiegąs, bet įsukus į Mein Stritą, jį vėl apė- 
mė baimė. Tik pora kvartalų. Po kelių minučių jį vėl visu sunku- 
mu prislėgs praeitis. Pro Rotušę, kairėn, dabar jau greitai; pro akis 
šmėstelėjus senajai Vje Maršė su abipus išsirikiavusiomis parduo- 
tuvėmis išvys didelį baltą pastatą, kurio dalis kadaise priklausė ir 
jam kaip „Bogano, Replio, Vitrano, Havarako ir Lanigano juridi- 
nių konsultacijų“ firmos partneriui. 

Pastatas tebestovėjo, tačiau partnerystės saitai jo viduje trūki- 
nėjo. 

Netoliese, tik už trijų kvartalų — Harisono apygardos teismo rū- 
mai. Tai buvo paprastas dviejų aukštų plytinis pastatas prie Ho- 
vardo gatvės. Žalioje vejoje priešais jį būriavosi žmonės. Aplinki- 


124 


nių gatvių pakraščiais buvo pristatyta automobilių, šaligatviuose — 
pilna pėsčiųjų. Atrodė, jog visi kažkur skuba. Automobilių vilks- 
tinė privažiavo teismo rūmus, priekiniai automobiliai sustojo. 

Minia pajudėjo ir iš abiejų pusių puolė prie vilkstinės, tačiau 
ją sulaikė policininkų užtvara. Patrikas buvo matęs keletą garsių 
žmogžudžių, kuriuos į teismą tekdavo pristatyti pro tarnybinį įėji- 
mą, todėl suprato, kas vyksta. Staiga atsidarė durys ir pro jas iš- 
puolęs būrys sargybinių ėmė brautis prie juodojo „Suburbano“. Jo 
durelės pamažu prasivėrė ir minia išvydo Patriką, kurio melsvas 
drabužis ryškiai išsiskyrė iš tamsiai rudų jį apsupusių uniformų. 

Prie artimiausios užtvaros grūdosi didžiulis būrys reporterių, 
fotografų ir operatorių. Už jų stumdėsi pavėlavusieji. Pasijutęs dė- 
mesio centre Patrikas nuleido galvą ir susigūžė už sargybinių, ku- 
rie, aidint idiotiškiems klausimams iš minios, skubiai nuvedė jį 
prie durų. 

— Patrikai, kaip jautiesi sugrįžęs?! 

— Patrikai, kur pinigai?! 

— Ką sudeginai automobilyje?! 

Įėję užlipo tarnybiniais laiptais. Šitaip Patrikas trumpindavo ke- 
lią, kai skubėdavo gauti teisėjo parašą. Užuodė pažįstamą kvapą. 
Per ketverius metus niekas nepasirūpino perdažyti laiptinę. Vėl du- 
rys, trumpas koridorius, kur jį pasitiko smalsūs teismo klerkų 
žvilgsniai. Jį nuvedė į prisiekusiųjų kambarį šalia teismo salės. Pa- 
trikas atsisėdo ant minkštos kėdės greta kavos virdulio. 

Sendis rūpinosi, ar Patrikas gerai jaučiasi. Šerifas Svynis liepė 
sargybai laukti koridoriuje. 

— Kavos? — paklausė Sendis. 

— Taip, juodos. 

— Kaip jauties, Patrikai? — paklausė Svynis. 

— Gerai. Ačiū, Reimondai, — nuolankiai ir baugščiai nuskam- 
bėjo atsakymas. 

Nesuvaldomai virpėjo keliai. Kavos net nepalietė. Surakinto- 
mis rankomis pasitaisė akinius, dar žemiau nuleido Kepurės sna- 
pelį ir sėdėjo nusvirusiais pečiais. 

Kažkas pasibeldė. Pro duris kyštelėjo galvą daili mergina, var- 
du Belinda, ir pranešė: 

— Patriką nori matyti teisėjas Haskėjus. 

Išgirdęs pažįstamą balsą Patrikas pakėlė akis ir maloniai pasi- 
sveikino: 

— Labas, Belinda. 

— Labas, Patrikai. Sveikas sugrįžęs. 

Jis nusisuko. Belinda buvo raštinės sekretorė, visi advokatai 
mėgdavo su ja paflirtuoti. Miela mergina. Mielas balsas. Nejaugi 
prabėgo net ketveri metai? 

— Kur? — paklausė šerifas. 

— Čia, — atsakė ji. — Jis tuoj ateis. 

— Ar nori kalbėtis su teisėju? — paklausė Sendis. Tai nebuvo 
būtina. Įprastomis aplinkybėmis netgi keista. 

— Žinoma. 

Patrikas troško pasimatyti su Karlu Haskėjumi. 

Sekretorė uždarė duris. 

— Einu, — tarė Svynis. — Man reikia parūkyti. 

Pagaliau likęs vienas su savo advokatu Patrikas staiga atgijo: 

— Li Pires skambino? 

— Ne, — atsakė Sendis. 

— Greit tave susiras. Būk pasirengęs. Parašiau jai laišką. Per- 
duosi? 

— Gerai. 

— Antra. Yra tokia korėjietiška priemonė nuo „blakių“, 
DX-130. Gamina „Lo Kim“. Kainuoja apie šešis šimtus dolerių. 
Maždaug tokio dydžio kaip kišeninis diktofonas. Gauk ją ir visą 
laiką nešiokis. Dezinfekcijos reikės prieš kiekvieną susitikimą. Ir 
dar. Naujajame Orleane susirask gerų specialistų, kad dukart per 
savaitę patikrintų visas tavo patalpas. Brangu, bet aš užmokėsiu. 
Turi klausimų? 

— Ne. | | 

Kažkas pasibeldė, ir Patrikas vėl susmuko. Į kambarį įėjo tei- 
sėjas Karlas Haskėjus, vienas, be mantijos, vienmarškinis, pasiri- 

šęs kaklaraištį, su nusmukusiais iki pusės nosies akiniais. Dėl ži- 
lų plaukų ir raukšlių aplink akis atrodė kur kas išmintingesnis ir 
vyresnis nei keturiasdešimt aštuonerių. Kaip tik to jis ir siekė. 

Šypsodamasis Patrikas pakėlė galvą. Haskėjus jau tiesė jam 
ranką. | 

— Džiaugiuosi tave matydamas, Patrikai, — draugiškai pasisvei- 
kino spausdamas ranką. Sužvangėjo antrankiai. Haskėjui norėjosi 
pasilenkus Patriką apkabinti, tačiau pasitenkino, kaip pridera tei- 
sėjui, mandagiu rankos spustelėjimu. 

— Kaip laikaisi, Karlai? — neatsistodamas paklausė Patrikas. 

— Gerai. O tu? 

— Būdavo ir geriau, bet džiaugiuosi tave matydamas. Net ir to- 
kiomis aplinkybėmis. 

— Ačiū. Koks tu... 

— Pasikeitęs, ar ne? 

— Labai. Gatvėje neatpažinčiau. 

Patrikas šyptelėjo. 

Kaip ir tie nedaugelis, kurie Patrikui vis dar rodė šiokį tokį 
draugiškumą, Haskėjus jautėsi išduotas, bet apsidžiaugė sužinojęs, 
kad jo draugas gyvas. Jis labai nerimavo dėl kaltinimo tyčine 
žmogžudyste. Palyginti su tuo, skyrybos ir civilinės bylos — vieni 
niekai. | 

Vadovauti Patriko teismo procesui Haskėjus negalėjo, nes jie- 
du buvo draugai. Viską parengęs jis ketino nuo bylos nusišalinti. 
Apie jų draugystę jau pradėjo sklisti kalbos. 

— Tikriausiai neprisipažinsi kaltas? — pradėjo jis. 

— Ne. 

— Tuomet bus pirminis bylos klausymas. Už užstatą nepalei- 
siu, nes esi kaltinamas tyčine žmogžudyste. 

— Suprantu, Karlai. 

— Viskas užtruks ne ilgiau kaip dešimt minučių. 

— Buvau ten ne kartą. Tik dabar sėdėsiu kitur. 

Visus dvylika teisėjavimo metų Haskėjus užjautė net užkietė- 
jusius nusikaltėlius. Matė, kaip jie kenčia, įžvelgė juos graužiantį 

kaltės jausmą. Jis buvo patupdęs už grotų šimtus žmonių, kurie, 
gavę progą pasitaisyti, tikrai nebenusižengtų. Jis troško jiems pa- 
dėti, ištiesti pagalbos ranką ir atleisti. 

O čia juk Patrikas. Žvelgdamas į antrankiais surakintą, vilkintį 
juokingais drabužiais seną savo bičiulį pasikeitusiu veidu, po aki- 
niais slepiantį akis ir krūpčiojantį iš baimės, teisėjas vos neverkė. 
Troško parsivežęs namo gardžiai jį pavaišinti, leisti pasiilsėti ir pa- 
dėti įveikti gyvenimo negandas. 

Priklaupęs prie jo tarė: 

— Negalėsiu imtis tavo bylos, Patrikai. Pats supranti. Bet pa- 
darysiu viską, kad tau padėčiau. Juk mes draugai. Skambink, kai 
tik manęs tau reikės, — bijodamas paliesti žaizdą švelniai patapš- 
nojo jam per kelį. 

— Ačiū, Karlai, — prikąsdamas lūpą padėkojo Patrikas. 

Karlas norėjo pamatyti jo akis, bet trukdė tamsūs akiniai. At- 
sistojęs pasuko prie durų. 

— Šiandien viskas kaip įprasta, advokate, — tarė Sendžiui. 

— Ar daug Žmonių? — paklausė Patrikas. 

— Daug, Patrikai. Ir draugų, ir priešų. Visi ten. 

Tai taręs išėjo. | 


Pakrantė garsėjo sensacingomis žmogžudystėmis ir nusikaltė- 
liais, todėl sausakimšos teismo salės čia buvo įprastas dalykas. Ta- 
čiau kad šitiek Žmonių susirinktų į pirminį bylos klausymą - to 
dar nebuvo. 

Geriausias vietas užėmė anksčiausiai susirinkę spaudos atsto- 
vai. Misisipės valstija buvo viena iš nedaugelio, kurioje dar ga- 
liojo senas geras draudimas neštis į teismo salę fotoaparatus ir 
filmavimo kameras, todėl reporteriai galėjo tik sėdėti, žiūrėti ir 
klausytis, o paskui savais žodžiais atpasakoti, ką matė. Jiems teks 
pabūti tikrais reporteriais, tačiau dauguma to nemokėjo. 

Kiekvienas didelis teismo procesas pritraukdavo nemažą nuo- 
latinių žiūrovų — teismo klerkų, sekretorių, nuobodžiaujančių asis- 
tentų, atsistatydinusių policininkų, dykinėjančių, su raštinės darbuo- 

tojomis gurkšnojančių kavą, kol sulauks teisėjo parašo, ir renkan- 
čių apkalbas vietinių advokatų — būrį. Patriko teismas jų privilio- 
jo kur kas daugiau. 

Dauguma advokatų čia susirinko vien norėdami pamatyti, kaip 
Patrikas dabar atrodo. Jau keturios dienos apie jį rašė spauda, ta- 
čiau dabartinių jo nuotraukų niekur nespausdino. Sklandė daugy- 
bė įvairiausių kalbų. Straipsniai apie kankinimus kurstė dar didesnį 
smalsumą. 

Jo pamatyti atėjo ir Čarlzas Boganas su Dougu Vitranu. Pra- 
keikti reporteriai priekyje užėmė geriausias vietas. Jiedu norėjo at- 
sisėsti pirmoje eilėje, kuo arčiau kaltinamojo, kad galėtų pažvelg- 
ti jam į akis, o paskui, kiek leistų galimybės tokioje kultūringoje 
aplinkoje, už nugaros pakuždom jį iškeikti, išlieti ant jo galvos visą 
susikaupusią tulžį. Tačiau sėdėdami penktoje eilėje jie tegalėjo tik 
laukti išsvajotos akimirkos. 

Trečiasis partneris, Džimis Havarakas, stovėjo prie sienos sa- 
lės gale ir ramiai šnekučiavosi su sargybiniu. Aplinkiniai varstė jį 
žvilgsniais, bet jis nekreipė į tai jokio dėmesio. Dauguma buvo 
pažįstami advokatai, kurie tylomis džiūgavo dėl firmą ištikusios ne- 
sėkmės — juk nuplaukė didžiausias honoraras per visą valstijos tei- 
sės istoriją. Havarakas nekentė tų pavyduolių kaip ir visų kitų su- 
sirinkusių teismo salėje: dvėselienos laukiantys maitvanagiai. 

Krevečių žvejo sūnus Havarakas buvo stambaus kūno sudėji- 
mo, grubus, nesutarimus linkęs aiškintis kumščiais žmogus. Užsi- 
rakinęs su Patriku, pinigus iš jo išluptų akimirksniu. 

Etanas Replis, ketvirtasis partneris, kaip visuomet lindėjo savo 
palėpėje ir rašė kažkokios nuobodžios bylos santrauką — rytoj apie 
viską perskaitys laikraštyje. 

Buvo ir keletas senų Patriko bičiulių advokatų, kurie atėjo jį 
palaikyti. Apie panašų išsivadavimą iš nuobodžios teisininko kas- 
dienybės tylomis pasvajodavo ne vienas provincijos advokatas. Pa- 
trikui bent jau pakako ryžto tokią svajonę įgyvendinti. O kai dėl 
neatpažinto kūno, tai jie neabejojo, jog tam tikrai atsiras koks nors 
paaiškinimas. 

Pavėlavęs salės kampe stoviniavo Lencas. Jis sugaišo sukinė- 
damasis tarp reporterių, nes norėjo įvertinti apsaugą. Ši buvo ga- 
na įspūdinga, bent jau kol kas. Tačiau ar tokią tvarką policininkai 
sugebės išlaikyti per visą ilgą teismo procesą? Nežinia. 

Salėje buvo daug pažįstamų. Kai kuriuos Patrikas pažinojo tik 
iš matymo, tačiau dabar jie dėjosi geriausiais jo draugais. Kiti net 
nebuvo pažįstami, bet pliauškė apie Patriką, tarsi gerai jį pažino- 
tų. Trudė taip pat nestokojo dėmesio: praeidami žmonės stabtelė- 
davo prie jos, kad iškoneveiktų ją įskaudinusį ir likimo valiai vie- 
ną su mažąja dukrele palikusį vyrą. 

Vieni skaitė, kiti nuobodžiaudami vartė laikraščius, tarsi tai, kas 
čia netrukus įvyks, jiems visai nerūpėtų. Už teisėjo kėdės sujudus 
sargybai ir antstoliams, salė staiga nuščiuvo. Akimirksniu dingo 
visi laikraščiai. 

Durys greta prisiekusiųjų kambario atsidarė ir į teismo salę su- 
ėjo būrys pareigūnų rudomis uniformomis. [žengė šerifas Svynis, 
už parankės prilaikydamas Patriką, dar du sargybiniai, o po jų — 
Sendis. 

Štai jis! Visi sužiuro ištempę kaklus. Teismo dailininkai ėmėsi 
darbo. 

Nuleidęs galvą, bet pro tamsius akinius žvilgsniu naršydamas 
žiūrovų eiles, Patrikas lėtai žengė prie gynybos stalelio. Salės ga- 
le pastebėjo Havaraką, kurio veidas išraiškingai bylojo daugiau nei 
reikia, kad suprastum jo kėslus. Prieš atsisėsdamas pastebėjo tėvą 
Filipą — gerokai pasenęs, bet toks pat mielas. 

Sėdėjo sukritęs, nuleistais pečiais ir galva: demonstruoti išdi- 
dumą dabar nedera. Jis nesidairė, bet jautė iš visų pusių į jį su- 
smigusius žvilgsnius. Sendis palietė jo petį ir kažką šnibžtelėjo 
į ausį. | 

Durys vėl atsidarė. Įėjo apygardos prokuroras T. L. Perišas ir 
užėmė savo vietą. Perišas nemėgo išsiskirti iš kitų, buvo santūrus, 
tipiškas knygius. Į aukštesnes pareigas jis nesiveržė. Teismuose 
dirbdavo metodiškai ir nuobodžiai. Pagal nuteistųjų skaičių vals- 
tijoje Perišas buvo antras. Jis atsisėdo greta šerifo, kuris jau buvo 

pasitraukęs nuo Patriko stalelio ir sėdėjo ten, kur jam dera. Už jo 
atsisėdo Džošua Kateris, Brentas Majersas ir dar du FTB agentai, 
kurių pavardžių Perišas nežinojo. 

Scena buvo parengta, nors įspūdingasis teismo procesas turėjo 
prasidėti ne anksčiau kaip po pusės metų. Antstolis pareikalavo 
tylos, visi atsistojo, įėjo Haskėjus ir atsisėdo į teisėjo kėdę. 

— Prašau sėstis, — buvo pirmieji jo žodžiai. Visi klusniai atsi- 
sėdo. | 

— Svarstoma byla Valstija prieš Patriką S. Laniganą, numeris 
96-1140. Ar kaltinamasis dalyvauja? 

— Taip, gerbiamasis teisėjau, — atsakė Sendis kilstelėdamas nuo 
kėdės. 

— Prašyčiau atsistoti, pone Laniganai, —- paprašė Haskėjus. At- 
sistūmęs kėdę Patrikas atsistojo. Jo rankos vis dar buvo surakin- 
tos. Stovėjo sulinkęs, susikūprinęs, žemai nuleidęs galvą. Jis ne- 
apsimetinėjo. Pradėjo veikti raminamieji, tačiau Patrikas stengėsi 
stovėti tiesiai. 

— Pone Laniganai, mano rankose kaltinimas, kurį jums iškėlė 
didžioji Harisono apygardos žiuri, tardama, jog jūs neteisėtai at- 
ėmėte Žmogui gyvybę, todėl esate kaltinamas dėl tyčinės Žmog- 
žudystės. Ar perskaitėte kaltinimo tekstą? 

— Taip, pone, — pakėlęs galvą kiek įstengdamas tvirčiau atsakė 
Patrikas. 

— Ar aptarėte jį su savo advokatu? 

— Taip, pone. | 

— Koks jūsų pareiškimas? 

— Nekaltas. 

— Jūsų pareiškimas priimtas. Galite sėstis. 

Pavartęs kažkokius dokumentus Haskėjus tęsė toliau: 

— Teismas savo nuožiūra nutaria visiems proceso dalyviams — 
kaltinamajam, abiejų šalių advokatams, policijai, tardymo pareigū- 
nams, visiems galimiems liudytojams ir teismo personalui — nuo 
šio momento iki pat pabaigos uždrausti viešai komentuoti teismo 
proceso eigą. Bet koks šio nutarimo pažeidimas laikytinas teismo 

negerbimu ir griežtai baustinas. Nė vieno žodžio be mano sutiki- 
mo. Ar advokatai turi klausimų? 

Tonas nekėlė jokių abejonių, jog gerbiamasis teisėjas ne tik kal- 
ba rimtai, bet pažeidėjus baus nė kiek nedvejodamas. Advokatai 
klausimų neturėjo. 

— Gerai. Aš parengiau abiejų pusių liudytojų apklausų, prašy- 
mų įteikimo, ikiteisminio svarstymo ir teismo posėdžių tvarkaraš- 
tį. Jo kopijas gausite raštinėje. Viskas? 

Atsistojęs Perišas tarė: 

— Turiu vieną klausimą, gerbiamasis teisėjau. Norėtume kiek 
įmanoma greičiau kaltinamąjį perkelti į įkalinimo įstaigą. Kaip Ži- 
note, dabar jis bazės ligoninėje, todėl mums... 

— Pone Perišai, aš ką tik kalbėjausi su gydytoju. Kol kas kal- 
tinamajam reikalinga medikų priežiūra. Užtikrinu jus, jog kalti- 
namąjį perkelsime į Harisono apygardos kalėjimą, kai tik leis gy- 
dytojas. 

— Ačiū, teisėjau. 

— Jeigu klausimų niekas daugiau nebeturi, tai posėdis baigtas. 

Patriką skubiai išvedė iš salės, tarnybiniais laiptais nulaipino 
žemyn ir, spragsint fotoaparatams bei dūzgiant filmavimo kame- 
roms, vėl įsodino į juodąjį „Suburbaną“. Vežamas atgal į ligoninę 
jis miegojo. 


Stefaną buvo galima apkaltinti nebent tik prisidė- 

jus prie Patriko pagrobimo ir prieš jį pavartoto 

smurto, tačiau dar klausimas, ar pavyktų net ir už 
tai jį nuteisti. Viskas įvyko Pietų Amerikoje, toli nuo JAV juris- 
dikcijos. Nusikaltimą kartu su brazilais įvykdė kiti asmenys. Per- 
gale teisme Stefano advokatas neabejojo. 

Antra vertus, į visa tai buvo įsivėlę Stefano klientai, taigi rei- 
kėjo ginti jų reputaciją. Advokatas pernelyg gerai žinojo, kaip FTB 
agentai net ir neiškėlę kaltinimų sugeba apkartinti gyvenimą, to- 
dėl patarė Stefanui derėtis: gavus vyriausybės pažadą neliesti nei 

jo, nei klientų, papasakoti viską, ką Žino: juk šitaip sau nepakenks, 
nebent būtų įvykdęs kitą su šiuo susijusį nusikaltimą. 

Advokatas pareikalavo dalyvauti Stefano apklausoje. Ji galėjo 
užtrukti keletą dienų, tačiau jis vis tiek privaląs būti šalia savo 
kliento. Džeinso nurodymu Stefanas buvo apklausiamas Huverio 
rūmuose. Čia juos pavaišino kava ir pyragaičiais. Į Stefaną, kuris 
vienmarškinis ramiai sėdėjo stalo gale greta savo gynėjo, buvo nu- 
kreiptos dvi filmavimo kameros. 

— Jūsų pavardė? — paklausė vienas iš kvotėjų Anderhilas. La- 
nigano bylą jis mokėjo atmintinai. | 

— Džonatanas Edmundas Stefanas. Džekas. 

— Kompanijos pavadinimas? 

— „Edmundas ir partneriai“. 

— Kuo kompanija verčiasi? 

— Daug kuo. Apsaugos konsultavimu. Sekimu. Personalo tyri- 
mu. Dingusiųjų paieška. 

— Kas kompanijos savininkas? 

— Aš. Vienintelis. 

— Kiek joje darbuotojų? 

— Įvairiai. Dabar vienuolika etatinių, apie trisdešimt dirba pu- 
se etato arba neetatiniai. 

— Jūs buvot pasamdytas surasti Patriką Laniganą? 

— Taip. 

— Kada? 

— 1992 metų kovo 28 dieną. 

Visus dokumentus Stefanas turėjo su savimi, bet jais nesinau- 
dojo. 

— Kas jus pasamdė? 

— Jo apvogtas asmuo. Benis Aricija. 

— Kiek jis sumokėjo? 

— Du šimtus tūkstančių avanso. 

— Kiek jums sumokėta iš viso? 

— Milijonas devyni šimtai tūkstančių. 

— Kokių veiksmų ėmėtės pasamdytas Benio Aricijos? 


— Tuojau pat nuskridau į Bahamas ir Nasau susiradau tą ban- 
ką, iš kurio buvo pavogti pinigai, — Jungtinio banko Velso skyrių. 
Jame mano klientas ponas Aricija ir jo advokatų firma buvo ati- 
darę naują sąskaitą, į kurią turėjo ateiti pinigai, bet, kaip jums ži- 
noma, ten jų laukė dar vienas asmuo. 

— Ponas Aricija yra JAV pilietis? 

— Taip. 

— Tai kodėl jam reikėjo sąskaitos užsienyje? 

— Didelė suma, devyniasdešimt milijonų. Šešiasdešimt priklausė 
jam, o trisdešimt turėjo gauti advokatai. Niekas nenorėjo, kad to- 
kia suma išlįstų kuriame nors Biloksio banke. Tuo metu ponas Ari- 
cija gyveno Biloksyje, todėl nei jis, nei advokatai nenorėjo, kad 
kas nors mieste sužinotų apie tuos pinigus. 

— Gal ponas Aricija šitaip mėgino išvengti mokesčių? 

— Nežinau. Klauskite jį. Aš tuo nesidomėjau. 

— Su kuo kalbėjotės Jungtiniame Velso banke? 

Advokatas nepritariamai prunkštelėjo, bet nutylėjo. 

— Su Grehamu Danlepu. Jis britas. Kažkuris to banko pirmi- 
ninko pavaduotojas. 

— Ką jis jums papasakojo? 

— Tą patį, ką ir jums. Kad pinigų nebėra. 

— Iš kur jie buvo pervesti? 

— Iš čia, iš Vašingtono. Pervedimas iš Vašingtono nacionalinio 
banko buvo padarytas 1992 metų kovo 26 dienos rytą devynios tris- 
dešimt. Jis buvo skubus, todėl Nasau pinigai pasiekė mažiau kaip 
po valandos. Penkiolika po dešimtos jie visi buvo Jungtiniame ban- 
ke, o po devynių minučių iškeliavo į Maltą, o iš ten - į Panamą. 

— Kaip iš sąskaitos buvo pervesti pinigai? 

Advokatas suirzo: 

— Jūs tik be reikalo gaišinate laiką. Tą žinot jau ketveri metai. 
Su bankininkais kalbėjot kur kas daugiau nei mano klientas. 

Anderhilas nesutriko: | 

— Turim teisę klausti. Mums reikia palyginti su tuo, ką žino- 
me. Kaip iš sąskaitos buvo pervesti pinigai, pone Stefanai? 

— Kažkas, manome, jog tai buvo ponas Laniganas, turėjo gali- 
mybę disponuoti naująja užsienio sąskaita ir be mano kliento bei 
jo advokatų žinios davė bankui nurodymą pinigus nedelsiant per- 
vesti į Maltą. Jis pateikė suklastotą mano kliento advokatų firmos 
prašymą, ir, vos atsidūrusius sąskaitoje, po devynių minučių pini- 
gus nukreipė į kitą banką. Žinoma, visi manė, kad ponas Laniga- 
nas žuvo per katastrofą, taigi neįtarė, kas dar apie tuos pinigus ga- 
lėjo Žinoti. Sutartis dėl devyniasdešimties milijonų atlyginimo bu- 
vo visiškai slapta. Niekas, išskyrus mano klientą, jo advokatus ir 
saujelę Žmonių iš Teisingumo departamento, tiksliai nežinojo, ka- 
da ir kur bus pervesti pinigai. 

— Kaip suprantu, banke kažkas jų jau laukė. 

— Taip. Beveik neabejojome, jog tai buvo Patrikas Laniganas. Tą 
rytą į banką atėjo vienas iš advokatų firmos partnerių, Grehamui 
Danlepui prisistatęs Dougo Vitrano pavarde. Jo dokumentai — pasas, 
vairuotojo pažymėjimas ir visa kita - jokio įtarimo nekėlė, atrodė de- 
ramai apsivilkęs ir apie pervedimą iš Vašingtono žinojo visas smul- 
kmenas. Pateikė partnerių patvirtintą įgaliojimą firmos vardu priimti 
pinigus ir pervesti juos į Maltos banką. 

— Jūs tikrai turit to įgaliojimo kopiją, — įsiterpė advokatas. 

— Turim, — nekreipdamas dėmesio į advokatą pasklaidė savo 
užrašus Anderhilas. 

FTB susekė pinigus iki Maltos, paskui — iki Panamos, o iš ten pi- 
nigai dingo be pėdsakų. Turėjom tik neryškią Dougu Vitranu prisis- 
tačiusio asmens nuotrauką, padarytą iš to, ką nufilmavo banko ap- 
saugos kamera. Nei FTB, nei firmos partneriai neabejojo, jog tai Pa- 
trikas, tik gerai užsimaskavęs: daug lieknesnis, trumpais juodais 
plaukais, užsiauginęs ilgus ūsus, su madingais akiniais raginiais rė- 
meliais. Grehamui Danlepui paaiškino asmeniškai prižiūrėsiąs pini- 
gų pervedimo operaciją, nes firma ir klientas dėl jų smarkiai neri- 
mauja. Nieko neįprasto Danlepas čia neįžvelgė ir mielai leido. Vė- 
liau už tai buvo išmestas iš darbo ir turėjo grįžti į Londoną. 

— Taigi, — tęsė Stefanas, — sugrįžom į Biloksį ir visą mėnesį 
mįslės įminimo ieškojome ten. 

— Ir advokatų kabinetuose aptikot klausymosi įrangą? 

— Taip. Suprantama, įtarimas iš karto krito ant pono Lanigano, 
todėl mums iškilo dviguba užduotis: pirma, surasti ne tik pinigus, 
bet ir jį, o antra, išsiaiškinti, kaip jis juos pavogė. Savaitgalį fir- 
mos partneriai mums leido apžiūrėti kabinetus, taigi mūsų techni- 
kos specialistas viską išnaršė iki menkiausių smulkmenų. „Blakių“ 
radome visuose telefono aparatuose, visuose kabinetuose, po kiek- 
vienu stalu, koridoriuose, net pirmo aukšto vyrų tualete, išskyrus 
Čarlzo Bogano kabinetą, kurį jis visuomet rakindavo. Visos dvi- 
dešimt dvi „blakės“ buvo labai kokybiškos. Jų signalai patekdavo 
į centrą, paslėptą senų bylų saugykloje pastogėje, į kurią jau se- 
niai niekas nebeužlipdavo. 

"Anderhilas beveik nesiklausė. Juk apklausa filmuojama, vyres- 
nybė galės viską išanalizuoti pati. Pirminė apklausa jam ne nau- 
jiena. Jis išsitraukė techninę ataskaitą apie Patriko įtaisytą firmoje 
klausymosi įrangą. Mikrofonai buvo tikras šedevras: mažyčiai, ga- 
lingi, brangūs, pagaminti gerai žinomos Malaizijos firmos. Jung- 
tinėse Valstijose buvo uždrausta juos gaminti ir parduoti, tačiau 
jų galėjai gana lengvai įsigyti bet kuriame Europos didmiestyje. 
Naujuosius metus Patrikas su Trude sutiko Romoje; iki jo mirties 
tuomet buvo likusios penkios savaitės. 

Bylų saugykloje surastas centras padarė įspūdį net FTB eksper- 
tams: pagamintas Vengrijoje ne anksčiau kaip prieš tris mėnesius ir, 
kaip FTB nenoromis pripažino, ne mažiau kaip metais pranoko nau- 
jausią jų turimą įrangą. Centras galėjo priimti signalus iš visų dvi- 
dešimt dviejų žemutiniuose aukštuose įtaisytų „blakių“ ir kiekvieną 
atskirai arba visus iš karto perduoti į palydovinę anteną. 

— Ar nustatėt, kur signalai būdavo priimami? — paklausė An- 
derhilas. Geras klausimas, nes to FTB tikrai nežinojo. 

— Ne. Signalų iš centro galima klausytis trijų mylių spinduliu, 
taigi vietos nustatyti nebuvo įmanoma. 

— Turit kokių nors versijų? 

— Taip, vieną netgi labai gerą. Abejoju, ar Laniganas būtų bu- 
vęs toks kvailas, kad įtaisytų lėkštę kur nors Biloksyje. Jam būtų 

tekę nuomotis patalpas, slėpti „lėkštę“ ir sėdėti prie jos valandų 
valandas, kad ką nors išgirstų. Jis buvo pratęs veikti planingai. Visą 
laiką įtariau, kad jis šnipinėjo firmą iš laivo. Šitaip kur kas pa- 
prasčiau ir saugiau. Firma nuo įlankos vos už puskilometrio. |lan- 
koje plaukioja daugybė laivų. Nuleidęs inkarą už pusantro kilo- 
metro nebesutiksi nė gyvos dvasios. 

— Ar jis turėjo laivą? 


— Neaptikom. | 

— Turit kokių nors įrodymų, kad jis šnipinėjo iš laivo? 

— Galbūt. 

Stefanas nutilo, nes nuo šios vietos FTB jokių duomenų nebe- 
turėjo. 


Anderhilas suirzo: 

— Tai juk ne kryžminė apklausa, pone Stefanai. 

— Žinau. Išilgai pakrantės išklausinėjom visus laivų nuomotojus, 
nuo Destino iki Naujojo Orleano. Vienas mus sudomino. 1992-ųjų 
vasario vienuoliktą, kai buvo palaidotas Laniganas, nedidelė firma 
Orendž Byče, Alabamos valstijoje, vienam vyriškiui išnuomojo tris- 
dešimt dviejų pėdų burlaivį. Už mėnesį jie ima tūkstantį dolerių nuo- 
mos, tačiau tas vyriškis pasiūlė dvigubai su sąlyga, kad galės mokėti 
grynais, be jokių sąskaitų. Palaikęs jį narkotikų prekeiviu savininkas 
iš pradžių nesutiko. Tuomet vyriškis pasiūlė penkių tūkstančių do- 
lerių užstatą ir du tūkstančius nuomos per mėnesį, prašydamas išnuo- 
moti burlaivį porai mėnesių. Verslas nesisekė. Laivas nuo vagystės 
apdraustas. Taigi savininkas surizikavo. 

Anderhilas klausėsi net nemirktelėdamas ir viską užsirašinėjo. 

— Rodėt jam nuotrauką? 

— Taip. Sakė, jog tai galėjo būti ir Patrikas. Tik be barzdos, 
juodais plaukais, su beisbolo kepuraite ir akininiais, kur kas ap- 
kūnesnis. Tuomet jis dar nebuvo toks liesas. Vis dėlto patvirtinti, 
jog tai tikrai jis, savininkas negalėjo. 

— Kokia pavarde prisistatė? 

— Rendžio Ostino. Turėjo Džordžijoje išduotą vairuotojo pažy- 
mėjimą. Kitų dokumentų nerodė. Bet jis juk siūlė penkis tūkstan- 
čius grynais. Už dvidešimt savininkas būtų pardavęs jam burlaivį. 

— Burlaivis dingo? 

— Taip, bet netrukus atsirado. Savininkas sakė, jog jam kilę įta- 
rimų, nes apie burlaivius Rendis nusimanė menkai. Visko klausi- 
nėjo, aiškinosi. Sakė, kad gyvena Atlantoje, bet nori plaukti į pietus 
pailsėti nuo nevykusios santuokos, žiaurios konkurencijos, pinigų 
ir kasdienybės. Anksčiau nemažai plaukiojęs, rengiasi plaukti į Ky- 
zo salas, bet prieš tai norėtų pasitreniruoti. Pažadėjo nuo kranto 
per daug nenutolti. Kalbėjo gana įtikinamai, ir savininkas nurimo, 
bet įtarimų jam vis tiek liko. Kitą dieną Rendis pas jį lyg iš dan- 
gaus nukrito — nei automobilio, nei taksi, tarsi į doką būtų atkul- 
niavęs pėsčias. Viską susitvarkęs tuoj pat išplaukė. Nepriklauso- 
mai nuo vėjo galingas dyzelinis burlaivio variklis leido plaukti aš- 
tuonių mazgų per valandą greičiu. Jis nuplaukė į rytus ir išnyko 
horizonte, o savininkui beliko tik stebėti jį nuo kranto. Eidamas 
pakrante pakeliui užsuko į vieną kitą mėgstamą barą, bet burlai- 
vio iš akių neišleido. Rendis plaukė už ketvirčio kilometro nuo 
kranto ir gana pakenčiamai tvarkėsi. Paskui burlaivį paliko Perdi- 
do įlankos prieplaukoje ir nuvažiavo nuomotu „Taurus“ su Ala- 
bamos registracijos numeriu. Tai truko porą dienų. Savininkas sa- 
vo burlaivį vis dar stebėjo. Iš pradžių Rendis plaukiojo apie kilo- 
metrą nuo kranto, vėliau išdrįsdavo nuplaukti toliau. Trečią ar ket- 
virtą dieną Rendis nuplaukė į vakarus link Mobilio ir Biloksio ir 
tris dienas jo nesimatė. 

Paskui grįžo ir vėl išplaukė į vakarus. Niekad neplaukdavo į 
rytus arba pietus, Kyzo salų kryptimi. Kadangi Rendis toli neplauk- 
davo, tai savininkas liovėsi nerimavęs dėl burlaivio. Kartais Ren- 
dis išplaukdavo savaitei, bet visuomet sugrįždavo. 

— Manot, jog tai buvo Patrikas? 

— Taip. Neabejoju. Viskas atrodo logiška. Burlaivyje jis būda- 
vo vienas. Galėdavo plaukioti dienų dienas nieko nesutikdamas. 
Siųstuvo signalus galėjo priimti iš bet kurios vietos tarp Biloksio 
ir Galfporto. Be to, burlaivyje turėjo puikias sąlygas liesėti. 

— O paskui? 

— Paliko burlaivį prieplaukoje ir niekam nieko nesakęs dingo. 
Savininkas atgavo laivą ir dar susižėrė penkis tūkstančius. 

— Apžiūrėjot burlaivį? 

— Kiekvieną kvadratinį centimetrą. Nieko. Savininkas sakė, jog 
laivas niekuomet toks švarus nebuvęs. 

— Kada jis pradingo? 

— Savininkas nežinojo, nes laivo kasdien nebesekdavo. Prieplau- 
koje jį surado kovo trisdešimtą, po keturių dienų, kai dingo pini- 
gai. Apklausėme prieplaukos budėtoją, bet šis neprisiminė, ar bur- 
laivį prieplaukoje Rendis paskutinį kartą paliko kovo dvidešimt ket- 
virtą ar dvidešimt penktą. Taigi datos idealiai sutampa. 

— O tas nuomotas automobilis? 

— Vėliau radom ir jį. Vasario dešimtą dieną, praėjus maždaug 
dešimčiai valandų po to, kai užgesino gaisrą prie greitkelio, „Avis“ 
firma Mobilio vietinių linijų oro uoste automobilį išnuomojo vy- 
riškiui, kuris buvo tvarkingai nusiskutęs, trumpais tamsiais plau- 
kais, su tamsiais akiniais raginiais rėmeliais, vilkėjo švarku, buvo 
su kaklaraiščiu, sakė ką tik atskridęs iš Atlantos. Budėtojai paro- 
dėm Patriko Lanigano nuotraukas. Ji taip pat negalėjo patvirtinti, 
jog tai buvęs tas pats vyriškis. Matyt, ir čia jis pateikė Džordži- 
jos valstijos vairuotojo pažymėjimą. Sumokėjo suklastota, Rendžio 
Ostino vardu išduota „Visa“ kredito kortele. Dekature, Džordži- 
jos valstijoje galiojantis sąskaitos numeris vogtas. Sakė, jog ver- 
čiasi nekilnojamuoju turtu, čia atskridęs ieškoti sklypų kazino sta- 
tyboms — kad nereikėtų blanke įrašyti kompanijos pavadinimo. 
Automobilį išsinuomojo savaitei, bet nesugrąžino. „Avis“ jį atga- 
vo tik po metų ir dviejų mėnesių. 

— Kodėl jis pats jo negrąžino? — stebėjosi Anderhilas. 

— Nieko nuostabaus. Kai išsinuomojo, apie jo žūtį dar niekas 
nežinojo. Tačiau kitą dieną Patriko veidas mirgėjo visuose Mobi- 
lio ir Biloksio laikraščiuose. Tikriausiai jis nenorėjo rizikuoti, to- 
dėl automobilio ir negrąžino. Kažkas jį pavogė, o vėliau jis atsi- 
rado Montgomeryje visas sudaužytas. 

— Kur Patrikas nuvyko paskui? 

— Spėju, kad iš Orendž Byčo jis išvyko kovo dvidešimt ketvir- 
tą ar dvidešimt penktą buvusio partnerio Dougo Vitrano pavarde. 
Išsiaiškinom, jog dvidešimt penktą jis iš Montgomerio išskrido į 

Atlantą, paskui pirmąja klase — į Majamį ir Nasau. Visi bilietai — 
Dougo Vitrano pavarde, taip pat ir pasas, kurį pateikė Majamio ir 
Bahamų oro uostuose. Į Nasau atvyko kovo dvidešimt šeštą aš- 
tuonios trisdešimt ir devintą valandą atsidarius bankui jis buvo jau 
ten. Grehamui Danlepui pateikė pasą ir visus reikiamus dokumen- 
tus. Peradresavęs pinigus atsisveikino ir sėdo į Niujorko reisą. La 
Gardijoje nusileido 14:30, Vitrano dokumentus pakeitė kitais. Tuo- 
met jį ir pametėm. 


Kai suma pasiekė penkiasdešimt tūkstančių dolerių, Trudė nu- 
sileido. Tai buvo bulvarinis televizijos pokalbių šou „Žurnalo pus- 
lapiuose“, turintis gana didelį reitingą ir, matyt, daug grynųjų. Už- 
tamsinę valgomojo langus pastatė prožektorius, visur buvo priraiz- 
gyta laidų. Tiesiai iš Los Andželo atskraidinta „žurnalistė“ Nensė 
de Andželo atsivežė būrį kirpėjų ir makiažo meistrų. 

Trudė ilgai gražinosi prieš veidrodį, taigi nulipusi žemyn atro- 
dė stulbinančiai. Nensė pastebėjo, jog ji atrodanti pernelyg graži: 
ji juk įskaudinta, palūžusi, išduota, persekiojama teismų ir pyks- 
ta, kad vyras jai su dukrele iškrėtė tokį žiaurų pokštą. Trudė apsi- 
ašarojo, ir Lencas visą pusvalandį turėjo ją guosti. Grįžusi su džin- 
sais ir megztiniu atrodė būtent taip, kaip derėjo. 

Ešli Nikolę panaudojo kaip dekoraciją. Pasodinusi ją ant so- 
fos šalia mamos Nensė sukomandavo: 

— Stenkis atrodyti labai liūdna. 

Apšvietėjai patikrino prožektorius. 

— Reikia, kad ji verktų, — tarė Trudei. - Tikromis ašaromis. 

Siaubingąjį Patriko poelgį prieš kameras aptarinėjo gal valan- 
dą. Prisiminusi laidotuves Trudė apsiverkė. Parodė avarijos vietoje 
rasto sportbačio nuotrauką. Visus tuos metus ji smarkiai kentėjusi. 
Ne, antrą kartą neištekėjusi. Ne, sugrįžęs vyras jai net nepaskambi- 
nęs. Ji nežinanti, ar to norėtų. Ne, dukrelės jis nė nemėginęs aplan- 
kyti. Ir Trudė vėl apsiašarojo. 

Ji nenorinti skirtis, tačiau kas jai belieka? O dar tas siaubingas 
ieškinys! Draudimo kompanija ją persekioja tarsi kokią veltėdę. 


140 


Patrikas — tikras niekšas. Jei pinigai atsirastų, ar ji tikisi gauti nors 
dalį jų? Žinoma, ne! Net tokia mintis jai atrodanti absurdiška. 

Laidą sutrumpino iki dvidešimties minučių. Patrikas ją žiūrėjo 
tamsioje ligoninės palatoje ir šypsojosi. 


Kai sučirškė telefonas, Sendžio sekretorė iš laik- 

raščio kirpo jo nuotrauką ir trumpą žinutę apie va- 

kar teisme įvykusį pirminį bylos klausymą. Ji tuo- 
jau pat perjungė pokalbį Sendžiui. 

Skambino Li Pires. Pasisveikinusi paklausė, ar radęs „blakių“. 
Sendis atsakė radęs, bet tik vakar. Ji apsistojusi netoliese, viešbu- 
tyje prie Kanalo, ten ir pasiūlė susitikti. Jos kvietimas Sendžiui bu- 
vo svaresnis nei federalinio teisėjo įsakymas. Padarys viską, ko ji 
prašo. Jam malonu išgirsti vien jos balsą. 

Sendis pamažu žingsniavo Poidraso gatve, paskui pasuko į 
Megezin ir netrukus atsidūrė prie Kanalo. Atgal nesigręžiojo. Pa- 
ranojiška Patriko baimė buvo suprantama: vargšas visą laiką 
slapstėsi, bet šmėklos jį vis tiek pasivijo. Sendis nieku gyvu ne- 
norėjo patikėti, jog kas nors galėtų jį persekioti. Juk jis — advo- 
katas spėjusioje plačiai išgarsėti byloje. Būtų tikra nesąmonė jį 
šnipinėti. Vienas klaidingas žingsnis, ir byla prieš Patriką smar- 
kiai nukentėtų. 

Vis dėlto jis kreipėsi į apsaugos firmą. To pageidaująs jo klien- 
tas, bet ne jis. 

Li pasisveikino tvirtu rankos paspaudimu ir trumpu šyptelėji- 
mu, ir jis iš karto suprato, kad jos mintys sukasi apie daugybę da- 
lykų. Buvo basa, su džinsais ir baltais medvilniniais marškinėliais, 
atrodė visai kasdieniškai. Matyt, tokie yra dauguma brazilų, pa- 
manė jis, nors Brazilijoje niekuomet nebuvo. Spintos durys buvo 
praviros. Drabužių — ne per daugiausiai: matyt, ji visą laiką ke- 
liauja, gyvena „ant ratų“ ir tikriausiai slapstosi taip pat, kaip dar 
neseniai slapstėsi Patrikas. Pripylusi du puodelius kavos pakvietė 
sėstis prie stalo. 

— Kaip jis? 

— Gyja. Daktaras sako, kad gerai. 

— Nudegimai gilūs? — paklausė ramiai. Jam patiko klausytis 
švelnaus jos akcento. 

— Taip, — atsakė iš portfelio traukdamas aplanką ir stumtelėda- 
mas jai. — Štai. 

Išvydusi pirmąją nuotrauką ji susiraukė ir kažką sumurmėjo 
portugališkai. Pamačius antrąją sudrėko akys. 

— Vargšas Patrikas, — tyliai ištarė. 

Atgalia ranka švelniai braukdama ašaras ji ilgai žiūrėjo į nuo- 
traukas, kol Patrikas pagaliau susiprato paduoti jai popierinę no- 
sinaitę. Žvelgė į nuotraukas ir verkė nesivaržydama, paskui tvar- 
kingai sudėjo jas atgal į aplanką. 

— Tikrai liūdna, — nežinodamas, ką pasakyti, tarė Sendis. Ga- 
liausiai prisiminė: 

— Štai. Laiškas nuo Patriko. 

Nurimusi įpylė dar kavos ir paklausė: 

— Ar jis liks invalidas? 

— Gydytojas mano, kad ne. Randų liks, bet laikui bėgant ir jie 
išsilygins. 

— O kaip psichika? 

— Viskas gerai. Tik beveik nemiega. Visą laiką — ir dieną, ir 
naktį — jį kamuoja košmarai. Bet jis sveiksta. Jo kančias sunku 
net įsivaizduoti. 

Gurkštelėjęs kavos pridūrė: 

— Gerai dar, kad liko gyvas. 

— Jis nuolat kartodavo, kad jo nenužudys. 

Buvo tiek daug klausimų. Sendžio viduje kirbėjo advokatas: ar 
Patrikas žinojo, kad jie jau lipa ant kulnų? Ar žinojo, kad viskas 
netrukus baigsis? Kur buvo ji, kai jie aplinkui suko ratus? Gyve- 
no kartu su juo? Kaip paslėpė pinigus? Kur jie dabar? Ar saugiai 
paslėpti? Nagi, pasakyk ką nors pagaliau. Aš juk advokatas. Ma- 
nimi galima pasitikėti. 

— Pasikalbėkim apie skyrybas, — ji staiga pakeitė temą. Jautė, 
kad jam smalsu. 

Atsistojusi nuėjo prie spintelės, išėmė iš stalčiaus storą aplan- 
ką ir, padėjusi jį priešais Sendį, paklausė: 

— Matėt vakar Trudę per televiziją? 

— Taip. Apgailėtina, ar ne? 

— Ji labai graži, — pastebėjo Li. 

— Taip, graži. Tikriausiai jos išvaizda ir susuko Patrikui galvą. 

— Tikriausiai ne tik jam. 

— Tikriausiai. | 

— Patrikas ją niekina. Ji nebuvo jam gera, visus tuos metus jį 
apgaudinėjo. 

— Apgaudinėjo? 
kos metais Patrikas buvo pasamdęs privatų seklį. Lencas Maksas 
yra jos meilužis. Visą laiką su juo susitikinėjo. Kai Patrikas išva- 
žiuodavo, Lencas ateidavo pas ją į namus. Seklys jį nufotografa- 
vo. Yra nuotraukų, kuriose Lencas su Trude deginasi prie basei- 
no, Žinoma, nuogi. 

Pavartęs aplanką Sendis rado nuotraukas. Nuogutėliai it ką tik 
gimę. Šelmiškai šyptelėjęs tarė: 

— Dabar skyrybos atrodys visai kitaip. 

— Matot, Patrikas nori skirtis. Jis nesipriešins. Tačiau ją reikia 
nutildyti. Ji Patriką šmeižia. | 

— Šitos tikrai ją nutildys. O kaip mergaitė? 

Li atsisėdo ir pažvelgė tiesiai Sendžiui į akis: 

— Ešli Nikolę Patrikas myli, bet yra viena smulkmena: jos tė- 
vas ne jis. | 

Sendis gūžtelėjo pečiais, lyg, tai jam būtų ne naujiena: 

— O kas gi? 

— Patrikas nežino. Tikriausiai Lencas. Atrodo, jog Trudė su 
Lencu kurį laiką gyveno kartu. Jiedu draugauja nuo vidurinės mo- 
kyklos. 

— Iš kur Patrikas žino, kad ne jis jos tėvas? 

— Kai mergaitei buvo metai ir du mėnesiai, iš jos pirštuko Pa- 
trikas paėmė kraujo mėginėlį ir kartu su savuoju nuvežė į DNR 

analizės laboratoriją. Įtarimas pasitvirtino. Jos tėvas tikrai ne Pa- 
trikas. Išvados yra šiame aplanke. 

Sendis atsistojo ir ėmė žingsniuoti po kambarį, stengdamasis 
mintyse viską surikiuoti. Stabtelėjęs prie lango kurį laiką žvelgė į 
Kanalu plaukiojančius lavus. Įminta dar viena Patriko mįslė. Da- 
bar lieka išsiaiškinti, ar seniai Patrikas planavo išsivaduoti nuo savo 
praeities. Neištikima žmona, pavainikė dukra, siaubinga katastro- 
fa, jokių lavonų, subtiliai suplanuota vagystė — griebk pinigus ir 
bėk. Nuostabiai suplanuota. Viskas sekėsi kuo puikiausiai, Žino- 
ma, iki dabar. 

— Tai kam priešintis skyryboms? — paklausė vis dar žvelgda- 
mas apačion. — Jeigu vaikas ne jo, tai kam visas tas šiukšles kelti 
į viešumą? 

Atsakymą Sendis žinojo, tačiau norėjo, kad atsakytų ji — šitaip 
galbūt išaiškės dar viena didžiojo plano dalis. | 

— Apie tas šiukšles jūs papasakosite tik jos advokatui, — paaiš- 
kino Li. — Parodysit jam šį aplanką, viską, kas jame yra. Tuomet 
ji tikrai stengsis kuo greičiau susitarti. 

— Dėl turto? 

— Taip. 

— Kokios sąlygos? 

— Ji negauna nieko. 

— O kas tas „nieko“? | 

— Nelygu kas. Gali būti nedidelė sumelė arba didžiuliai turtai. 

Atsigręžęs Sendis dėbtelėjo į ją: 

— Negaliu tartis dėl turto dalybų nežinodamas, kiek jo mano 
klientas turi. Kada nors judu vis tiek turėsit man viską papasakoti. 

— Kantrybės, — atsakė ji visiškai ramiai. — Viskam savas laikas. 

— Ar iš tikrųjų Patrikas tikisi iš visos šitos maišalynės išsipirkti? 

— Bent jau mėgins. 

— Tas nieko negelbės. 

— Turit geresnį pasiūlymą? 

— Ne. 

— Žinau, kad neturit. Tai vienintelis mūsų šansas. 

Sendis atsišliejo į sieną. 

— Būtų geriau, jeigu judu man būtumėt atviresni. 

— Viską sužinosit, bet pirmiausia reikia pasirūpinti skyrybomis. 
Trudė turi atsisakyti visų pretenzijų į jo turtą. 

— Bus nesunku. Ir gana smagu. 

— Pasirūpinkit tuo, o kitą savaitę vėl pasikalbėsim. 

Sendžiui buvo laikas eiti. Atsistojusi ji ėmė rankioti popierius. 
Dėdamasis aplankus į portfelį jis paklausė: 

— Kiek laiko čia būsit? 

— Neilgai, — atsakė tiesdama voką. — Perduokit Patrikui. Pasaky- 
kit, kad man viskas klojasi gerai ir kol kas manęs niekas neseka. 

Imdamas voką Sendis mėgino sugauti jos žvilgsnį. Ji nekan- 
travo, kad jis greičiau išeitų. Jis norėjo jai kaip nors padėti arba 
bent pasiūlyti savo pagalbą, tačiau žinojo, jog ji atsisakys. 

Nenoriai šyptelėjusi priminė: 

— Laukia darbas. Paskubėkit. Kitkuo pasirūpinsime mudu su Pa- 
triku. 


Tuo metu, kai Stefanas išpažino savo kaltes Vašingtone, Benis 
Aricija su Gajumi įsikūrė Biloksyje, išsinuomojo trijų miegamųjų 
butą prie Beko įlankos ir jame įsivedė keletą telefonų bei faksą. 

Jie neabejojo, jog mergina pasirodys Biloksyje. Patrikas užda- 
rytas, jo keliai artimiausiu metu visiškai aiškūs. Jis niekur neišva- 
žiuos. Vadinasi, pas jį turės atvykti pati, o kai tik pasirodys, jie 
griebs ją nieko nelaukdami. 

Šiai paskutinei nedidelei kampanijai Aricija sukišo šimtą tūks- 
tančių dolerių ir prisiekė sau, jog tai viskas. Vėjais paleisti beveik 
du milijonai, laikas liautis, kol neiššvaistė visų. Kiti du šios nepa- 
tvarios sąjungos partneriai — „Šiaurės draudimas“ ir „Monarch Sje- 
ra“ — jau nuleido rankas. Stefanas užliūliuos FTB pasakėlėmis, o 
Gajui gal pasiseks surasti merginą, bet vilties nedaug. 

Osmaras su savo sėbrais vis dar šmirinėjo Rio gatvėmis. Jei 
būtų sugrįžusi, jau būtų ją pastebėję. Osmaras turėjo daug paran- 
kinių, bet visi jie ten dirba prastai. 

* * * 

Grįžimas į pakrantę Beniui Aricijai sukėlė slogių prisiminimų. 
Apsigyveno čia 1985-aisiais, kai jam pasiūlė milžiniškos „Platt £ 
Rockland Industries“ kompanijos administratoriaus vietą. Dvide- 
šimt metų jį siuntinėjo po visą pasaulį, kai tik kuriame nors kom- 
panijos padalinyje kas sutrikdavo. Tarp Biloksio ir Mobilio įsikū- 
rusi Naujoji pakrantės laivų statykla buvo vienas pelningiausių 
kompanijos padalinių. 1985 metais iš Karinio jūrų laivyno ji gavo 
dvylikos milijardų vertės užsakymą pastatyti keturis ekspedicinius 
atominius povandeninius laivus, ir kažkas viršuje nusprendė, jog 
Beniui reikia nuolatinės gyvenamosios vietos. 

Benis augo Niū Džersyje, mokėsi Bostone, vedė merginą iš 
aukštuomenės, o jį siunčia dirbti į užkampį prie įlankos Misisipės 
valstijoje. Jis pasijuto kompanijos smarkiai nuvertintas. Po dvejų 
gyvenimo Biloksyje metų žmona jį paliko. | 

„Platas ir Roklandas“ buvo valstybinė kompanija, turinti dvide- 
šimt vieną milijardą akcinio kapitalo ir aštuoniasdešimt tūkstančių 
darbuotojų šimtas trijose šalyse išsibarsčiusiuose trisdešimt šešiuo- 
se padaliniuose. Kompanija mažmeninėmis kainomis prekiavo biu- 
ro reikmenimis, kirto medieną, tūkstančius uždirbdavo iš plataus var- 
tojimo prekių, pardavinėjo draudimą, eksploatavo gamtines dujas, 
vežė krovinius, kasė varį ir statė atominius povandeninius laivus. 
Tai buvo decentralizuota įvairiausių kompanijų samplaika, todėl, 
kaip dažnai pasitaiko, kairė nežinojo, ką daro dešinė. Nepaisant to, 
gaudavo milžiniškus pelnus. 

Benis svajojo modernizuoti kompaniją, šlamštą parduoti, o pi- 
nigus investuoti į perspektyvesnius padalinius. Jis buvo labai am- 
bicingas. Vyresnybė puikiai žinojo, kad jis siekia aukštų pareigų. 

Gyvenimą Biloksyje Benis laikė žiauria jam iškrėsta išdaiga. 
Kompanijoje jautėsi savo priešų nustumtas į šalikelę. Jis bjaurė- 
josi vyriausybės kontraktais, raudonomis juostomis, biurokratais ir 
Pentagono arogancija, piktinosi, jog taip lėtai vyksta povandeni- 
nių laivų statyba. 

1988 metais prašėsi perkeliamas kitur, bet gavo neigiamą atsa- 
kymą. Po metų pasklido gandas apie didelį biudžeto pereikvojimą 

ekspedicijos projekte. Laivų statyklą užplūdo vyriausybės audito- 
riai ir Pentagono vadovybė. Statyba visai sustojo. Benio kėdė ėmė 
braškėti, artėjo galas. 

„Platas ir Roklandas“ turėjo didelę patirtį biudžeto viršijimo, 
prirašymų ir fiktyvių sąskaitų išrašinėjimo srityje. Toks buvo kom- 
panijos darbo stilius, todėl pričiupta vadovybė kaip visuomet at- 
leido tuos, kurie tokiems metodams nepritarė, ir su Pentagonu ėmė 
derėtis dėl nedidelės kompensacijos. | 

Benis kreipėsi į vietos advokatą Čarlzą Boganą, vyresnįjį ne- 
didelės teisininkų firmos partnerį. Ta firma neseniai buvo priėmu- 
si dar vieną partnerį — Patriką Laniganą. JAV senatorius nuo Mi- 
sisipės valstijos buvo Bogano pusbrolis. Jis vadovavo karinių asig- 
nacijų pakomitečiui ir ginkluotųjų pajėgų | vyresnybės buvo labai 
vertinamas. 

Be to, advokatas Boganas — buvęs federalinio teisėjo auklėti- 
nis, taigi ši nedidelė firma turėjo tokių puikių politinių ryšių kaip 
jokia kita Misisipės valstijoje. Kaip tik to Beniui ir reikėjo. 

Aktą dėl fiktyvių sąskaitų, dar žinomą „Švilpikų įstatymo“ pa- 
vadinimu, Kongresas išleido tam, kad Žinančius apie vyriausybi- 
nių kontraktų biudžeto viršijimą asmenis paskatintų apie tai pra- 
nešti atitinkamoms instancijoms. Benis tą aktą gerai išanalizavo, 
net firmos juristą privertė smulkiai jį išnagrinėti, o paskui susira- 
do Boganą. 

Jis pareiškė galįs įrodyti, jog „Platas ir Roklandas“ ekspedici- 
jos projekto biudžetą viršijo maždaug šešiais šimtais milijonų do- 
lerių. Jausdamas prie kaklo kirvio ašmenis, nenorėjo tapti atpirki- 
mo ožiu. Įskųsdamas rizikuotų apskritai likti be darbo: „Platas ir 
Roklandas“ paskleistų paskalas, ir, pakliuvęs į juoduosius sąrašus, 
jis visam laikui susigadintų karjerą. Benis puikiai žinojo, kokios 
šio žaidimo taisyklės. 

Pagal tą aktą „švilpikas“ gali gauti penkiolika procentų nuo vy- 
riausybei sugrąžintos sumos. Benis turėjo „Plato ir Roklando“ kės- 
lus įrodančių dokumentų. Kad gautų tuos penkiolika procentų, jam 
trūko tik Bogano kompetencijos ir įtakos. 

Boganas pasamdė privačių inžinierių, įvairių konsultantų, kurie 
peržiūrėtų ir padėtų susivokti tūkstančiuose laivų statyklos dokumen- 
tų, kuriais jį užtvindė Aricija. Viskas buvo dailiai susieta ir, kaip vė- 
liau paaiškėjo, ne taip jau sudėtinga: kompanija nieko naujo neišra- 
do: toms pačioms medžiagoms būdavo išrašoma po keletą sąskaitų 
ir klastojami dokumentai. „Plate ir Roklande“ panašūs dalykai bu- 
vo taip įsisenėję, jog, tik du laivų statyklos vadovai žinojo, jog tai — 
machinacijos. Benis aiškino jas aptikęs atsitiktinai. 

Surinkę pakankamai aiškių, neginčijamų įrodymų, 1990 metų 
rugsėjo mėnesį advokatai federaliniam teismui įteikė ieškinį tvir- 
tindami, jog „Platas ir Roklandas“ iš vyriausybės neteisėtai gavo 
šešis šimtus milijonų dolerių. Tą pačią dieną Benis atsistatydino 
iš pareigų. | 

Byla buvo kruopščiai parengta, Boganas pasidarbavo iš peties. 
Taip pat ir jo pusbrolis. Senatorius viską žinojo kur kas anksčiau, to- 
dėl, kai byla pasiekė Vašingtoną, labai susidomėjęs sekė jos svars- 
tymą. Boganas nenusipigino, senatorius — taip pat. Firma tikėjosi 
kaip paprastai gauti trečią tų penkiolikos procentų - šešių šimtų mi- 
lijonų dolerių — dalį. Kokios dalies užsiprašė senatorius — nežinia. 

Boganas vietos žiniasklaidai pažėrė pakankamai šiukšlių, kad 
prispaustų kompaniją Misisipės valstijoje. Vašingtone tą patį pa- 
darė senatorius. „Plato ir Roklando“ darbeliai iškilo į viešumą. 
Kompanija buvo užspeista į kampą, finansavimas nutrauktas, ak- 
cininkai niršo. Buvo atleista daug Naujosios pakrantės laivų sta- 
tyklos vadovų. Grėsė dar daugiau atleidimų. 

„Plato ir Roklando“ vadovybė kaip visuomet su teisingumu mė- 
gino tartis, bet šįkart jiems tai neišdegė. Po metų kompanija suti- 
ko vyriausybei grąžinti šešis šimtus milijonų dolerių ir pažadėjo 
daugiau nebenusidėti. Pentagonas sutarties nenutraukė, nes du po- 
vandeniniai laivai buvo jau pastatyti. Taigi „Platui ir Roklandui“ 
buvo leista užbaigti projektą, kuris, kaip iš pradžių buvo numaty- 
ta, turėjo kainuoti dvylika milijardų dolerių, bet dabar jo kaina šok- 
telėjo iki dvidešimties milijardų. 

Benis laukė savo laimikio, o Boganas su partneriais savąją da- 
lį jau švaistė. Tuomet dingo Patrikas, o netrukus — ir pinigai. 

Sulaukęs šešiolikos viename Lusdeilo lombarde 

Peperis Skarboras nusipirko dvylikto kalibro re- 

mingtoną. Tuomet buvo per jaunas, kad galėtų 
įsigyti ginklą legaliai. Už jį Peperis sumokėjo du šimtus dolerių. 
Pasak jo motinos Neldinos, šį pirkinį jis labai brangino. Praėjus 
savaitei po Patriko mirties Svynis ir Gryno apygardos šerifas Ta- 
tumas šautuvą kartu su senu miegmaišiu ir maža palapinuke rado 
Patriko trobelėje. Trobelė Trudei nepriklausė, bet ji leido šerifams 
ją apžiūrėti. Vėliau dėl to jiedu galėjo patirti nemalonumų: ten ras- 
tų daiktų panaudoti teisme kaip įvykdytos Žmogžudystės įkalčių 
negalima, nes paėmė juos neturėdami kratos orderio. Šerifams tektų 
pasiaiškinti, jog daiktus rado ne ieškodami įkalčių (tuomet nusi- 
kaltimo nė neįtarė), o tik norėdami surinkti ir perduoti šeimai as- 
meninius Patriko daiktus. 

Miegmaišio ir palapinės Trudė neėmė, nes daiktai Patrikui ne- 
priklausė. Niekuomet anksčiau nebuvo jų mačiusi. Pigūs, tokių Pa- 
trikas tikrai nepirktų. Be to, kam jie jam? Jis juk turėjo trobelę. 
Užlipdęs etiketes, radinius Svynis numetė liudytojų kambaryje, nes 
neturėjo kur kitur jų saugoti. Palaukęs vienus kitus metus ketino 
parduoti kasmetinėje Šerifo mugėje, bet po pusantro mėnesio Nel- 
dina Krauč apsiašarojusi patvirtino, jog daiktai Peperio. 

Su šautuvu buvo kitaip. Kartu su palapine ir miegmaišiu jį ra- 
do po Patriko lova. Svynio nuomone, daiktai po ja buvo sumesti 
paskubomis. Ypač jį sudomino šautuvas. Svynis pats buvo medžio- 
tojas, todėl stebėjosi, koks gi kvailys galėtų palikti šautuvą nuo- 
šalioje trobelėje, į kurią bet kada gali įsilaužti vagys. Šių vietų 
medžiotojai trobelėse vertingų daiktų nepalikdavo. Atidžiau ap- 
žiūrėjęs šerifas pastebėjo, jog nutrintas šautuvo serijos numeris. 
Vadinasi, ginklas vogtas. 

Pasitarę abu šerifai nusprendė jį perduoti pirštų atspaudų eks- 
pertizei. Nieko ypatingo nesitikėjo, tačiau abu buvo prityrę parei- 
gingi policininkai. 

Vėliau, išgavęs pažadą, kad jo nelies, lombardo savininkas Lus- 
deile prisipažino, jog, tą šautuvą Peperis pirkęs iš jo. 

* *X* 

Mandagiai pasibeldę ir išgirdę kvietimą, į palatą įėjo Svynis ir 
Harisono apygardos vyriausiasis tardytojas Tedas Grimšou. Apie 
šį vizitą ir jo tikslą Svynis pranešė Patrikui iš anksto: reikia su- 
tvarkyti įprastus registracijos formalumus. 

Patrikas atsisėdo ant kėdės. Jis buvo apsivilkęs sportiniais marš- 
kinėliais ir šortais. Nufotografavo jį susivėlusį, rūgščia mina ran- 
koje laikantį kalinio registracijos numerį. Paskui Grimšou ėmė jo 
pirštų atspaudus, o Svynis stengėsi palaikyti pokalbį. Patrikas pa- 
geidavo pirštų atspaudus duoti stovėdamas. 

Svynis mėgino su juo pasikalbėti apie Peperį Skarborą, tačiau Pa- 
trikas priminė, jog kiekvienos apklausos metu turi dalyvauti jo ad- 
vokatas. Be to, jis neturi ką pasakyti nei prie advokato, nei be jo. 

Padėkoję abu išėjo. „Lanigano kameroje“ jų laukė Kateris ir 
iš Džeksono FTB atvykęs pirštų atspaudų ekspertas. Ant Peperio 
šautuvo Grimšou tuomet aptiko daug ryškių atspaudų ir juos nuė- 
męs laikė saugykloje. Dabar jie gulėjo paskleisti ant stalo. Šautu- 
vas buvo padėtas lentynoje greta palapinės, miegmaišio, sportba- 
čio, nuotraukų ir dar kelių skurdžių Patriko kaltės įrodymų. 

Gerdami kavą iš plastikinių puodelių jiedu šnekučiavosi apie 
žvejybą, o ekspertas pro padidinamąjį stiklą lygino senuosius pirštų 
atspaudus su naujaisiais. Ilgai neužtruko. | 

— Keletas atspaudų sutampa, — tarė jis neatsitraukdamas nuo 
darbo. — Ant vamzdžio tikrai yra Lanigano pirštų atspaudų. 

Puiku, pagalvojo jie. O kas toliau? 


Pokalbiams su advokatu Patrikas pareikalavo atskiros patalpos, 
ir daktaras Hajanis tuojau pat ją parūpino. Be to, išsireikalavo kėdę 
su ratais. Dabar slaugė išstūmė joje sėdintį Patriką pro du taikin- 
gai jo palatą saugančius sargybinius ir pro ypatingąjį agentą Brentą 
Majersą nuvežė prie lifto. Vienas iš sargybinių iki pirmo aukšto 
sekė iš paskos. 

Patrikui ir jo advokatui buvo paskirtas gydytojų pasitarimų 
kambarys. Ligoninė buvo maža, todėl šia patalpa gydytojai nau- 
dodavosi retai. Skenerį, apie kurį kalbėjo Patrikas, Sendis užsakė, 
tačiau reikėjo dar keletą dienų jo palaukti. 

— Paskubink juos, — tarė Patrikas. 

— Nesijaudink, Patrikai. Čia tikrai nieko nėra. Prieš valandą juk 
dar niekas nežinojo, kad gausim šitą kambarį. 

— Atsargumas gėdos nedaro. 

Atsistojęs Patrikas apėjo ilgą stalą, beje, visai nešlubuodamas, 
kaip pastebėjo Sendis. 

— Klausyk, Patrikai, pasistenk nors kiek atsipalaiduoti. Žinau, 
ilgai slapsteisi, bijojai, nuolat dairydavaisi per petį. Viską supran- 
tu. Bet visa tai baigėsi. Tave pagavo. Nebesinervink. 

— Jie vis dar manęs tyko, supranti? Surado mane, bet ne pini- 
gus. Pinigai jiems kur kas svarbiau. Nepamiršk to, Sendi. Jie ne- 
nurims, kol negaus pinigų. 

— Tai kas gi čia gali mūsų klausytis? Geriečiai ar blogiečiai? 
Policija ar banditai? 

— Tie, kurie tų pinigų neteko. Daug paklojo, kad juos susigrą- 
žintų. 

— Iš kur žinai? | 

Patrikas tik gūžtelėjo pečiais, tarsi dabar būtų pats tinkamiau- 
sias metas Žaisti. 

— Kas jie? — paklausė Sendis. 

Stojo ilga tyla, panašiai kaip ir anąkart kalbantis su Li, kai ji 
pakeitė pokalbio temą. 

— Sėskis, — tarė Patrikas. 

Jiedu susėdo vienas priešais kitą. Sendis išsitraukė storą aplan- 
ką, kurį prieš ketvertą valandų gavo iš Li. | 

Patrikas iš karto jį atpažino. 

— Kada su ja mateisi? — nekantriai paklausė jis. 

— Šįryt. Laikosi gerai, siunčia linkėjimų, kol kas niekas jos ne- 
seka. Prašė perduoti tau šitą, — per stalą stumtelėjo voką. 

Patrikas jį tuoj pat atplėšė, išėmė trijų puslapių laišką ir, nebe- 
kreipdamas dėmesio į savo advokatą, ėmė skaityti. 

Aplanke Sendis susirado nuotraukas, kur Trudė su savo alfonsu 
nuogutėliai tįso prie baseino. Jis nekantravo kuo greičiau jas paro- 
dyti Trudės advokatui. Su juo susitiks Mobilyje po trijų valandų. 

Baigęs skaityti Patrikas rūpestingai sulankstė ir vėl įdėjo laiš- 
ką į voką. 

— Parašiau jai dar vieną, — tai tardamas žvilgtelėjo per stalą ir 
pastebėjo nuotraukas. — Neblogos, ką? 

— Žavingos. Nė vienoje skyrybų byloje neturėjau tokių puikių 
įrodymų. 

— Teko paplušėti. Buvom vedę dvejus metus, kai kartą viena- 
me vakarėlyje Naujajame Orleane visai atsitiktinai susidūriau su 
buvusiu jos vyru. Susėdom išgerti, iš jo ir sužinojau apie Lencą, 
tą katiną, kuris čia šalia jos. 

— Li sakė. 

— Trudė netrukus turėjo gimdyti, todėl nutylėjau. Santuoka pa- 
mažu iro. Manėm, kad gimus kūdikiui ji pasitaisys. Trudė turi ne- 
įtikėtinų sugebėjimų meluoti. Nutariau pažaisti, tapti tėčiu ir taip 
toliau, bet pradėjau rinkti įrodymus. Nežinojau, ar man jų prireiks, 
tik jaučiau, jog mūsų santuoka galutinai sužlugo. Kai tik pasitai- 
kydavo proga, stengdavausi išvažiuoti iš namų darbo reikalais, į 
medžioklę, pažvejoti arba pas draugus. Neatrodė, kad ji be manęs 
liūdėtų. 

— Penktą popiet einu pas jos advokatą. 

— Bus smagu. Norėčiau pamatyti. Grasink kuo tik nori, bet pri- 
versk susitarti. Ji privalo atsisakyti visų teisių, Sendi. Ji iš manęs 
negaus nieko. 

— Kada man papasakosi apie savo turtus? 

— Greit. Truputį palauk. Kol kas yra svarbesnių dalykų. 

Išsiėmęs bloknotą Sendis pasirengė užsirašinėti. 

— Kalbėk, — tarė jis. 

— Lencas pavojingas. Nuo vaikystės trainiojosi Point Kadeto ba- 
ruose, vidurinės nebaigė, trejus metus sėdėjo už prekybą narkoti- 
kais. Tarp nusikaltėlių jis turi daug draugų, kurie už pinigus pa- 
darytų bet ką. Yra ir kitas storas aplankas. Jame — viskas apie jį. 
Ar Li tau jo dar nedavė? 

— Ne, tik šitą. 

— Paprašyk, kad atneštų. Tas pats privatus seklys žinias apie jį 

rinko visus metus. Lencas — smulkmė, bet vis tiek pavojingas. Dėl 
savo ryšių. O Trudė turtinga. Nežinau, kiek jai dar liko, bet tik- 
riausiai visų neišleido. 

— Manai, kad jis kėsinsis tave nužudyti? 

— Tikriausiai. Pagalvok, Sendi. Trudė vienintelė, kuriai mano 
mirtis būtų paranki. Jeigu manęs nebus, tai visi pinigai pasiliks jai, 
nebereikės baimintis, kad draudimo kompanija juos atims. Pažįs- 
tu ją. Pinigai ir prabanga jai — viskas. 

— Bet kaip jis... 

— Viskas įmanoma, Sendi. Patikėk. Viskas įmanoma. 

Tuos žodžius Patrikas ištarė ramiai, tarsi žinotų, ką reiškia nu- 
žudyti žmogų. Sendį net šiurpas nukrėtė. 

— Viskas įmanoma, — pakartojo Patrikas prisimerkęs, tačiau aky- 
se blykstelėjo keista kibirkštėlė. | 

— Gerai, tai ką man daryti? Sėdėti kartu su sargybiniais kori- 
doriuje? 

— Sugalvok ką nors, Sendi. 

— Ką? 

— Užsimink jos advokatui, kad anonimas tau pranešė girdėjęs, 
jog Lencas ieško samdomo žudiko. Paminėk tą lyg tarp kitko, bai- 
giantis pokalbiui. Advokatas tuomet jau bus toks apstulbęs, jog pa- 
tikės viskuo, ką jam sakysi. Užsimink, kad gal vertėtų apie tai pra- 
nešti policijai. Jis būtinai nulėks pas Trudę. Ji, žinoma, viską neigs, 
tačiau pasitikėjimas ja bus pakirstas. Trudė išsigąs vien minties, 
jog dar kažkas žino apie jos ir Lenco kėslus. Paskui tą patį papa- 
sakok šerifui ir FTB. Pasakyk, kad nerimauji dėl mano gyvybės. 
Paprašyk, kad jie pasikalbėtų su Trude ir Lencu. Aš ją labai gerai 
pažįstu, Sendi. Dėl pinigų ji paaukotų net Lencą, bet žinodama, 
jog ir pati gali įkliūti, tikrai nerizikuos. Jeigu policija susidomės, 
ji tikrai nieko nesiims. | 

— O tu viską apgalvojai kaip reikiant. Viskas? 

— Ne. Reikia, kad šie gandai prasisunktų į spaudą. Susirask re- 
porterį... 

— Lengvai. 

— Reikia tokio, kuriuo galėtum pasitikėti 

— Čia jau sudėtingiau. 

— Visai ne. Skaitau laikraščius, žinau porą. Patikrink juos. Pa- 
sirink tą, kuris tau labiau patiks. Paprašyk, kad gandus išspaus- 
dintų (tik nekalbėk į diktofoną), o už tai pažadėk, kad jam pir- 
mam papasakosi tiesą. Toks jų darbas. Pasakyk, kad šerifas gavo 
pranešimą, jog žmona, norėdama pasilikti pinigus, per kitus asme- 
nis ieško samdomo žudiko, kuris nužudytų jos vyrą. Spaudai tiks. 
Įrodymų jiems nereikia. Jie tik gandus ir spausdina. 

Viską užsirašęs Sendis užvertė bloknotą, negalėdamas atsiste- 
bėti savo kliento sumanumu. Bakstelėjęs rašikliu į aplanką pa- 
klausė: 

— Ar šito dar daug? 

— Ko? Šiukšlių? 

— Aha. | 

— Apie dvidešimt kilogramų. Nuo to laiko, kai pradingau, vis- 
kas guli saugiai užrakinta Mobilyje. 

— Ko dar ten yra? 

— Dar daugiau šiukšlių. 

— Apie ką? 

— Apie partnerius. Apie dar kai ką. Viskam ateis laikas. 

— Kada? 

— Greit, Sendi. 


Trudės advokatas J. Miurėjus Ridltonas, geraširdis šešiasdešimt 
dvejų metų senukas storu kaklu, specializavosi dviejose teisės sri- 
tyse: skandalingų skyrybų ir konsultavimo dėl finansinių machi- 
nacijų prieš vyriausybę. Jis buvo tikras priešingybių pavyzdys: tur- 
tingas, bet rengėsi prastai; protingas, bet kvailoko veido; besišyp- 
santis, tačiau piktas; ne per daug šnekus, bet aštrialiežuvis. Di- 
džiuliame jo kabinete Mobilio miesto centre buvo gausybė seniai 
apleistų bylų ir pasenusių teisės knygų. Mandagiai pasisveikinęs 
pakvietė Sendį sėstis, pasiūlė išgerti, nes buvo jau penkios minu- 
tės šeštos. Sendis atsisakė. J. Miurėjus taip pat nieko negėrė. 


154 


— Tai kaip tas mūsų bernelis laikosi? — paklausė Miurėjus blyks- 
telėdamas dantimis. 

— Kalbat apie?.. 

— Nagi, Patrikas. Pinigų dar neradot? 

— Nežinojau, kad privalau jų ieškoti. 

Sendžio atsakymas J. Miurėjų labai pralinksmino. Jis smagiai 
nusikvatojo, nė kiek neabejodamas, kad viršesnis čia yra jis. Visi 
koziriai — jo rankose. 

— Vakar per televiziją mačiau jūsų klientę, — pradėjo Sendis. — 
Koks ten to šou pavadinimas? 

— „Žurnalo puslapiuose“. Argi ji ne puiki? O mergytė? Tikras 
angelėlis. Vargšelė. 

— Mano klientas norėtų paprašyti, kad jūsų klientė santuokos 
ir skyrybų reikalų viešai nebekomentuotų. 

— Tegul jūsų klientas pabučiuoja mano klientei subinę. O jūs 
galit pabučiuoti mano. 

— Susilaikysiu, mano klientas taip pat. 

— Klausyk, sūneli, Pirmąją pataisą žinau skersai ir išilgai. Kal- 
bėk, ką nori. Daryk, ką nori. Spausdink, ką nori. Tokią teisę ga- 
rantuoja Konstitucija, - parodė į apdulkėjusių knygų sieną prie lan- 
go. — Prašymas atmestas. Mano klientė turi teisę viešai kalbėti ką 
tik nori ir kada nori. Jūsų klientas ją jau pakankamai įskaudino, 
nežinia, ką jis dar rengiasi iškrėsti. | 

— Gerai. Norėjau tik išsiaiškinti. 

— Ar dabar aišku? 

— Taip. Matot, mes sutinkam su jūsų klientės reikalavimu skir- 
tis ir nepretenduojam į vaiko globą. 

— Labai ačiū. Nepaprastai malonu iš jūsų pusės. 

— Mano klientas net nereikalauja teisės lankyti vaiką. 

— Mat kaip. Prieš ketverius metus paliko dukrelę likimo valiai, 
o dabar bijo net į akis pažiūrėti. 

— Visai ne, — tarė Sendis iš aplanko traukdamas DNR testą. 
Ištiesė jį J: Miurėjui, ir šis prisimerkęs pradėjo skaityti. Šypsena 
išnyko. 

— Kas tai? — paklausė įtariai. 

— Perskaitykit, — atsakė Sendis. 

Iš švarko kišenės J. Miurėjus išsitraukė akinius. Tekstą atitraukė 
kiek toliau nuo akių, prisiderino, kad geriau matytų, ir ėmė lėtai 
skaityti. Perskaitęs puslapį tuščiu žvilgsniu pažvelgė į Sendį, o kai 
perskaitė antrąjį, išgaravo visas jo žvalumas. 

— Koks siaubas, — tarė Sendis, kai J. Miurėjus baigė skaityti. 

— Nesišaipykit. Ji tikrai galės viską paneigti. 

— Tikrai negalės. Pagal Alabamos valstijos įstatymus DNR tes- 
tas laikomas neginčijamu įrodymu. Nors aš ir nesu toks geras Pir- 
mosios pataisos žinovas kaip jūs, bet jeigu tai bus paskelbta vie- 
šai, jūsų klientė pasijus labai nesmagiai. Tik pamanykit, vaikas — 
nuo vieno, 0 ji vaidina laimingai ištekėjusi už kito. Kaip jūs ma- 
not, Žmonėms tai tikriausiai visai neįdomu? 

— Tegul spausdina, — nelabai tvirtai atsakė J. Miurėjus, — man 
vis tiek. 

— Siūlyčiau pasitarti su savo kliente. 

— Pagal mūsų įstatymus tai nesvarbu. Jis žinojo, kad ji jam ne- 
ištikima, bet vis tiek su ja gyveno. Vadinasi, su tuo susitaikė. Pa- 
naudoti šito kaip skyrybų motyvo jis negali. 

— Nebekalbėkim apie skyrybas. Ji jas gaus. Palikim ramybėj ir 
vaiką. 

— O, suprantu. Šantažas. Jis tylės su sąlyga, kad ji nereikalau- 
tų turto dalybų. 

— Panašiai. 

— Jūsų klientas beprotis, ir jūs taip pat. 

J. Miurėjus sėdėjo suspaudęs kumščius, įraudusiais skruostais. 

Sendis ramiai pavartė aplanką, ištraukė dar vieną užslėptą gin- 
klą ir stumtelėjo dokumentą per stalą. 

— Kas tai? — paklausė J. Miurėjus. 

— Perskaitykit. 

— Pavargau skaityti. 

— Gerai. Tai privataus seklio ataskaita. Jis stebėjo jūsų klientę 
ir jos draugužį visus metus, kol mano klientas „pabėgo. Mažiau- 

siai šešiolika kartų įvairiose vietose jiedu buvo likę dviese, bet 
svarbiausia — mano kliento namuose, turime pagrindo manyti, kad 
ir lovoje. 

— Na ir kas? 

— Žiūrėkit, — tarė Sendis ant ataskaitos numesdamas dvi nuo- 
traukas. J. Miurėjus žvilgtelėjo, paskui stvėrė jas, kad geriau įsi- 
žiūrėtų. 

Sendis paaiškino: 

— Fotografuota prie baseino mano kliento namuose tuo me- 
tu, kai jis buvo išvykęs į seminarą Dalase. Ar matot pažįstamų 
veidų? 

J. Miurėjus kažką. tik sumurmėjo. 

— Yra ir daugiau, — tarė Sendis laukdamas, kol J. Miurėjus ati- 
toks. — Be to, turiu dar tris privataus seklio ataskaitas. Atrodo, jog 
mano klientas turėjo pagrindo įtarinėti. 

Iš pasipūtusio advokato J. Miurėjus Sendžio akyse it chamele- 
onas virto apgailėtinu tarpininku. Taip dažnai nutinka, kai advo- 
katas staiga pasijunta beginklis. Sunkiai atsidusęs susmuko savo 
sukamoje, oda aptrauktoje kėdėje visiškai nugalėtas. 

— Jie niekuomet mums nepasako visko iki galo, — ištarė jis. 

Staiga jiedu atsidūrė vienoje barikadų pusėje. Mes ir jie. Advo- 
katai ir klientai. Jis ir Sendis dabar išvien. Ir ką gi jiems daryti? 

Tačiau Sendis taktikos nekeitė: 

— Kartoju: nesu toks geras Pirmosios pataisos žinovas kaip jūs, 
tačiau Trudei būtų labai nesmagu, jeigu bulvarinė spauda visa tai 
išspausdintų. 

J. Miurėjus tik mostelėjo ranka į jo pusę ir žvilgtelėjo į laikrodį: 

— Tikrai nenorit išgerti? 

— Tikrai. 

— Kiek tas bernelis turi? 

— Dar nežinau. Tačiau ne tai svarbiausia. Svarbu tai, kas jam 
liks, kai nusės dulkės, o šito kol kas nežino niekas. 

— Iš devyniasdešimties milijonų turėtų būti likę dar daug. 

— Jo laukia kur kas rimtesnės bylos, nekalbant jau apie ilgalai- 
kį įkalinimą ir galbūt mirties bausmę. Skyrybos, pone Ridltonai, 
jam rūpi mažiausiai. 

— Tai kodėl mums grasinate? 

— Jis nori, kad ji tylėtų, o išsiskyrusi išvažiuotų ir nebekeltų 
jam jokių pretenzijų. Jis nori, kad tai būtų padaryta nedelsiant. 

— O jeigu ji nesutiks? — J. Miurėjus atsilaisvino kaklaraištį ir 
dar labiau susmego į kėdę. Staiga pastebėjo, kad jau vėlu ir kad 
jam reikia namo. Pagalvojęs pridūrė: 

— Ji juk visko neteko; ar jis tą supranta? Gyvybės draudimo 
kompanija susišluos viską. 

— Laimėtojų, pone Ridltonai, čia būti negali. 

— Pasikalbėsiu su ja. 

Susirinkęs popierius Sendis lėtai žengė prie durų. J. Miurėjus 
dar kartą liūdnai šyptelėjo, o kai atsisveikindami jiedu spaudė vie- 
nas kitam ranką, tarsi tik dabar prisiminęs Sendis papasakojo apie 
anoniminį skambutį: girdėjęs, jog Lencas ieško samdomo žudiko. 
Nežinąs, ar verta tuo tikėti, bet gal vis tiek reikėtų pranešti šeri- 
fui ir FTB. | 

Jiedu dar truputį pasišnekučiavo, ir Ridltonas pažadėjo su Trude 
apie tai pasikalbėti. 


Paskutinė palata, į kurią tądien užsuko daktaras Ha- 
J 1 janis, buvo Patriko. Temo, darbo diena buvo seniai 
pasibaigusi. Garsųjį savo pacientą jis rado sėdintį 
prie nedidelio darbo stalelio vieninteliame laisvame palatos kam- 
pe. Stalelį ir lempą Patrikas išprašė iš sanitaro. Ant jo stovėjo vien- 
kartinis puodelis su rašikliais ir pieštukais. Į kitą rinko sąvaržė- 
les, gumeles ir smeigtukus, kurių jam atnešdavo slaugės. Iš jų ga- 
vo ir tris bloknotus. 
Patrikas dirbo. Viename stalo kampe susikaupė įspūdinga juri- 
dinių dokumentų šūsnis. Tądien trečią kartą užsukus gydytojui Pa- 
trikas skaitė vieną iš daugelio jam iškeltų bylų. 

— Prašom užeiti į naująjį mano kabinetą, — tarė Patrikas. Be- 
veik virš jo galvos kabojo griozdiškas televizorius, o kėdė buvo 
įsprausta vos per žingsnį nuo lovos. 

— Gražus, — pagyrė daktaras Hajanis. Ligoninėse gandai sklin- 
da greičiau nei tarp advokatų. Pastarąsias dvi dienas darbuotojai 
nę firmą. 

— Tikiuosi, gydytojams bylų nekelsite. 

— Nieku gyvu. Per trylika darbo metų gydytojams neiškėliau 
nė vienos bylos, — tai tardamas jis atsistojo ir atsigręžė į Hajanį. 

— Jūs man iš karto patikot, — tarė gydytojas, atsargiai apžiūri- 
nėdamas žaizdas Patriko krūtinėje. — Kaip sekasi? — trečią kartą 
tądien paklausė jis. 

— Gerai, — pakartojo Patrikas nežinia kelintą kartą. Smalsios 
slaugės, pakerėtos garsenybės artumo, vos ne kas pusvalandį ras- 
davo dingstį užbėgti į palatą ir būtinai sučiauškėdavo: 

— Kaip sekasi? 

— Gerai, — atsakydavo jis. . 

— Ar dieną miegojot? — paklausė Hajanis apžiūrinėdamas nu- 
degimą kairėje šlaunyje. 

— Ne. Be vaistų negaliu užmigti, o dieną tikrai nenoriu jų ger- 
ti, — atsakė Patrikas. Tiesą sakant, kai po palatą nuolat šmirinėja 
slaugės ir sanitarai, miegoti tikrai neįmanoma. 

Atsisėdęs ant lovos krašto Patrikas pažvelgė į gydytoją ir nuo- 
širdžiai paklausė: 

— Galiu jus kai ko paprašyti? 

Paskubomis kažką pakeverzojęs lentelėje Hajanis atsakė: 

— Žinoma. 

Patrikas žvilgtelėjo kairėn, dešinėn, tarsi visur būtų pilna ausų. 

— Dirbdamas advokatu, — pradėjo jis tyliai, — gyniau vieną dėl 
grobstymo įkliuvusį bankininką. Jis buvo keturiasdešimt ketverių, 
vedęs, turėjo tris paauglius vaikus. Puikus žmogus, tik kvailai pa- 
sielgė. Jį ištempė iš namų vėlai naktį ir nuvežė į apygardos kalė- 
jimą. Ten ankšta, todėl uždarė su pora jaunų gatvės chuliganų. Tie- 

du juodukai buvo pasiutusiai žiaurūs. Daužė jį užkimšę burną, kad 
nerėktų, o paskui darė jam tai, apie ką baisu net pasakoti. Po po- 
ros valandų jis leisgyvis kameroje žiūrėjo filmą vos už penkių ki- 
lometrų nuo savo namų. 

Nuleidęs galvą Patrikas pirštais suspaudė viršunosę. Daktaras 
Hajanis palietė petį. 

— Neleiskit, kad man taip nutiktų, daktare, — nenatūraliu balsu 
proverksmiais paprašė Patrikas. 

— Pasistengsiu, Patrikai. 

— Apima siaubas vien pagalvojus. Naktimis kankina košmarai. 

— Duodu žodį. 

— Dievas mato, pakankamai prisikentėjau. 

— Prižadu, Patrikai. 


Antrasis tardytojas buvo vardu Vorenas. Į pasaulį žvelgdamas 
pro storus tamsius akinius, jis be perstojo rūkė. Jo akių nesimatė. 
Kairėje rankoje laikydamas cigaretę, dešine rašė, bet daugiau nie- 
kas, išskyrus lūpas, nejudėjo. Sėdėdamas už tvarkingai sudėtų do- 
kumentų šūsnies tardė kitame stalo gale sėdintį Stefaną, o šis žai- 
dė sąvaržėle. Jo advokatas plušėjo prie nešiojamo kompiuterio. 

— Kada sudarėt bendrą sutartį paieškai? — paklausė Vorenas. 

— Po to, kai Niujorke pametėm jį iš akių, nutarėm palaukti. 
Klausėmės, ką kalba žmonės. Tikrinom senus pėdsakus. Nieko. 
Pėdsakai ataušo. Ilgainiui su tuo apsipratom. Susitikau su Beniu 
Aricija. Jis sutiko finansuoti paiešką. Paskui pasikalbėjau su „Mo- 
narch Sjera“ ir „Šiaurės draudimo“ vadovais. Jie tam taip pat pri- 
tarė. „Šiaurės draudimo“ kompanija našlei ką tik buvo išmokėjusi 
du su puse milijono. Neturėdama neginčijamų įrodymų, jog, jis gy- 
vas, pinigų atsiteisti negalėjo, taigi sutiko duoti dar pusę milijo- 
no. Su „Monarch Sjera“ tartis buvo sunkiau — tąkart ji nesumokė- 
jo. Kompanijos nuostolis buvo keturi milijonai dolerių. 

— „Monarch“ buvo apdraudusi advokatų. firmą nuo aplaidumo 
darbe? 

— Panašiai. „Klaidų ir aplaidumo“ polise atskiru punktu numa- 
tytas draudimas nuo nusikaltimo. Jis gina advokatų firmą darbuo- 
tojų arba partnerių įvykdytos vagystės atveju. Firmą apvogė Lani- 
ganas, todėl „Monarch Sjera“ privalėjo atlyginti firmai padarytus 
nuostolius, išmokėdama visą draudimo sumą — keturis milijonus 
dolerių. 

— Tačiau tuos pinigus gavo jūsų klientas ponas Aricija, ar ne? 

— Taip. Iš pradžių jis iškėlė advokatams šešiasdešimties mili- 
jonų ieškinį, tačiau firma tiek neturėjo, todėl pasiūlė jam draudi- 
mo pinigus. Susėdę visi sulygom. „„Monarch Sjera“ sutiko pinigus 
išmokėti ponui Aricijai su sąlyga, kad du milijonus jis skirs Lani- 
gano paieškai. Ponas Aricija sutiko, bet tik tuo atveju, jeigu su- 
mą „Monarch Sjera“ su juo dalysis pusiau. 

— Taigi milijoną davė Aricija, milijoną — „Monarch Sjera“, o 
„Šiaurės draudimas“ — pusę milijono. Iš viso gavot du su puse 
milijono. 

— Taip. Toks buvo susitarimas. 

— O advokatų firma? 

— Jie nenorėjo prisidėti. Tiesą sakant, neturėjo pinigų ir buvo 
pernelyg priblokšti, kad ko nors imtųsi. Iš pradžių padėjo ir jie, 
tik kitaip. 

— Taigi dalyvavo visi žaidėjai? 

— Taip. Pinigus pervedė į mano firmos sąskaitą. 

— Kiek iš jų liko baigus paiešką? 

— Beveik nieko. 

— Kiek išleista? 

— Apie tris su puse milijono. Maždaug prieš metus lėšos išse- 
ko. Draudimo kompanijos atsisakė jas papildyti. Ponas Aricija pa- 
klojo dar pusę milijono, paskui — dar tris šimtus tūkstančių. Iš vi- 
so jis sumokėjo milijoną devynis šimtus tūkstančių. 

Iš tikrųjų Benis sumokėjo lygiai du milijonus, įskaitant tą šim- 
tą tūkstančių, kurį neseniai davė merginos paieškai. Žinoma, FTB 
apie tai neturi sužinoti. 

— Kaip panaudojot tuos pinigus? 

Stefanas žvilgtelėjo į užrašus: 

— Beveik milijonas išmokėtas atlyginimams, kelionėms ir ki- 
toms su paieška susijusioms išlaidoms. Lygiai milijonas — mokes- 
tis už firmos paslaugas. 

— Jums sumokėjo milijoną dolerių? — truputį nustebęs paklau- 
sė Vorenas, tačiau ir dabar nė vienas jo raumuo nesujudėjo. 

— Taip. Per ketverių metų laikotarpį. 

— Papasakokit apie išmokas. 

— Na, tuomet reikės pasakoti apie visą paiešką. 

— Kalbėkit. 

— Pirmiausia nustatėm atlygį už informaciją apie Patriko Lani- 
gano pabėgimą. Jūs apie tai žinojot, bet manėt, jog finansuoja ad- 
vokatų firma. Mūsų prašymu, apie įsteigtą atlygį už informaciją — 
penkiasdešimt tūkstančių dolerių — viešai paskelbė Čarlzas Boga- 
nas. Susitarėm, kad sužinojęs ką nors įdomaus Boganas patyliu- 
kais praneštų mums. 

— FTB apie tai nežinojo. | 

— Ne. Apie atlygį FTB žinojo ir tam pritarė, tačiau apie susi- 
tarimą su Boganu neturėjo žinoti. Informaciją norėjom gauti pir- 
mieji. Ne todėl, kad nepasitikėtume FTB. Mes tik norėjom Lani- 
ganą ir tuos pinigus surasti patys. 

— Kiek Žmonių jums dirbo? 

— Gal apie tuziną. 

— O kur buvote jūs? 

— Čia, bet kas savaitę vykdavau į Biloksį. 

— Ar FTB žinojo, kad ieškot? 

— Ne, nežinojo. Kaip suprantu, iki praėjusios savaitės FTB apie 
mus net nejįtarė. 

Žinoma, tai atsispindėjo priešais Voreną gulinčiame aplanke. 

— Kalbėkit toliau. 

— Praėjo du mėnesiai, trys, bet niekas neatsiliepė. Tuomet pa- 
didinom atlygį iki septyniasdešimt penkių, paskui — iki šimto tūks- 
tančių dolerių. Boganą užtvindė keisčiausi pranešimai. Jis juos per- 
duodavo taip pat ir jums. Paskui, devyniasdešimt antrųjų rugpjūtį, 

jam paskambino advokatas iš Naujojo Orleano ir pranešė, jog viena 
jo klientė kai ką žino. Advokatas kalbėjo gana įtikinamai, todėl 
nutarėm su juo susitikti ir nuvažiavom į Naująjį Orleaną. 

— Kokia jo pavardė? 

— Raulis Lozjė, gyvena Lojolos gatvėje. 

— Su juo kalbėjotės jūs? 

— Taip, aš. 

— Kas dar apie jį žinojo? 

Stefanas Žvilgtelėjo į savo advokatą, kuris akimirką tarsi su- 
stingo, kažką įtemptai mąstydamas. 

— Tai konfidencialu. Nenorėčiau minėti bendradarbių pavardžių. 

— Jis neprivalo, — garsiai pareiškė advokatas. 

— Gerai. Pasakokit toliau. 

— Lozjė atrodė rimtas, padorus ir patikimas žmogus. Buvo de- 
ramai pasirengęs. Atrodė, jog apie Patriko dingimą ir pinigus ži- 
no viską. Turėjo daug laikraščių iškarpų. Viskas sunumeruota, vis- 
kas po ranka. Jis davė mums keturis dviem intervalais atspausdin- 
tus puslapius su savo klientės parodymais. 

— Gal galėtumėt juos atpasakoti? Perskaitysiu vėliau. 

— Gerai, — tarė Stefanas ir ėmė vardyti, ką prisiminė: jo klientė, 
vardu Erina, mokėsi Tulano medicinos mokykloje, sunkiai vertėsi. 
Buvo neseniai išsiskyrusi, neturtinga ir taip toliau. Kad sudurtų ga- 
1ą su galu, antroje pamainoje dirbo didelio prekybos centro knygy- 
ne. Devyniasdešimt antrųjų sausį jos dėmesį atkreipė po kelionių ir 
užsienio kalbų skyrių besisukiojantis vyriškis. Stambaus sudėjimo, 
vilkėjo kostiumą, jo žilstelėjusi barzda buvo tvarkingai apkirpta, bet 
atrodė truputį susinervinęs. Buvo jau beveik devynios, knygyne žmo- 
nių nebebuvo. Išsirinkęs kalbos kursą su dvylika kasečių, pratybų są- 
siuviniais ir taip toliau, buvo beeinąs prie kasos, kurioje tą dieną dir- 
bo Erina, tačiau į knygyną užėjo kitas vyriškis. Tas pirmasis greitai 
pasislėpė už lentynų ir padėjęs kalbos kursą į vietą, iš kitos pusės 
mėgino išsmukti nepastebėtas. Matyt, jis tą vyriškį pažinojo, bet ne- 
norėjo su juo susitikti. Tik jam nepavyko. Jį pastebėjęs antrasis vy- 
riškis šūktelėjo: „Patrikai! Seniai matytas“. Užsimezgė trumpas po- 

kalbis. Jiedu kalbėjosi apie teisininkų darbo reikalus. Pirkėjų nebu- 
vo, Erina prie kasos buvo laisva, todėl viską girdėjo. Pagauta smal- 
sumo ėmė tuodu vyriškus stebėti. 

— Tas, kurį pavadino Patriku, labai nekantravo ir, nutaikęs de- 
ramą momentą, mandagiai atsisveikino. Po trijų dienų maždaug 
apie tą patį laiką jis grįžo. Erina tuomet prie kasos nedirbo, tvar- 
kė knygas. Pamačiusi jį iškart atpažino, prisiminė vardą — Patri- 
kas — ir vėl ėmė stebėti. Įsitikinęs, jog kasininkė kita, pavaikšti- 
nėjo tarp lentynų ir vėl stabtelėjo kalbų ir kelionių skyriuje. Su- 
siradęs tą patį kalbos kursą greitai priėjo prie kasos, sumokėjo 
grynais ir tuoj pat išėjo. Beveik tris šimtus dolerių. Erina jį ste- 
bėjo. Jis jos nematė, o jei ir matė, tai neatpažino. 

— Kokios kalbos kursas? 

— Tas ir mums labiausiai rūpėjo. Po trijų savaičių Erina per- 
skaitė laikraštyje, jog baisioje katastrofoje žuvo Patrikas Laniga- 
nas. Atpažino jį iš nuotraukos. Po šešių savaičių perskaitė apie pa- 
vogtus pinigus, o greta straipsnio vėl pamatė tą pačią nuotrauką. 

— Ar knygyne buvo apsaugos kamera? 

— Ne. Tikrinom. 

— Tai kokios kalbos kursą jis pirko? 

— Iš pradžių Lozjė nenorėjo sakyti, bet kai suma už informaciją 
apie Patriko Lanigano buvimo vietą šoktelėjo iki šimto tūkstančių, 
klientės vardu už informaciją jis pareikalavo visų. Derėjomės tris 
dienas. Jis vis nenusileido. Leido apklausti Eriną. Su ja sugaišom še- 
šias valandas, patikrinom visas smulkmenas ir pagaliau susitarėm. 

— Brazilijos portugalų? 

— Taip. Pasaulis staiga susiaurėjo. 


J. Miurėjui Ridltonui, kaip ir kiekvienam advokatui, tai buvo 
ne naujiena. Iš pažiūros puikiai suręsta byla staiga ima braškėti. 
Akimirksniu viskas apvirsta aukštyn kojomis. 

Prieš nuleisdamas kirvį jis sumanė truputį pažaisti: dėl juoko 
leido Trudei kurį laiką dėtis nekalta ir jam į akis pūsti dūmus. 

— Neištikimybė? — žiopčiojo ji tarsi būtų skaistuolė. Net Len- 
cui pavyko suvaidinti apstulbusį. Jis paėmė ją už rankos. 

— Žinau, žinau, — vis dar žaisdamas tarė J. Miurėjus. — Taip 
būna beveik per kiekvienas skyrybas. Bjaurus reikalas. 

— Aš jį užmušiu, — suurzgė Lencas. 

— Pasikalbėsim ir apie tai, — įterpė J. Miurėjus. 

— Su kuo? — paklausė ji. 

— Su Lencu. Sako, kad su juo susitikinėjote visą laiką, net ir 
tuomet, kai buvote ištekėjusi. Tvirtina, jog nuo pat vidurinės mo- 
kyklos laikų. 

Iš tikrųjų nuo devintos klasės. 

— Idiotas, — netvirtai iškošė pro dantis Lencas. 

Pritardama Lencui Trudė linktelėjo. Absurdas. Paskui irzliai 
burbtelėjo: 

— Jis nieko neįrodys. 

— Ar neigiat tai? — baigdamas žaidimą paklausė J. Miurėjus. 

— Absoliučiai, — atkirto ji. 

"- Žinoma, - pridūrė Lencas. — Jis viską meluoja. 

J. Miurėjus įkišo ranką į gilų stalčių ir ištraukė vieną iš Sen- 
džio jam paliktų ataskaitų. 

— Atrodo, Patrikas visą laiką jus įtarinėjo. Net seklį pasisam- 
dė. Štai viena iš jo ataskaitų. 

Trudė su Lencu tik susižvalgė ir akimirksniu suvokė esą su- 
čiupti už rankos. Dvidešimt metų trunkančių santykių nenuslėpsi. 
Akimirksniu jiedu pasipūtė. Na ir kas? Didelio čia daikto. 

— Trumpai apibendrinsiu, — tarė J. Miurėjus ir išvardijo datas, 
laiką ir vietas. Jie visiškai to nesigėdijo, tik nesmagu, jog jų san- 
tykiai taip smulkiai užfiksuoti dokumentuose. 

— Vis dar neigiate? — paklausė J. Miurėjus. 

"— Tą bet kas galėjo parašyti, — atšovė Lencas. Trudė tylėjo. 

J. Miurėjus ištraukė kitą ataskaitą, kurioje užfiksuoti įvykiai li- 
kus septyniems mėnesiams iki Patriko dingimo. Vėl datos, laikas, 
vieta. Patrikas išvažiuoja — ir štai: Lencas jau jo namuose. Ir ši- 
taip kaskart. 

— Ar seklys gali liudyti teisme? — J. Miurėjui baigus paklausė 
Lencas. 

— Teismo nebus, — atsakė J. Miurėjus. 

— Kodėl? — paklausė Trudė. 

— Dėl šitų, — J. Miurėjus per stalą stumtelėjo jiems nuotrau- 
kas. Vieną pačiupusi ir išvydusi save nuogą tysančią prie baseino 
šalia savojo eržilo, Trudė išsižiojo. Lencas taip pat apstulbo, ta- 
čiau įstengė nusišypsoti. Atseit jam gražu. 

Jiedu žiūrinėjo nuotraukas netardami nė žodžio. Mėgaudama- 
sis akimirka J. Miurėjus pastebėjo: 

— Reikėjo būti atsargesniems. 

— Nemokykit, — atkirto Lencas. 

Kaip ir galima buvo tikėtis, Trudės akys sudrėko, lūpa virpte- 
lėjo, ji šniurkštelėjo ir apsipylė ašaromis. J. Miurėjus tą buvo ma- 
tęs tūkstančius kartų. Visos jos verkia. Ne dėl to, ką padarė, bet 
todėl, kad tenka mokėti už nuodėmes. 

— Mano dukters jis negaus, — tarė piktai. Suprato pralaimėjusi, 
todėl abiem vyrams teko išklausyti ašaringą tiradą. Visuomet pa- 
sirengęs ištiesti pagalbos ranką Lencas puolė ją guosti. 

— Atleiskit, — pagaliau ištarė ji šluostydamasi ašaras. 

— Nurimkit, — be menkiausios užuojautos balse tęsė J. Miurė- 
jus. — Mergaitės jam ir nereikia. 

— Kodėl? — paklausė ji ašarų kanalams akimirksniu užsivėrus. 

— Tėvas ne jis. 

Prisimerkę jiedu stengėsi suprasti, kas sakoma. 

J. Miurėjus išėmė dar vieną ataskaitą. 

— Kai mergaitei buvo metai ir du mėnesiai, jis paėmė jos kraujo 
mėginį ir nunešė atlikti DNR testą. Tėvas tikrai ne jis. 

— O kas... — pradėjo Lencas, bet nebaigė. 

— Tikriausiai tas, kuris visą laiką buvo šalia, — paslaugiai atsa- 
kė J. Miurėjus. | 

— Nieko kito šalia nebuvo, — su pikta pašaipa atkirto ji. 

— Išskyrus mane, — susivokė Lencas ir lėtai užsimerkė. Jo pe- 
čius prislėgė sunki tėvystės našta. Lencas vaikų nemėgo. Ešli Ni- 
kolę pakentė tik todėl, kad ji buvo Trudės. 

— Sveikinu, — tarė J. Miurėjus; ištraukęs iš stalčiaus pigių ci- 
garų, vieną ištiesė Lencui, — mergaitė, — ir garsiai nusikvatojo. 

Lencas sukinėjo cigarą tarp pirštų, Trudė širdo. Kai J. Miurė- 
jus į valias prisilinksmino, paklausė: 

— Tai ką daryti? 

— Viskas labai paprasta. Atsisakot visų teisių į turtą, kad ir koks 
jis būtų, o jis sutinka skirtis, atsisako teisės į vaiką ir duoda jums 
visko, ko panorėsit. 

— Kiek jis turi? 

— Jo advokatas kol kas nežino. Gal niekad to ir nesužinosim. 
Jam gresia mirties bausmė, ir pinigėliai gal liks palaidoti amžiams. 

— Bet aš juk netenku visko, - tarė ji, — jis juk mane sužlugdė. 
Kai žuvo, gavau du su puse milijono, o dabar draudimo kompa- 
nija veda mane prie bankroto. 

— Jis privalo jai atlyginti už skriaudą, — įterpė savo trigrašį Lencas. 

— Ar galim reikalauti atlyginimo dėl moralinės skriaudos, ap- 
kaltinti apgavyste ar dar kuo nors? — maldaujamai paklausė ji. 

— Ne. Klausykit, viskas juk paprasta. Gaunat jo sutikimą skirtis 
ir vaiką, o Patrikui lieka pinigai. Visa tai neiškyla aikštėn. Priešin- 
gu atveju jis viską išklos spaudai, — uždėjęs delną ant ataskaitų ir 
nuotraukų aiškino J. Miurėjus. — Juk nenorėtumėt tokio skandalo. 
Visi nešvarūs skalbiniai iškils į viešumą, jis tikrai nusiteikęs keršyti. 

— Kur pasirašyti? — paklausė ji. 


J. Miurėjus sumaišė visiems po kokteilį su degtine, netrukus - po 
antrą, o paskui lyg tarp kitko užsiminė girdėjęs kvailų gandų: esą 
Lencas ieško samdomo žudiko. Abu šoko prieštarauti, o J. Miurė- 
jus prisipažino, jog tokiom nesąmonėm vis tiek nepatikėtų. 

Ir kokių tik gandų pakrantėje neišgirsi. 


Sendį Makdermotą pradėjo sekti, kai aštuntą ry- 
to sausakimša Intersteit 10 magistrale jis išvažia- 
vo iš Naujojo Orleano. Sekė tol, kol prie Leik 


Pontčartreino eismas išretėjo. Paskambinę pranešė, jog jis važiuo- 
ja į Biloksį. Jį sekti buvo lengva. Visai kitaip — klausytis jo po- 

kalbių. Gajus turėjo pakankamai „blakių“ firmos, namų telefonams 
ir net automobiliui, tačiau įtaisyti jų nedrįso. Buvo labai rizikin- 
ga. Ypač šis sumanymas nepatiko Aricijai. Jis tikino Stefaną ir Ga- 
jų, jog Sendis tikriausiai įtaria, kad jo pokalbių gali būti klauso- 
masi, taigi, siekdamas suklaidinti, prišers juos visokiausiais bepras- 
miškais gandais. Jo klientas labai apdairus. Taip jie ir ginčijosi. 

Sendis per petį nesidairė. Nedaug ką matė ir priešais save. Au- 
tomobilių spūstyje jis tik stengėsi su kuo nors nesusidurti, o min- 
timis kaip visuomet klajojo kitur. į 

Strateginiu požiūriu Lanigano kova visais frontais buvo sėkmin- 
ga. „Monarch Sjera“ draudimo kompanijos, advokatų firmos ir Ari- 
įtraukti. Prieš mėnesį Sendis įteikė oficialius atsakymus. Bylų nag- 
rinėjimas prasidės ne anksčiau kaip po trijų mėnesių ir užtruks vi- 
sus metus. Teisme jos bus svarstomos tik po poros metų. Tas pat 
ir dėl Patriko ieškinio, kurį jis iškėlė FTB. Ateis diena, kai jis bus 
papildytas Stefano ir jo sėbrų apkaltinimu. Būtų tikrai smagi by- 
la, tik Sendis abejojo, ar gaus ja pasidžiaugti. 

Skyrybų byla sutvarkyta. | 

Tačiau tas visų dėmesio centre atsidūręs kaltinimas tyčine 
žmogžudyste. Jis yra rimčiausia Patriko problema. Ją reikia kuo 
skubiau išspręsti. Pagal įstatymą Patriko teismas turėtų įvykti per 
du šimtus septyniasdešimt dienų po apkaltinimo. Vadinasi, laikro- 
dis jau tiksi. 

Sendžio nuomone, mažai tikėtina, kad teismas priimtų spren- 
dimą remdamasis įkalčiais. Kol kas trūksta svarbiausių kaltės įro- 
dymų: neišaiškinta avarijoje žuvusio asmens tapatybė, nežinia, ko- 
kia buvo tikroji jo mirties priežastis, neaišku, ar tikrai Patrikas jį 
nužudė. Geriausiu atveju kaltinimas būtų paremtas nereikšmingais 
šalutiniais faktais ir prielaidomis. 

Galima tikėtis nuosprendžio, pagrįsto visuomenės nuotaikomis. 
Per šimtą mylių aplink Biloksį nerastum nė vieno raštingo žmo- 
gaus, kuris nebūtų įsitikinęs, jog slėpdarnas devyniasdešimties mi- 
lijonų vagystės pėdsakus Patrikas kažką nužudė. Gerbėjų, kuriems 

norėtųsi taip kaip jis pradėti naują gyvenimą, buvo nedaug. Tarp 
prisiekusiųjų tikrai jų nebus. Iš pokalbių kavinėse ir teismo kori- 
doriuose galima spręsti, jog dauguma jį laiko kaltu, nusipelniusiu 
likusį gyvenimą praleisti už grotų. Palaikančių mirties nuosprendį 
beveik nėra. Mirties bausmė labiau dera prievartautojams ir poli- 
cininkų žudikams. 

Dabar buvo svarbiausia, kad Patriktas liktų gyvas. Iš surinktos 
medžiagos, kurią gražioji Li Sendžiui perdavė jau kito viešbučio 
kambaryje, ryškėjo ramaus, bet ūmaus ir turinčio polinkį į smurtą 
Lenco portretas. Jis mėgo šaudyti. Kartą federalinė žiuri jį apkal- 
tino nelegalia ginklų prekyba, bet vėliau kaltinimą panaikino. Be 
trejų už narkotikų kontrabandą atsėdėtų metų, Galfporte jis buvo 
nuteistas šešiasdešimčiai dienų laisvės atėmimo už bare sukeltas 
muštynes, tačiau dėl prikimšto kalėjimo terminą jam sutrumpino. 
Po to buvo dar du kartus suimtas — vienąkart už muštynes, kitą- 
kart už neteisėtą narkotikų laikymą. 

Lencas sugebėjo atrodyti prideramai: dailus, ilgakojis, moterys 
dėl jo alpdavo. Mokėjo prisiderinti drabužius, pralinksminti, tačiau 
viešuose susibūrimuose lankydavosi retai. Jo širdis priklausė gat- 
vei, vos aukštėliau padugnių pakilusiam visuomenės sluoksniui. 
Šlaistėsi su lupikautojais, bukmekeriais, vogtų daiktų supirkinėto- 
jais, narkotikų platintojais, vietos kyšininkais ir machinatoriais. Jie 
buvo jo draugai ir pažįstami. Patrikas tą žinojo, taigi aplanke bu- 
vo mažiausiai tuzinas Lenco draugužių biografijų. Visi — teisti. 

Iš pradžių Patriko būgštavimai Sendžiui atrodė paranojiški. Da- 
bar jis savo draugu patikėjo. Apie nusikaltėlių pasaulį Sendis Ži- 
nojo nedaug, tik tiek, kiek su jais susidurti versdavo profesija. Jis 
ne kartą girdėjo, jog yra tokių, kurie už penkis tūkstančius dole- 
rių nužudytų bet ką. Pakrantėje gal nė tiek nereikėtų. 

Lencas tikrai turėjo daugiau nei penkis tūkstančius ir puikų mo- 
tyvą Patriką nužudyti. Draudimo polise, iš kurio Trudė praturtėjo, 
kitų išimčių, išskyrus savižudybę, nebuvo. Kulka kaktoje būtų trak- 
tuojama lygiai taip pat kaip automobilio katastrofa, širdies prie- 
puolis arba dar kas nors. Miręs ir yra miręs. 

Pakrantė Sendžiui buvo svetima teritorija. Čia jis nepažinojo 
nei šerifo, nei įgaliotinių, nei teisėjų, nei advokatų vingrybių. Sen- 
dis įtarė, jog kaip tik todėl Patrikas jį ir pasirinko. 

Kalbantis telefonu Svynis neatrodė labai malonus. Sakė esąs 
smarkiai užsiėmęs ir kad apskritai pokalbiai su advokatais yra tik 
laiko gaišinimas. Sutvarkęs neatidėliotinus reikalus, pusę dešim- 
tos galbūt ir galėtų skirti jam kelias minutes. Sendis atvažiavo tru- 
putį anksčiau ir iš virdulio, kurį rado greta vandens aušintuvo, pats 
įsipylė kavos. Aplink šmirinėjo įgaliotiniai. Pastato gale buvo areš- 
tinė. Svynis pats susirado Sendį ir pasikvietė į savo spartietišką 
kabinetą su prastais, pigiais baldais ir ant sienų kabančiomis iš- 
blukusiomis politikų nuotraukomis. 

— Prašom sėstis, — pasiūlė jis ir sėsdamasis už stalo parodė į 
apšiurusią kėdę. Sendis atsisėdo. 

— Neprieštarausit, jei įrašinėsiu? — paklausė Svynis spausdamas 
stalo viduryje pūpsančio didžiulio magnetofono mygtuką ir pridūrė: 

— Visuomet įrašinėju. 

— Žinoma, - atsakė Sendis. Tarsi jis galėtų čia prieštarauti. — 
Ačiū, kad skyrėt man laiko. 

— Nėra už ką, — atsakė Svynis, tačiau nei šyptelėjo, nei kaip 
nors kitaip neparodė, jog apsilankymas jo netrukdo. Prisidegęs ci- 
garetę gurkštelėjo kavos. 

— Kalbėsiu iškart apie reikalą, — pradėjo Sendis. — Mane pa- 
siekė kalbos, jog Patriko gyvybei gresia pavojus. 

Sendis nemėgo meluoti, tačiau tokiomis aplinkybėmis kitos iš- 
eities neturėjo. Kliento reikalavimus vykdyti jis privalo. 

— Kodėl kam nors turėtų rūpėti jūsų kliento gyvybė? — paklau- 
sė Svynis. 

— Šią bylą man padeda tirti žmonės, kurie daug ką pažįsta. Kaž- 
kam išsprūdo žodelis, mano žmonės nugirdo, štai taip ir sužinojau. 

Sunku pasakyti, ar Svynis tuo patikėjo. Kurį laiką susimąstęs 
rūkė. Jau visą savaitę apie Patriką Laniganą sklando įvairių įvai- 
riausių gandų. Žmonės tik apie jį ir kalba. Girdėjęs ir apie sam- 
domą žudiką. Svynis neabejojo, kad jo žmonės dirba geriau negu 

advokato, o dar atsibeldusio iš Naujojo Orleano, todėl nusprendė 
leisti kalbėti Sendžiui. 

— Ką nors įtariat? 

— Taip. Lencą Maksą. Tikrai jį pažįstat. 

— Taip. 

— Po laidotuvių jis užėmė Patriko vietą šalia Trudės. 

— Gal teisingiau būtų sakyti, jog Patrikas užėmė jo vietą, - pa- 
tikslino Svynis ir pirmą kartą šyptelėjo. Sendis iš tikrųjų svetimo- 
je teritorijoje. Šerifas žino daugiau už jį. 

— Tai apie Trudę su Lencu tikriausiai žinot viską, — kiek sutri- 
kęs toliau kalbėjo Sendis. 

— Taip. Viską pastebim. 

— Neabejoju. Vis dėlto, kaip jums žinoma, Lencas nėra nekal- 
tas avinėlis; mano žmonės girdėjo, jog jis ieško samdomo žudiko. 

— Kiek siūlo? — skeptiškai paklausė Svynis. 

— Nežinau. Tačiau ir pinigų, ir motyvą jis turi. 

— Girdėjau. 

— Taigi. Ketinate imtis priemonių? 

— Kokių? 

— Kad apsaugotumėt mano klientą. 

Stengdamasis užgniaužti pyktį Svynis giliai atsiduso: 

— Jis karo bazės ligoninėje, prie durų pastačiau sargybą, kori- 
doriuje pilna FTB agentų. Nesuprantu, ko jums dar reikia. 

— Klausykit, šerife, aš nesikišu į jūsų darbo reikalus. 

— Nejaugi? 

— Tikrai ne. Pasistenkit mane suprasti. Mano klientas labai bi- 
jo. Aš su jumis kalbuosi jo vardu. Ketverius metus jis buvo per- 
sekiojamas, paskui jį kankino. Jis girdi balsus, kurių niekas kitas 
negirdi, jam vaidenasi mums nematomi šešėliai. Jis mano, kad kaž- 
kas kėsinasi jį nužudyti, ir prašo, kad jį apginčiau. 

— Jis visiškai saugus. 

— Kol kas. Bet galbūt pasikalbėtumėt su Lencu, gerai jį paspir- 
gintumėt, paminėtumėt girdėjęs gandų? Žinodamas, jog jį stebit, 
būtų visiškas kvailys ko nors griebtis. 

— Lencas ir yra kvailys. 

— Galbūt, bet ne Trudė. Manydama, kad ir pati gali įkliūti, Len- 
cą sutramdys. 

— Ji visą gyvenimą jį stumdo. 

— Būtent. Ji nerizikuos. 

Prisidegęs kitą cigaretę Svynis žvilgtelėjo į laikrodį. 

— Viskas? — paklausė nekantraudamas išeiti. Juk jis šerifas, o 
ne sekretorė, kad sėdėtų čia visą dieną. 

— Dar vienas, paskutinis klausimas. Kartoju: tikrai nenoriu kištis 
į jūsų reikalus. Patrikas nepaprastai jus gerbia, tačiau, na, jis ma- 
no, jog ten, kur jis yra dabar, jam būtų kur kas saugiau. 

— Nieko sau. 

— Kalėjime jam tikrai gresia pavojus. 

— Reikėjo apie tai pagalvoti prieš žudant. 

Tarsi nenugirdęs Svynio žodžių Sendis kalbėjo toliau: 

— Ligoninėje jį būtų lengviau apsaugoti. 

— Matėt mano kalėjimą? 

— Ne. 

— Tai ir nesakykit, kad ten nesaugu. Savo darbą dirbu seniai, 
aišku? 

— Aš nieko ir nesakau. 

— Kurgi ne. Jums liko penkios minutės. Kas dar? 

— Daugiau nieko. 

— Gerai. 

Stryktelėjęs iš už stalo Svynis išėjo. 


Į Kislerio oro pajėgų bazę gerbiamasis teisėjas Karlas Haskė- 
jus atvyko vakare ir pro apsaugą pamažu prasiskynė kelią į ligo- 
ninę. Tą savaitę jis pirmininkavo sudėtingam narkotikų bylos nag- 
rinėjimui teisme ir jautėsi labai pavargęs. Tądien jam paskambi- 
nęs Patrikas prašė, jei turės laiko, užsukti pas jį. 

Karlas padėjo nešti Patriko karstą, o per laidotuves sėdėjo greta 
Sendžio Makdermoto. Haskėjus buvo vienas iš vėlyvesnių Patriko 
draugų, ne taip kaip Sendis. Patrikas su juo susipažino vienoje civi- 

linėje byloje netrukus po to, kai apsigyveno Biloksyje. Matydamie- 
si kas savaitę jiedu susibičiuliavo. Per kas mėnesį rengiamus teisi- 
ninkų pietus jie aptarinėdavo prastus patiekalus, o kartą per Kalėdas 
abu net pasigėrė. Dukart per metus drauge žaisdavo golfą. 
Pirmuosius trejus metus tai buvo tik maloni pažintis, tačiau li- 
kus keliems mėnesiams iki Patriko žūties tarp jų užsimezgė drau- 
gystė. Dabar, atsigręžus į praeitį, visa tai lengva paaiškinti. 


Po to, kai Patrikas dingo, geriausiai jį pažinoję teisininkai, taip 
pat ir Karlas, penktadienio vakarais rinkdavosi žemutiniame „„Ma- 
ry Mahony“ restorano bare ir prie taurelės mėgindavo iš atskirų 
galvosūkio detalių sulipdyti visą Patriko dingimo istoriją. 

Jie kaltino Trudę, tačiau Karlo nuomone, viskas buvo kur kas 
sudėtingiau. Iš pažiūros neatrodė, kad jų santuoka būtų nenusise- 
kusi. Apie ją Patrikas niekam nepasakodavo (bent jau nė vienam 
iš ,„Mahony“ draugijos), tačiau Trudės elgesys po laidotuvių, ypač 
raudonasis „Rolsas“, jos sugyventinis ir arogantiška laikysena ga- 
vus draudimą visiems krito į akis, todėl vargu ar galima buvo ti- 
kėtis, kad vertintų ją objektyviai. Dar klausimas, ar ji su tuo tipu 
nesišlaistydavo ir anksčiau, kol gyveno su Patriku. Vis dėlto vie- 
nas nuolatinis tų susibūrimų dalyvis — kanceliarijos klerkas Bas- 
teris Gilespis — Trude žavėjosi. Su jo žmona kartą ji dirbusi kaž- 
kokiame labdaros pobūvyje, taigi jis visuomet stengdavosi pasa- 
kyti apie ją ką nors gero. Tačiau tik jis vienas. Trudę apkalbėti ir 
kritikuoti pagrindo buvo pakankamai. 

Žinoma, Patriką galėjo išsekinti ir darbas. Jų firma tuomet kles- 
tėjo. Jis labai troško tapti partneriu. Daug dirbdavo, imdavosi su- 
dėtingų bylų, kurių kratėsi kiti partneriai. Neužsibūdavo namuose 
net gimus Ešli Nikolei. Praėjus trejiems metams nuo priėmimo jis 
tapo firmos partneriu, tačiau niekas, išskyrus firmos darbuotojus, 
to nežinojo. Kartą po teismo Patrikas apie tai šnipštelėjo Karlui, 
bet šis pamanė, jog jis tik giriasi. 

Nuovargis, stresas? Bet juk tą patiria beveik visi Karlo pažįs- 
tami advokatai. Keisčiausia buvo tai, kad ėmė smarkiai keistis Pa- 

triko išorė. Jis buvo metro ir aštuoniasdešimt dviejų centimetrų 
ūgio, bet lieknas, pasak jo, nebuvo niekad. Teisės fakultete mėg- 
davo bėgioti — kas savaitę nubėgdavo po keturiasdešimt mylių. Bet 
argi darbais apsikrovę advokatai turi tam laiko? Jis sustorėjo, o 
per paskutiniuosius metus Biloksyje ir visai išsipūtė. Pašaipias pa- 
žįstamų pastabėles nuleisdavo negirdomis. Dėl antsvorio jam prie- 
kaištaudavo ir Karlas, tačiau Patrikas vis tiek valgė daug. Kartą, 
mėnesį prieš tą avariją, Karlui per pietus guodėsi, jog sveria šim- 
tą penkis kilogramus, ir dėl to Trudė namuose kelianti tikrą pra- 
garą. Ji pati mankštinasi po dvi valandas per dieną, todėl liekna 
kaip manekenė. 

Tuomet jis skundėsi aukštu kraujospūdžiu ir žadėjo laikytis die- 
tos. Karlas tam džiugiai pritarė. Vėliau sužinojo, jog, Patriko kraujo 
spaudimas buvo normalus. 

Kai dabar pagalvoji, darosi aišku, kodėl jis taip stengėsi susto- 
rėti, o paskui per trumpą laiką sublogo. 

O ta jo barzda. Ją pradėjo želdintis maždaug 1990-ųjų lapkri- 
tį. Sakė norįs atrodyti kaip tikras elnių medžiotojas. Barzdas Mi- 
sisipės valstijoje auginosi daug kas. Šaltas klimatas. Vyriškai at- 
rodo. Trudė ujo jį ir dėl to. Kuo barzda augo ilgesnė, tuo labiau 
žilo. Draugai apsiprato, o Trudė — ne. 

Iki pusės ausų užsiaugino plaukus. Karlas praminė jį 1976-ųjų 
Džimiu Karteriu. Patrikas paaiškino, jog neranda geros kirpėjos, 
o senoji kažkur pradingusi. 

Jis dėvėjo dailius drabužius, dėl antsvorio nesijaudino, tačiau 
buvo per jaunas, kad šitaip apsileistų. 

Likus trims mėnesiams iki „išsiregistravimo“ iš Biloksio Patri- 
kas įkalbėjo partnerius išleisti firmos brošiūrą ir pats labai ener- 
gingai ėmėsi šio nesudėtingo projekto. Aricijos byla ėjo į pabaigą 
ir firmos advokatai jau užuodė pinigus, tačiau nuo Patriko slėpė. 
Jų puikybė kilo kaip ant mielių. Labai solidi firma netrukus turė- 
jo tapti dar ir labai turtinga. Profesionaliai išleista brošiūra pui- 
kiai papildytų firmos įvaizdį. Patrikui to ir tereikėjo. Profesiona- 
liam fotografui iš pradžių pozavo kiekvienas atskirai, paskui visi 

sugaišo dar valandą bendrai nuotraukai. Patrikas išspausdino bro- 
šiūrą penkių tūkstančių egzempliorių tiražu ir partnerių buvo pui- 
kiai įvertintas. Štai jis, antrame puslapyje, nutukęs, su barzda, veš- 
liais plaukais, nė kiek nepanašus į tą Patriką, kuris vėliau atsira- 
do Brazilijoje. 

Ši paskutinė nuotrauka buvo išspausdinta kartu su nekrologu. 
Tarytum visai atsitiktinai vieną brošiūrą Patrikas buvo nusiuntęs 
vietos laikraščiui — jeigu firma nuspręstų reklamuotis. „Mary Ma- 
hony“ kompanija plyšo juokais įsivaizduodama, kaip firmos pasi- 
tarimų kambaryje Patrikas patyliukais rezga pabėgimo planą ir vis- 
kam diriguoja, o tamsiais kostiumais apsivilkę Boganas, Vitranas, 
Replis ir Havarakas prieš objektyvą stengiasi nutaisyti kuo santū- 
resnę šypseną. 

Po kelių mėnesių „Mahony“ kompanija jau kėlė tostus į Patri- 
ko sveikatą ir spėliojo, kur jis galėtų būti. Linkėjo sėkmės ir gal- 
vojo apie jo nušvilptus milijonus. Laikui bėgant jaudulys pamažu 
blėso. Išnarstę Patriko gyvenimą ėmė rinktis vis rečiau, o paskui 
ir visai liovėsi. Slinko mėnesiai, metai. Niekas nebetikėjo, kad Pa- 
trikas atsiras. 


Karlui vis dar buvo sunku tuo patikėti. Iš vestibiulio liftu pa- 
kilo į trečią aukštą. Jis mąstė, ar kada nors jautėsi Patriku nusivy- 
lęs. Visa ši istorija tokia paslaptinga, jog negalvoti apie ją buvo 
neįmanoma. Sunki diena teisme — ir Karlas jau įsivaizduoja, kaip 
saulėtame paplūdimyje gurkšnodamas kokteilį ir žvalgydamasis į 
merginas Patrikas skaito romaną. Kitais metais atlyginimas nepa- 
didėjo — ir jau spėlioja, ką tas milijonierius dabar veikia. Paskli- 
do gandai apie Bogano firmos žlugimą — ima mintyse gėdinti Pa- 
triką, kad per jį turi kentėti kiti. Ne, Karlas Patriko nepamiršo. Vie- 
naip ar kitaip jį prisimindavo beveik kasdien. 

Nei slaugių, nei pacientų koridoriuje nebuvo. Prie durų stovė- 
jo du sargybiniai. Vienas pasisveikino: 

— Labas vakaras, teisėjau. 

Atsakęs į pasisveikinimą jis įžengė į palatą. 

Nuogas iki pusės Patrikas sėdėjo lovoje ir žiūrėjo 
televizorių. Žaliuzės buvo nuleistos, degė tik sta- 
linė lempa. 

— Sėskis, — parodė Karlui į lovos galą. Įsitikinęs, jog Karlas 
spėjo pamatyti žaizdas ant krūtinės, paskubomis užsivilko marš- 
kinėlius. Iki juosmens buvo užsiklojęs. 

— Ačiū, kad atėjai, - padėkojo jis ir išjungė televizorių. Pala- 
toje pasidarė dar tamsiau. | 

— Baisios žaizdos, Patrikai, — tarė Karlas sėsdamasis ant lovos 
krašto kuo toliau, dešine pėda nesiekdamas grindų. Patrikas prisit- 
raukė kojas prie krūtinės. Net ir užsiklojęs atrodė ligūstai liesas. 

— Buvo dar baisesnės, — tarė jis rankomis apkabindamas ke- 
lius. - Gydytojas sako, jog gyja gerai, bet man reikia dar kurį lai- 
ką čia pabūti. 

— Man atrodo, kad galėsi. Niekas nereikalauja perkelti tave į 
kalėjimą. 

— Dar ne. Bet galiu lažintis, jog netrukus spauda ims triukšmauti. 

— Nebijok, Patrikai. Tą spręsiu aš. 

Jis aprimo. 

— Ačiū, Karlai. Kalėjime neišgyvenčiau. Žinai, kaip ten būna. 

— O Parčmanas? Ten šimtąkart baisiau. 

Stojo tyla. Karlas gailėjosi prasitaręs. Išsprūdo netyčia, bet nu- 
skambėjo žiauriai. 

— Atleisk, — tarė jis, — nenorėjau. 

— Nusižudysiu, bet į Parčmaną neįgrūs. 

— Suprantu. Pasikalbėkim apie ką nors linksmesnio. 

— Šitos bylos imtis negali, ar ne? 

— Negaliu. Privalau jos atsisakyti. 

— Kada? 

— Netrukus. 

— Kas ją gaus? 

— Traselas arba Lankas. Tikriausiai Traselas. 

Kalbėdamas Karlas įdėmiai žvelgė į Patriką. Šiam buvo sun- 
ku atlaikyti jo žvilgsnį. Karlas laukė, kad iškalbingai mirktelėjęs 

Patrikas šyptelėtų, nusikvatotų ir išklotų jam viską apie savo žyg- 
darbius. „Na, Patrikai, — norėjo padrąsinti Karlas, — aš klausau. 
Pasakok“. 

Tačiau jo žvilgsnis atrodė tolimas. Tai buvo nebe tas Patrikas. 

Vis dėlto Karlas pamėgino: 

— Ką pasidarei smakrui? 

— Pirkau Rio de Žaneire. 

— Ir nosį? 

— Taip. Patinka? 

— Graži. 

— Rio daug kas daro tokias operacijas. 

— Girdėjau, kad ten nuostabūs paplūdimiai. 

— Neįtikėtinai nuostabūs. 

— Turėjai merginų? 

— Taip, porą. 

Apie seksą Patrikas nekalbėdavo. Patrauklias moteris nulydė- 
davo susižavėjimo kupinu žvilgsniu, tačiau, kiek Karlas žinojo, 
Trudei buvo ištikimas. Kartą medžiodami jiedu išsipasakojo apie 
savo žmonas. Patrikas tuomet minėjo, kaip sunku Trudei įtikti. 

Supratęs, jog Patrikas neskuba, Karlas nutilo. Slinko minutės. 
Karlas džiaugėsi galėdamas aplankyti draugą, tačiau atėjo pas jį 
ne tam, kad sėdėtų palatos prieblandoje ir spoksotų į sienas. 

— Klausyk, Patrikai, aš tavo bylos nesvarstysiu ir atėjau pas tave 
ne kaip teisėjas. Nesu ir tavo advokatas. Mes juk draugai. Papa- 
sakok, kaip viskas buvo. 

Patrikas siektelėjo sulčių skardinukės, iš kurios kyšojo šiaudelis. 

— Nori gerti? 

— Ne. 

Gurkštelėjęs vėl padėjo skardinę ant stalo. 

— Viskas atrodo labai romantiška, ar ne? Tikra svajonė šitaip iš- 
nykti naktyje, o rytą atsibusti visai kitu žmogumi. Visos problemos — 
darbas, nuoskaudos, nesantaika šeimoje, pinigų vaikymasis — viskas 
lieka ten, sename gyvenime. Niekad apie tai nesvajojai? 

— Tikriausiai kartais visi pasvajojam. Ar ilgai tam ruošeisi? 

— Ilgai. Visą laiką abejojau, ar kūdikis mano. Nusprendžiau... 

— Nesupratau. 

— Taip, Karlai. tai tiesa. Aš nesu mergaitės tėvas. Trudė man 
buvo neištikima. Stengiausi tą mergaitę mylėti, bet buvo sunku. 
Surinkęs įrodymus ketinau su Trude pasikalbėti, tačiau vis atidė- 
liojau. Keista, bet su tuo, jog ji turi meilužį, ilgainiui susitaikiau. 
Ketinau ją palikti, tik nežinojau, kaip. Perskaičiau porą pogrindy- 
je išleistų knygų apie tai, kaip pasikeisti tapatybę ir įsigyti naujus 
dokumentus. Tai nesudėtinga. Reikia tik truputį pamąstyti ir tei- 
singai suplanuoti. 

— Taigi užsiželdinai barzdą, prisiauginai dvidešimt kilogramų. 

— Aha. Barzda mane nuostabiai pakeitė. Mano kantrybė trūko 
kaip tik tada, kai tapau partneriu. Žmona svetimauja, vaikas ne ma- 
no, dirbu su žmonėmis, kurių negaliu pakęsti. Kažkas nutrūko, 
Karlai. Kartą 90-ajame greitkelyje pakliuvęs į kamštį pažvelgiau į 
įlanką. Horizonte vos pastebimas plūduriavo nedidelis burlaivis. 
Troškau būti jame, išplaukti, kur manęs niekas nepažįsta. Sėdėjau 
ir žvelgiau į burę. Atrodė, kad iki jos plaukte nuplaukčiau. Kar- 
lai, aš verkiau. Įsivaizduoji? 

— Visiems būna tokių dienų. 

— Kažkas mano viduje nutrūko. Tapau nebe toks, koks buvau 
anksčiau. Tuomet ir apsisprendžiau pabėgti. 

— Ar daug laiko tam reikėjo? 

— Reikėjo nemažai kantrybės. Šitaip apsisprendę žmonės daž- 
niausiai ima skubėti, pridaro klaidų. Laiko turėjau pakankamai. Nei 
bankrotas, ne kreditoriai man negrėsė. Apsidraudžiau gyvybę 
dviem milijonais dolerių. Tam prireikė trijų mėnesių. Negalėjau pa- 
likti Trudės su vaiku tuščiomis rankomis. Ėmiau storėti, ryti kaip 
besotis. Pakeičiau testamentą. Stengdamasis nesukelti įtarimo įti- 
kinau Trudę susitarti dėl laidotuvių. 

— Kremacija tikrai puikus sumanymas. 

— Ačiū. Labai rekomenduoju. 

— Neįmanoma nustatyti mirties priežasties, asmens tapatybės — 
nieko. 

— Nekalbėkim apie tai. 

— Atleisk. 

— Tuomet nugirdau apie Benio Aricijos karą su Pentagonu ir 
„Platt 4 Rockland Industries“. Tą reikalą Boganas nuo manęs slė- 
pė. Giliau pasikapstęs sužinojau, jog kiti — Vitranas, Replis ir Ha- 
varakas — taip pat į tai įsivėlę. Visi, išskyrus mane. Jie pasikeitė, 
Karlai, ėmė slapukauti, išsisukinėti. Suprantama, aš tik naujokas, 
bet juk esu jų partneris. Priėmė vienbalsiai, o po dviejų mėnesių, 
kai rezgė tą sąmokslą su Aricija, atstūmė. Pradėjo siuntinėti į ko- 
mandiruotes, o tai buvo paranku visiems. Trudė gaudavo progų pa- 
simatymams, o partneriai galėdavo nesislapstydami susitikinėti su 
Aricija. Man tos komandiruotės taip pat buvo naudingos, nes ga- 
lėjau ruoštis savo sumanymui. Kartą Fort Lauderdeile turėjau ap- 
klausti liudytoją, taigi išbuvau ten tris dienas ir Majamyje susira- 
dau, kas man suklastotų puikius dokumentus. Už du tūkstančius 
žalių įsigijau naują vairuotojo pažymėjimą, pasą, socialinio drau- 
dimo kortelę, balsavimo registracijos dokumentus, išduotus čia, Ha- 
risono apygardoje. Tavo garbei pasivadinau Karlu Hildebrandu. 

— Sujaudintas. 

— Bostone susiradau vaikiną, kuris išmokė, kaip pradingti be 
pėdsakų. Vienos dienos seminaras kainavo tūkstantį žalių. Seklys 
iš Deitono papasakojo apie „blakes“, mikrofonus ir kitus dalykė- 
lius. Kantriai visko mokiausi, Karlai. Labai kantriai. Likęs po darbo 
rinkdavau duomenis apie Ariciją. Klausiausi ištempęs ausis, ka- 
mantinėjau sekretores, knaisiojausi po šiukšlių dėžes. Kabinetuo- 
se pradėjau įrenginėti mikrofonus. Iš pradžių įtaisiau tik porą Vit- 
rano kabinete, kad išmokčiau, kaip jais naudotis. Neįsivaizduoji, 
ką išgirdau. Jie rengėsi mane išspirti lauk, Karlai. Gali patikėti? 
Iš Aricijos jie tikėjosi gauti apie trisdešimt milijonų ir pinigus pa- 
sidalyti į keturias dalis, bet ne po lygiai. Boganas, Žinoma, gautų 
daugiausiai, arti dešimties milijonų. Dalį jis turėjo perduoti kaž- 
kam Vašingtone. Kiti trys pasidalytų penkis milijonus, o kas liko, 
išleistų firmos reikalams. Mane jie ketino išmesti į gatvę. 

— Kada visa tai vyko? 

— Devyniasdešimt pirmaisiais, beveik visus metus. Aricijos ieš- 
kinys preliminariai buvo patvirtintas 1991-ųjų gruodžio keturioliktą, 
o po devyniasdešimties dienų jie turėjo gauti pinigus. Paspartinti 
reikalų neįstengė nė senatorius. 

— Papasakok apie tą avariją. 

Patrikas pasivertė ant šono, paskui ištraukęs kojas iš po ant- 
klodės, atsistojo. 

— Mėšlungis, — sumurmėjo išsitiesdamas. Atsistojęs prie vonios 
durų pramankštinti kojų pažvelgė į Karlą. 

— Buvo sekmadienis. 

— Vasario devinta. 

— Teisingai. Vasario devinta. Savaitgalį praleidau savo trobelė- 
je, o grįždamas į namus pakliuvau į avariją, užsimušiau ir iškelia- 
vau į dausas. 

Karlas nenusišypsojo, tik žvelgė į jį. 

— Papasakok, — tarė jis. 

— O kam, Karlai? 

— Baisiai smalsu. 

— Ir viskas? 

— Iš tikrųjų. Meistriškai apmovei. Kaip tu tą padarei? 

— Keletą smulkmenų turėsiu praleisti. 

— Neabejoju, kad taip ir padarysi. 

— Pasivaikščiokim. Nusibodo lindėti palatoje. 

Jiedu išėjo į koridorių. Sargybiniams Patrikas paaiškino, jog jam 
reikia pajudėti. Šie nusekė iš paskos, bet laikėsi atokiau. Šyptelė- 
jusi slaugė paklausė, ar nereikia ko nors atnešti. Patrikas manda- 
giai paprašė dvi dietinės kokakolos. Iki stiklinių durų, pro kurias 
buvo matyti automobilių aikštelė, Patrikas ėjo tylėdamas. Korido- 
riaus gale jiedu atsisėdo ant vinilu apmušto suolo, nuo kurio ma- 
tė visą koridorių. Sargybiniai nusigręžę laukė už penkiasdešimties 
žingsnių. 

Patrikas buvo užsimovęs tik kelnes ir basnirčias įsispyręs į 
sandalus. 

— Ar matei avarijos nuotraukas? — tyliai paklausė. 

— Taip. 

— Tą vietą išsirinkau prieš dieną. Pakankamai status šlaitas. Pa- 
maniau, jog, avarijai tai bus tinkamiausia vieta. Sekmadienį vaka- 
re, apie. dešimtą, išvažiavau iš trobelės. Pakeliui užsukau į nedi- 
delę parduotuvėlę. 

— Verhol. 

— Taip, Verhol. Prisipyliau degalų. 

— Dvylika bakų po puspenkto litro, keturiolika dolerių dvide- 
šimt vienas centas. Sumokėjai kredito kortele. 

— Teisingai. Persimečiau keliais žodžiais su ponia Verhol ir iš- 
važiavau. Kelias buvo beveik tuščias. Už trijų kilometrų pasukau 
į vieškelį ir dar apie pusantro kilometro važiavau iki tos vietos, 
kurią buvau išsirinkęs. Sustojau, iš bagažinės išsiėmiau drabužius. 
Turėjau pasiruošęs motociklininko aprangą — šalmą, pečių, kelių 
ir rankų apsaugas. Visa tai greitai apsivilkau ant drabužių, tik šal- 
mo neužsidėjau, o paskui sugrįžau į greitkelį ir nuvažiavau į pie- 
tus. Jau ketinau stabdyti, bet už manęs važiavo automobilis. Kitą 
kartą pamačiau automobilį toli priekyje, bet vis tiek smarkiai nu- 
spaudžiau stabdį, kad liktų slydimo žymės. Trečiąkart automobi- 
lių nebebuvo. Užsidėjau šalmą, giliai įkvėpiau ir pasukau nuo ke- 
lio. Baisiai bijojau, Karlai. 

Karlas spėjo, jog tuo metu automobilyje turėjo būti dar vienas 
žmogus arba lavonas, tačiau klausti nedrįso. Bent jau kol kas. 

— Greitis buvo tik trisdešimt mylių, bet kai vartaisi ore, o pro 
šalį skrieja medžiai, trisdešimt atrodo kaip devyniasdešimt. Mane 
mėtė, aplinkui lūžinėjo krūmai. Sudužo priekinis stiklas. Sukiojau 
vairą į kairę ir į dešinę, bet priekinis kairysis sparnas atsitrenkė į 
pušį. Mane prispaudė iššokusi oro pagalvė. Jutau, kad verčiuosi, 
o paskui viskas nurimo. Atsimerkiau. Labai skaudėjo kairį petį. 
Kraujo nesimatė. Jaučiausi kažkaip keistai pakibęs, tuomet supra- 
tau, kad „Bleizeris“ pasivertė ant dešinio sparno. Pamėginau išsi- 
vaduoti. Šiaip taip iš to prakeikto daikto iššliaužęs supratau, kaip 
man pasisekė. Petys nelūžo, tik susitrenkiau. Apėjau aplink „Blei- 
zerį“. Jis buvo kaip reikiant sulamdytas. Stogas įlinko tiesiai virš 
mano galvos. Dar sprindis, ir vargu ar bebūčiau išsikapstęs. 

— Juk tai nepaprastai pavojinga. Galėjai žūti, smarkiai susiža- 
loti. Būtų pakakę nuo šlaito nustumti tik automobilį. 

— Ne, Karlai. Viskas turėjo atrodyti tikroviškai. Ne toks status 
buvo tas šlaitas. Juk čia visur lygumos. 

— Arba galėjai akseleratorių prispausti plyta, o pats iššokti. 

— Plytos nedega. Jeigu automobilyje rastų plytą, kiltų įtarimas. 
Viską apgalvojau. Neliko nieko kito, kaip nudardėti nuo kelio su 
automobiliu, o paskui iš jo kaip nors išsikrapštyti. Buvau prisise- 
gęs diržu, užsidėjau šalmą, buvo oro pagalvė. 

— Tikras kaskadininkas. 

Slaugė atnešė kokakolos ir užsimanė paplepėti, bet netrukus 
nuėjo. 

— Tai kur aš baigiau? — paklausė Patrikas. 

— Spėju, kad tu pats jį ir padegei. 

— A, teisingai. Įsiklausiau. Tesigirdėjo, kaip sukasi kairysis už- 
pakalinis ratas. Greitkelio nesimatė, tačiau ir toje pusėje buvo ty- 
lu. Visiška tyla. Viskas puikiai pavyko. Arčiau kaip už mylios jo- 
kių gyvenviečių nebuvo. Triukšmo tikrai niekas negalėjo išgirsti, 
bet vis tiek skubėjau. Nusitraukęs šalmą ir apsaugas, viską sume- 
čiau į „Bleizerį“, paskui pabėgėjęs grioviu susiradau iš anksto pa- 
slėptą benziną. 

— Kada jį ten paslėpei? | 

— Tą pačią dieną, tik anksčiau. Labai anksti. Auštant. Ten bu- 
vo keturi plastikiniai bakai po puspenkto litro. Greitai sutempiau 
juos prie „Bleizerio“. Buvo velniškai tamsu, pasišviesti prožekto- 
riumi negalėjau, bet iš anksto buvau pasižymėjęs siaurą keliuką. 
Tris benzino bakus sumetęs į „Bleizerį“ vėl įsiklausiau. Greitke- 
lyje vis dar buvo tylu. Niekur nė garso. Smarkiai nervinausi, šir- 
dis daužėsi taip, kad gniaužė kvapą. Likusiu benzinu apšlaksčiau 
„Bleizerį“ iš vidaus ir iš išorės, o baką įmečiau vidun. Atsitrau- 
kęs apie trisdešimt žingsnių uždegiau cigaretę ir atsivėdėjęs me- 
čiau ją į tą laužą. Atsitraukęs dar toliau pasislėpiau už medžio. Ci- 
garetė nukrito ant „Bleizerio“, netrukus išgirdau trenksmą. Tarsi 
bomba būtų sprogusi. Ugnis įsiplieskė akimirksniu. Užlipau ant 

šlaito ir maždaug už šimto žingsnių radau saugią vietą, iš kurios 
galėjau viską stebėti, pats likdamas nematomas. Liepsnos šėlo ir 
kaukė. Nė neįsivaizdavau, kad ugnis gali kelti tiek triukšmo. Už- 
sidegė krūmai, pamaniau — būsiu padegęs mišką. Gerai, kad penk- 
tadienį smarkiai palijo: medžiai ir dirvožemis buvo gerai įmirkę. 

Patrikas gurkštelėjo kokakolos. 

— Visai pamiršau. Aš juk nepaklausiau, kaip tavo šeima. At- 
leisk, Karlai. Kaip laikosi Airisė? 

— Airisė laikosi puikiai. Apie šeimą pasikalbėsim vėliau. O da- 
bar grįžkim prie tavo pasakojimo. 

— Gerai. Kur aš baigiau? Tapau toks išsiblaškęs. Tai vis dėl tų 
narkotikų. 

— Tu žiūrėjai, kaip dega automobilis. 

— Taip. Liepsnos, karšta, vėl trenksmas. Sprogsta benzino ba- 
kas. Akimirką pagalvojau, jog kad kiek, būčiau ten sugruzdėjęs. 
Laužydamos medžių šakas aplinkui krinta nuolaužos. Greitkelyje 
pasigirsta balsai. Šūkauja žmonės. Nieko nematau, bet ten sujudi- 
mas. Ugnis plinta, artėja į mano pusę, laikas nešdintis. Girdžiu ar- 
tėjančią sireną. Ieškau upelio, kurį dieną mačiau už šimto metrų 
miške. Motociklas kažkur prie jo. 

Įdėmiai klausydamasis kiekvieno žodžio Karlas stengėsi įsivaiz- 
duoti, ką tomis akimirkomis išgyveno Patrikas. Ilgus mėnesius vi- 
si suko galvas, bet taip niekas ir neatspėjo, kaip viskas buvo iš 
tikrųjų. 

— Motociklą? 

— Taip. Seną motociklą. Už penkis šimtus dolerių jį buvau nu- 
sipirkęs Hatiesberge prieš keletą mėnesių. Važinėdavausi po miš- 
kus. Niekas nežinojo, kad jį turiu. 

— Neregistruotas? 

— Aišku, kad ne. Žinai, Karlai, kai ieškodamas to upelio bė- 
gau per mišką vis dar išsigandęs, bet sveikas, kai gaisro garsai ir 
žmonių klegesys tolo, o sirenos kaukimas artėjo, pajutau, kad esu 
laisvas. Patrikas žuvo, su savimi nusinešdamas viską, kas bloga. 
Su juo pagarbiai atsisveikins, deramai palaidos ir netrukus pamirš. 

O aš laisvas. Kaip pašėlęs lėkiau į laisvę. Apėmė neapsakomas 
džiugesys. 

Karlas vos nepaklausė: „O kaipgi tas, kuris sudegė automobi- 
lyje? Tu laimingas bėgai per mišką, o kažkas ten gruzdėjo vietoj 
tavęs?“ Atrodė, kad Patrikas nė neprisimena nužudęs Žmogų. 
čiau, kaip išklydau iš kelio. Išsitraukiu mažą prožektorių. Dabar 
jau galima. Blaškausi pirmyn ir atgal. Sirenos nebesigirdi. Atsisė- 
du ant kelmo ir mėginu susitelkti. Apima panika. Nieko sau. Po 
avarijos likau gyvas tam, kad pasiklydęs miške sušalčiau arba mir- 
čiau iš bado. Einu toliau. Pasisekė — randu upelį, o netrukus ir 
motociklą. Kokį šimtą metrų stumiu jį į kalvą link proskynos, vos 
beišlaikydamas ant kojų savo šimtą penkis kilogramus. Per dvi 
mylias — jokios gyvenvietės. Sėdu ant motociklo ir važiuoju pro- 
skyna. Tas vietas buvau išvažinėjęs anksčiau, taigi apylinkes pa- 
žinojau gerai. Išvažiavęs į vieškelį pamatau pirmuosius namus. 
Motociklo variklis su duslintuvu, todėl triukšmo beveik nesigir- 
di. Netrukus įsuku į plentą, vedantį į Stouno apygardą. Nuo greit- 
kelio stengiuosi laikytis atokiau, važiuoju aplinkiniais keliais. Po 
poros valandų aš jau savo trobelėje. 

— Kodėl grįžai? 

— Reikėjo pasiilsėti. 

— Ar nebijojai, kad pamatys Peperis? 

Patrikas nė nevirptelėjo. Karlas nutaikė puikų momentą to pa- 
klausti ir laukė reakcijos. Jokios. Kelias akimirkas Patrikas sėdė- 
jo įsmeigęs žvilgsnį į savo kojas, paskui tarė: 

— Peperio nebebuvo. 


Anderhilas atrodė pailsėjęs po aštuonių valandų 
darbo gretimame kabinete su filmuota medžiaga ir 
užrašais. Atsainiai pasisveikinęs su Stefanu ir jo ad- 
vokatu ėmėsi darbo. 
— Pone Stefanai, pradėkim nuo to, kuo vakar baigėm. 

— Ir kuo gi mes baigėm? 

— Kelione į Braziliją. 

— A, taip. Taigi. Šalis didžiulė. Šimtas šešiasdešimt milijonų 
gyventojų, plotas didesnis už keturiasdešimt aštuonių pietinių vals- 
tijų, bėgliams puikios sąlygos slapstytis. Naciai seniai ją pamėgo. 
Surinkom dosjė apie Laniganą, išvertėm į portugalų kalbą. Pasi- 
telkę policijos dailininką ir kompiuterininkus atkūrėm spalvotą La- 
nigano portretą. Daug laiko sugaišom su burlaivio savininku iš 
Orendž Byčo ir Nasau bankininku, kol pagal jų pasakojimus dai- 
lininkas pripiešė gana tikslių Lanigano škicų. Juos parodėm fir- 
mos advokatams, o šie — sekretorėms. Vieną iš geresnių škicų Bo- 
ganas nunešė net Lanigano našlei. 

— Ar piešiniai atitiko jo išvaizdą, kai jį pagavot? 

— Beveik, išskyrus nosį ir smakrą. 

— Tęskit toliau. 

— Brazilijoje susiradome tris geriausias privačių seklių firmas: 
vieną — Rio de Žaneire, kitą - San Paule, o trečią — šiaurės vaka- 
ruose, Recife. Mokėjome daug, todėl pasamdėme geriausius. Su- 
kvietę juos į San Paulą, sudarėm komandą. Išklausėme juos. Jie 
siūlė paskelbti, jog Patrikas Amerikoje ieškomas dėl turtingų tė- 
vų dukters pagrobimo ir nužudymo. Už informaciją apie jo buvi- 
mo vietą mergaitės tėvai siūlo premiją. Tokios pasakėlės turėjo su- 
kelti daugiau užuojautos negu istorija apie apvogtus advokatus. 

— Lanigano atvaizdą nešiojom po kalbų mokyklas, siūlėm pi- 
nigų. Respektabilios mokyklos užtrenkdavo duris. Kitur piešinius 
peržiūrėdavo, tačiau niekuo negalėdavo padėti. Laniganui pajutom 
pagarbą. Buvo aišku, kad jis nerizikuos ir neis mokytis ten, kur 
viskas registruojama. Taigi ėmėm kalbinti privačius mokytojus, ku- 
rių Brazilijoje — tik milijonas. Darbo buvo per akis. 

— Ar pinigų siūlydavot iš karto? 

— Darėm taip, kaip patarė mūsų agentai brazilai: parodę nuotrau- 
ką papasakodavom apie nužudytą vaiką ir laukdavom reakcijos. Jei 
ant jauko užkibdavo, atsargiai užsimindavom apie premiją. 

— Ir daug užkibo? 

— Keletas. Tai vienur, tai kitur. Tačiau mokėti premijos nepri- 
reikė. Bent jau kalbų mokytojams. 

— Vis dėlto kažkam sumokėjot? 

Stefanas linktelėjo ir pažvelgė į popieriaus lapą. 

— Devyniasdešimt ketvirtųjų balandį Rio de Žaneire aptikome 
chirurgą, kurį Lanigano nuotraukos sudomino. Mėnesį jis vedžio- 
jo mus už nosies, o paskui prisipažino Laniganą operavęs. Turėjo 
nuotraukų, koks buvo prieš plastinę operaciją ir po jos. Tai mus 
įtikino, taigi sutarėm, kad jis gaus ketvirtį milijono dolerių gry- 
nais, jeigu parodys viską, ką turi. 

— Ir ką gi jis turėjo? 

— Faktų iš jo biografijos. Ryškių nuotraukų prieš ir po opera- 
cijos. Tai mums atrodė keista, nes vargu ar Laniganas būtų suti- 
kęs fotografuotis. Nenorėdamas palikti pėdsakų už operaciją su- 
mokėjo daug ir grynais. Nesakė tikrosios pavardės, prisistatė ver- 
slininku iš Kanados, sakė, kad nori atrodyti jaunesnis. Chirurgas 
tokių istorijų buvo girdėjęs ne vieną. Puikiai suprato, jog tas žmo- 
gus slapstosi. Kai kuriuos pacientus jis filmuodavo kabinete įtai- 
syta slapta kamera. Štai iš kur nuotraukos. 

— Gal jas parodytumėt? 

— Prašau. 

Akimirką atgijęs advokatas Anderhilui per stalą stumtelėjo vo- 
ką. Išėmęs nuotraukas šis tik žvilgtelėjo į jas. 

— Kaip suradot tą gydytoją? 

— Kalbinom ne tik kalbų mokytojus, bet ir kitus specialistus: 
dokumentų klastotojus, plastinius chirurgus, importuotojus. 

— Importuotojus? 

— Taip. Portugališkai jie vadinami kitaip, bet tą žodį sunku iš- 
versti į anglų kalbą. Tai tie, kurie padeda bėgliams patekti į Bra- 
ziliją ir pasislėpti: parūpina naują pavardę, dokumentus, paaiški- 
na, kur geriausia slapstytis. Į jų tarpą prasiskverbti neįmanoma. Ly- 
giai taip pat mums nesisekė ir su dokumentų klastotojais. Apie sa- 
vo klientus jie nekalba. Nenori žlugdyti savo verslo. 

— Su gydytojais lengviau? 

— Sunku buvo ir su jais. Vienas už mokestį sutiko mūsiškiui 
patarti, kas galėtų jam slapta padaryti plastinę operaciją. Gavom 
keletą pavardžių. Taip ir suradom tą chirurgą Rio de Žaneire. 

— Daugiau kaip po dvejų metų. 

— Taip. 

— Ar tik tuomet išsiaiškinot, kad Laniganas gyvena Brazilijoje? 

— Taip. 

— Ką veikėt tuos dvejus metus? 

— Išleidom daug pinigų. Visur jo ieškojom. Sekėm klaidingais 
pėdsakais. Kaip sakiau, šalis didžiulė. 

— Kiek žmonių jums dirbo Brazilijoje? 

— Vienu metu mokėjau šešiasdešimčiai agentų. Laimė, ten jie 
ne tokie brangūs kaip Amerikoje. 


Jeigu teisėjas užsimano picos, jis ją ir gauna. Picą atnešė iš se- 
nos šeimyninės „„Hugo“ užkandinės, esančios Divizijos gatvėje ne- 
toli kyšulio. Kitos užkandinės buvo toliau. Į 312 palatą picą pri- 
statė vienas iš sargybinių. Patrikas jos kvapą užuodė jau nuo lifto 
ir dabar spoksojo nenuleisdamas akių, kol Karlas atidarinėjo dė- 
žę. Užsimerkęs traukė dievišką juodųjų alyvuogių, grybų, itališ- 
kos dešros, žaliųjų pipirų ir šešių rūšių sūrio aromatą. „Hugo“ pi- 
ca jis mėgaudavosi dažnai, ypač per dvejus paskutiniuosius anks- 
tesnio savo gyvenimo metus. Jau visą savaitę apie ją svajojo. Gy- 
venimas tėvynėje tikrai turi tam tikrų privalumų. 

— Atrodai kaip atgijęs negyvėlis. Valgyk, — pasiūlė Karlas. 

Pirmąjį gabalą Patrikas ryte prarijo neištaręs nė žodžio, paskui 
čiupo kitą. 

— Kaip tu taip sublogai? — kramtydamas paklausė Karlas. 

— Gal galėtume užsisakyti alaus? — paklausė Patrikas. 

— Gaila, bet ne. Nepamiršk, kad tu kalinys. 

— Sublogti nesunku. Viskas priklauso nuo nusiteikimo. Turė- 
jau rimtų motyvų. 

— Kiek lašinių buvai prisiauginęs? 

— Penktadienį prieš pradingdamas svėriau šimtą septynis kilog- 
ramus. Paskui per pusantro mėnesio numečiau dvidešimt vieną. Šį- 
ryt sveriu septyniasdešimt du su puse. 

— Atrodai kaip karo pabėgėlis. Valgyk. 

— Ačiū. 

- Taigi nuvažiavai prie trobelės. 

Padėjęs picos gabalą atgal į dėžę Patrikas popierine servetėle 
nusišluostė smakrą ir gurkštelėjo dietinės kokakolos. 

— Taip. Nuvažiavau prie trobelės. Buvo apie pusę dvylikos. Įė- 
jau, šviesos nedegiau. Už pusės mylios kalno šlaite stovi dar vie- 
na trobelė. Jos savininkai gyvena Hatiesburge. Nežinojau, ar joje 
savaitgalį kas nors buvo, todėl turėjau saugotis, kad nepamatytų. 
Tamsiu rankšluosčiu uždengęs vonios langelį uždegiau šviesą ir 
paskubom nusiskutau, nusikirpau plaukus, paskui juos nusidažiau 
tamsiai rudai. Išėjo beveik juodi. 

— Gaila, kad nemačiau. 

— Atrodžiau gana neblogai. Keista. Iš veidrodžio į mane Žvel- 
gė visai kitas žmogus. Paskui viską sutvarkiau, sušlaviau kiekvie- 
ną plaukelį, surinkau dažų tūteles ir dėžutę, kad neliktų jokių pėd- 
sakų. Persirengiau, užsiplikiau stiprios kavos. Pusę išgėriau, liku- 
sią susipyliau į termosą kelionei. Pirmą nakties išėjau. Vargu ar 
policija būtų važiavusi čia tuoj po avarijos, bet ką gali Žinoti. At- 
pažins „Bleizerį“, praneš Trudei, o tuomet kam nors gali kilti min- 
tis apžiūrėti trobelę. Nemaniau, kad taip bus, bet pirmą valandą 
ėmiau nerimauti ir išvažiavau. 

— Nebuvo gaila Trudės? 

— Nelabai. Žinojau, kad tokią netektį ji atlaikys ir gražiai ma- 
ne palaidos, kokį mėnesį bus pavyzdinga našlė, o paskui gaus drau- 
dimą. Išmuš nuostabiausia jos gyvenimo valanda: tiek daug dėme- 
sio ir pinigų. Ne, Karlai, tos moters nebemylėjau. Nė kiek nebu- 
vo jos gaila. 

— Ar po to dar kada nors buvai grįžęs į trobelę? 

— Ne. 

Ilgiau Karlas nebegalėjo laukti: 

— Kaip po tavo lova atsidūrė Peperio šautuvas ir kiti daiktai? 

Patrikas nustebęs žvilgtelėjo į jį ir nusuko akis. Pastaruoju metu 
tas klausimas Karlui nedavė ramybės, todėl jis įdėmiai stebėjo Pa- 
triko reakciją: nuostaba, Žvilgsnis, negali atsakyti į klausimą, nu- 
kreipė akis į sieną. 

Vieno filmo herojus yra pasakęs: „Žudydamas padarai dvide- 
šimt penkias klaidas. Jeigu gali prisiminti bent penkiolika, tai tu 
esi genijus“. Kad ir kaip apdairiai Patrikas viską suplanavo, bet 
per skubėjimą apie Peperio daiktus, matyt, bus pamiršęs. 

— Nežinau, — vis dar įbedęs žvilgsnį į sieną atsakė jis. 

Gavęs, ko norėjo, Karlas ėmė spausti: 

— Ir kurgi tu važiavai? 

— Pasivažinėti motociklu, lauk iš to pragaro, — Patrikas kilste- 
lėjo galvą džiaugdamasis, kad gali pasakoti toliau. — Buvo šalta, 
važiuojant motociklu atrodė dar šalčiau. Greitkelių vengiau, važia- 
vau aplinkiniais keliais nedideliu greičiu, nes vėjas it peiliu čaižė 
veidą. Pasiekiau Alabamą, ten irgi važiavau tik šalutiniais keliais. 
Motociklininkas greitkelyje trečią nakties galėjo sukelti kokiam 
nors nuobodžiaujančiam kelių patruliui įtarimą, todėl miestelius 
stengdavausi aplenkti. Paryčiais privažiavau Mobilį. Prieš mėnesį 
priemiestyje buvau susiradęs nedidelį motelį, kuriame priimdavo 
grynuosius ir nieko neklausinėdavo. Prasmukau į stovėjimo aikš- 
telę, motociklą paslėpiau už motelio ir pro priekines duris įėjau, 
tarytum būčiau atvažiavęs taksi. Trisdešimt žalių už kambarį gry- 
nais, jokių dokumentų. Miegojau dvi valandas, pabudau tekant sau- 
lei. Karlai, kada apie mane išgirdai? 

— Tikriausiai tuomet, kai važinėjaisi motociklu. Dougas Vitra- 
nas paskambino be kelių minučių trečią. Kaip norėčiau tave da- 
bar kaip reikiant išperti. Visą naktį nemiegojau, iš sielvarto neras- 
damas sau vietos, o tu lyg niekur nieko važinėjaisi motociklu ir 
džiūgavai ištrūkęs į laimingą gyvenimą. 

— Namai man neberūpėjo. 

— Taip, bet ir draugai tau nė kiek nerūpėjo. 

— Gailiuosi, Karlai. 

— Ne, nesigaili. 

— Taip, tu teisus. 

Patrikas atrodė aprimęs, gyvesnis, įsijautęs į pasakojimą šyp- 
sojosi. 

— Taigi pabudai tekant saulei. Kitas žmogus kitokiame pasau- 
lyje. Be senų rūpesčių ir problemų. 

— Beveik. Džiūgavau, bet kartu ir bijojau. Negalėdamas užmigti 
iki pusės devynių žiūrėjau televizorių, bet apie mane nieko nepra- 
nešė. Nusiprausiau po dušu, persirengiau švariais drabužiais... 

— Palauk. O kur dingo plaukų dažų tūtelės? 

— Viską išmečiau kažkur Alabamoje, Vašingtono apygardoje. 
Išsikviečiau taksi, o Mobilyje tai nėra labai lengva. Vairuotojas pri- 
važiavo prie mano kambario durų. Įsėdau ir neišsiregistravęs iš- 
važiavau. Motociklą palikau prie motelio. Išlipau iš taksi prie pre- 
kybos centro, kurį atidaro devintą. Ten susiradau drabužių parduo- 
tuvę ir nusipirkau mėlyną striukę, kelnes, porą batų. 

— Kaip už juos sumokėjai? 

— Grynais. 

— Kredito kortelės neturėjai? 

— Turėjau Majamyje suklastotą „Visa“. Ja pasinaudoti galėjau 
tik keletą kartų, o paskui reikėjo išmesti. Saugojau ją automobilio 
nuomai. 

— Kiek turėjai grynųjų? 

— Apie dvidešimt tūkstančių. 

— Iš kur tiek gavai? 

— Susitaupiau. Uždirbdavau daug, bet Trudė viską išleisdavo. 
Paprašiau, kad firmos buhalterė dalį pinigų pervedinėtų į kitą są- 
skaitą. Ji sakė dažnai advokatams taip padedanti. Kas mėnesį pi- 
nigus iš tos sąskaitos išimdavau ir dėdavau į stalčių. Smalsumą 
patenkinau? 

— Taip. Taigi nusipirkai porą batų. 

— Kitoje parduotuvėje nusipirkau baltus marškinius ir kaklaraiš- 
tį. Tualete persirengiau ir štai — niekuo iš kitų neišsiskiriantis pre- 
kybos agentas. Nusipirkau dar drabužių ir kitų reikmenų, viską su- 

sidėjau į naują kelioninį krepšį ir vėl išsikviečiau taksi. Šįkart nu- 
važiavau į oro uostą, ten papusryčiavau ir palaukiau Šiaurės Va- 
karų oro linijų lėktuvo iš Atlantos. Kai jis nusileido, įsimaišiau tarp 
jo keleivių ir su dviem iš jų priėjau prie „Avis“ automobilių nuo- 
mos langelio. Tiedu automobilius greitai gavo. Man teko šiek tiek 
užtrukti. Parodžiau Džordžijoje išduotą vairuotojo pažymėjimą ir 
pasą, jeigu prireiks. Padaviau „Visa“. Numeris galiojo — jis pri- 
klausė kažkokiam vaikinui iš Dekaturo. Labai bijojau, kad kom- 
piuteris to nesusektų ir nekiltų aliarmas. Viskas praėjo sklandžiai. 
Užpildžiau dokumentus ir skubiai išėjau. 

— Kaip pasivadinai? 

— Rendžiu Ostinu. 

— Turiu vieną klausimą, Rendi, — tarė Karlas atsikąsdamas pi- 
cos ir pamažu kramtydamas. — Juk buvai oro uoste. Kodėl neiš- 
skridai? 

— O, kaip to troškau. Pusryčiaudamas stebėjau kylančius lėk- 
tuvus. Man taip magėjo šokti į vieną iš jų ir išskristi. Tačiau turė- 
jau dar daug reikalų. Apsispręsti buvo labai sunku. 

— Kas per reikalai? 

— Maniau, kad žinai. Nuvažiavau į Galf Šorz, paskui pakrante 
į rytus iki Orendž Byčo. Ten išsinuomojau nedidelį butą. 

— Jį taip pat buvai išsirinkęs iš anksto? 

— Žinoma. Susitariau, kad nuomą priimtų grynais. Buvo vasa- 
ris, šalta, poilsiautojų mažai. Išgėręs silpnų raminamųjų išmiego- 
jau ten šešias valandas. Per vakaro žinias pranešė, jog aš Žuvau 
siaubingoje automobilio katastrofoje. Draugus ši Žinia smarkiai su- 
krėtusi. 

— Tu, šikniau. 

— Nusipirkau obuolių, liesinamųjų tablečių. Sutemus po tris va- 
landas vaikščiodavau pajūriu. Kitą rytą, stengdamasis niekam nekris- 
ti į akis, nuvažiavau į Pasagulą ir nusipirkau laikraštį. Pirmajame 
puslapyje iškart išvydau riebų išsišiepusį savo veidą, perskaičiau apie 
tragediją ir tą tavo graudingą nekrologiuką. Sužinojau, jog mane lai- 
dos trečią popiet. Orendž Byče išsinuomojau burlaivį ir į Biloksį nu- 
plaukiau kaip tik laiku, kad spėčiau į savo laidotuves. 

— Laikraščiai rašė, kad jas matei. 

— Taip. Pasislėpiau miškelyje už kapinių ir pro žiūronus ma- 
čiau viską. 

— Beprotis. 

— Tikrai. Visiškas idiotas. Bet mane tarsi kas traukė. Privalė- 
jau įsitikinti, jog viskas pavyko, norėjau tą pamatyti savo akimis. 
Tikriausiai tik tuomet patikėjau, jog man pavyks ir visa kita. 

— Medį, kuriame tupėjai, irgi tikriausiai išsirinkai iš anksto. 

— Ne. Tiesą sakant, iš pradžių neketinau ten eiti. Važiuodamas 
iš Mobilio įtikinėjau save to nedaryti, prie Biloksio nė nesiartinti. 

— O paskui užtempei storą savo užpakalį į medį? 

— Labai knietėjo pamatyti. Išsirinkau ąžuolą, jo šakos tvirtos. 

— Dėkok Dievui. Norėčiau, kad šaka būtų lūžusi ir tu stačia 
galva būtum nubrazdėjęs žemėn. 

— Ne, nenorėtum. 

— Norėčiau. Stovėjom visi prie kapo rydami ašaras, guodėm 
našlę, o tu kaip stora varlė tupėjai ant šakos ir šaipeisi. 

— Tu tik stengiesi atrodyti piktas, Karlai. 

Jis buvo teisus. Nematęs jo puspenktų metų Karlas negalėjo ant 
jo pykti. Tiesą sakant, Karlui buvo smagu sėdėti ant ligoninės lo- 
vos krašto, vaišinti Patriką pica ir klausytis jo pasakojimo. 

Tačiau laidotuvėmis pasakojimas ir baigėsi. Patrikas jau ir taip 
nemažai papasakojo, o kalbėti palatoje jis nenorėjo. 

— Kaip laikosi Boganas, Vitranas ir kiti? — paklausė atsirem- 
damas į pagalves ir iš anksto mėgaudamasis būsimu atsakymu. 


Paskutinį kartą Paului Mirandai duktė skambino 
prieš dvi dienas iš viešbučio Naujajame Orleane. 
Ji vis dar tvarkanti ano paslaptingojo kliento rei- 
kalus, priminė jam, kad jos gali ieškoti ir jį sekti, nes klientas Bra- 
zilijoje turi priešų. Kaip ir anksčiau, ji kalbėjo trumpai, miglotai, 
buvo išsigandusi, bet iš visų jėgų stengėsi neišsiduoti. Supykęs jis 
mėgino ją iškamantinėti smulkiau, bet jai labiau rūpėjo, kaip jau- 

čiasi tėvas. Jis maldavo ją grįžti. Nebesusivaldęs išrėžė, jog kal- 
bėjosi su jos partneriais ir sužinojo, kad ji atleista iš darbo. Ji ra- 
miai paaiškino, kad dabar dirbanti savarankiškai, turinti turtingą 
klientą, kuris užsiima tarptautine prekyba, ir todėl jai teks dažniau 
išvažiuoti ilgesniam laikui. 

Telefonu ginčytis jis nenorėjo, bet labai dėl jos nerimavo. 

Paului jau įkyrėjo tie neaiškūs tipai, sekiojantys visur, kur tik 
jis eitų: į parduotuvę ar į Pontificijaus katalikiškąjį universitetą, 
kuriame dirbo. Jis saugojosi, bet jie kaskart atsidurdavo šalia. Su- 
galvojo net pravardes. Jie sekė ir tuomet, kai Paulas kalbėjosi su 
Evos viršininku. 

Paskutinė jo paskaita — vokiečių filosofija — baigdavosi pirmą. 
Pusvalandį užtrukęs kabinete su studentu, kuriam prastai sekėsi 
mokslas, išėjo namo. Lijo, o jis buvo pamiršęs skėtį. Automobilį 
buvo palikęs nedidelėje stovėjimo aikštelėje už fakulteto. 

Osmaras jau laukė. Paulas ėjo giliai susimąstęs, nuleidęs akis, 
galvą prisidengęs laikraščiu. Užsigalvojęs įlipo į balą prie auto- 
mobilio po dideliu medžiu, nuo kurio varvėjo lietaus lašai. Greta 
stovėjo nedidelis furgonas „Fiatas“. Paulas nepastebėjo, kaip iš jo 
išlipęs vairuotojas atidarė galines dureles. Jau siekė raktų, bet Os- 
maras prišoko ir įstūmė jį į furgoną. Portfelis nukrito ant žemės. 

Trinktelėjo durys. Tamsoje Paulas pajuto jam į tarpuakį įremtą 
vamzdį. Kažkas įsakė jam netriukšmauti. 

Atidarę automobilio dureles, vidun bet kaip sumetė iš portfe- 
lio iškritusius jo popierius. | 

Furgonas nurūko. 

Kažkas paskambino į policiją ir pranešė apie pagrobimą. 

Važiavo apie pusantros valandos. Paulas nesuvokė, kur jį ve- 
ža. Furgone tvanku - nei langų, nei šviesos. Tamsoje įžvelgė dviejų 
ginkluotų vyrų siluetus. Pagaliau furgonas sustojo užmiestyje prie 
kažkokio namo, į kurį Paulą ir nuvedė. Įkurdino galiniuose kam- 
bariuose. Jam davė miegamąjį su vonia ir svetainę su televizoriu- 
mi. Maisto netrūko. Jeigu jis nemėginsiąs ištrūkti, jam nieko blo- 
go nenutiksią. Jis čia pabūsiąs apie savaitę, o paskui, jeigu gerai 
elgsis, bus laisvas. 

Užsirakinęs vogčia žvilgtelėjo pro langą. Po medžiu du vyrai 
su automatais juokdamiesi gėrė arbatą. 

Anonimas paskambino į Rio de Žaneirą Paulo sūnui, Evos buto 
šeimininkui, į buvusią jos darbovietę ir į kelionių agentūrą, kurio- 
je dirbo jos draugės. Visiems pranešė tą patį: Paulas Miranda pa- 
grobtas. Įvykį tiria policija. 


Niujorke Eva apsistojo „Pierre“ viešbutyje, vaikštinėjo po Penk- 
tosios aveniu parduotuves, lankė muziejus. Ilgai būti vienoje vie- 
toje ji negalėjo, todėl iš Naujojo Orleano vis kur nors išvažiuoda- 
vo. Gavo tris Patriko laiškus, jam parašė du. Jų laiškanešys buvo 
Sendis. Kad ir sužalotas, Patrikas buvo toks pat atsargus, kaip ir 
anksčiau. Savo laiškuose jis su visomis smulkmenomis dėstė, kaip 
ir ką jai daryti. 

Paskambino tėvui, tačiau niekas neatsiliepė. Baisiąją naujieną 
sužinojo paskambinusi broliui. Jis reikalavo, kad ji tuojau pat su- 
grįžtų. Brolis buvo švelnus, prie sunkumų ir nelaimių nepratęs jau- 
nuolis. Lengvai palūždavo. Sudėtingesni šeimos reikalai visuomet 
guldavo ant Evos pečių. 

Stengdamasi paguosti brolį ir nusiraminti pati, kalbėjosi su juo 
apie pusvalandį. Išsiaiškino, jog pagrobėjai jokių reikalavimų ne- 
kelia. Apskritai iš jų negirdėti nė žodžio. 


Nepaisydama nurodymų ji jam paskambino. Iš mokamo tele- 
fono oro uoste. Drebančiomis rankomis, dairydamasi aplink pro 
tamsius akinius, nervingai timpčiodama plaukų sruogą surinko jo 
palatos telefono numerį. Kalbėjo portugališkai: jeigu klausosi, tu- 
rės susirasti vertėją. 

— Patrikai, čia Li, — kiek galėdama ramiau ištarė ji. 

— Kas atsitiko? — paklausė jis portugališkai. Jis seniai nebuvo 
girdėjęs to nuostabaus balso, tačiau jį išgirdęs neapsidžiaugė. 

— Ar galim kalbėtis? | 

— Taip. Kas nutiko? 

Savo telefoną Patrikas tikrino kas tris ar keturias valandas. Ne- 
turėdamas ką veikti, Sendžio atneštu aparatu patikrino kiekvieną 

kampelį, kur tik būtų įmanoma paslėpti „blakę“. Ištisą parą sau- 
gomas sargybinių jautėsi šiek tiek ramiau, tačiau dėl išorinių tele- 
fono linijų abejojo. 

— Tėvas, — tarė ji ir trumpai papasakojo, jog dingo Paulas. — 
Man reikia važiuoti namo. 

— Ne, Li. Tai spąstai. Tavo tėvas nėra turtingas. Pinigų jie ne- 
reikalauja. Jiems reikia tavęs. 

— Negaliu palikti tėvo nelaimėje. 

— Bet tu jo ir nesurasi. 

— Tai aš dėl visko kalta. | 

— Ne. Kaltas aš. Tik nemėgink sau pakenkti, nebėk tiesiai į 
spąstus. 

Stebėdama pro šalį skubančių Žmonių minią, ji vis timpčiojo 
savo plaukų sruogą. 

— Tai ką man daryti? 

— Skrisk į Naująjį Orleaną. Paskambink Sendžiui. Aš pagalvosiu. 

Ji nusipirko bilietą, nuėjo prie įsodinimo, susirado laisvą vietą 
kampe ir atsisėdusi užsidengė veidą laikraščiu. Iš galvos jai vis 
nėjo mintys apie tėvą — kaipgi jis laikosi? Tie niekšai pagrobė jau 
du brangiausius jai žmones. Jų sužalotas Patrikas vis dar ligoni- 
nėje, o tėvas senas ir nebe toks ištvermingas kaip Patrikas. Ji kal- 
ta, kad jis dabar kenčia, bet negali niekuo jam padėti. 


Kitos dienos vakare dvidešimt minučių po dešimtos Biloksio 
kelių patrulis pastebėjo Lenco automobilį išvažiuojantį iš „Grand“ 
kazino. Be oficialaus kaltinimo sulaikęs Lencą palaukė, kol atva- 
žiuos Svynis. Dabar jis kalbėjosi su Lencu prie „Burger King“ už- 
kandinės pastatytame patrulio automobilyje, raudonai ir mėlynai 
švysčiojant švyturėliui. 

Šerifas pasidomėjo, kaip sekasi prekyba. Lencas atsakė, kad 
gerai. 

— Kaip laikosi Trudė? — paklausė šerifas, įsikandęs dantų krapš- 
tuką. Tarp jų vyko kova: kuris išliks šaltakraujiškesnis. Lencas už- 
sidėjo tamsius akinius. 

— Gerai. O taviškė? 

— Neturiu. Klausyk, Lencai, žmonės kalba, kad ieškai ką nors 
pasamdyti. 

— Melas, melas, visiškas melas. 

— O mes ir netikim. Matai, Lencai, visi tavo draugužiai tokie 
kaip tu: arba ką tik paleisti iš kalėjimo, arba veržiasi atgal. Pa- 
dugnės, supranti? Visi padugnės. Pinigai jiems nedvokia, visi pri- 
sidirbę, tai, vos ką išgirdę, bėga pas federalus: gal kaip nors iš- 
suks savo subinę. 

— Labai gražu. Varyk toliau. 

— Žinom, kad tavo moteriškė praranda viską, o žalių tu turi, 
tai būtų visai neblogai, jeigu ponas Laniganas kaip nors ir pasi- 
liktų miręs. 

— Ką? 

— Aha. Tai va kaip darom. Mes su federalais judu stebim. La- 
bai akylai stebim ir klausomės. Tik pajudėk - ir tu mūsų. Abu su 
Trude prisivirsit daugiau košės negu Laniganas. 

— Tikriausiai turėčiau labai išsigąsti. 

— Ir išsigąsi, jeigu turi smegenų. , 

— Dabar jau galiu eiti? 

— Prašau. | 

Abejos durelės atsidarė, ir Lencas buvo palydėtas iki savo au- 
tomobilio. 


Tuo pat metu agentas Kateris spaudė skambutį prie Trudės du- 
rų, manydamas, kad ji jau miega. Pranešimo apie Lenco sulaiky- 
mą jis laukė kavinėje. 

Trudė nemiegojo. Atrakino duris, bet grandinės neatitraukė. Pro 
durų plyšį pamačiusi Katerio pažymėjimą ir išgirdusi pabrėžtinai 
ištartą „FTB“, piktai paklausė: 

— Ko jums reikia? 

— Galima užeiti? 

— Ne. 

— Lencas sulaikytas. Manau, turėtume pasikalbėti. 

— Ką! 

— Jį sulaikė patrulis Biloksyje. 

Atitraukusi grandinę atidarė duris. Jiedu liko stovėti prieangy- 
je vienas priešais kitą. Kateris džiūgavo. 

— Ką jis padarė? 

— Jį tikriausiai netrukus paleis. 

— Skambinu savo advokatui. 

— Gerai, bet prieš tai turiu jums kai ką pasakyti. Iš patikimų 
šaltinių sužinojome, jog Lencas ieško, kas apsiimtų nužudyti jūsų 
vyrą Patriką Laniganą. 

 — Ne! — ranka užsidengė burną. Atrodė tikrai apstulbusi. 

— Taip. Galite būti įpainiota ir jūs. Juk Lencas stengiasi išsau- 
goti jums pinigus, todėl neabejoju, kad būsite palaikyta jo ben- 
drininke. Jeigu Laniganui kas nors atsitiks, pas jus ateisime 
pirmiausia. 

— Aš nieko nepadariau. 

— Dar ne. Mes jus labai akylai stebime, ponia Lanigan. 

— Nevadinkite manęs taip. 

— Atleiskit. 

Kateris išėjo palikęs ją stovinčią prieangyje. 


Apie vidurnaktį Sendis paliko automobilį aikštelėje prie Kana- 
lo ir Dekaturo gatve šuoliais nulėkė link Prancūzų kvartalo. Pa- 
trikas jį įspėjo, kad, eidamas susitikti su Li, itin saugotųsi. Prie 
jos galėjo atvesti tik Sendis, todėl jis privalo būti labai atsargus. 

— Sendi, jai gresia didelis pavojus, — aiškino jam Patrikas maž- 
daug prieš valandą. — Stenkis būti kuo atsargesnis. 

Tris kartus apėjęs kvartalą ir įsitikinęs, kad jo niekas neseka, 
įsmuko į barą ir, užsisakęs gaivaus gėrimo, stebėjo šaligatvį. Pas- 
kui skersai gatvės nuėjo į „Roja Sonestą“. Pastoviniavęs tarp tu- 
ristų vestibiulyje, liftu pakilo į trečią aukštą. Jį įleidusi Li užraki- 
no kambario duris. Atrodė prislėgta ir išvargusi. 

— Apgailestauju dėl jūsų tėvo, — tarė Sendis. — Ar yra žinių 
apie jį? 

— Ne. Buvau išvažiavusi. 

Ant televizoriaus buvo padėklas su kava. Sendis prisipylė puo- 
delį ir, maišydamas cukrų, tarė: 

— Patrikas man papasakojo. Kas jį pagrobė? 

— Štai aplankas, — atsakė ji linktelėdama į žemą stalelį. — Sės- 
kitės, — parodė į lovos kraštą. 

Laikydamas rankose kavos puodelį Sendis atsisėdo ir laukė. At- 
ėjo laikas pasikalbėti. 

— Susipažinome 1994-aisiais Rio de Žaneire, praėjus porai metų 
po plastinės operacijos. Patrikas sakė atvykęs iš Kanados verslo 
reikalais ir ieškąs prekybos teisę išmanančio advokato. O iš tikrų- 
jų jam reikėjo draugo. Dvi dienas mūsų santykiai buvo draugiški, 
paskui vienas kitą įsimylėjom. Jis man viską papasakojo: kaip pui- 
kiai jam pavyko ištrūkti, kad turi daug pinigų, bet praeities pamiršti 
negali. Jis pasiryžo išsiaiškinti, kas jį persekioja ir kaip arti prie 
jo prisikasė. 1994 metų rugpjūtį nuvažiavau į Jungtines Valstijas 
ir Atlantoje susiradau privačią apsaugos tarnybą keistu pavadini- 
mu: „Plutono grupė“. Tai buvusių FTB agentų firma, kurią Patri- 
kas buvo susiradęs iš anksto. Prisistačiau jiems svetima pavarde, 
pasakiau, kad atvykau iš Ispanijos ir domiuosi Patriko Lanigano 
paieška. Sumokėjau penkiasdešimt tūkstančių dolerių. Į Biloksį jie 
nusiuntė agentą, kuris paskambino buvusiems Patriko partneriams. 
Pasakė, kad turi informacijos apie jo buvimo vietą, tačiau advo- 
katai jam patarė patyliukais Vašingtone susirasti tokį Džeką Ste- 
faną. Stefanas yra brangus seklys, šnipinėja Korporacijas ir ieško 
dingusiųjų be žinios. Agentai nuvyko pas jį į Vašingtoną. Stefa- 
nas jiems nepasakė beveik nieko, tačiau buvo akivaizdu, jog Pa- 
triko paieškai vadovauja jis. Buvo su juo susitikę keletą kartų, jis 
užsiminė apie premiją. Už teisingą informaciją Stefanas žadėjo 
jiems sumokėti penkiasdešimt tūkstančių dolerių. Tų susitikimų 
metu agentai išsiaiškino, jog Stefanas turi rimto pagrindo manyti 
Patriką gyvenant Brazilijoje. Mus tai smarkiai išgąsdino. 

— Tai tada Patrikas ir suprato, kad jį susekė? 


198 


— Taip. Brazilijoje jis gyveno jau daugiau kaip dvejus metus. 
Tuomet, kai viską man papasakojo, nė neįtarė, kad persekiotojai 
taip arti. Žinia, kad jie Brazilijoje, mus pribloškė. 

— Kodėl nepabėgot? 

— Dėl daugelio priežasčių. Jis galvojo apie pabėgimą. Dažnai 
apie tai kalbėdavomės. Norėjau bėgti kartu su juo. Jis galėjo pa- 
sislėpti kur nors šalies gilumoje. Gerai ją pažinojo, mokėjo kalbą, 
pažino žmones, galėjo pasislėpti bet kur, bet nenorėjo, kad netek- 
čiau namų. Juk galėjom pabėgti į Kiniją arba dar kur nors. 

— Galbūt nebegalėjot pabėgti? 

— Galbūt. Palaikiau ryšį su Plutono grupe. Pasamdėme juos, kad 
kuo akyliau sektų Stefaną. Jie susirado jo klientą Benį Ariciją. Jam 
pasakė tą patį: turi jį dominančios informacijos. Paskambino ir į 
tas dvi draudimo kompanijas. Visi keliai vedė prie Stefano. Kas 
tris ar keturis mėnesius iš kurio nors Europos miesto atskrisdavau 
išsiaiškinti, ką jie dar sužinojo. 

— Kaip Stefanas jį surado? 

— Dabar apie tai negaliu pasakoti. Papasakos Patrikas. 

Dar viena juodoji skylė, ir gana didelė. 

Pasidėjęs kavą ant grindų Sendis susimąstė. Būtų kur kas pa- 
prasčiau, jeigu jiedu nuosekliai viską jam papasakotų, nuo pat pra- 
džių, kad jis kaip advokatas galėtų jiems padėti. Bet, matyt, jiems 
jo pagalbos nereikia. 

Taigi Patrikas žinojo, kad įklius. 

— Dabar tie niekšai pagrobė mano tėvą, — tarė ji, paduodama 
nuo stalelio Sendžiui storą aplanką. 

— Stefanas? 

— Taip. Aš vienintelė žinau, kur pinigai, Sendi. Tai spąstai. 

— Iš kur Stefanas apie jus sužinojo? 

— Patrikas pasakė. 

— Patrikas? 

— Taip. Juk matėt, kokios žaizdos? 

Stengdamasis viską suvokti Sendis atsistojo. 

— Tai kodėl Patrikas jiems nepasakė, kur pinigai? 

— Nes pats to nežino. 

— Visus atidavė jums? 

— Panašiai. Aš juos tvarkau. Dabar jie persekioja mane, todėl 
sučiupo niekuo dėtą mano tėvą. 

— Kuo galėčiau jums padėti? 

Atidariusi stalčių iš jo ištraukė dar vieną, tik plonesnį aplanką. 

— Čia informacija apie FTB agentus. Apie tai, kaip jie sekė Pa- 
triką, dėl suprantamų priežasčių žinojome nedaug. Atsakingo už 
paiešką agento pavardė Kateris. Jis dirba Biloksyje. Kai tik supra- 
tau, jog Patrikas įkliuvo, paskambinau jam. Tai tikriausiai ir iš- 
gelbėjo Patrikui gyvybę. | 

— Palaukit. Nieko nebesuprantu. 

— Pasakiau Kateriui, kad Patriką Laniganą pagrobė Džeko Ste- 
fano žmonės. FTB tikriausiai tuoj pat susirado Stefaną ir jam pri- 
grasino. Jo vykdytojai Brazilijoje Patriką kankino keletą valandų 
ir vos nenužudė, bet po to perdavė FTB. 

Sendis užsimerkęs įdėmiai klausėsi kiekvieno žodžio. 

— O toliau? — paklausė jis. 

— Po dviejų dienų Stefaną Vašingtone suėmė, uždarė jo firmą. 

— Iš kur žinot? 

— Plutono žmonėms vis dar moku didelius pinigus. Jie puikiai 
dirba. Įtariame, jog, Stefanas dabar viską prisipažįsta FTB, bet mane 
vis tiek slapta persekioja. Ir mano tėvą. 

— Ką man pasakyti Kateriui? 

— Pirma, papasakokit jam apie mane. Pasakykit, kad esu advo- 
katė, tvarkau jo finansinius reikalus ir viską Žinau. Pasakykit J jam, 
kad pagrobė mano tėvą. 

— Manot, kad FTB įtars Stefaną? 

— Gal įtars, o gal ir ne. Bet tai nepakenks. 

Buvo beveik pirma valanda nakties. Ji jautėsi labai pavargusi. 
Susirinkęs aplankus Sendis žengė prie durų. 

— Turime apie daug ką pasikalbėti, — pasakė ji. 

— Būtų gerai, jeigu viską papasakotumėt. 

— Dar truputį palaukit. 

— Verčiau paskubėtumėt. 


200 


Rytinę vizitaciją daktaras Hajanis visuomet pra- 

dėdavo septintą ir užeidavo pas Patriką pažiūrėti, 

ar miega. Dažniausiai pacientas miegodavo, bet 
dieną skųsdavosi, jog naktį jį kankinusi nemiga. Šįryt Patrikas ne- 
miegojo, vien su baltomis medvilninėmis kelnėmis sėdėjo prie lan- 
go ir žiūrėjo į žaliuzes, nes daugiau nebuvo į ką žiūrėti. Nuo sta- 
lelio sklido blausi šviesa. 

— Kaip jaučiatės? — priėjęs paklausė Hajanis. 

Patrikas neatsakė. Hajanis žvilgtelėjo į Patriko darbo stalą. Vis- 
kas buvo tvarkingai sudėta — nei atverstų knygų, nei aplankų. 

Galiausiai Patrikas sureagavo: 

— Gerai, daktare. 

— Išsimiegojot? 

— Ne. Negalėjau užmigti. 

— Dabar jums niekas nebegresia, Patrikai. Saulė jau patekėjo. 

Patrikas tylėjo nė nekrustelėdamas, netardamas nė žodžio. Ha- 
janis paliko jį kaip radęs: pirštais tvirtai įsitvėrusį į kėdės ranktū- 
rius ir spoksantį į niekur. 

Patrikas girdėjo koridoriuje aidinčius malonius gydytojo, nuo- 
bodžiaujančių sargybinių, pro šalį skubančių slaugių balsus. Ne- 
trukus atneš pusryčius, tačiau valgis jam nerūpėjo. Per ketverius 
su puse metų įprato alkio nejausti: suvalgydavo keletą kąsnelių, 
kas po ranka pakliūdavo — keletą obuolio skiltelių, morkos grieži- 
nėlių, — ir to pakakdavo. Iš pradžių slaugės stengėsi jį primaitinti, 
tačiau Hajanis skyrė troškintų daržovių ir duonos dietą be riebalų 
ir cukraus. 

Atsistojęs nuo kėdės nuėjo prie durų. Atidaręs tyliai pasisvei- 
kino su nuolatiniais sargybiniais Pitu ir Edžiu. 

— Gerai miegojot? — paklausė Edis kaip ir kasryt. 

— Ačiū, Edi, jaučiausi saugus, —- kaip visuomet atsakė Patrikas. 
Koridoriuje prie lifto sėdėjo niekam nereikalingas FTB agentas 
Brentas Majersas, atlydėjęs Patriką iš Puerto Riko. Patrikas link- 
telėjo, tačiau Brentas susikaupęs skaitė rytinį laikraštį. 

Vėl uždaręs duris Patrikas ėmė lengvai mankštinti kelius. Rau- 
menys gijo, bet vis dar skaudėjo. Apie atsispaudimus ir pritūpi- 
mus negalėjo būti nė kalbos. 

Pasibeldusi įėjo slaugė. 

— Labas rytas, Patrikai, — džiugiai sučiauškėjo. — Laikas pus- 
ryčiauti, — pastatė padėklą ant stalo. —- Kaip praėjo naktis? 

— Puikiai. O jums? 

— Puikiai. Gal ką atnešti? 

— Ne, ačiū. 

— Paskambinkit, jei ko reikės, — tarė išeidama. 

Šitaip kasryt. Kad ir kaip visa tai buvo įgrisę, bet Patrikas ži- 
nojo, jog gali būti kur kas blogiau. Harisono apygardos kalėjime 
pusryčius paduotų pro grotas, ant metalinio padėklo, o valgyti tektų 
kasdien vis kitų įvairaus plauko kameros „draugų“ kompanijoje. 

Pasiėmęs kavos atsisėdo prie įsprausto kampe po televizoriu- 
mi savo darbo stalo, užsidegė lempą ir įsispoksojo į aplankus. 

Jau savaitė, kai jis Biloksyje. Anas ramus jo gyvenimas baigė- 
si prieš trisdešimt dienų dulkėtame kelyje, kuris dabar už tūkstan- 
čių mylių. Jis norėjo vėl būti Danilas, senjoras Silva, ramiai gy- 
venti kukliame savo namelyje ir šnekučiuotis su tarnaite melodin- 
ga portugalų kalba, kuri jos lūpose skambėdavo su ryškiu indė- 
nišku akcentu. Ilgėjosi ilgų pasivaikščiojimų šiltomis Ponta Poros 
gatvėmis, savo bėgimo takelio užmiestyje. Troško kalbėtis su se- 
niais, ūksmingų medžių pavėsyje gurkšnojančiais žaliąją arbatą ir 
savo būrin mielai priimančiais kiekvieną naują pašnekovą, ilgėjo- 
si miestelio turgaus šurmulio. 

Jam labai trūko Danilo namų, tos plačios ir kontrastingos ša- 
lies, judrių miestų, nuošalių kaimelių ir mielų Brazilijos Žmonių. 
Iki skausmo troško Evos, švelnių jos glamonių, nuostabios šypse- 
nos, jos kūno ir sielos šilumos. Be jos jis negalėtų gyventi. 

Kodėl žmogus turi gyventi tik vieną gyvenimą? Kur parašyta, 
kad negalima visko pradėti iš pradžių? Patrikas žuvo, Danilą su- 
gavo. Tačiau jis juk liko. Argi negalima išsivaduoti dar kartą? Jį 
šaukė trečiasis gyvenimas — be pirmojo skausmų ir antrojo šešė- 

lių —- nuostabus gyvenimas su Eva. Jie apsigyvens bet kur, kad tik 
būtų kartu ir kad praeitis jų nebepersekiotų. Jiedu turės didžiulį 
namą ir būrį vaikų. | 

Ji stipri, bet viskas turi ribas. Myli tėvą, namai ją traukia it mag- 
netas. Visi tikrieji karijokai myli savo miestą, kurį Visagalis su- 
kūrė tik jiems. 

Jis ją įstūmė į pavojų, dabar privalo apginti. 

Ar pavyks? O gal sėkmė nuo jo nusisuko? 


Kateris sutiko susitikti aštuntą tik todėl, kad ponas Makdermo- 
tas primygtinai to reikalavo. Sakė, jog reikalas skubus. Šią anks- 
tyvą valandą čia jau buvo saujelė darbuotojų, federaliniai rūmai 
budo. Kiti rinkdavosi devintą. 

Kateris nebuvo atžarus, tačiau ir svetingumo nerodė. Plepėtis 
su landžiais advokatais jis nemėgo. Šiek tiek aptvarkęs sujauktą 
savo darbo stalą, ant jo pastatė du polistirolo puodelius su garuo- 
jančia kava. 

Sendis mandagiai padėkojo už jam skirtą laiką ir Kateris kiek 
atlyžo. 

— Prisimenat tą skambutį prieš trisdešimt dienų? — paklausė 
Sendis. - Skambino moteris iš Brazilijos. 

— Taip. 

— Keletą sykių su ja mačiausi. Tai Patriko advokatė. 

— Ar ji čia? 

— Taip. 

Sendis smarkiai papūtė kavą ir tik tuomet išdrįso gurkštelėti. 
Neminėdamas vardo trumpai papasakojo, ką žinojo apie Li, pas- 
kui paklausė, kaip sekasi tardyti Stefaną. 

Kateris sukluso. Stengdamasis suprasti žaidėjų pasiskirstymą, 
bloknote kažką Žymėjosi. 

— Iš kur apie jį žinot? 

— Kolegė iš Brazilijos apie Stefaną žino viską. Ji jums ir pra- 
nešė apie jį. 

— Iš kur ji apie jį sužinojo? 

— Tai labai ilga ir sudėtinga istorija. Aš pats nežinau visų smul- 
kmenų. 

— Tai kodėl apie tai kalbat? 

— Todėl, kad Stefanas mano klientą vis dar persekioja. Norė- 
čiau jį sustabdyti. 

Kateris vėl kažką užsirašė, gurkštelėjo plikinančios kavos. Iš 
užrašų, kas ką ir kam pasakė, pamažu ėmė ryškėti schema. Kate- 
ris žinojo, ką Vašingtone pasakoja Stefanas, tačiau tame jo pasa- 
kojime buvo spragų. Stefanui aiškiai buvo liepta visą tą reikalą 
mesti. 

— O iš kur jūs tą Žinot? 

— Jo samdiniai Brazilijoje pagrobė mano kolegės tėvą. 

Iš netikėtumo Kateriui net akys išvirto, jis išsižiojo. Staiga su- 
sivokė: 

— Ar ta advokatė iš Brazilijos žino, kur pinigai? 

— Galima dalykas. 

Dabar viskas aišku. 

Sendis kalbėjo toliau: 

— Pagrobę tėvą jie nori atvilioti ją į Braziliją, kur „gydytų“ pa- 
našiai, kaip „gydė“ Patriką. Viskas dėl pinigų. 

— Kada jį pagrobė? — be apsimestinio susirūpinimo paklausė 
Kateris. 

— Vakar. 

Sendžio asistentas straipsnį apie pagrobimą prieš dvi valandas 
rado internete. Tai buvo trumpa žinutė šeštame Rio de Žaneiro 
dienraščio O Globo puslapyje. Pagrobtas Paulas Miranda. Sendis 
dar nežinojo tikrosios Li pavardės. Gavę tą laikraštį federalai tuoj 
pat nustatytų jos tapatybę. Tiesą sakant, Sendis čia nieko blogo 
nematė. Jeigu tik žinotų jos pavardę, pats jiems pasakytų. 

— Vargu ar galim jam kaip nors padėti. 

— Nesąmonė. Už viso to stovi Stefanas. Prispauskit jį. Pasaky- 
kit, kad jis neįvilios mano kolegės į spąstus ir kad apie Stefano 
darbelius ji praneš Brazilijos pareigūnams. 

— Stengsiuos padaryti, ką galėsiu. 

Nepagrįstų Sendžio Makdermoto kaltinimų biurui ir milijoni- 
nio ieškinio Kateris nepamiršo, tačiau kol kas apie tai kalbėti ne- 
verta. Galbūt vėliau. 

— Stefanui rūpi tik pinigai, — tarė Sendis. — Jeigu senukui kas 
nors nutiks, jis juos matys kaip savo ausis. 

— Kalbat apie galimybę derėtis? 

— O ką jūs manot? Argi nesiderėtumėt, jei jums grėstų mirties 
bausmė arba kalėjimas iki gyvos galvos? 

— O ką pasiūlysim Stefanui? 

— Liepkit paleisti senuką, o paskui pasikalbėsim apie pinigus. 


Stefano apklausa prasidėdavo anksti. Šis ketvirtasis pokalbis tu- 
rėjo trukti visą dieną ir užbaigti visą ilgą Patriko paieškos istori- 
ją. Advokato nebuvo, nes teisme jis turėjo neatidėliotinų reikalų. 
Stefanui jo ir nebereikėjo. Tiesą sakant, jis nebenorėjo mokėti jam 
po 450 dolerių už valandą. Tardytojas buvo kitas. Kažkoks Olive- 
ris. Nesvarbu. Visi jie vienodi. 

— Pasakojote apie chirurgą, - tarė Oliveris, tarsi jų pokalbį būtų 
nutraukęs telefono skambutis. Jiedu net nebuvo pažįstami, o apie 
Patriką Džekas su niekuo nesikalbėjo trylika valandų. 

— Taip. 

— Devyniasdešimt ketvirtųjų balandį? 

— Teisingai. 

— Pasakokit toliau. 

Stefanas patogiau įsitaisė kėdėje ir pradėjo: 

— Pėdsakai kuriam laikui dingo. Galima sakyti, ilgam. Ieško- 
jome, bet keletą mėnesių neaptikome nieko, visiškai nieko. Jokios 
užuominos. Paskui, devyniasdešimt ketvirtųjų pabaigoje, iš Atlantos 
mums paskambino seklių firma „Plutonas“. 

— „Plutonas“? 

— Taip, „Plutono grupė“. Mes juos praminėm vaikinais iš Plu- 
tono. Tikrai geri. Kai kurie — buvę jūsiškiai. Klausinėjo apie Pa- 
triką Laniganą, sakė. kad kai ką apie jį žino. Porąkart su jais ma- 
čiausi Vašingtone. Minėjo paslaptingą klientą, kuris apie Laniga- 

ną daug žino. Aš, suprantama, susidomėjau. Jie neskubėjo, nes 
klientas buvo kantrus. Buvo aišku, kad jis nori didelio atlygini- 
mo. Tai teikė vilčių. | 

— Kodėl? 

— Jeigu žmogus žino kažką, kad gali tikėtis didelės premijos, 
tai turėtų žinoti ir tai, kad Laniganas turtingas. Devyniasdešimt 
penktųjų liepą vaikinai iš „Plutono“ paklausė, ar norėčiau, kad jų 
klientas pasakytų, kur šiuo metu gyvena Laniganas. Atsakiau, kad 
norėčiau. Jie paklausė, už kiek, taigi susitarėm, už penkiasdešim- 
ties tūkstančių dolerių jų klientas pasakys. Buvau nebetekęs vil- 
ties. Pinigus pervedžiau kažkam į banką Panamoje. Man nurodė 
Itajai miestelį Santa Katarinoje Brazilijos pietuose. Pagal adresą 
susiradome daugiabutį pastatą prabangiame miesto rajone. Valdy- 
tojas mus sutiko maloniai, ypač po to, kai į delną įspraudėm pini- 
gų. Parodėm Patriko nuotraukas po operacijos. Jis sakė, kad gal- 
būt ir matęs tą žmogų. Gavęs dar pinigų atpažino: Janas Horstas, 
tikriausiai vokietis, gerai kalba portugališkai. Trijų kambarių butą 
buvo išsinuomojęs dviem mėnesiams, mokėjo grynais, bet jame ne- 
užsibūdavo. Labai draugiškas, jiedu su žmona valdytoją kartais pa- 
sikviesdavo išgerti kavos. Moterį jis taip pat atpažino. Horstas sa- 
kė esąs keliaujantis rašytojas, rašąs knygą apie vokiečių ir italų 
imigrantus Brazilijoje. Atsisveikindamas minėjo, jog važiuos į Blu- 
menau studijuoti architektūros. 

— Buvote Blumenau? 

— Žinoma, nuskridom nieko nelaukę. Po miestą naršėm du mė- 
nesius, bet nieko neaptikom, taigi vėl ėmėmės įprasto darbo: slam- 
pinėjom po viešbučius, parduotuves, rodydavom nuotraukas, ža- 
dėdavom atsilyginti. 

— O kaip tie vaikinai iš „Plutono“? 

— Jie smarkiai atvėso. Norėjau pasikalbėti, bet jie neturėjo ką 
papasakoti. Tikriausiai jų klientas išsigando, o gal pasitenkino pen- 
kiasdešimčia tūkstančių. Šiaip ar taip, pusę metų „Plutono“ vaiki- 
nai tylėjo. Šių metų sausio pabaigoje jie vėl netikėtai paskambi- 
no. Klientui prireikė pinigų, taigi jis pasirengęs parduoti viską, ką 
žino. Keletą dienų išsisukinėjome. Lyg bombą jie metė pasiūlymą 

už milijoną dolerių nurodyti tikslią Lanigano gyvenamąją vietą. At- 
sisakiau. Ne todėl, kad neturėčiau pinigų: jų pasiūlymas man at- 
rodė pernelyg rizikingas. Kol negaus pinigų, aiškino jie, jų klien- 
tas nieko nesakys, o aš nenorėjau jam mokėti, kol jis nepasakys, 
ką žino. Vis dėlto nebuvo kaip išsiaiškinti, ar tas klientas apskri- 
tai ką nors žino. Iš tikrųjų, kiek supratau, jokio kliento jie neturė- 
jo. Susipykom, derybos nutrūko. 

— Tačiau vis dėlto susitarėt? 

— Taip, vėliau. Nebuvo kitos išeities. Jų klientui reikėjo pini- 
gų, 0 mums — Lanigano. Pasiūlė už penkiasdešimt tūkstančių 
pasakyti, kur Laniganas gyveno išvykęs iš Itajai. Susitarėm, nes 
penkiasdešimt tūkstančių mums atrodė nedaug, o žinodami vietą 
tikėjomės aptikti pėdsakų. Tokia gudrybe jie norėjo įgyti mūsų pa- 
sitikėjimą ir, žinoma, vėliau gauti milijoną dolerių. Tas, kas pata- 
rinėjo „Plutonui“, tikrai turėjo gerą smegeninę. Privalėjau išsiaiš- 
kinti kas, todėl įsitraukiau į jų žaidimą ir pasakiau, kad mielai su- 
mokėsiu milijoną, tik turiu įsitikinti, ar informacija teisinga. 

— Tai kurgi jis paskui apsigyveno? 

— San Mateuse, Espirito Santo valstijoje, pakrantėje į šiaurę nuo 
Rio. Miestelyje tik šešiasdešimt tūkstančių gyventojų, gražu, žmo- 
nės draugiški. Ten dirbom mėnesį. Kambarius jis buvo išsinuomo- 
jęs taip pat, kaip ir Itajai — dviem mėnesiams, mokėjo grynais, tik 
šįkart brito Deriko Būno pavarde. Namo savininkas ir be kyšio at- 
pažino jo nuotrauką. Būnas nesutiko mokėti nuomos iš anksto, mo- 
kėdavo kas savaitę, atrodė šykštokas. Buvo uždaras, savininkas 
apie jį mažai ką žinojo. Nieko daugiau neaptikę šių metų kovo 
pradžioje iš San Mateuso išvažiavom. Persikėlę į San Paulą ir Rio, 
sukūrėm naują planą. 

— Kokį? 

— Pasitraukti iš šiaurės ir visas jėgas permesti į Rio ir San Pau- 
lą. Vašingtone prispaudžiau „Plutono“ vaikinus. Jų klientas laikėsi 
savo: reikalavo ne mažiau milijono. Maniškis nepatikrinęs faktų 
tiek mokėti nesutiko. Derybos įstrigo. Iš abiejų pusių vien kal- 
bos, jokių kompromisų. 

— Ar išsiaiškinot, iš kur jų klientas tiek daug žino apie Lani- 
ganą? 

— Ne. Ilgai spėliojome. Manėm, kad jis Laniganą taip pat dėl 
ko nors persekioja. Galbūt pinigų užsimanė kas nors iš FTB. Ži- 
noma, tai tebuvo aklos spėlionės, tačiau turėjom apsvarstyti viso- 
kias versijas. Viena mums atrodė priimtina: Laniganą nori parduoti 
pažįstamas asmuo, kuriuo jis pasitiki. Pasitaręs su klientu nuta- 
riau, jog tokios progos praleisti negalima. Ieškom beveik ketve- 
rius metus, o dabar atsidūrėm aklavietėje. Išsiaiškinome tik tiek, 
kad Brazilijoje įmanoma puikiai pasislėpti. Laniganas tikrai žinojo, 
ką daro. 

— Kaip ištrūkot iš tos aklavietės? 

— Jie mums padėjo. Šių metų rugpjūtį gavome dar vieną pa- 
siūlymą: už paskutiniąsias Lanigano nuotraukas jie paprašė pen- 
kiasdešimties tūkstančių. Susitarėm. Pinigus pervedėme į užsienį, 
ir į mano firmą Vašingtone buvo pristatytos trys nespalvotos nuo- 
traukos. 

— Ar galėčiau jas pamatyti? 

— Prašau. | 

Ištraukęs iš tvarkingai sukrauto portfelio Stefanas stumtelėjo 
nuotraukas per stalą. Pirmojoje Laniganas su saulės akiniais iš to- 
li nufotografuotas sausakimšoje parduotuvėje, rankoje laiko lyg, ir 
pomidorą. Kitoje — eina šaligatviu su krepšiu rankoje. Su džinsais, 
niekuo neišsiskiriantis iš brazilų minios. Trečia įdomiausia: marš- 
kinėliais ir šortais vilkintis Patrikas plauna savo „Vabalo“ stogą. 
Nematyti nei namo, nei automobilio numerio, bet Patrikas be sau- 
lės akinių, aiškiai matyti veidas. 

— Nei gatvės pavadinimo, nei automobilio numerio, — pastebė- 
jo Oliveris. 

— Nieko. Ilgai apžiūrinėjom nuotrauką, bet daugiau nieko neap- 
tikom. Kaip jau sakiau, tas, kuris viskam vadovavo, turi gerą sme- 
geninę. 

— Ką darėt paskui? 

— Sumokėjom milijoną. 

— Kada? 

— Rugsėjo mėnesį. Pinigus pervedėm patikėtiniui į Ženevą pa- 
gal raštišką įsipareigojimą juos perduoti adresatui tik tuomet, kai 
iš abiejų pusių bus gauti pranešimai. Iškėlėm sąlygą, kad jų klien- 
tas per penkiolika dienų nurodytų Lanigano adresą. Visas penkio- 
lika dienų graužėm nagus, o šešioliktąją pakėlėm triukšmą ir pa- 
galiau sužinojom, kad jis gyvena Ponta Poroje, Rua Tiradentės 
gatvėje. Nulėkėm ten. Stebėjom. Laniganas tikrai buvo vertas pa- 
garbos, mokėjo slapstytis. Sekėme jį dar savaitę, kad įsitikintu- 
me, ar tai tikrai jis. Buvo pasivadinęs Danilu Silva. 

— Savaitę? 

— Taip, reikėjo kantrybės. Ne veltui jis pasirinko Ponta Porą. 
Puiki vieta. UŽ pinigus iš vietinių pareigūnų gali gauti ką tik no- 
ri. Tą miestelį po karo pamėgo vokiečiai. Vienas klaidingas žings- 
nis — policijai kas nors šnipštelės, ir ši tuoj šoks jam į pagalbą. 
Kiek luktelėję surengėme jam pasalą ir niekieno nepastebėti šun- 
keliais išsivežėm. Mums puikiai pavyko. Slapta pergabenome jį į 
Paragvajų ir paslėpėm. 

— Ir ten jį kankinot? 

Stefanas nutilo, gurkštelėjo kavos ir įrėmęs žvilgsnį į Oliverį 
tarė: 

— Turbūt. 


Kalbėdamas Patrikas žingsniavo iš vieno gydyto- 
jų kambario galo į kitą, o Sendis sėdėjo ir paiši- 
nėdamas bloknote jo klausėsi. Slaugės atneštų 
sausainių nė vienas nepalietė. Žvelgdamas į juos Sendis stebėjosi: 
argi tyčine žmogžudyste kaltinami kaliniai gauna sausainių? Ar 
daug tokių turi asmens sargybinius? Ar yra bent vienas, kurį lan- 
kytų teisėjas ir dar pica vaišintų? 
— Sendi, viskas pakrypo kitaip, - nežiūrėdamas į jį kalbėjo Pa- 
trikas. — Reikia paskubėti. 
— Kodėl? 
— Kai tėvą pagrobė, ji čia ilgai nebepasiliks. 

— Kaip visuomet nieko nesuprantu. Spragos platėja, o judu it 
liežuvius būtumėt prariję. Žinoma, juk aš tik advokatas. Kam gi 
man viską Žinoti? 

— Ji turi dokumentus ir įrašus. Ji žino viską. Nueik pas ją. 

— Vakar pas ją buvau. 

— Ji tavęs laukia. 

— Tikrai? Kur? 

— Perdido paplūdimyje yra tokia vila. Ji ten. 

— Tai dabar turiu viską metęs lėkti į Perdidą? 

— Tai svarbu, Sendi. 

— Turiu ir kitų svarbių reikalų, — supyko Sendis. — Gal galė- 
tum įspėti iš anksto? 

— Atleisk. . | 

— Popiet man reikia į teismą. Sūnui — futbolo varžybos. Ar per 
daug iš tavęs reikalauju? 

— Nežinojau, kad senuką pagrobs. Pripažink, kad aplinkybės 
truputį nekasdieniškos. Pasistenk tai suprasti. 

Sendis giliai atsiduso ir kažką užsirašė. Patrikas atsisėdo ant 
stalo kraštelio prie pat jo: | 

— Atleisk, Sendi. 

— Ir apie ką gi toje paplūdimio viloje mes kalbėsimės? 

— Apie Ariciją. 

— Apie Ariciją, — pakartojo Sendis ir nusuko žvilgsnį į šalį. 
Apie jį žinojo iš laikraščių. 

— Kelionė šiek tiek užtruks. Tavim dėtas į krepšį įsimesčiau ke- 
letą daiktų. | 

— Tai ten turėsiu nakvoti? 

— Taip. 

— Su Li? 

— Taip. Vila didelė. 

— O ką man sakyti žmonai? Kad gyvensiu vienoje viloje su stul- 
binančio grožio brazile? 

— To jai neminėčiau. Pasakyk, kad tau reikia susitikti su kitu 
mano advokatu. 

— Žavu. 
— Ačiū, Sendi. 


Po kavos pertraukėlės Oliveris grįžo kartu su Anderhilu. Atsi- 
sėdo greta vienas kito taip, kad filmavimo kamera liktų jiems už 
nugarų, ir įsmeigė žvilgsnius į Stefaną. 

— Kas tardė Patriką? — paklausė Anderhilas. 

— Neprivalau įvardyti savo darbuotojų. 

— Ar tas asmuo moka naudotis fizinėmis tardymo priemonėmis? 

— Menkai. 

— Kokiomis priemonėmis jis naudojosi? 

— Nežinau... 

— Nuotraukose tuos nudegimus matėm, pone Stefanai. Bet už 
tai, ką padarė jūsų samdiniai, kaltina mus, FTB. Taigi papasako- 
kit, ką jam darėt. 

— Manęs ten nebuvo. Tardymo eigos neplanavau, nes tą sritį 
menkai teišmanau. Bendrais bruožais žinojau, jog Lanigano tar- 
dymui bus naudojamas elektros šokas. O štai kas nutiko. Tikrai 
nemaniau, kad taip smarkiai sužalos. 

Visi nutilo. Anderhilas su Oliveriu susižvalgė. Akivaizdus me- 
las. Stefanas iš jų šaiposi. 

— Kiek tai truko? 

— Penkias ar šešias valandas. 

Žvilgtelėję į užrašus abu apie kažką pasišnabždėjo. Anderhi- 
las paklausė, kaip jie nustatė Patriko tapatybę, ir Stefanas paaiš- 
kino, jog pagal pirštų atspaudus. Oliveris norėjo viską išsiaiškinti 
nuosekliai, todėl dar apie valandą kamantinėjo, kada tiksliai Pa- 
trikas buvo sučiuptas, ar toli nuvežtas, kiek laiko tardytas, kaip iš 
džiunglių jį nugabeno į Konsepsjoną. Viską išsiaiškinę vėl pasi- 
šnabždėjo ir perėjo prie lemiamo klausimo: 

— Ką tardydami poną Laniganą sužinojot apie pinigus? 

— Beveik nieko. Jis tik pasakė, kur pinigai buvo iš pradžių ir 
kad iš ten jie buvo pervesti kitur. 

— Ar galime daryti prielaidą, jog tą jis jums pasakė per 
prievartą? 

— Tikriausiai taip. 

— Ar jūs įsitikinęs, kad tuo metu jis nežinojo, kur pinigai? 

— Manęs ten nebuvo, bet jį tardęs asmuo tvirtina, jog Laniga- 
nas tikrai nežino, kur pinigai. 

— Tardymas nebuvo filmuojamas, įrašinėjamas į magnetofoną? 

— Žinoma, kad ne, — atsakė Džekas, tarsi tai būtų visiškas 
absurdas. 

— Ar ponas Laniganas prasitarė turėjęs bendrininką? 

— Kiek man žinoma, ne. 

— Ką tai reiškia? 

— Tai reiškia, jog aš nežinau. 

— O jį tardęs asmuo? Ar jis girdėjo poną Laniganą paminint 
kieno nors pavardę? 

— Kiek man žinoma, ne. 

— Taigi, kiek jums žinoma, ponas Laniganas savo bendrininko 
pavardės neminėjo. 

— Teisingai. 

Jiedu vėl pasklaidė popierius, pasišnabždėjo ir ilgam nutilo. Ste- 
fanas sutriko. Jis pamelavo net du kartus iš eilės, bet dėl to per- 
nelyg nesijaudino. Iš kur jiems žinoti, kas ką kalbėjo Paragvajaus 
džiunglėse? Antra vertus, tai juk FTB, todėl jis truputį nervinosi 
ir laukė. | 

Staiga atsidarė durys ir įėjo Hamiltonas Džeinsas, o jam iš pas- 
kos — trečiasis tardytojas Vorenas. 

— Sveikas, Džekai, — garsiai pasisveikino Džeinsas sėsdamasis 
prie stalo. Vorenas atsisėdo greta savo kolegų. 

— Sveikas, Hamiltonai, — dar labiau sunerimęs atsakė Stefanas. 

— Klausėmės gretimame kambarėlyje, —- šyptelėjo Džeinsas. — 
Man staiga kilo įtarimas, ar tik tu nemeluoji. 

— Žinoma, kad ne. 

— Na, taip. Klausyk, ar Evos Mirandos pavardė tau girdėta? 

Stefanas lėtai pakartojo, tarsi ją girdėtų pirmą kartą, ir tarė: 

— Lyg ir ne. 

— Tai advokatė iš Rio. Patriko draugužė. 

— Ne, nieko apie ją nežinau. 

— Matai, man neduoda ramybės vienas dalykas, Džekai: įtariu, 
kad puikiai Žinai, kas ji. 

— Niekad nesu apie ją girdėjęs. 

— Tai kodėl jos ieškai? 

— Nesuprantu, apie ką čia kalbama, — nelabai tvirtai papriešta- 
ravo Stefanas. 

Pirmasis prabilo Anderhilas. Žiūrėdamas į Stefaną Džeinsui 
tarė: 

— Jis meluoja. 

— Jis tikrai meluoja, — patvirtino Oliveris. 

— Neabejotinai, — pridūrė Vorenas. 

Stefano žvilgsnis šokinėjo nuo vieno prie kito. Buvo beprade- 
dąs teisintis, tačiau Džeinsas rankos mostu jį nutildė. Staiga atsi- 
darė durys ir pro jas kyštelėjo galvą dar vienas Anderhilo-Olive- 
rio-Voreno mokyklos auklėtinis tik tam, kad praneštų: 

— Balso analizė rodo, jog tardomasis meluoja, — ir durys vėl 
užsidarė. 

Laikydamas popieriaus lapą Džeinsas tarė: 

— Štai ką šįryt rašo Rio de Žaneiro laikraštis: pagrobtas ponas 
Paulas Miranda. Jo duktė yra Patriko draugė, Džekai. Tą patvirti- 
no Rio pareigūnai. Pagrobėjai išpirkos nereikalauja. Jie tyli, — ir 
per stalą stumtelėjo Stefanui popieriaus lapą, bet šis sustojo pu- 
siaukelėje. 

— Tai kur ponas Miranda? 

— Nežinau. Nesuprantu, apie ką jūs čia kalbat. 

Džeinsas žvilgtelėjo į kitą stalo galą. | 

— Meluoja, — tarė Anderhilas. Oliveris su Vorenu pritariamai 
linktelėjo. 

— Juk susitarėm, Džekai: nekelsim tau kaltinimų, jeigu sakysi 
tiesą. Kiek pamenu, žadėjom neliesti ir tavo klientų. Tai ką dabar 
man daryti, Džekai? 

Stefanas žvelgė į Anderhilą ir Voreną. Šie atrodė pasirengę pul- 
ti, vos tik jis prasižios. Šalti, skvarbūs jų žvilgsniai buvo įsmeigti 
tiesiai į jį. 

— Ji žino, kur pinigai, — pasidavė Stefanas. 

— Ar žinai, kur ji? 

— Ne. Kai radom Patriką, ji iš Rio išskrido. 

— Neradot jos? 

— Ne. 

Džeinsas pažvelgė į saviškius. Taip, pagaliau jis prisikasė iki 
tiesos. 

— Tarėmės, kad viską papasakosiu,- prabilo Džekas, — bet ne- 
žadėjau sėdėti ir nieko neveikti. Turiu laisvas rankas dirbti savo 
darbą. 

— Apie ją nežinojom. 

— Gaila. Jei reikia, galim mūsų susitarimą peržiūrėti. Aš tik pa- 
skambinsiu savo advokatui. 

— Gerai, bet mes jau pagavom tave meluojant. 

— Atsiprašau. Daugiau to nebus. 

— Džekai, palik merginą ramybėj ir paleisk jos tėvą. 

— Pagalvosiu. 

— Ne. Padarysi tą tuojau pat. 


Triaukštė vila niekuo neišsiskyrė iš daugelio kitų paplūdimyje 
pastaruoju metu išdygusių statinių. Spalis —- ne sezono metas. Dau- 
guma vilų ištuštėjusios. Sendis sustojo už žvilgančio keturių durų 
automobilio su Luizianos numeriu. Tikriausiai nuomotas, pamanė 
jis. Saulė buvo pakibusi žemai virš horizonto, vos per porą sprin- 
džių nuo lygaus vandens paviršiaus. Įlankoje — tuščia, nei burlai- 
vių, nei laivų. Užlipęs įvijais laipteliais susirado duris. 

Jas atidariusi Li šyptelėjo. Apskritai ji būdavo linksma ir drau- 
giška, nepasiduodavo blogai nuotaikai, kokia ją kamavo dabar. 

— Užeikit, —- maloniai pakvietė ir jam įėjus užrakino duris. Sen- 
dis atsidūrė didelėje skliautuotoje svetainėje su židiniu viduryje. ir 
trimis stiklinėmis sienomis. 


214 


— Gražu, — pagyrė jis, uosdamas. malonų iš virtuvės sklindantį 
kvapą. Per Patriką jis nė nepapietavo. 

— Jūs alkanas? — paklausė ji. 

— Mirštu iš bado. 

— Paruošiau šio to užkąsti. 

— Nuostabu. 

Truputį girgždančiomis natūralaus medžio grindimis Sendis nu- 
sekė paskui ją į valgomąjį. Ant stalo išvydo kartoninę dėžę ir tvar- 
kingai šalia jos išdėliotus dokumentus. Ji čia dirbo. Stabtelėjusi prie 
stalo tarė: 

— Tai apie Ariciją. 

— Kas surinko? 

— Patrikas, Žinoma. 

— Kur ketverius metus visa tai slėpėt? 

— Vienoje saugykloje. Mobilyje. 

Ji atsakinėjo trumpai, bet po kiekvieno jos atsakymo Sendžiui 
iškart kildavo galybė klausimų, kuriuos jis nekantravo išsiaiškinti. 

— Pasikalbėsim vėliau, — tarė ji mostelėjusi ranka. 

Virtuvėje šalia kriauklės ant pjaustymo lentos jų laukė keptas 
viščiukas. Ant viryklės gardžiai kvepėjo rudieji ryžiai su daržo- 
vėmis. 

— Nieko ypatingo, — tarė ji. - Svetimoje virtuvėje sunku paga- 
minti ką nors įmantresnio. 

— Gardžiai kvepia. O kieno virtuvė? 

— Išsinuomojau. Mėnesiui. 

Ji supjaustė viščiuką, paprašė, kad Sendis įpiltų puikaus raudo- 
nojo Kalifornijos vyno. Abu susėdo prie nedidelio stalelio ties lan- 
gu, pro kurį matėsi vandenynas ir paskutiniai saulėlydžio gaisai. 

— Į sveikatą, - tarė ji pakeldama taurę. 

— Už Patriką, — pasiūlė Sendis. 

— Taip, už Patriką. 

Valgio ji nė nepalietė. Sendis susikimšo į burną didelį kepsnio 
gabalą. 

— Kaip jis? 

Prieš atsakydamas Sendis greitai sukramtė kąsnį, kad gražios 
moters akivaizdoje netektų kalbėti pilna burna, gurkštelėjo vyno, 
spustelėjo servetėlę prie lūpų. 

— Gerai. Žaizdos gyja. Vakar Patriką apžiūrėjo chirurgas, sa- 
kė, kad odos persodinti nereikės. Kelerius metus randai matysis, 
bet ir jie ilgainiui išsilygins. Slaugės jį vaišina sausainiais, teisė- 
jas atneša picos, ištisą parą jį saugo ne mažiau kaip šeši sargybi- 
niai. Sakyčiau, Patrikui sekasi kur kas geriau nei kitiems kaltina- 
miems tyčine žmogžudyste. 

— Teisėjas Haskėjus? 

— Taip, Karlas Haskėjus. Pažįstat jį? 

— Ne. Bet Patrikas dažnai jį minėdavo. Jiedu buvo geri drau- 
gai. Kartą Patrikas prasitarė, jog jeigu jį sugaus, norėtų, kad teis- 
tų Karlas Haskėjus. 

— Jis išeina į pensiją, — tarė Sendis. Kaip tik laiku, pamanė 
pats sau. 

— Jis negali svarstyti Patriko bylos, ar ne? — paklausė ji. 

— Ne. Netrukus ją perduos kitam teisėjui. 

Sendis valgė vienas, jau mažesniais kąsneliais, bet ji stalo įran- 
kių vis dar nepalietė. Rankoje prie galvos laikydama vyno taurę 
žvelgė į oranžinius ir violetinius debesis virš horizonto. 

— Atleiskit. Pamiršau paklausti, kaip jūsų tėvas. 

— Jokių Žinių. Prieš tris valandas kalbėjausi su broliu. Jis taip 
pat nieko naujo negirdėjęs. 

— Apgailestauju, Li. Norėčiau kaip nors padėti. 

— Aš taip pat norėčiau jam padėti. Nežinau, ką daryti. Namo 
man negalima, čia pasilikti taip pat negaliu. 

— Apgailestauju, — pakartojo Sendis nebeturėdamas ką sakyti. 

Toliau valgė tylėdamas. Šakute knebinėdama ryžius ji žvelgė į 
vandenyną. 

— Gardu, — antrą kartą pagyrė jis. 

— Ačiū, — šyptelėjo ji. 

— Kas jūsų tėvas? 

— Dėstytojas. 

— Kur dėsto? 

— Rio de Žaneire. Katalikiškajame universitete. 

— Kur jis gyvena? 

— Ipanemoje. Tame bute aš ir užaugau. 

Kalbėti apie tėvą buvo sunku, bet vis dėlto ji atsakinėjo į Sen- 
džio klausimus. Galbūt šitaip jai palengvės? Stengdamasis nebe- 
užsiminti apie tėvo pagrobimą jis dar šio to ją paklausinėjo. 

Valgio ji taip ir nepalietė. 


Jam baigus valgyti ji paklausė: 

— Norėtumėt kavos? 

— Mum tikriausiai jos reikės, ar ne? 

— Taip. 

Jiedu nuo stalo nukraustė vienkartinius indus ir viską paliko 
virtuvėje. Kol Li plikė kavą, Sendis apžiūrinėjo namą. Jie vėl su- 
sitiko valgomajame ir sėdo vienas priešais kitą prie stiklinio sta- 
liuko gerti kavos. Malonus pasišnekučiavimas baigėsi. 

— Ką žinot apie Ariciją? — paklausė ji. 

— Jei tikėsime tuo, ką rašo laikraščiai, jis yra tas firmos klien- 
tas, iš kurio Patrikas nušvilpė devyniasdešimt milijonų, „Plato ir 
Roklando“ administratorius, įskundęs savo darbdavius dėl .priraši- 
nėjimo ir iš vyriausybės už tai pareikalavęs atlyginimo. „Platas ir 
Roklandas“ išeikvojo šešis šimtus milijonų. Nuo tos sumos Arici- 
jai pagal įstatymą priklausė penkiolika procentų. Jį gynė Boganas 
ir kompanija, buvę Patriko partneriai. Tik tiek. 

— Neblogai. Tai, ką jums papasakosiu, galėsit palyginti su šiais 
dokumentais ir įrašais. Šią medžiagą turėsit labai gerai išstudijuoti. 

— Juk žinot, man tai ne naujiena, - mėgino pajuokauti Sendis, 
bet ji nė nešyptelėjo. 

— Aricija nuo pat pradžių rezgė aferą, — pamažu pradėjo pasa- 
koti ji. Nebuvo kur skubėti. Palaukusi, kol Sendis suvoks, ką ji 
sako (tam prireikė šiek tiek laiko), kalbėjo toliau: 

— Benis Aricija labai korumpuotas. Jis sumanė apgauti ir kom- 
paniją, ir vyriausybę. Jam padėjo gabūs advokatai, su kuriais dir- 
bo Patrikas, ir galingi Vašingtono šulai. 

— Tikriausiai senatorius Nyjė, Bogano pirmos eilės pusbrolis. 

— Taip, nuo pat pradžių. Kaip žinot, senatorius Nyjė Vašingto- 
ne labai įtakingas asmuo. 

— Girdėjau. 

— Aricija kruopščiai parengė dokumentus ir juos parodė Čarl- 
zui Boganui. Patrikas partneriu buvo priimtas tik neseniai ir apie 
Ariciją nieko nežinojo. Aferoje dalyvavo visi, išskyrus Patriką. Pa- 
trikas pastebėjo, jog firmoje kažkas vyksta. Jis susidomėjo, ėmė 
stebėti ir netrukus sužinojo apie slaptas partnerių ir naujojo fir- 
mos kliento Aricijos užmačias. Patrikas buvo kantrus. Apsimetė 
nieko nepastebėjęs, bet visą laiką rinko įkalčius. Jų čia daug, — 
tai sakydama, ranka ji palietė dėžę. 

— Pradėkim nuo pradžių, — paprašė Sendis. — Paaiškinkit, ko- 
dėl tai buvo afera. 

— Aricija vadovavo Pasagulos laivų statyklai. Tai „Plato ir Rok- 
lando“ padalinys. 

— Žinau. Stambus miglotos praeities ir prastos reputacijos ran- 
govas. 

— Taip. Aricija pasinaudojo tuo, kad kompanija labai didelė. 
Ekspedicinių povandeninių laivų užsakymą vykdė Pasagulos lai- 
vų statykla, biudžetas jau buvo viršytas, bet Aricija sumanė dar 
labiau viską supainioti. Jis ėmė klastoti laivų statyklos ataskaitas 
apie atliktą darbą, nesamiems darbuotojams prirašinėjo tūkstančius 
darbo valandų, smarkiai padidino išlaidas už įsigytas medžiagas — 
išėjo, kad elektros lemputės kainavusios po šešiolika dolerių už 
vieną, puodelis — po trisdešimt. Sąrašą būtų galima tęsti be galo. 

— Ar jis dėžėje? 

— Tik stambesnių prekių: radarų sistemų, patrankų, ginklų, apie 
kokius nesu net girdėjusi. Elektros lemputės — tik menkniekis. Ari- 
cija toje kompanijoje dirbo seniai, taigi mokėjo veikti taip, kad 
liktų nesučiuptas. Prirašė daugybę dokumentų, bet nė vieno ne- 
pasirašė. Šį gynybos užsakymą vykdė šeši „Plato ir Roklando“ pa- 
daliniai, o pagrindinė kompanijos būstinė — tikras zoologijos so- 
das. Tuo Aricija ir pasinaudojo: prie kiekvienos fiktyvios sąskai- 

tos, kurią siųsdavo jūrų karo laivynui, pridėdavo kurio nors iš 
kompanijos vadovų pasirašytą įgaliojimą. Sudarydamas medžiagų 
pirkimo subrangovines sutartis, Aricija pasiekdavo, kad jas tvir- 
tintų vyresnybė. Tokią sistemą sukurti nebuvo sunku, ypač tokiam 
sumaniam žmogui kaip Aricija. Jis seniai troško atkeršyti kom- 
panijai, todėl kruopščiai rinko duomenis apie ją ir vėliau juos ati- 
davė advokatams. 

— O Patrikas juos aptiko? 

— Kai kuriuos. | 

Sendis pažvelgė į uždengtą dėžę. 

— Ir nuo to laiko, kai jis pradingo, visa tai buvo kažkur pa- 
slėpta? 

— Taip. 

— Ar jis buvo grįžęs jų patikrinti? 

— Ne. 

— O jūs? 

— Buvau atvykusi prieš porą metų pratęsti saugyklos nuomos 
sutarties, bet neturėjau laiko patikrinti, ar viskas vietoje. Bijojau, 
nervinausi, apskritai nenorėjau važiuoti. Maniau, kad šios medžia- 
gos niekuomet neprireiks, nes Patrikas tikrai neįklius. Bet jis Ži- 
nojo, kaip bus. 

Sendžiui tuojau pat kilo daugybė su Aricija visai nesusijusių 
klausimų, tačiau šia proga jis ir vėl nepasinaudojo. Nurimk, pa- 
galvojo, būk kantrus, ir galbūt galiausiai viską sužinosi. 

— Taigi Aricijai pavyko. Tuomet jis susirado Čarlzą Boganą, 
kurio pusbrolis keliaklupsčiauja Vašingtone, o buvęs bosas — fe- 
deralinis teisėjas. 

— Ar Boganas žinojo, jog prirašinėjo būtent Aricija? 

Atsistojusi ji išėmė iš dėžės elementais maitinamą magnetofo- 
ną ir keletą tvarkingai sunumeruotų kasečių. Perbraukusi per jas 
pieštuku rado reikiamą ir įdėjo ją į magnetofoną. Buvo akivaiz- 
du, jog ji tą daro nebe pirmą kartą. 

— Pasiklausykit, — pasiūlė ji. — 1991-ųjų balandžio vienuolik- 
toji. Pirmasis balsas yra Bogano, antrasis — Aricijos. Skambina Ari- 


219 


cija. Boganas su juo kalbasi iš firmos pasitarimų salės antrame 
aukšte. 

Palinkęs į priekį Sendis pasirėmė alkūnėmis ir ėmė klausytis. 

BOGANAS: Šiandien skambino „Plato“ advokatas iš Niujor- 
ko, kažkoks Krasnyj. 

ARICIJA: Žinau jį. Tipiškas Niujorko šiknius. 

BOGANAS: Taip, nelabai draugiškas. Sakė, kad gali įrodyti, jog 
už tuos „RamTech“ firmoje pirktus „Stalkerio“ ekranus išrašei dvi- 
gubą sąskaitą. Pasakiau, kad tegu įrodo. Sakė, po savaitės įrodys. 

ARICIJA: Nurimk, Čarli. Nieko jie neįrodys, nes niekur nepa- 
sirašinėjau. 

BOGANAS: Bet viską žinojai? 

ARICIJA: Aišku, kad Žinojau.. Juk aš viską ir užsukau. Tai vie- 
na iš mano puikiųjų idėjų. Jų bėda ta, Čarli, kad nieko negalės 
įrodyt. Nėra nei dokumentų, nei liudininkų. 

Tyla. Li paaiškino: | 

— Tas pats pokalbis po dešimties minučių. 

ARICIJA: Kaip sekasi senatoriui? 

BOGANAS: Gerai. Vakar kalbėjosi su laivyno sekretoriumi. 

ARICIJA: Na, ir? 

BOGANAS: Viskas gerai. Jie seni draugai. Senatorius išreiš- 
kė stiprų troškimą „Platą ir Roklandą“ nubausti, bet taip, kad ne- 
nukentėtų ekspedicijos projektas. Sekretorius tam pritaria, žadėjo 
paspausti, kad bauda „Platui ir Roklandui“ būtų kaip reikiant. 

ARICIJA: Gal galėtų paskubinti? 

BOGANAS: O kam? 

ARICIJA: Aš noriu tų prakeiktų pinigų, Čarli. Jie čia pat, užuo- 
džiu. 

Li spustelėjo mygtuką. Įrašas nutrūko. Išėmusi kasetę tvarkin- 
gai padėjo į vietą. 

— Patrikas pradėjo įrašinėti jų pokalbius devyniasdešimt pirmųjų 
pradžioje. Vasario pabaigoje partneriai ketino išmesti jį iš firmos 
remdamiesi tuo, kad jis nesurenka pakankamai bylų. 

— Ar toje dėžėje vien juostos? 

— Jų yra apie šešiasdešimt. Patrikas jas visas kruopščiai sutvar- 
kė, taigi per tris valandas spėsit visas išklausyti. 

Sendis žvilgtelėjo į laikrodį. 

— Turim daug darbo, — tarė ji. 


Paului radijo nedavė, bet supratę, kad jis nori 
klausytis muzikos, atnešė seną magnetofoną ir dvi 
kasetes su Rio de Žaneiro filharmonijos orkestro 
įrašais: jis mėgo klasikinę muziką. Pritildęs garsą Paulas vartė se- 
nus laikraščius. Prašė knygų, bet dar negavo. Kol kas jį maitino 
gerai. Matyt, rūpinosi, kad jam nieko netrūktų. Pagrobėjai tikriau- 
siai vykdė kažkieno užsakymą. Paulas žinojo, jog užsakovo nie- 
kuomet nepamatys. Kai jį paleis, vyrukai pradings, ir paduoti juos 
į teismą bus neįmanoma. 
Slinko antroji diena. Eva pernelyg išmintinga, kad pakliūtų į 
spąstus. Kada nors viskas išaiškės. Jis palauks. 


Kitą vakarą teisėjas vėl atnešė picos. Pirmosios vaišės jam taip 
patiko, kad paskambinęs Patrikui pasiūlė jas pakartoti. Patrikas ne- 
kantriai laukė savo svečio. 

Ištraukęs iš nedidelio portfelio pluoštą vokų, teisėjas numetė 
juos ant advokato Lanigano darbo stalo. 

— Sveikinimai nuo draugų, daugiausia nuo teismo šutvės. Sa- 
kiau jiems, kad tau nedraudžiama gauti laiškų. 

— Nežinojau, kad turiu tiek daug draugų. 

- Ir neturi. Čia nuo tų, kurie sėdi kabinetuose ir neturi ką veikti. 
Jie tik nori pasijusti įvykių dalyviais. 

— Malonu girdėti. 

Haskėjus prisitraukė kėdę arčiau Patriko lovos, kojas atrėmė į 
atidarytą naktinio stalelio stalčių. Suvalgęs porą gabalėlių picos Pa- 
trikas atrodė pasisotinęs. 

— Netrukus bylos atsisakysiu, — lyg ir atsiprašydamas tarė 
Haskėjus. 


221 


— Zinau. 

— Šįryt ilgai kalbėjausi su Traselu. Žinau, kad pernelyg juo ne- 
sižavi, tačiau jis geras teisėjas. Noriai imasi tavo bylos. 

— Man labiau patiktų Lenksas. 

— Taip, bet, deja, tu negali rinktis. Lenksą kamuoja aukštas 
kraujospūdis, todėl stambių bylų stengiamės jam neduoti. Kaip Ži- 
nai, Traselas turi daugiau patirties negu mudu su Lenksu kartu su- 
dėjus, ypač tokiose bylose, kur gresia mirties bausmė. 

Išgirdęs paskutinius draugo žodžius, Patrikas vos pastebimai 
krūptelėjo, prisimerkė, liesi jo pečiai nusviro. Mirties bausmė. Jį 
apėmė baimė, kaip dažnai nutikdavo, kai ilgesnį laiką žvelgdavo 
į savo atvaizdą veidrodyje. Haskėjus stebėjo net menkiausią jo ju- 
desį. 

Sakoma, kad žmogžudžiu gali tapti kiekvienas. Per dvylika tei- 
sėjavimo metų Haskėjui ne kartą teko bendrauti su žmogžudžiais, 
bet dabar mirties bausmė gresia Patrikui, geriausiam jo draugui. 

— Kodėl išeini iš teismo? — paklausė Patrikas. 

— Nusibodo. Jeigu neišeisiu dabar, tai ir vėliau nebeįstengsiu 
išeiti. Vaikai netrukus pradės mokytis koledže, reikės daugiau 
pinigų. 

Akimirką patylėjęs Haskėjus paklausė: 

— Iš kur žinai, kad išeinu? Juk niekur nesiskelbiau. 

— Žmonės kalba. 

— Kur, Brazilijoj? 

— Turiu šnipą, Karlai. 

— Čia? 

— Ne. Ką tu. Argi taip rizikuočiau? 

— Tai kas nors iš ten? 

— Taip, pažįstamas advokatas. 

— Ir jam viską papasakojai? 

— Jai. Taip, jai papasakojau viską. 

Suglaudęs abiejų rankų pirštų galiukus Haskėjus tarė: 

— Tuomet viskas aišku. 

— Galėčiau ją rekomenduoti ir tau, jei kartais sumanytum bėgti. 

— Gerai, prisiminsiu, kai reikės. O kur ta advokatė dabar? 

— Tikriausiai kažkur čia. 

— Supratau. Pinigai tikriausiai pas ją. 

Patrikas šyptelėjo. Pagaliau ledai pajudėjo. 

— Karlai, kodėl tave taip domina tie pinigai? 

— Mane domina viskas. Kaip sugebėjai juos nušvilpti? Kur jie? 
Kiek dar liko? 

— O kuris gandas tau labiausiai patinka? 

— Jų šimtai. Man labiausiai patinka kalbos, kad padvigubinęs 
sumą, pinigus paslėpei Šveicarijoj, o Brazilijoje tik laukei, kada 
bus galima pradėti juos leisti. 

— Neblogai. 

— Prisimeni tą kurmį spuoguotu veidu, Bobį Douką, kuris už 
skyrybų bylą ima devyniasdešimt devynis dolerius, niekindamas vi- 
sus, kurie užsiprašo daugiau? 

— Žinoma. Skelbiasi bažnyčios biuleteniuose. 

— Tas pats. Vakar raštinėje gerdamas kavą visiems pasakojo iš 
patikimų šaltinių sužinojęs, jog pinigus iššvaistei narkotikams ir 
nepilnametėms prostitutėms, todėl ir gyvenai Brazilijoj kaip koks 
vargeta. 

— Doukui tas būdinga. 

Patrikas nutilo. Pakili nuotaika išsisklaidė. Haskėjus pasiryžo 
pasinaudoti proga: 

— Tai kurgi tie pinigai? 

— Karlai, negaliu sakyti. 

— Kiek liko? 

— Daug. 

— Daugiau nei pavogei? 

— Taip, daugiau negu buvo. 

— Kaip tau pavyko? 

Patrikas nuleido kojas kitapus lovos ir nuėjo prie durų. Jos bu- 
vo uždarytos. Jis pasirąžė, gurkštelėjo vandens, paskui atsisėdo ant 
lovos krašto ir pažvelgė į Karlą. 

— Man pasisekė, — pasakė tyliai, bet Karlas įdėmiai klausėsi 
kiekvieno jo ištarto Žodžio. 

— Aš bėgau, Karlai. Būčiau bėgęs ir tuščiomis rankomis. Ži- 
nojau, kad firma laukia pinigų, taigi sumaniau pats juos pasiimti. 
Būčiau pabėgęs, net jeigu mano sumanymas ir nebūtų pavykęs. Nė 
dienos nebegalėjau su Trude gyventi. Darbo nekenčiau, firmoje vie- 
naip ar kitaip man vis tiek būtų perpjovę gerklę. Boganas su ki- 
tais rezgė stambią aferą. Vienintelis apie ją žinojęs pašalinis bu- 
vau aš. | 

— Kokia dar afera? 

— Aricijos skundas. Apie jį papasakosiu vėliau. Taigi neskubė- 
damas rengiausi pabėgti, man pasisekė, ir tik prieš porą savaičių 
sėkmė mane apleido. Visą laiką man neįtikėtinai sekėsi. 

— Anakart baigei savo laidotuvėmis. 

— Taip. Grįžau į butą Orendž Byče. Porą dienų niekur nėjau, 
iš kasečių mokiausi portugalų kalbos. Tvarkiau firmos pokalbių įra- 
šus. Reikėjo surūšiuoti galybę dokumentų. Darbo turėjau per akis. 
Naktį vaikščiodavau paplūdimiu, kad kuo greičiau ištirptų antsvo- 
ris. Beveik nieko nevalgiau. 

— Apie kokius dokumentus tu kalbi? 

— Apie Aricijos bylą. Plaukiojau burlaiviu. Mokėjau buriuoti, 
tačiau užsimaniau pasitobulinti. Burlaivis buvo pakankamai dide- 
lis, kad neišlipdamas į krantą jame galėčiau išbūti keturias dienas, 
todėl slapsčiausi ant vandens. 

— Čia? 

— Taip. Išmesdavau inkarą prie Šipailendo ir žvelgdavau į Bi- 
loksio pakrantę. | 

— Kam tau to reikėjo? 

— Firmoje visur buvau prikaišiojęs mikrofonų, Karlai. Išskyrus 
Bogano kabinetą, jų buvo visur, kiekviename telefone, po kiek- 
vienu stalu, o vienas — net pirmo aukšto vyrų tualete tarp Bogano 
ir Vitrano kabinetų. Iš mikrofonų signalai patekdavo į imtuvą, kurį 
įtaisiau palėpėje. Firma sena, įsikūrusi sename pastate, visokį ne- 
reikalingą šlamštą grūsdavo į palėpę, į kurią paprastai niekas ne- 

landžiodavo. Ant stogo buvo iškelta sena, prie kamino pritvirtinta 
televizijos antena. Pro ją pravedžiau laidus, kuriais imtuvas per- 
duodavo signalus į dvidešimt penkių centimetrų skersmens „lėkš- 
telę“ burlaivyje. Technika, Karlai, aukščiausios klasės. Pirkau ją 
Romoje, juodojoje rinkoje. Brangi. Man tereikėdavo pro žiūronus 
susirasti tą kaminą ir nukreipti į jį „lėkštę“. Plaukiodamas burlai- 
viu girdėjau kiekvieną pastate ištartą žodį. Viską įrašinėjau, o įra- 
šus tvarkydavau naktį. Žinojau, kur jie pietauja, kaip jaučiasi jų 
žmonos. Viską. 

— Neįtikėtina. 

— Būtum girdėjęs jų kalbas po mano laidotuvių. Kaip jie ge- 
dulingai dėkodavo pareiškusiems užuojautą, bet vos padėję ragelį 
imdavo šaipytis iš mano mirties. Buvo bjauru klausytis. Apie tai, 
kad išmeta iš firmos, man turėjo pranešti Boganas. Kitą dieną po 
laidotuvių abu su Havaraku pasitarimų salėje gėrė viskį ir džiūga- 
vo, kaip laiku susiprotėjau iškeliauti į aną pasaulį. 

— Turi įrašus? 

— Žinoma. Įrašiau Trudės pokalbį su Dougu Vitranu, kai jiedu 
prieš pat laidotuves mano kabinete aptiko dviejų milijonų vertės 
draudimą. Linksma klausytis. Trudė iškart paklausė, kada gaus 
pinigus. 

— Kada duosi pasiklausyti? 

— Nežinau. Greit. Turiu šimtus įrašų. Keletą savaičių juos tvar- 
kiau po dvylika valandų per dieną. Įsivaizduoji, kiek pokalbių rei- 
kėjo perklausyti? 

— Ar jie ką nors įtarė? 

— Vargu. Kartą Replis užsiminė Vitranui, kad keistai sutampa 
kai kurių įvykių laikas: apsidraudžiau, o po aštuonių mėnesių ma- 
nęs nebeliko. Jiedu dar aptarė keistą mano elgesį, bet daugiau nie- 
ko. Džiaugėsi manimi atsikratę. 

— Į Trudės telefonus taip pat prikaišiojai mikrofonų? 

— Ketinau, bet paskui apsigalvojau. Ji lengvai nuspėjama. Iš jos 
pokalbių nebūčiau turėjęs jokios naudos. 

— O iš Aricijos turėjai. 

— Žinoma. Sekiau kiekvieną jo žingsnį. Sužinojau, kad pinigus 
perves į užsienį. Žinojau kada, į kurį banką. 

— Bet kaip tu juos pavogei? 

— Man ir vėl labai pasisekė. Su šulais kalbėdavosi Boganas, 
bet bankininkams skambinėjo Vitranas. Majamyje apsirūpinau vi- 
sais dokumentais, pagal kuriuos tapau Dougu Vitranu. Turėjau jo 
socialinio draudimo numerį ir visa, kas svarbiausia. To vyruko iš 
Majamio kompiuteryje yra visa veidų galerija, pakanka tik baks- 
telėti pirštu, kurio tau reikia, ir štai tau vairuotojo pažymėjimas. 
Išsirinkau fizionomiją, kuri būtų truputį panaši į mano, o trupu- 
tį - į Vitrano. Iš Majamio nuskridau į Nasau, o ten buvo jau keb- 
liau. Susiradau Jungtinio Velso banko skyrių, prisistačiau. Su Gre- 
hamu Danlepu Vitranas bendraudavo tik telefonu. Pateikiau jam 
suklastotus dokumentus ir partnerių rezoliuciją, kuri buvo taip pat 
„suklastota ir atspausdinta, žinoma, ant firmos blanko. Pagal ją fir- 
ma mane įgaliojo vos gautus į sąskaitą pinigus pervesti į kitą ban- 
ką. Danlepas nesitikėjo Vitrano vizito, todėl nustebo ir jautėsi net 
pamalonintas, jog firmos atstovas dėl paprasto reikalo sukorė to- 
kį kelią. Pavaišino kava, nusiuntė sekretorę atnešti pyragaičių. Jais 
kaip tik ir vaišinausi laukdamas pinigų jo kabinete. 

— Ir jis nesusiprato paskambinti į firmą? 

— Ne. Žinai, Karlai, kiekvieną akimirką buvau pasirengęs spruk- 
ti. Jeigu Danlepas ką nors įtars, galvojau, žiebsiu jam į marmūzę 
ir pasigavęs taksi strimgalviais dumsiu į oro uostą. Turėjau tris bi- 
lietus skirtingiems reisams. - 

— Kur būtum skridęs? 

— Na, nepamiršk, kad vis dėlto buvau laikomas žuvusiu. Tik- 
riausiai į Braziliją. Būčiau susiradęs darbo kokiame nors bare ir 
visą likusį gyvenimą gyvenčiau paplūdimyje. Kai dabar pagalvo- 
ju, be tų pinigų man būtų buvę kur kas geriau. Dėl jų čia ir atsi- 
dūriau. Šiaip ar taip, Danlepo klausimai pavojingi nebuvo. Kai tik 
pervedimą patvirtino, pinigus liepiau pervesti į Maltą. 

— Visus? 

— Beveik. Supratęs, kad iš banko iškeliauja visa suma, Danle- 
pas sutriko. Netekau žado. Jis užsiminė apie administracinį mo- 
kestį už paslaugą. Paklausiau, kiek jis nori. Tas smulkus niekšelis 
paprašė penkiasdešimties tūkstančių, ir aš sutikau. Sąskaitoje likę 
penkiasdešimt tūkstančių vėliau buvo pervesti Danlepui. Tas ban- 
kas yra Nasau centre... | 

— Buvo Nasau centre. Po pusės metų jį uždarė. 

— Girdėjau. Apgailestauju. Kai pajutau po kojomis gatvės grin- 
dinį, norėjosi šokinėti it bepročiui. Iš džiaugsmo būčiau garsiai rėk- 
damas šuoliais lėkęs miesto gatvėmis, bet susitvardžiau. Įšokau į 
laisvą taksi, paprašiau vairuotojo paskubėti, nes vėluoju į lėktuvą, ir 
nuvažiavau. Po valandos buvo reisas į Atlantą, po pusantros — į Ma- 
jamį, o į La Gardiją jau vyko įsodinimas Išskridau į Niujorką. 

— Su devyniasdešimčia milijonų žalių? 

— Be penkiasdešimties tūkstančių, kuriuos palikau Danlepui. Tai 
buvo ilgiausia kelionė per visą mano gyvenimą, Karlai. Išmaukiau 
tris martinio, bet vis tiek nervinausi. Vos užsimerkdavau, vaiden- 
davosi, kad prie išlaipinimo jau laukia ginkluoti muitininkai. Man 
ėmė atrodyti, kad Danlepas kažką įtarė, paskambino į firmą ir kaž- 
kaip mane susekė. Dar niekuomet taip nenorėjau kuo greičiau iš- 
trūkti iš lėktuvo. Lėktuvas nusileido, jį nutempė prie terminalo. Iš- 
ėjau. Laukiamojoje salėje blykstelėjo fotoaparatas. Viskas, pama- 
niau, sučiupo. Bet ten buvo tik kažkoks vaikėzas su „Kodaku“. 
Bėgte nubėgau į vyrų tualetą ir pralindėjau ten apie dvidešimt mi- 
nučių, prie kojų numetęs drobinį krepšį su visa savo manta. 

— O devyniasdešimt milijonų? 

— A, tiesa. 

— Kaip pinigai pakliuvo į Panamą? 

— Iš kur žinai, kad į Panamą? 

— Aš juk teisėjas, Patrikai. Policininkai nuo manęs nieko ne- 
slepia. O ir miestas ne toks jau didelis. | 

— Tokį nurodymą daviau bankui Nasau. Iš Maltos pinigai turė- 
jo būti nedelsiant pervesti į Panamą. 

— Kada tu viso to išmokai? 

— Teko šiek tiek paplušėti. Visus metus tobulinausi. Sakyk, Kar- 
lai, kada išgirdai, kad pinigai dingo? 

Karlas nusikvatojo net atsilošdamas. Sunėręs rankas už galvos 
atsakė: 

— Tavo draugužiai firmoje nemoka tvarkytis tyliai. 

— Nejaugi? | 

— Kad jie greit praturtės, žinojo visas miestas. Savo reikaliu- 
kus jie tvarkė slapta, bet pinigus švaistė kaip išprotėję. Havarakas 
nusipirko patį didžiausią ir juodžiausią „Mersedesą“, kokį tik įma- 
noma gauti. Vitranui architektas projektavo tūkstančio kvadratinių 
metrų ploto namą. Replis pasirašė aštuoniasdešimties pėdų jach- 
tos pirkimo sutartį: sakė išeinąs į pensiją. Girdėjau kalbas net apie 
lėktuvo pirkimą. Sunku nuslėpti trisdešimt milijonų, bet jie ir ne- 
slėpė. Smagu prieš kitus pasipuikuoti. 

— Tikri advokatai. 

— Tuomet buvo ketvirtadienis, ar ne? 

— Teisingai. Kovo dvidešimt šešta. 

— Kitą dieną, kai rengiausi civilinės bylos klausymui, vienas iš 
advokatų telefonu sužinojo, jog Bogano, Replio, Vitrano, Havara- 
ko ir Lanigano firmos byloje iškilo problemų. Dingo pinigai. Vi- 
si. Užsienyje juos kažkas pavogė. 

— Ar kalbėjo apie mane? 

— Iš pradžių ne, bet netrukus žmonės ėmė kalbėti, jog banko 
apsaugos kamera užfiksuotas asmuo šiek tiek primena tave. Jie tuoj 
viską sudėliojo į savo vietas, mieste pasklido kalbos. 

— Tikėjai? 

— Iš pradžių buvau pernelyg apstulbęs, kad kuo nors patikė- 
čiau. Visi jautėmės apstulbę. Palaidojom, išlydėjom amžino poil- 
sio, meldėmės už tavo sielą. Tuo patikėti buvo neįmanoma. Lai- 
kui bėgant šokas praėjo, ėmėm šį tą suprasti. Naujas testamentas, 
gyvybės draudimas, kūno kremavimas — mums kilo įtarimų. Pas- 
kui dar tos „blakės“ advokatų firmoje. Ėmė visur šmirinėti FTB 
agentai. Po savaitės niekas jau neabejojo, kad tai tavo darbas. 

— Žavėjaisi juo? 

— Neprisimenu, kad būčiau žavėjęsis. Nustebau. Jaučiausi pri- 
blokštas. Vis dėlto kažkas juk žuvo. Ta mįslė neduoda man ramy- 
bės iki šiol. 

— Ir nė kiek manimi nesižavėjai? 

— Nepamenu, Patrikai, kad būčiau žavėjęsis. Ne, kad pavogtum 
pinigus, žuvo nekaltas žmogus. Be to, palikai žmoną su vaiku. 

— Žmona ne viena, o vaikas ne mano. 

— Tuomet to nežinojau. Niekas to nežinojo. Ne, nemanau, kad 
tavimi kas nors galėjo žavėtis. 

— O kaip mano draugužiai iš firmos? 

— Ilgą laiką jų niekur nesimatė. Aricija padavė juos į teismą. 
Prasidėjo bylinėjimasis. Jie daug iššvaistė, todėl bankrutavo. Sky- 
rybos, girtavimas — buvo siaubinga. Jie nusmuko tiesiog akyse. 

Patrikas įsirangė į lovą ir piktai nusišypsojo. Atsistojęs Has- 
kėjus priėjo prie lango. 

— Ilgai buvai Niujorke? — paklausė jis žiūrėdamas pro žaliuzių 
tarpelį. 

— Apie savaitę. Nenorėjau, kad pinigai liktų Valstijose, todėl 
peradresavau juos į Torontą. Panamoje jie buvo Ontarijo banko 
skyriuje, todėl pervesti juos į Kanadą buvo paprasta. 

— Daug išleidai? 

— Nedaug. Pagal dokumentus buvau iš Vankuverio persikėlęs 
kanadietis. Turėdamas pinigų galėjau nusipirkti nedidelį butą ir 
naudotis kredito kortelėmis. Susiradęs mokytoją, šešias dienas per 
savaitę mokiausi portugalų kalbos. Keletą kartų lankiausi Europoje, 
kad pasas neatrodytų toks naujas ir įsitikinčiau, jog jis niekam ne- 
kelia įtarimo. Viskas klojosi kuo puikiausiai. Po trijų mėnesių par- 
daviau butą ir išvažiavau į Lisaboną, kur porą mėnesių tobulinau 
kalbos įgūdžius, o 1992-ųjų rugpjūčio penktą išskridau į San Paulą. 

— Tai tavo nepriklausomybės diena. 

— Visiškos laisvės, Karlai. Nusileidau ten su dviem nedideliais 
krepšiais, sėdau į taksi ir netrukus ištirpau tarp dvidešimties mili- 
jonų miesto gyventojų. Buvo tamsu, lijo, per transporto kamštį į 
priekį beveik nejudėjom. Sėdėjau ant galinės sėdynės ir mąsčiau, 

kad nė vienas žmogus pasaulyje nežino, kur aš. Ir niekas niekuo- 
met manęs nesuras. Vos neverkiau, Karlai. Tai buvo tikros, beri- 
bės laisvės pojūtis. Žvelgiau į šaligatviais skubančių žmonių vei- 
dus ir galvojau, kad dabar aš esu vienas iš jų, brazilas, vardu Da- 
nilas, ir visuomet juo liksiu. 


Sendį pažadino pro žaliuzių tarpelius prasiskver- 
bę saulės spinduliai. Jis temiegojo tris valandas 
ant čiužinio kažkur virš valgomojo, toli nuo jos. 


Buvo pusė septynių. Jiedu septynias valandas peržiūrinėjo doku- 
mentus ir klausėsi Patriko slapčia padarytų telefono pokalbių įra- 
šų. Labos nakties vienas kitam palinkėjo tik trečią nakties. 

Nusiprausęs po dušu apsirengė ir nulipo į virtuvę, kur Li jau 
laukė su maloniai kvepiančia kava, tačiau atrodė keistai sunerimusi. 
Kol ji paskrudino kvietinės duonos su džemu, Sendis peržvelgė 
laikraščius. Jis ketino grįžęs visą tą Aricijos painiavą dar kartą per- 
žiūrėti vienas. 

— Ar yra žinių apie jūsų tėvą? — paklausė jis. Iš ryto balsas buvo 
prikimęs, kalbėti nesinorėjo. 

— Ne, bet iš čia skambinti negaliu. Vėliau paskambinsiu iš par- 
duotuvės. 

— Melsiuos už jį. 

— Ačiū. | 

Sukrovę visą Aricijos bylą į Sendžio automobilio bagažinę, jie- 
du atsisveikino. Ji pažadėjo jam paskambinti. Neketino greitai iš- 
važiuoti. Jų kliento reikalai dabar ne tik svarbūs, bet ir skubūs. 

Rytas buvo vėsus. Spalį net ir pietų pakrantėje jaučiasi ruduo. 
Užsivilkusi striukę su gobtuvu, ji išėjo į paplūdimį basa, vieną ran- 
ką įsikišus: į kišenę, kitoje laikydama puodelį su kava. Ji turėjo 
dangstyti akis saulės akiniais, ir tai ją erzino. Paplūdimyje tuščia. 
Nuo ko čia slapstytis? 

Kaip visi karijokai, didesnę savo gyvenimo dalį ji praleido prie 
vandens. Vaikystė prabėgo dabartiniame tėvo bute Ipanemoje — 

prašmatniausiame Rio de Žaneiro rajone, kur vaikai dienų dienas 
bėgioja po paplūdimį. 

Jai buvo neįprasta vaikštinėti po tuščią pajūrį, kai aplink ne- 
sigirdi linksmo saulėje besideginančių ir pramogaujančių žmonių 
klegesio. Tėvas vienas pirmųjų stojo į kovą prieš besaikį statybų 
Ipanemoje plėtojimą. Jam nepatiko, kad taip sparčiai daugėja gy- 
ventojų, nekentė paskubomis renčiamų naujų pastatų ir ragino kai- 
mynus su tuo nesitaikstyti. Tokia jo veikla neatitiko karijokams 
būdingo požiūrio „Gyvenk pats ir leisk gyventi kitam“, bet ilgai- 
niui žmonės su ja apsiprato ir jo ryžtu netgi žavėjosi. Eva kaip 
advokatė taip pat dalyvavo judėjime dėl Ipanemos ir Leblono kraš- 
tovaizdžio išsaugojimo. 

Saulė pasislėpė už debesų, pakilo vėjas. Lydima virš galvos kly- 
kaujančių žuvėdrų, ji grįžo į vilą. Uždariusi langus ir užrakinusi 
visas duris, nuvažiavo į parduotuvę už poros mylių. Ten ketino nu- 
sipirkti šampūno, vaisių ir paskambinti tėvui. 

Tą vyrą ji pastebėjo ne iš karto, o kai pamatė, pasijuto taip, 
lyg jis būtų netoliese sukiojęsis visą amžinybę. Ji rinkosi balzamą 
plaukams, kai staiga už savęs išgirdo kažką šniurkštelint. Atsigrę- 
žusi pamatė į save įsmeigtą žvilgsnį. Tai buvo trisdešimties ar ke- 
turiasdešimties metų nesiskutęs baltasis, bet atidžiau į jį įsižiūrėti 
nebuvo laiko. | 

Jis spoksojo į ją paklaikusiu, įdegusiame veide švytinčiu žaliu 
žvilgsniu. Išsirinkusi balzamą ji ramiai nuėjo. Gal tai tik koks vie- 
tinis ar vargšas iškrypėlis, slankiojantis po parduotuvę ir gąsdinan- 
tis dailias poilsiautojas? Gal jį čia visi pažįsta ir leidžia jam slam- 
pinėti, nes žino, kad nenuskriaustų nė musės. 

Netrukus jį vėl pamatė prie užkandinės. Jis mėgino prisidengti 
veidą picos gabalu, tačiau metaliniu žvilgsniu sekė kiekvieną jos 
judesį. Kodėl jis slapstosi, kodėl dangsto savo veidą? Ji pastebė- 
jo, kad jis su šortais ir sandalais. 

Ji siaubingai išsigando, ėmė linkti keliai. Pirmoji mintis buvo 
bėgti, bet susivaldė, paėmė parduotuvės krepšį. Pastebėjusi, kad 
ją seka, ji turėjo gerai į tą tipą įsižiūrėti. Kas žino, kada vėl jį pa- 

matys? Pastoviniavusi prie daržovių nuėjo į sūrių skyrių ir ilgai 
jo nematė. Paskui pastebėjo stovintį nugara į ją ir rankoje laikantį 
galoną pieno. 

Dar po kelių minučių pro stiklines duris pamatė, kaip pakrei- 
pęs galvą į šoną jis tuščiomis rankomis eina per automobilių sto- 
vėjimo aikštelę ir kalbasi mobiliuoju telefonu. O kur pienas? Ga- 
lėjo išeiti pro kiemo duris, tačiau jos automobilis stovėjo priešais 
parduotuvę. Kiek įstengdama ramiau susimokėjo už pirkinius, bet 
imant grąžą pirštai virpėjo. 

Aikštelėje — apie trisdešimt automobilių, visų neapžiūrėsi. 
Kažkuriame iš jų tūno jis. Reikia išvažiuoti nepastebėtai. Įšoku- 
si į automobilį pasuko link vilos, bet žinojo, kad ten nebegrįš. 
Už kilometro staiga apsigręžė ir už trijų automobilių pastebėjo 
seklį „Tojotoje“. Jis akimirksniu nusuko žalią žvilgsnį į šalį. 
Keista, pagalvojo ji, kad jis be tamsių akinių. 

Dabar jai viskas atrodė keista. Ji pasijuto tarsi visiškai nepa- 
žįstama moteris svetimoje šalyje, su suklastotu pasu lekianti greit- 
keliu į nežinią. Viskas atrodė taip baugu ir nesuprantama, kad jeigu 
Patrikas dabar būtų buvęs šalia, Eva būtų jį aprėkusi arba užsvai- 
džiusi akmenimis. Taip jiedu nesitarė. Medžioja Patriką, bet ji juk 
nepadarė jiems nieko blogo. O juo labiau — Paulas. 

Ji vairavo kaip visi brazilai: viena koja spaudė greičio pedalą, 
kitą laikė ant stabdžių. Eismas palei paplūdimį buvo toks, kad 
įgimti jos vairavimo įgūdžiai būtų labai pravertę, tačiau ji priva- 
lėjo tvardytis. Patrikas nuolatos kartodavo: jeigu teks bėgti — ne- 
pasiduok panikai. Mąstyk, stebėk ir kurk planą. 

Ji laikėsi eismo greitkelyje taisyklių, bet visą laiką stebėjo, kas 
važiuoja jai iš paskos. 

Patrikas mokė: „Visuomet žinok, kur esi“. Kelių schemą ji buvo 
išstudijavusi gerai. Pasukusi į šiaurę sustojo prie degalinės patik- 
rinti, ar niekas jos neseka. Žaliaakio nebesimatė, bet tai buvo men- 
ka paguoda. Jis suprato, kad ji jį pastebėjo. Kažkam paskambino, 
ir dabar ją seka kiti. 

Netrukus ji jau sėdėjo Pensakolos oro uoste ir laukė reiso į Ma- 
Jamį. Lėktuvas turėjo pakilti po valandos ir dvidešimties minučių. 
Jai nesvarbu, kur skristi. Artimiausias reisas — į Majamį. Pražū- 
tingas reisas, kaip paaiškės vėliau. 

Ji laukė kavinėje užsidengusi veidą žurnalu, bet akimis sekė 
kiekvieną krustelėjimą aplinkui. Pastebėjo apsaugos darbuotojo 
žvilgsnį, bet ji, matyt, jam patiko. Oro uostas buvo beveik tuščias. 

Atrodė, kad lėktuvas į Majamį skrenda visą amžinybę. Aštuo- 
niolika vietų iš dvidešimt keturių buvo laisvos. Penki lėktuvo ke- 
leiviai neatrodė įtartini. Ji buvo net užsnūdusi. 

Gurkšnodama brangų vandenį ir stebėdama aplinkinius žmones, 
Majamio laukiamojoje salėje ji slapstėsi apie valandą. „Varig“ oro 
linijų kasoje nusipirko bilietą į San Paulą. Nežinojo, kodėl. Ji juk 
gyvena ne San Paule, bet vis bus arčiau namų. Galbūt keletui dienų 
ji apsistos kuriame nors iš prabangių to miesto viešbučių. Šiaip 
ar taip, vis arčiau tėvo. Iš čia gali skristi, kur tik nori. Kodėl gi 
neapsilankius gimtinėje? 


Muitinėms, imigracijos tarnyboms ir oro uostams FTB, kaip vi- 
suomet tokiais atvejais, išsiuntinėjo įspėjimą: jauna trisdešimt vie- 
nerių metų moteris, pasas išduotas Brazilijoje, tikroji pavardė Eva 
Miranda, bet tikriausiai keliauja svetima pavarde. Žinant, kas jos 
tėvas, nesunku nustatyti ir tikrąją pavardę. Eidama pro pasų kon- 
trolės punktą Tarptautiniame Majamio oro uoste, Li Pires nė ne- 
nutuokė, kas jos laukia. Jai rūpėjo tik viena: ar niekas jos neseka. 

Pastarąsias dvi savaites Li Pires pavarde išduotas pasas tarna- 
vo patikimai. 

Muitinės tarnautojas, kuris dabar tikrino jos pasą, prieš valan- 
dą gerdamas kavą skaitė aplinkraštį apie ieškomą jauną moterį. Jis 
spustelėjo aliarmo mygtuką. Li nekantraudama laukė, tik staiga su- 
vokė, jog vyksta kažkas negero. Pro kitus punktus keleiviai ėjo 
beveik nesustodami: kyšteli pasą, pareigūnas linkteli ir praleidžia. 
Iš kažkur išdygo inspektorius tamsiai mėlynu švarku, abu pasikuž- 
dėjo, o paskui mandagiu, bet įsakmiu tonu tarė jai: 

— Ponia Pires, prašyčiau užeiti štai ten. 

Jis parodė į eilę durų plačiame koridoriuje. 

— Kas nors negerai? — paklausė ji. 

— Nieko ypatingo. Tik pora klausimų. 

Jis laukė. Laukė ir uniformuotas sargybinis su ginklu prie juos- 
mens. Inspektorius laikė jos pasą. Sužiuro eilėje stovėję keleiviai. 

— Kokių klausimų? — griežtai paklausė ji, lydima inspektoriaus 
ir sargybinio link antrųjų durų. 

— Tik pora klausimų, — pakartojo atidarydamas duris į kvadra- 
tinį kambarį be langų. Sulaikytųjų patalpa. Ant atlapo pastebėjo 
vardą: Rivera. Neatrodė, kad būtų ispanas. 

— Grąžinkit mano pasą, — pareikalavo ji, vos tik durys užsida- 
rė ir jiedu liko vieni. 

— Truputėlį palaukit, ponia Pires. Turiu jums keletą klausimų. 

— Aš neprivalau į juos atsakyti. 

— Nesijaudinkit. Prašau sėstis. Gal norėtumėt kavos ar vandens? 

— Ne. | 

— Ar tai jūsų adresas Rio de Žaneire? 

— Žinoma, kad mano. 

— Iš kur atvykote? 

— Iš Pensakolos. 

— Kokiu reisu? 

— Jungiamuoju 855. 

— Kur skrendate? 

— Į San Paulą. 

— Pas ką? 

— Tai asmeninis reikalas. 

— Dirbti ar atostogauti? 

— Ar tai svarbu? 

— Svarbu. Pagal pasą jūsų gyvenamoji vieta Rio de Žaneire. 
Kur apsistosite San Paule? 

— Viešbutyje. 

— Kuriame? 

Ji padvejojo stengdamasi prisiminti viešbučio pavadinimą, ir toji 
akimirka buvo pražūtinga. 

— E-e, „Interkontinentalio“, — galiausiai atsakė kiek sutrikusi. 

Inspektorius užsirašė ir klausinėjo toliau: 

— Kambarys tikriausiai užsakytas Li Pires pavarde? 

— Žinoma, — atsakė ji, tačiau pakaktų paskambinti į viešbutį, 
ir melas tuoj pat išaiškėtų. 

— Kur jūsų bagažas? 

Dar viena spraga, tik dar gilesnė. Sutrikusi žvilgtelėjo į šalį ir 
tarė: 

— Neturiu. 

Kažkas pasibeldė. Pravėręs duris Rivera paėmė popieriaus la- 
pą ir nematomam bendradarbiui kažką pakuždėjo. Li mėgino su- 
sitvardyti. Durys užsidarė, ir Rivera perskaitė, kas tame lape bu- 
vo parašyta: 

— Mūsų duomenimis, prieš aštuonias dienas atskridote į Maja- 
mį iš Londono, į kurį atvykote iš Ciūricho. Aštuonios dienos be 
bagažo. Gana keista, ar ne? " 

— Ar tai nusikaltimas? — paklausė ji. 

— Ne, tačiau naudotis suklastotu pasu — nusikaltimas. Bent jau 
čia, Jungtinėse Valstijose. 

Ji pažvelgė į ant stalo gulintį pasą, puikiai žinodama, kad jis 
suklastotas, tačiau pasipiktinusi atkirto: 

— Jis tikras. 

— Ar pavardė Eva Miranda jums girdėta? — paklausė Rivera. 

Li širdis liovėsi plakusi, veidas apniuko, ir ji suprato, jog, trauk- 
tis nebėra kur. Štai dar viena pakliuvo į spąstus, pamanė Rivera. 

— Privalau paskambinti FTB, — tarė jis. — Jums teks šiek tiek 
užtrukti. 

— Ar aš suimta? — paklausė ji. 

— Dar ne. 

— Aš advokatė, aš... 

— Žinom. Turim teisę jus sulaikyti apklausai. Mūsų tarnyba že- 
mutiniame aukšte. Eime. 

Ją išvedė. Ėjo spausdama prie savęs rankinuką ir vis dar su 
tamsiais akiniais. 

Ilgas stalas buvo užverstas popieriais, dokumentų aplankais, iš 
bloknotų išplėšytais suglamžytais popieriais, servetėlėmis ir tuščiais 
vienkartiniais puodeliais, mėtėsi prakąstų sumuštinių likučiai. Pie- 
tauta prieš penkias valandas, tačiau nė vienas iš advokatų apie va- 
karienę negalvojo. Laikas liko anapus sienų, o čia jis neegzistavo. 

Abu buvo basi. Patrikas vilkėjo sportiniais marškinėliais ir šor- 
tais, Sendis — sulamdytu drobiniu kostiumu, be kojinių, taip kaip 
išvažiavo iš vilos. 

Kampe mėtėsi tuščia kartoninė dėžė, o visas jos turinys buvo 
išdėliotas ant stalo. 

Pasigirdus beldimui durys jau vėrėsi. Nelaukęs kvietimo įėjo 
agentas Džošua Kateris, bet prie durų sustojo. 

* — Mes kalbamės, - Kateriui tiesiai į veidą pareiškė Sendis: nega- 
lima leisti, kad kas nors pamatytų ant stalo išdėliotus dokumentus. 
Priėjo ir Patrikas, kad padėtų Sendžiui užstoti kambario vaizdą. 

— Galėtumėt prieš įeidamas pasibelsti, — piktai riktelėjo. 

— Atsiprašau, — ramiai atsakė Kateris. — Aš tik minutėlei. Ma- 
nau, kad jums bus įdomu sužinoti, jog Majamio oro uoste sulai- 
kėme Evą Mirandą. Su suklastotu pasu norėjo prasmukti į Bra- 
ziliją. 

Netekęs žado Patrikas sustingo. 

— Eva? — paklausė Sendis. 

— Taip, arba Li Pires pagal suklastotą pasą, — atsakė Kateris 
Sendžiui, bet žiūrėjo į Patriką. 

— Kur ji? — apstulbęs paklausė Patrikas. 

— Majamio kalėjime. 

Patrikas nusisuko ir nuėjo prie stalo. Visi kalėjimai baisūs, ta- 
čiau žodžiai „Majamio kalėjime“ nuskambėjo siaubingai. 

— Ar turit telefono numerį, kuriuo galėtume jai paskambinti? — 
paklausė Sendis. 

— Ne. 

— Ji turi teisę pasinaudoti telefonu. 

— Darom, ką galim. 

— Gaukit telefono numerį, gerai? 

— Žiūrėsim, — Kateris vis dar stebėjo Patriką, o Sendžio tary- 
tum nematė. — Ji labai skubėjo. Nei bagažo, nei rankinės. Norėjo 
tave palikusi pabėgti į Braziliją. 

— Nutilk, — riktelėjo Patrikas. 

— Išeikit, — paprašė Sendis. 

— Pamaniau, kad jums reikėtų tą Žinoti, — šyptelėjo Kateris ir 
išėjo. 

Atsisėdęs Patrikas ėmė lengvai masažuoti smilkinius. Galvą 
skaudėjo ir prieš tai, bet po Katerio apsilankymo skausmas ją skėlė 
pusiau. Jiedu su Eva buvo apgalvoję tris variantus, kaip elgtis, jei- 
gu jį pagaus. Pirmasis ir pagal jų planą vienintelis — ji lieka šešė- 
lyje, padeda Sendžiui ir keliauja kada tik panorėjusi. Basiausias — 
antrasis variantas, jeigu ją pagautų Stefanas su Aricija. Trečias va- 
riantas — ji pakliūva į FTB rankas; tai ne taip baisu kaip antruoju 
atveju, iškiltų labai didelių problemų, tačiau ji būtų saugi. 

Apie ketvirtąjį variantą, — kad ji grįžtų į Braziliją be jo, — jie- 
du nesikalbėjo. Patrikas netikėjo, jog Eva galėtų jį palikti. 

Sendis tyliai surinko dokumentus ir sutvarkė stalą. 

— Kada atsisveikinot? — paklausė Patrikas. 

— Apie aštuntą. Viskas buvo gerai. Juk pasakojau. 

— Apie Majamį ar Braziliją neužsiminė? 

— Ne. Nieko nesakė. Man susidarė įspūdis, jog ji ketino kurį 
laiką pabūti viloje. Sakė išsinuomojusi ją mėnesiui. 

— Vadinasi, ji kažko išsigando. Kitaip nebūtų bėgusi. 

— Nežinau. 

— Sendi, rask advokatą Majamyje. Paskubėk. 

— Pažįstu porą. 

— Ji mirtinai išsigandusi. 


Po šešių, Havarakas tikriausiai kazino lošia „akį“ 
ir, gurkšnodamas nemokamai pilstomą viskį, dai- 
rosi į moteris. Apie jo skolas ir pomėgį lošti skli- 
do įvairiausių gandų. Replis, žinoma, užsidaręs savo palėpėje, ten, 
kur jam ir vieta. Sekretorės ir asistentai seniai išėjo. Užrakinęs 

laukujes duris Dougas Vitranas nuėjo į didžiausią ir gražiausią fir- 
mos kabinetą. kuriame už stalo pasiraitojęs rankoves jo laukė Čar- 
lis Boganas. 

Patrikas įsigudrino prikaišioti „blakių“ visur, išskyrus vyresniojo 
partnerio kabinetą. Tą Boganas ypač pabrėždavo, kai dingus pini- 
gams tarp partnerių įsiplieksdavo įnirtingi ginčai. Kur nors kad ir 
trumpam išeidamas, savo kabinetą jis visuomet užrakindavo. Part- 
neriams jis priekaištavo, jog buvę pernelyg neatsargūs, ypač Vit- 
ranas, kuris Grehamui Danlepui skambindavo iš savo kabineto. Per 
jį Patrikas ir sužinojo, kur bus pervedami pinigai. Kartais jie su- 
siginčydavo vos ne iki muštynių. 

Tačiau net ir Boganas negalėjo pasigirti įtaręs, kad jo firmą gali 
kas nors šnipinėti. Jei toks apdairus, tai kodėl neįspėjo partnerių? 
Jam paprasčiausiai pasisekė, nes buvo atsargaus būdo. Bogano ka- 
binete vykdavo svarbūs pasitarimai. Spustelėjai sklendę, ir niekas 
nebejeis. Raktą turėjo tik Boganas. Be jo į kabinetą negalėdavo 
patekti net sargas. 

 Uždaręs duris Vitranas griuvo į odinę kėdę kitoje stalo pusėje. 

— Šįryt kalbėjausi su senatorium, - tarė Boganas. - Buvau pas jį. 

Bogano motina buvo senatoriaus tėvo sesuo. Senatorius dešim- 
čia metų vyresnis už Boganą. 

— Ar gerai nusiteikęs? 

— Nesakyčiau. Klausinėjo apie Laniganą. Papasakojau, ką ži- 
nau. Pinigų vis dar nė kvapo. Jam neramu dėl to, ką gali žinoti 
Laniganas. Visą laiką turiu jam kartoti, jog skambindavau iš savo 
kabineto, pas mane mikrofonų nebuvo, taigi jam nėra ko bijoti. 

— Bet jis vis tiek bijo? 

— Žinoma, kad bijo. Vis klausinėja, ar yra dokumentų, iš ku- 
rių matytųsi, kad jis susijęs su Aricija. Šimtus kartų jam aiškinu, 
kad nėra. 

— Juk jų ir nėra. 

— Nėra. Senatoriaus pavardės nėra niekur. Tarp mūsų buvo tik žo- 
dinis susitarimas. Dažniausiai kalbėdavomės žaisdami golfą. Tūks- 
tantį kartų jam tą sakiau, bet atsiradus Patrikui jis labai nervinasi. 

— Apie tą kambariuką nieko jam nesakei? 

— Ne. 

Įrėmę žvilgsnius į dulkėtą Bogano stalą abu susimąstė. 1992- 
ųjų sausį, praėjus mėnesiui nuo tos dienos, kai Teisingumo depar- 
tamentas patvirtino susitarimą Aricijos byloje, ir likus maždaug 
dviem mėnesiams iki pinigų mokėjimo, iš anksto nepranešęs į fir- 
mą užėjo Aricija. Jo nuotaika buvo bjauri. Patrikas vis dar sukio- 
josi kažkur netoliese, nors nuo jo laidotuvių jau buvo praėjusios 
trys savaitės. Firma remontavosi patalpas, todėl Boganas negalėjo 
priimti Aricijos savo kabinete. Ten darbavosi dažytojai, visi bal- 
dai buvo apdangstyti. Karingai nusiteikusį Ariciją jis pakvietė į 
ankštą, po laiptais įrengtą kambarėlį priešais savo kabinetą. Patal- 
pa buvo be langų, nuožulniomis lubomis, joje tilpo tik nedidelis 
kvadratinis stalas ir keturios kėdės. 

Atėjus Vitranui (jis buvo antras pagal rangą) pokalbis prasidė- 
jo. Ilgai neužtruko. Aricijai nedavė ramybės mintis, jog advokatai 
gaus net trisdešimt milijonų. Pajutęs pinigų kvapą jis ėmė šykš- 
tauti: esą trisdešimt milijonų už juridines paslaugas yra per bran- 
gu. Boganas su Vitranu tvirtai laikėsi savo. Jie susiginčijo. Advo- 
katai pasiūlė dar kartą perskaityti juridinių paslaugų sutartį, bet Ari- 
cijai ji buvo nė motais. 

Ginčo įkarštyje Aricija paklausė, kiek iš tų trisdešimties mili- 
jonų gaus senatorius. Boganas atkirto, jog tai ne jo reikalas. Ari- 
cija pareiškė, kad tai jo reikalas, nes pinigai yra jo, ir ėmė kone- 
veikti senatorių kartu su visais politikais. Iš jo kalbos buvo aišku, 
kad Vašingtone senatorius stengėsi paveikti Karo laivyną, Penta- 
goną ir Teisingumo departamentą. Aricija vis klausinėjo, kiek gaus 
senatorius. 

Boganas išsisukinėjo, pasakė tik tiek, kad senatoriumi bus pa- 
sirūpinta. Priminė Aricijai, kad į firmą jis kreipėsi būtent dėl po- 
litinių jos ryšių, ir pridūrė, kad šešiasdešimt milijonų kišenėje — 
ne toks jau prastas laimikis, ypač kai jo skundas fiktyvus. 

Per daug buvo pasakyta. 


Aricija siūlė jiems dešimt milijonų. Boganas su Vitranu net į 
kalbas nesileido. Aricija šoko iš kabineto ir, kas žingsnį keikda- 
masis, išdūmė lauk. 

Kambarėlyje telefonų nebuvo, bet du mikrofonus vis dėlto ra- 
do ir čia: vieną — po stalu, juodu glaistu pritvirtintą stalo briaunų 
sandūroje, o kitą — tarp dviejų senų apdulkėjusių teisės tomų vie- 
nintelėje knygų lentynoje, kuri čia stovėjo tik kaip dekoracija. 

Kai Stefanas visose firmos patalpose aptiko mikrofonų, Boga- 
ną su Vitranu apėmė siaubas. Gal, tikėjosi jie, to pokalbio Patri- 
kas nenugirdo. Aricijai nieko nesakė, nes jis netrukus padavė fir- 
mą į teismą ir nebesiteikė su jais kalbėtis. Ilgainiui jiedu tą inci- 
dentą primiršo — galbūt taip ir neiškils aikštėn. 

Kai Patrikas atsirado, jiems vis dėlto teko jį prisiminti. Gali- 
mas dalykas, jog mikrofonai buvo sugedę, arba Patrikas tą pokal- 
bį galėjo paprasčiausiai pražiopsoti. Juk mikrofonų buvo daug, gal 
tuo metu jis klausėsi kitų. Galiausiai jie aprimo, manydami, jog 
pokalbį kambarėlyje po laiptais Patrikas tikrai pražiopsojo. | 

— Jis juk nesaugotų įrašų ketverius metus, ar ne? — paklausė 
Vitranas. 

Tačiau Boganas tylėjo. Sėdėjo ant pilvo susinėręs rankas ir žiū- 
rėjo, kaip ant stalo sėda dulkės. O galėjo būti visai kitaip. Jis bū- 
tų gavęs penkis milijonus, senatorius — tiek pat. Nei bankroto, nei 
skyrybų. Jis tebeturėtų žmoną, šeimą, namus ir padėtį visuomenė- 
je. Dabar jau būtų sukaupęs dešimt milijonų, o netrukus — ir dvi- 
dešimt. Su tiek pinigų esi laisvas ir gali daryti, ką tik nori. Viskas 
buvo ranka pasiekiama, bet pasipainiojo Patrikas. 

Kai jis atsirado, viltis atgauti pinigus porą dienų dar ruseno, 
tačiau netrukus išblėso paaiškėjus, jog paskui Patriką pinigai į Bi- 
loksį neatsekė. Atrodė, jog kasdien jie vis labiau tolsta. 

— Kaip manai, Čarli, ar atgausim pinigus? — nuleidęs akis vos 
girdimai paklausė Vitranas. Seniai nebevadino jo Čarliu. Firmoje, 
kur tiek neapykantos, familiarumas nepriimtinas. 

— Ne, — atsakė jis, — reikės dar džiaugtis, jei mūsų nenuteis, — 
patylėjęs pridūrė. 

* * * 


Sendis skubėjo. Iš ligoninės automobilių stovėjimo aikštelės pir- 
miausia jis paskambino žmonai ir pasakė, kad grįš vėlai, o gal net 
turės likti Biloksyje. Sūnui — futbolo varžybos. Jis atsiprašė, kaltę 
suversdamas Patrikui, ir pažadėjo viską paaiškinti vėliau. Žmonos 
reakcija buvo kur kas palankesnė, nei jis tikėjosi. 

Firmoje radęs tebedirbančią sekretorę paprašė surasti reikiamus 
telefono numerius. Majamyje jis pažinojo du advokatus, tačiau ket- 
virtis aštuntos darbe nė vieno iš jų neberado. Vienam paskambino 
į namus, bet ten jo taip pat nebuvo. Kito namų telefono numeris 
buvo įslaptintas. Sendis ėmėsi pažįstamų Naujojo Orleano advo- 
katų ir galiausiai rado namuose Marką Berką, Majamyje gerai ži- 
nomą profesionalų gynėją baudžiamosiose bylose. Atitrauktas nuo 
vakarienės Berkas neapsidžiaugė, tačiau Sendį išklausė įdėmiai. Šis 
jam papasakojo apie Patriką, paaiškino skambinąs dėl Evos, kuri 
sulaikyta ir uždaryta kažkuriame Majamio kalėjime. Berkas susi- 
domėjo. Jis gerai išmanąs ne tik baudžiamąjį procesą, bet ir imig- 
racijos teisę. Po vakarienės kai kam paskambinsiąs. Sendis paža- 
dėjo vėl jam paskambinti po valandos. 

Kateris atsiliepė tik iš trečio karto, o paskui dar dvidešimt minu- 
čių reikėjo jį įkalbinėti, kad ateitų į spurginę puodelio kavos. Lauk- 
damas Katerio, iš automobilio Sendis vėl paskambino Berkui. 

Berkas patvirtino, kad Eva Miranda iš tikrųjų sulaikyta ir nu- 
vežta į Majamio federalinį sulaikytųjų centrą. Oficialus kaltinimas 
nepareikštas, tačiau dar anksti. Šįvakar su ja susitikti neįmanoma, 
vargu ar pavyks ir rytoj. Pagal įstatymą FTB ir JAV Muitinės tar- 
nyba svetimšalį su suklastotu pasu gali sulaikyti keturioms die- 
noms. Atsižvelgiant į aplinkybes, tam pagrindo yra, aiškino Ber- 
kas, nes tokius žmones paleidus paskui jų nebesugaudysi. 

Sulaikytųjų centre Berkas lankęsis keletą kartų. Ten ne taip jau 
baisu. Ji uždaryta vienutėje, ten joks pavojus jai negresia. Rytoj 
rytą gai pavyks pasikalbėti su ja telefonu. 

Neminėdamas smulkmenų Sendis pabrėžė, jog nebūtina steng- 
tis, kad ją kuo greičiau paleistų. Jos ieško įtartini tipai. Berkas pa- 
žadėjo pas ją nuvažiuoti iš pat ryto kuo anksčiau. 

Mokestis už paslaugas — dešimt tūkstančių dolerių. Sendis 
sutiko. 

Baigdamas pokalbį pamatė Katerį, kuris išdidžiai įėjo į spur- 
ginę ir, kaip jiedu buvo susitarę, atsisėdo prie lango. Užrakinęs au- 
tomobilį Sendis nuėjo pas jį. 


Dvi apkūnios uniformuotos pareigūnės su raktų ryšuliais prie 
juosmens pro mažą kvadratinį langelį storose metalinėse duryse jai 
padavė aplūžusį padėklą su vakariene — mikrobangėje pašildytais 
pusfabrikačiais. Eva buvo išalkusi, tačiau apie valgį dabar nega- 
lėjo net pagalvoti. Viena iš sargybinių paklausė, kaip sekasi. Eva 
jai atsakė portugališkai, ir jos nuėjo. Buvo tylu, tik retkarčiais pa- 
sigirsdavo kitų kalinių balsai. 

Jai dar nė karto, net kaip advokatei, neteko būti kalėjime. Pradi- 
nis šokas virto baime, o dabar ji jautėsi pažeminta. Pirmąsias valan- 
das kalėjime ją palaikė tik mintys apie tėvą. Jam tikriausiai kur kas 
blogiau negu jai. Ji meldėsi, kad tik jam nenutiktų nieko bloga. 

Kalėjime melstis lengviau. Ji meldėsi ir už tėvą, ir už Patriką. 
Stengėsi jo nekaltinti. Dėl daug ko kalta ji pati. Nereikėjo pasiduo- 
ti panikai, nereikėjo taip beatodairiškai bėgti. Patrikas ją juk mokė, 
kaip pasislėpti nepaliekant pėdsakų. Ji pati kalta, kad čia pakliuvo. 

Bauda už suklastotą pasą nedidelė, mąstė ji. Su tuo ji lengvai 
susitvarkys. Šalyje, kur padaroma tiek daug, nusikaltimų, kur ka- 
lėjimai sausakimši, į tokį menkniekį niekas dėmesio nekreips — 
skirs baudą ir deportuos. 

Kaip gera turėti pinigų. Rytoj ji pareikalaus įtakingo advoka- 
to. Paskambins į Braziliją, ten keletą tokių pažįsta. Esant reikalui, 
su pinigais įtikins bet ką. Netrukus ji iš čia ištrūks ir grįš į namus 
gelbėti tėvo. Pasislėps Rio de Žaneire. Tai visai paprasta. 

Kameroje šilta, durys užrakintos, ją saugo ginkluota sargyba. 
Ji čia saugi. Tie, kurie sužalojo Patriką ir sučiupo tėvą, jos čia ne- 
pasieks. 

Išjungusi šviesą Eva išsitiesė ant siauro gulto. FTB, aišku, jau 
pranešė Patrikui, kad ji sulaikyta, vadinasi, jis Žino. Ji įsivaizda- 

vo, kaip Patrikas dabar braižo bloknote pastarųjų įvykių schemą 
ir iš visų pusių analizuoja susidariusią padėtį. Tikriausiai jau bus 
sugalvojęs mažiausiai dešimt jos išvadavimo variantų. Neužmigs, 
kol iš jų neišrinks trijų geriausių. 

Jis visuomet sakydavo, kad svarbiausia viską gerai suplanuoti. 


Kateris užsisakė dietinės kokakolos ir spurgą su šokoladu. Po 
darbo jis buvo apsivilkęs marškiniais trumpomis rankovėmis ir 
džinsais. Visuomet atrodydavo savimi patenkintas, bet dabar, kai 
surado ir sulaikė Evą, šypsojosi ypač įžūliai. 

Sumuštinį su kumpiu Sendis sudorojo keturiais kąsniais. Buvo 
beveik devynios. Pietavo seniai, ligoninėje su Patriku. 

— Mums reikia rimtai pasikalbėti, — tarė jis. Aplink buvo daug 
žmonių, todėl stengėsi kalbėti kuo tyliau. 

— Įdėmiai klausau, — atsainiai tarė Kateris. 

Nurijęs kąsnį ir nusišluostęs lūpas, Sendis palinko dar arčiau 
prie jo ir pradėjo: 

— Nesupraskit manęs klaidingai, bet mums teks įtraukti daugiau 
žmonių. 

— Pavyzdžiui? 

— Pavyzdžiui, tų, kurie virš jūsų, Vašingtone. 

Kateris susimąstęs pro langą stebėjo eismą 90-ajame greitke- 
lyje. Už šimto metrų tyvuliavo įlanka. 

— Gerai, — tarė jis, — bet turėsiu kaip nors jiems paaiškinti. 

Sendis apsižvalgė. Niekas jų pokalbio nesiklausė. | 

— O ką, jei galėčiau įrodyti, jog Aricijos skundas prieš „Platą 
ir Roklandą“ yra apgaulė ir kad su Bogano firma jis rezgė stam- 
bią aferą, iš kurios keletą milijonų turėjo gauti senatorius, Boga- 
no pusbrolis? 

— Nesąmonė. 

— Turim įrodymų. 

— O jeigu taip, tai ponas Laniganas išeitų laisvas ir dar parei- 
kalautų atlyginti nuostolius? 

— Galbūt. 

— Palaukit. Lieka dar neatpažinto kūno klausimas, — Kateris at- 
sainiai atsikando spurgos ir neskubėdamas kramtė. — Kas tai per 
įrodymai? 

— Dokumentai, įrašyti pokalbiai telefonu ir visa kita. 

— Teismas pripažintų? 

— Daugumą. 

— Nuosprendžiui pakaktų? 

— Pilna dėžė. 

— Kur ji? 

— Mano bagažinėje. 

Kateris instinktyviai žvilgtelėjo per petį automobilių stovėjimo 
aikštelės link, paskui įsmeigė žvilgsnį į Sendį. 

— Patriko darbas? 

— Taip. Jis sužinojo apie Aricijos aferą. Partneriai ketino jį iš- 
mesti, todėl jis ėmė kantriai rankioti visas jų šiukšles. 

— Neištikima Žmona ir t. t., ir t. t., taigi stvėrė pinigus ir 
pabėgo. 

— Ne. Pirma pabėgo, o pinigus stvėrė po to. 

— Nesvarbu. Taigi dabar jis nori derėtis, a? 

— Žinoma. O jūs ar nesiderėtumėt? 

— O kaip dėl žmogžudystės? 

— Tai ne jūsų reikalas. Klausimą spręs valstija. Aiškinsimės jį 
vėliau. | 

— Galim padaryti taip, kad pasidarytų mūsų reikalas. 

— Nemanau. Jūs jį kaltinate pavogus devyniasdešimt milijonų, 
o dėl tyčinės žmogžudystės jį apkaltino Misisipės valstija. Deja, 
jūs, federalai, nebegalit iškelti jam dar vieno kaltinimo. 

Kaip tik todėl Kateris advokatų ir nekentė: viską jie išmano. 

Sendis kalbėjo toliau: | 

— Klausykit, tai, kad kreipiuosi į jus, yra tik menkas formalu- 
mas. Nenorėjau jūsų apeiti, bet ryt rytą galiu paskambinti tiesiai į 
Vašingtoną. Maniau, pasikalbėsim, susitarsim. Na, jeigu ne, tai teks 
viską padaryti pačiam. 

— Kurio iš jų reikia? 

— To, kurio klauso FTB ir Teisingumo departamentas. Jam iš- 
dėstysiu visas smulkmenas. 

— Paskambinsiu į Vašingtoną. Tik žiūrėkit, kad tai būtų tiesa. 

Jiedu šaltai paspaudė vienas kitam ranką ir Sendis išėjo. 


Ponia Stefano vėl galėjo miegoti ramiai. Vyrų vie- 
nodais tamsiais kostiumais gatvėje nebesimatė, pa- 
sipiktinusių kaimynų klausimai liovėsi. Paskalos 
grįžo į įprastines vėžes. Vyras nurimo. 

Kai pusę šešių ryto sučirškė telefonas, ji kietai miegojo. Ap- 
graibomis ant naktinio staliuko surado telefono ragelį: 

— Alio. 

— Prašau poną Stefaną, — išgirdo griežtą vyrišką balsą. 

— Kas skambina? —- paklausė ji. Džekas sujudėjo. 

— Hamiltonas Džeinsas, FTB, — nugriaudėjo atsakymas. 

— O Dieve, - teištarė ji ir, uždengusi delnu telefono ragelį, pa- 
žadino Džeką: 

— Džekai, vėl FTB. 

Įjungęs šviesą Džekas žvilgtelėjo į laikrodį ir atsiliepė: 

— Kas skambina? 

— Labas rytas, Džekai. Hamiltonas Džeinsas. Nemėgstu truk- 
dyti taip anksti. 

— Tai ir netrukdyk. | 

— Aš tik norėjau pranešti, jog sulaikėm Evą Mirandą. Ji svei- 
ka, saugi. Gali savo šunis atšaukti. 

Stefanas pašoko iš lovos. Žlugo paskutinė viltis. Viskas baigta. 

— Kur ji? — paklausė nesitikėdamas aiškaus atsakymo. 

— Pas mus, Džekai, pas mus. 

— Sveikinu. 

— Klausyk, Džekai, nusiunčiau į Rio savo žmonių, kad pažiū- 
rėtų, kaip ten su jos tėvu. Duodu dvidešimt keturias valandas. Jeigu 
ryt rytą pusę šešių jis dar nebus laisvas, išduodu orderį suimti ta- 
ve ir Ariciją. Tikriausiai, po velnių, suimsiu dar ir poną Atersoną 

iš „Monarch Sjeros“ ir poną Džilą iš „Šiaurės draudimo“. Žinai, 
šiaip, dėl visa ko, kad būtų ramiau. Turėsiu apie ką ir su jais pa- 
sikalbėti. | 

— Smagu prie žmonių kabinėtis, ar ne? 

— Labai. Nereikės nė dviejų mėnesių, kad brazilai mums išduo- 
tų tavo gaują. Už užstatą jų neištrauksi. Žinai, Kalėdas galėsi švęs- 
ti su savo klientais kalėjime. Kas žino, gal tavęs pareikalaus brazi- 
lai, tai pakliūsi į Rio. Sako, ten gražūs paplūdimiai. Girdi, Džekai? 

— Girdžiu. 

— Dvidešimt keturios valandos, — ir numetė ragelį. 

Ponia Stefano užsidarė vonioje: įširdusi nebegalėjo į jį Žiūrėti. 

Nulipęs žemyn Džekas užsiplikė kavos. Atsisėdęs apytamsėje 
virtuvėje laukė, kol patekės saulė. Benio Aricijos jam jau gana. 

Jo darbas buvo surasti Patriką ir pinigus, o iš kur tie pinigai 
atsirado, jam nerūpi. Apie Aricijos karą su „Patu ir Roklandu“ jis 
žinojo nedaug, bet įtarė, jog šaknys gilios. Porą kartų mėgino Šį 
bei tą išsiaiškinti, tačiau Aricija į kalbas nesileido. 

Džekas iš karto suprato, kodėl Patrikas jiems prikaišiojo mik- 
rofonų: pirma, jam reikėjo kompromituojančios medžiagos apie 
partnerius ir jų klientus, o ypač Ariciją; antra, sužinoti, kur bus 
pervesti pinigai. Kiek žalos gali padaryti Patriko surinkti įrodymai, 
niekas, išskyrus Ariciją ir galbūt partnerius, nežinojo. Stefanas nu- 
jautė, kad įrodymų yra per akis. 

Firma prie Patriko paieškos prisidėti nepanoro, nors jis ją smar- 
kiai apiplėšė. Partneriai teisinosi neturį pinigų: firma žlunga, prisi- 
dėti prie paieškos jiems neleidžia išgalės. Tuomet viskas atrodė 10- 
giška, tačiau Stefanas juto, jog jie nelabai nori, kad Patrikas atsirastų. 

Tose juostose kažkas yra. Patrikas juos pričiupo. Jau ir taip vis- 
kas žlugo, o Patrikas, matyt, turėjo priemonių jų gyvenimą paversti 
baisiausių košmaru. 

Aricijos — taip pat. Po valandos jam paskambins. 


Septintą trisdešimt Hamiltono Džeinso kabinete buvo pilna 
žmonių. Ant sofos du agentai skaitė ką tik iš Rio atsiųstą kolegų 

raportą. Vienas stovėjo prie Džeinso darbo stalo ir laukė, kol ga- 
lės pranešti, kur yra Aricija (šis vis dar gyveno Biloksyje išsinuo- 
motame bute). 

Dar vienas laukė su ataskaita apie Evą Mirandą. Sekretorė at- 
nešė dėžę su aplankais. Nusikamavęs Džeinsas be švarko sėdėjo 
kėdėje, kalbėjosi telefonu ir į nieką nekreipė dėmesio. 

Įėjo Džošua Kateris. Jis taip pat atrodė pavargęs: Atlantos oro 
uoste laukdamas lėktuvo į Vašingtoną, temiegojo dvi valandas. Jį 
pasitiko ir atvežė į Huverio rūmus. Džeinsas tuoj pat padėjo ra- 
gelį ir paprašė visus išeiti. 

— Kavos, daug kavos, — šūktelėjo sekretorei. 

Kabinetas ištuštėjo. Prie didžiojo stalo Kateris sėdėjo tarsi su- 
kaustytas. Kad ir kaip buvo pavargęs, bet stengėsi to neparodyti. 
Direktoriaus pavaduotojo kabinete jis lankėsi pirmą kartą. 

— Pasakokit, — burbtelėjo Džeinsas. 

— Laniganas nori tartis. Sako turįs svarių įrodymų prieš Arici- 
ją, advokatų firmą ir vieną iš JAV senatorių. 

— Kas tai per įrodymai? 

— Pilna dėžė Lanigano surinktų dokumentų ir magnetofono įrašų. 

— Matėt ją? 

— Ne. Makdermotas sakė atsivežęs ją automobilio bagažinėje. 

— O pinigai? 

— Apie juos nesikalbėjom. Jis nori, kad derybose dalyvautumėt 
jūs ir kas nors iš Teisingumo departamento. Man susidarė įspū- 
dis, jog jie nori išsipirkti. 

— Tai įmanoma, kai pavogti pinigai yra nešvarūs. Kur jis norė- 
tų susitikti? 

— Biloksyje. 

— Paskambinsiu į departamentą Sprolingui, - sumurmėjo Džein- 
sas jau keldamas telefono ragelį. Sekretorė atnešė kavos. 


Barbendamas prašmatniu savo rašikliu į stalo viršų Markas Ber- 
kas laukė Federalinio sulaikytųjų centro pasimatymų kambaryje. 


Dar nebuvo devynių, advokatams leidžiama susitikti su savo klien- 

tais gerokai vėliau, tačiau administracijoje Berkas turėjo pažįsta- 
mų, paaiškino, jog reikalas labai skubus. Sulaikytųjų stalo pusę nuo 
lankytojų skyrė storo stiklo pertvara. Kalbėtis teks pro tinkleliu už- 
dengtą siaurą langelį. 

Jis laukė jau pusę valandos. Pagaliau Evą atvedė. Ji buvo ap- 
sivilkusi geltonu sportiniu kostiumėliu su išblukusiomis juodomis 
raidėmis ant krūtinės. Nuėmė antrankius. Ji pasitrynė riešus. 

Kai liko vieni, atsisėdo ant kėdės ir pažvelgė į jį. Pro plyšelį 
jis padavė jai savo vizitinę kortelę. Paėmusi atidžiai ją perskaitė. 

— Mane atsiuntė Patrikas, — tarė jis, ir ji užsimerkė. 

— Blogai jaučiatės? — paklausė jis. 

Pasilenkusi prie langelio ir pasirėmusi alkūnėmis ji prabilo: 

— Ne, nieko. Ačiū, kad atėjot. Kada mane išleis? 

— Keletą dienų jums teks čia pabūti. Yra du variantai: pirmas, 
jus gali apkaltinti dėl paso klastotės; tai gana rimta, bet mažai ti- 
kėtina, nes jūs užsienietė ir anksčiau neteista. Antra ir labiausiai 
tikėtina yra tai, kad jums lieps pasirašyti pažadą nebesugrįžti į JAV 
ir deportuos. Abiem atvejais tai šiek tiek užtruks. Kol kas jums 
teks likti čia, nes už užstatą jūsų nepaleis. 

— Suprantu. 

— Patrikas labai dėl jūsų nerimauja. 

— Žinau. Pasakykit, kad laikausi gerai. Aš taip pat dėl jo neri- 
mauju. 

Berkas pasiruošė bloknotą ir tarė: 

— Taigi Patrikas prašė, kad smulkiai papasakotumėt, kaip vis- 
kas įvyko. 

Ji nusišypsojo: kaipgi kitaip, Patrikas visuomet reikalauja smul- 
kmenų. Neskubėdama ji papasakojo, kaip pastebėjo žaliaakį ir ką 
veikė po to. 


Biloksio paplūdimiai Beniui niekuomet nepatiko: siauras smė- 
lio ruoželis tarp greitkelio, kurio nepakliuvęs po ratais nepereisi, 
ir rusvo vandens, tokio sūraus, kad neįmanoma maudytis. Vasarą 
čia privažiuodavo neturtingų poilsiautojų, o savaitgaliais būdavo 
pilna studentų, kurie svaidydavo plastmasines lėkštes ir keldavo 

baisų triukšmą su vandens motociklais. Atsiradus kazino, ėmė plūs- 
ti turistai, tačiau paplūdimyje ilgai neužsibūdavo, nes daugiausia 
lošdavo. 

Pasistatęs automobilį prie Biloksio prieplaukos, užsidegė ilgą 
cigarą, nusiavė batus ir, nepaisydamas savo nusistatymo, nuėjo į 
paplūdimį. Dabar čia buvo kur kas švariau. Tai dar vienas lošimo 
namų privalumas. Tuščia. Tolumoje buvo matyti tik kelios žvejų 
valtelės. 

Stefano skambutis sujaukė jam visą rytą; galimas dalykas, kad 
ir visą gyvenimą. Dabar, kai mergina sulaikyta, pinigų jis nebeat- 
gaus. Ji prie jų neatves, panaudoti ją kaip svertą prakalbinti Lani- 
ganui taip pat nebeįmanoma. 

Federalai Patrikui grasina bausme, bet jis turi pinigų ir įrody- 
mų. Jeigu jie susitars, taikiklyje atsidurs Aricija. Pakaks tik spus- 
telėti Boganą ir jo kompaniją, ir tie asilai viską išplepės. Benis 
puikiai suprato, kad jis jiems nereikalingas. Tiesą sakant, seniai 
tą žinojo, todėl svajojo atgavęs pinigus padaryti tą patį, ką ir Pa- 
trikas — pradingti. 

Svajonė žlugo. Milijonas žalių jam dar liko. Užsienyje jis turi 
draugų, pakankamai ryšių visame pasaulyje. Laikas nešdintis. 


Dešimtą ryto Sendis turėjo susitikti su apygardos prokuroru 
T. L. Perišu. Nenorėjo pas jį važiuoti, nes buvo daug darbo. Iš- 
ėjęs pusę devynių paliko visus firmos darbuotojus ir abu partne- 
rius prie kopijavimo aparatų dauginančius tuos neįkainojamos ver- 
tės puslapius. 

Perišas pats jį pasikvietė. Sendis žinojo, kodėl. Valstijos bylo- 
je yra didelių spragų, taigi praėjus jauduliui atėjo laikas pasikal- 
bėti apie reikalus. Prokurorai mėgsta aiškias bylas ir tokių gauna 
pakankamai, kad nepritrūktų darbo, bet čia tokia garsi byla, o jo- 
je tiek neaiškumų. Negerai, labai negerai. 

Perišui reikėjo faktų, tačiau, stengdamasis neišsiduoti, pradėjo 
kalbą nuo bylos nagrinėjimo vietos. Advokatas, dėl pinigų nužu- 
dęs žmogų, gali nesitikėti prisiekusiųjų užuojautos nė vienoje vals- 
tijoje. Iš pradžių Sendis klausėsi. Perišas vardijo savo pergales, pa- 

minėjo ir tai, kad nėra pralaimėjęs nė vieno tyčinės žmogžudystės 
bylos. Nė kiek nesigirdamas konstatavo, jog kalėjime mirties baus- 
mės laukia aštuoni jo nuteistieji. 

Sendis turėjo kur kas svarbesnių reikalų. Jam taip pat reikėjo 
pasikalbėti su Perišu, tik ne šiandien. Jis paklausė, ar prokuroras 
gali įrodyti, jog nusikaltimas padarytas Harisono apygardoje. O 
kaip jis įrodysiąs, jog auka žuvo katastrofoje, o ne prieš tai? Pa- 
trikas tikrai neliudys, todėl jo pagalbos tikėtis neverta. Ir svarbiau- 
sias klausimas — kas toji auka? Kiek Sendžiui žinoma, valstijoje 
dar nebuvę atvejo, kad kaltinamąjį teistų už žmogžudystę nenu- 
statę aukos tapatybės. 

Perišas panašių klausimų tikėjosi, todėl puikiai išsisuko nuo 
konkrečių atsakymų. 

— Ar jūsų klientas svarstė susitarimo galimybę? 

— Ne. 

— Siūlys tartis? 

— Ne. 

— Kodėl? 

— Jūs sušaukėt didžiąją žiuri, apkaltinot jį tyčine žmogžudyste, 
apie tai paskelbėt per prieš žiniasklaidą, tai dabar įrodykit, kad jis 
kaltas. Net nelaukėt, kol pasitvirtins faktai. Ne, nieko nebus. 

— Galiu jį apkaltinti netyčine žmogžudyste, — pyktelėjęs atrėžė 
Perišas. — Už tai gaus dvidešimt metų. 

— Galbūt, — abejingai atsakė Sendis, — tačiau mano klientas kal- 
tinamas tyčine. 

— Rytoj pat galiu tą sutvarkyti. 

— Puiku. Taip ir padarykit. Atmeskit kaltinimą tyčine žmogžu- 
dyste, pateikit kitą, o tuomet ir pasikalbėsim. 


„Biloksio grynuolyje“ — naujausiame, labiausiai 
akį rėžiančiame, didžiausiame ir pelningiausiame 
iš visų pakrantėje pridygusių kazino —- „Kamilės 
apartamentai“ užėmė trečdalį viršutinio aukšto. Las Vegaso šmaikš- 
tuoliai „„Grynuolio“ apartamentus ir pobūvių sales sumanė pavadinti 

pakrantėje siautėjusių uraganų vardais. Norintieji erdviau įsikurti 
mokėdavo 750 dolerių per parą. Kaip dera iš toli atvykusiam švais- 
tūnui, tiek Sendis ir sumokėjo. Tačiau ne lošti jis čia atvyko. Kai jo 
klientas mažiau kaip už poros mylių, tokios išlaidos pateisinamos. 
„Kamilėje“ buvo du miegamieji, virtuvė, valgomasis ir dvi svetai- 
nės - galima vienu metu surengti keletą pasitarimų. Čia buvo ketu- 
rios telefono linijos, faksas ir kasetinis vaizdo grotuvas. Sendžio 
asistentas kartu su pirmąja Aricijos dokumentų partija iš Naujojo 
Orleano atgabeno kompiuterį ir kitas technines priemones. 

Pirmasis laikinojoje pono Makdermoto juridinėje firmoje apsi- 
lankė visiškai nugalėtas Trudės skyrybų advokatas J. Miurėjus Rid- 
Itonas. Kvailai šypsodamasis įteikė siūlymą susitarti dėl turto nuo- 
savybės ir vaiko lankymo teisių. Derybos vyko prie pietų stalo. Są- 
lygas diktavo Patrikas, todėl Sendis kabinėjosi prie kiekvienos 
smulkmenos, raudonu rašalu braukė tekstą ir vis kartojo: 

— Tai tik geras pirminis projektas. 

Ridltonas atlaikė pylą kaip tikras profesionalas. Jis ginčijosi dėl 
kiekvieno punkto, bambėjo dėl kiekvieno pataisymo, tačiau abu ad- 
vokatai žinojo, jog sutartis bus tokia, kokios reikalauja Patrikas. 
Viską lėmė DNR testas ir nuotraukos. 

Antrasis lankytojas buvo Talbotas Mimsas, judrus ir linksmas 
„Šiaurės draudimo“ kompanijos advokatas, iš Biloksio atkeliavęs 
prabangiu limuzinu su vairuotoju, oda aptrauktomis sėdynėmis, 
prašmatniu salonu, kuriame buvo darbo stalelis, du telefonai, fak- 
sas, skambutis, televizorius su vaizdo grotuvu, kad Mimsas galė- 
tų peržiūrėti į vaizdajuostę įrašytus liudytojų parodymus, nešioja- 
mas ir asmeninis kompiuteriai, be to dar minkštasuolis trumpam 
poilsiui, jeigu jį priveiktų nuovargis po sunkios darbo teisme die- 
nos. Jį atlydėjo sekretorė, asistentas (abu kišenėse turėjo po mo- 
bilųjį telefoną) ir dar vienas kolega, kad būtų brangiau. 

„Kamilės apartamentuose“ visi keturi paskubomis prisistatė džin- 
suotam Sendžiui. Jis jiems pasiūlė gaiviųjų gėrimų iš minibaro. Vi- 
si atsisakė. Sekretorė ir asistentas savo mobiliaisiais telefonais čia 
pat puolė tvarkyti kažkokius neatidėliotinus reikalus. Sendis paly- 

dėjo Mimsą su bendradarbiu į svetainę ir pasodino priešais didžiulį 
langą su nuostabiu vaizdu į daugiaaukštį „Grynuolio“ garažą, už ku- 
rio stiebėsi kito akį rėžiančio kazino plieniniai bokštai. 

— Eikim tiesiai prie reikalo, — tarė Sendis. — Ar Džeko Stefa- 
no pavardė jums žinoma? 

— Ne, - atsakė Mimsas akimirką pagalvojęs. 

— Taip ir maniau. Tai geriausias seklys iš Vašingtono. Aricija, 
„Šiaurės draudimas“ ir „Monarch Sjera“ jį buvo pasamdę surasti 
Patriką. 

— Na, ir? 

— Na, ir pažiūrėkit, - šyptelėjo Sendis, paduodamas keletą spal- 
votų nuotraukų. Mimsas paėmė jas, ir ant stalo prieš jų akis visu 
baisumu išsiskleidė Patriko žaizdos. | 

— Šitos buvo laikraštyje, taip? — pasitikslino jis. 

— Kai kurios. 

— Taip. Išplatinot jas ir apkaltinot FTB. 

— Tai ne FTB darbas, pone Mimsai. 

— Nejaugi. | 

Grąžinęs nuotraukas Mimsas laukė, ką pasakys Sendis. 

— Patriką surado ne federalai. 

— Tai kodėl juos apkaltinot? 

— Dėl efekto, kad mano klientui sukeltume užuojautos. 

— Nepavyko. 

— Jums gal ir nesukėlėm, bet tarp prisiekusiųjų jūsų nebus, ar 
ne? Šiaip ar taip, žaizdos yra ilgo kankinimo rezultatas. Jas pada- 
rė Džeko Stefano samdiniai. Stefanas vykdė kelių klientų užsaky- 
mą. Vienas iš jų, kaip tyčia, yra „Šiaurės draudimas“, respektabi- 
li, geros reputacijos korporacija, kurios akcinis kapitalas — šeši mi- 
lijardai dolerių. 

Talbotas Mimsas buvo praktiškas žmogus. O kaipgi kitaip? Kai 
laukia trys šimtai nebaigtų bylų ir aštuoniolika klientų — stambių 
draudimo kompanijų, žaisti nėra kada. 

— Mane domina tik du dalykai, — tarė jis, - pirmas: ar turit įro- 
dymų? 

— Taip. Tą gali patvirtinti FTB. 

— Antras: ko siekiat? 

— Kad rytoj čia atvyktų kas nors iš aukštosios „Šiaurės draudi- 
mo“ vadovybės. 

— Jie labai užsiėmę. 

— Visi mes užsiėmę. Aš negrasinu, bet pagalvokit, kaip būtų 
nesmagu, jei kompanijai tektų stoti prieš teismą. 

— Skamba kaip grasinimas. 

— Supraskit kaip norit. 

— Rytoj kelintą? 

— Šešioliktą. 

— Būsim, — tarė Mimsas, tiesdamas ranką atsisveikinti, ir tuoj 
pat išėjo, išsivesdamas visą savo svitą. 

Sendžio komanda prisistatė popiet. Sekretorė atsakinėjo į ne- 
sibaigiančius skambučius. Telefonai čirškė kas dešimt minučių. 
Sendis skambino Kateriui, T. L. Perišui, šerifui Svyniui, į Majamį 
Markui Berkui, teisėju: Haskėjui, dar keliems advokatams į Bilok- 
sį, JAV atornėjui Vakarų Misisipės apygardai Morisui Mastui. Po- 
rąkart paskambino žmonai paklausti, kaip sekasi namuose, paskui 
dar — mokyklos, kurioje mokėsi jo trečiaklasis, direktoriui. 

Su Helu Ledu jis du kartus kalbėjosi telefonu, tačiau matėsi 
su juo pirmą kartą. Ledas atstovavo „Monarch Sjera“ draudimo 
kompanijai. Jis atvyko vienas. Sendis nustebo, nes draudimo kom- 
panijų advokatai visuomet vaikšto poromis. Kad ir kokia užduo- 
tis, jų visuomet būtinai būna du. Abu klausosi, žiūri, kalba, užsi- 
rašinėja, o svarbiausia, abu pateikia klientui sąskaitas. 

Naujajame Orleane Sendis žinojo dvi dideles, turtingas firmas, 
kurios ginti draudimo kompanijų siųsdavo net po tris savo galiūnus. 

Ledas buvo solidus keturiasdešimtmetis ir galėjo išsiversti be 
kito advokato pagalbos. Mandagiai padėkojęs paėmė dietinės ko- 
kakolos ir atsisėdo ten pat, kur prieš jį sėdėjo ponas Mimsas. 

Sendis jo paklausė to paties: 

— Ar Džeko Stefano pavardė jums žinoma? 

Ledas Stefano taip pat jos nebuvo girdėjęs, taigi Sendis trum- 
pai papasakojo, kas jis. Paskui ant stalo išdėliojo spalvotas Patri- 
ko nuotraukas ir paaiškino, jog jį sužalojo ne FTB. Ledas iškart 
susivokė. Draudimo kompanijoms jis atstovauja jau daugelį metų 
ir jų darbeliais seniai nebesistebi. 

Nepaisant to, Ledas pasibaisėjo. 

— Tarkim, įrodymų turit, — tarė jis. — Neabejoju, kad mano 
klientas norės viską sutvarkyti be triukšmo. 

— Mes ketiname pakeisti savo ieškinį: atmesti kaltinimą FTB 
ir iškelti ieškinį jūsų klientui, „Šiaurės draudimui“, Aricijai, Ste- 
fanui ir kitiems, prisidėjusiems prie Patriko kankinimų. Tyčia su- 
žalotas Amerikos pilietis. Kaltinamieji — taip pat amerikiečiai. Byla 
verta milijonų. Teismas ją svarstys čia, Biloksyje. 

Ledui neliko nieko kito, kaip nedelsiant paskambinti į „Mo- 
narch Sjera“ ir pareikalauti, kad vyriausiasis kompanijos juristas 
viską metęs skristų į Biloksį. Jis pyko, kad klientas jo neinforma- 
vo apie paieškos finansavimą. 

— Jeigu tai tiesa, — tarė jis, — tai niekuomet tai kompanijai ne- 
beatstovausiu. 

— Patikėkit, tai tikra tiesa. 


Buvo jau sutemę, kai Paului užrišo akis, uždėjo antrankius ir 
išvedė lauk. Šįkart niekas jam nebegrasino ir ginklu nebebaksno- 
jo. Jis apskritai negirdėjo nė vieno balso. Jį vežė apie valandą. Ga- 
linėje nedidelio automobilio sėdynėje sėdėjo tik jis. Iš radijo skli- 
do klasikinė muzika. 

Sustojus automobiliui abejos priekinės durelės atsidarė ir kaž- 
kas padėjo jam išlipti. 

— Eime, — išgirdo prie savo peties balsą, ir stipri ranka paėmė 
jį už alkūnės. Po kojomis juto žvirgždą. Maždaug už šimto metrų 
sustojo. Tas pats balsas tarė: 

— Nuo čia iki Rio dvidešimt kilometrų. Kairėje už trijų šimtų 
metrų yra ūkis, kur rasit telefoną. Eikit ten. Aš ginkluotas. Jeigu 
atsigręšit, neturėsiu kitos išeities, teks jus nušauti. 

— Neatsigręšiu, — atsakė Paulas visas drebėdamas. 

— Gerai. Iš pradžių nuimsiu antrankius, o paskui atrišiu akis. 

— Aš neatsigręšiu, — pakartojo Paulas. 

Antrankius nuėmė. 

— Kai atrišiu akis, greitai eikit į priekį. 

Raištis nukrito, ir Paulas žemai nuleidęs galvą bėgte nubėgo 
keliu. Už nugaros nesigirdėjo nė garso. Atsigręžti nedrįso. Iš ūkio 
paskambino į policiją, o paskui — sūnui. 


Teismo stenografės prisistatė lygiai aštuntą. Abi — 

Lindos. tik vienos vardas rašomas su „i“, o kitos — 

su „y“. Padavusios vizitines korteles nusekė paskui 
Sendį į svetainę, kurioje baldai buvo išstumdyti prie sienų ir at- 
nešta daugiau kėdžių. „,Y“ jis pasodino viename kambario gale nu- 
gara į aklinai žaliuzėmis uždengtą langą, o „I“ atsisėdo prie baro 
kitame gale, iš kur gerai matėsi visi dalyviai. Abiem būtinai prisi- 
reikė parūkyti. Jis jas įleido į tolimiausią miegamąjį. 

Paskui prisistatė Džeinsas su savo komanda: pusamžiu FTB 
agentu, kuris jam dirbo už vairuotoją, asmens sargybinį, žvalgą ir 
pasiuntinį, FTB juristu ir Kateriu, su kuriuo atvyko ir tiesioginis 
jo viršininkas. Iš Generalinės prokuratūros atvyko Sprolingas — ryš- 
kių juodų akių veteranas, kuris kalbėjo mažai, bet gaudė kiekvie- 
ną žodį. Visi šeši vilkėjo juodais arba tamsiai mėlynais kostiumais, 
visi įteikė vizitines korteles, kurias surinko Sendžio asistentas. Sve- 
tainėje, pakeliui į nedidelį valgomąjį, Sendžio sekretorė priiminė- 
jo užsakymus kavai. 

Be palydos, tik su vienu asistentu pasirodė JAV atornėjus Va- 
karų Misisipės apygardai Morisas Mastas. Po jo atvyko T. L. Pe- 
rišas, vienas. Taigi pasitarimą buvo galima pradėti. 

Palyda savimi pasirūpino pati. Džeinso vairuotojas su Masto 
asistentu liko svetainėje prie spurgų ir rytinių laikraščių. 

Uždaręs duris Sendis linksmai palinkėjo visiems labo ryto ir pa- 
dėkojo už apsilankymą. Garbūs svečiai sėdėjo pasieniais. Nė vienas 
nenusišypsojo, bet neatrodė ir nepatenkinti, greičiau — susidomėję. 

Sendis jiems pristatė abi teismo stenografes ir paaiškino, kad 
abi stenogramos bus visiškai konfidencialios ir liks pas jį. Niekas 
neprieštaravo. Klausimų ar pastabų kol kas nebuvo, nes nė vienas 
nežinojo, koks šio pasitarimo tikslas. 

Sendis pasiruošė bloknotą su pastabomis, visus dokumentus su- 
sitvarkė taip, tarsi turėtų stoti prieš prisiekusiuosius. Pasveikino vi- 
sus savo kliento, Patriko Lanigano, vardu ir pranešė, jog jis sveiks- 
ta. Paskui trumpai priminė Patrikui iškeltus kaltinimus: valstija kal- 
tina jį dėl tyčinės žmogžudystės, Jungtinės Valstijos — dėl pinigų 
pasisavinimo apgaulės būdu ir slapstymosi. Už tyčinę žmogžudystę 
grėsė mirties bausmė, už kitus nusikaltimus — iki trisdešimties metų 
nelaisvės. 

— Federaliniai kaltinimai rimti, — tarė jis niūriai, — tačiau jie 
nublanksta prieš kaltinimą dėl tyčinės žmogžudystės. Tiesą sakant, 
su visa derama pagarba turiu pareikšti, jog federalų norėtume at- 
sikratyti ir visą dėmesį sutelkti į kaltinimą žmogžudyste. 

— Ir kaipgi jūs ketinat mūsų atsikratyti? — paklausė Džeinsas. 

— Turim pasiūlymą. | 

— Kalbat apie pinigus? 

— Taip, ir apie pinigus. 

— Mums tų pinigų nereikia. Jie pavogti ne iš federalinės vy- 
riausybės. 

— Štai čia jūs ir klystate. 

Sprolingas nekantravo įsiterpti: 

— Manot išsipirkti? — metė iššūkį dalykišku, kategoriškų tonu. 

Susidūręs su pasipriešinimu Sendis ryžtingai laikėsi savo po- 
zicijos: 

— Luktelėkit, — tarė jis, — jei leisit man išdėstyti savo pasiūly- 
mą, kitus variantus aptarsime vėliau. Manau, kad visi čia esantys 
žino, jog 1991 metais, remdamasis Aktu dėl fiktyvių sąskaitų, po- 
nas Aricija buvusį savo darbdavį apskundė. Skundą parengė ir įtei- 
kė Bogano firma, kurioje tuo metu dirbo dar vienas partneris — 
Patrikas Laniganas. Tai buvo afera. Mano klientas apie ją sužino- 
jo. Jis sužinojo ir apie ketinimą išmesti jį iš darbo anksčiau, negu 


256 


Teisingumo departamentas patvirtins skundą ir partneriai galės pa- 
sidalyti pinigus. Mano klientas slapta ilgai rinko duomenis, kurie 
aiškiai ir neginčijamai įrodo, jog ponas Aricija su advokatais ke- 
tino apgauti vyriausybę ir iš jos susižerti devyniasdešimt milijonų 
dolerių. Tą įrodo dokumentai ir į magnetofono juostą įrašyti po- 
kalbiai telefonu. k 

— Kur visa tai? — paklausė Džeinsas. 

— Mano kliento žinioje. 

— Juk žinot, kad galim gauti kratos orderį ir bet kada juos 
paimti. 

— O ką, jeigu mano klientas jūsų kratos orderio nepaisys? Kaip 
tuomet? Uždarysit jį? Pripaišysit jam dar kokį nors nusikaltimą? 
Atvirai kalbant, nei jūsų, nei kratos jis nebijo. 

— O jūs? — paklausė Džeinsas. — Jeigu dokumentai pas jus, ga- 
lime gauti kratos orderį ir jums. 

— Aš neatiduosiu. Viskas, ką gaunu iš kliento, yra neliečiama 
ir konfidencialu. Jūs tą žinote. Tai vadinama advokato darbu. Ne- 
pamirškit, jog ponas Aricija iškėlė mano klientui ieškinį. Visi mano 
turimi dokumentai yra neliečiami. Negavęs atitinkamų kliento nu- 
rodymų, jų tikrai niekam neatiduosiu. 

— O jeigu gausim teisėjo įsakymą? — paklausė Sprolingas. 

— Jam nepaklusiu ir pateiksiu apeliaciją. Nieko nelaimėsit, džen- 
telmenai. 

Visi tą suprato. Nė vienas neatrodė nustebęs. 

— Kiek žmonių su tuo susiję? — paklausė Džeinsas. 

— Keturi firmos partneriai ir ponas Aricija. 

Visi laukė, kol Sendis paminės senatorių, bet veltui. Žvilgtelė- 
jęs į užrašus, išbėrė vienu atsikvėpimu, nes mokėjo atmintinai: 

— Sąlygos visai paprastos: mes perduodame dokumentus ir mag- 
netofono įrašus, Patrikas grąžina pinigus, o vyriausybė atmeta jam 
iškeltą kaltinimą; mokesčių tarnyba palieka jį ramybėje; jo advo- 
katė iš Brazilijos nedelsiant paleidžiama. 

Visi įdėmiai klausėsi kiekvieno žodžio. Sprolingas kruopščiai 
užsirašinėjo. Džeinsas žvelgė į grindis nesišypsodamas, bet ir ne- 
susiraukęs. Kiti sėdėjo neįžvelgiamais veidais, bet klausėsi įdėmiai. 

— Tai turi būti padaryta šiandien, — pridūrė Sendis. — Dėl tam 
tikrų priežasčių tai skubu. 

— Kodėl? — paklausė Džeinsas. 

— Kadangi mergina laikoma kalėjime. Kadangi jūs visi čia ir galit 
spręsti patys. Kadangi mano klientas nustatė terminą susitarti šian- 
dien iki septynioliktos valandos, nes kitaip jis pinigų negrąžins, su- 
naikins įrodymus ir, atsėdėjęs jam skirtą laiką, išeis į laisvę. 

Tuo niekas neabejojo. Patrikas jau įrodė, ką sugeba, savo įka- 
linimo vietą paversdamas jaukiu aptarnaujamu kambariu. 

— Pasikalbėkim apie senatorių, — tarė Sprolingas. 

— Puiku, — atsakė Sendis. Pravėręs duris į svetainę šūktelėjo 
asistentą. Šis įstūmė stalelį su garso stiprintuvais ir magnetofonu, 
o kai išėjo, Sendis vėl uždarė duris. Žvilgtelėjęs į užrašus tarė: 

— 1992 metų sausio 14 diena, iki Patriko dingimo liko trys sa- 
vaitės. Pokalbis vyko advokatų firmoje, mažame kambarėlyje, ku- 
riuo partneriai kartais naudodavosi, kai reikėdavo aptarti reikalus 
siauresniame ratelyje. Pirmasis balsas, kurį netrukus išgirsite, yra 
Čarlio Bogano, jam atsako Benis Aricija, o trečiasis - Dougo Vit- 
rano. Aricija į firmą užėjo nepranešęs ir, kaip išgirsite, prastai nu- 
siteikęs. 

Sendis žengė prie stalo ir apžiūrėjo naujo magnetofono su bran- 
giais prijungiamais garso stiprintuvais mygtukus. Susirinkusieji įdė- 
miai stebėjo, kai kurie net palinko į priekį. 

Sendis tarė: , 

— Kartoju: pirma Boganas, paskui Aricija, o tada Vitranas, — ir 
paspaudė mygtuką. 

Dešimt sekundžių vyravo visiška tyla. Tuomet iš stiprintuvų pa- 
sigirdo šiurkštūs balsai. 

BOGANAS: Susitarėm dėl trečdalio. Toks standartinis mokes- 
tis. Pats pasirašei sutartį. Visus pusantrų metų žinojai, kad mes gau- 
nam trečdalį. | 

ARICIJA: Jūs nenusipelnėt trisdešimties milijonų. 

VITRANAS: O šešiasdešimties tu nusipelnei? 

ARICIJA: Noriu žinoti, kaip dalysim pinigus. 

BOGANAS: Dvi ir viena. Šešiasdešimt ir trisdešimt. 

ARICIJA: Ne, ne tai. Tuos trisdešimt milijonų, kurie nusėda 
čia. Kas kiek gauna? 

VITRANAS: Ne tavo reikalas. 

ARICIJA: Kaip tai ne mano? Juk moku jums aš. Turiu teisę 
žinoti, kiek kas gauna. 

BOGANAS: Neturi. 

ARICIJA: Kiek gaus senatorius? 

BOGANAS: Ne tavo reikalas. 

ARICIJA (rėkia): Ne, tai mano reikalas! Vašingtone pernai kai 
kam aplaužė ragus, paspaudė Laivyną, Pentagoną ir Teisingumą, 
ir viskas? Tegul, po velnių, rūpinasi savo rinkėjais! 

VITRANAS: Nerėk, Beni, gerai? 

ARICIJA: Noriu Žinoti, kiek gaus tas mulkis. Pinigai mano, tu- 
riu teisę Žinoti, kiek kas po stalu susišluoja. 

VITRANAS: Nesijaudink, Beni, viskas ir liks po stalu. 

ARICIJA: Kiek jis gaus? 

BOGANAS: Tuo pasirūpinsim mes, Beni. Kodėl dabar tau tas 
parūpo? Juk susitarėm. 

VITRANAS: Juk pas mus ir atbėgai todėl, kad turim ryšių Va- 
šingtone. 

ARICIJA: Penkis milijonus? Dešimt? Kiek jis kainuoja? 

BOGANAS: Nesužinosi. 

ARICIJA: Sužinosiu, po velnių. Pats tam šunsnukiui paskam- 
binsiu ir sužinosiu. 

BOGANAS: Skambink. 

VITRANAS: Kas tave apsėdo, Beni? Juk gauni šešiasdešimt 
milijonų, nebūk gobšuolis. 

ARICIJA: Nepamokslaukit, o ypač dėl gobšumo. Už valandą 
lupat po du šimtus žalių. Žiūrėk, kaip jie stengiasi įrodyti, kad verti 
trisdešimties milijonų. Remontuojasi, užsisakinėja limuzinus. Kas 
toliau? Jachtos, lėktuvai? Kokių dar žaisliukų užsimanysit? Ir vis- 
kas — už mano pinigus. 

BOGANAS: Tavo pinigus? Beni, ar tik ko nors nepamiršai? 
Tavo skundas toks pat tikras kaip trijų dolerių banknotas. 

ARICIJA: Aha, bet idėja mano. Į mano, o ne į jūsų spąstus 
pakliuvo „Platas ir Roklandas“. 

BOGANAS: Tai kam tau prireikė mūsų? 

ARICIJA: Geras klausimas. 

VITRANAS: Ar tik nesušlubavo atmintis, Beni? Tau reikėjo 
mūsų įtakos. Tau reikėjo teisininkų pagalbos. Mes sulipdėm tau 
skundą. Sugaišom keturis tūkstančius valandų, panaudojom savo 
ryšius Vašingtone, ir dar galiu pridurti: viską darėm taų Žinant. 

ARICIJA: Neduokit senatoriui. Sutaupysit dešimt milijonų. At- 
ėmus dar dešimt, jums liks dešimt milijonų. Man atrodo, taip bus 
kur kas teisingiau. 

VITRANAS (juokiasi): Gerai tu čia sugalvojai, Beni. Tau — 
aštuoniasdešimt, mums - dešimt. 

ARICIJA: Aba, o politikams — špyga. 

BOGANAS: Ne, Beni. Tu pamiršti vieną svarbų dalyką: ne- 
gautum nė grašio, jeigu ne mes su savo politikais. 

Sendis paspaudė mygtuką. Įrašas nutilo, tačiau atrodė, kad jų 
balsai tebeaidi. Klausytojai žvelgė kas kur: į grindis, į lubas, į sie- 
nas, kiekvienas stengdamasis kuo geriau įsiminti ką tik girdėtą 
skandalą. 

Kandžiai šyptelėjęs Sendis tarė: 

— Tai tik pavyzdys, džentelmenai. 

— Kada gausim visa kita? — paklausė Džeinsas. 

— Kad ir netrukus. 

— Ar jūsų klientas liudys federalinės žiuri akivaizdoje? — pa- 
klausė Sprolingas. 

— Taip. Bet jis negali prižadėti, jog liudys teisme. 

— Kodėl? 

— Aiškintis jis neprivalo. Tokia jo pozicija. 

Sendis nustūmė stalelį prie durų, pabeldė, sugrąžino asistentui 
ir vėl kreipėsi į susirinkusius: 

— Jūs čia pasitarkit. Aš išeinu. Jauskitės kaip namie. 

— Čia mes nesikalbėsim, — pašokdamas iš vietos tarė Džein- 
sas. Visur gali būti pilna ausų, prisiminus Patriko istoriją, jokia 
vieta nebeatrodo saugi. — Grįšim į biurą. 

— Kaip jums patogiau, — atsakė Sendis. Visi jau stojosi, apgrai- 
bomis ieškodami savo portfelių. Vorele pro duris, per svetainę — 
ir išėjo. Lynda su Linda šoko į galinį miegamąjį parūkyti ir į 
tualetą. 

Sendis užsiplikė kavos ir ėmė laukti. 


Visi sugužėjo į dviejų kambarių numerį dviem aukštais žemiau. 
Ištraukė ir sumetė ant lovų visus kiek rado elektros kištukus. 
Džeinsas paprašė vairuotoją su Masto asistentu palaukti koridoriu- 
je: čia svarstomi klausimai neturi pasiekti pašalinių ausų. 

Daugiausia šiose derybose praranda Morisas Mastas. Atmetus 
federalinį kaltinimą, jis netenka galimybės pasirodyti didelėje by- 
loje, tad pareiškė prieštaraująs niekam dar nespėjus išsakyti savo 
nuomonės. 

— Leisdami jam išsipirkti kvailai atrodysim, — tarė Sprolingui, 
kuris bergždžiai stengėsi įsitaisyti ant grakščios medinės kėdės. 

Sprolingas buvo antrasis asmuo po paties generalinio atornė- 
jaus, keliomis pakopomis aukščiau Masto. Taigi keletą minučių 
mandagiai pasiklausys, ką mano jo pavaldiniai, tačiau spręs jiedu 
su Džeinsu. 

Žvilgtelėjęs į T. L. Perišą Hamiltonas Džeinsas paklausė: 

— Ar galima tikėtis, jog Laniganą nuteis už žmogžudystę? 

T. L. puikiai žinojo, kad šie žmonės pažadų nepamiršta, todėl 
apdairiai atsakė: 

— Dėl kaltinimo tyčine žmogžudyste gali iškilti kai kurių keb- 
lumų, tačiau galima jį nuteisti už netyčinę. 

— Kiek už ją gautų? 

— Dvidešimt metų. 

— Kiek sėdėtų? 

— Apie penkerius. 

Keista, tačiau Džeinsą, kuris manė, jog nusikaltėliai turi atsė- 
dėti visą jiems skirtą laiką, tai patenkino. 

— Sutinkat, Kateri? — paklausė jis žingsniais pirmyn ir atgal ma- 
tuodamas lovos kraštą. 

— Nepakanka įrodymų, - atsakė Kateris. — Mes negalim įrody- 
ti, kas, ką, kada ir kur nužudė. Žinom kodėl, tačiau teisme nieko 
neįrodysim. Su netyčine žmogžudyste bus paprasčiau. 

Džeinsas kreipėsi į Perišą: 

— O kaip teisėjas? Ar skirs maksimumą? 

— Jeigu įrodysim netyčinę žmogžudystę, teisėjas skirs dvidešimt 
metų. Dėl lygtinio paleidimo sprendžia kalėjimo vadovybė. 

— Ar galima tikėtis, kad už grotų Laniganas praleis bent pen- 
kerius metus? — paklausė visus apžvelgdamas Džeinsas. 

"— Taip, žinoma, - kiek pyktelėjęs atsakė Perišas, — tačiau dar 
neatmetam ir tyčinės žmogžudystės. Mes įrodysim, jog planuoda- 
mas pavogti pinigus Laniganas nužudė žmogų. Mirties bausmės 
tikimybė maža, bet įkalinimas iki gyvos galvos garantuotas. 

— Ar mums svarbu, kur jis sėdės: Parčmane ar federaliniame 
kalėjime? — paklausė Džeinsas. Akivaizdu, jog jam tas buvo vi- 
siškai nesvarbu. | 

— Neabejoju, kad tuo klausimu Patrikas turi savo nuomonę, — 
atsakė Perišas ir susilaukė keleto vangių šypsenėlių. 

T. L. šis sandėris buvo ypač priimtinas, nes jis liktų vieninte- 
liu kaltintoju. Mastas ir FTB pasitraukia. Tą pajutęs sumanė dar 
truputį stumtelėti Mastą prie uolos krašto: 

— Galiu užtikrinti, kad Patrikas sėdės Parčmane. 

Mastas nenutylėjo. Papurtė galvą ir susiraukęs paprieštaravo: 

— Nežinau. Man rodos, nieko gero iš to nebus. Kaip mes atro- 
dysim? Užsimanęs gali apiplėšti banką, tave sučiumpa, išsideri, kad 
atmestų kaltinimus, grąžini pinigus ir — laisvas? Teisingumu juk 
neprekiaujama. 

— Viskas čia truputį sudėtingiau, — paprieštaravo Sprolingas. — 
Yra stambesnių žuvų, kurias Laniganas žada mums parodyti. Jo 
pavogti pinigai nešvarūs. Mes juos paprasčiausiai sugrąžiname mo- 
kesčių mokėtojams. | 

Su Sprolingu ginčytis Mastas neketino. 

Žvilgtelėjęs į T. L. Perišą Džeinsas tarė: 

— Su visa derama pagarba, pone Perišai, ar galečiau jus papra- 
šyti trumpam palikti mus vienus? Mums reikėtų pasitarti. 

— Žinoma, — atsakė Perišas ir išėjo į koridorių. 

Pakaks tauškalų. Laikas tarti žodį Sprolingui: 

— Viskas labai paprasta, džentelmenai. Tuo susidomėjo Baltie- 
ji rūmai. Senatorius Nyjė nėra prezidento draugas. Atvirai kalbant, 
skandalas administracijai netgi naudingas. Po dvejų metų - rinki- 
mai, o jeigu šitie tvirtinimai teisingi, tai jis — lavonas. 

— Mes ištirsim, — tarė Džeinsas Mastui, — o jūs kaltinsit teisme. 

Staiga Mastas susivokė, jog tai paranku ir jam. Nutarimą tar- 
tis su Patriku priėmė žmonės, kur kas įtakingesni nei Sprolingas 
ir Džeinsas, o šie tik stengiasi Masto nenuvilti: šiaip ar taip, jis 
juk JAV atornėjus. 

Jam atsiranda galimybė byloje kaltinti JAV senatorių. Šis ar- 
gumentas buvo lemiamas, ir Mastas atgijo. Jis jau vaizdavosi, kaip 
pilnutėlėje teismo salėje prisiekusieji ir žiūrovai gaudyte gaudo 
kiekvieną Patriko padarytų įrašų žodį. 

— Vadinasi, pasiūlymas priimtas, — tarė jis gūžtelėdamas pečiais, 
tarsi jam būtų vis vien. | 

— Taip, - atsakė Sprolingas. — Nėra čia ko daug galvoti. Visi 
patenkinti: vyriausybė atgauna pinigus, valstija Patriką ilgam įki- 
ša už grotų, o mes nutveriam kur kas stambesnę žuvį. 

— Be to, tai paranku ir prezidentui, — pridūrė Mastas šypsoda- 
masis, bet šypsojosi tik jis vienas. 

— Aš to nesakiau, — tarė Sprolingas. — Su prezidentu nesikal- 
bėjau. Žinau tik tiek, kad su jo aplinkos žmonėmis kalbėjosi ma- 
no bosai. 

Džeinsas pakvietė T. L. Perišą, ir visi dar apie valandą gilino- 
si į Patriko pasiūlymo smulkmenas. Davus nurodymą, mergina po 
valandos bus laisva. Jie nusprendė pareikalauti, kad Patrikas su- 
mokėtų palūkanas. O kaip dėl jo iškelto ieškinio FTB? Džeinsas 
susirašė klausimus, kuriuos turės aptarti su Sendžiu. 


Markas Berkas pats perdavė Evai puikią žinią, kad jos tėvas 
laisvas. Jam nieko blogo nenutiko, tiesą sakant, pagrobėjai su juo 
elgęsi gana pagarbiai. 

Ir dar: po dienelės kitos bus laisva ir ji. 

Rimtais veidais jie sugrįžo į „Kamilės aparta- 
mentus“ ir susėdo į savo vietas. Po sunkaus dar- 
bo dauguma buvo be švarkų, pasiraitoję rankoves, 
atsilaisvinę kaklaraiščius. Kaip rodė Sendžio laikrodis, jie plušėjo 
beveik pusantros valandos. Visų vardu kalbėjo Sprolingas. 

— Dėl pinigų, — pradėjo jis, ir Sendis tą pat akimirką suprato, 
jog pasiūlymas priimtas. Liks tiktai aptarti smulkmenas. — Kiek jū- 
sų klientas ketina grąžinti? 

— Visus. 

— Visus, kiek yra? 

— Visus devyniasdešimt milijonų, 

— O palūkanos? 

— O kam reikia palūkanų? 

— Mums. 

— Kodėl? 

— Nes taip teisinga. 

— Teisinga kam? 

— Mokesčių mokėtojams. 

Sendis nusijuokė: 

— Na, ką jūs. Juk tarnaujat federalinei vyriausybei. Nuo kada 
ėmėtės ginti mokesčių mokėtojus? 

— Taip priimta neteisėto pinigų pasisavinimo atvejais, — pridū- 
rė Morisas Mastas. 

— Kiek? — paklausė Sendis. — Koks palūkanų dydis? 

— Devyni procentai, — atsakė Sprolingas, - manau, kad tai tei- 
singa. 

— Tikrai? O kiek palūkanų moka Mokesčių tarnyba, grąžinda- 
ma žmogui permoką? 

Visi tylėjo. 

— Šešis procentus, — tarė Sendis, — vyriausybė moka šešis ap- 
laižytus procentėlius. 

Sendis tą buvo numatęs. Panašių klausimų jis tikėjosi, todėl bu- 
vo jiems pasirengęs. Smagu buvo žiūrėti, kaip stengdamiesi jam 
nenusileisti jie dabar muistosi. 

— Vadinasi, siūlot šešis procentus? — paklausė Sprolingas, at- 
sargiai parinkdamas žodžius. 

— Žinoma, kad ne. Pinigai pas mus, mes ir spręsim, kiek mo- 
kėti. Tokiu pat principu vadovaujasi vyriausybė. Juk pinigai grįš 
Pentagonui kaip į juodąją skylę. 

— Tai ne nuo mūsų priklauso, — tarė Džeinsas. Jis jautėsi pa- 
vargęs ir nebuvo nusiteikęs nieko aiškinti. 

— Pinigai, šiaip ar taip, atsirado, — kalbėjo Sendis. — Jeigu ne 
mano klientas, juos būtų pasiglemžę sukčiai, ir niekuomet jų ne- 
bepamatytumėt. Mano klientas užkirto tam kelią, išsaugojo pini- 
gus ir ketina juos grąžinti. 

— Tai gal už tai turėtume skirti jam premiją? — paklausė Džeinsas. 

— Ne. Tik nereikalaukit palūkanų. 

— To Vašingtone nesupras, — tarsi prašydamas pagalbos derė- 
josi Sprolingas. — Duokit nors truputį, kad galėtume pasiaiškinti. 

— Gausit pusę Mokesčių tarnybos palūkanų dydžio ir nė cento 
daugiau. 

Nutaisęs rimtą veidą Sprolingas tarė: 

— Pasikalbėsiu su generaliniu atornėjumi. Tikiuosi užtikti jį ge- 
ros nuotaikos. 

— Perduokit jam nuo manęs linkėjimų, — atsakė Sendis. 

Pakėlęs akis nuo bloknoto Džeinsas pasitikslino: 

— Trys procentai, taip? 

— Teisingai. Nuo 1992 metų kovo 26 iki 1996 metų lapkričio 
1 dienos. Iš viso šimtas trylika su viršum milijonų, bet viršaus ne- 
skaičiuokim. Lygiai šimtas trylika milijonų. 

Tokia suma maloniai veikė klausą ir vyriausybės atstovams at- 
rodė priimtina. Visi ją užsirašė bloknotuose. Tikrai didelė. Ko dar 
ginčytis, kai mokesčių mokėtojams grįžta šitiek pinigų? 

Tai, kad Patrikas gali pasiūlyti tokią sumą, reiškė tik vieną da- 
lyką: jis tuos devyniasdešimt milijonų sėkmingai investavo. Spro- 
lingo vyrai moka skaičiuoti. Tarkim, investavęs pinigus, Patrikas 
kasmet gaudavo aštuonis procentus palūkanų. Dabar jo grobis tu- 
rėtų būti išaugęs iki šimto trisdešimt vieno milijono. O jei dešimt 

procentų, tai dabar jis tikriausiai turi šimtą keturiasdešimt keturis 
milijonus dolerių. Žinoma, neapmokestintų. Matyt, Patrikas daug 
neišleido, taigi jis turtingas. 

— O kaip dėl ieškinio, kurį iškėlėt pono Lanigano vardu? — tę- 
sė derybas Sprolingas. 

— Mes atsiimsime kaltinimą, tačiau reikia vienos pono Džein- 
so paslaugos. Visai nedidelės. Apie ją pasikalbėsim vėliau. 

— Gerai. Toliau. Kada jūsų klientas galėtų liudyti prieš didžią- 
ją žiuri? 

— Kada tik jums bus patogu. Jis gali bet kada. 

— Mums reikia kuo skubiau. 

— Kuo greičiau, tuo mano klientui geriau. 

Sprolingas braukė iš sąrašo išspręstus klausimus. 

— Tai turės būti konfidencialu. Jokios žiniasklaidos. Šis sandė- 
ris smarkiai kritikuotinas. 

— Neužsiminsim nė vienu žodžiu, — pažadėjo Sendis. 

— Kada paleisti panelę Mirandą? 

— Rytoj. Be to, iš Majamio kalėjimo ją reikės palydėti į priva- 
tų oro uosto terminalą. Norėtume, kad FTB agentai ją saugotų, kol 
įsės į lėktuvą. 

Nelabai suprasdamas Džeinsas gūžtelėjo pečiais, bet sutiko: 

— Gerai. 

— Dar kas nors? — paklausė Sendis, trindamas delnus, tarsi vi- 
sas linksmumas dar tik prasideda. 

— Iš vyriausybės pusės nieko, — atsakė Sprolingas. 

— Gerai. Štai ką aš siūlau, — pradėjo Sendis, tarsi jie turėtų ga- 
limybę rinktis, — turim dvi sekretores prie kompiuterių. Sutartį ir 
teisėjo įsakymą atmesti kaltinimą mes jau parengėme. Tik patai- 
sysim kai kuriuos punktus, jūs pasirašysit, nuvešiu pasirašyti savo 
klientui ir po poros valandų viskas baigta. Pone Mastai, gal galė- 
tumėt paskambinti federaliniam teisėjui ir kuo skubiau suorgani- 
zuoti konferenciją telefonu? Įsakymą atmesti kaltinimą nusiųsime 
jam faksu. 

— Kada gausim dokumentus ir įrašus? — paklausė Džeinsas. 

— Jeigu per tą laiką dokumentai bus pasirašyti ir patvirtinti, tai 
viską gausit šiandien septynioliktą valandą. 

— Man reikia telefono, — tarė Sprolingas. Jo prireikė ir Mastui, 
ir Džeinsui. Visi išsivaikščiojo po kambarius. 


Kaliniams paprastai leidžiama valandą pabūti lauke. Buvo vie- 
na iš paskutinių vėsių, apniukusių spalio dienų. Patrikas pareika- 
lavo, kad šia konstitucine teise būtų leista naudotis ir jam. Sargy- 
biniai nesutiko — negavę tokio nurodymo. 

Patrikas paskambino Karlui Haskėjui ir leidimą gavo. Dar jis pa- 
klausė, ar Karlas negalėtų Divizijos gatvėje užsukti į „Rosetį“ netoli 
kyšulio, paimti porą porcijų ypatingojo Vanklyvo patiekalo - krabų 
su sūriu — ir kieme su juo papietauti. Karlas mielai sutiko. 

Jie užkandžiavo ant medinio suolelio po klevu prie fontanėlio. 
Kiemą iš visų pusių supo ligoninės korpusai. Sumuštinių Karlas 
atvežė ir sargybiniams. Šie užkandžiavo sėdėdami kiek atokiau. 

Apie viešbutyje vykstančią konferenciją Karlas nežinojo. Pa- 
trikas jam nepasakė. Viską papasakos Perišas. 

— Ką apie mane kalba žmonės? — paklausė Patrikas baigęs do- 
roti trečią porciją. 

— Apkalbos pritilo. Viskas grįžta į savo vėžes. Draugai ir liko 
draugais. 

— Rašau kai kuriems laiškus. Galėsi perduoti? 

— Žinoma. 

— Ačiū. 

— Girdėjau, Majamyje sulaikė tavo merginą. 

— Taip. Bet ją greit paleis. Menkas nesusipratimas dėl paso. 

Atsikandęs didelį kąsnį Haskėjus tylėdamas kramtė. Jis jau pri- 
prato prie ilgų tylos pertraukų jųdviejų pokalbiuose. Karlas pritrūko 
kalbos. Patrikas taip pat tylėjo. 

— Kaip gera lauke, — pagaliau prabilo Patrikas. — Ačiū tau. 

— Pakvėpuoti grynu oru — tavo konstitucinė teisė. 

— Ar kada nors buvai Brazilijoj? 

— Ne. 

— Būtinai nuvažiuok. 

— Taip kaip tu ar su šeima? 

— Ne, šiaip kada nors nuvažiuok pasižvalgyti. 

— Po paplūdimius? 

— Na, ne. Dievai nematė tų paplūdimių ir miestų. Nuvažiuok į 
šalies gilumą, kur tiek erdvės, oras lengvas, o dangus tyras ir mė- 
lynas. Nuostabi šalis, mieli ir paprasti žmonės. Ten mano namai, 
Karlai. Nekantrauju sugrįžti. 

— Teks truputį palūkėti. 

— Galbūt. Palauksiu. Nebe Patrikas aš, Karlai. Patrikas nebuvo 
laimingas. Ir gerai, kad tas vargšas storulis iškeliavo į aną pasau- 
li. Aš —- Danilas, Danilas Silva, esu laimingas ir ramiai gyvenu toli 
nuo čia. Danilas moka laukti. 

Be to, turi gražią moterį ir labai turtingas, norėjo pridurti Kar- 
las, bet nutylėjo. 

— Kaipgi Danilas rengiasi grįžti į Braziliją? — paklausė Karlas. 

— Dar svarstau. 

— Klausyk, Patrikai... Tikriausiai nesupyksi, jeigu vadinsiu ta- 
ve Patriku? 

— Žinoma, ne. 

— Man laikas pasitraukti ir bylą perduoti teisėjui Traselui. Ne- 
trukus prasidės prašymų teikimas, reikės priimti sprendimus. Pa- 
dariau viską, ką galėjau. 

— Ar tave jau spaudžia? 

— Šiek tiek, bet ne tai man neduoda ramybės. Nenoriu tavęs 
skaudinti, bet jeigu bylą dar užlaikysiu, žmonės ims piktintis. Vi- 
si žino, kad mes draugai. Juk tu net išsirinkai mane vienu iš tavo 
karsto nešėjų. 

— Ar tau dar nepadėkojau? 

— Ne. Tuomet buvai miręs, bet nėra už ką. Man buvo malonu 
tau pasitarnauti. 

— Taip, suprantu. 

— Šiaip ar taip, kalbėjausi su Traselu. Perimti bylą jis pasiren- 
gęs. Papasakojau jam, kad esi smarkiai sužalotas, todėl tave čia 
laikyti reikia kiek įmanoma ilgiau. Jis tą supranta. 

— Ačiū. 

— Tačiau pagalvok realiai: kada nors vis tiek tave perkels į ka- 
lėjimą ir tikriausiai ilgam. 

— Manai, kad nužudžiau tą berniuką? 

Valgio likučius Karlas sumetė į maišelį ir gurkštelėjo arbatos 
su ledu. Jis neišsisukinėjo: 

— Viskas atrodo labai įtartina. Pirma, automobilyje rasti žmo- 
gaus palaikai, vadinasi, kažkas tikrai žuvo. Antra, FTB išsiaiški- 
no, kas apie tą laiką dingo be žinios. Vienintelis toks trijų šimtų 
mylių spinduliu yra Peperis. 

— Tačiau to nepakanka, kad mane nuteistų. 

— Ne apie tai kalbu. 

— Gerai. Tai manai, kad jį nužudžiau? 

— Nežinau, Patrikai, ką manyti. Dvylika metų dirbu teisėju, ma- 
čiau Žmonių, kurie prisipažindavo įvykdę nusikaltimą, patys ne- 
galėdami tuo patikėti. Tam tikromis aplinkybėmis žmogus gali pa- 
daryti bet ką. 

— Vadinasi, tuo tiki? 

— Nenoriu tikėti. Pats nežinau, ar tikiu. 

— Manai, kad galėčiau ką nors nužudyti? 

— Ne. Tačiau taip pat nemaniau, kad gali suklastoti savo mirtį 
ir nušvilpti devyniasdešimt milijonų. Pastaruoju metu tavo gyve: 
nimas pilnas netikėtumų. 

Vėl abu ilgam nutilo. Karlas žvilgtelėjo į laikrodį. Palikęs jį 
vieną ant suolelio, Patrikas žingsniavo po kiemą. 


Pietums į „Kamilės apartamentus“ atnešė keletą plastmasinių 
padėklų su įvairiais sumuštiniais. Užkandžiaujant paskambino fe- 


deralinis teisėjas, kuris prieš ketverius metus buvo paskirtas tirti 

Patriko bylą: ilgai kalbėti jis negali, nes trumpam išėjo iš Džek- 
sone vykstančio teismo posėdžio. Mastas jam paminėjo susirinku- 
siųjų pavardes, ir teisėjas sutiko dalyvauti konferencijoje telefo- 
nu. Mastas trumpai išdėstė siūlomo susitarimo projektą. Teisėjas 
pageidavo išgirsti Sendžio variantą, paskui uždavė keletą klausi- 
mų Sprolingui. Pokalbis užsitęsė. Sprolingas vienu metu buvo iš- 
ėjęs iš kambario pasikalbėti su teisėju asmeniškai. Jis paaiškino, 
jog Vašingtono viršūnės pageidauja tartis su ponu Laniganu, nes 
tikisi sugauti stambesnę žuvį. Paskui teisėjas asmeniškai pasikal- 
bėjo su T. L. Perišu, kuris patikino, jog Laniganas neišsisuks, kad 
jam iškelti kur kas rimtesni kaltinimai ir kad labai tikėtina, jog jis 
daug metų sėdės kalėjime. | 

Teisėjui tokia skuba nepatiko, tačiau spaudžiamas suinteresuo- 
tų byla tokio aukšto rango Žmonių, susirinkusių Biloksyje, nusi- 
leido. Jis sutiko pasirašyti įsakymą atmesti Patrikui iškeltus fede- 
ralinis kaltinimus. Įsakymas tuoj pat buvo nusiųstas faksu, jis pa- 
sirašė ir atsiuntė jį atgal. 

Kol visi baigė užkandžiauti, Sendis nulėkė į ligoninę. Triukš- 
mingai įvirtęs į palatą rado Patriką rašantį motinai laišką. 

— Pavyko! — metė sutartį ant stalo. - Gavom viską, ko reika- 
lavom. į 

— Kaltinimas visiškai panaikintas? 

— Taip. Teisėjas ką tik pasirašė įsakymą. 

— Kiek grąžinam? 

— Devyniasdešimt plius tris procentus. 

Užsimerkęs Patrikas sugniaužė kumščius. Jo turtui tai didelis 
smūgis, tačiau to, kas lieka, jiems su Eva pakaks ramiai įsikurti 
dideliame name, kuriame bus pilna vaikučių. 

Jiedu dar kartą atidžiai perskaitė sutartį, Patrikas pasirašė, ir 
Sendis nuskubėjo atgal į viešbutį. 


Antrą valandą Žmonių susirinko mažiau. Sendis pasisveikino su 
Talbotu Mimsu ir jo klientu — vyresniuoju „Šiaurės draudimo“ 

kompanijos prezidento pavaduotoju Šenotu, su kuriuo atvyko dar 
du kompanijos juristai, bet jų pavardžių Sendis neišgirdo. Dėl vi- 
sa pikta Mimsas atsivežė partnerį ir bendradarbį, kurie taip pat 
neprisistatė. Paėmęs vizitines korteles, Sendis palydėjo juos į tą 
pačią svetainę, kurioje neseniai vyko didžioji konferencija. Teis- 
mo stenografės susėdo į savo vietas. 

Užsidarę valgomajame Džeinsas su Sprolingu skambino į Va- 
šingtoną. Savo palydai jie leido valandą pailsėti apačioje kazino, 
tik įspėjo negerti stipriųjų gėrimų. 

„Monarch Sjeros“ būrys buvo kuklesnis: atvyko tik Helas Le- 
das su vienu iš kompanijos vadovų ir vyriausiasis kompanijos ju- 
ristas, žvitrus žmogelis, pavarde Kohenas. Vieni kitiems šaltai pri- 
sistatę laukė, ką pasakys Sendis. Jis išdalijo plonus aplankus. Kiek- 
viename buvo po Patriko iškelto ieškinio FTB kopiją ir nuotrau- 
kos. Advokatai savo klientus buvo parengę, taigi aplankų turinys 
jų nenustebino. 

Sendis trumpai pakartojo, ką buvo sakęs vakar: jo klientą su- 
žalojo ne federalai, nes ne jie Patriką surado. Tai Stefano darbas, 
o Stefanas vykdė trijų klientų užsakymą: Benio Aricijos, „Šiaurės 
draudimo“ ir „Monarch Sjeros“. Visiems gresianti civilinė atsako- 
mybė. Patrikas ketina kelti bylą. 

— Turit įrodymų, jog tai Stefano darbas? — paklausė Talbotas 
Mimsas. 

— Luktelėkit minutėlę, — atsakė Sendis. 

Atidaręs valgomojo duris paklausė, ar Džeinsas galėtų trum- 
pam užeiti. Džeinsas visiems prisistatė. Mėgaudamasis smulkiai iš- 
dėstė, ką apie Patriko paiešką pasakojo Stefanas: apie bendrą jos 
finansavimą, premijas, nuogirdas, medžioklę Brazilijoje, apie chi- 
rurgą, atlikusį Patrikui plastinę operaciją, apie vaikinus iš „Pluto- 
no“, kaip Patriką paskui sugavo ir kankino. Ir visa tai, siekdami 
savanaudiškų tikslų, finansavo Aricija, „Monarch Sjera“ ir „Šiau- 
rės draudimas“. 

Efektas buvo stulbinantis. Džeinsas pats juo žavėjosi. 

— Ar turit ponui Džeinsui klausimų? — baigus Džeinsui links- 
mai paklausė Sendis. 

Visi tylėjo. Per aštuoniolika valandų nei Šenotas iš „Šiaurės 
draudimo“, nei Kohenas iš „Monarch Sjera“ nesugebėjo išsiaiškin- 
ti, kas iš jų bendradarbių nutarė kreiptis į Džeką Stefaną. Kas gi 
dabar beprisipažins? 

Abi kompanijos didelės ir turtingos, turi daug akcininkų, išlei- 
džia nemažai lėšų, kad garsintų savo reputaciją. Nė viena nenori 
turėti nemalonumų. 

— Ačiū, pone Džeinsai, — padėkojo Sendis. 

— Jei dar manęs reikės, pakvieskit. Būsiu gretimame kambary- 
je, — tarė Džeinsas tarsi nekantraudamas įkalti dar keletą vinių į 
jų karstus. 

Jo pasirodymas glumino ir baugino. Kodėl FTB direktoriaus pa- 
vaduotojas atvyko į Biloksį ir kodėl visu tuo domisi? 

— Susitarkim, — užsidarius durims tarė Sendis. — Viskas papras- 
ta ir aišku, nėra čia ko daug derėtis. Pirma: jūsų, pone Šenotai, klien- 
tas — „Šiaurės draudimo“ kompanija — siekia susigrąžinti Trudei La- 
nigan išmokėtus du su puse milijono dolerių. Siūlome sudėti ginklus. 
vo dukrelę. Pinigus, beje, ji jau išleido. Nekelkit bylos, tuomet ma- 
no klientas neiškels kompanijai ieškinio dėl kūno sužalojimo. 

— Tik tiek? — sutrikęs paklausė Talbotas Mimsas. 

— Taip. Tik tiek. 

— Pasiūlymą priimam. 

— Mums reikėtų pasitarti, — vis dar neketino nusileisti Šenotas. 

— Ne, — nutraukė savo klientą Mimsas, — pasiūlymas puikus. 
Mes jį priimam. Viskas. 

Šenotas vis dar spyrėsi: 

— Norėčiau išanalizuoti... 

— Baigta, — nukirto Mimsas įrėmęs žvilgsnį į Šenotą, - Mes 
sutinkam, o jeigu norit, kad jums atstovautų kas nors kitas, tai pra- 
šau. Bet kol jūsų advokatas esu aš, pasiūlymą priimam nedelsiant. 

Šenotas neteko žado. 

— Pasiūlymas priimtas, — pakartojo Mimsas. 

— Pone Šenotai? — kreipėsi į jį Sendis. 

— E-e, taip. Tikriausiai. 

— Puiku. Kitame kambaryje turiu parengtą sutarties projektą, o 
dabar norėčiau paprašyti jus, džentelmenai, trumpam išeiti. Turiu 
asmeniškai pasikalbėti su ponu Ledu ir jo klientu. 

Mimsui su komanda išėjus, Sendis užrakino duris ir kreipėsi į 
poną Koheną, Helą Ledą ir jų bendradarbį: 

— Deja, mūsų susitarimas bus truputį kitoks. Jiems išsisukti pa- 
dėjo bjaurios ir sudėtingos skyrybos. Mano klientui skyrybų pro- 
cese būtų naudinga, jeigu „Šiaurės draudimas“ iškeltų ieškinį. Deja, 
jūsų padėtis kitokia. Ta kompanija Stefanui sumokėjo pusę mili- 
jono, o jūs — dvigubai tiek. Jūsų atsakomybė ir nuostoliai didesni, 
tačiau už „Šiaurės draudimą“ esat kur kas turtingesni. 

— Kokia suma jus patenkintų? — paklausė Kohenas. 

— Patrikui nieko nereikia. Tačiau jam rūpi vaiko ateitis. Mer- 
gaitei tik šešeri, o motina pinigus jau iššvaistė. Todėl „Šiaurės 
draudimas“ taip lengvai ir pasidavė: vis tiek iš ponios Lanigan nie- 
ko neatgautų. Patrikas nori, kad atidarytumėt mergaitei kuklią, mo- 
tinai neprieinamą sąskaitą. 

„— Kiek? 

— Ketvirtis milijono ir kita tiek padengti juridiniams mokes- 
čiams. Jis prašytų patyliukais pervesti iš viso pusę milijono, ir tos 
nuotraukos nebedrums jūsų klientui ramybės. 

Pakrantė garsėjo dosniais nuosprendžiais kūno sužalojimo ir ne- 
teisėto gyvybės atėmimo bylose. Helas Ledas paaiškino Kohenui, 
jog už kūno sužalojimą iš Aricijos ir abiejų draudimo kompanijų 
Patrikas gali prisiteisti ne vieną milijoną. Atvykęs iš Kalifornijos 
Kohenas tą puikiai suprantąs. Kompanija norinti kuo greičiau su- 
sitarti ir išvykti iš miesto. 

— Bylos nekeliam, — tarė Kohenas. — Tai pusė milijono? 

— Tik tiek. 

— Sutarta. 

Iš aplanko Sendis ištraukė popierius: 
— Tai sutarties projektas. Palieku jums. 
Padavė abiem po kopiją ir išėjo. 


Psichiatras buvo daktaro Hajanio draugas. Ant- 

roji Patriko apžiūra užtruko dvi valandas, 

bet buvo tokia pat bergždžia, kaip ir pirmoji. 
Ji bus ir paskutinė. 

Atsiprašęs Patrikas grįžo pietums į savo kambarį. Nekreipda- 
mas dėmesio į valgį, įsijungė vakaro žinias. Apie jį nieko nepra- 
nešė. Jis nekantravo, nuėjo pasikalbėti su sargybiniais. Sendis jam 
pranešė naujieną popiet, tačiau Patrikas norėjo pamatyti dokumen- 

Buvo jau beveik aštuonios, kai koridoriuje išgirdo balsus: Sen- 
dis klausė sargybinių, kaip laikosi kalinys. Buvo smagu vadinti jį 
kaliniu. 

Patrikas pasitiko prie durų. Advokatas atrodė išvargęs, bet šyp- 
sojosi. 

— Viskas, — tarė paduodamas Patrikui pluoštą popierių. 

— O kaip dokumentai ir įrašai? 

— Prieš valandą juos perdavėm. Ten buvo gal tuzinas FTB agen- 
tų. Džeinsas sakė, jog dirbs pernakt. 

Patrikas nusinešė sutartis į savo kampą po televizoriumi ir ati- 
džiai perskaitė kiekvieną žodį. Stovėdamas prie lovos Sendis val- 
jamas regbio rungtynes. 

— Ar neprotestavo dėl pusės milijono? — nepakeldamas nuo su- 
tarties akių paklausė Patrikas. 

— Nė akimirkos. Neprotestavo nė vienas. 

— Galėjom užsiprašyti daugiau. 

— Manau, ir pats nemažai turi. 

Pervertęs puslapį Patrikas pasirašė. 

— Gerai padirbėjai, Sendi. Meistriškai. 

— Puiki diena. Federaliniai kaltinimai atmesti, bylinėjimosi ne- 
bus. Teismo išlaidomis pasirūpinta. Mergaitės ateitis užtikrinta. Ry- 
toj baigsim su Trude. Likai tik tu, Patrikai. Tas lavonas tau labai 
trukdo. | 

Palikęs popierius Patrikas atsistojo prie lango nugara į Sendį. 
Žaliuzės buvo pakeltos. Lango stikle matėsi sprindžio ilgumo įtrū- 
kimas. 

Sendis valgydamas stebėjo savo draugą. 

— Patrikai, juk kada nors vis tiek turėsi papasakoti. 

— Apie ką? 

— Na, tarkim, apie Peperį. 

— Gerai. Aš nenužudžiau Peperio. 

— Tai jį nužudė kažkas kitas? 

— Kiek Žinau, ne. 

— Ar Peperis pats nusižudė? 

— Kiek žinau, ne. 

— Ar Peperis buvo gyvas, kai pradingai? 

— Manau, kad taip. 

— Po velnių, Patrikai! Aš pavargau! Mesk tuos savo žaidimus 
į šalį. 

Patrikas atsigręžė ir mandagiai paprašė: 

— Prašau, nerėk taip. Policininkai už durų klausosi kiekvieno 
žodžio. Sėskis. 

— Nenoriu. 

— Prašau. 

— Kai stoviu, geriau girdžiu. Pasakok. 

Patrikas uždarė langą, nuleido žaliuzes, patikrino, ar durys už- 
rakintos, išjungė televizorių. Atsisėdo, kaip buvo įpratęs, ant lo- 
vos, iki juosmens užsitraukė antklodę ir tyliai pradėjo: 

— Aš pažinojau Peperį. Kartą jis užsuko į mano trobelę papra- 
šyti ko nors pavalgyti. Tai buvo devyniasdešimt pirmaisiais, prieš 
pat Kalėdas. Jis sakė, kad beveik visą laiką gyvena miške. Iške- 

piau jam kiaušinienės su kumpiu. Valgė taip, lyg seniai nieko ne- 
būtų burnoj turėjęs. Mikčiojo, buvo labai drovus, manęs varžėsi. 
Aš, aišku, ėmiau jį kamantinėti. Berniukas sakė, kad jam septy- 
niolika, bet atrodė kur kas jaunesnis. Gana švariai apsirengęs, sa- 
kė, kad namai už trisdešimties kilometrų, bet jis gyvena miške. Pa- 
mažu apie juos išklausinėjau ir išgirdau liūdną istoriją. Pavalgęs 
jis norėjo išeiti. Pasiūliau pernakvoti trobelėje, tačiau jis būtinai 
norėjo grįžti prie savo palapinės. 

— Kitą dieną išėjęs medžioti elnių, Peperį vėl susitikau. Jis man 
parodė mažytę savo palapinę ir miegmaišį. Turėjo viską, ko rei- 
kia pasigaminti valgio, šaldiklį, žibintą, šautuvą. Sakė, jau dvi sa- 
vaitės, kai nebuvęs namuose: naujasis mamos draugas žiauriausias 
iš visų, kokius tik ji turėjusi. Nusivedė mane gilyn į mišką paro- 
dyti elnių bandos, kurią pats aptiko. Po valandos nušoviau didelį 
patiną. Sakė pažįstąs mišką skersai ir išilgai, siūlėsi parodyti ge- 
riausias medžioklės vietas. 

— Po poros savaičių vėl atvažiavau į trobelę. Gyventi su Trudė 
buvo nepakenčiama, abu vos sulaukdavom savaitgalių. Netrukus 
atėjo Peperis. Išviriau sultinio, abu prisirijom kaip paršai — tuo- 
met dar valgydavau daug. Papasakojo, kad trims dienoms buvo su- 
grįžęs į namus, bet susipyko su motina ir vėl išėjo. Kuo daugiau 
kalbėjo, tuo mažiau mikčiojo. Pasakiau, kad aš advokatas, ir jis 
man pasipasakojo, kokių turi bėdų. Kai dirbo Lusdeilo degalinė- 
je, iš kasos dingo kažkiek pinigų. Apkaltino jį, nes laikė silpnap- 
ročiu. Žinoma, jis tų pinigų neėmęs. Tai buvo dar viena priežas- 
tis, dėl kurios jis gyveno miške. Pažadėjau pagelbėti. 

— Taigi sumanei įvilioti jį į savo žabangas, - tarė Sendis. 

— Panašiai. Po to dar keletą kartų buvom susitikę miške. 

— Artėjo vasario devintoji. 

— Taip. Peperiui pasakiau, kad policininkai jo ieško. Melavau. 
Niekam apie jį nepranešiau, nes kuo daugiau kalbėjomės, tuo la- 
biau įtariau, jog, apie tuos pinigus jis kažką žino. Bijojo, mačiau, 
kad jam reikia mano pagalbos. Svarstėm, ką gi jam daryti. Vienas 
iš variantų buvo pradingti. 

— O, tą kažkur jau girdėjau. 

— Motinos nekenčia. Jo ieško policija. Tas išsigandęs berniu- 
kas miške būtų pragyvenęs visą savo gyvenimą. Aš jam pasiūliau 
važiuoti į kalnus Vakaruose ir tapti medžioklės vadovu. Galvojau, 
kaip galėčiau jam padėti. Viename laikraštyje aptikau straipsnį apie 
siaubingą traukinio katastrofą netoli Naujojo Orleano, kurioje Žu- 
vo antro kurso studentas Džojus Palmeris. Puiki, niekuo neišsiski- 
rianti pavardė. Paskambinau į Majamį dokumentų klastotojui, jis 
parūpino Džojaus socialinio draudimo numerį ir štai — per ketver- 
tą dienų Peperis gauna kuo puikiausią komplektą: Luizianos vai- 
ruotojo pažymėjimą su nuotrauka, socialinio draudimo numerį, gi- 
mimo liudijimą ir net pasą. 

— Kai pasakoji, viskas atrodo labai paprasta. 

— Ne. Tai kur kas paprasčiau negu pasakoju. Tereikia vaizduo- 
tės ir šiek tiek pinigų. Peperis dokumentais labai apsidžiaugė. Ne- 
kantravo kuo greičiau sėsti į autobusą ir lėkti į kalnus. Rimtai, Sen- 
di, nejuokauju. Tas vaikinukas nė kiek nedvejojo skurde palikda- 
mas motiną. Nė kiek dėl jos nesijaudino. 

— Visai kaip tu. 

— Aha. Na, šiaip ar taip, Sendi, vasario devintąją... 

— Tavo mirties dieną. 

— Taip, kiek pamenu, tą dieną nuvežiau Peperį į Džeksoną, 
„Greihaundo“ autobusų stotį. Siūliau apsigalvoti, bet jis nenorėjo. 
Džiaugėsi gavęs progą. Vargšas vaikas net iš Misisipės valstijos 
niekad nebuvo išvažiavęs. Kelionė į Džeksoną jam buvo didelis 
įvykis. Paaiškinau, jog sugrįžti jis nieku gyvu nebegalės. Apie mo- 
tiną net neužsiminė. Iki Džeksono važiavom tris valandas, bet nė 
žodžio apie motiną. 

— Kur jis išvažiavo? 

— Per skelbimus aptikau miško kirtėjų stovyklą Oregono vals- 
tijoje, į šiaurę nuo Judžino. Išsiaiškinęs, kaip ją rasti, viską užra- 
šiau, pakeliui į autobusų stotį jam dar keletą sykių paaiškinau. Da- 
viau du tūkstančius dolerių grynais ir už dviejų kvartalų nuo au- 
tobusų stoties išleidau. Buvo pietų metas, nenorėjau, kad mane kas 

nors pamatytų. Paskutinį kartą, kai mačiau Peperį, jis laimingas 
bėgo į stotį su kuprine ant pečių. 

— O kaip tavo trobelėje atsirado jo šautuvas ir kiti daiktai? 

— O kurgi kitur jis būtų galėjęs juos palikti? 

— Dar viena mįslė įminta. 

— Žinoma, aš ir norėjau, kad visi manytų, jog automobilyje su- 
degė Peperis. 

— O kur jis dabar? 

— Nežinau, bet tai ir nesvarbu. 

— Ne to klausiu, Patrikai. 

— Tai tikrai nesvarbu. 

— Ar nesiliausi slapukavęs? Atsakyk, jeigu klausiu. 

— Reikės, tai ir atsakysiu. 

— Kodėl išsisukinėji? 

Sendis suirzo ir vėl pakėlė toną, todėl Patrikas luktelėjo, kol 
jis nusiramins. Abiem reikėjo nusiraminti. 

— Aš neišsisukinėju, Sendi, — ramiai tarė Patrikas. 

— Kurgi ne. Vos išsiaiškinu vieną rebusą, o, žiūrėk, jų atsiradę 
dar dešimt. Kodėl man visko nepapasakoji? 

— Todėl, kad tau nebūtina viską Žinoti. 

— Kur jau ten, bet būtų gražu iš tavo pusės. 

— Tikrai? Ar nors vienas nusikaltėlis tau kada nors pasakė 
viską? 

— Keista, bet nelaikau tavęs nusikaltėliu. 

— Tai kuo mane laikai? 

— Gal draugu. 

— Būtų lengviau dirbti, jei laikytum mane nusikaltėliu. 

Sendis paėmė nuo stalo sutartis ir žengė prie durų. 

— Aš pavargau. Man reikia pasiilsėti. Rytoj atvažiuosiu, o tu 
man viską papasakosi. 

Atsirakinęs duris išėjo. 


Prieš dvi dienas išeidamas iš kazino Gajus „uodegos“ nepa- 
stebėjo. Lyg ir šmėstelėjo kažkur matytas veidas, bet pernelyg 

greitai nusisuko. Paskui gana įkyriai juos sekė kažkoks automo- 
bilis. Tokius dalykus Gajus išmanė, todėl tarė sėdėjusiam prie 
vairo Beniui: 

— Tikriausiai federalai. Kam gi dar galėtum rūpėti? 

Jie rengėsi išvažiuoti iš Biloksio. Bute išjungė telefonus, visus 
pagalbininkus atleido. 

Palaukęs, kol sutems, Gajus išvažiavo į rytus. Ketino pernak- 
vojęs Mobilyje ryte sėsti į kokį nors lėktuvą. Benis 90-tuoju 
greitkeliu pakrante patraukė į vakarus, paskui — per Leik Pontčart- 
reiną į Naująjį Orleaną, kurį gerai pažinojo. Jis atidžiai stebėjo, 
bet nieko už savęs nematė. Prancūzų kvartale užkando austrių, 
paskui sėdo į taksi ir nuvažiavo į oro uostą. Išskrido į Memfį, iš 
ten — į Čikagą. Pernakvojęs laukiamojoje salėje, auštant išskrido 
į Niujorką. 

Aricijos namus Boka Retone, kuriuose kol kas gyveno toji jo šve- 
dė, stebėjo federalai. Jie tikėjosi, kad švedė netrukus išvažiuos, — bū- 
tų lengviau sekti. 


Viskas praėjo sklandžiai. Pusę devynių, vilkėda- 
ma tuo pačiu sportiniu kostiumėliu, Eva išėjo į 
laisvę. Sargybiniai su ja elgėsi labai mandagiai, 
klerkai buvo stebėtinai paslaugūs, o inspektorius net palinkėjo sėk- 
mės. Markas Berkas palydėjo ją iki dailaus savo „Jaguaro“, kurį 
ta proga išblizgino iš vidaus ir iš išorės, ir kažkam linktelėjo. 

— FTB agentai, — paaiškino jai, galva rodydamas į du vyriš- 
kius gretimame automobilyje. 

— Maniau, kad su jais viskas baigta, — tarė ji. 

— Ne visai. 

— Gal jiems pamojuoti? 

— Nereikia. Sėskitės į mašiną, — pakvietė atidarydamas dureles. 

Atsargiai jas uždaręs, akimirką pasigėrėjo žvilgančiu ilgu, dai- 
liai išlenktu automobilio stogu ir, apėjęs iš kitos pusės, sėdo prie 
vairo. 

— Štai laiškas, kurį faksu atsiuntė Sendis Makdermotas, — ta- 
rė jis užvesdamas variklį ir įjungdamas atbulinę pavarą. - Žvilg- 
telėkit. 

— Kur važiuojam? — paklausė ji. 

— Į oro uostą. Ten jūsų laukia nedidelis lėktuvėlis. 

— Ir kurgi aš skrisiu? 

— Į Niujorką. 

— O paskui? 

— „Konkordu“ į Londoną. 

Judria gatve jiems iš paskos važiavo FTB agentai. 

— Kodėl jie mus seka? — paklausė ji. 

— Apsauga. 

Ji užsimerkė ir ranka pasitrynė kaktą. Galvojo apie Patriką, kaip 
jis ankštoje ligoninės palatoje kuria jos kelionių planus, tarsi ne- 
turėtų kitų rūpesčių. Pastebėjusi automobilyje telefoną, jau kelda- 
ma ragelį paklausė: 

— Galima? 

— Prašau. 

Berkas vairavo atsargiai, visą laiką stebėjo veidrodėlius, tarsi 
vežtų patį prezidentą. 

Eva paskambino į Braziliją. Išgirdusi, jog tėvas sveikas ir gy- 
vas, net apsiverkė. Savo gimtąja kalba jį nuramino, jog ji taip pat 
sveika ir gyva. Abu laisvi, tačiau kur praleido pastarąsias tris die- 
nas, tėvui nesakė. Jis pajuokavo, kad pagrobimas ne toks jau bai- 
sus dalykas. Su juo elgėsi gerai, nė vieno įdrėskimo. Ji pažadėjo 
netrukus sugrįžti. Darbas Jungtinėse Valstijose beveik baigtas, ji 
labai pasiilgusi namų. 

Berkas klausėsi, tačiau nesuprato nė žodžio. Palaukęs, kol ji 
baigs kalbėti ir nusišluostys ašaras, tarė: 

— Laiške yra keletas telefono numerių, jeigu jus vėl sulaikytų 
muitinėje. FTB atšaukė savo aplinkraštį ir leido naudotis tuo pasu 
dar savaitę. 

Ji klausėsi tylėdama. 

— Jeigu Hitrou iškiltų problemų, laiške rasit telefono numerį 
Londone. | 

Ji paėmė laišką. Sendis jį parašė ant savo firmos blanko. Įvy- 
kiai Biloksyje klostosi gerai ir greitai. Kai ji įsės į JFK oro linijų 
lėktuvą, prašo paskambinti jam į viešbutį. Jis pasakys, ką daryti 
toliau. 

Kitaip tariant, pasakys tą, ko neturėtų žinoti ponas Berkas. 

Jie privažiavo judrų bendrosios aviacijos terminalą šiaurinėje 
Majamio tarptautinio oro uosto pusėje. Agentai liko prie automo- 
bilio, o Berkas palydėjo Evą į vidų. Ten jau laukė pilotai. Jie pa- 
rodė dailų prie terminalo stovintį Iėktuvėlį, pasišovę nuskraidin- 
ti ją, kur tik palieps. „Į Rio, — vos nešūktelėjo ji, — labai prašau, 
į Rio“. 

Ji padėkojo Berkui už pagalbą, ir, paspaudusi jam ranką, įsė- 
do į lėktuvą. Bagažo neturėjo. Nė vieno drabužėlio persirengti. 
Brangiai Patrikas turės už tai sumokėti. Tegu tik ji atskris į Lon- 
doną — per dieną nusiaubs parduotuves Bondo ir Oksfordo gatvė- 
se, prisipirks tiek drabužių, kad netilps į lėktuvą. 


Tokią ankstyvą valandą J. Miurėjus jautėsi labai pavargęs. 
Burbtelėjo „Labas“ duris atidariusiai sekretorei. Kavos? Taip, 
stiprios ir juodos. Sendis pasisveikino, paėmė susiglamžiusį jo 
švarką ir pakvietė užeiti į svetainę peržiūrėti nuosavybės teisių 
sutarties. 

— Dabar kur kas geriau, — perskaitęs tarė Sendis. 

Trudė ją jau pasirašiusi: J. Miurėjus nebenori matyti nei jos, 
nei to jos alfonso. Vakar jiedu su Lencu sėdėdami pas jį smarkiai 
susipyko. J. Miurėjus buvo matęs daug skyrybų, todėl galėjo la- 
žintis iš ko tik nori, kad Lenco dienos suskaitytos. Trudę slėgė ne- 
priteklius. 

— Mes sutinkam, — tarė Sendis. | 

— O kaipgi kitaip? Gaunat viską, ko reikalavot. 

— Atsižvelgiant į aplinkybes, sandėris teisingas. 

— Kurgi ne. 

— Klausykit, Miurėjau, yra didelių pasikeitimų dėl „Šiaurės 
draudimo“ jai iškelto ieškinio. 

— Ir kokių gi? 

— Jūsų klientei neturėtų rūpėti, kaip to pasiekta. Svarbiausia tai, 
kad „Šiaurės draudimas“ atsiima ieškinį. 

J. Miurėjus kelias akimirkas sėdėjo it stabo ištiktas, paskui apa- 
tinė jo lūpa palengva atvipo. Ar tai koks pokštas? 

Sendis ištiesė jam sutarties su „Šiaurės draudimu“ kopiją, ku- 
rioje iš anksto buvo užtušavęs tam tikrus punktus, palikdamas tik 
tai, ką galima skaityti J. Miurėjui. 

— Juokaujat, — sumurmėjo jis, imdamas sutartį. 

Abejingu žvilgsniu permetęs užtušuotas vietas, susirado du per 
cenzoriaus malonę paliktus punktus. Čia buvo juodu ant balto pa- 
rašyta, jog kompanija nedelsiant atsiima jo klientei iškeltą ieškinį. 

J. Miurėjui visai nesvarbu, kodėl. Patriką gaubia neįžvelgiama 
paslaptis. Jis ir neketina nieko aiškintis. 

— Maloni staigmena. — tepasakė jis. 

— Taip ir maniau, kad pradžiuginsim. 

— Tai jai lieka viskas? 

— Viskas, kas jai dar liko. 

J. Miurėjus dar kartą atidžiai perskaitė: 

— Ar galima pasiimti? 

— Ne. Tai konfidencialus dokumentas. Tačiau šiandien bus įteik- 
tas prašymas atmesti ieškinį. Atsiųsiu faksu. 

— Ačiū. 

— Štai dar, — padavė J. Miurėjui kitą cenzūruotą sutarties su 
„Monarch Sjera“ kopiją, — ketvirtas puslapis, trečia pastraipa. 

J. Miurėjus perskaitė punktą, kuriuo atidaroma dviejų šimtų 
penkiasdešimties tūkstančių dolerių sąskaita Ešli Nikolės Lanigan 
vardu, patikėtiniu skiriant Sendį Makdermotą. Šie pinigai skiria- 
mi mergaitės priežiūrai ir lavinimui, o nepanaudotos lėšos bus iš- 
mokėtos, kai jai sukaks trisdešimt. 

— Nežinau nė ką sakyti, — tarė J. Miurėjus, bet galvoje jau su- 
kosi mintys, kaip visa tai papasakos savo klientei. 

Sendis tik mostelėjo ranka, tarsi norėdamas pasakyti „niekis“. 

— Dar turit ką nors? — it suokalbininkas nusišypsojo J. Miurė- 
jus. Ar liko dar kokių nors gardėsių? 

— Viskas. Dėl skyrybų susitarta. Buvo malonu su jumis susi- 
pažinti. 

Jiedu paspaudė vienas kitam ranką, ir dabar jau kur kas gu- 
vesniu žingsniu J. Miurėjus išėjo. Liftu leidosi vienas, o jo galvo- 
je siautė mintys: jis jai papasakos, kaip tuos nenaudėlius pričiu- 
po, kaip jam įkyrėję visi tie nežmoniški jų reikalavimai, kaip jis 
triukšmingai įsiveržęs grasino teismu, jeigu jie nepriims jo sąly- 
gų. Tokių bylų jis turėjęs ne vieną, visi žino, ką jis gali teisme. 

Velniop neištikimybę! Velniop tas nuogalių nuotraukas! Jo 
klientė neteisi, bet vis tiek reikia elgtis su ja sąžiningai. O kuo 
nusikalto tas vaikelis?! 

Jis jai papasakos, kaip jie pagaliau pasidavė ir visiškai sutriuš- 
kinti ėmė trauktis. Jis išreikalavo skirti lėšų mergaitės išlaikymui. 
Slegiamas kaltės Patrikas privalėjo nusileisti. Prašau, priimkit ket- 
virtį milijono dolerių. 

Jis kaunasi dėl savo klientės ir toliau kausis kaip liūtas. Ji juk 
nenusikalto, gaudama dviejų su puse milijono draudimą. Drebė- 
dami iš baimės, jie vis dėlto sugalvojo, kaip padaryti, kad viskas 
liktų Trudei. Kol kas neaišku, kaip jiems tai pavyko, bet pakeliui 
į darbą jis ką nors sugalvos. 

Kol atvažiavo, visa ši istorija virto šlovinga jo pergale. 


Prie įsodinimo į „Konkordą“ JFK oro linijų registratorė kiek 
nustebo, kad keleivė neturi jokio bagažo, ir iškvietė inspektorių. 
Kol jiedu kuždėjosi sukišę galvas, Eva vos tvardėsi. Dar vieno 
arešto ji nebeatlaikytų. Patriką mylėjo, tačiau. tai, kas jai nutinka 
pastaruoju metu, visai neberomantiška. Jeigu ne Patrikas, ji ir da- 
bar gyventų mylimajame savo mieste, kur dar neseniai turėjo tokį 
puikų darbą. 

Staiga registratorės ir inspektoriaus veiduose sušvito malonios 
britiškos šypsenos. Jiedu mandagiai paprašė ją eiti į „Konkordo“ 
laukiamąją salę. Iš ten, gerdama kavą, Eva paskambino Sendžiui. 

— Ar viskas gerai? — paklausė jis, išgirdęs jos balsą. 

— Viskas gerai, Sendi. Skambinu iš JFK oro uosto, laukiu rei- 
so į Londoną. Kaip Patrikas? 

— Puikiai. Su federalais susitarėm. 

— Už kiek? 

— Už šimtą trylika milijonų, — atsakė Sendis ir laukė, kaip ji į 
tai reaguos. Išgirdęs sumą, Patrikas liko ramus. Ji — taip pat, tik 
paklausė: 

— Kada? 

— Pasakysiu, kai nuvyksit į Londoną. „Four Seasons“ užsakiau 
kambarį Li Pires pavarde. 

— Tai aš vis dar Li Pires. 

— Paskambinsit man iš ten? 

— Perduokit Patrikui, kad myliu jį net ir po kalėjimo. 

— Šįvakar jį matysiu. Laikykitės. 

— Čao. 


Mastas neįstengė atsispirti pagundai padaryti įspūdį, kai mies- 
te lankosi tokie aukšti pareigūnai. Vakar vakare, kai jiems buvo 
perduoti dokumentai ir pokalbių įrašai, jis pavedė savo darbuoto- 
jams paskambinti kiekvienam didžiosios žiuri nariui ir sušaukti 
ypatingąjį posėdį. Paskui su penkiais savo pavaduotojais padėjo 
FTB sutvarkyti ir sunumeruoti dokumentus. Iš biuro jis išėjo tre- 
čią nakties, o po penkių valandų vėl buvo ten. 

Popiet turėjo prasidėti federalinis didžiosios žiuri posėdis. Pa- 
pietavęs Hamiltonas Džeinsas nutarė palaukti. Dalyvauti posėdyje 
panoro ir Sprolingas iš Generalinės prokuratūros. Liudys tik Pa- 
trikas. a 
Laikydamiesi susitarimo, antrankių jam neuždėjo. Atvęžė FTB 
automobiliu be skiriamųjų ženklų, pasodinę ant galinės sėdynės, 
ir pro šonines duris palydėjo į federalinio Biloksio teismo rūmus. 

Sendis visą laiką buvo greta. Patrikas mūvėjo Sendžio jam nupirk- 
tas šviesias kelnes, sportbačius, buvo apsivilkęs sportinius marš- 
kinėlius. Jis atrodė išblyškęs, liesas, tačiau nebešlubavo. Tiesą sa- 
kant, Patrikas jautėsi puikiai. 

Šešiolika prisiekusiųjų sėdėjo aplink ilgą kvadratinį stalą, to- 
dėl tie, kuriems durys buvo už nugarų, įėjus Patrikui staiga atsig- 
ręžė. Patrikas šypsojosi. Kampe sėdintys Džeinsas su Sprolingu į 
jį žvelgė susidomėję, nes poną Laniganą matė pirmą kartą. 

Patrikas atsisėdo stalo gale liudytojams skirtoje kėdėje. Mas- 
tui nereikėjo raginti, kad jis papasakotų viską arba beveik viską. 
Jautėsi ramus, nes žiuri jo nebekaltins. Jis sugebėjo išsivaduoti iš 
federalinio įstatymo čiuptuvų. 

Pradėjo pasakoti apie buvusią savo firmą, partnerius, apibūdi- 
no kiekvieno iš jų asmenybę, klientus, darbo stilių ir pamažu kreipė 
pasakojimą prie Aricijos. 

Mastas jį nutraukė, paduodamas dokumentą. Patrikas patvirti- 
no, jog tai firmos sutartis su Aricija. Ji buvo surašyta keturiuose 
puslapiuose, tačiau svarbiausia yra tai, kad pagal ją firma turėjo 
gauti trečdalį sumos, kurią Aricija tikėjosi laimėti apskundęs „Platt 
£ Rockland Industries“ kompaniją. 

— Iš kur ją gavote? — paklausė Mastas. 

— Tekstą kompiuteriu rinko pono Bogano sekretorė. Mūsų kom- 
piuteriai sujungti, todėl paprasčiausiai ją išsispausdinau. 

— Tai todėl ji ir nepasirašyta? 

— Taip. Originalas tikriausiai pas poną Boganą. 

— Ar galėdavote patekti į pono Bogano kabinetą? 

— Be jo negalėdavau, — atsakė Patrikas ir paaiškino, kad išei- 
damas Boganas visuomet jį užrakindavo. 

Kalba nukrypo į tai, kaip jis patekdavo į kitus kabinetus, ir Pa- 
trikas papasakojo apie visas gudrybės, kurių jam teko griebtis, kad 
susektų aferą. Aricija jam atrodęs labai įtartinas, todėl apie jį sten- 
gėsi surinkti kuo daugiau informacijos. Elektroninio sekimo meto- 
dų išmokęs pats. Tikrino kituose firmos kompiuteriuose saugomus 
duomenis, klausėsi, ką kalba darbuotojai, išklausinėdavo sekretores 

ir asistentus, kapstydavosi po šiukšlių dėžes prie kopijavimo apara- 
tų. Tikėdamasis ką nors aptikti, ilgai užtrukdavo po darbo. 

Po dviejų valandų Patrikas paprašė gerti. Mastas paskelbė pen- 
kiolikos minučių pertrauką. Laikas bėgo nepastebimai, auditorija 
klausėsi it pakerėta. 

Kai liudytojas grįžo, visi skubiai susėdo į savo vietas, nekan- 
traudami išgirsti istorijos tęsinį. Mastas uždavė keletą klausimų 
apie „Platą ir Roklandą“. Patrikas bendrais bruožais apibūdino 
kompaniją. 

— Ponas Aricija buvo gana sumanus. Jis sukūrė dvigubų 54- 
skaitų schemą ir šitaip, pats likdamas šešėlyje, didino gamybos 
kaštus. 

Šalia Patriko Mastas padėjo pluoštą dokumentų. Patrikas kiek- 
vieną atpažindavo vos Žvilgtelėjęs. 

— Tai pavyzdys, kaip Naujoji laivų statykla mokėdavo atlygi- 
nimą nesamiems darbininkams. O tai kompiuterinis 1988 metų lie- 
pos mėnesio vienos savaitės žiniaraštis. Jame aštuoniasdešimt ke- 
turi darbuotojai, visos pavardės fiktyvios, čia nurodyti nesamiems 
žmonėms per savaitę išmokėti atlyginimai. Iš viso septyniasdešimt 
vienas tūkstantis dolerių. 

— Iš kur tos pavardės atsirasdavo? — domėjosi toliau Mastas. 

— Tuomet laivų statykloje dirbo aštuoni tūkstančiai darbuoto- 
jų. Atrinkdavo labiausiai paplitusias iš tikrųjų dirbančių Žmonių 
pavardes, pavyzdžiui Džonsas, Džonsonas, Mileris, Grynas, Jan- 
gas, tik vardo raidę pakeisdavo. 

— Kiek šitokių pavardžių buvo? 

— Pasak Aricijos skundo, per ketverius metus šitaip buvo iš- 
mokėta devyniolika milijonų dolerių. 

— Ar ponas Aricija žinojo apie atlyginimų falsifikavimą? 

— Taip. Tokia schema jis ir pats naudojosi. 

— Iš kur žinot? 

— Kur įrašai? 

Mastas padavė jam daugiau kaip šešiasdešimties pokalbių są- 
rašą. Patrikas peržvelgė jį ir netrukus tarė: 

— Kasetė, pažymėta septynioliktu numeriu. 

JAV atornėjaus asistentas išėmė septynioliktą kasetę ir įdėjo ją 
į magnetofoną, stovintį stalo viduryje. 

Patrikas paaiškino: 

— Tai partnerių Dougo Vitrano ir Džimio Havarako pokalbis 
Vitrano kabinete 1991 metų gegužės 3 dieną. 

[jungė magnetofoną. Visi laukė. 

PIRMASIS BALSAS: Kaip jam pavyko išpūsti atlyginimus iki 
devyniolikos milijonų? 

— Tai Džimis Havarakas, — greitai patikslino Patrikas. 

ANTRASIS BALSAS: Labai paprastai. 

— O čia Dougas Vitranas, — vėl paaiškino Patrikas. 

VITRANAS: Per metus išmokėta penkiasdešimt milijonų, o per 
ketverius — daugiau kaip du šimtai. Juos prikabino prie dešimties 
procentų augimo, ir tarp popierių viskas pasimetė. 

HAVARAKAS: Aricija tą žinojo? 

VITRANAS: Žinojo? Pats viską ir sugalvojo. 

HAVARAKAS: Na, ką tu, Dougai. 

VITRANAS: Čia viskas fiktyvu. Ir visas tas skundas — gryna 
afera. Atlyginimai darbininkams, išpūsti važtaraščiai, dvigubos ar 
net trigubos sąskaitos už brangią įrangą. Viskas. Aricija nuo pat 
pradžių tą suplanavo. Kompanija seniai apvaginėja vyriausybę. Jis 
žino jos darbo metodus. Žino, kaip dirba Pentagonas. Gudriai su- 
galvojo visus apmauti. 

HAVARAKAS: Kas tau tą papasakojo? 

VITRANAS: Boganas. Aricija Boganui viską papasakojo, o 
Boganas — senatoriui. Jeigu laikysim liežuvį už dantų, greit tap- 
sim milijonieriais. 

Balsai ėmė tilti. Prieš keletą metų Patriko sumaniai redaguo- 
tas įrašas baigėsi. Prisiekusieji neįstengė atplėšti žvilgsnių nuo 
magnetofono. Kažkas paklausė: | 

— Ar būtų galima paklausyti toliau? 

Mastas gūžtelėjo pečiais ir pažvelgė į Patriką. Šis tarė: 

— Puiki mintis. 

Su Patriko komentarais ir kartkartėmis įterptais spalvingais pa- 
aiškinimais įrašų klausymasis užtruko tris valandas. Kambarėlyje 
įvykusį dialogą Patrikas paliko pabaigai. Prisiekusieji vis prašė jį 
kartoti, kol ketvirtą kartą išklausę galiausiai pasisotino. Šeštą bu- 
vo atnešta vakarienė iš netoliese esančios kavinės. 

Septintą leido Patriką išvesti. 

Kol visi vakarieniavo, Mastas aptarė dar keletą svarbių doku- 
mentų..Jis atkreipė dėmesį į kelių federalinių įstatymų pažeidimus. 
Turint tokius svarius įrodymus, kaip ant delno atsiskleidė ir visas 
sąmokslas. 

Pusę devynių didžioji žiuri vienbalsiai nutarė apkaltinti Benį 
Ariciją, Čarlzą Boganą, Dougą Vitraną, Džimį Havaraką ir Etaną 
Replį valstybiniu sąmokslu, pasinaudojant Aktu dėl fiktyvių sąskai- 
tų. Kiekvienam iš jų grėsė dešimt metų kalėjimo ir iki penkių šimtų 
tūkstančių dolerių bauda. 

Senatorius Nyjė buvo įvardytas kaip nežinomas bendrininkas, 
tačiau ir jam nebuvo lemta išsisukti. Sprolingas, Džeinsas ir Mo- 
risas Mastas pirmiausia ketino išgaudyti smulkesnes žuveles, kad 
paskui su jomis susitartų ir griebtų stambiausią. Pirmiausia pričiups 
Replį ir Havaraką, nes šie Bogano nekentė. 

Devintą valandą vakaro didžioji žiuri darbą baigė. Pasitaręs su 
JAV maršalu Mastas ėmė rengtis ankstyviems ryto areštams. Džein- 
sas su Sprolingu paskutiniuoju reisu iš Naujojo Orleano išskrido 
į Vašingtoną. 


— Tuomet buvau neseniai priimtas į firmą, tyriau 
automobilio katastrofą. Ji įvyko Stouno apygardo- 
je 49-ajame greitkelyje, prie Vyginso. Mūsų klien- 
tai važiavo į šiaurę, bet tiesiai prieš juos iš šalutinio kelio staiga 
išsuko sunkvežimis. Jie susidūrė. Automobiliu važiavo trys žmo- 
nės. Vairuotojas žuvo, jo žmona buvo sunkiai sužeista, o galinėje 
sėdynėje sėdėjusiam berniukui lūžo koja. Sunkvežimis priklausė 
popieriaus kompanijai. gerai apdraustas, todėl byla buvo perspek- 

tyvi. Ją atidavė man. Ėmiausi jos entuziastingai, nes buvau naujo- 
kas. Neabejotinai kaltas buvo sunkvežimio vairuotojas, tačiau jis 
pareiškė, kad automobilis smarkiai viršijęs greitį. Iškilo klausimas, 
kokių greičiu važiavo Žuvęs vairuotojas. Avariją tyręs inspektorius 
nustatė, kad automobilio greitis buvęs šešiasdešimt mylių per va- 
landą, o tai ne tiek jau ir daug. Greitkelyje leidžiama važiuoti pen- 
kiasdešimt penkių mylių per valandą greičiu, bet visi važiuoja ma- 
žiausiai šešiasdešimties. Mano klientai keliavo į Džeksoną aplan- 
kyti giminių, jiems nebuvo ko skubėti. 

— Sunkvežimio draudimo kompanijos pasamdytas inspektorius 
nustatė, kad automobilis važiavo septyniasdešimt penkių mylių per 
valandą greičiu. Mums tokia aplinkybė, suprantama, buvo labai ne- 
palanki. Dvidešimt mylių per valandą viršyto greičio prisiekusieji 
nepateisintų. Suradom liudininką. Tai buvo aštuoniasdešimt viene- 
rių metų senukas Klovisas Gudmanas, viena akim aklas, bet ir ki- 
ta beveik nieko nematė. 

— Rimtai? 

— Ne, bet jo regėjimas buvo šiek tiek sutrikęs. Vairuoti galėjo. 
Tą dieną savo senu 1968 metų „Ševroletu“ pikapu jis pamažu puk- 
šėjo greitkeliu, kai mūsiškis automobilis jį aplenkė. Netrukus nuo 
kalvos jis pamatė avariją. Klovisas buvo labai mielas senukas, gy- 
veno vienas, pamirštas artimųjų. Ta baisi avarija jį smarkiai su- 
krėtė. Mėgino padėti nukentėjusiesiems, dar pastoviniavo, 0 pas- 
kui nuvažiavo. Apie avariją niekam nepranešė. Vėliau man guo- 
dėsi dėl to negalėjęs užmigti visą savaitę. 

— Šiaip ar taip, sužinojom, jog avarijos vietą kažkas nufilma- 
vo, kai ten jau buvo atvažiavusi greitoji pagalba, policija ir gais- 
rininkai. Sustabdžius eismą greitkelyje kažkam nusibodo laukti 
(dievaži, tie žmonės filmuoja viską), tai išsitraukė kamerą. Pasi- 
skolinom tą juostą. Asistentas ją išanalizavo, užsirašė automobi- 
lių numerius, paskui, ieškodamas liudininkų, susirado tų automo- 
bilių savininkus. Šitaip ir aptikom Klovisą. Galima sakyti, jis matė 
avariją, tik nenorėjo apie ją kalbėti. Paklausiau, gal galėčiau už- 
eiti pas jį i namus. Jis sutiko. 

— Klovisas gyveno kaime netoli Vyginso. Prieš karą jiedu su 
žmona ten pasistatė nedidelį namuką. Žmona buvo seniai mirusi, 
atskirai gyvenęs vienturtis jų sūnus — taip pat. Turėjo du vaikai- 
čius: vienas gyveno Kalifornijoje, o kita — prie Hatiesburgo. Se- 
niai jų nebuvo matęs. Visa tai sužinojau per pirmąją pokalbio va- 
landą. Klovisas jautėsi vienišas. Iš pradžių su manim kalbėjosi 
šiurkštokai, nes advokatais nepasitikėjo, nenorėjo švaistyti jiems 
laiko, bet netrukus jau vaišino mane tirpia kava ir pasakojo šei- 
mos paslaptis. Įsitaisėm priebutyje ant supamų kėdžių. Aplink kojas 
šmirinėjo katės, o mes kalbėjomės apie viską, išskyrus avariją. Lai- 
mė, buvo šeštadienis, todėl man nereikėjo niekur skubėti. Klovi- 
sas buvo puikus pasakotojas. Labiausiai mėgo pasakoti apie didžią- 
ją depresiją ir karą. Po poros valandų užsiminiau apie avariją. Jis 
nutilo, paskui pasakė, kad kalbėti apie ją dar sunku. Sakė, jog, Ži- 
no kažką svarbaus, bet pasakys vėliau. Paklausiau, kokiu greičiu 
jis važiavo, kai anas automobilis jį aplenkė. Paaiškino, kad nie- 
kuomet nevažiuoja daugiau kaip penkiasdešimt. Paklausiau, ar jis 
galėtų nustatyti, kokiu greičiu važiavo jį aplenkęs automobilis, bet 
jis tik papurtė galvą. 

— Po dviejų dienų vėl pas jį užsukau, bet, pasodinęs mane prie- 
butyje, jis ir vėl pasakojo apie karą. Lygiai šeštą Klovisas prisipa- 
žino išalkęs, pasakė, kad mėgsta šamą, ir paklausė, ar nenorėčiau 
su juo pavakarieniauti. Tuomet nebuvau vedęs, taigi su Klovisu 
nuvažiavom vakarienės. Aš vairavau, jis kalbėjo. Už šešis dole- 
rius užsisakėm tokį riebų šamą, kad vos buvo įmanoma praryti kąs- 
nį. Klovisas valgė lėtai, užgulęs lėkštę. Padavėja atnešė čekį, bet 
Klovisas jo tarsi nepastebėjo. Palaukiau dešimt minučių. Jis vis pa- 
sakojo pilna burna, nekreipdamas dėmesio į čekį. Pamaniau: jei- 
gu Klovisas papasakos apie avariją, tai pinigus už vakarienę bū- 
siu išleidęs ne veltui. Pagaliau išėjome. Pakeliui į namus Klovi- 
sas užsimanė alaus: tik vieno butelio, kad geriau virškintų. Tuo 
metu kaip tik privažiavom pakelės parduotuvėlę. Sustojau. Jis ne- 
pajudėjo, taigi alaus nupirkau pats. Važiavom toliau. Išgėręs alų 
jis sumanė man parodyti, kur gyveno vaikystėje. Sakė, kad netoli. 

Dvidešimt minučių pasisukiojęs kaimo keliukais nebesusivokiau, 
kur esam. Kloviso regėjimas prastas. Jis vėl užsimanė alaus — vis 
dar blogai virškina. Parduotuvėje pasiklausiau kelio, ir Klovisas 
vėl iškėlė bures. Rodė man tai vieną keliuką, tai kitą, kol Henko- 
ko apygardoje tą miestelį pagaliau suradom. Tuomet jis nuspren- 
dė, kad galim grįžti, nes neprisimena, kur buvo jo gimtieji namai. 
Parduotuvėje vėl teko klausti kelio. 

— Pagaliau grįžom prie jo namų. Vėl paklausiau apie avariją. 
Jis vis dar nenorėjo jos prisiminti. Palydėjau jį vidun, o jis griuvo 
ant sofos ir užknarkė. Buvo beveik vidurnaktis. Ir šitaip visą mė- 
nesį. Sūpuodavomės priebutyje, antradieniais valgydavom šamą, 
važinėdavomės, vaišindavau jį alumi. Draudimo riba buvo du mi- 
lijonai. Mes juos tikrai galėjom laimėti, taigi Kloviso liudijimas 
kasdien darėsi vis svarbesnis. Jam to nesakiau. Jis užtikrino, kad 
apie avariją niekas kitas jo neklausinėjo. Privalėjau išgauti iš jo 
faktus, kol jo dar nesusirado draudimo kompanija. 

— Kiek laiko buvo praėję nuo avarijos? — paklausė Sendis. 

— Keturi ar penki mėnesiai. Vieną dieną jį prispaudžiau. Pasa- 
kiau, kad byla pasiekė kritinę ribą, todėl atėjo laikas paskalbėti apie 
avariją. Jis sutiko. Paklausiau, kokiu greičiu važiavo jį aplenkusi 
mašina. Jis vėl prisiminė, kaip baisiai atrodė tie sužeisti Žmonės, 
ypač vaikiukas. Senukas net apsiverkė. Netrukus vėl jo paklausiau: 

— Klovisai, kokiu greičiu važiavo tave aplenkęs automobilis? 

Jis teisinosi norėjęs tiems Žmonėms padėti. Atsakiau, kad jie 
tikrai jaustųsi jam dėkingi, jeigu jis pasakytų, ką matęs. Tuomet 
jis pažvelgė tiesiai man į akis ir paklausė: „Kaip manai, ar greitai 
jie važiavo?“ 

— Man atrodo, kad apie penkiasdešimt penkias mylias per va- 
landą, atsakiau jam, ir Klovisas tarė: „Tai tiek ir važiavo. Penkias- 
dešimt penkias mylias per valandą. Aš važiavau penkiasdešimt. Jie 
mane vos aplenkė“. 

— Teisme Klovisas Gudmanas buvo geriausias iš kada nors ma- 
no matytų liudytojų: senas, nekalbus, išmintingas ir visiškai pati- 
kimas. Prisiekusieji nepaisė jokių įmantrių įvykio aiškinimo ver- 

sijų. Sprendimą priėmė remdamiesi Kloviso liudijimu ir priteisė 
muins du milijonus tris šimtus tūkstančių dolerių. 

— Mūsų ryšys nenutrūko. Aš parengiau jo testamentą. Išskyrus 
namelį, šešis akrus žemės ir septynis tūkstančius dolerių banke, 
jis beveik nieko neturėjo. Norėjo, kad jam mirus viskas būtų par- 
duota, o pinigai atiduoti Konfederacijos dukterims. Giminėms jis 
nieko nepaliko. Vaikaičio nebuvo matęs dvidešimt metų, o apie vai- 
kaitę nieko negirdėjo nuo to laiko, kai 1968 metais ji atsiuntė jam 
pakvietimą į mokyklos baigimo iškilmes. Jis nenuvažiavo, nenu- 
siuntė jai nė pasveikinimo. Apie juos beveik nepasakodavo, bet 
mačiau, kaip jam trūksta artimųjų. 

— Kai susirgo ir nebegalėjo išsiversti vienas, perkėliau jį į Vy- 
ginso globos namus, o namą ir ūkį pardaviau. Aš tvarkiau visus 
finansinius jo reikalus. Buvau vienintelis jo draugas. Nusiųsdavau 
atvirukų, dovanėlių, o kai tik važiuodavau į Hatiesburgą arba Džek- 
soną, užsukdavau aplankyti ir stengdavausi su juo pabūti kiek ga- 
lėdamas ilgiau. Nusiveždavau pavalgyti šamo, paskui važinėdavo- 
mės kaimo keliukais. Išgėręs alaus, pripasakodavo įdomiausių is- 
torijų. Kartą su juo žvejojau. Aštuonias valandas prasėdėjom vie- 
noje valtyje. Niekuomet gyvenime tiek nesijuokiau. 

— 1991 metų lapkritį Klovisas susirgo plaučių uždegimu ir vos 
nenumirė. Jis labai išsigando. Manęs paprašė pakeisti testamentą, 
nes sumanė palikti truputį pinigų vietinei bažnytėlei, o kas liks — 
Konfederacijai. Jis išsirinko kapui vietą, nurodė, kaip nori būti pa- 
laidotas. Pasiūliau testamente numatyti, kaip elgtis, jeigu jo gyvy- 
bę tektų palaikyti aparatais. Mintis jam patiko ir jis paskyrė mane 
ištraukti elektros kištuką, žinoma, pasitarus su gydytojais. Slaugos 
namuose Klovisas jautėsi prislėgtas ir apskritai pavargęs nuo vie- 
natvės ir paties gyvenimo. Kartą prasitarė, kad jo širdis jau pas 
Dievą, taigi jis pasirengęs iškeliauti. | 

— Devyniasdešimt antrųjų sausio pradžioje plaučių uždegimas 
pasikartojo. Paprašiau, kad perkeltų į Biloksio ligoninę, kur galė- 
čiau dažniau jį lankyti. Ateidavau kasdien. Niekas kitas Kloviso 
nelankė: nei draugai, nei giminės, nei kunigas. Niekas, išskyrus 

mane. Jis pamažu geso, buvo aišku, jog gyvens nebeilgai. Ištikus 
komai, jis nebeatsigavo, 0 po savaitės gydytojas konstatavo sme- 
genų mirtį. Mes — aš ir trys gydytojai — kartu perskaitėm Kloviso 
testamentą ir kvėpavimo aparatą išjungėm. 

„— Kada tai buvo? — paklausė Sendis. 

— 1992 metų vasario 6 dieną. 

Sendis atsiduso, užsimerkė ir lėtai palingavo galvą. 

— Jis nenorėjo bažnyčios apeigų, nes žinojo, kad niekas su juo 
atsisveikinti neateis. Palaidojom kapinaitėse prie Vyginso. Padė- 
jau nešti karstą. Be manęs, buvo dar trys apsiraudojusios senos mo- 
terėlės, bet jos, matyt, ateidavo paverkti į kiekvienas Vyginso lai- 
dotuves. Nešti karstą kunigas buvo pakvietęs penkis pagyvenusius 
diakonus. Atėjus dar porai Žmonių, iš viso tebuvo dvylika laido- 
tuvininkų. Po trumpų mišių Klovisas atgulė amžino poilsio. 

— Tikriausiai karstas nebuvo sunkus, — pastebėjo Sendis. 

— Taip, jis buvo lengvas. 

— Kur buvo Klovisas? 

— Jo siela linksminosi su šventaisiais. 

— O kur buvo jo kūnas? 

— Mano trobelės verandoje, šaldiklyje. 

— Tu tikras pamišėlis. 

— Aš nieko nenužudžiau, Sendi. Kai degė tai, kas iš jo buvo 
likę, Klovisas jau giedojo su angelais. Jam buvo vis vien. 

— Tu viskam turi pasiaiškinimą, ar ne? 

Patrikas tylėdamas nuleido kojas nuo lovos. 

Pavaikštinėjęs pirmyn ir atgal Sendis atsišliejo į sieną. Nepa- 
lengvėjo sužinojus, kad jo draugas ne žmogžudys. Net nusipurtė 
pagalvojęs, kad jis sudegino lavoną. 

— Pasakok, — tarė Sendis. — Neabejoju, kad suplanavai viską. 

— Taip, laiko turėjau. 

— Aš klausau. 

— Už kapo išniekinimą Misisipės valstijoje baudžiama, bet to 
straipsnio man pritaikyti negalima. Kloviso iš kapo neiškasiau, tik 
išėmiau jį iš karsto. Vienintelį, ką Perišas gali man prikabinti, tai 

straipsnį dėl lavono išniekinimo. Už tokį nusikaltimą gaučiau vie- 
nerius metus kalėjimo. Jeigu man jį pritaikys, tai Perišas labai 
stengsis, kad tuos metus atsėdėčiau. 

— Jis negali leisti tau išsisukti. 

— Ir neleis, bet yra viena smulkmena. Jeigu jam pats nepasa- 
kysiu, tai apie Klovisą jis ir nesužinos. Tačiau pasakyti turėsiu, nes 
reikia, kad atmestų kaltinimą dėl tyčinės žmogžudystės. Viena yra 
apie Klovisą papasakoti, tačiau liudyti teisme — visai kas kita. Jeigu 
apkaltins lavono išniekinimu, liudyti manęs neprivers. Kuo nors 
jis tikrai mane apkaltins, nes, kaip tu sakai, negali leisti man išsi- 
sukti. Tegul teisia, bet bylos nelaimės, nes esu vienintelis liudi- 
ninkas; kitų, galinčių paliudyti, jog sudegė Kloviso kūnas, nėra. 

— Taigi Perišas supančiotas. 

— Teisingai. Federaliniai kaltinimai atmesti, todėl, kai numesim 
šitą bombą. Perišas bet kokia kaina stengsis mane pasodinti, kad 
tik neišeičiau laisvas. 

— Koks tavo planas? 

— Paprastas. Nuimsim nuo Perišo pečių šitą naštą ir leisim iš- 
saugoti savo reputaciją. Surask Kloviso artimuosius, viską jiems 
papasakok ir pasiūlyk pinigų. Sužinoję tiesą jie, žinoma, norės iš- 
kelti man ieškinį. Tarkim, jie tą padarys, bet nieko nelaimės, nes 
senuko nelankė, neprižiūrėjo. Vis dėlto jie tikriausiai norės teis- 
mo, bet mes užbėgsime jiems už akių. Pasiūlysim ramiai susitarti, 
o už tai, kad Perišo pareikalautų nekelti bylos, sumokėsim. 

— Na, tu ir šunsnukis. 

— Ačiū. Manai, nępavyks? 

— Giminių norų Perišas gali nepaisyti. 

— Paisys, nes negali manęs apkaltinti. Tikrai nenorės pralaimė- 
ti teisme. Užsimerkti pasiteisinus šeimos pageidavimu jam kur kas 
parankiau, negu pralaimėti šitaip išgarėjusią bylą. 

— Tai viską sugalvojai per tuos ketverius metus? 

— Taip, retkarčiais užklysdavo į galvą gerų minčių. 

Giliai susimąstęs Sendis žingsniavo pirmyn ir atgal. 

— Reikia ir Perišui ką nors numesti, - sumurmėjo po nosimi. 

— Aš rūpinuosi savim, o ne Perišu, — atsakė Patrikas. 

— Ne dėl Perišo, Patrikai. O kaip teisingumas? Jeigu išsisuksi, 
tai visi manys, kad išsipirkai. Visi blogi, o tu geras. 

— Galbūt aš tik rūpinuosi savimi. 

— Aš taip pat. Bet, paniekinus teisingumą, negalima lyg nie- 
kur nieko šokti ant balto žirgo ir išjoti saulėlydžio link. 

— Niekas Perišo nevertė skubėti manęs apkaltinti tyčine žmog- 
žudyste. Galėjo porą savaitėlių palaukti. Savo noru apsiskelbė 
spaudoje. Man jo visai negaila. 

— Man taip pat, bet bus sunku, Patrikai. 

— Palengvinsiu tau darbą. Prisipažinsiu kaltas dėl lavono išnie- 
kinimo su sąlyga, kad kalėjime nesėdėsiu. Nė vienos dienos. Teis- 
me prisipažinsiu kaltas, sumokėsiu baudą, suteiksiu Perišui garbę 
paskelbti savo nuosprendį, bet iš ten išeisiu laisvas. 

— Turėsi teistumą. 

— Jeigu mane paleis, neturėsiu. Brazilijoje tai niekam nerūpi. 

Sendis liovėsi vaikštinėjęs ir atsisėdo ant lovos greta Patriko. 

— Tai ketini išvažiuot į Braziliją? 

— Namo, Sendi. 

— Su ja? 

— Mes turėsim dešimt, ne, vienuolika vaikų. Dar neapsisprendėm. 

— Kiek turi pinigų? 

— Daug. Ištrauk mane iš čia, Sendi. Aš gyvensiu visai kitaip. 

Įėjo slaugė ir įjungė šviesą: 

— Jau vienuolika, Pati. Lankymas baigtas, — palietė jo petį, — 
Ar gerai jautiesi, meiluti? 

— Gerai. 

— Nieko netrūksta? 

— Ačiū, nieko. 

Slaugei išėjus Sendis taip pat susirengė eiti. Paėmęs portfelį 
šyptelėjo: 

— Pati? 

Patrikas tik gūžtelėjo pečiais. 

— Meiluti? 

Vėl gūžtelėjo. 

Eidamas pro duris, Sendis dar kažką prisiminė: 

— Ir dar: kur buvo Klovisas, kai automobilyje dardėjai nuo 
kelio? 

— Kaip visuomet. Prisirišęs diržu sėdėjo keleivio pusėje. Tarp 
kelių jam įspraudžiau butelį alaus ir palinkėjau laimingos kelio- 
nės. Jis šypsojosi. 


Dešimtą Londono laiku bankas dar nebus gavęs 
nurodymo pervesti pinigus. Iš viešbučio Eva iš- 
ėjo pasivaikščioti po Pikadilį. Ji ėjo be tikslo per 
žmonių minią, ilgesingai žvalgydamasi į parduotuvių vitrinas ir mė- 
gaudamasi judrios gatvės gyvenimu. Po trijų vienatvės dienų jai 
buvo gera klausytis skubančių gatve praeivių šurmulio. Senoviš- 
koje užeigoje pusryčiams užsisakė karšto ožkų sūrio patiekalo. 
Traukte traukė į save ryto šviesą ir linksmą minios klegesį. Čia 
niekas nežino, kas ji. Niekam tai ir nerūpi. 

Patrikas pasakojo, kaip jam buvo gera pirmuosius metus San 
Paule, kai niekas jo nepažinojo. Sėdėdama užeigoje ji jautėsi tar- 
si iš tikrųjų būtų Li Pires, o ne Eva Miranda. 

Bondo gatvės parduotuvėse nusipirko būtiniausių daiktų, bal- 
tinių ir kvepalų. Tačiau netrukus, visai nebepaisydama kainų, jau 
rinkosi drabužius Armani, Versače, Šanel parduotuvėse. Kol kas 
ji dar labai turtinga moteris. 


Būtų buvę kur Kas paprasčiau ir tikrai ne taip dramatiška, jei- 
gu būtų palaukę iki devynių ir visus areštavę firmoje. Tačiau ten 
juos būdavo sunku rasti, o Replis apskritai beveik nekeldavo ko- 
jos iš namų. | 

Reidą buvo numatyta pradėti priešaušriu. Nesvarbu, kad išsi- 
gąs artimieji, kad jų akivaizdoje juos pažemins. Nesvarbu, kad ma- 
tys kaimynai. Geriausia čiupti, kol dar miega arba prausiasi po 
dušu. 

Čarlzas Boganas duris atidarė tik su pižama, o kai JAV mar- 
šalas (jis jį pažinojo) išsitraukė antrankius, pravirko. Boganas nors 
nepatyrė gėdos prieš šeimą, nes gyveno vienas. 

Dougo Vitrano namų duris atidarė žmona. Išgirdusi, jog, tai 
FTB, vėl užtrenkė jas dviem jauniems agentams prieš nosį. Šie 
kantriai palaukė, kol ji užbėgs laiptais ir iš vonios pakvies savo 
vyrą. Laimė, vaikai miegojo ir nematė, kaip sukaustę antrankiais 
tarsi užkietėjusį nusikaltėlį jų tėtį įsisodino ir išsivežė, o vienais 
naktiniais ant laiptelių stovėdama mama jiems įkandin plūdosi ir 
verkė. 

Džimis Havarakas kaip visuomet vakare užmigo girtutėlis, to- 
dėl belstis į duris buvo beprasmiška. Iš namų jį iškrapštė tik pa- 
skambinę mobiliuoju telefonu. 

Etanas Replis nuo ankstaus ryto dirbo savo palėpėje nežino- 
damas, nei kuri valanda, nei kuri diena. Jis neišgirdo šurmulio apa- 
čioje. Beldimo pažadinta žmona užlipo į palėpę pranešti jam bai- 
sią žinią, prieš tai paslėpusi pistoletą. Jį laikydavo komodos stal- 
čiuje. Ieškodamas kojinių du kartus tą stalčių buvo atidaręs, bet 
ginklo nerado. Nepaklausė žmonos, kur jį paslėpusi — bijojo, kad 
pasakys. | 

Bogano firmos įkūrėjas prieš trylika metų užėmė federalinio tei- 
sėjo kėdę. Vadovavimą firmai senatorius Nyjė perleido Čarlzui. Su 
visais penkiais federaliniais teisėjais firma palaikė glaudų ryšį, to- 
dėl jų telefonai jau čirškė nespėjus partneriams vėl susitikti už gro- 
tų. Pusę devynių visi keturi atskirais automobiliais buvo pristatyti 
į Biloksio federalinio teismo rūmus ir stojo priešais skubiai sušauk- 
tą artimiausią federalinį magistratą. 

Kateris susierzino, kad Boganas taip lengvai ir greitai randa 
užtarėjų. Jis ir nesitikėjo, kad teismo šis ketvertas lauks kalėji- 
me, tačiau skubotas klausymas prieš magistratą vos pašokus iš I0- 
vos — to jau per daug. Jis paskambino į vietinio laikraščio redak- 
ciją ir televiziją. 

Reikiami dokumentai buvo greitai sutvarkyti, pasirašyti ir vi- 
sas ketvertas iš teismo rūmų išėjo laisvi. Tris kvartalus iki firmos 

jiems iš paskos sekė kažkoks drimba su filmavimo kamera ir gel- 

tonsnapė reporterė, kuri nežinojo reikalo esmės; jai buvo pasaky- 

ta tik tiek: tai — skandalas. Nieko nekomentuodami visas Ketver- 

tas traukė pėsti link Vje Maršė gatvės ir įėję vidun užsirakino. 
Čarlzas Boganas iškart šoko skambinti senatoriui. 


Patriko rekomenduotas privatus seklys moterį rado mažiau kaip 
per dvi valandas. Nieko, išskyrus telefoną, jam neprireikė. Dina 
Postel gyveno Meridiane, dvi valandos kelio į šiaurės rytus nuo 
Biloksio. Ji dirbo miesto pakraštyje, didelio prekybos centro už- 
kandinės kasininke. 

Susiradęs tą užkandinę Sendis įėjo. Apsimesdamas, kad apžiū- 
rinėja viščiukų krūtinėlių kepsnelius ir gerai paskrudintus bulvių 
pirštelius, stebėjo darbuotojas. Jo dėmesį patraukė apkūni, tarški 
moteriškė žilstelėjusiais plaukais. Ji, kaip ir kitos, vilkėjo palaidi- 
nę raudonais ir baltais dryžiais, o kai priėjo arčiau, Sendis pama- 
tė ženklelį su jos vardu — Dina. | 

Kad atrodytų paprastesnis, jis buvo su džinsais, tamsiai mėly- 
nu megztinių, be kaklaraiščio. 

— Kuo galėčiau jums padėti? — paklausė ji nusišypsodama. 

Dar nebuvo dešimtos, bulvių pirštelius valgyti ankstoka. 

— Prašau didelį kavos, — šyptelėdamas paprašė Sendis. 

Jos akys sublizgo. Dina mėgo flirtuoti. Pasitiko jį prie kasos. 
Užuot jai sumokėjęs, Sendis padavė savo vizitinę kortelę. 

Ji žvilgtelėjo į ją ir numetė greta kasos aparato. Moteriai, au- 
ginančiai tris paauglius, tokios staigmenos gali reikšti tik bėdą. 

— Doleris dvidešimt, — tarė ji spaudydama mygtukus ir pro ka- 
są Žvilgčiodama, ar niekas nepastebėjo. 

— Turiu jums gerų naujienų, — ieškodamas smulkių tarė 
Sendis. . 

— Ko jūs iš manęs norit? — paklausė tyliai. 

— Dešimties minučių. Palauksiu prie ano staliuko. 

— Bet kas gi nutiko? — ieškodama grąžos vėl paklausė. 

— Labai prašau. Tikrai turiu kuo jus pradžiuginti. 

Jai patiko vyrai, o Sendis buvo tikrai simpatiškas ir apsiren- 
gęs kur kas geriau negu visi tie, kurie čia lankydavosi. Pavarčiu- 
si vištienos kepsnelius, pripylė puodelį kavos, o bosui pasakė no- 
rinti pasiilsėti. 

Sendis kantriai laukė prie stalelio šalia alaus šaldiklio ir ledų 
automato. Jai atsisėdus padėkojo: 

— Ačiū. 

Jai buvo gerokai per keturiasdešimt, veidas apvalus, gausiai 
išdailintas pigia kosmetika. 

— Tai advokatas iš Naujojo Orleano, a? — tarė ji. 

— Aha. Tikriausiai girdėjot apie tą advokatą, kurį apkaltino di- 
dele vagyste? 

Jam dar nebaigus sakinio ji jau purtė galvą: 

— Neskaitau laikraščių, meiluti. Dirbu šešiasdešimt valandų per 
savaitę, namuose du vaikai. Vyras prižiūri. Invalidas. Nugara su- 
žalota. Nieko neskaitau, nieko nežiūriu, nieko daugiau neveikiu, 
tik dirbu čia, o kai pareinu namo, keičiu vystyklus. 

Sendis gailėjosi paklausęs. Kaip liūdna! 

Kiek galėdamas paprasčiau papasakojo apie Patriką. Iš pradžių 
ji klausėsi susidomėjusi, bet netrukus ėmė nuobodžiauti. 

— Mirties bausmė, — nusprendė, kai Sendis trumpam nutilo. 

— Bet jis nieko nenužudė. 

— Taigi sakėt, kad kažkas ten sudegė. 

— Taip. Bet jis jau prieš tai buvo negyvas. 

— Jis jį nužudė? 

— Ne. Jis kaip ir pavogė jį. 

— Hm. Klausykit, man reikia dirbti. Gal paaiškintumėt, ko 
atėjot? 

— Tas kūnas buvo Kloviso Gudmano, jūsų senelio, amžiną jam 
atilsį. 

— Tai jis sudegino Klovisą! — palenkė galvą į šoną. 

Sendis linktelėjo. 

Akys susiaurėjo. Ji vos tvardėsi. 

— Už ką? 

— Matot, jam reikėjo, kad visi manytų jį žuvus. 

— Bet kodėl Klovisą? 

— Patrikas buvo jo advokatas ir draugas. 

— Nieko sau draugas. 

— Na, taip. Klausykit, aš ir pats nieko nesuprantu. Tas buvo 
prieš ketverius metus. Nei jūs, nei aš nieko nežinojom. 

Vienos rankos pirštais barbendama į stalą, ji kramtė kitos rankos 
pirštų nagus. Tas vyrukas atrodo tikrai kietas advokatas, taigi aša- 
ringu jausmų protrūkiu jo nepaveiksi. Ką daryti? Tegul kalba jis. 

— Aš klausau, — tarė ji. 

— Lavono išniekinimas yra sunkus nusikaltimas. 

— Taip. 

— Baudžiamas pagal civilinį kodeksą. Tai reiškia, kad Kloviso 
Gudmano artimieji gali paduoti mano klientą į teismą. 

Aha. Ji atsiduso, atsitiesė ir nusišypsojusi tarė: 

— Dabar supratau. 

Sendis taip pat nusišypsojo: 

— Taip. Todėl aš ir čia. Mano klientas norėtų su Kloviso arti- 
maisiais susitarti be triukšmo. 

— Ką reiškia „artimieji“? 

— Sutuoktinis, vaikai ir vaikaičiai. 

— Vadinasi, aš jiems priklausau. 

— Ir jūsų brolis. 

— Jo nėra. Liuteris prieš dvejus metus mirė. Narkotikai, alko- 
holis. 

— Vadinasi, kelti bylą galit tik jūs. 

— Kiek? — nebesitvardydama paklausė ji, bet tuoj pat susigėdo. 

Sendis palinko į priekį: 

— Siūlom dvidešimt penkis tūkstančius dolerių. Iš karto. Čekis 
mano kišenėje. 

Ji taip pat jau lenkėsi arčiau jo, bet išgirdusi sumą sustingo. 
Akys sudrėko, virptelėjo apatinė lūpa: 

— O Dieve. | 


300 


Sendis apsižvalgė: 

— Taip, dvidešimt penki tūkstančiai. 

Imdama popierinę servetėlę, Ji apvertė druskinę. Nusišluostė 
ašaras, išsipūtė nosį. Bijodamas, kad ji nepratrūktų, Sendis apsi- 
žvalgė. 

— Ir viskas mano? — šiaip taip išspaudė prikimusiu balsu, vos 
atgaudama kvapą. 

— Viskas jūsų. 

Vėl nusišluosčiusi ašaras, tarė: 

— Noriu kokakolos. 


Tylėdama išgėrė didelį kokakolos puodelį. Gurkšnodamas prastą 
kavą Sendis apžiūrinėjo lankytojus. Jis neskuba. 

— Aš galvoju štai ką, — pagaliau pratarė ji. — Jeigu jau čia at- 
ėjot ir iškart klojat ant stalo dvidešimt penkis tūkstančius, tai tik- 
riausiai galėsit ir daugiau. | 

— Derėtis aš neįgaliotas. 

— Jeigu iškelsiu bylą, jūsų klientui tikriausiai bus ne kas. Su- 
prantat, ką noriu pasakyti? Prisiekusieji žiūrės į mane ir galvos, 
kad jis sudegino vargšą Klovisą, o pats nušvilpė devyniasdešimt 
milijonų dolerių. 

Gurkštelėjęs kavos Sendis linktelėjo: jis jai pritaria. 

— Susiradusi advokatą, tikriausiai gaučiau kur kas daugiau. 

— Galbūt, bet tektų penkerius metus palaukti, be to, iškiltų kai 
kurių sunkumų. 

— Kokių sunkumų? — paklausė ji. 

— Jūs nesat artima Klovisui. 

— Esu. 
prisiekusieji? Klausykit, Dina, aš čia tam, kad ramiai viską su- 
tvarkytume. Jeigu nenorit, tai sėdu ir mašiną ir grįžtu į Naująjį 
Orleaną. 

— Tai kiek siūlot daugiausiai? 

— Penkiasdešimt tūkstančių. 

— Sutarta, — ištiesė stambų, dar drėgną nuo puodelio delną. 

Iš kišenės išsitraukęs tuščią čekį Sendis jį užpildė ir padavė 
jai pasirašyti dar porą dokumentų: sutartį ir Dinos prašymą pro- 
kurorui. 

Per dešimt minučių dokumentai buvo sutvarkyti. 


Galų gale Bokoje prasidėjo šioks toks judėjimas. Į Benio BMW 
švedė skubiai susikrovė lagaminus ir išdūmė. Ją sekė iki Majamio 
tarptautinio oro uosto. Ten palaukusi dvi valandas, nuėjo prie re- 
gistracijos į Frankfurtą. 

Frankfurte jos jau lauks. Kantriai seks tol, kol ji suklys, o pas- 
kui suras ir Benį Ariciją. 


Paskutinis oficialus teisėjo Haskėjaus veiksmas 

šioje byloje buvo ekspromtu jo kabinete sureng- 

tas klausymas, nedalyvaujant kaltinamojo advoka- 
tui. Nebuvo ir prokuroro. Šio susitikimo protokolo byloje taip pat 
nebus. Patriką trys sargybiniai skubiai įvedė pro tarnybinį teismo 
rūmų įėjimą, palydėjo laiptais į viršų ir niekam nematant įleido į 
Haskėjaus kabinetą, kur laukė gerbiamasis teisėjas. Teismo posė- 
džių tądien nebuvo. Tokiomis dienomis teismo rūmuose paprastai 
būna ramu, tačiau šįryt buvo suimti keturi garsūs advokatai, todėl 
koridoriai nuo kalbų ūžte ūžė. 

Patriko žaizdos vis dar buvo aptvarstytos. Jis vilkėjo tais pa- 
čiais duksliais operacinės drabužiais, kurie aplinkiniams turėjo pri- 
minti, jog jis ne kalinys, o ligonis. 

Kai jiedu liko vieni, Karlas užrakino duris ir kyštelėjo jam la- 
pą popieriaus: 

— Štai. 

Tai buvo Karlo Haskėjaus pasirašytas vieno punkto įsakymas, 
kuriuo jis prašosi nušalinamas nuo bylos Valstija prieš Patriką S. 
Laniganą. Įsigalioja šiandien popiet, jau po valandos. 

— Šįryt dvi valandas kalbėjausi su teisėju Traselu. Jis ką tik išėjo. 

— Ar jis bus man palankus? 

— Tiek, kiek galės. Aš jam sakiau, jog, mano nuomone, tai nė- 
ra tyčinė žmogžudystė. Jis lengviau atsikvėpė. 

— Teismo nebus, Karlai. 

Patrikas pasižiūrėjo į kalendorių ant sienos. Kiekvieną spalio 
dieną buvo pažymėta daugiau klausymų ir teismų, negu galėtų ap- 
rėpti penki teisėjai. 

— Dar nenusipirkai kompiuterio? — paklausė jis. 

— Mano sekretorė dirba kompiuteriu. 

Jiedu susipažino šiame kabinete, kai jaunas, niekam nežinomas 
Patrikas laimėjo pirmąją savo bylą dėl automobilio katastrofos. Tris 
dienas trukusiam teismui pirmininkavo Karlas. Jiedu susidrauga- 
vo. Patriko klientui prisiekusieji priteisė du milijonus tris šimtus 
tūkstančių dolerių. Tuomet tai buvo didžiausias nuosprendis pa- 
krantėje. Apeliaciniame teisme Bogano firma prieš Patriko valią 
sutiko susitarti už du milijonus. Trečdalį gavo advokatai. Išmokė- 
ję skolas ir šį bei tą nupirkę firmai, likusius pinigus partneriai pa- 
sidalijo tarpusavyje. Patrikas tuomet dar nebuvo jų partneris. Jie 
jam tesukrapštė dvidešimt penkis tūkstančius dolerių. 

Klovisas Gudmanas tame teisme buvo tikras šviesulys. 

Žvilgtelėjęs į lubas Patrikas tarė: 

— Ar neprašei, kad apygarda padarytų remontą? Per ketverius 
metus čia niekas nepasikeitė. 

— Po dviejų mėnesių išeinu. Kodėl turėčiau tuo rūpintis? 

— Pameni tą Huverio procesą? Mano pirmą gynimą tavo teis- 
mo salėje ir tą gražiausią mano kaip advokato valandą? 

— Žinoma. | 

Sunėręs rankas už galvos, Karlas užkėlė sukryžiuotas kojas ant 
stalo. 

Patrikas jam papasakojo apie Klovisą. 


Baigiantis pasakojimui, kažkas garsiai pasibeldė. Atnešė pie- 
tus. Įgaliotinis įnešė kartoninę dėžę. Iš jos sklido nepaprastai gar- 

dūs kvapai. Kai dėjo ją ant Karlo stalo, Sendis stovėjo netoliese: 
troškinys ir krabų kojelės. 

— Iš „Mahonio“, — paaiškino Karlas. —- Bobas vaišina. Prašė per- 
duoti linkėjimų. 

„Mary Mahony“ buvo ne tik advokatų ir teisėjų mėgstama 
penktadienio vakarų vieta. Tai buvo seniausias pakrantės restora- 
nas, garsus savo puikia virtuve ir legendiniu troškiniu. 

— Perduok jam nuo manęs linkėjimų, — tarė Patrikas, siekda- 
mas krabo kojelės. —- Netrukus užeisiu pas Ji papietauti. 

Lygiai vidurdienį Karlas įjungė mažą, ant knygų lentynos už- 
keltą televizorių. Tylėdami jiedu pasižiūrėjo reportažą apie rytinius 
įvykius. Tarsi pantomima. Niekas nieko nekomentavo. Advokatai, 
žinoma, sėdėjo užsirakinę. Keista, bet neturėjo ką pasakyti nei Mo- 
risas Mastas, nei FTB. Nesužinojusi nieko konkretaus, reporterė 
tik dirbo savo darbą: pasakojo nugirstas paskalas ir spėliojo pati, 
taigi užsiminė ir apie Patriką. Iš tam tikrų šaltinių sužinojusi, jog 
areštai susiję su plačiai nuskambėjusia Lanigano byla, o kad ne- 
kiltų abejonių, kadro apačioje buvo parodyta, kaip Patrikas veda- 
mas į Biloksio teismo rūmus išankstiniam bylos klausymui. Ekra- 
ne pasirodęs jos kolega prislopintu balsu pranešė, jog stovi prie- 
šais advokatų firmą, kuri anksčiau priklausė senatoriui Hariui Nyjė. 
pirmos eilės Čarlzo Bogano pusbroliui (tarsi niekas to nežinotų). 
Senatorius išvykęs į Kuala Lumpūrą, kur tariasi, kaip į Misisipės 
valstiją pritraukti daugiau pigios darbo jėgos, todėl pakomentuoti 
įvykių negali. Nė vienas iš aštuonių firmos darbuotojų nieko ne- 
žino, todėl taip pat nieko nekomentuoja. 

Jiedu tylėdami klausėsi reportažo „dar dešimt minučių. 

— Ko šypsaisi? — paklausė Karlas. 

— Puiki diena. Tikiuosi. kad jiems užteks kvapo prikirpti sena- 
torių. | 

— Girdėjau, kad federalai kaltinimus atmetė. 

— Teisingai. Vakar liudijau prieš didžiąją žiuri. Karlai, kaip gera 
nusimesti viską, kas mane slėgė ketverius metus. 

Žiūrėdamas žinias, Patrikas valgio net nepalietė. Karlas paste- 
bėjo, kad jis tesuvalgė dvi krabo kojeles, o troškinio tarsi nematė. 

— Valgyk. Jau visai panašus į skeletą. 

Paėmęs dubenėlį, Patrikas atsistojo prie lango. 

— Vadinasi, — tarė Karlas, — dėl skyrybų susitarta. Federalai vi- 
sus kaltinimus atmetė, o tu su menkomis palūkanomis grąžini vi- 
sus devyniasdešimt milijonų. 

— Iš viso šimtą trylika. 

— Kaltinimas tyčine žmogžudyste taip pat tuoj subyrės į šipu- 
lius, nes to senuko nenužudei. Valstija negali tavęs apkaltinti dėl 
vagystės, nes dėl jos apkaltino federalai. Draudimo kompanijos sa- 
vo ieškinius atsiėmė. Peperis gyvas, kažkur išvažiavęs. Jo vietą už- 
ėmė Klovisas. Lieka tik menkas kaltinimas dėl kapo suklastojimo. 

— Beveik. Tik tai vadinama lavono išniekinimu. Gali pasitik- 
rinti baudžiamajame kodekse. Turėtum žinoti. 

— Teisingai. Atrodo, tai sunkus nusikaltimas. 

— Ne, lengvas. 

Karlas maišė troškinį savo dubenėlyje. Negalėjo tuo sulysusiu 
žmogumi atsistebėti. Jo draugas mažais kąsneliai kramsnojo traš- 
kutį ir, žvelgdamas pro langą, neabejotinai kūrė naują planą. 

— Kaip norėčiau išvažiuoti, — tarė Karlas. 

— Kur? 

— Ten, kur ir tu. Iš čia išėjęs susitiksi su savo mergina, susi- 
šluosi pinigus, vartysies paplūdimy ir plaukiosi jachta. Norėčiau 
ir aš taip. 

„— Bet kol kas dar niekur nevažiuoju. 

— Vis tiek greit išvažiuosi. 

Išjungęs televizorių Karlas pastūmė lėkštę į šalį. 

— Vieno dalyko nesuprantu, — tarė jis. — Klovisas mirė, jį pa- 
laidojo arba nepalaidojo. Bet kaipgi tu viską padarei? 

Patrikas sukrizeno: 

— Nori viską Žinoti, ar ne? 

— Aš juk teisėjas. Mane domina faktai. 

Patrikas atsisėdo, užsikėlė basas kojas ant stalo ir pradėjo: 

— Vos neįkliuvau. Lavoną pavogti nelengva. 

— Tikiu. 

— Įtikinau Klovisą nurodyti, kaip jis norėtų būti palaidotas. Prie 
testamento pridėjom papildymą su nurodymais laidojimo biurui: 
karstas uždarytas, jokių lankytojų, jokios muzikos, naktį —- budė- 
jimas prie velionio, paprastas medinis karstas, trumpa laidojimo 
ceremonija. 

— Medinis karstas? 

— Taip. Klovisas norėjo, kad jo karstas būtų iš tikro medžio. 
Paprastas medinis karstas. Tokiame jis palaidojo savo senelį, to- 
kiame norėjo būti palaidotas ir pats. Šiaip ar taip, kai jis mirė, bu- 
vau ligoninėj. Laukiau, kol su katafalku iš Vyginso atvažiuos lai- 
dotuvininkas. Jo vardas - Rolandas. Kaip iš atviruko: juodas kos- 
tiumas ir visa kita. Padaviau jam Kloviso testamento priedą. Bu- 
vau Kloviso įgaliotas tvarkyti visus jo reikalus. Rolandui buvo vis 
vien. Buvo trečia valanda popiet. Rolandas pažadėjo po kelių va- 
landų Klovisą balzamuoti, paklausė, ar turiu kostiumą velioniui. 
Apie tai nepagalvojom. Atsakiau, kad ne, Kloviso su kostiumu ne- 
su matęs. Rolandas turėjo keletą nebenešiojamų kostiumų, sakė tuo 
pasirūpinsiąs pats. | 

— Klovisas norėjo, kad jį palaidotų prie namų, nors aš jam daug 
sykių aiškinau, jog, Misisipės valstijoje tai draudžiama. Laidoti ga- 
lima tik registruotose kapinėse. Jo senelis dalyvavo Pilietiniame 
kare. Pasak Kloviso, jis buvo didvyris. Močiutė mirė, kai Klovi- 
sui buvo septyneri. Ją pašarvojo senoviškai, žmonės tris paras bu- 
dėjo prie karsto svetainėje, vis ėjo ir ėjo, ir visi su užuojauta žvelgė 
į Klovisą. Jam tai patiko. Norėjo, kad ir jo laidotuvės būtų pana- 
šios. Jis mane prisaikdino nors vieną naktį pabudėti prie jo kars- 
to. Paaiškinau tą Rolandui. Jis atsakė, kad jam visko tekę matyti, 
taigi jo niekas nestebina. 

— Kai sutemus atvažiavo katafalkas, sėdėjau Kloviso name- 
lio priebutyje. Padėjau Rolandui iškelti karstą, užnešėm jį laip- 
teliais į kambarį ir pastatėm priešais televizorių. Pamenu, koks 

jis buvo lengvas. Klovisas svėrė ne daugiau kaip keturiasdešimt 
penkis kilogramus. 

— Jūs čia būsit vienas? — paklausė Rolandas, apžvelgdamas 
kambarį. 

— Taip. Daugiau nėra kam budėti, —- atsakiau jam. 

— Paprašiau, kad atidarytų karstą. Rolandas dvejojo. Paaiški- 
nau, kad pamiršau įdėti porą Pilietinio karo relikvijų, kaip prašė 
Klovisas. Man matant Rolandas karstą atrakino. Pastebėjau, jog 
spynelė atsirakina lengvai, tiks bet koks raktelis. Klovisas gulėjo 
nepasikeitęs. Jam ant krūtinės uždėjau kareivišką senelio kepurę 
ir sudriskusią septynioliktojo Misisipės būrio vėliavą. Vėl užraki- 
nęs karstą, Rolandas išvažiavo. 

— Niekas atsisveikinti su Klovisu neatėjo. Nė vienas Žmogus. 
Apie vidurnaktį išjungiau šviesas ir užrakinau namelio duris. Tu- 
rėjau nusipirkęs raktų komplektą. Atidaryti karstui nesugaišau nė 
minutės. Klovisą iškėliau. Jis buvo lengvutis, sustingęs it lenta, be 
batų. Plėšia tris tūkstančius žalių, o batais neapauna. Atsargiai pa- 
guldžiau Klovisą ant sofos, į karstą įdėjau keturis rąstgalius ir vėl 
užrakinau. 

— Klovisą nuvežiau į medžioklės trobelę. Vežiau jį paguldęs ant 
galinės sėdynės, labai atsargiai: jeigu sustabdytų kelių patrulis, ne- 
turėčiau kaip pasiaiškinti. 

— Šaldiklį buvau nusipirkęs prieš mėnesį. Jį laikiau dengtoje 
trobelės verandoje. Vos spėjęs įgrūsti Klovisą į šaldiklį išgirdau, 
kaip miške kažkas trakštelėjo. Tai Peperis sėlino prie trobelės. An- 
trą nakties. Jis vos manęs nesučiupo. Pasakiau, kad susipykau su 
žmona ir esu prastai nusiteikęs, todėl būtų geriau, jeigu dabar pa- 
liktų mane vieną. Jis tikriausiai nematė, kaip tempiau kūną trobe- 
lės laiptais. Šaldiklį apraizgiau grandinėmis ir užrakinau. Ant jo 
pastačiau spąstus, užmečiau keletą senų dėžių. Laukiau iki aušros, 
nes Peperis, matyt, buvo netoliese. Paskui išsmukau iš trobelės, 
nuvažiavau namo, persirengiau ir dešimtą jau buvau Kloviso na- 
melyje. Atvažiavo puikiai nusiteikęs Rolandas. Paklausė, kaip pra- 
ėjo budynės. Atsakiau, kad gerai. Pagerbę velionį tylos minute, įkė- 
lėm karstą į katafalką ir nuvežėm į kapines. 

Karlas klausėsi užsimerkęs ir šypsodamasis purtė galvą: nejįti- 
kėtina, tiesiog neįtikėtina. 

— Na ir-šunsnukis, — sumurmėjo po nosimi. 

— Ačiū. Penktadienį po darbo nuvažiavau į trobelę praleisti sa- 
vaitgalio. Rašiau bylos santrauką, su Peperiu medžiojome tetervi- 
nus. Paskui patikrinau šaldiklį: Klovisas ramiai ilsėjosi. Sekmadienį 
prieš patekant saulei į numatytą vietą nuvežiau senąjį motociklą 
ir benziną. Paskui į Džeksono autobusų stotį nuvežiau Peperį. Kai 
sutemo, išėmiau Klovisą iš šaldiklio, paguldžiau prie židinio, kad 
atitirptų, ir įkėliau į bagažinę. O po valandos buvau nebegyvas. 

— Sąžinė negraužia? 

— Graužia. Padariau baisų dalyką, Karlai. Tačiau buvau tvirtai 
apsisprendęs pradingti. Turėjau kaip nors tą padaryti. Žmogaus nu- 
žudyti negalėčiau, bet man verkiant reikėjo kokio nors kūno. Juk 
logiška. 

— Visiškai logiška. | 

— Mirus Klovisui, atėjo laikas pradingti ir man. Daug kas pri- 
klausė nuo sėkmingai susiklosčiusių aplinkybių. Juk daug kas ga- 
lėjo nepasisekti. 

— Tačiau sėkmė tavęs niekaip neapleidžia. 

— Kol kas. 

Žvilgtelėjęs į laikrodį Karlas paėmė dar vieną krabo kojelę. 

— Kiek iš to, ką čia papasakojai, sužinos teisėjas Traselas? — 
paklausė jis. 

— Viską, išskyrus Kloviso pavardę. Palaikykim ją vėlesniam 
laikui. 


Patrikas sėdėjo stalo gale. Stalas priešais jį buvo 
tuščias, ne taip kaip priešais jam iš dešinės sėdintį 
advokatą. Jo pusėje tarsi mūšiui išrikiuoti ginklai 
gulėjo du aplankai ir keletas bloknotų. Patrikui iš kairės sėdėjo 
T. L. Perišas, pasiruošęs tik vieną bloknotą, tačiau apsiginklavęs 
magnetofonu — Patrikas tam neprieštaravo. Kad būtų paprasčiau, 

apsieita be pagalbininkų ir kitokių liokajų, bet kadangi kiekvie- 
nam geram juristui privalu turėti bylos medžiagą, visi sutiko, kad 
posėdis būtų įrašinėjamas. 

Atmetus federalinius kaltinimus, teisingumas buvo atiduotas į 
valstijos rankas. Perišas tą suprato. Federalai kaltinamąjį užrito ant 
jo pečių, kad galėtų imtis senatoriaus — kur kas svarbesnių reika- 
lų. Tačiau kaltinamasis pakišo dar vieną staigmeną, todėl Perišas 
priklausė nuo jo malonės. 

— Teri, apie tyčinę žmogžudystę galit pamiršti, — tarė Patrikas. 
Teriu į prokurorą kreipdavosi beveik visi, tačiau kaltinamajam, ku- 
rio anksčiau jis net nepažinojo, taip nederėtų. — Aš nieko nenu- 
žudžiau. 

— Kas tuomet sudegė automobilyje? 

— Žmogus, kuris jau keturios dienos buvo miręs. 

— Ar mes jį pažįstam? 

— Ne. Jo niekas nepažinojo. 

— Kaip jis mirė? 

— Nuo senatvės. 

— Kur jis nuo senatvės mirė? 

— Čia, Misisipės valstijoje. 

Bloknote Perišas braižė linijas ir kvadratėlius. Federalams at- 
sitraukus, durys jau vėrėsi. Pro jas Patrikas tuoj išeis laisvas, be 
antrankių. Atrodo, kad niekas jo nebesulaikys. 

— Vadinasi, sudeginot lavoną? 

— Taip. 

— Ar yra tam tinkamas straipsnis? | 

Per stalą Sendis stumtelėjo popieriaus lapą. Greitosiomis jį per- 
skaitęs Perišas tarė: 

— Prašau man atleisti. Tokie dalykai ne kasdien pasitaiko. 

— Tai viskas, ką turit, Teri, —- ramiai tarė Patrikas, tarsi tam būtų 
pasirengęs senų seniausiai. 

T. L. buvo įtikintas, bet prokurorai lengvai nepasiduoda. 

— Atrodo, kad gausit metus pasėdėti kalėjime, — tarė jis. — Vie- 
neri metai Parčmane nepakenktų. 

— Žinoma, tik aš nesirengiu keliauti į Parčmaną. 

— O kurgi jūs ketinate keliauti? 

— Kur nors. Bet skrisiu ten pirmąja klase. 

— Tik neskubėkit. Turim neatpažintą žuvusiojo kūną. 

— Ne, Teri, neturit. Nežinot, kas sudegė, o aš nesakysiu, kol 
nesusitarsi m. 

— Ir dėl ko gi mes tarsimės? 

— Atmeskit kaltinimą. Vis tiek nelaimėsit. Siūlau abiem pusėms 
susirinkti žaislus ir keliauti namo. 

— O, kaip viskas paprasta. Pagaunam banko plėšiką, jis atiduoda 
pinigus, mes atsiimam kaltinimą ir pamojuojam jam rankute. Ge- 
ra pamoka keturiems šimtams kaltinamųjų, laukiantiems nuospren- 
džio. Jų advokatai tuo tikrai pasinaudos. Tai juk smūgis į pašir- 
džius įstatymui ir tvarkai. | 

— Man nerūpi tie keturi šimtai, lygiai kaip jiems visai nerūpiu 
aš. Tai juk baudžiamasis procesas, Teri. Kiekvienas už save. 

— Tačiau ne visi pakliūva į pirmuosius puslapius. 

— A, štai kas. Nerimaujat dėl to, ką parašys spauda. Kada rin- 
kimai? Kitąmet? 

— Opozicija man nepavojinga. Dėl spaudos nesijaudinu. 

— Žinoma, kad jaudinatės. Juk jūs — visuomenės pareigūnas. 
Negalit nekreipti dėmesio, ką apie jus rašo spauda, taigi verčiau 
atmeskit man kaltinimą. Vis tiek bylos nelaimėsit. Jums rūpi pir- 
mieji puslapiai? Pralaimėjęs bylą, tikrai į juos pakliūsit. 

— Velionio artimieji nenori kelti bylos, — įsiterpė Sendis. —- Tą 
galim patvirtinti viešai, - pamojavo dokumentu, atseit mes turim 
įrodymų, artimieji mūsų pusėje, mes žinom, kas jie, o jūs — ne. 

— Puikiai tiktų pirmiesiems puslapiams, — pridūrė Patrikas. — 
„Artimieji prašo nekelti bylos“. 

Perišui knietėjo paklausti, kiek jiems sumokėjo, tačiau susitvar- 
dė. Argi tai svarbu. Jis toliau bloknote braižė linijas ir kvadratė- 
lius, o magnetofonas įrašinėjo tylą. 

Priešininką nustūmęs iki pat liepto galo, Patrikas rengėsi kirsti 
lemiamą smūgį. | 

— Klausykit, Teri, — pradėjo nuoširdžiai, - žmogžudyste manęs 
apkaltinti nepavyks. Su tuo baigta. Negalit apkaltinti ir lavono iš- 
niekinimu, nes nežinot, kieno kūnas. Jūs nieko prieš mane netu- 
rit. Suprantu — karti piliulė, tačiau faktų nepakeisi. Gausit šiek tiek 
pylos, bet tokiam darbe jos neišvengsi. 

— Labai dėkingas. Bet aš galiu apkaltinti lavono išniekinimu. 
Pavadinsim jį Džonu Dou*. 

— O kodėl ne Džeine Dou? — paklausė Sendis. 

— Nesvarbu kaip. Surinksim duomenis apie kiekvieną 1992-ųjų 
sausio pradžioje mirusį senuką arba senutę. Surasim artimuosius, 
patikrinsim, ką jie jums sakė. Gavę teismo įsakymą, atkasim ke- 
letą kapų. Mums nėra ko skubėti. O jums teks keliauti į Harisono 
apygardos kalėjimą. Šerifas Svynis parinks gerų kameros draugų. 
Paleisti už užstatą nesutiksiu. Nesutiks nė vienas teisėjas, nes kal- 
tinamasis turi savybę pradingti be pėdsakų. Prabėgs keletas mė- 
nesių, ateis vasara. Kalėjime karšta. Dar labiau sublogsit. O mes 
vis kapstysim ir kapstysim, kol rasim tuščią kapą ir nuo apkaltini- 
mo praėjus devyniems mėnesiams — dviem šimtams septyniasde- 
šimčiai dienų — bus teismas. 

— Kaip įrodysit, kad tą padariau aš? Nėra nė vieno liudininko, 
tik netiesioginiai įrodymai. 

— Tegu. Bet jūs nesuprantat, ką noriu pasakyti. Apkaltinti ne- 
skubėsiu. Galiu prie nuosprendžio pridėti dar porą mėnesių, taigi 
teismo lauksit kalėjime visus metus. Ilgoka žmogui, turinčiam daug, 
pinigų, ar ne? | 

— Kaip nors ištversiu, — žiūrėdamas Perišui į akis ir stengda- 
masis pirmas nesumirksėti atsakė Patrikas. 

— Galbūt, tačiau būtų geriau, jeigu teismo nebūtų. 

— Ką tai reiškia? — paklausė Sendis. 

— Reikia žvelgti plačiau, —- paaiškino Perišas, virš galvos ištiesda- 
mas rankas. Nenorim likti kvailio vietoje, Patrikai. Federalai pasi- 
traukė ne tuščiomis. O kas liko valstijai? Pamėtėkit ir mums ką nors. 


* John Doe (amer.) - įsivaizduojamas atsakovas, eilinis žmogus (vert. past. ). 

— Jūs gausit progą paskelbti man nuosprendį. Aš stosiu prieš 
teismą, viskas vyks, kaip pridera, dėl lavono išniekinimo prisipa- 
žinsiu kaltas, bet į kalėjimą neuždarysit. Paaiškinsit teisėjui, kad 
šeima atsisako kelti bylą, pasiūlysit atleisti mane nuo bausmės, lyg- 
tinai, skirsit baudą, kompensaciją už atsėdėtą laiką. Galit papasa- 
koti, ką kankinamas iškentėjau, visi pamatys, koks jūs geras. Svar- 
biausia — jokio kalėjimo. 

Barbendamas pirštais į stalą, Perišas svarstė. 

— Tai pasakysit aukos pavardę? 

— Taip, bet tik po to, kai susitarsim. 

— Mes turim artimųjų leidimą atidaryti karstą, — tarė Sendis 
mostelėdamas kitu dokumentu. 

— Aš skubu, Teri. Noriu greičiau iš čia ištrūkti. 

— Turėsiu pasikalbėti su Traselu. Juk žinot, kad reikia jo su- 
tikimo. 

— Jis sutiks, — tarė Patrikas. 

— Tai sutarėm? — paklausė Sendis. 

— Taip, kiek tai priklauso nuo manęs, — atsakė Perišas ir išjun- 
gęs magnetofoną pradėjo rankioti nuo stalo savo ginklus. 

Patrikas mirktelėjo Sendžiui. 

— A, tiesa, — stodamasis tarė Perišas, — vos nepamiršau. O kur 
Peperis Skarboras? 

— Galiu pasakyti naująją jo pavardę ir socialinio draudimo 
numerį. 

— Vadinasi, jis gyvas? 

— Taip. Galit patikrinti, bet būtų geriau palikti jį ramybėje. Jis 
nieko blogo nepadarė. 

Nieko neatsakęs apygardos prokuroras išėjo. 


Antrą valandą ji susitiko su vyresniuoju „DeutscheBank“ Lon- 
dono skyriaus viceprezidentu. Jis buvo vokietis, bet puikiai kal- 
bėjo angliškai, vilkėjo nepriekaištingai pasiūtą tamsiai mėlyną 
eilutę, buvo konservatyviai manieringas ir oficialiai šypsojosi. 
Akimirką susižavėjęs žvilgtelėjo į jos kojas, bet tuoj pat pradė- 

jo kalbėti apie reikalus. Iš Ciūricho skyriaus gauti šimtas tryli- 
ka milijonų dolerių nedelsiant bus pervesti į „AmericaBank“ sky- 
rių Vašingtone. Ji turėjo sąskaitų numerius ir pervedimo instruk- 
cijas. Kol skambinsiąs į Ciūrichą, pakvietė ją pasivaišinti arbata 
ir pyragaičiais. 

— Jokių problemų, ponia Pires, — maloniai šypsodamasis tarė 
jis grįžęs Ir paėmė pyragaitį. Ji ir nemananti, kad galėtų iškilti ko- 
kių nors problemų. 

Spausdindamas tekstą sudūzgė kompiuteris. Jis padavė jai ata- 
skaitą apie sąskaitos likutį. Pervedus pinigus, „DeutscheBank“ pa- 
silieka truputį daugiau kaip vienas milijonas devyni šimtai tūks- 
tančių. Sulanksčiusi įsidėjo ataskaitą į žvilgantį naują Šanel ran- 
kinuką. 

Sąskaitos likutis Šveicarijos banke - trys milijonai dolerių, Ka- 
nados ir Didžiojo Kaimano bankuose —- dar šeši su puse milijono. 
Bermuduose investuota daugiau kaip keturi milijonai, o septyni su 
puse milijono tebėra Liuksemburgo banke, tačiau netrukus bus per- 
vesti kitur. 

Sutvarkiusi reikalus ji išėjo iš banko ir įsėdo į netoliese lau- 
kiantį automobilį su vairuotoju. Reikės paskambinti Sendžiui ir pa- 
sakyti, ką ji ketinanti daryti toliau. 


Benio valandos buvo suskaitytos. Pernakvojusi Frankfurte, jo 
draugužė išskrido į Londoną ir apie vidurdienį nusileido Hitrou oro 
uoste. Čia jos jau laukė, todėl muitinės pareigūnas tyčia ją sugai- 
šino tikrindamas pasą. Ji buvo su tamsiais akiniais, rankos virpė- 
jo. Filmavimo kamera viską užfiksavo. 

Nieko neįtardamas ją sugaišino ir taksi stotelės tvarkdarys, ku- 
rio pareiga — švilpuku įspėti vairuotoją, kad privažiuotų paimti ke- 
leivių. Kad ponia netrukdytų reguliuoti eismo, jis paprašė ją pasi- 
traukti prie kitų dviejų damų. Taksi vairuotojas buvo tikras, tačiau 
prieš įsisodindamas klientę, gavo trumpų nurodymų ir mažytį ra- 
dijo siųstuvą. 

— Į Pikadilį, „Athenaeum“ viešbutį, — paliepė ji. Pro automo- 
bilių spūstį sukdamas iš terminalo, per siųstuvą jis atsainiu balsu 
pranešė, kur klientė pageidauja ją nuvežti. 

Jis neskubėjo. Po pusantros valandos išleido ją prie viešbučio. 
Registratūroje jai vėl teko laukti. Vadybininko asistentas atsipra- 
šęs paaiškino, jog sugedo kompiuteris, paskui, gavęs pranešimą, 
kad jai skirtame kambaryje „blakė“ į telefoną jau įsegta, padavė 
raktą, ir durininkas palydėjo ją į viršų. Davusi jam truputį arbat- 
pinigių, užsirakino ir šoko prie telefono. 

Pirmieji žodžiai, kuriuos jie išgirdo, buvo: 

— Beni, tai aš. Aš jau čia. 

— Ačiū Dievui, — lengviau atsiduso Benis. —- Viskas gerai? 

— Taip, tik man baisu. 

— Niekas nesekė? 

— Ne. Nemanau. Labai saugojausi. 

— Puiku. Klausyk, Briko gatvėje, už dviejų kvartalų nuo vieš- 
bučio, yra kavinukė. Po valandos susitiksim ten. 

— Gerai. Man baisu, Beni. 

— Viskas gerai, brangioji. Pasiilgau tavęs. 

Kai ji atėjo, Benio kavinėje nebebuvo. Ji valandą laukė, pas- 
kui ją apėmė baimė, ir ji bėgte nubėgo į viešbutį. Jis nepaskam- 
bino. Ji negalėjo užmigti. 

Kitą rytą vestibiulyje pasiėmė laikraštį ir gerdama kavą vartė, 
kol viename Daily Mail puslapyje aptiko trumpą žinutę, jog, su- 
čiuptas pabėgęs amerikietis Benis Aricija. 

Susikrovusi daiktus ji užsisakė bilietą į Švediją. 


Karlui Haskėjui pasišnabždėjus su teisėju Henriu 

Traselu, buvo nuspręsta Lanigano bylą svarstyti 

pirmumo tvarka. Tarp Biloksio teisininkų sklandė 
paskalos apie sandėrį, netilo gandai apie Bogano firmą. Teismo rū- 
mai ūžė nuo kalbų. 

Iš pat ryto Traselas pakvietė T. L. Perišą ir Sendį Makdermotą 
trumpam pokalbiui, kuris užtruko keletą valandų. Triskart jame da- 
lyvavo ir Patrikas — su juo kalbėtasi, daktarui Hajaniui leidus nau- 
dotis savo mobiliuoju telefonu. Tuo metu gydytojas su pacientu 
ligoninės kavinėje Žaidė šachmatais. 

— Manau, jis dar per silpnas, kad galima būtų perkelti į kalėji- 
mą, — antrąkart paskambinęs Patrikui sumurmėjo Traselas. Buvo 
akivaizdu, kad paleisti Patriko nuo kablio jis nenori, tačiau gali- 
mybės jį nuteisti buvo miglotos. Teisėjo laukė daugybė bylų, 
iškeltų narkotikų prekeiviams ir vaikų prievartautojams, todėl 
terliotis su lavonų niekintoju jis neketino. Visi kaltės įrodymai ne- 
tiesioginiai, o turint galvoje Patriko sugebėjimus, vargu ar įma- 
noma tikėtis, kad pavyks jį nuteisti. 

Buvo parengtos susitarimo sąlygos, prieš tai įteikus bendrą pra- 
šymą kaltinimą Patrikui pakeisti. Paskui buvo parengtas kaltinimo 
pakeitimo įsakymas, po to dar vienas įsakymas priimti jo prisipa- 
žinimą kaltu. Pasitarimo metu Traselas skambino šerifui Svyniui, 
Morisui Mastui, Džošuai Kateriui ir net Hamiltonui Džeinsui į Va- 
šingtoną. Porąkart kalbėjosi su Karlu Haskėjumi, kuris laukė gre- 
timame kabinete, jeigu kartais jo prireiktų. 

Kas ketverius metus abiem teisėjams ir Perišui per rinkimus 
grėsė netekti postų. Traselas oponentų neturėjo, todėl jautėsi poli- 
tiškai saugus. Haskėjus rengėsi atsistatydinti. Perišas pažeidžiamas, 
tačiau kaip dera geram politikui, visuomenės akyse stengėsi atro- 
dyti tvirtas, sugebantis priimti griežtą sprendimą. Visi trys buvo 
seni politikai, todėl gerai žinojo pagrindinę taisyklę: priimdamas 
nepopuliarų sprendimą, veik greitai. Kuo greičiau jo atsikratyk. Jei- 
gu delsi, reikalas ims dvokti. Atradusi prieštaravimų, žiniasklaida 
ugnį tik pakurstys. | 

Pasak Patriko, Kloviso reikalas visai paprastas. Jis pasakys jo 
pavardę, perduos jiems artimųjų įgaliojimą atkasti kapą ir patik- 
rinti karstą. Jeigu karstas tikrai tuščias, tai prisipažinimo sutartis 
įsigalios. Tačiau kol karstas neatkastas, abejonių yra, taigi, jeigu 
vis dėlto karste kas nors bus, tai sutartis bus panaikinta ir vėl įsiga- 

lios kaltinimas tyčine žmogžudyste. Apie auką Patrikas pasakojo 
labai įtikinamai, todėl niekas neabejojo, jog karstas bus tuščias. 

Nuvažiavęs į ligoninę Sendis rado savo klientą lovoje. Aplink 
jį sukiojosi slaugės, o daktaras Hajanis tvarkė jo žaizdas. Sendžio 
reikalas buvo skubus, todėl atsiprašęs Patrikas paprašė visus išei- 
ti. Likę vieni atidžiai perskaitė prašymus ir įsakymus, balsu tarda- 
mi kiekvieną žodį. Patrikas pasirašė. 

Greta Patriko stalo Sendis pastebėjo kartoninę dėžę su kelio- 
mis teisės knygomis, kurias buvo paskolinęs savo klientui. Patri- 
kas jau krovėsi daiktus. 

Stovėdamas sekretorei už nugaros ir žiūrėdamas, kaip ji spaus- 
dina dokumentus, pietums Sendis greitosiomis suvalgė sumušti- 
nį. Abu asistentus ir antrąją sekretorę jis išsiuntė atgal į Naująjį 
Orleaną. 

Suskambo telefonas. Sendis stvėrė ragelį. Skambinantysis pri- 
sistatė: Džekas Stefanas, iš Vašingtono; tikriausiai Sendis apie jį 
girdėjęs. Taip, tikrai girdėjo. Stefanas laukia apačioje, vestibiuly- 
je; norėtų trumpai pasikalbėti. Gerai. Traselas prašė, kad advoka- 
tai grįžtų apie antrą valandą. 

Susėdę valgomajame prie popieriais užgriozdinto desertinio sta- 
lelio, jiedu žvelgė vienas į kitą. 

— Atėjau pas jus tik iš smalsumo, — tarė Stefanas, bet Sendis 
juo nepatikėjo. 

— Gal iš pradžių derėtų atsiprašyti? — pastebėjo jis. 

— Taip, jūs teisus. Mano vaikinai pernelyg įsijautė. Jiems ne- 
derėjo taip šiurkščiai elgtis. 

— Tai šitaip jūs suprantat atsiprašymą? 

— Atsiprašau. Mes neteisūs, — pasakė be menkiausios nuošir- 
dumo gaidelės balse. 

— Perduosiu savo klientui. Jam tai labai svarbu. 

— Taip. Na, o grįžtant prie reikalo, tai aš nuo viso to nusiplo- 
viau. Su Žmona važiuojam atostogauti į Floridą, taigi pakeliui su- 
maniau užsukti pas jus. Ilgai nesutrukdysiu. 

— Tai Ariciją suėmė? — paklausė Sendis. 

— Taip. Ką tik. Londone. 

— Gerai. 

— Aš jam nebeatstovauju, o su „Plato ir Roklando“ afera netu- 
riu nieko bendro. Mane jie pasamdė po to, kai dingo pinigai. Ma- 
no darbas buvo juos surasti. Dariau, ką galėjau, man sumokėjo, 
štai ir viskas. 

— Tai koks jūsų apsilankymo tikslas? 

— Man labai knieti išsiaiškinti vieną dalyką. Laniganą Brazili- 
joje radom tik po to, kai kažkas jį įskundė. Tas kažkas jį gerai 
pažinojo. Prieš dvejus metus mus susirado tokia „Plutono grupė“ 
iš Atlantos. Sakė, kad vienas jų klientas Europoje turi Žinių apie 
Laniganą ir už jas norėtų gauti pinigų. Tuomet dar šiek tiek jų tu- 
rėjom. Tas asmuo duodavo mums užuominą, mes jam sumokėda- 
vom, ir kiekvieną kartą įsitikindavom, kad jis sako tiesą. Jis labai 
daug žinojo: kur Laniganas eina, ką veikia, visus jo slapyvardžius. 
Veikė labai sumaniai. Už viso to tikrai stovėjo kažkas, turintis gerą 
smegeninę. Žinojom, kas bus, ir, atvirai kalbant, nekantravom. Galų 
gale metė kozirį: už milijoną žalių pasakys, kur jis gyvena. Paro- 
dė Lanigano nuotraukas; ypač gera buvo ta, kur jis plauna savo 
„Vabalą“. Sumokėjom pinigus ir gavom Laniganą. 

— Tai kas gi buvo tas klientas? — paklausė Sendis. 

— Kaip tik tai mane ir domina. Toji mergina, ar ne? 

Sendis vos nenusijuokė, bet juokai buvo menki. Jis prisiminė 
Evos pasakojimą, kaip, pasinaudodama „Plutonu“, vedžiojo Ste- 
faną už nosies. 

— Kur ji? — paklausė Stefanas. 

— Nežinau, - atsakė Sendis. Ji Londone, bet tai tikrai ne jo rei- 
kalas. 

— Tam paslaptingam klientui sumokėjom milijoną ir šimtą pen- 
kiasdešimt tūkstančių dolerių, o jis arba ji mus išdavė. Tikras 
Judas. 

— Viskas juk baigta. Ko jūs iš manęs norit? 


— Kaip sakiau, man tik smalsu. Būčiau dėkingas, jeigu paskam- 
bintumėt, kai sužinosit, kaip ten buvo iš tikrųjų. Man iš to jokios 
naudos, bet nenusiraminsiu, kol nesužinosiu, ar ne jai mokėjome 
pinigus. 

Sendis pažadėjo paskambinti, jeigu pavyktų ką nors sužinoti, 
ir Stefanas išėjo. 


Šerifas Reimondas Svynis apie sandėrį nugirdo pietaudamas. 
Jam tai labai nepatiko. Paskambino Perišui, teisėjui Traselui, ta- 
čiau abu buvo pernelyg užsiėmę, kad leistųsi su juo į kalbas. Ka- 
terio biure nerado. 

Svynis nuėjo į teismo rūmus ir, kad ko nors nepražiopsotų, įsi- 
taisė laukti koridoriuje tarp abiejų teisėjų kabinetų. Pasišnekėjo su 
antstoliais, įgaliotiniais. Kažkas čia tikrai vyko. 

Apie antrą valandą pasirodė teisininkai: lūpos kietai sučiaup- 
tos, veidai rimti. Visi suėjo į Traselo kabinetą. Palaukęs dešimt mi- 
nučių Svynis pasibeldė ir įsiveržęs į kabinetą pareikalavo paaiš- 
kinti, kas čia vyksta. Teisėjas Traselas ramiai atsakė, jog netrukus 
kaltinamasis prisipažins, su juo susitarta, o tai, jo ir visų čia susi- 
rinkusių nuomone, visiškai atitinka teisingumo interesus. 

Tuo klausimu Svynis turėjo savo nuomonę ir nieko nelaukda- 
mas ją išrėžė: 

— Jis mus apkvailino. Ką pasakys Žmonės. Jei sukčius turtin- 
gas, tai gali išsipirkti net iš kalėjimo? Ar mes kokie juokdariai? 

— Ką siūlot, Reimondai? — paklausė Perišas. 

— Džiaugiuosi, kad paklausėt. Pirmiausia uždaryčiau jį į apy- 
gardos kalėjimą. Tegu pasėdi, kaip ir visi. O paskui atsėdėtų tiek, 
kiek priklauso. 

— Už kokį nusikaltimą? 

— Jis ar ne jis pavogė tuos prakeiktus pinigus? Jis sudegino la- 
voną. Tegu pasėdi dešimt metų Parčmane. Va, tada bus ir teisin- 
gumas. 

— Čia jis pinigų nevogė, - paaiškino Traselas. — Jis ne mūsų 
Jurisdikcijoje. Tai federalų reikalas, bet jie atsiėmė kaltinimą. 


318 


Sendis sėdėjo kampe, nepakeldamas akių nuo dokumentų. 

— Tai kažkas susimovė, ar ne? 

— Bet ne mes, — tuoj pat užginčijo Perišas. 

— Puiku. Papasakokit tai savo rinkėjams. Suverskit viską fede- 
ralams, nes jų niekas nerenka. O kaip dėl to lavono? Prisipažįsta 
ir eina sau kur nori? 

— Manot, kad už tai jį reikia bausti? — paklausė Traselas. 

— Po šimts, kaip tik taip ir manau. 

— Gerai. O kaip mes tą įrodysim? — paklausė Perišas. 

— Jūs prokuroras, tai ir įrodykit. 

— Taip, bet, matyt, jūs Žinot ne viską. Kaip jūs tą įrodytumėt? 

— Juk prisipažino, ar ne? 

— Taip, o jūs manot, kad savo paties teisme Patrikas Laniga- 
nas stos ant liudytojų pakylos ir prisiekusiųjų akivaizdoje prisipa- 
žins sudeginęs lavoną? Kaip jūs įsivaizduojat teismą? 

— Jis neprisipažins, — įsiterpė Sendis. 

Svynio žandai ir kaklas įraudo. Numojęs į visus ranka, žvilg- 
telėjo į Perišą, paskui į Sendį. Supratęs, kad su teisininkais gin- 
čytis neverta, susitvardė: 

— Kada tas bus? 

— Šiandien pavakare, — atsakė Traselas. 

Svyniui tas taip pat nepatiko. Susikišęs rankas į kišenes, pasi- 
suko link durų. 

— Jūs, teisininkai, geriau žinot, ką darot, — ištarė taip, kad visi 
girdėtų. 

— Viena didelė ir laiminga šeima, — sarkastiškai užbaigė Perišas. 

Trenkęs durimis Svynis išėjo. Sėdo į savo automobilį be ski- 
riamųjų ženklų ir, nuvažiuodamas nuo teismo rūmų, paskambino 
asmeniniam informatoriui — pakrantės dienraščio reporteriui. 


Velionio artimųjų ir testamento vykdytojo sutikimas buvo, li- 
ko tik atkasti kapą. Teisėjas Traselas, Perišas ir Sendis ironiškai 
šypsojosi: vienintelis Kloviso draugas Patrikas Laniganas pasira- 

šo leidimą atidaryti karstą, kad Patrikas Laniganas būtų išteisin- 
tas. Kiekvienas sprendimas šioje byloje buvo atmieštas ironija. 

Tai buvo ne ekshumacija, kurią galima atlikti tik įteikus pra- 
šymą ir gavus teismo leidimą, o kartais tam prireikia net specia- 
laus svarstymo. Šiuo atveju reikėjo tik atkasti karstą ir pažiūrėti, 
kas jame yra. Misisipės valstijos kodekse tą reglamentuojančio įsta- 
tymo nėra, todėl teisėjas Traselas galėjo veikti savo nuožiūra. Ką 
tai įskaudintų? Tikrai ne artimuosius ir tikrai ne tai, kas guli karste; 
vis dėlto jame, matyt, kažkas buvo. 

Vyginso laidojimo biuro savininku tebebuvo Rolandas. Ar jis 
prisimena poną Klovisą Gudmaną, jo advokatą ir tą keistą prašy- 
mą budėti prie velionio pono Gudmano namuose? Taip, jis pui- 
kiai tą prisimena. Apie poną Laniganą skaitęs laikraščiuose. Ne, 
tų įvykių tarpusavyje niekaip nesiejąs. 

Teisėjas Traselas Rolandui telefonu viską trumpai papasakojo, 
ir tik tuomet šis susivokė, kuo čia dėtas Klovisas. Ne, po budynių 
jis karsto nebuvo atidaręs. Ir kam? Prieš laidodamas jis niekuo- 
met karstų neatidarinėja. Kol teisėjas kalbėjosi, Perišas Rolandui 
faksu išsiuntė Dinos Postel ir testamento vykdytojo Patriko Lani- 
gano pasirašytus leidimus. 

Rolandas mielai sutiko padėti. Jam dar netekę susidurti su ve- 
lionio vagyste; Vyginse niekas mirusiųjų nevagia; taip, į kapines 
jis gali atvažiuoti tuojau pat. Taip, jų savininkas — jis. 

Teisėjas Traselas į kapines nusiuntė savo klerką ir du įgalioti- 
nius. Jie atsargiai nukėlė antkapį su užrašu: 


KLOVISAS F. GUDMANAS 
* 1907.01.23—1992.01.06 
ATA 


Rolandas laukė pasirengęs kasti. Tai neužtruko nė dešimties mi- 
nučių. Rolandas su pagalbininku įlipo į duobę ir dar kiek pakasė. 
Ties kraštais mediena buvo jau pradėjusi pūti. Apžergęs karsto ga- 
lą, žemėtomis rankomis Rolandas įkišo raktelį. Teko truputį pa- 
vargti, kol užrūdijusi spynelė atšoko ir karstas prasivėrė. 

Kūno jame nebuvo, tik keturi pajuodę rąstgaliai. 

*** 

Pagal įstatymą reikėjo sušaukti atvirą teismo posėdį. Tą pada- 
ryti buvo nutarta penktą valandą, kai teismo rūmuose darbas bai- 
giasi ir dauguma darbuotojų jau būna išėję. Tam pritarė visi, o 
ypač teisėjas ir apygardos prokuroras, kuris neabejojo, jog elgia- 
si teisingai, tačiau vis tiek nerimavo. Kadangi atidarius karstą kal- 
tinamojo prisipažinimas kaltu buvo priimtas, Sendis stengėsi, kad 
byla būtų kuo greičiau nutraukta. Delsti nėra jokio reikalo, jo 
klientas dar tebėra įkalintas (nors tai niekam, išskyrus jį, nerūpė- 
jo). Teismas įvyks numatytu laiku. Kas pasikeis, jeigu lauksim? 
Niekas, galiausiai nusprendė gerbiamasis teisėjas. Perišas nepri- 
eštaravo. Per artimiausias tris savaites jis turės svarstyti aštuonias 
bylas, taigi viena bus mažiau. 

Gynybai penkta valanda tinka. Jeigu niekas nesutrukdys, tai po 
dešimties minučių visi bus laisvi. Jeigu juos ir toliau lydės sėk- 
mė, tai niekas jų ten nepamatys. Patrikui penkta valanda taip pat 
tinka. Ką gi jam daugiau veikti? 

Jis persivilko šviesiomis kelnėmis ir plačiais baltais marškinė- 
liais, basnirčias (dėl virvės nutrintų čiurnų) įsispyrė į naujuosius 
batus. Apkabinęs Hajanį padėkojo už gerą širdį, atsisveikino su 
slaugėmis, padėkojo sanitarėms ir pažadėjo visus aplankyti. Tačiau 
ir jis, ir čia liekantieji žinojo, jog, jis nebesugrįš. | 

Daugiau kaip po dviejų įkalinimo ligoninėje savaičių, lydimas 
advokato ir ginkluotų sargybinių, Patrikas išėjo. 


Matyt, penkta valanda tiko visiems. Žinia apie po- 
sėdį žaibiškai apskriejo teismo rūmus, todėl nė 
vienas darbuotojas namo neskubėjo. | 
Didelės juridinės firmos nekilnojamojo turto sekretorė kance- 
liarijoje aiškinosi žemės nuosavybės teises ir, nugirdusi paskuti- 
nę naujieną, šoko prie telefono. Netrukus apie keistą sandėrį su 
Laniganu ir jo ketinimą prisipažinti kaltu jau žinojo visa pakran- 
tės teisininkų bendruomenė. Bylos svarstymas — penktą, didžio- 
joje salėje. . 


Ši žinia sukėlė tikrą telefono skambučių audrą. Čirškė advo- 
katų, žmonų, reporterių, iš miesto išvykusių partnerių telefonai. 
Apie Patriko teismą, po kurio jis tikriausiai išeis į laisvę, mažiau 
kaip per pusvalandį jau žinojo pusė miesto. 

Tokio visuomenės dėmesio bylos svarstymas nebūtų sulaukęs net 
jei į jį būtų kvietę per laikraščius ir visur iškabinėtus skelbimus. Po- 
sėdis turėjo būti trumpas ir neatkreipti niekieno dėmesio. Jis turėjo 
likti niekieno nepastebėtas — teisinė sistema gina saviškį. 

Susirinkusieji teismo salėje grupelėmis kuždėjosi, o matydami 
pro duris plūstančius būrius žmonių, saugojo savo vietas. Daugė- 
jant žiūrovų, gaudesys salėje garsėjo. Negali būti, kad klystų ši- 
tiek Žmonių. Atvykus reporteriams, gandai pasitvirtino. 

— Ateina, — šūktelėjo arčiausiai teisėjo kėdės sėdėjęs klerkas. 
Smalsuoliai ėmė spraustis artyn. 

Patrikas nusišypsojo dviem prie galinių durų prišokusiems ope- 
ratoriams. Prisiekusiųjų kambaryje Patrikui nuėmė antrankius. Jis 
pasiraitojo kelnes, mes atrodė per ilgos. Įėjo Karlas. Sargybinių pa- 
prašė palaukti koridoriuje. 

— Nieko sau be triukšmo, — tarė Patrikas. 

— Čia paslapties neišsaugosi. Dailiai atrodai. 

— Ačiū. 

— Pažįstama reporterė iš Džeksono laikraščio prašė paklausti... 

— Ne. Niekam nė žodžio. 

— Taip ir maniau. Kada išvažiuoji? 

— Nežinau. Grent. 

— Kur mergina? 

— Europoje. 

— Gal galėčiau važiuoti kartu? 

— O kam? 

— Norėčiau pats pamatyti. 

— Atsiųsiu vaizdajuostę. 

— Tiek to, ačiū. 

“ — Tikrai važiuotum? Ryžtumeisi bėgti, jei pasitaikytų proga? 

— Su devyniasdešimčia milijonų? | 

— Nebūtinai. 

— Žinoma, kad ne. Man kitaip. Aš myliu savo žmoną, turiu tris 
puikius vaikus. Tavo padėtis buvo kitokia. Ne, nebėgčiau. Bet ta- 
vęs nesmerkiu. 

— Kiekvienas norėtų pabėgti, Karlai. Ateina toks metas, kai no- 
risi nuo visko išsivaduoti. Paplūdimy arba kalnuose gyventi kur 
kas paprasčiau. Ten tavęs nepersekioja jokios problemos. Šitas no- 
ras mums įgimtas. Juk mes — bėgusių nuo vargo į geresnį gyveni- 
mą imigrantų palikuonys. Mūsų protėviai traukė ieškoti aukso puo- 
do į Vakarus, o mums nebeliko kur eiti. 

— Oho. Niekuomet apie tai nemąsčiau iš istorinės perspektyvos. 

— Tai paveldėta. 

— O, kad prieš bėgdami iš Lenkijos mano seneliai būtų nušvil- 
pę devyniasdešimt milijonų. 

— Aš juos grąžinau. | 

— Girdėjau, kad vienas kitas kiaušinukas lizde dar liko. 

— Tai tik vienas iš niekuo nepagrįstų gandų. 

— Tai ir vėl ketini stvėręs kokio nors kliento pinigus sudeginti 
lavoną ir bėgti į Pietų Ameriką, kur laukia gražuolės, išsiilgusios 
tavo glamonių? 

— Kol kas man sekėsi. 

— Vargšai brazilai. Visi sukčiai bėga pas juos. 

Įėjo Sendis. Jis atnešė dar vieną dokumentą, kurį reikėjo sku- 
biai pasirašyti. 

— Traselas siunta, — tarė jis Karlui. — Jį spaudžia iš visų pusių. 
Telefonas netyla. 

— O kaip Perišas? 

— Nervinasi kaip prostitutė bažnyčioj. 

— Reikia paskubėti, kol dar nepersigalvojo, — pasirašydamas tarė 
Patrikas. 

Antstolis pranešė, jog teismo posėdis tuoj prasidės. Balsai pri- 
tilo, žmonės skubiai sėdosi, kur buvo laisva. Kitas antstolis užda- 
rė dvivėres salės duris. Pasieniais buvo pilna žiūrovų. Klerkai ver- 
žėsi arčiau teisėjo kėdės. Buvo pusė šešių. 

Įėjo teisėjas Traselas, griežtas ir išdidus kaip visuomet. Visi at- 
sistojo. Jis pasisvei kino ir padėkojo už teisingumui rodomą dėmesį 
net po darbo valandų. Jiedu su apygardos prokuroru laikėsi nuo- 
monės, jog trumpas bylos svarstymas trenkia nešvariu sandėriu, to- 
dėl nutarė elgtis apdairiai. Jie netgi galvojo atidėti posėdį, tačiau 
nutarė, kad šitaip susidarytų įspūdis, jog norint prastumti kažkokį 
tamsų reikalą, stengiamasi išvengti visuomenės dėmesio. 

Pro kitas duris įvedė Patriką. Jis atsistojo priešais teisėją greta 
Sendžio. Į susirinkusiuosius nesidairė. Nekantraudamas išeiti į sce- 
ną netoliese stovėjo Perišas. Gilindamasis į kiekvieną Žodį teisė- 
jas Traselas pamažu vertė bylos lapus. 

— Pone Laniganai, — sodriu balsu lėtai ištarė jis. Visas likusias 
trisdešimt minučių jis kalbės neskubėdamas. — Jūs įteikėte keletą 
prašymų. 

— Taip, gerbiamasis teisėjau, — atsakė Sendis. — Pirmuoju pra- 
šome kaltinimą tyčine žmogžudyste pakeisti kaltinimu dėl lavono 
išniekinimo. | 

Jo žodžių aidas nuskambėjo salės tyloje. Lavono išniekinimas? 

— Prašau, pone Perišai, — tarė gerbiamasis teisėjas. Buvo susi- 
tarta, jog daugiausiai kalbės Perišas. Jam atiteks garbė viską pa- 
aiškinti teismui, įrašui, o svarbiausia — spaudai ir čia susirinkusiai 
publikai. 

Perišas smulkiai išdėstė pastaruoju metu pakitusias bylos ap- 
linkybes. Šiaip ar taip, tai ne žmogžudystė, o kur kas menkesnis 
nusikaltimas. Valstija nemano, jog ponas Laniganas nužudė žmo- 
gų, todėl neprieštarauja, kad kaltinimas būtų pakeistas. Nepaisy- 
damas įprastinių teismo proceso etiketo taisyklių, jis tarsi Peris 
Meisonas žingsniavo pirmyn atgal ir stengėsi parinkti žodžius taip, 
kad abi pusės liktų patenkintos. 

— Toliau. Kaltinamasis prašo teismą priimti jo prisipažinimą kal- 
tu dėl lavono išniekinimo. Prašau, pone Perišai. 

Antrasis veiksm as buvo panašus į pirmąjį. Apie vargšą senuką 
Perišas stengėsi papasakoti kuo patraukliau, mėgaudamasis smulk- 

menomis, kurias sužinojo iš Sendžio. Patrikas jautė, kaip žvilgs- 
niai iš salės smigte sminga jam į nugarą. Norėjo sušukti: „Aš juk 
jo nenužudžiau!“ 

— Pone Laniganai, ar prisipažįstate kaltas? — paklausė gerbia- 
masis teisėjas. 

— Taip, — tvirtai, bet ne išdidžiai atsakė Patrikas. 

— Ar valstija pasirengusi pareikšti kaltinamajam nuosprendį? — 
paklausė teisėjas prokurorą. 

Priėjęs prie savo stalo, Perišas pavartė užrašus ir grįždamas at- 
gal tarė: 

— Taip, gerbiamasis teisėjau. Štai Misisipės valstijos Meridia- 
no gyventojos ponios Dinos Postel prašymas. Ji yra vienintelė gyva 
Kloviso Gudmano vaikaitė, — tai tardamas, dokumentą tarsi didžiu- 
lę naujieną perdavė Traselui. — Šiuo raštu ponia Postel prašo po- 
nui Laniganui bylos nekelti. Nuo senelio mirties praėjo jau ketve- 
ri metai. Jai būtų skaudu vėl viską prisiminti. Ponia Postel labai 
mylėjo savo senelį ir jo netektį skaudžiai išgyveno. 

Patrikas įsmeigė žvilgsnį į Sendį. Šis jo vengė. 

— Ar kalbėjotės su ja? — paklausė teisėjas. 

— Taip. Maždaug, prieš valandą telefonu. Ji labai susijaudinusi, 
maldavo nebeaitrinti liūdnų prisiminimų ir kategoriškai atsisakė liu- 
dyti teisme. Kaltinimui ji nepadės. 

Perišas vėl grįžo prie savo stalo, paėmė dar vieną dokumentą 
tr, labiau kreipdamasis į auditoriją negu į teisėją, tarė: 

— Atsižvelgdama į artimųjų pageidavimą, valstija siūlo kaltina- 
majam skirti dvylika mėnesių laisvės atėmimo, bet taip pat, atsi- 
žvelgdama ir į gerą jo elgesį, valstija siūlo laisvės atėmimo baus- 
mę panaikinti ir nuteisti lygtinai, kaltinamajam skiri penkių tūks- 
tančių dolerių baudą ir įpareigoti padengti teismo išlaidas. 

— Pone Laniganai, ar sutinkat su nuosprendžiu? — paklausė 
Traselas. 

— Taip, gerbiamasis teisėjau, — nepakeldamas galvos atsakė 
Patrikas. ' 

— Nuosprendis patvirtintas. Pastabų yra? — Traselas laukė pa- 
kėlęs teisėjo plaktuką. Abi pusės papurtė galvas. 
— Posėdis baigtas, — garsiai taukštelėjo. 


Patrikas apsisuko ir greitai išėjo iš salės. Jis vėl pradingo. Vi- 
sų akivaizdoje. 

Haskėjaus kabinete abu su Sendžiu laukė valandą, kol sutemo, 
ir kantriausieji žiūrovai pamažu išsiskirstė. Patrikas troško kuo 
greičiau išvažiuoti 

Septintą jis nuoširdžiai atsisveikino su Karlu. Ilgai dėkojo jam 
už draugystę, pagalbą — už viską. Pažadėjo, kad jiedu visuomet 
liks draugai. Eidamas prie durų, dar padėkojo už tai, kad tuomet 
padėjo nešti jo karstą. 

— Nėra už ką, — atsakė Karlas, — nėra už ką... 


Iš Biloksio jie išvažiavo Sendžio „Leksusu“. Vairavo Sendis. 
Patrikas sėdėjo šalia tylus ir paskutinį kartą liūdnai žvelgė į pa- 
krantės žiburius. Pro šalį skriejo Biloksio, Galfporto kazino, Kris- 
tiano prieplauka. Privažiavus Šv. Luiso įlanką, žiburiai ėmė retėti. 

Sendis padavė ant lapelio užrašytą telefono numerį. Londone 
buvo trečia nakties, bet ji iškart pakėlė ragelį, tarsi visą laiką bū- 
tų sėdėjusi prie telefono, nenuleisdama nuo jo akių. 

— Eva, tai aš, — tarė santūriai. 

Sendis vos nesustabdė automobilio, norėdamas išlipti ir netruk- 
dyti jų pokalbiui. Jis stengėsi nesiklausyti. 

— Mes išvažiuojam iš Biloksio, pakeliui į Naująjį Orleaną. Taip, 
viskas gerai. Niekuomet dar taip puikiai nesijaučiau. O kaip tu? 

Užsimerkęs ir atlošęs galvą jis ilgai klausėsi. 

— Kuri šiandien diena? 

— Penktadienis, lapkričio šešta, — atsakė Sendis. 

— Susitiksim Eze, „Villa Gallici“, sekmadienį. Taip. Taip. Jau- 
čiuosi gerai, brangioji. Myliu tave. Miegok ramiai. Po kelių va- 
landų paskambinsiu. 

Luizianą jie privažiavo tylėdami. Kai pasiekė Leik Pontčartrei- 
mą, Sendis tarė: 

— Šiandien popiet turėjau labai įdomų svečią. 

— Kokį? 

— Džeką Stefaną. 

— Jis Biloksyje? 

— Taip. Susirado mane viešbutyje. Sakė, kad Aricijai nebedir- 
ba. Važiuoja atostogauti į Floridą. 

— Reikėjo jį užmušti. 

— Jis atsiprašė. Sakė, kad jo vaikinai buvo pernelyg įsijautę. 
Prašė tau perduoti, jog už juos atsiprašo. 

— Mat koks gerutis. Neabejoju, kad ne tam tave susirado. 

— Ne, ne tam. Jis klausinėjo apie tą šnipą iš Brazilijos ir „Plu- 
tono grupę“. Be užuolankų paklausė, ar tik ne Eva jį išdavė. At- 
sakiau, kad nieko nežinau. 

— Kodėl jam tai parūpo? 

— Geras klausimas. Sakė, kad tik iš smalsumo. Už informaci- 
ją sumokėjo daugiau kaip milijoną dolerių; Patriką rado, o pini- 
gų — ne. Sakė, kad nenurims, kol nesužinos, kas jį išdavė. Kaž- 
kodėl juo tikiu. 

— Logiška. 

— Sakė, kad nuo viso to nusiplovė ar kažkaip panašiai. Tai jo 
žodžiai, ne mano. 

Patrikas užsikėlė kairę pėdą ant dešinio kelio ir atsargiai pa- 
lietė žaizdą. 

— Kaip jis atrodo? 

— Penkiasdešimt penkerių, tikras italas, pražilęs, juodų akių, 
simpatiškas. Kodėl klausi? 

— Jis visur man vaidendavosi. Vos ne kas antras praeivis pas- 
taruosius trejus metus man atrodė kaip Džekas Stefanas. Sapnuo- 
se jis mane persekiodavo šimtais įvairiausių veidų, kiūtojo kiek- 
viename skersgatvyje, už kiekvieno medžio, kiekvieną naktį San 
Paule mynė man ant kulnų, ant vandens vaikėsi skuteriu, keliuo- 

se persekiojo įvairiausiais automobiliais. Apie Stefaną galvojau 
dažniau negu apie motiną. 

— Tavo medžioklė baigėsi. 

— Aš pavargau, Sendi. Pasidaviau. Bėglio gyvenimas pilnas 
nuotykių. Labai įdomus ir romantiškas, kol neišgirsti žingsnių už 
nugaros. Miegi, o kažkas tavęs ieško. Milijoniniame mieste vaka- 
rieniauji su nuostabia moterimi, o kažkas kaišioja visiems tavo nuo- 
trauką ir įbrukęs kelis dolerius reikalauja tave parduoti. Per daug 
pinigų pavogiau, Sendi. Kai sužinojau, kad mane atsekė į Brazili- 
ją, supratau: viskas baigta. 

— Ką nori tuo pasakyti? 

Patrikas sunkiai atsiduso ir pažvelgė pro langą į apačioje ty- 
vuliuojančių vandenų platybę. 

— Aš pasidaviau, Sendi. Pavargau visą laiką slapstytis ir pasi- 
daviau. 

— Tą jau girdėjau. 

— Žinojau, kad mane vis tiek suras, todėl nutariau priversti juos 
žaisti pagal savo taisykles, o ne jų. 

— Nesuprantu. 

— Tai buvo mano idėja, Sendi. Evos paprašiau, kad nuskristų į 
Madridą, iš ten - į Atlantą ir susirastų „Plutono“ firmą. Už tą in- 
formaciją Stefanas mokėjo man. Melžėm iš jo pinigus tol, kol at- 
sibeldė į Ponta Porą. 

Išsižiojęs iš nustebimo Sendis lėtai pasuko galvą ir tuščių 
žvilgsniu pažvelgė į Patriką. 

— Žiūrėk, kur važiuoji, — įspėjo šis. 

Sendis suktelėjo vairą ir vėl sugrąžino automobilį į eismo 
juostą. 

— Meluoji, — beveik nejudindamas lūpų tarė jis. 

— Ne. Iš Stefano susišlavėm milijoną ir šimtą penkiasdešimt 
tūkstančių. Dabar jie tikriausiai Šveicarijoje, kartu su visais liku- 
siais. 

— Tai tu nežinai, kur jie? 

— Jais pasirūpino Eva. Atiduos, kai susitiksim. 

Sendis priblokštas tylėjo. Patrikas paaiškino: 

— Žinojau, kad mane pagaus ir privers pinigus grąžinti, tik 
nemaniau, kad viskas bus šitaip, —- parodė žaizdą ant kairės čiur- 
nos. — Žinojau, kad bus baisu, bet jie vos manęs nenužudė, Sen- 
di. Jie mane palaužė, prasitariau apie Evą. Ji su pinigais tuomet 
jau buvo pradingusi. 

— Tu juk galėjai žūti, — Sendis vos įstengė ištarti žodį. Vairą 
prilaikydamas dešine ranka, kaire trynėsi kaktą. 

— Taip, galėjau. Bet po dviejų valandų FTB sužinojo, kad aš 
Stefano naguose. Tai ir išgelbėjo man gyvybę. Stefanas nebegalė- 
jo manęs nužudyti, nes sužinojo federalai. 

— Bet kaip... 

— Eva paskambino į Biloksį Kateriui, o jis — į Vašingtoną. 

Sendžiui norėjosi sustabdžius automobilį šokti lauk ir, atsirė- 
mus į tilto turėklus, išrėkti visą per mėnesį susikaupusią įtampą. 
Jis manė išsiaiškinęs viską, bet — še tau, dar viena staigmena. 

— Tu, prakeiktas kvaily, leidaisi pagaunamas. 

— Kvailys? O kas ką tik laisvas išėjo iš teismo salės? Ar ne aš 
ką tik kalbėjausi su mylima moterimi, kuri išsaugojo mano pini- 
gus? Praeitis mane pagaliau paleido, Sendi. Negi nesupranti? Nie- 
kas manęs nebeieško. 

— Juk galėjo kas nors nepasisekti. 

— Taip, bet pasisekė. Turėjau pinigus, įrašus, alibi dėl Kloviso. 
Be to, turėjau pakankamai laiko viską suplanuoti. 

— Kankinimų juk neplanavai. 

— Ne, bet randai užgis. Nebegadinkim sau nuotaikos, Sendi. 
Man sekasi. | 

Sendis išleido Patriką prie motinos namų. Kvepėjo kepamu py- 
ragu. Ponia Lanigan kvietė Sendį pavakarieniauti drauge, bet jis 
suprato, jog motinai su sūnumi norisi pabūti vieniems, o, be to, 
jis keturias dienas nesimatė su žmona ir vaikais. Sendis išvažia- 
vo, bet galvoje pašėlusiai sukosi mintys. 


Jis pabudo prieš auštant lovoje, kurioje nebuvo 
miegojęs daugiau kaip dvidešimt metų, kambary- 
je, kurio nebuvo matęs beveik dešimt. Kaip se- 
niai tas buvo. Tie laikai priklausė anam gyvenimui. Dabar kam- 
barys atrodė mažesnis, žemesnis. Čia nebebuvo nei vaikystę pri- 
menančių daiktų, nei mėgstamos komandos plakatų, nei nuotrau- 
kų su besišypsančiomis šviesiaplaukėmis gražuolėmis aptemptais 
maudymosi kostiumėliais. 

Jiedu su motina beveik nebendraudavo, todėl kambarys buvo 
jo tvirtovė. Nuo pat ankstyvos paauglystės laikydavo jį užrakintą. 
Tėvai čia užeidavo tik jam leidus. 

Mama triūsė virtuvėje. Namuose kvepėjo kepamu kumpiu. Va- 
kar jiedu ilgai nėjo miegoti. Šįryt ji atsikėlė anksti: nekantravo sūnų 
apie viską iškamantinėti. Argi galima ją už tai kaltinti? 

Jis atsargiai pasirąžė. Žaizdas užtraukusi odelė suskilinėjo, iš- 
tryško kraujas. Palietė žaizdą krūtinėje. Labai niežėjo. Siaubingai 
norėjosi suleidus nagus gerai pasikasyti. Gulėjo sukryžiavęs kojas 
ir, sunėręs rankas už galvos, šypsodamasis žvelgė į lubas. Bėglio 
gyvenimas baigtas. Nebėra nei Patriko, nei Danilo, šešėliai už nu- 
garos išsisklaidė. Stefanas, Aricija, Boganas su savo kompanija, 
federalai ir Perišas su savo kaltinimais — viskas nutolo. Niekas jo 
nebepersekios. 

Pro langą sušvito saulė. Jos spindulių užlietas kambarėlis at- 
rodė dar mažesnis. Patrikas atsikėlė ir, nusimaudęs po dušu, pasi- 
tepė žaizdas vaistais. 

Motinai pažadėjo, kad vietoj Ešli Nikolės, kurios buvo labai 
pasiilgusi, ji turės kitų vaikaičių. Papasakojo apie Evą, žadėjo ne- 
trukus su ja atvažiuoti į Naująjį Orleaną. Kol kas jiedu nesusituo- 
kę, bet tikrai susituoks. 

Jiedu verandoje pavalgė skrudintos duonos su kumpiu, išgėrė 
kavos. Miestas budo. Po pusryčių, kol dar neapipuolė smalsios kai- 
mynės, jiedu išvažiavo pasivažinėti. Patrikas norėjo pasidairyti po 
gimtąjį miestą. 

Devintą užsuko į drabužių parduotuvę. Patrikas išsirinko kel- 
nes, marškinėlių ir dailų odinį krepšį kelionei. Dekaturo gatvėje 
stabtelėjo prie „Du Mond“ kavinės pyragaičių, paskui kitoje kavi- 
nėje papietavo. 

Jiedu susikibę rankomis sėdėjo oro uoste. Beveik nesikalbėjo. 
Kai paskelbė reisą, Patrikas motiną tvirtai apkabino ir pažadėjo jai 
kasdien paskambinti. Ji norinti pamatyti vaikaičius. 

— Ir kuo greičiau, — pridūrė šypsodamasi. 

Jis išskrido į Atlantą. Ten su legaliu Patriko Lanigano pasu, 
kurį Eva perdavė per Sendį, nusipirko bilietą į Nicą. 


Paskutinį kartą Evą jis matė Rio prieš mėnesį. Jiedu kartu pra- 
leido kiekvieną to savaitgalio akimirką. Patrikas žinojo, kad jo me- 
džioklė artėja prie pabaigos. Galas jau visai čia pat. 

Pamiršę viską pasaulyje jiedu apsikabinę vaikščiojo po Ipane- 
mos ir Leblono paplūdimius. Sėdėjo savo pamėgtuose „Antikva- 
rijaus“ ir „Antonijaus“ restoranuose, tačiau valgyti jiems nesino- 
rėjo. Šnekučiavosi trumpomis frazėmis, nes kiekvienas ilgesnis po- 
kalbis baigdavosi ašaromis. 

Ji prašė jį bėgti, kol dar įmanoma, pasislėpti su ja kurioje nors 
Škotijos pilyje arba mažame kambarėlyje Romoje, kur niekas jų 
nesurastų. Jis jau buvo besutinkąs, tačiau silpnumo akimirka pra- 
ėjo. Jis pavargo slapstytis. 

Vėlai vakare, funikulieriumi pakilę į „Cukraus galvos“ viršū- 
nę, jiedu ilgai žiūrėjo, kaip už Rio leidžiasi saulė. Miestas naktį 
buvo nepaprastai gražus, tačiau tuomet ne tai jiems rūpėjo. Ap- 
glėbęs saugojo ją nuo žvarbaus vėjo ir kalbėjo, kad kada nors, kai 
viskas bus baigta, jiedu stovės čia, žiūrės į besileidžiančią saulę 
ir svajos apie ateitį. Ji stengėsi tuo patikėti. 

Atsisveikino gatvėje netoli jos namų. Pabučiavęs ją į kaktą, įsi- 
liejo į minią. Paliko ją gatvėje verkiančią — jau geriau taip negu 
tie graudingi atsisveikinimai oro uoste — ir išskrido vakarų krypti- 
mi, persėsdamas vis į mažesnį lėktuvą. Vėlai naktį nusileidęs Ponta 

Poroje, sėdo į „Vabalą“, kurį buvo palikęs prie oro uosto, ir tylio- 
mis gatvelėmis grįžo į savo kuklų namelį Rua Tiradentėje. Prasi- 
dėjo laukimas. 

Jis skambindavo jai kasdien tarp keturių ir šešių, prisistatyda- 
mas vis kitu vardu. . 

Paskui nebepaskambino. 

Jį pagavo. 


Traukinys sekmadienį iš Nicos į Ezą atvyko laiku, kelios minu- 
tės po devynių. Išlipęs dairėsi jos minioje. Ji nežadėjo jo pasitikti, 
tačiau jis vis tiek tikėjosi, troško ją kuo greičiau pamatyti. Nešinas 
naujuoju krepšiu susirado taksi ir nuvažiavo į „Villa Gallici“. 

Ji buvo užsakiusi kambarį Evai Mirandai ir Patrikui Laniga- 
nui. Gera vėl pasijusti žmogumi, kuriam nebereikia dangstytis sve- 
tima pavarde ir suklastotu pasu. Sužinojus, kad ji dar neatvykusi, 
nuotaika krito. Jis svajojo rasiąs ją kambaryje, išsiilgusią jo artųu- 
mo. Beveik juto ją. 

— Kada užsakytas kambarys? — susierzinęs paklausė registratorės. 

— Vakar. Ponia skambino iš Londono ir sakė, kad atvažiuos šį- 
ryt, bet dar neatvyko. 

Nuėjęs į kambarį, nusiprausė po dušu, iškrovė iš krepšio daik- 
tus ir užsisakė arbatos su pyragaičiais. Paskui užmigo. Pro sap- 
nus girdėjo ją beldžiantis į duris, regėjo įeinančią. 

Registratorės paprašė, kad perduotų jai laiškelį, ir išėjo pasi- 
vaikščioti po tą nuostabų renesansinį miestą. Oras buvo gaivus ir 
tyras. Maloni lapkričio pradžia provincijoje. Jiedu galėtų apsigy- 
venti ir čia. Žvelgdamas į neįprastus namus senoviškose šiaurose 
gatvelėse jis galvojo, kaip būtų gera čia gyventi. Tai buvo univer- 
siteto miestelis, kurio gyventojai dievino meną. Ji puikiai kalbėjo 
prancūziškai, taigi jam teks gerokai pasitempti. Taip, dabar jis mo- 
kysis prancūzų kalbos. Savaitę jiedu pabus čia, po to trumpam nu- 
skris į Rio, bet ten tikriausiai nepasiliks. Ištrūkęs į laisvę Patrikas 
troško gyventi visur, pažinti daugybę šalių, išmokti daugelį kalbų. 

Jį užkalbino keletas jaunų mormonų. Jų atsikratęs pamažu nu- 
žingsniavo Kūr Mirabo alėja. Toje pat kavinukėje, kur prieš me- 
tus jiedu sėdėjo ir susikibę už rankų žvelgė į praeivius, užsisakė 
stiprios kavos. 

Jis tvardėsi. Gal ji pavėlavo į lėktuvą? Šiaip taip sulaukęs, ko! 
sutems, kiek galėdamas ramiau grįžo į viešbutį. 

Ji neatvykusi. Ne, neskambinusi. Jokių žinučių nėra. Jis pa- 
skambino į viešbutį Londone. Sužinojo, jog ji išsiregistravo vakar, 
šeštadienį apie vidurdienį. 

Pro viešbučio restoraną išėjo į sodelį terasoje, atsisėdo taip, kad 
pro langą matytų vestibiulį. Buvo šaltoka, todėl užsisakė dvi dvi- 
gubas konjako. Iš čia jis matys, jeigu ji eitų pro šalį. 

Jeigu ji pavėlavo į lėktuvą, būtų paskambinusi. Jeigu ją vėl su- 
laikė pasienyje, ji taip pat būtų paskambinusi. Kad ir kokių sun- 
kumų būtų jai kilę dėl paso, vizų ar bilietų, ji jau būtų jam pa- 
skambinusi. 

Niekas jos nebesiveja. Visi persekiotojai sutramdyti. 

Jis nieko nevalgė, todėl konjakas jį netrukus priveikė. Kad ne- 
užmigtų, užsisakė stiprios kavos. 

Barą uždarė, ir Patrikas nuėjo į kambarį. Rio de Žaneire — aš- 
tuonios ryto. Jis prisivertė paskambinti jos tėvui. Jį buvo matęs po- 
rą kartų. Eva pristatė jį kaip klientą iš Kanados. Nenorįs trukdyti, 
tačiau neturįs kitos išeities. Pasisakė skambinąs iš Prancūzijos. No- 
rėtų su advokate aptarti svarbų teisinį klausimą. Atsiprašo, kad taip 
anksti skambina, bet niekur jos neranda. Reikalas svarbus ir sku- 
bus. Paulas kalbėjo nenoriai, tačiau pašnekovas, matyt, jo dukrą 
gerai pažįsta. 

Paulas paaiškino, kad ji Londone. Ji jam skambinusi šeštadie- 
nį. Daugiau jis nieko nežinąs. 

Pralaukęs dvi kankinamai ilgas valandas, Patrikas paskambino 
Sendžiui. 

— Ji dingo, — tarė susijaudinęs. Sendžiui ji taip pat neskam- 
binusi. 

* * * 


Dvi dienas Patrikas be jokio tikslo slankiojo Ezo gatvėmis; 
viešbutyje kartais nusnūsdavo, nieko nevalgė, gėrė tik konjaką ir 
stiprią kavą, skambinėjo Sendžiui, gąsdino savo skambučiais Paulą. 
Miesto romantika išsisklaidė. Užsidaręs kambaryje verkė iš šird- 
gėlos, o vienišas klaidžiodamas gatvėmis keikė moterį, kurią vis 
dar beprotiškai mylėjo. 

Viešbučio tarnautojai stebėjo jį išeinantį ir vėl sugrįžtantį. Iš 
pradžių jis vis klausdavo, ar niekas jam neskambinęs, bet paskui 
liovėsi — vos linktelėdavo galvą jų pusėn. Nesiskuto, atrodė pa- 
vargęs. Daug gėrė. 

Trečią dieną išvažiavo. Sakė, kad grįžta į Ameriką. Paliko už- 
klijuotą voką, paprašė jį perduoti madam Mirandai, jei ji atva- 
žiuotų. 

Patrikas išskrido į Rio. Jis nežinojo kodėl. Kad ir kaip ji tą 
miestą mylėjo, dabar tikrai ten negrįš. Pernelyg gudri, kad skristų 
į Rio. Ji išmoko slapstytis, slėpti pinigus ir leisti juos taip, kad 
niekam nesukeltų įtarimo. 

Turėjo puikų mokytoją. Pernelyg gerai Patrikas ją šio meno iš- 
mokė. Jeigu Eva nenorės, kad ją surastų, tai niekas jos ir nesuras. 

Jis viską papasakojo Paului. Senukas sugniužo tiesiog jo aky- 
se, verkė, keikė Patriką už tai, kad sužlugdė brangiosios jo duk- 
relės gyvenimą. Jų susitikimas buvo liūdnas ir visiškai bergždžias. 

Apsistojęs netoli jos namų nedideliame viešbutyje, jis vėl ste- 
bėjo kiekvieną veidą, tik dabar jis buvo nebe auka, o medžioto- 
jas. Viltį praradęs medžiotojas. 

Jos nesimatė, nes jis ją išmokė gerai pasislėpti. 

Pinigai išseko. Prisivertęs paskambino Sendžiui ir paprašė pa- 
skolinti penkis tūkstančius dolerių. Sendis iškart sutiko, netgi pa- 
siūlė daugiau. 

Po mėnesio viską metęs, autobusu išvažiavo į Ponta Porą. 

Jis galėtų parduoti savo namelį, galbūt ir „„Vabalą“. Už abu 
gautų apie trisdešimt tūkstančių JAV dolerių. O gal geriau viską 
pasilaikyti ir susirasti darbo? Juk jis myli šią šalį, galėtų gyventi 

čia, savo išsvajotame miestelyje. Galbūt mokys anglų kalbos ir ra- 
miai gyvens Rua Tiradentės gatvėje, kurioje jo nebetyko šešėliai, 
tik basakojai vaikai ant įkaitusio grindinio tebespardo futbolo ka- 
muolius. 
Nebėra kur važiuoti. Kelionė baigta. Praeities nebeliko. 
Žinoma, kada nors ji tikrai jį susiras. 

